(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΞΗ΄

Τετάρτη, 13 Δεκεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ. κ. Π. Παππά και Κ. Φλώρου, σελ.   
3. Ανακοινώνεται ότι τη συνεδρίαση παρακολουθούν μαθητές από το 3ο Τοσίτσειο Δημοτικό Σχολείο Εκάλης, το 2ο Γενικό Λύκειο Αγίου Δημητρίου, το 1ο Δημοτικό Σχολείο Διονύσου, το Γενικό Λύκειο Λυγουργιού Αργολίδος, το 13ο Γυμνάσιο Πάτρας, το 2ο Δημοτικό σχολείο Βαρθολομιού Ηλείας, το Γυμνάσιο Τσαριτσάνης Λάρισας, το 4ο γυμνάσιο της Άρτας και μέλη από τα ΚΑΠΗ του Δήμου Σπάρτης, σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2024», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β., σελ.

ΓΕΡΟΒΑΣΙΛΗ Ο., σελ.

ΓΕΩΡΓΑΝΤΑΣ Γ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΠΛΑΚΙΩΤΑΚΗΣ Ι., σελ.

ΟΜΙΛΗΤΕΣ

Α. Επί διαδικαστικού θέματος:  
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΤΡΙΝΗΣ Μ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
 ΝΟΤΟΠΟΥΛΟΥ Α. , σελ.   
 ΠΛΑΚΙΩΤΑΚΗΣ Ι. , σελ.   
  
Β. Επί του σχεδίου νόμου του Υπουργείου Οικονομικών:  
 ΑΚΤΥΠΗΣ Δ. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΧΤΣΙΟΓΛΟΥ Ε. , σελ.   
 ΒΑΤΣΙΝΑ Ε. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΒΙΛΙΑΡΔΟΣ Β. , σελ.   
 ΒΟΡΥΛΛΑΣ Α. , σελ.   
 ΒΡΕΤΤΟΣ Ν. , σελ.   
 ΓΑΒΡΗΛΟΣ Γ. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΚΑΖΑΜΙΑΣ Α. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΠΕΤΑΝΟΣ Χ. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΡΟΥΠΑΚΗ Α. , σελ.   
 ΚΡΗΤΙΚΟΣ Ν. , σελ.   
 ΚΩΤΣΟΣ Γ. , σελ.   
 ΜΑΜΟΥΛΑΚΗΣ Χ. , σελ.   
 ΜΑΝΩΛΑΚΟΥ Δ. , σελ.   
 ΜΠΑΡΑΛΙΑΚΟΣ Ξ. , σελ.   
 ΝΙΚΗΤΙΑΔΗΣ Γ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΝΟΤΟΠΟΥΛΟΥ Α. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΠΑΠΑΘΑΝΑΣΗΣ Ν. , σελ.   
 ΠΑΠΠΑΣ Ν. , σελ.   
 ΠΕΤΡΑΛΙΑΣ Α. , σελ.   
 ΠΕΤΣΑΣ Σ. , σελ.   
 ΣΑΡΑΚΗΣ Π. , σελ.   
 ΣΠΑΝΙΑΣ Α. , σελ.   
 ΣΤΥΛΙΑΝΙΔΗΣ Ε. , σελ.   
 ΤΖΑΚΡΗ Θ. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΤΣΑΚΑΛΩΤΟΣ Ε. , σελ.   
 ΦΩΤΟΠΟΥΛΟΣ Σ. , σελ.   
 ΧΑΛΚΙΑΣ Α. , σελ.   
 ΧΑΡΑΚΟΠΟΥΛΟΣ Μ. , σελ.   
 ΧΑΤΖΗΔΑΚΗΣ Κ. , σελ.   
 ΧΗΤΑΣ Κ. , σελ.   
 ΧΡΙΣΤΟΔΟΥΛΑΚΗΣ Ε. , σελ.

Γ. ΠΑΡΕΜΒΑΣΕΙΣ:

ΑΝΤΩΝΙΟΥ Α., σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΞΗ΄

Τετάρτη 13 Δεκεμβρίου 2023

Αθήνα, σήμερα στις 13 Δεκεμβρίου 2022, ημέρα Τετάρτη και ώρα 11.08΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ**. ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 11-12-2023 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΖ΄ συνεδριάσεώς του, της Δευτέρας 11ης Δεκεμβρίου 2023, σε ό,τι αφορά την ψήφιση στο σύνολο του σχεδίου νόμου: «Επιτάχυνση των διαδικασιών ολοκλήρωσης του Ελληνικού Κτηματολογίου: Διεκπεραίωση εκκρεμοτήτων στις μεταγραφές ακινήτων και ενίσχυση της επιχειρησιακής λειτουργίας του νομικού προσώπου δημοσίου δικαίου με την επωνυμία «Ελληνικό Κτηματολόγιο» – Απλοποίηση και επιτάχυνση των διαδικασιών μεταβίβασης ακινήτων – Ρυθμίσεις αρμοδιότητας Υπουργείου Ψηφιακής Διακυβέρνησης»)

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί του σχεδίου νόμου του Υπουργείου Οικονομικών: «Κύρωση του Κρατικού Προϋπολογισμού οικονομικού έτους 2024».

Κυρίες και κύριοι συνάδελφοι, η συζήτηση επί του προϋπολογισμού του κράτους θα διεξαχθεί σύμφωνα με το άρθρο 123 του Κανονισμού της Βουλής μέσα σε πέντε συνεχείς συνεδριάσεις. Οι ομιλητές θα εγγραφούν με το ηλεκτρονικό σύστημα έως το τέλος της ομιλίας του ένατου γενικού εισηγητή και θα καταρτιστεί ενιαίος κατάλογος με εναλλαγή των ομιλητών.

Σύμφωνα με την από 7 Δεκεμβρίου του 2023 απόφαση της Διάσκεψης των Προέδρων, προτείνω μετά τις ομιλίες των γενικών και ειδικών εισηγητών, που θα ολοκληρωθούν σήμερα, να ξεκινήσει ένας πρώτος κύκλος ομιλητών κατά προτεραιότητα με ομιλητές έναν Βουλευτή από κάθε Κοινοβουλευτική Ομάδα, εννέα εναλλασσόμενους Βουλευτές, με χρόνο ομιλίας τα επτά λεπτά.

Στη συνέχεια και για να τηρηθεί κατά το δυνατόν η κατ’ αναλογία βουλευτικών εδρών εκπροσώπηση των κομμάτων, προτείνω να καταρτιστεί ένας ενιαίος κατάλογος ομιλητών, που θα περιλαμβάνει όλους τους εγγεγραμμένους Βουλευτές με το ηλεκτρονικό σύστημα. Η εναλλαγή των ομιλητών θα γίνεται κατ’ αναλογία της κοινοβουλευτικής δύναμης των κομμάτων.

Οι κύκλοι των ομιλητών θα είναι ως εξής: Κάθε κύκλος θα απαρτίζεται από δεκατέσσερις Βουλευτές, δηλαδή, επτά Βουλευτές από τη Νέα Δημοκρατία, δύο Βουλευτές από τον ΣΥΡΙΖΑ, έναν Βουλευτή από το ΠΑΣΟΚ - Κίνημα Αλλαγής και έναν Βουλευτή από το Κομμουνιστικό Κόμμα Ελλάδας. Ο δωδέκατος, ο δέκατος τρίτος και ο δέκατος τέταρτος ομιλητής θα προέρχεται είτε από την Ελληνική Λύση, είτε από τη Νέα Αριστερά, είτε από την Πλεύση Ελευθερίας, είτε από τους Σπαρτιάτες, είτε από τη Νίκη και έναν από τους ανεξάρτητους Βουλευτές εναλλάξ, ούτως ώστε να διασφαλίζεται η παρουσία των μικρότερων Κοινοβουλευτικών Ομάδων σε περισσότερους κύκλους.

Επισημαίνεται ότι η αναλογία αυτή θα τηρείται μέχρι εξαντλήσεως του αριθμού των εγγεγραμμένων από κάθε κόμμα, που σημαίνει ότι στους τελευταίους κύκλους εκ των πραγμάτων η εναλλαγή θα περιορίζεται στις μεγαλύτερες μόνο Κοινοβουλευτικές Ομάδες.

Τυχόν αλλαγές της σειράς των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγκριση του Προεδρείου και μόνο, με έγγραφο του Γενικού Γραμματέα της Κοινοβουλευτικής Ομάδας, που θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής έως τη λήξη της δεύτερης συνεδρίασης, δηλαδή, έως το βράδυ αργά της Πέμπτης 14 Δεκεμβρίου.

Θα καταβάλλουμε και φέτος κάθε προσπάθεια, όπως γίνεται τα τελευταία χρόνια, ώστε να μιλήσουν όλοι οι εγγεγραμμένοι συνάδελφοι. Αυτό θα καταστεί δυνατόν, αν περιοριζόμαστε όλοι στον χρόνο που δικαιούται ο καθένας και αν οι συνεδριάσεις μας αρχίζουν ακριβώς την ώρα που έχει καθοριστεί από την ημερήσια διάταξη.

Όλες οι επόμενες συνεδριάσεις θα αρχίζουν στις 9.00΄ το πρωί και θα διαρκούν έως το βράδυ δίχως διακοπή.

Η τελευταία συνεδρίαση της Κυριακής, θα αρχίσει επίσης στις 9.00΄ το πρωί. Ο χρόνος ομιλίας των γενικών εισηγητών θα είναι τα είκοσι λεπτά, των ειδικών εισηγητών δώδεκα λεπτά, του Προέδρου της Κοινοβουλευτικής Ομάδας της Νέας Δημοκρατίας και Πρωθυπουργού τριάντα λεπτά, των Προέδρων των υπολοίπων Κοινοβουλευτικών Ομάδων είκοσι πέντε λεπτά, του αρμοδίου Υπουργού Οικονομικών είκοσι πέντε λεπτά, του αρμοδίου Αναπληρωτή Υπουργού Οικονομικών τα δεκαπέντε λεπτά, του αρμοδίου Υφυπουργού Οικονομικών τα δέκα λεπτά, των Υπουργών των άλλων Υπουργείων δέκα λεπτά, των Αναπληρωτών Υπουργών των άλλων Υπουργείων οκτώ λεπτά, των Υφυπουργών των άλλων Υπουργείων επτά λεπτά, κατ’ ανάλογη εφαρμογή των άρθρων 97 και 123 του Κανονισμού της Βουλής.

Οι Κοινοβουλευτικοί Εκπρόσωποι δικαιούνται να μιλήσουν για δώδεκα, έξι και τρία λεπτά με τη γνωστή επιφύλαξη του άρθρου 167 παράγραφος 2 του Κανονισμού της Βουλής.

Τέλος, ο χρόνος ομιλίας για τους κατά προτεραιότητα, καθώς και για τους εγγεγραμμένους στον κατάλογο ομιλητές θα είναι τα επτά λεπτά.

Σε όλες τις συνεδριάσεις μπορούν να παρεμβαίνουν με ομιλίες τους οι Υπουργοί και οι Κοινοβουλευτικοί Εκπρόσωποι ενδιαμέσως των αγορεύσεων των ομιλητών του καταλόγου. Υπογραμμίζω ότι σε όλες τις συνεδριάσεις, όπως κάνουμε κατά κοινοβουλευτική πρακτική και σύμφωνα με την απόφαση της Διάσκεψης των Προέδρων της 7ης Δεκεμβρίου 2023 ουδείς Υπουργός, Κοινοβουλευτικός Εκπρόσωπος, Πρόεδρος Κοινοβουλευτικής Ομάδας θα έχει δικαίωμα να παρέμβει περισσότερες από τρεις φορές ανά ημέρα συνεδρίασης.

Η συνεδρίαση της Κυριακής, όπως προανέφερα, επίσης θα αρχίσει στις 9.00΄ το πρωί και θα διατεθεί αποκλειστικά για έναν κύκλο δευτερολογιών των Κοινοβουλευτικών Εκπροσώπων στην αρχή της συνεδρίασης και στη συνέχεια για τις ομιλίες των πολιτικών Αρχηγών με την αντίστροφη σειρά της δύναμης των κομμάτων.

Η ψήφιση του κρατικού προϋπολογισμού θα γίνει με την κάρτα ηλεκτρονικά και θα προηγηθεί η ψήφιση του προϋπολογισμού των δημοσίων επενδύσεων και προσαρτημένων προϋπολογισμών και τον προϋπολογισμό των αποκεντρωμένων διοικήσεων η οποία θα γίνει με ανάταση ή έγερση σύμφωνα με το άρθρο 123 παράγραφος 7 του Κανονισμού.

Η προσπάθεια είναι η ψηφοφορία να αρχίσει γύρω στις 18.00΄ με 19.00΄ το απόγευμα της Κυριακής.

Επί αυτής της βασικής εισήγησης, συμφωνείτε, κύριοι συνάδελφοι;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή συνεφώνησε ομοφώνως επί της διαδικασίας.

Καλείται στο Βήμα ο γενικός εισηγητής της Νέας Δημοκρατίας, ο κ. Στυλιανός Πέτσας, για είκοσι λεπτά.

Να ανοίξει το σύστημα της ηλεκτρονικής εγγραφής.

Ορίστε, κύριε Πέτσα, έχετε τον λόγο.

**ΣΤΥΛΙΑΝΟΣ ΠΕΤΣΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, είναι μεγάλη μου τιμή να είμαι σήμερα μπροστά σας ως γενικός εισηγητής του κρατικού προϋπολογισμού του 2024, έναν κρατικό προϋπολογισμό που καταρτίστηκε σε ένα ευμετάβλητο και ρευστό διεθνές περιβάλλον, που χαρακτηρίζεται από τους πολέμους στη γειτονιά μας, στην Ουκρανία και τη Μέση Ανατολή, από τη συνέχιση των πληθωριστικών πιέσεων που δημιουργεί η ενεργειακή κρίση, αλλά και από τις συνέπειες των φυσικών καταστροφών που προκαλεί με μεγαλύτερη ένταση και συχνότητα η κλιματική κρίση. Και είναι πραγματικά πολύ δύσκολο να προβλέψει κανείς πώς θα επηρεαστεί η παγκόσμια, η ευρωπαϊκή αλλά και η εθνική μας οικονομία από αυτό το πλέγμα των συνδυασμένων προκλήσεων.

Γι’ αυτό, κυρίες και κύριοι συνάδελφοι, είναι πολύ σημαντικό να ενισχύουμε την ανθεκτικότητα της ελληνικής οικονομίας, προκειμένου να αντιμετωπίζει αυτές τις προκλήσεις. Και αυτό γίνεται με μεταρρυθμίσεις και εν γένει δημόσιες πολιτικές που ενισχύουν τη βιώσιμη ανάπτυξη, την απασχόληση και την κοινωνική συνοχή. Και αυτό ακριβώς κάνει ο προϋπολογισμός του 2024, καθώς εμπεδώνει την εμπιστοσύνη, την ανθεκτικότητα, την αλληλεγγύη, τη σταθερότητα, την αξιοπιστία και την πρόοδο που πέτυχε η Ελλάδα μετά από την πολυετή κρίση της περασμένης δεκαετίας και τις αλλεπάλληλες εξωγενείς κρίσεις των τελευταίων ετών. Και γι’ αυτό ο κρατικός προϋπολογισμός του 2024 είναι ένας προϋπολογισμός βιώσιμης ανάπτυξης και κοινωνικής συνοχής, ένας προϋπολογισμός που μεγαλώνει την πίτα του εθνικού εισοδήματος και ταυτόχρονα μειώνει τις ανισότητες στην κατανομή αυτής της πίτας μεταξύ των μελών της κοινωνίας μας. Και μάλιστα, αυτό το καταφέρνει διασφαλίζοντας τη δημοσιονομική ισορροπία που τόσο κοπιάσαμε όλοι μας να αποκαταστήσουμε την τετραετία που πέρασε. Γιατί ακριβώς το τρίπτυχο βιώσιμη ανάπτυξη - κοινωνική συνοχή - δημοσιονομική ισορροπία εμπεδώνει την εμπιστοσύνη. Αυτή την έννοια που από πολύτιμο άυλο κεφάλαιο για την οικονομία μετουσιώνεται σε διαρκή ενδυνάμωση για την κοινωνία, εμπιστοσύνη που αντικατοπτρίζεται στην ανάκτηση μετά από δεκατρία ολόκληρα χρόνια της επενδυτικής βαθμίδας για την ελληνική οικονομία.

Και πριν μιλήσουμε για τα μεγέθη του προϋπολογισμού αξίζει, κυρίες και κύριοι συνάδελφοι, να σταθούμε σε αυτό. Οι αλλεπάλληλες αναβαθμίσεις του αξιόχρεου της Ελλάδος στην επενδυτική βαθμίδα από διεθνείς οίκους πιστοληπτικής αξιολόγησης συνιστά επίτευγμα κομβικής σημασίας για την ελληνική οικονομία. Οι οίκοι αξιολόγησης επιβραβεύουν τη συνετή και στιβαρή οικονομική πολιτική που εφαρμόζουμε, αξιολογούν θετικά την πολιτική σταθερότητα και βλέπουν θετική δυναμική και προοπτική της εθνικής μας οικονομίας.

Η ανάκτηση επενδυτικής βαθμίδας αφορά όλους μας άμεσα ή έμμεσα, καθώς φέρνει, πρώτον, περισσότερες επενδύσεις, νέες καλά αμειβόμενες θέσεις εργασίας και υψηλότερους μισθούς σε όλο το φάσμα της οικονομίας, καθώς απελευθερώνονται πόροι από το φθηνότερο κεφάλαιο υπέρ της εργασίας, ενισχύοντας την ανταγωνιστικότητα της ελληνικής οικονομίας και την ευημερία της κοινωνίας.

Δεύτερον, μείωση του κόστους δανεισμού με μερική αντιστάθμιση των δυσμενών επιπτώσεων από τον κύκλο αυξήσεων των επιτοκίων της Ευρωπαϊκής Κεντρικής Τράπεζας για νοικοκυριά και επιχειρήσεις και ισχυρή εμπέδωση της αξιοπιστίας που συστηματικά οικοδομεί η εθνική οικονομία μας εδώ και τέσσερα χρόνια.

Τρίτον, μείωση του κινδύνου χώρας και αύξηση των επενδύσεων σε ομόλογα του ελληνικού δημοσίου, προσελκύοντας έτσι ισχυρότερη ζήτηση για ελληνικούς τίτλους. Το γεγονός αυτό συμβάλλει με τη σειρά του στη διατήρηση του κόστους δανεισμού της χώρας σε χαμηλότερα επίπεδα, κάτι που έχει προφανή οικονομικά οφέλη τόσο για την εγχώρια κεφαλαιαγορά όσο και για την επιτάχυνση γενναίων μακροπρόθεσμου χαρακτήρα επενδύσεων, με πολλαπλασιαστικά τελικά οφέλη για την πραγματική οικονομία και την κοινωνία.

Τέταρτον, προβιβασμό της Ελλάδας στο γκρουπ των πιο ελκυστικών οικονομιών. Ο δυναμισμός της ελληνικής επιχειρηματικότητας σε κάθε πεδίο της οικονομίας, το υψηλής κατάρτισης ανθρώπινο δυναμικό, η ελκυστικότητα της Ελλάδας για άμεσες ξένες επενδύσεις και επενδύσεις χαρτοφυλακίου, καθώς και η νωπή ετυμηγορία των Ελλήνων στις εθνικές εκλογές που δείχνει τη βούληση της μεγάλης πλειοψηφίας των Ελλήνων να προχωρήσουμε μπροστά με τολμηρές μεταρρυθμίσεις αποδεικνύουν στα μάτια των αγορών και των Ελλήνων και αλλοδαπών επενδυτών ότι η Ελλάδα ανέβηκε κατηγορία.

Κυρίες και κύριοι συνάδελφοι, σε αυτό το πλαίσιο ο κρατικός προϋπολογισμός του 2024 οικοδομεί ένα πιο φωτεινό αύριο για την Ελλάδα και βασίζεται στα εξής γερά θεμέλια:

Πρώτον, στην ισχυρή και βιώσιμη ανάπτυξη για όλους. Η οικονομική ανάπτυξη στην Ελλάδα αναμένεται στο 2,4% φέτος και στο 2,9% το 2024, τετραπλάσια φέτος και υπερδιπλάσια του χρόνου σε σχέση με το σύνολο της Ευρωζώνης που εκτιμάται στο 0,6% και στο 1,2% αντιστοίχως, σύμφωνα με τις πρόσφατες φθινοπωρινές προβλέψεις της Ευρωπαϊκής Επιτροπής. Το ΑΕΠ της χώρας σε ονομαστικούς όρους αναμένεται να αυξηθεί από τα 223 δισεκατομμύρια ευρώ το 2023, στα 234 δισεκατομμύρια ευρώ το 2024, υπερβαίνοντας σημαντικά τα επίπεδα του 2010, κλείνοντας έτσι την υπερδεκαετή ουλή που άνοιξε στο σώμα της εθνικής οικονομίας η επίπονη δημοσιονομική κρίση χρέους. Αλλά και μεσομακροπρόθεσμα η ελληνική οικονομία αναμένεται να αναπτύσσεται ταχύτερα από τον μέσο όρο των εταίρων μας σε Ευρωζώνη και Ευρωπαϊκή Ένωση, καλύπτοντας έτσι συστηματικά το χαμένο έδαφος της προηγούμενης δεκαετίας.

Δεύτερον, στη συνετή δημοσιονομική πολιτική. Τα δημόσια οικονομικά έχουν εξυγιανθεί, καθώς η χώρα πέτυχε πρωτογενές πλεόνασμα ύψους 0,1% του ΑΕΠ έναντι της πρόβλεψης για πρωτογενές έλλειμμα της γενικής κυβέρνησης ύψους 1,6% του ΑΕΠ. Το πρωτογενές αποτέλεσμα γενικής κυβέρνησης εκτιμάται ότι θα διαμορφωθεί σε πλεόνασμα ύψους 2,56 δισεκατομμυρίων ευρώ ή 1,9% του ΑΕΠ το 2023 και σε 2,1% του ΑΕΠ το 2024, ενώ το δημόσιο χρέος ως ποσοστό του ΑΕΠ βρίσκεται σε απότομη καθοδική τροχιά, καθώς παρουσίασε μείωση στο 172,6% του ΑΕΠ το 2022 και αναμένεται να κλείσει στο 160,3% του ΑΕΠ φέτος και στο 152,3% του ΑΕΠ το 2024. Δηλαδή, θα έχουμε πάνω από είκοσι ποσοστιαίες μονάδες περαιτέρω μείωση του δημοσίου χρέους ως ποσοστού του ΑΕΠ τη διετία 2023 - 2024, την ταχύτερη μείωση στην Ευρωζώνη και στην Ευρωπαϊκή Ένωση.

Τρίτον, στην αύξηση των επενδύσεων. Συγκεκριμένα αναμένεται να αυξηθούν κατά 7,1% κατά το τρέχον έτος και ακόμη περισσότερο κατά 15,1% το 2024 και σε συνδυασμό με τους δημόσιους πόρους που μοχλεύονται από εγχώρια και συγχρηματοδοτούμενα από την Ευρωπαϊκή Ένωση χρηματοδοτικά εργαλεία, όλα αυτά φέρνουν περισσότερες δουλειές και ισχυρή βιώσιμη ανάπτυξη.

Τέταρτον, στην ενίσχυση του εισοδήματος των Ελλήνων. Το πραγματικό κατά κεφαλήν ΑΕΠ σύμφωνα με την ΕΛΣΤΑΤ αυξήθηκε σημαντικά κατά 9% το 2021 και 6,5% το 2022 ενώ οι αμοιβές εξαρτημένης εργασίας αναμένεται να αυξηθούν το 2023 σε ετήσια βάση κατά 7,5%.

Πέμπτον, στη μείωση της ανεργίας σε χαμηλά δεκαπενταετίας. Το ποσοστό ανεργίας τον Οκτώβριο του 2023 ήταν μονοψήφιο για πρώτη φορά μετά από πολλά χρόνια και ανήλθε σε 9,6% έναντι 11,8% τον Οκτώβριο του 2022. Και σε μέσα επίπεδα η ανεργία προβλέπεται να διαμορφωθεί στο 11,2% το 2024, δηλαδή στο χαμηλότερο ποσοστό που έχει καταγραφεί τα τελευταία δεκαπέντε χρόνια. Επίδοση που δείχνει ότι οι δημόσιες πολιτικές που εφαρμόστηκαν στην αγορά εργασίας τα τελευταία χρόνια, η μείωση του μη μισθολογικού κόστους εργασίας και φυσικά, η αύξηση των επενδύσεων αποδίδει καρπούς.

Έκτον, στην υποχώρηση του πληθωρισμού. Μετά την έκρηξη στο 9,3% το 2022, λόγω της ενεργειακής κρίσης και του πολέμου στην Ουκρανία, ο πληθωρισμός αναμένεται να διαμορφωθεί στο 4,1% και να αποκλιμακωθεί περαιτέρω στο 2,6% το 2024. Ενώ και το ισοζύγιο τρεχουσών συναλλαγών που σε τρέχουσες τιμές επιδεινώθηκε το 2022, εξαιτίας της ενεργειακής κρίσης και του πολέμου στην Ουκρανία, παρουσιάζει βελτίωση στο ενιάμηνο του 2023, με το έλλειμμα να περιορίζεται στα 4,6 δισεκατομμύρια ευρώ έναντι 7,3 δισεκατομμύρια ευρώ την αντίστοιχη περίοδο του 2022.

Έβδομον, στην προβλεψιμότητα καθώς συνεχίζουμε να κάνουμε ό,τι λέμε. Για του λόγου το αληθές στον προϋπολογισμό που συζητούμε σήμερα έχουν συμπεριληφθεί όλα τα μέτρα που έχουν εξαγγελθεί προεκλογικά προς εφαρμογή το 2023 και όλα τα μέτρα που εξαγγέλθηκαν στη Διεθνή Έκθεση Θεσσαλονίκης.

Κυρίες και κύριοι συνάδελφοι, πάνω σε αυτά τα γερά θεμέλια ο προϋπολογισμός του 2024 επιβεβαιώνει ότι η πρώτη μας προτεραιότητα είναι η αύξηση του εισοδήματος των Ελλήνων. Γι’ αυτό αυξάνουμε τους μισθούς των δημοσίων υπαλλήλων, αίρουμε το πάγωμα των τριετιών για τους μισθωτούς, αυξάνουμε το αφορολόγητο για οικογένειες με παιδιά, αυξάνουμε το ελάχιστο εγγυημένο εισόδημα, αυξάνουμε εκ νέου τις συντάξεις και παράλληλα κινητοποιούμε επενδυτικούς πόρους ύψους 12,17 δισεκατομμυρίων ευρώ μέσω του Προγράμματος Δημοσίων Επενδύσεων και του Ταμείου Ανάκαμψης και Ανθεκτικότητας που αναμένεται να επιτρέψουν στην οικονομία εντός του 2024.

Επιπλέον, ενισχύουμε τον τομέα της υγείας με αύξηση της επιχορήγησης των νοσοκομείων κατά 481 εκατομμύρια ευρώ ή κατά περίπου 20%. Επίσης προτεραιοποιούμε τις μεγάλες αλλαγές που έχει ανάγκη η χώρα, με σειρά μέτρων που έχουν ανακοινωθεί για την καταπολέμηση της φοροδιαφυγής. Τα χρήματα από τον περιορισμό της φοροδιαφυγής συνιστούν κοινωνικό μέρισμα, γιατί είναι σαφής η δέσμευση του Πρωθυπουργού να επιστρέψουν τα χρήματα αυτά στην κοινωνία με καλύτερη δημόσια υγεία, περισσότερες δαπάνες για την παιδεία, ενίσχυση της δημόσιας ασφάλειας και της άμυνας της πατρίδας μας. Και δεν αναφερόμαστε μόνο στη μείωση της φοροδιαφυγής στους άμεσους φόρους, αλλά και στους έμμεσους φόρους.

Για παράδειγμα μετά την ήδη σημαντική μείωση του κενού ΦΠΑ τα προηγούμενα χρόνια, στόχος είναι να μειωθεί περαιτέρω στο μέσο επίπεδο των χωρών της Ευρωπαϊκής Ένωσης, που σύμφωνα με τις τελευταίες διαθέσιμες μετρήσεις, ανέρχεται σε περίπου 9% έως το 2026.

Επειδή το μέρισμα, από την οικονομική ανάπτυξη και τη μείωση της φοροδιαφυγής, πρέπει να διαχέεται ισόρροπα στην κοινωνία, ο κρατικός προϋπολογισμός 2024 συμπεριλαμβάνει δημοσιονομικές παρεμβάσεις ύψους 2,5 δισεκατομμυρίων ευρώ, που ενισχύουν το εισόδημα -ιδίως των χαμηλόμισθων και των χαμηλοσυνταξιούχων- και συμβάλλουν στην άμβλυνση των κοινωνικών ανισοτήτων και στη μείωση της φτώχειας.

Σε αυτές τις παρεμβάσεις περιλαμβάνονται:

H αναμόρφωση του ειδικού μισθολογίου των ιατρών του ΕΣΥ με μεσοσταθμική αύξηση 10% και κόστος 92 εκατομμύρια ευρώ για το 2023 και 65 εκατομμύρια ευρώ για το 2024 και εφεξής.

H κατάργηση της εισφοράς αλληλεγγύης και στους δημοσίους υπαλλήλους με κόστος 202 εκατομμύρια ευρώ ετησίως και στους συνταξιούχους με κόστος 274 εκατομμύρια ευρώ ετησίως.

Η διευθέτηση μισθολογικών αιτημάτων των Ενόπλων Δυνάμεων με κόστος 58,5 εκατομμύρια ευρώ ετησίως.

Η κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων με ετήσιο κόστος 80 εκατομμύρια ευρώ.

Η καταβολή τον Μάρτιο του 2023 εφάπαξ οικονομικής ενίσχυσης από 200 έως 300 ευρώ σε συνταξιούχους, που δεν έλαβαν αύξηση στις συντάξεις τους το 2023 λόγω προσωπικής διαφοράς, με κόστος 280 εκατομμύρια ευρώ.

Η αύξηση της διάρκειας του επιδόματος μητρότητας σε εννέα μήνες, για γυναίκες απασχολούμενες στον ιδιωτικό τομέα, με κόστος 64 εκατομμύρια ευρώ ετησίως.

Η αύξηση των επιδομάτων αναπηρίας του Οργανισμού Προνοιακών Επιδομάτων και Κοινωνικής Αλληλεγγύης -του ΟΠΕΚΑ- και του Ενιαίου Φορέα Κοινωνικής Ασφάλειας -του ΕΦΚΑ- κατά 8% από 1ης Μαΐου 2023 με κόστος 63 εκατομμύρια ευρώ για το 2023 και 95 εκατομμύρια ευρώ για το 2024 και εφεξής.

Η αύξηση των μισθών του δημοσίου τομέα με συνολικό δημοσιονομικό κόστος 25 εκατομμύρια ευρώ για το 2023 και 931 εκατομμύρια ευρώ για το 2024. Οι βασικές παρεμβάσεις αφορούν στην οριζόντια αύξηση κατά 70 ευρώ στον βασικό μισθό, στην αύξηση της οικογενειακής παροχής από 20 ευρώ έως και 50 ευρώ μηνιαίως, στην αύξηση των επιδομάτων θέσης ευθύνης κατά 30% και στην αύξηση του επιδόματος παραμεθορίου και ειδικών συνθηκών εργασίας στα στελέχη των Ενόπλων Δυνάμεων και των Σωμάτων Ασφαλείας. Παράλληλα, αυξάνεται το μισθολόγιο των μελών ΔΕΠ καθώς και τα έξοδα διανυκτέρευσης του πολιτικού και ένστολου προσωπικού.

Η αύξηση των συντάξεων ειδικών κατηγοριών οι οποίες υπάγονται στη δικαιοδοσία του Υπουργείου Εθνικής Οικονομίας και Οικονομικών και λόγω της αναδρομικής ισχύος αυτής της ρύθμισης, ανάλογα με την κατηγορία των συνταξιούχων, το δημοσιονομικό κόστος εκτιμάται σε 5 εκατομμύρια ευρώ για το 2023 και 56 εκατομμύρια ευρώ για το 2024.

Η χορήγηση μόνιμης παροχής ύψους 150 ευρώ σε περίπου διακοσίους χιλιάδες νέους, ηλικίας δεκαοκτώ και δεκαεννέα ετών, για την πραγματοποίηση αγορών από επιχειρήσεις που δραστηριοποιούνται στους τομείς του πολιτισμού, του τουρισμού και των μεταφορών, με συνολικό δημοσιονομικό κόστος 31 εκατομμύρια ευρώ για καθένα από τα έτη 2023 και 2024.

Η έκτακτη ενίσχυση από 100 ευρώ έως 200 ευρώ τον Δεκέμβριο 2023 σε περίπου επτακόσιους πενήντα χιλιάδες συνταξιούχους με συντάξεις έως 1.600 ευρώ, που έχουν προσωπική διαφορά άνω των 10 ευρώ με δημοσιονομικό κόστος 107 εκατομμύρια ευρώ.

Η πλήρης απαλλαγή περίπου διακοσίων χιλιάδων πρώην δικαιούχων του ΕΚΑΣ από τη συμμετοχή τους στη φαρμακευτική δαπάνη με δημοσιονομικό κόστος 38 εκατομμύρια ευρώ κατ’ έτος.

Η αύξηση του ελάχιστου εγγυημένου εισοδήματος περίπου διακοσίων είκοσι πέντε χιλιάδων ευάλωτων νοικοκυριών κατά 8% με δημοσιονομικό κόστος 4 εκατομμύρια ευρώ για το 2023 και 43 εκατομμύρια ευρώ για το 2024.

Η επέκταση του επιδόματος μητρότητας στους ελεύθερους επαγγελματίες και στους αγρότες στους εννέα μήνες, σε συνέχεια και της ήδη θεσμοθετημένης αύξησης σε εννέα μήνες για τους μισθωτούς του ιδιωτικού τομέα με δημοσιονομικό κόστος 40 εκατομμύρια ευρώ για το 2024.

Η αναδρομική -από 1ης Ιουλίου 2023- αύξηση στο πτητικό επίδομα για τους πιλότους και τα πληρώματα των πυροσβεστικών αεροσκαφών.

Το «ξεπάγωμα» των τριετιών στους μισθωτούς από τον Ιανουάριο του 2024.

Η κατάργηση του «πέναλτι» 30% επί των συντάξεων για τους απασχολούμενους συνταξιούχους και η αντικατάστασή του με εισφορά 10% επί των πρόσθετων αμοιβών που λαμβάνουν από την εργασία τους.

Η από την 1η Ιανουαρίου 2024 νέα αύξηση των συντάξεων κατά τον μέσο όρο της αύξησης του ΑΕΠ και του πληθωρισμού 2023, με υπολογιζόμενο κόστος 430 εκατομμύρια ευρώ.

Η αύξηση του αφορολογήτου κατά 1.000 ευρώ στους φορολογούμενους με ένα ή περισσότερα εξαρτώμενα τέκνα, με δημοσιονομικό κόστος 135 εκατομμύρια ευρώ για το 2024.

Η μείωση του ΕΝΦΙΑ κατά 10% για κατοικίες που ασφαλίζονται για φυσικές καταστροφές.

Η αναμόρφωση του πλαισίου λειτουργίας κεφαλαιαγοράς, με σημαντικά επενδυτικά και φορολογικά κίνητρα, όπως η μείωση του φόρου συγκέντρωσης κεφαλαίων από 0,5% σε 0,2%.

Η μείωση κατά 50% του φόρου χρηματιστηριακών συναλλαγών και η κατάργηση του φόρου τόκων ομολόγων σε κρατικά ομόλογα, με συνολικό ετήσιο δημοσιονομικό κόστος αυτών των παρεμβάσεων 50 εκατομμύρια ευρώ.

Επιπροσθέτως, με στόχο τη ρύθμιση της αγοράς των βραχυχρόνιων μισθώσεων και την αντιμετώπιση των δευτερογενών αρνητικών επιπτώσεων στην κτηματαγορά και τα ενοίκια, επιβάλλεται ΦΠΑ 13% και τέλος παρεπιδημούντων στις βραχυχρόνιες μισθώσεις ακινήτων τύπου Airbnb στα νομικά πρόσωπα και στα φυσικά πρόσωπα με τρία ή περισσότερα εκμισθωμένα διαμερίσματα.

Επιπλέον, συνεχίζονται δημοσιονομικές παρεμβάσεις αντιμετώπισης των πληθωριστικών πιέσεων λόγω της ενεργειακής κρίσης ύψους 2.584.000.000 ευρώ με κυριότερα μέτρα τις επιδοτήσεις στην κατανάλωση ηλεκτρικής ενέργειας νοικοκυριών και επιχειρήσεων, την επέκταση του Market Pass ως τον Δεκέμβριο του 2023 για τις πληγείσες από τις πλημμύρες περιοχές και τον Έβρο, την επιδότηση του πετρελαίου θέρμανσης με κόστος 237 εκατομμύρια ευρώ για τη χειμερινή περίοδο 2023 - 2024, την επιστροφή του ειδικού φόρου κατανάλωσης στο πετρέλαιο κίνησης στους αγρότες μας εντός του 2023 με δημοσιονομικό κόστος 79 εκατομμύρια ευρώ. Και βέβαια συνεχίζονται οι δημοσιονομικές παρεμβάσεις αντιμετώπισης των οικονομικών συνεπειών των φυσικών καταστροφών όπως η άμεση κάλυψη των αναγκών για την καταβολή αποζημιώσεων -πρώτη αρωγή και αγροτικές αποζημιώσεις- καθώς και επισκευές και βελτιώσεις υποδομών συνολικού ύψους 600 εκατομμυρίων ευρώ και κυρίως ο διπλασιασμός των πόρων του εθνικού σκέλους του Προγράμματος Δημοσίων Επενδύσεων στα 600 εκατομμύρια ευρώ ώστε να καλύπτονται σε μόνιμη βάση οι δαπάνες κρατικής αρωγής έναντι φυσικών καταστροφών.

Κυρίες και κύριοι συνάδελφοι, αν κανείς αναρωτιέται από πού θα χρηματοδοτηθούν όλες αυτές οι δημοσιονομικές παρεμβάσεις για τη στήριξη της κοινωνίας, τους προτρέπω να δουν τον πίνακα 3.2 στη σελίδα 108 της εισηγητικής έκθεσης. Εκεί θα δουν τα καθαρά έσοδα του κρατικού προϋπολογισμού του 2024 να προβλέπονται σε 68,4 δισεκατομμύρια ευρώ, αυξημένα κατά περίπου 3,2 δισεκατομμύρια ευρώ ή 5% έναντι του 2023. Αυτό είναι το εντυπωσιακό, αλλά συνάμα απόλυτα συμβατό με τη δική μας φιλοσοφία: Αυξάνονται τα έσοδα, ενώ μειώνονται οι φόροι και οι ασφαλιστικές εισφορές. Κι αυτό συμβαίνει γιατί αυξάνεται το ΑΕΠ κατά 11 δισεκατομμύρια ευρώ μεταξύ του 2023 και 2024 και κατά ένα μικρό μέρος λόγω της αποκάλυψης εισοδημάτων που αποκρύπτονταν. Αυτή η πολιτική της βιώσιμης ανάπτυξης που στηρίζει τους πιο ευάλωτους, χωρίς να στραγγαλίζει τους συνεπείς φορολογούμενους, είναι και η πυξίδα μας για το μέλλον, πάντα με σύνεση για να μην διαταράσσεται η δημοσιονομική ισορροπία.

Κυρίες και κύριοι συνάδελφοι, τα βασικά μακροοικονομικά μεγέθη και οι δημοσιονομικές παρεμβάσεις του κρατικού προϋπολογισμού του 2024 που σας παρουσίασα απαντούν και στην κριτική των κομμάτων της Αντιπολίτευσης όπως αυτή ακούστηκε στις συνεδριάσεις της Επιτροπής Οικονομικών Υποθέσεων και η οποία εκτιμώ ότι θα ακουστεί ξανά στην Ολομέλεια.

Όμως, ο κρατικός προϋπολογισμός του 2024 δεν είναι προϋπολογισμός ανισοτήτων, ούτε φτώχειας, όπως κάποιοι εισηγητές άλλων κομμάτων τον χαρακτήρισαν. Κι αυτό αποδεικνύεται και από την ανάλυση της αναδιανεμητικής επίπτωσης των δημοσιονομικών παρεμβάσεων της Κυβέρνησης στην ενότητα 3.10, στις σελίδες 192 έως 195 της εισηγητικής έκθεσης του προϋπολογισμού.

Και πράγματι, σύμφωνα με αυτή την ανάλυση, οι δημοσιονομικές παρεμβάσεις της Κυβέρνησης:

Πρώτον, αυξάνουν το διαθέσιμο εισόδημα και μάλιστα αναλογικά περισσότερο για τους φτωχότερους από τους συμπολίτες μας που βρίσκονται στη βάση της εισοδηματικής πυραμίδας.

Δεύτερον, μειώνουν τις κοινωνικές ανισότητες σε όλους τους σχετικούς δείκτες, από τον Δείκτη Gini μέχρι τον Δείκτη S80/S20, που όλοι τους δείχνουν μείωση των ανισοτήτων προς όφελος των φτωχότερων, έναντι εκείνων που βρίσκονται στην υψηλότερη κατανομή του εισοδήματος.

Kαι, τρίτον, μειώνουν τον δείκτη και το χάσμα φτώχειας είτε με σταθερό όριο, είτε με κυμαινόμενο όριο φτώχειας.

Επίσης, ο κρατικός προϋπολογισμός του 2024 καταφανέστατα δεν είναι αντιαναπτυξιακός όταν το ΑΕΠ της χώρας αυξάνεται με υπερδιπλάσιο ρυθμό από τον μέσο όρο των ανεπτυγμένων οικονομιών της Ευρωζώνης το 2024 και πολλαπλάσιο την τριετία 2022 - 2024 επιτρέποντας τη σύγκλιση των εισοδημάτων με τον μέσο όρο των εταίρων μας στην Ευρώπη, αντιστρέφοντας την απόκλιση της περασμένης δεκαετίας.

Τέλος, θα ήθελα να κάνω μια αναφορά στις τράπεζες και ζητώ την ανοχή σας, κύριε Πρόεδρε.

Επικαλέστηκαν συνάδελφοι από άλλα κόμματα τη μελέτη του ΚΕΠΕ σύμφωνα με την οποία η στρατηγική αποεπένδυσης του Ταμείου Χρηματοπιστωτικής Σταθερότητας από τις τράπεζες θα οδηγήσει σε απώλεια περίπου 40 δισεκατομμυρίων ευρώ από τα 46 δισεκατομμύρια ευρώ συνολικά που έβαλαν οι Έλληνες φορολογούμενοι για τη στήριξη των τραπεζών στις τρεις ανακεφαλαιοποιήσεις.

Κυρίες και κύριοι συνάδελφοι, για τις ευρύτερες επιπτώσεις για τους φορολογούμενους, συμπεριλαμβανομένου του «κουρέματος» του ελληνικού δημοσίου χρέους που έγινε με το PSI και το οποίο προφανώς ευνόησε τους φορολογούμενους και ζημίωσε τις τράπεζες, έδωσε μια συνολική απάντηση στην επιτροπή ο αρμόδιος Υπουργός κ. Χατζηδάκης.

Όμως, επειδή οι συνάδελφοι εστίασαν στην αποεπένδυση του ΤΧΣ, εδώ έχουμε χρέος, όχι μόνο να παραθέτουμε τα στοιχεία της μελέτης του ΚΕΠΕ, αλλά να προβαίνουμε και στην ιστορική πολιτική αξιολόγηση, γιατί εξανεμίστηκε η συμμετοχή του δημοσίου, δηλαδή των φορολογουμένων, στο ΤΧΣ; Ποιος έχει την ευθύνη γι’ αυτή την τεράστια καταστροφή πλούτου;

Η πραγματικότητα είναι καθαρή και ξάστερη. Πρώτον, οι πολίτες εξέλεξαν τον Ιανουάριο του 2015 την κυβέρνηση Τσίπρα - Καμμένου. Στο πρώτο εξάμηνο της «πρώτης φοράς Αριστερά», οι αποφάσεις της κυβέρνησης Τσίπρα προκάλεσαν κρίση εμπιστοσύνης, εκροή καταθέσεων περίπου 40 δισεκατομμυρίων ευρώ, κλείσιμο των τραπεζών, επιβολή capital controls και γενικά προκάλεσαν βιβλική καταστροφή για το τραπεζικό σύστημα και την περιουσία των Ελλήνων φορολογουμένων.

Δεύτερον, με τη συνακόλουθη αναγκαστική ανακεφαλαιοποίηση επί της δεύτερης κυβέρνησης Τσίπρα - Καμμένου, τον Δεκέμβριο του 2015, όχι μόνο εξανεμίστηκε η κεφαλαιοποίηση των τραπεζών που διακατείχε το ΤΧΣ και οι Έλληνες μικρομέτοχοι, αλλά και υπέστη τρομερή αραίωση, το λεγόμενο dilution, το ποσοστό που κατείχαν οι φορολογούμενοι μέσω του ΤΧΣ και οι μικρομέτοχοι στις τράπεζες.

Έτσι, εξαιτίας αυτής καθαυτής της ανακεφαλαιοποίησης του Δεκεμβρίου 2015, όχι μόνο έχασαν οι Έλληνες πολίτες περίπου 40 δισεκατομμύρια ευρώ που είχαν επενδυθεί για την ανακεφαλαιοποίηση των τραπεζών και την κάλυψη του χρηματοδοτικού κενού, μέσω του ΤΧΣ, αλλά χάθηκε οριστικά κάθε δυνατότητα και πιθανότητα ανάκτησης των χρημάτων που είχαν βάλει στις προηγούμενες ανακεφαλαιοποιήσεις.

Το συμπέρασμα, λοιπόν, είναι ξεκάθαρο: Οι Έλληνες φορολογούμενοι έχασαν πολλά δισεκατομμύρια ευρώ από την επένδυση μέσω του ΤΧΣ, εξαιτίας της τυχοδιωκτικής πολιτικής του ΣΥΡΙΖΑ το 2015.

Και πάει πολύ, κυρίες και κύριοι του ΣΥΡΙΖΑ, να κουνάτε το δάχτυλο εσείς στις πολιτικές δυνάμεις από τις οποίες παραλάβατε την διακυβέρνηση της χώρας για να την παίξετε στα ζάρια, όταν έχετε τη μοναδική ευθύνη για την απώλεια δισεκατομμυρίων ευρώ που υπέστησαν οι Έλληνες φορολογούμενοι από την καταστροφική πολιτική σας. Και ελπίζω, ακόμη και σήμερα, να βρείτε το θάρρος να πείτε μια μεγάλη συγγνώμη στον ελληνικό λαό.

Κυρίες και κύριοι συνάδελφοι, κλείνω τονίζοντας ότι από τον Ιούλιο του 2019, η διακυβέρνηση του Κυριάκου Μητσοτάκη και της Νέας Δημοκρατίας, οδηγεί μεθοδικά, με όραμα και με ασφάλεια, το καράβι της πατρίδας μας σε ένα καλύτερο αύριο. Ο προϋπολογισμός του 2024 στηρίζει την εθνική οικονομία, τα νοικοκυριά και τις επιχειρήσεις με τρόπο που συμβάλλει και στη βιώσιμη ανάπτυξη και στην κοινωνική συνοχή, έτσι ώστε να μειώνονται οι ανισότητες, να μην μένει κανείς πίσω, να πηγαίνουμε όλοι μαζί μπροστά και η Ελλάδα μας ακόμα πιο ψηλά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού συμμετείχαν στο εκπαιδευτικό πρόγραμμα «Εργαστήρι Δημοκρατίας» που οργανώνει το Ίδρυμα της Βουλής, είκοσι δύο μαθήτριες και μαθητές και τρεις συνοδοί εκπαιδευτικοί από το 3ο Τοσίτσειο Δημοτικό Σχολείο Εκάλης.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επίσης, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής των Ελλήνων, σαράντα τέσσερις μαθητές και μαθήτριες και δύο συνοδοί εκπαιδευτικοί, από το 2ο Γενικό Λύκειο Αγίου Δημητρίου, (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο γενικός εισηγητής του ΣΥΡΙΖΑ κ. Νικόλαος Παππάς.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Κυρίες και κύριοι Βουλευτές, σαν σήμερα πριν ογδόντα χρόνια οι ναζιστικές δυνάμεις κατοχής εξολόθρευσαν όλο τον ανδρικό πληθυσμό των Καλαβρύτων. Ήταν η σφαγή των Καλαβρύτων ένα κομμάτι της σύγχρονης ιστορίας το οποίο δεν πρέπει να ξεχνιέται και το οποίο πρέπει να τιμούμε, όχι μόνο ως ιστορική μνήμη, αλλά και ως δρώντες στην πολιτική. Δεν πρέπει να επιτρέψουμε στον εαυτό μας καμία δημοκρατική δύναμη να δώσει χώρο για το «ξέπλυμα» του ιστορικού αναθεωρητικού ο οποίος κάνει δυναμικά την εμφάνισή του και σε επίπεδο Ευρώπης και κυρίως σε δυνάμεις στα Δεξιά του πολιτικού φάσματος. Να μην σκεφτούν ότι έχουν δυνητικούς συμμάχους για α λα καρτ πλειοψηφίες οιουδήποτε σκοπού. Η ζώσα ιστορική μνήμη είναι οδηγός για μια δημοκρατική κοινωνία του μέλλοντος.

Κυρίες και κύριοι Βουλευτές, ο προϋπολογισμός του 2024 συντάσσεται σε ένα πάρα πολύ συγκεκριμένο διεθνές περιβάλλον το οποίο χαρακτηρίζεται από την επιβράδυνση των οικονομιών της Ευρωζώνης. Ήδη η Γερμανία μπαίνει σε ύφεση. Από την επιστροφή των κανόνων του Συμφώνου Σταθερότητας σας είχαμε πει, κύριε Υπουργέ, σε όλες τις επιτροπές, ότι μας κάνει εντύπωση ότι απουσιάζει η Ελλάδα από τη συζήτηση για το Σύμφωνο Σταθερότητας, η οποία εξελίσσεται και μας απαντήσατε ότι: «Δεν σας αφορά αυτή η συζήτηση. Εσείς είσαστε προσηλωμένοι στους στόχους». Δεν τολμήσαμε καν να πείτε ότι αγκαλιάζετε την πρόταση της Κομισιόν, η οποία είναι πιο ευέλικτη, αλλά ταχθήκατε de facto διά της σιωπής σας μαζί με τους φειδωλούς της Ευρωπαϊκής Ένωσης.

Ταυτόχρονα έχετε συμφωνήσει τη δεύτερη μεγαλύτερη δημοσιονομική διόρθωση μεταξύ του 2021 και του 2026 με 7,5% του ΑΕΠ. Την ίδια στιγμή, το υψηλό κόστος χρηματοδότησης και βεβαίως το σύνθημα της Ευρωπαϊκής Κεντρικής Τράπεζας για περιορισμούς στις αυξήσεις των μισθών συνθέτουν τα κομμάτια του παζλ.

Η αστάθεια στην ευρύτερη περιοχή και ο κίνδυνος αύξησης των τιμών της ενέργειας μας κάνει εντύπωση ότι είναι στην εισηγητική έκθεση, όμως, δεν φαίνεται να επηρεάζει τις αισιόδοξες προβλέψεις σας για την πορεία της οικονομίας.

Ποια είναι η κατάσταση της ελληνικής οικονομίας; Άκουσα με πάρα πολύ ενδιαφέρον τον αξιοσέβαστο εισηγητή της Πλειοψηφίας και λέω ότι αν κάποιος τον βλέπει και δεν είναι σε αυτή τη χώρα, θα πιστέψει ότι ζούμε ένα αναπτυξιακό θαύμα. Η αλήθεια, όμως, είναι πολύ διαφορετική και θα ήθελα να το ενσωματώσετε στην επιχειρηματολογία σας, κυρίες και κύριοι της Πλειοψηφίας.

Η Ελλάδα είναι εικοστή πέμπτη στους τριάντα έξι στην αύξηση του πραγματικού ΑΕΠ και τριακοστή δεύτερη στους τριάντα έξι στην αύξηση του ονομαστικού ΑΕΠ. Κανένα αναπτυξιακό θαύμα δεν έχει επισυμβεί και γι’ αυτόν ακριβώς τον λόγο το κατά κεφαλήν ΑΕΠ της Ελλάδας είναι στο 55% της Ευρωπαϊκής Ένωσης, όταν στην αρχή της κρίσης ήταν στο 70%. Ταυτόχρονα, κατά η διάρκεια της δικής σας Κυβέρνησης το ιδιωτικό χρέος έχει αυξηθεί κατά 20 δισεκατομμύρια και ο διάδρομος επίλυσης αυτής της μεγάλης κρίσης φαίνεται, κατά τη δική σας αντίληψη, να είναι τα μέτρα αναγκαστικής εκτέλεσης και οι πλειστηριασμοί, οι οποίοι εκτιμάται ότι μέχρι το 2026 θα πάνε στους διακόσιους πενήντα χιλιάδες.

Έχουμε την ευρωπαϊκή πρωτιά στο δημόσιο χρέος. Άκουσα πάλι τον εισηγητή της Πλειοψηφίας να επαίρεται για τη μείωσή του. Μα, η μείωσή του επέρχεται κατά κύριο λόγο από τον πληθωρισμό του ΑΕΠ. Η μείωση του λόγου επέρχεται κυρίως λόγω πληθωρισμού. Είναι πράγματα τα οποία το έχει επισημάνει ήδη από την εαρινή της έκθεση η Κομισιόν. Με αυτή τη λογική, να προσευχόμαστε για τεράστιο πληθωρισμό, μήπως μηδενίσουμε τον λόγο χρέους προς ΑΕΠ. Δεν είναι λογική αυτή, όπως αντιλαμβάνεστε.

Και βεβαίως στη χώρα μας έχουμε και τη δυνατότητα να παίζουμε σε επίπεδο πρωταθλητισμού στην Ευρώπη στα θέματα της ακρίβειας. Τον Οκτώβρη ήμασταν πρώτοι στον πληθωρισμό τροφίμων με 10,3%, διότι άκουσα και πανηγυρισμούς για τη μείωση του πληθωρισμού. Έχουμε την ακριβότερη βενζίνη με όρους αγοραστικής δύναμης. Και κυρίως, έχουμε τα έξοδα στέγασης να απορροφούν το 40% του εισοδήματος των νοικοκυριών.

Στην αγορά εργασίας ο ΟΑΕΔ εξακολουθεί να καταγράφει πάνω από ένα εκατομμύριο ανέργους. Ο μέσος μισθός είναι ο χαμηλότερος στην Ευρωζώνη. Και εδώ θα ήθελα να επαναφέρω -και ελπίζω να γίνουμε σοφότεροι και από τη συζήτηση- ότι έχετε υποσχεθεί ότι θα ανέβει ο μέσος μισθός στα 1.500 ευρώ. Αυτό είναι μια αύξηση της τάξης του 42%, αλλά αν δει κανείς τις προβλέψεις της Κομισιόν βλέπει ότι στην ίδια περίοδο η Κομισιόν προβλέπει μια αύξηση του μισθού η οποία υπολείπεται του 5%.

Τι συμβαίνει εδώ ακριβώς, κύριε Χατζηδάκη; Ή η Κομισιόν είναι εντελώς εκτός εκτιμήσεων ή εσείς λέτε κατάφωρα ψέματα. Θα μου επιτρέψετε να πω ότι εμείς ως Αξιωματική Αντιπολίτευση, έχουμε πειστεί για το δεύτερο.

Μάλιστα την ίδια στιγμή με το τελευταίο φορολογικό νομοσχέδιο εισάγετε μία πολύ κακή κοινωνική μηχανική για τη συμπίεση των μισθών στην ελληνική οικονομία. Και ποια είναι αυτή; Η σύνδεση του επιπέδου του μισθού με το τεκμαρτό φορολογητέο εισόδημα των μικρών και μεσαίων επιχειρηματιών. Είναι ένα θεμελιακά αντικίνητρο για την αύξηση των μισθών. Δηλαδή θα ζητάει ο μισθωτός αύξηση και ο ιδιοκτήτης μικρής και μεσαίας επιχείρησης θα το αρνείται ενδεχομένως, επειδή θα υπερβαίνουν τα τεκμήρια της φορολόγησης. Δεν φαίνεται, λοιπόν, από πουθενά να τεκμαίρεται η αισιοδοξία σας για την αύξηση των μισθών στα 1.500 ευρώ.

Και βεβαίως δεν προκαλεί και καμία έκπληξη το γεγονός ότι και στις προβλέψεις του προϋπολογισμού η ιδιωτική κατανάλωση υπολείπεται πάρα πολύ του συνολικού ρυθμού ανάπτυξης της οικονομίας.

Άκουσα επίσης κάτι απολύτως ψευδές και είμαι υποχρεωμένος, κύριε Πρόεδρε, να το υπογραμμίσω. Είπε ο εισηγητής της Πλειοψηφίας ότι δεν αυξάνονται οι φόροι. Η Κυβέρνηση της Νέας Δημοκρατίας είναι η κατέχουσα το ρεκόρ φόρων ως ποσοστό του ΑΕΠ. Είναι στο 29% και μαζί με τις ασφαλιστικές εισφορές στο 43%. Είναι ρεκόρ εικοσιπενταετίας.

Άρα τα φορολογικά έσοδα δεν αυξάνονται λόγω της ανάπτυξης. Τα φορολογικά έσοδα αυξάνονται επειδή αρνείστε να τιθασεύσετε το τέρας του πληθωρισμού και το αφήνετε να πέσει στα κεφάλια των νοικοκυριών και των μικρών και μεσαίων επιχειρήσεων. Το μείγμα έμμεσων - άμεσων φόρων παραμένει οδυνηρό. Οι έμμεσοι φόροι είναι 63%. Και βεβαίως δεν είναι θαύμα, είναι απολύτως λογικό ότι τα έσοδα από τον ΦΠΑ από το 2021 μέχρι σήμερα αυξήθηκαν κατά 40%, 7 δισεκατομμύρια παραπάνω. Κανένας εκ της Πλειοψηφίας δεν δικαιούται να παριστάνει τον άνθρωπο που έχει εκπλαγεί από αυτά τα νούμερα.

Υπάρχει όμως και η άλλη πλευρά της οικονομίας, η ανθηρή, τα 10,5 δισεκατομμύρια κέρδη των εισηγμένων για το 2022. Οι εισηγμένες εταιρείες στο χρηματιστήριο είδαν τα κέρδη τους να ανεβαίνουν κατά 300%, με πρωταθλήτριες βέβαια τις τράπεζες και τις επιχειρήσεις ενέργειας. Οι τράπεζες είχαν 7,5 δισεκατομμύρια κέρδη το 2022 και το 2023. Και από πού βγαίνουν αυτά; Μήπως από τη χρηματοδότηση της αναπτυξιακής διαδικασίας στην οικονομία. Όχι. Βγαίνουν από τα μεγάλα περιθώρια κέρδους, τη μεγάλη διαφορά μεταξύ επιτοκίου καταθέσεων και χορηγήσεων και βεβαίως τις πραγματικά εντυπωσιακές προμήθειες για τη μεταφορά χρημάτων από τον έναν λογαριασμό σε άλλο. Δεν μιλάμε από τη μία τράπεζα στην άλλη. Εκεί βγαίνουν τα χρήματα των τραπεζών και από τον νέο κύκλο στεγαστικών δανείων κυρίως τα οποία βγαίνουν.

Νομίζω ότι πάμε την κουβέντα μισό βήμα παρακάτω διότι επιμέναμε και δεν παίρνουμε απάντηση. Σας έχουμε καταθέσει τη μελέτη του ΚΕΠΕ, που λέει ότι το δημόσιο έχει απώλειες 40 δισεκατομμύρια ευρώ από την απόφασή σας να αποσυρθεί από τη συμμετοχή του στις τράπεζες. Δεν ακούσαμε κάποιο επιχείρημα. Ακούσαμε το γνωστό παραμύθι για το τι έγινε τον Γενάρη του 2015. Θέλω να σας ενημερώσω ότι σε λίγες μέρες κλείνουμε εννιά χρόνια από τον Γενάρη του 2015.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Μέχρι πότε έχετε σκοπό να πολιτεύεστε με αυτά τα σαθρά επιχειρήματα τα οποία ιστορικά αποδείχθηκε ότι δεν έχουν καμμία βάση και δεν θα ήθελα να χρησιμοποιήσω κανέναν οξύ χαρακτηρισμό, αλλά πραγματικά δεν μπορεί να είναι επιχειρήματα τα οποία στέκονται στο δημόσιο διάλογο.

Θέλω να θυμίσω επίσης, κύριε Υπουργέ, ότι έχουμε ζητήσει και δεν έχουμε πάρει απάντηση -θα τελειώσει η χρονιά- ειδική συνεδρίαση των Επιτροπών Οικονομικών και Παραγωγής και Εμπορίου, να έρθουν και οι άνθρωποι από το ΤΧΣ να μας εξηγήσουν στη βάση ποιων εκτιμήσεων, ποιων συμβουλών ή ποιων εντολών πήραν αυτές τις αποφάσεις που κατά το ΚΕΠΕ, όχι κατά τον ΣΥΡΙΖΑ - Προοδευτική Συμμαχία ζημιώνουν πάρα πολύ το ελληνικό δημόσιο.

Ταυτόχρονα βεβαίως δεν επιλέγετε την απόσυρση του δημοσίου μόνο από τις τράπεζες, αλλά φαίνεται ότι είστε γεμάτοι και πεπεισμένοι από μία κεκτημένη ταχύτητα πώλησης των «ασημικών» και αποσύρεστε και από τη ΔΕΗ και από τα ΕΛΠΕ.

Και αναρωτιόμαστε εμείς: Μπορεί μία οικονομία, μία κοινωνία να κάνει την πράσινη μετάβαση με όρους ιδιωτικού τομέα; Είναι επαρκή τα κίνητρα των ιδιωτών για να κάνουν τις μεγάλες αλλαγές οι οποίες απαιτούνται και ειδικά σε τόσο μεγάλους οργανισμούς, με τόσο κρίσιμο ρόλο στο σύνολο της εθνικής οικονομίας; Δεν είναι δυνατό να συμβεί αυτό και γι’ αυτό σας ασκούμε και την κριτική μας.

Και βεβαίως κοντά σε αυτά, διότι υπάρχει και η αντίστιξη, η άλλη πλευρά της επιχειρηματικότητας, οι μικρές και μεσαίες επιχειρήσεις οι οποίες είναι αποκλεισμένες και από τα συγχρηματοδοτούμενα προγράμματα και βεβαίως από τον τραπεζικό δανεισμό. Θα περίμενε εδώ κανείς να επιβεβαιωθεί το επιχείρημα ότι οι μεγάλες επιχειρήσεις έχουν το ανταγωνιστικό πλεονέκτημα και θα βελτίωναν την ανταγωνιστικότητα της οικονομίας, αλλά το εμπορικό έλλειμμα παραμένει υψηλό στα επίπεδα του 5%.

Ακούσαμε για άλλη μια φορά το επιχείρημα περί επενδύσεων. Θέλω, κύριε Πρόεδρε, να απευθυνθώ στον αγαπητό εισηγητή της Πλειοψηφίας, αλλά και στους παρευρισκόμενους Υπουργούς. Ο προϋπολογισμός του 2023 προέβλεπε αύξηση των επενδύσεων κατά 15%. Έρχεστε στο τέλος του χρόνου να μας πείτε ότι δεν τον πετύχατε αυτόν τον στόχο και ότι οι επενδύσεις αυξήθηκαν κατά 7%. Χωρίς να μας εξηγείται κανέναν από τους λόγους, χωρίς να παραθέτετε κανένα επιχείρημα που να εξηγεί γιατί είχαμε αυτή τη μεγάλη απόκλιση, έρχεστε να προβλέψετε ξανά αύξηση των επενδύσεων κατά 15%. Δεν νομίζετε ότι θα έπρεπε να προηγηθεί μία σαφής και θεμελιωμένη εξήγηση γιατί πέσατε τόσο έξω στην εκτίμησή σας για τις επενδύσεις το 2023, πριν κάνετε ακριβώς την ίδια πρόβλεψη για το 2024; Τι σας πείθει, λοιπόν, ότι φέτος θα πέσετε μέσα;

Και κοντά σε αυτό θα πρέπει να σημειώσει κανείς ότι τα δύο τρίτα από την αύξηση των επενδύσεων δεν αφορούν σχηματισμό κεφαλαίου, δεν αφορούν μια παραγωγική -εντός εισαγωγικών- επένδυση, δεν αφορούν το γεγονός ότι μία επιχείρηση αύξησε την παραγωγική της δυνατότητα, έφτιαξε μια καινούργια μονάδα, προσέλαβε προσωπικό. Όχι. Αφορούν αλλαγές σε τίτλους ιδιοκτησίας, αφορούν την πώληση των κόκκινων δανείων. Αυτού του τύπου τις επενδύσεις είμαστε έτοιμοι μόνο να καλωσορίζουμε στην Ελλάδα; Αυτός είναι ο τρόπος ανάπτυξης;

Επίσης, δεν άκουσα καμμία αναφορά στο γεγονός ότι η ιδιωτική αποταμίευση έχει μειωθεί, τα συγχρηματοδοτούμενα προγράμματα δεν πάνε με τους επιθυμητούς ρυθμούς. Οι επενδύσεις πώς θα έρθουν; Με ξένο δανεισμό θα υλοποιηθούν;

Συνεπώς η δημοσιονομική σας πολιτική είναι παραπάνω από φανερό ότι δεν αποτελεί οργανικό κομμάτι ενός βιώσιμου σχεδίου διατηρήσιμης ανάπτυξης. Δεν θα υπήρχε τέτοια αστοχία στον πάρα πολύ κρίσιμο δείκτη των επενδύσεων.

Η ελληνική κοινωνία, κυρίες και κύριοι συνάδελφοι, ζει ακόμα μία κρίση η οποία είναι κρίση διαρκείας και κρίση πάρα πολύ επίμονη στον χρόνο και έχει αποδειχθεί ότι μόνο μία προοδευτική κυβέρνηση μπορεί πραγματικά να αντιμετωπίσει και την ουσία και τις συνέπειές της. Μιλώ για τη δημογραφική κρίση.

Η χώρα μας είναι η δεύτερη από το τέλος σε γεννητικότητα ανά γυναίκα σε αναπαραγωγική ηλικία. Έχει έναν πληθυσμό ο οποίος γηράσκει, έναν πληθυσμό ο οποίος βαίνει μειούμενος.

Και εσείς τι κάνετε με τις πολιτικές σας; Πρώτον, δεν στηρίζετε τη δημιουργία οικογένειας στα νέα ζευγάρια, δεν στηρίζετε τις γυναίκες οι οποίες θέλουν να κάνουν ένα παιδί. Δεύτερον, διαμορφώνετε όλους τους όρους για να φεύγει το νεότερο κομμάτι του εργατικού δυναμικού στο εξωτερικό. Τρίτον, έχετε και ατολμία σε σχέση με την ανάγκη κάλυψης των αναγκών, την ανάγκη κάλυψης του εργατικού δυναμικού που χρειάζεται, ενδεχομένως ας πούμε για την πρωτογενή παραγωγή. Δεν μπορεί να μην έχετε συζητήσει με ανθρώπους στην πρωτογενή παραγωγή στις επαρχίες σας, να σας πουν ότι λείπουν εργατικά χέρια. Και εκεί δείχνετε επίσης πάρα πολύ μεγάλη ατολμία. Χρειάζεται, λοιπόν, μια μεγάλη προοδευτική στροφή.

Μέσα σε αυτές τις συνθήκες, λοιπόν, μέσα σε αυτό το διεθνές περιβάλλον φέρνετε έναν προϋπολογισμό, ο οποίος δεν απαντά στα μεγάλα ζητήματα των νοικοκυριών, των μικρών και μεσαίων επιχειρήσεων, δεν απαντά στο μεγάλο πρόβλημα της ακρίβειας, δεν απαντά στην κρίση χρέους, δεν απαντά στη στεγαστική και κλιματική κρίση. Για την ακρίβεια, αρνείστε να μειώσετε τους έμμεσους φόρους. Δώδεκα χώρες στην ΕΕ το έχουν ήδη κάνει. Η Πορτογαλία και η Ισπανία μηδένισαν τον ΦΠΑ στα είδη πρώτης ανάγκης, στην ενέργεια. Πρακτικά επαναφέρετε τη ρήτρα αναπροσαρμογής μέσα από τα πολύχρωμα τιμολόγια. Αυτή είναι η ουσία και ντρέπεστε να την πείτε. Επαναφέρετε τη ρήτρα αναπροσαρμογής και τα νοικοκυριά θα το δουν μπροστά τους στους αμέσως επόμενους λογαριασμούς. Και βεβαίως δεν δίνετε αυξήσεις σε μισθούς και συντάξεις. Δεν κάνετε τίποτα για τη στεγαστική κρίση. Το πρόγραμμα «Σπίτι μου», λέει, το κλείσατε διότι υπάρχει δημοσιονομική στενότητα. Από το Ταμείο Ανάκαμψης δόθηκαν 1,3 εκατομμύριο ευρώ για τη στέγη, τη στιγμή που η Πορτογαλία είναι στα 2,7 δισεκατομμύρια.

Δεν κάνετε τίποτα για το μεγάλο, το κορυφαίο ζήτημα, τον «ελέφαντα στο δωμάτιο» της ελληνικής οικονομίας, το ιδιωτικό χρέος. Προκρίνατε μόνο τη δίδυμη λύση του σχεδίου «ΗΡΑΚΛΗΣ» και του Πτωχευτικού Κώδικα, που δεν προστατεύει την πρώτη κατοικία, δεν προστατεύει την επαγγελματική στέγη, δεν προστατεύει την αγροτική γη, δεν δίνει τη δυνατότητα προστασίας των εύλογων δαπανών διαβίωσης.

Και φέρατε και ένα φορολογικό νομοσχέδιο, το οποίο μάθαμε καθ’ ομολογία ότι το συγγράψατε μαζί με τους servicers. Και οι άλλοι κοινωνικοί φορείς το έμαθαν μέσα στις επιτροπές της Βουλής.

Επίσης, κάνατε και «δωράκια» τα οποία δεν προβλέπονταν στην οδηγία, ενώ πράγματα τα οποία προέβλεπε η οδηγία για την προστασία των δανειοληπτών δεν τα θεσμοθετήσατε. Διότι η οδηγία έλεγε ότι πρέπει να προστατεύεται η πρώτη κατοικία. Η οδηγία έλεγε ότι πρέπει να προστατεύονται οι δανειολήπτες του ελβετικού φράγκου. Δεν έλεγε πουθενά η οδηγία ότι χρειάζονται ακατάσχετο λογαριασμό οι servicers. Αλλά, αυτό το θεσμοθετήσατε, τον ακατάσχετο λογαριασμό, που έχουμε εμείς ψηφίσει και αρνείστε να ενεργοποιήσετε για τις μικρές και μεσαίες επιχειρήσεις. Έτσι πολιτεύεστε.

Δεν κάνατε τίποτα βεβαίως και για την αντιμετώπιση της κλιματικής κρίσης. Και εδώ βιώσαμε ως κοινωνία πραγματικά οδυνηρές καταστάσεις. Στη Θεσσαλία χάσαμε το 22% της αγροτικής παραγωγής και εμβρόντητοι παρακολουθούσαμε τον εκλεκτό σας περιφερειάρχη να ομολογεί στους τηλεοπτικούς δέκτες ότι είχε ειδοποιήσει την ηγεσία του Υπουργείου Υποδομών για το προβληματικό των αντιπλημμυρικών έργων και για το γεγονός ότι δεν είχαμε πρόοδο εκεί. Θα περιμένουμε να δούμε τι άλλο θα δουν τα μάτια μας και τι άλλο θα ομολογήσετε στην αδράνειά σας απέναντι σε αυτό το μείζον παγκόσμιο φαινόμενο.

Επίσης, απ’ ό,τι μάθαμε, απ’ αυτά που έχετε κάνει είναι ότι απεντάξατε και αντιπλημμυρικά έργα. Συγχαρητήρια! Πραγματικά είναι μια πρωτοβουλία στην αντίθετη από την ενδεδειγμένη κατεύθυνση.

Δεν κάνετε τίποτα για τη δημόσια υγεία. Υπολειπόμεθα στις δαπάνες για τη δημόσια υγεία κατά 1,5% από τον μέσο ευρωπαϊκό όρο. Είμαστε δέκατοι όγδοοι στους είκοσι ένα του πίνακα της Κομισιόν σε σχέση με το πόσα χρήματα από το Ταμείο Ανάκαμψης διοχετεύονται στη δημόσια υγεία. Μας λέγατε ότι θα είναι η τετραετία του συστήματος δημόσιας υγείας και ούτε αυτό το χρηματοδοτικό εργαλείο δεν αξιοποιείτε.

Στην παιδεία έχουμε μεγάλη απόκλιση πάλι στο 3%, ενώ ο μέσος ευρωπαϊκός όρος είναι στο 5%. Οι οικογένειες δαπανούν σχεδόν τα μισά χρήματα απ’ όσα δαπανώνται στη χώρα ως ιδιωτική δαπάνη για την παιδεία. Και έχετε και εδώ την απάντηση όμως: Θα προστατεύσετε την υγεία των παιδιών μας, τα οποία φορτώνονται τις τσάντες των δέκα και των δεκαπέντε κιλών και λέτε ότι πρέπει να περπατάνε περισσότερο, επειδή εσείς επιλέγετε να μην καλύψετε τα κενά και κλείνετε ντε φάκτο σχολεία. Αυτή είναι η πολιτεία σας. Η απάντησή σας είναι ότι το περπάτημα κάνει καλό στην υγεία. Εκεί έχετε αδράνειες και αντιδραστικές κατευθύνσεις.

Και βεβαίως, κάνετε τα πάντα για να τσακίσετε, να πιέσετε μισθωτούς και μεσαία τάξη. Με το τελευταίο φορολογικό νομοσχέδιο αποζητάτε 750 εκατομμύρια ευρώ, όχι για να σώσετε την εκτέλεση του προϋπολογισμού του τρέχοντος έτους, αλλά για να οδηγήσετε σε αδιέξοδο αυτοαπασχολούμενους και μικρές επιχειρήσεις.

Και βεβαίως, η συγκεκριμένη πρωτοβουλία οικοδομήθηκε πάνω σε ένα τεράστιο προεκλογικό ψέμα. Το θυμάστε, κύριε Πέτσα, βεβαίως ότι είχατε δεσμευτεί ότι δεν θα φορολογήσετε αυτούς τους ανθρώπους. Όχι μόνο τους φορολογείτε, αλλά τους λέτε και ένα «κάρο» ψέματα από πάνω, και σε αυτούς και τους μισθωτούς και τους συνταξιούχους, ότι αυτή η νομοθετική πρωτοβουλία γίνεται για να τους προστατεύσει.

Εμείς προτείνουμε την αύξηση του κατώτατου μισθού στα 880 ευρώ με τιμαριθμική αναπροσαρμογή και την επαναφορά των συλλογικών συμβάσεων. Προτείνουμε 10% αύξηση στους μισθούς των δημοσίων υπαλλήλων. Την επαναφορά της δέκατης τρίτης σύνταξης, να καλυφθεί τουλάχιστον ο πληθωρισμός τροφίμων. Προτείνουμε να τολμήσετε να μειώσετε τον ειδικό φόρο κατανάλωσης στα καύσιμα και τον ΦΠΑ. Προτείνουμε τη θέσπιση ανώτατου συντελεστή κέρδους στον ενεργειακό τομέα. Προτείνουμε αφορολόγητο 10.000 ευρώ για όλους. Κατάργηση του τέλους επιτηδεύματος.

Και βεβαίως, επειδή λέτε πού θα βρούμε τα λεφτά, προτείνουμε την ενιαία προοδευτική φορολογική κλίμακα στα φυσικά πρόσωπα, ανεξάρτητα από την πηγή εισοδήματος, αλλά και για τις επιχειρήσεις. Τολμήστε το. Έχει γίνει και στη Βρετανία και την Ιρλανδία και το Βέλγιο και την Ολλανδία.

Προτείνουμε τη ρύθμιση του ιδιωτικού χρέους, με «κούρεμα» των οφειλών και μεγάλο αριθμό δόσεων. Προτείνουμε την προστασία της πρώτης κατοικίας. Προτείνουμε την προστασία των εύλογων δαπανών διαβίωσης. Και βεβαίως, τον ενεργό ρόλο της Αναπτυξιακής Τράπεζας στη λύση αυτού του μεγάλου ζητήματος.

Και αυτό, γιατί για εμάς, κυρίες και κύριοι Βουλευτές, η ανάπτυξη δεν είναι απλώς μεγέθυνση του ΑΕΠ. Ανάπτυξη είναι η βελτίωση της συλλογικής ευημερίας, η δίκαιη κατανομή του πλούτου, η δυνατότητα για δημιουργία, η αξιοποίηση ανθρώπινων και υλικών πόρων που είναι εντός της χώρας. Για να δημιουργείται προστιθέμενη αξία εντός της χώρας. Για να γίνει λιγότερο ευάλωτη η οικονομία μας στις διεθνείς αναταραχές. Για να γίνει ένας κόμβος εμπορίου, ενέργειας, τηλεπικοινωνιών, μεταφορών.

Ολοκληρώνω, κύριε Πρόεδρε.

Η Νέα Δημοκρατία, λοιπόν, δεν εγγυάται τον πολύπλευρο εκσυγχρονισμό, εγγυάται την αναπαραγωγή και τον πολλαπλασιασμό των εντεινόμενων πολλαπλών πολυεπίπεδων κρίσεων τις οποίες βιώνει η ελληνική και η παγκόσμια οικονομία: Και της δημογραφικής -για τη χώρα μας- και της οικονομικής και της κλιματικής.

Γι’ αυτό μια μεγάλη προοδευτική στροφή είναι αναγκαία. Είναι αναγκαία και στην Ελλάδα και την Ευρώπη, η οποία πρέπει να προχωρήσει με γοργά βήματα στην εμβάθυνση και την ομοσπονδοποίησή της, για να γεφυρωθούν οι ανισότητες μεταξύ των χωρών, για να γεφυρωθούν οι ανισότητες εντός των κοινωνιών.

Ο ΣΥΡΙΖΑ - Προοδευτική Συμμαχία σ’ αυτή την κατεύθυνση εργάζεται και θα εργαστεί, και στην Ελλάδα και την Ευρώπη. Αγωνίζεται για να ενώσει τις θετικές παραδόσεις του αριστερού και προοδευτικού κινήματος, όχι για να δικαιώσει τη μία παράδοση έναντι της άλλης. Δεν κινείται πάνω σε μνημονιακά απόνερα. Δεν επιθυμεί να εφαρμόσει εθελοντικά πολιτικές που διχάζουν την κοινωνία, όπως κάνει η Νέα Δημοκρατία. Είμαστε η δύναμη που έχει προγραμματικό ορίζοντα πέρα και πάνω από τα μεταμνημονιακά απόνερα, που μπορεί να κινητοποιήσει τις ζωντανές δυνάμεις της κοινωνίας για ένα μέλλον δικαιοσύνης.

Καταψηφίζουμε, λοιπόν, τον προϋπολογισμό. Υπερψηφίζουμε την ανάγκη για μια μεγάλη αλλαγή στην πορεία της χώρας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Παππά.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις εκπαιδευτικοί συνοδοί τους από το 1ο Δημοτικό Σχολείο Διονύσου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Θα δώσω τώρα τον λόγο στον γενικό εισηγητή του ΠΑΣΟΚ, τον κ. Κουκουλόπουλο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ξεκινάμε σήμερα και ολοκληρώνουμε την Κυριακή την κορυφαία κοινοβουλευτική συζήτηση για τον κρατικό προϋπολογισμό.

Είναι η κορυφαία, γιατί αναφέρεται στο πού είμαστε και πού πάμε ή πού θέλουμε να πάμε. Παράλληλα, είναι η συζήτηση στην οποία η κάθε πολιτική δύναμη καλείται να δώσει τη δική της εκδοχή, όχι απλά μένοντας στην κριτική, αλλά να πει και πώς βλέπει η ίδια τα πράγματα και προς τα πού θέλει να πάνε.

Στις συζητήσεις που προηγήθηκαν, και όχι μόνο στο προσχέδιο και στο σχέδιο προϋπολογισμού στην αρμόδια επιτροπή, αλλά και στα νομοσχέδια φορολογικού και ιδιωτικού χρέους, η Κυβέρνηση με εμφατικό τρόπο, παραθέτοντας ένα μπαράζ αριθμών, ισχυρίζεται ότι όλα βαίνουν καλώς. Είναι το δικό της success story. Θα το ακούσουμε να επαναλαμβάνεται από την πλειοψηφία και από τους Υπουργούς τις επόμενες μέρες.

Την ίδια ώρα όμως οι πολίτες έχουν μια εντελώς διαφορετική άποψη για την ακρίβεια, η μεγάλη πλειοψηφία της κοινωνίας. Όχι όλοι, γιατί είναι και κάποιοι λίγοι που είναι ευνοημένοι. Η Κυβέρνηση, όπως είπα, κραδαίνει αριθμούς, ενώ οι πολίτες αποτιμούν τη δική τους κατάσταση.

Πριν από οτιδήποτε άλλο, θέλω να κάνω σαφές -γι’ αυτό και ξεκίνησα έτσι- αυτό που είναι κορυφαίο, που είναι η προμετωπίδα, αν θέλετε, της δικής μας οπτικής, της δικής μας τοποθέτησης για τον προϋπολογισμό.

Κυρίες και κύριοι συνάδελφοι, δίλημμα για εμάς ανάμεσα στην οικονομία και την κοινωνία δεν υφίσταται. Ποτέ δεν υπήρχε αυτό το δίλημμα για τη δικιά μας αντίληψη, για τη δικιά μας πολιτική αντίληψη, για τη δικιά μας ιδεολογία. Υποκύψαμε στον καταναγκασμό των αριθμών και της οικονομίας μία και μόνη φορά, γιατί υπήρχε υπέρτατο ζήτημα.

Ήταν τα μαύρα χρόνια της κρίσης όταν ο κίνδυνος άτακτης χρεοκοπίας και ο άμεσος κίνδυνος εξόδου της χώρας από το ευρώ αναγκαστικά έδωσαν απόλυτη προτεραιότητα στη διαχείριση κάποιων ζητημάτων που υπάγονταν μόνον στην ανάγκη των αριθμών και της οικονομίας. Ήταν η μία και μοναδική φορά το κάναμε και ο χρόνος ιστορικά σιγά-σιγά μας δικαιώνει. Μία και μόνη φορά!

Η άποψή μας, λοιπόν, ήταν, είναι και θα είναι ότι δίλημμα δεν υφίσταται. Η Νέα Δημοκρατία από τη μεριά της έχει μια άλλη λογική. Αφ’ ενός μεν όταν ξέσπασε η μεγάλη κρίση του 2008 - 2009 άργησε να βάλει πλάτη -το θυμόμαστε όλοι- και από την άλλη βέβαια σήμερα που επανερχόμαστε στην κανονικότητα που επαναλαμβάνει διαρκώς, έχει οχυρωθεί πίσω από τη γνωστή λογική της πρόταξης της οικονομίας έναντι της κοινωνίας, δηλαδή «Καθίστε να μεγαλώσουμε την πίτα και κάτι θα δώσουμε».

Στην πραγματικότητα, όμως, οι πολίτες βιώνουν μια τελείως διαφορετική κατάσταση. Αυτό που στην πραγματικότητα κάνει η Κυβέρνηση είναι μια συστηματική αναδιανομή πλούτου μέσα στην κοινωνία, η οποία αποκαλύπτεται μέρα με τη μέρα, χρόνο με τον χρόνο και ένα μεγάλο αποκαλυπτήριο έγινε προσφάτως στο φορολογικό. Η μεγάλη πλειοψηφία της κοινωνίας βιώνει διαφορετικές καταστάσεις. Η μεσαία τάξη βιώνει συμπίεση εισοδημάτων, ένα πολύ μεγάλο μέρος της κοινωνίας βιώνει εγκλωβισμό στο ιδιωτικό χρέος, το πιο ευάλωτο μέρος της κοινωνίας βιώνει την ομηρία των επιδομάτων.

Δεν είναι, όμως, μόνο αυτές οι οριζόντιες διαφορές που υπάρχουν. Υπάρχουν και χωροταξικές. Τι έχει να πει η κυβέρνηση στον Έλληνα αγρότη και στην ελληνική ύπαιθρο; Τι έχει να πει η Κυβέρνηση στη δυτική Μακεδονία που βιώνει τις καταστροφικές συνέπειες της παράδοσης της χώρας στο φυσικό αέριο; Δίπλα στη δυτική Μακεδονία ήρθε να προστεθεί η Θεσσαλία. Τι έχει να πει στη Θεσσαλία που αμήχανη παρακολουθεί την κυβερνητική αβελτηρία μέχρι σήμερα; Τι έχει να πει στην Εγνατία ή από τον Έβρο μέχρι την Καστοριά και τη Σάμο, τους τρεις νομούς που βιώνουν τη μεγαλύτερη πληθυσμιακή συρρίκνωση με βάση την απογραφή; Μιλάμε για συνοριακούς νομούς, αυτούς που φυλάνε σύνορα. Τι έχει να πει στους νέους πάνω απ’ όλα, τους μεγάλους χαμένους της κρίσης;

Δεν μιλάμε, κυρίες και κύριοι συνάδελφοι, απαριθμώντας περιοχές και προβλήματα. Ουσιαστικά μιλάμε για περιοχές που κράτησαν ενεργειακά ή ως σιτοβολώνες –που λέμε- τη χώρα και για στρώματα που έχτισαν τη μεταπολεμική Ελλάδα, που κράτησαν όρθια την Ελλάδα όλα αυτά τα χρόνια. Τους αγνοεί προκλητικά όλους αυτούς, είτε μιλάμε για στρώματα, είτε μιλάμε για περιοχές.

Είναι ελάχιστες οι απαντήσεις που έχει να δώσει η Κυβέρνηση. Δεν έχει να δώσει μία πειστική απάντηση, γιατί οχυρώνεται πίσω από αριθμούς στο τι θα αλλάξει στη ζωή μας με τα 72 δισεκατομμύρια. Για τα 72 δισεκατομμύρια το έχει μάθει και ο τελευταίος Έλληνας. Είναι το άθροισμα του ΕΣΠΑ και του Ταμείου Ανάκαμψης.

Δεν διαφωνούμε στον αριθμό, κύριε Υπουργέ. Κι αν υπάρχει ζήτημα να δώσουμε εύσημα, να τα δώσουμε αν η χώρα πήρε κάτι παραπάνω. Δεν είναι εκεί το ζήτημα. Το ερώτημα είναι ένα και απλό. Σε τι θα αλλάξει η ζωή των Ελλήνων μετά από πέντε χρόνια με την αξιοποίηση αυτών των πόρων; Σ’ αυτό το ερώτημα το απλό δεν μπορείτε να δώσετε απάντηση. Αντίθετα, μπορείτε να δώσετε απάντηση σε αυτούς που ήδη κάνουν τους δικούς τους λογαριασμούς, αθροίζοντας ήδη προκλητικές και προνομιακές χρηματοδοτήσεις.

Κυρίως, όμως, όπως είπα, κυρίες και κύριοι συνάδελφοι, η Κυβέρνηση δεν έχει να πει παρά ελάχιστα στον μεγάλο χαμένο της κρίσης που ήταν η νέα γενιά, είτε είναι οι νέοι δικηγόροι, είτε είναι οι ντελιβεράδες -υπάρχει συνάφεια επαγγελμάτων κατά την Κυβέρνηση!- αλλά και όλοι οι νέοι.

Ασκήσαμε από το πρώτο νομοσχέδιο αυτής της κοινοβουλευτικής περιόδου μία πολύ συγκεκριμένη κριτική, κύριε Υπουργέ, την οποία τότε την είχατε αντιμετωπίσει απαξιωτικά, ονομάζοντάς μας «ΚΚΕ του κέντρου». Σας είχε απαντήσει πολιτικά και ο Πρόεδρος του ΠΑΣΟΚ κ. Νίκος Ανδρουλάκης για τον εντελώς λανθασμένο χαρακτήρα και σε ό,τι αφορά το ΚΚΕ και σε ό,τι αφορά εμάς γι’ αυτόν τον χαρακτηρισμό. Όμως, η κριτική που κάναμε τότε έχει ήδη σήμερα δικαιωθεί και δικαιώνεται καθημερινά. Σας είπαμε πολύ απλά ότι σπαταλήσατε στην πρώτη τετραετία πολύτιμο δημοσιονομικό χώρο και πολύτιμο χρόνο. Ο καπνός που σήκωσε ο Έβρος, η πανδημία, η ενεργειακή χρήση θόλωσε το τοπίο και αξιολογηθήκατε με βάση τη στάση σας σ’ αυτή την κρίση. Η βοήθεια και των μέσων ενημέρωσης και μία πολύ αδύναμη αντιπρόταση εξουσίας από την πλευρά του ΣΥΡΙΖΑ, σας οδήγησαν στον πιο αγαπημένο σας αριθμό που είναι το 41%.

Όμως, η πραγματικότητα αποδεικνύει ότι αυτό που σας είπαμε στο πρώτο νομοσχέδιό σας στις 26 Ιουλίου επιβεβαιώνεται καθημερινά. Με την ακρίβεια η Κυβέρνηση μονίμως αιφνιδιάζεται ακριβώς γιατί σπατάλησε χρόνο στην πρώτη της τετραετία. Έτσι, λοιπόν, η Κυβέρνηση διαρκώς αιφνιδιάζεται. Η ακρίβεια δεν ξεκίνησε τώρα. Η ακρίβεια έχει αφετηρία. Το σπάσιμο της εφοδιαστικής αλυσίδας λόγω COVID -από εκεί ξεκίνησε το γαϊτανάκι- έχει εξελιχθεί παγκοσμίως σε πληθωρισμό απληστίας και η Κυβέρνηση όλο αυτό το διάστημα δεν έκανε τίποτα για την Επιτροπή Ανταγωνισμού, τίποτα για τις υπηρεσίες ελέγχου. Κανένα πραγματικό έλεγχο δεν άσκησε. Απλώς μοιράζει pass, pass, pass. Τίποτε άλλο! Αδυνατεί να αντιμετωπίσει την ακρίβεια γιατί είναι αιφνιδιασμένη!

Η φοροδιαφυγή αποδεικνύεται με βάση την Τράπεζα της Ελλάδος ότι υπερβαίνει τα 10 δισεκατομμύρια, αλλά η Κυβέρνηση απάντησε με έναν κεφαλικό φόρο φορολογώντας το επάγγελμα. Απαγόρευσε να είσαι ελεύθερος επαγγελματίας. Αυτό έκανε η Κυβέρνηση με το φορολογικό της. Ήθελε να ενισχύσει τα έσοδα προφανώς, δεν υπάρχει άλλο. Όμως, από την άλλη υπηρετούσε μία ατζέντα αναδιανομής, αναδιάταξης κοινωνικής, για την οποία μίλησα στην αρχή. Μονίμως αιφνιδιάζεται. Άφησε αβοήθητες τις αρμόδιες υπηρεσίες ελέγχου, άφησε στην άκρη εργαλεία ψηφιακά που δίνει η εποχή μας και έτσι λοιπόν κατέληξε σε έναν οριζόντιο κεφαλικό φόρο. Έκανε την αδυναμία της συγκεκριμένη πράξη, ευνοώντας τελικά τη φοροδιαφυγή.

Δεν είναι, όμως, μόνο η οικονομία. Σήμερα, οι πολίτες, ένα μεγάλο μέρος της κοινωνίας συζητά για τα άδεια γήπεδα. Η Κυβέρνηση έχει ένα πλαίσιο από το 2010 το οποίο αγνοεί. Ψήφισε έναν δικό της νόμο πρόσθετο τον οποίο δεν εφαρμόζει και απαντάει στο πρόβλημα του χουλιγκανισμού κλείνοντας τα γήπεδα.

Θέλετε να μιλήσουμε σοβαρά, κύριε Υπουργέ; Αν θέλετε να μιλήσουμε σοβαρότερα για αυτά τα φαινόμενα, να μιλήσουμε για την απαξίωση του δημόσιου σχολείου που ξεκίνησε από το λύκειο, πάει στο γυμνάσιο και από εκεί στο δημοτικό. Εσείς μας απειλείτε με το άρθρο 16. Για ποιο λόγο, άραγε, έχετε προτεραιότητα να μιλήσουμε για την τριτοβάθμια εκπαίδευση, όταν τα φαινόμενα βίας ιδιαίτερα στην εφηβική ηλικία πληθαίνουν, πολλαπλασιάζονται με τρομακτικό ρυθμό στην κοινωνία; Και πίσω από αυτό το φαινόμενο βρίσκεται η απαξίωση του δημόσιου σχολείου.

Θα το αφήσουμε έτσι; Θα παρακολουθούμε αμήχανοι τις επιδόσεις των μαθητών μας στην PISA και θα επαινούμε τα ιδιωτικά σχολεία που είχαν καλύτερες βαθμολογίες; Αυτή είναι η οπτική μας; Αυτό το μήνυμα έχουμε να εκπέμψουμε στην κοινωνία;

Όχι, λοιπόν. Εμείς είμαστε εδώ για να βάλουμε μια άλλη λογική που είναι υπέρ του δημοσίου σχολείου, που είναι υπέρ της κοινωνίας.

Για τον προϋπολογισμό, κυρίες και κύριοι συνάδελφοι, έχουμε μιλήσει ήδη από το προσχέδιο και τον χαρακτηρίσαμε άδικο κοινωνικά, ανεπαρκή αναπτυξιακά και του αποδώσαμε άγνοια κινδύνου. Είναι άδικος γιατί χαρακτηρίζεται από μια πολύ μεγάλη δυσαναλογία έμμεσων και άμεσων φόρων, διότι ουσιαστικά δεν έχει κανένα εργαλείο για να στηρίξει τους πολίτες από την καταιγίδα της ακρίβειας και διότι δεν έχει καμία ορατή διέξοδο που να δείχνει πραγματική καταπολέμηση της φοροδιαφυγής και του λαθρεμπορίου. Τα είπαμε πολύ πρόσφατα.

Είναι ανεπαρκής γιατί εξακολουθεί να υποστηρίζει μια ανάπτυξη που στηρίζεται μέχρι τώρα στον τουρισμό και την κατανάλωση, στο real estate και στην golden visa, με ορατό τον κίνδυνο του αφελληνισμού της ελληνικής οικονομίας.

Αποδώσαμε άγνοια κινδύνου γιατί υποτιμάτε τους κινδύνους που υπάρχουν στο διεθνές περιβάλλον, από την Ουκρανία και τη Γάζα μέχρι μια πιθανή ενεργειακή κρίση, αλλά και κυρίως τον κίνδυνο ύφεσης στις ευρωπαϊκές χώρες.

Μιλήσαμε με μεγάλη έμφαση για το ορόσημο του 2032. Θα το αφήσω για το τέλος αυτό, κύριε Υπουργέ, γιατί έχουμε μια καλή εξέλιξη από τα αμυντικά, όπως ξέρετε, αυτό που διαβάσαμε σήμερα το πρωί. Θα το πω στο τέλος.

Τα γεγονότα και εδώ, κυρίες και κύριοι συνάδελφοι, μας επιβεβαιώνουν. Ο οριζόντιος φόρος, όπως είπα, που επιβλήθηκε στους ελεύθερους επαγγελματίες συνοδεύτηκε από ένα ακόμα «δώρο» στους έχοντες και κατέχοντες, τη μείωση στο μισό του φόρου συγκέντρωσης κεφαλαίου και μεταβίβασης μετοχών. Ήλθε να προστεθεί στα «δωράκια» στην «AEGEAN» με ζημιά του ελληνικού δημοσίου και ήλθε να προστεθεί στην κριτική μας, να της δώσει υπόσταση, αυτό που γίνεται με τις τράπεζες.

Έχουμε ζητήσει και εμείς, όπως και ο ΣΥΡΙΖΑ, να γίνει αυτή η σοβαρή συζήτηση στην Επιτροπή Οικονομικών ή μάλλον στις συναρμόδιες επιτροπές, κύριε Υπουργέ -απουσιάζατε τη μέρα που το θέσαμε- για να δούμε πραγματικά τι συμβαίνει σ’ αυτή την υπόθεση. Πρέπει να βρούμε τρόπο να συζητήσουμε.

Πάντως σχετικά με τους υπολογισμούς σας ότι το δημόσιο, περίπου, πήρε πίσω τα λεφτά του γιατί τόσα είχαν χάσει οι τράπεζες από το «κούρεμα», από το PSI, είναι πρωτοφανής αυτός ο ισχυρισμός. Πέραν του ότι οι τράπεζες επένδυαν επί χρόνια σε ελληνικά ομόλογα και από εκεί άθροιζαν δισεκατομμύρια τα οποία μοιράζονταν λίγοι και εκλεκτοί εντός των τραπεζών, τα golden boys και από εκεί ξεκίνησαν τα κόκκινα δάνεια στην ελίτ της χώρας κ.λπ., μια πολύ συγκεκριμένη και θλιβερή ιστορία, αυτή η οπτική σας είναι και επικίνδυνη.

Πρέπει να αναθεωρήσετε αυτό που λέτε, κύριε Υπουργέ, γιατί δίνει σήμα σε κάθε διεθνή επενδυτή που του «κουρεύτηκε» το ομόλογο ότι ουσιαστικά έχασε. Σκεφτείτε λιγάκι τι ακριβώς είναι αυτά που λέτε για τη θλιβερή ιστορία των τραπεζών που την έχει πληρώσει με 57 δισεκατομμύρια μέχρι τώρα ο ελληνικός λαός, τι πήρε πίσω το δημόσιο.

Μίλησα νωρίτερα για μια βιασύνη να μαζέψετε λεφτά. Εγώ δεν λέω αριθμούς, όμως εντυπωσιάζει ένα στοιχείο στο σκέλος των εσόδων, το ότι δείχνετε μια σπουδή για να μαζευτούν λεφτά, υποτιμώντας πραγματικές δυνατότητες, αρκεί να τα πάρετε τώρα. Δηλαδή, με την «AEGEAN» λίγο να περιμένατε, θα παίρναμε περισσότερα. Γιατί κάνατε τώρα την εξόφληση; Για ποιον λόγο; Με τις τράπεζες, με μια πιο νορμάλ διαδικασία, προφανώς το Ταμείο Χρηματοπιστωτικής Σταθερότητας και το δημόσιο μπορούν να πάρουν περισσότερα. Για ποιον λόγο τόσο γρήγορα η αποεπένδυση για να εισφέρει δύο-τρία δισεκατομμύρια;

Το Ταμείο Χρηματοπιστωτικής Σταθερότητας χθες μας έστειλε τον απολογισμό του και μιλάει για ζημιά 38 δισεκατομμυρίων. Αυτό λέει ο βασικός πίνακας του Ταμείου Χρηματοπιστωτικής Σταθερότητας.

Το ίδιο ισχύει για τον κεφαλικό φόρο, άρον-άρον. Δεν τον είχατε στον προϋπολογισμό. Ρώτησα τον αρμόδιο Υφυπουργό εάν συμπεριλαμβάνεται ή όχι στις προβλέψεις του προϋπολογισμού και μου είπε ότι ναι, το είχατε στο μυαλό σας, αλλά δεν το είχαμε ψηφίσει ακόμα. Γιατί τέτοια βιασύνη και δεν δείχνετε στοιχειώδη υπομονή, αφού πάνε τόσο καλά τα έσοδα; Είναι πραγματικά ένα ερώτημα στο οποίο θα επανέλθουμε στη διάρκεια του χρόνου πολλές φορές.

Εμείς από την πλευρά μας, κυρίες και κύριοι συνάδελφοι, έχουμε μια δική μας οπτική και έχουμε υποχρέωση να τη θέσουμε σ’ αυτό το πενθήμερο των συζητήσεων, κορυφώνοντας τις τοποθετήσεις μας με την τοποθέτηση του Προέδρου μας το απόγευμα της Κυριακής.

Για εμάς οι ανισότητες είναι το κορυφαίο ζήτημα που αντιμετωπίζει όλη η ανθρωπότητα και η Ελλάδα δεν αποτελεί εξαίρεση. Για εμάς η κλιματική αλλαγή είναι επίσης το πρόβλημα της ανθρωπότητας και η Ελλάδα φυσικά δεν αποτελεί εξαίρεση. Τουναντίον, έχει κάθε λόγο να πρωταγωνιστήσει, γιατί είναι σε μια γεωγραφική περιοχή που μπορεί να αντιμετωπίσει πολύ οξύτερα τις συνέπειες τις κλιματικής αλλαγής.

Κοντά σ’ αυτά τα δύο μεγάλα προβλήματα στα οποία καλείται κάθε υπεύθυνη πολιτική δύναμη σ’ όλη την ανθρωπότητα και κυρίως στον ανεπτυγμένο κόσμο να δώσει απαντήσεις, η Ελλάδα έχει και την εθνική απειλή του δημογραφικού.

Τις ανισότητες δεν έχουμε τη λογική να τις αντιμετωπίζουμε ως φυσικό φαινόμενο, όπως κάνει η Νέα Δημοκρατία. Έχουν συγκεκριμένη αιτία και στις ρίζες προσπαθούμε να δώσουμε λύσεις. Έχουν σχέση με την κατανομή του πλούτου οριζόντια και χωροταξικά και κάθετα ανά κοινωνικό στρώμα και ανά περιοχή. Μίλησα γι’ αυτό. Εκτείνονται από την παιδεία μέχρι την υγεία, περιλαμβάνουν την ακρίβεια, μια δίκαιη φορολογία, μια δίκαιη ενεργειακή πολιτική, μια σοβαρή πρόταση για τους αγρότες, μια σοβαρή πρόταση για το κόστος κατοικίας. Περιλαμβάνουν μια σοβαρή πρόταση για την περιφερειακή ανάπτυξη με πρωταγωνιστή την αυτοδιοίκηση.

Σε όλα αυτά τα πεδία για τα οποία μίλησα, το ΠΑΣΟΚ έχει ολοκληρωμένες και συγκεκριμένες προτάσεις που θα αναπτυχθούν στη διάρκεια των ημερών από τους αρμόδιους εισηγητές μας. Αυτό που έχει σημασία είναι να εντοπίσουμε τις ανισότητες και την αιτία τους και να τις χτυπήσουμε στη ρίζα τους. Η δική μας οπτική αυτό ακριβώς πράττει σε όλα τα πεδία που ενδεικτικά μνημόνευσα νωρίτερα και τα οποία, όπως είπα, θα παρουσιαστούν από τους εισηγητές μας τις επόμενες μέρες.

Στο ζήτημα της κλιματικής αλλαγής είναι προφανές ότι αυτή η υπόθεση δεν κρίνεται σε μία μόνο χώρα. Αυτό είναι και το μεγάλο συμπέρασμα από το Ντουμπάι, ανεξάρτητα από το πού θα πάει η συμφωνία. Έχουμε προτείνει έγκαιρα εδώ και χρόνια τη μία και μοναδική λύση που ακούει στο όνομα ενεργειακή δημοκρατία, η οποία είναι πειστική απάντηση τόσο στην κλιματική αλλαγή όσο και στις ανισότητες.

Κύριε Υπουργέ, επειδή έχετε μεγάλη σχέση με τα ενεργειακά -ήσασταν στο ενεργειακό τιμόνι της χώρας με τον Πρωθυπουργό όταν έγινε η παράδοση της χώρας στο φυσικό αέριο-, σας επαναλαμβάνω για μια ακόμα φορά αυτό που πιστεύουμε: Δεν θα πιάσουμε τους φιλόδοξους στόχους που θέτει το νέο ΕΣΕΚ για τις ανανεώσιμες, εάν δεν προχωρήσουμε στον εκδημοκρατισμό της ενέργειας. Εάν δεν επιδιώξουμε τη συναίνεση των κοινωνιών με καθαρό όφελος για τις τοπικές κοινωνίες, για τους αγρότες, τους παραγωγούς, τους κοινωνικά ευάλωτους, την τοπική αυτοδιοίκηση, δεν πρόκειται ποτέ να πιάσουμε αυτούς τους στόχους. Το έχουμε πει εγκαίρως, δεν το λέμε τώρα εκ των υστέρων. Θα βρεθούμε μπροστά σε πολύ δυσάρεστες εκπλήξεις.

Σε ό,τι αφορά το δημογραφικό, ξεκινώντας από την πρόταση νόμου που είχαμε κάνει πριν από τρία χρόνια, έχουμε προχωρήσει σε σοβαρές προτάσεις για την ελληνική περιφέρεια, για τους τρίτεκνους, για τους οποίους δίνουμε διαρκώς μάχη και βέβαια δικαιώνεται πανηγυρικά η πρωτοβουλία του Προέδρου μας Νίκου Ανδρουλάκη που εδώ και πάνω από δύο χρόνια, ήδη από την εσωκομματική μας διαδικασία, είχε «σηκώσει» το ζήτημα της κοινωνικής κατοικίας των νέων και αρκετοί από εμάς το ακούγαμε λίγο περίεργα.

Η Κυβέρνηση, δυόμισι χρόνια μετά, ήρθε να κάνει δειλές ρυθμίσεις με το Airbnb, όταν το πρόβλημα καλπάζει πια, όταν οι νέοι σήμερα δυσκολεύονται παντελώς να βρουν κατοικία, όταν δεν μπορούμε να τους δώσουμε σοβαρές απαντήσεις σχεδόν σε τίποτα, όπως είπα.

Εμείς έχουμε μια ολοκληρωμένη πρόταση. Δεν μιλώ μόνο για το δημογραφικό. Για την ακρίβεια έχουμε πει ήδη ποιες είναι οι προτάσεις, απλά επιμένουμε ιδιαίτερα στις πρωτοβουλίες διακρατικών συμφωνιών.

Είπα και στο φορολογικό, κύριε Υπουργέ –και το ξέρετε- ότι μόνο τρία μνημόνια συνεργασίας με δύο πλατφόρμες βραχυχρόνιας μίσθωσης έφεραν στον κρατικό προϋπολογισμό 120 εκατομμύρια ευρώ πάνω από τα προϋπολογισθέντα. Το ξέρετε. Αυτός είναι ο ενάρετος δρόμος για τη φορολογία.

Με τις διακρατικές συμφωνίες δισεκατομμύρια διακινούνται, άυλα ουσιαστικά. Είναι μια τεράστια φορολογητέα ύλη που διαφεύγει και εκεί πρέπει να δώσουμε έμφαση, αν θέλουμε πραγματικά να έχουμε αποτέλεσμα και να δώσουμε πειστικές απαντήσεις στους πολίτες. Δεν ζητάει κανείς να φορολογήσουμε εδώ τους τεχνολογικούς κολοσσούς. Θα το κάνει όλη η Ευρώπη μαζί, όταν το καταφέρει, αλλά τουλάχιστον ας πρωταγωνιστήσουμε εκεί που το κοινωνικό συμφέρον της κοινωνίας και της χώρας το επιβάλλει.

Την ίδια ώρα, κυρίες και κύριοι συνάδελφοι, για εμάς η επενδυτική βαθμίδα σημαίνει μερικά απλά πράγματα. Πρώτον, εθνική κυριαρχία στο πρόγραμμα ιδιωτικοποιήσεων. Την ΕΥΔΑΠ και την ΕΥΑΘ, όπως είδατε, τελικά τις πληρώνουμε. Θα αποτιμηθούν για να πληρωθούν. Εθνική κυριαρχία στο πρόγραμμα ιδιωτικοποιήσεων. Αυτό είναι το ένα.

Δεύτερον, συλλογικές συμβάσεις εργασίας, να πάψουμε να ορίζουμε εμείς, ο Πρωθυπουργός δηλαδή, τον βασικό μισθό, αλλά να προκύπτει από συλλογικές συμβάσεις εργασίας και μάλιστα με τις διαφορές που υπάρχουν ανάλογα με τις δυνατότητες κάθε κλάδου. Νέο ΕΚΑΣ για τους χαμηλοσυνταξιούχους και κατάργηση προσωπικής διαφοράς. Στα πλαίσια των συλλογικών διαπραγματεύσεων –το σημαντικότερο απ’ όλα για εμάς- δώσαμε τη μάχη με το Υπουργείο Εργασίας πριν από δύο μήνες για πραγματική επαναφορά των τριετιών που δεν θα είναι στη διακριτική ευχέρεια του Υπουργού.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτό είναι το βασικό μήνυμα στη νέα γενιά μαζί με την πρόθεσή μας για κοινωνική κατοικία, αν θέλουμε να μιλήσουμε διαφορετικά, αν θέλουμε να μιλήσουμε σοβαρά.

Την ίδια ώρα, έχουμε καταθέσει ολοκληρωμένες προτάσεις για το ιδιωτικό χρέος και όχι μόνο γι’ αυτούς που χρωστάνε σε τράπεζες, αλλά και για τις οφειλές σε δημόσιο και ΕΦΚΑ. Την ίδια ώρα, ήρθαμε και προσθέσαμε προτάσεις με τις οποίες βάζουμε ένα ανάχωμα στη δημιουργία νέων ληξιπρόθεσμων.

Ζητήσαμε εξορθολογισμό προστίμων, κύριε Υπουργέ. Αυτές τις μέρες εκατοντάδες επαγγελματίες κάνουν τη ρύθμιση με τροποποιητικές του 2017 και τους λένε οι έφοροι ανά τη χώρα 52,56 επιπλέον τόκο υπερημερίας. Είπαμε να μειωθεί 40% αυτός ο τόκος υπερημερίας και την αγνοήσατε την πρότασή μας. Την άλλη εβδομάδα θα καταθέσουμε ανάλογες προτάσεις για τα παράλογα πρόστιμα του ΕΦΚΑ.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΠΑΡΙΣ ΚΟΥΚΟΥΛΟΠΟΥΛΟΣ:** Ολοκληρώνω, κύριε Πρόεδρε.

Αυτή είναι η δικιά μας οπτική γιατί εμάς μας καθοδηγεί, κυρίες και κύριοι συνάδελφοι, η τρίτη φράση –μεταξύ των άλλων- από το τρίπτυχό μας. Αυτή την έννοια έχει σήμερα η κοινωνική απελευθέρωση για την οποία μίλησε ο Ανδρέας Παπανδρέου. Απελευθερώνουμε την κοινωνία με αυτές τις προτάσεις μας αντί να την εγκλωβίζουμε. Η Κυβέρνηση επιλέγει άλλα πεδία, επιλέγει διαρκώς αριθμούς.

Αν θέλετε να μιλήσουμε για αριθμούς, κύριε Υπουργέ –και τελειώνω με αυτό και με κάτι βασικό για την άμυνα, να μου επιτρέψετε για λίγο, κύριε Πρόεδρε, γιατί ξέρετε τι θα πω για την άμυνα-, εμείς δεν τους αγνοούμε, τους σεβόμαστε και προτείνουμε τρεις αριθμούς.

Πρώτον, πιστεύουμε από την μεριά μας ότι πρέπει να έχουμε μια διαρκή έγνοια για σύγκλιση με την Ευρώπη. Δεν είναι παράδεισος η Ευρώπη, δεν τα κάνει όλα καλά, όμως η σύγκλιση με την Ευρώπη είναι μια διαρκής επιδίωξη της χώρας.

Δεύτερον, όπως οι Γερμανοί έχουν φετίχ με τον πληθωρισμό λόγω ναζισμού, εμείς ανάλογα πρέπει να έχουμε στο μυαλό μας τι πάθαμε το 2008 και το 2009. Το τραγικό δίδυμο έλλειμμα ανταγωνιστικότητας και δημοσιονομικό. Προφανώς, δεν πρέπει να επαναληφθεί ποτέ αυτή η περιπέτεια.

Αυτά τα δύο μεγέθη, λοιπόν, πρέπει να τα έχουμε ως κόρη οφθαλμού, αλλά επ’ ουδενί αυτά δεν σημαίνουν μία στενή δημοσιονομική προσέγγιση. Σημαίνουν ανάπτυξη ισχυρή, σημαίνουν έσοδα σε υγιή βάση. Αυτή είναι η δική μας οπτική, για την οποία μίλησα και θα μιλήσουμε και στη συνέχεια τις επόμενες μέρες.

Άφησα τελευταίες τις αμυντικές δαπάνες, τις οποίες το ΠΑΣΟΚ από το ’74 ψηφίζει και της άφησα τελευταίες, όπως θα πράξουμε και φέτος, γιατί η περσινή εξέλιξη του ECOFIN, ότι υπάρχει μια θετική αντιμετώπιση της πρότασης που έκανε η γαλλική κυβέρνηση –τώρα έχουμε Ισπανική Προεδρία- να αλλάξει κατά ESA η αποτίμηση αμυντικών δαπανών. Δεν θα μετρούν, δηλαδή, στη χρονιά που παίρνονται οι εξοπλισμοί, αλλά θα κατανέμονται στο χρόνο με τις δόσεις. Θα τα πληρώσουμε, δεν είναι ότι θα απαλλαγούμε από τη δαπάνη.

Κύριε Υπουργέ, επ’ αυτού θέλω να πω τρία πράγματα. Πρώτον, τις αμυντικές δαπάνες είναι γνωστό πώς τις αντιμετωπίζει το ΠΑΣΟΚ διαχρονικά. Η χώρα πρέπει να πατάει στα δικά της πόδια. Στη διακοινοβουλευτική στη Μαδρίτη, στα δύο λεπτά που μας δόθηκε χρόνος, μιλήσαμε μόνο ακριβώς για την εξαίρεση των αμυντικών δαπανών από τη διαδικασία του ελλείμματος. Ακριβώς αυτή είναι η θέση μας και κάναμε και πολλαπλές επαφές με άλλες αντιπροσωπείες άλλων κρατών γι’ αυτόν ακριβώς τον λόγο.

Αυτή η διαδικασία μάς ενδιαφέρει και μας αφορά άμεσα προφανώς. Όμως, θέλω να πω κάτι. Δεν είναι «ναι μεν αλλά», προσέξτε. Είπα πως για το ορόσημο θα πω κάτι στο τέλος…

**ΠΡΟΕΔΡΕΥΩΝ (Ιωάννης Πλακιωτάκης):** Κλείστε παρακαλώ, κύριε συνάδελφε. Έχετε υπερβεί τον χρόνο.

**ΠΑΡΙΣ ΚΟΥΚΟΥΛΟΠΟΥΛΟΣ:** Τελειώνω, κύριε Πρόεδρε.

Ως προς το 2032 πρέπει να προβληματιστούμε σε κάτι. Λέει ότι θα πάρουμε μια φρεγάτα που κάνει 2 δισεκατομμύρια του χρόνου και θα πάει στα επόμενα δέκα χρόνια από 200 εκατομμύρια, για παράδειγμα, θα μπει στο έλλειμμα. Οκ. Θα μας δώσει έναν δημοσιονομικό χώρο του χρόνου, αλλά μεγαλώνει το πρόβλημά μας μετά το 2032. Τότε που φεύγει το μαξιλάρι των δημοσιονομικών των χαμηλών εξυπηρετήσεων του χρέους, θα έχουν προστεθεί 200 και 200 από μια ομάδα αεροπλάνων και πάει λέγοντας. Πρέπει να το δούμε πάρα πολύ προσεκτικά από δημοσιονομική άποψη όλο αυτό το ζήτημα.

Εμείς μένουμε στη θέση για το εμπάργκο όπλων στην Τουρκία και για το ότι η Ευρώπη πρέπει να αναλάβει ένα μέρος των δαπανών της χώρας, γιατί είναι το νοτιοανατολικό όριο, είναι σύνορα Ευρώπης η Ελλάδα και οι εταίροι μας πρέπει να το κατανοήσουν κάποια στιγμή. Εμείς αυτόν τον αγώνα δίνουμε.

Ευχαριστώ, κύριε Πρόεδρε, για την ανοχή και κλείνω λέγοντας ότι προφανώς καταψηφίζουμε τον προϋπολογισμό και νομίζω πως είπα με σαφήνεια για ποιους λόγους, γιατί πιστεύουμε σε μια Ελλάδα που, ναι, έχουμε τη δυνατότητα να την χτίσουμε.

Και αφιερώνοντας τη σημερινή μου ομιλία στη μνήμη της Φώφης Γεννηματά, θέλω να κλείσω με μία φράση που σημάδεψε και την ίδια και εμάς και έχει μεγάλη βαρύτητα να την λέει το ΠΑΣΟΚ, με τη μεγάλη συνεισφορά στη χώρα από το ’74 και μετά. Για εμάς, κυρίες και κύριοι συνάδελφοι, «τα όνειρά μας είναι πιο δυνατά από τις αναμνήσεις μας»!

(Χειροκροτήματα από την πτέρυγα ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Θα δώσω τώρα τον λόγο στον γενικό εισηγητή του Κομμουνιστικού Κόμματος Ελλάδας κ. Νίκο Καραθανασόπουλο.

Παρακαλώ, κύριε συνάδελφε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Η Κυβέρνηση αλλά και όχι μόνο η Κυβέρνηση και τα άλλα κόμματα μάς καλούν να βαδίσουμε σε έναν δοκιμασμένο δρόμο, στον δρόμο της ανάπτυξής τους, δηλαδή της καπιταλιστικής ανάπτυξης, αλλά δεν μας δίνουν ποια είναι τα χαρακτηριστικά αυτής της ανάπτυξης.

Πρώτον, είναι η συνεχιζόμενη επίθεση στα εργασιακά δικαιώματα, η αύξηση του βαθμού εκμετάλλευσης της εργατικής τάξης. Δεύτερον, είναι η διεύρυνση της ψαλίδας ανάμεσα στις αντικειμενικές δυνατότητες που υπάρχουν και στο επίπεδο ικανοποίησης των λαϊκών αναγκών που όλο και διευρύνεται. Και τρίτον, είναι η διεύρυνση των κοινωνικών ανισοτήτων.

Η Ελλάδα δεν αποτελεί παραπαίδι. Σύμφωνα με τα πιο πρόσφατα στοιχεία, σε παγκόσμιο επίπεδο μόλις το 1,1 του παγκόσμιου ενεργού πληθυσμού κατέχει περιουσιακά στοιχεία ύψους 208 τρισεκατομμυρίων δολαρίων, δηλαδή το 45,8% του παγκόσμιου πλούτου, ενώ αντίθετα, στην άλλη άκρη αυτής της πυραμίδας βρίσκεται το 55% του παγκόσμιου ενεργητικού πληθυσμού, το οποίο κατέχει μόλις το 1,2 του παγκόσμιου πλούτου, δηλαδή κάτι περισσότερο από 5 τρισεκατομμύρια δολάρια. Να, ποιος είναι ο κόσμος τον οποίο εσείς υπερασπίζεστε.

Και βεβαίως ένα ακόμη πιο πρόσφατο στοιχείο λέει ότι στις ανεπτυγμένες, όχι στις υπανάπτυκτες, καπιταλιστικές οικονομίες εξήντα εννέα εκατομμύρια παιδιά το 2021 ζούσαν σε συνθήκες φτώχειας και στερήσεων, δηλαδή το 25% των παιδιών, και οι πρωταθλήτριες χώρες είναι οι πιο ανεπτυγμένες.

Για παράδειγμα, υπήρξε αύξηση από το 2014 έως το 2021 κατά 10% στη Γαλλία, κατά 20% στη Βρετανία. Η Ισπανία –που κάποιοι τη φέρνετε ως παράδειγμα- έχει τη δεύτερη χειρότερη επίδοση μετά τη Ρουμανία σε επίπεδο Ευρωπαϊκής Ένωσης στην παιδική φτώχεια με 28%. Ξεπερνάει ακόμη και την Ελλάδα που βρίσκεται στο 25,3%.

Τέταρτο χαρακτηριστικό της καπιταλιστικής ανάπτυξης είναι η εκδήλωση μιας καπιταλιστικής κρίσης που πάντοτε ακολουθεί κυκλικά την καπιταλιστική ανάπτυξη. Γιατί; Διότι κατά τη διάρκεια και σε συνθήκες καπιταλιστικής ανάπτυξης διαμορφώνονται όλοι αυτοί οι παράγοντες, οι οποίοι θα οδηγήσουν με μαθηματική ακρίβεια στην εκδήλωση μιας νέας καπιταλιστικής κρίσης, γιατί το σύστημα αυτό δεν μπορεί να απαλλαγεί από τις κρίσεις, βρίσκεται στο DNA του.

Όλοι σας, λοιπόν, υπερασπίζεστε αυτή την καπιταλιστική βαρβαρότητα. Καλλιεργείτε αυταπάτες για κάποιο δήθεν μαγικό μείγμα διαχείρισης, το οποίο θα κάνει πιο ανθρώπινο το καπιταλιστικό σύστημα, αντίληψη χρεοκοπημένη από τον προηγούμενο αιώνα. Αντίθετα, αντί να γίνει πιο ανθρώπινο, γίνεται όλο και πιο βάρβαρο, όλο και πιο απάνθρωπο.

Απ’ αυτή, αλήθεια, την κατάσταση υπάρχει διέξοδος; Το Κ.Κ.Ε. λέει ναι. Υπάρχει άλλος δρόμος ανάπτυξης. Κι αυτός ο δρόμος ανάπτυξης είναι και αναγκαίος και εφικτός και δυνατός. Στο επίκεντρο αυτού του άλλου δρόμου ανάπτυξης βρίσκονται οι ανάγκες του λαού και η ικανοποίηση τους και όχι το καπιταλιστικό κέρδος. Γι’ αυτό ακριβώς για να υλοποιηθεί αυτός ο άλλος δρόμος ανάπτυξης πρέπει να ξεμπερδέψουμε την πηγή αναπαραγωγής του καπιταλιστικού κέρδους που δεν είναι τίποτα άλλο από την καπιταλιστική ιδιοκτησία. Έτσι, λοιπόν, στο επίκεντρο της πρότασης του ΚΚΕ βρίσκεται η κοινωνικοποίηση των παραγωγικών δυνατοτήτων, των παραγωγικών μέσων και των παραγωγικών δυνάμεων. Βρίσκεται ο επιστημονικός κεντρικός σχεδιασμός για τη σχεδιασμένη ορθολογικά και συνδυασμένη αξιοποίηση αλλά και ανάπτυξη του συνόλου των παραγωγικών παραγόντων. Και βέβαια ο εργατικός έλεγχος.

Δεύτερον, είναι η αποδέσμευση από όλους αυτούς τους ιμπεριαλιστικούς οργανισμούς που βάζουν νέες αλυσίδες στους λαούς, δηλαδή την Ευρωπαϊκή Ένωση, το ΝΑΤΟ κι άλλους παρεμφερείς, όπως ο ΟΟΣΑ κ.λπ.. Και τρίτον, η απαλλαγή από το εχθρικό για τον λαό αστικό κράτος και τους μηχανισμούς του. Όλα αυτά, λοιπόν, θα οδηγήσουν σε μία απελευθέρωση της παραγωγικής δραστηριότητας από τον ανορθολογισμό, από τη σπατάλη και την καταστροφή που χαρακτηρίζει το καπιταλιστικό σύστημα. Θα οδηγήσει σε εκτόξευση της παραγωγικότητας της εργασίας και σε απελευθέρωση τον ίδιο τον άνθρωπο στα πλαίσια της ολόπλευρης ανάπτυξης της προσωπικότητάς του και της ικανοποίησης όλων των σύγχρονων και διευρυμένων αναγκών του. Με μια προϋπόθεση: πρέπει να αλλάξει χέρια η εξουσία.

Κυρίες και κύριοι, η Κυβέρνηση καλλιεργεί μια επίπλαστη ευφορία για δήθεν καλύτερες μέρες που έρχονται. Αυτό το λέει εδώ και χρόνια. Φαίνεται, θα χάσανε τον δρόμο οι καλύτερες μέρες και δεν μπορούν να τον βρουν. Αλήθεια γιατί δεν ήρθαν καλύτερες μέρες, για παράδειγμα το 2021 με ρυθμό ανάπτυξης του ΑΕΠ 8,4%; Δεν ήρθαν το 2022 με ρυθμό ανάπτυξης 5,6% και θα έρθουν το 2024 με ρυθμό ανάπτυξης 3%, χαμηλότερο ακόμη; Πώς θα γίνει αυτό;

Και επί της ουσίας από πού πηγάζει αυτή η κυβερνητική αισιοδοξία; Ούτε από την ιδιωτική κατανάλωση η οποία θα μειωθεί ούτε από τις δημόσιες δαπάνες. Πού εδράζεται; Στην πορεία των επενδύσεων. Αλλά αυτή η πρόβλεψη που κάνετε είναι πολύ επισφαλής. Να σας θυμίσω ότι στον προϋπολογισμό του 2022 λέγατε ότι οι επενδύσεις θα αυξηθούν το 2022 κατά 22%. Πόσο αυξήθηκαν; Αυξήθηκαν 11,2%, περίπου 50%. Στον προϋπολογισμό του 2023 λέγατε ότι οι επενδύσεις θα αυξηθούν κατά 15,5%. Πόσο αυξάνονται; Όπως λέτε, μόλις 7,1%. Πάλι 50%. Πώς θα αυξηθούν το 2024 κατά 15,1%; Έχετε κάποιο μαγικό ραβδί γι’ αυτό; Και στο κάτω-κάτω της γραφής, εμείς θεωρούμε ότι ως δείκτης η πορεία των επενδύσεων χαρακτηρίζει τον κατ’ εξοχήν αντιλαϊκό και αντεργατικό χαρακτήρα της πολιτικής ο οποίος θα ασκηθεί.

Γιατί το λέμε αυτό με τόσο πολλή επιμονή; Γιατί γνωρίζουμε πολύ καλά ότι το ευνοϊκό επενδυτικό περιβάλλον βασίζεται σε συγκεκριμένα στοιχεία. Στοιχείο νούμερο 1: η επιδείνωση της θέσης των εργαζομένων ακόμη παραπέρα. Δεν είναι τυχαίο ότι μόλις πρόσφατα φέρατε ένα νέο αντεργατικό έκτρωμα που καθιερώνει 13 ώρες ημερήσιο χρόνο εργασίας σε δύο διαφορετικούς εργοδότες και ταυτόχρονα τις πλέον αντιδραστικές συμβάσεις για μηδενικές ώρες. Να, λοιπόν. Βγαλμένο από τα πιο βαθιά αντεργατικά οπλοστάσια είναι αυτό το νομοσχέδιο που γυρίζει πίσω αιώνες την ίδια την εργατική τάξη και τα δικαιώματά που έχει. Γιατί το κάνατε αυτό; Ακριβώς για να δημιουργηθεί ευνοϊκό επενδυτικό περιβάλλον.

Οπότε είναι έωλος ο ισχυρισμός για να μην πούμε ανεδαφικός του γενικού εισηγητή της Νέας Δημοκρατίας που είπε ότι οι επενδύσεις θα φέρουν και καλύτερους μισθούς. Αλήθεια; Που το είδατε αυτό; Αφού διαμορφώνετε περιβάλλον για χειρότερους μισθούς. Το ίδιο το Διεθνές Νομισματικό Ταμείο -και όχι μόνο- και η Ευρωπαϊκή Ένωση σας κάνει μια έκκληση για προσοχή στην πορεία των μισθών. Γιατί διακινδυνεύεται η αναπτυξιακή διαδικασία. Να, λοιπόν, όταν όλα αυτά που λέτε τα λέτε απλά και μόνο για να χαϊδέψετε αυτιά και να εξαπατήσετε τον λαό. Ένας παράγοντας είναι αυτός.

Δεύτερος παράγοντας. Οι σκανδαλώδεις επιδοτήσεις, χρηματοδοτικοί πόροι, ευρωπαϊκοί και κρατικοί, που δίνονται στους μονοπωλιακούς ομίλους.

Τρίτον, οι σκανδαλώδεις φοροαπαλλαγές που αυτοί έχουν.

Τέταρτον, η προσαρμογή της χωροταξίας η αλλαγή χρήσης γης προς όφελος των επενδυτικών σχεδίων.

Πέμπτον, η ευρύτερη εμπορευματοποίηση των αναγκών και η προώθηση των ιδιωτικοποιήσεων. Γι’ αυτό δεν είναι τυχαίο ότι στον κρατικό προϋπολογισμό για το 2024 προβλέπεται μία εκτίναξη των εσόδων από τις ιδιωτικοποιήσεις στα 5,8 δισεκατομμύρια ευρώ. Από πού θα προέλθουν αυτά; Τα 3,3 από τη νέα σύμβαση για την Αττική Οδό με ακριβά διόδια, το 1,4 από την παραχώρηση της Εγνατίας Οδού, νέα διόδια για το φιλέτο, από την ιδιωτικοποίηση των λιμανιών του Ηρακλείου και του Βόλου, ιδιωτικοποίηση μαρίνων. Και μπαίνει στη συζήτηση και η περαιτέρω απομείωση των συμμετοχών του κράτους στα ΕΛΠΕ.

Αυτό είναι το ζήτημα το οποίο θέλετε να διαμορφώσετε. Και αυτή την αισιοδοξία των προβλέψεων σας, η αύξηση 3%, όπως λέτε, το 2024, την προσγειώνει ανώμαλα τόσο η Τράπεζα της Ελλάδος με την πρόβλεψη που κάνει, όσο και ο ΟΟΣΑ με τις πρόσφατες προβλέψεις που μιλάει για ανάπτυξη μόλις 2% ή εκεί γύρω στο 2%. Αυτή σας την αισιόδοξη προσέγγιση την αμφισβητούν οι ίδιες οι διεθνείς εξελίξεις οι οποίες είναι και πεισματάρες και επίμονες και δεν θα σας κάνουν το χατίρι γιατί γενικεύονται οι αβεβαιότητες. Σε ύφεση βρίσκεται για παράδειγμα η Γερμανία. Σε πορεία υφεσιακή βρίσκεται η ίδια η Ευρωζώνη. Σε πτωτική πορεία βρίσκεται η ενεργοβόρα μεταποίηση στην Ευρωπαϊκή Ένωση με δεκάδες χιλιάδες απολύσεις. Γι’ αυτό άλλωστε και η ίδια η Ευρωπαϊκή Ένωση προετοιμάζεται για τα πιο δύσκολα για τις πιο δύσκολες επόμενες μέρες μέσα από την αναθεώρηση του Ταμείου Ανάκαμψης και Ανθεκτικότητας, μέσα από την αναθεώρηση του συμφώνου σταθερότητας για να γίνει ακόμη πιο περιοριστικό ιδιαίτερα όσον αφορά τις κοινωνικές δαπάνες.

Από αυτή την άποψη προκαλεί και η στάση της Κυβέρνησης αλλά και του ΠΑΣΟΚ και του ΣΥΡΙΖΑ που λένε να εξαιρεθούν από τον υπολογισμό του ελλείμματος, για παράδειγμα οι αμυντικές -όπως τις λέτε- δαπάνες. Αυτό που συζητάει είναι να εξαιρεθούν οι στρατιωτικές δαπάνες, οι στρατιωτικοί εξοπλισμοί που εξυπηρετούν τους νατοϊκούς σχεδιασμούς. Αυτό λέει η γαλλική κυβέρνηση και η ισπανική για τους νατοϊκούς εξοπλισμούς και τους ιμπεριαλιστικούς σχεδιασμούς. Λες και δεν θα τα πληρώσει αυτά. Ή ο ΣΥΡΙΖΑ που σας λέει να εξαιρέσετε τις δαπάνες για υποδομές που βοηθάνε την παραγωγική ανασυγκρότηση, δηλαδή, τους επιχειρηματικούς ομίλους, ενώ αντίθετα στην προκρούστεια κλίνη αυτού του κόφτη των δημοσιονομικών θα παραμείνει η υγεία, θα παραμείνει η παιδεία, θα παραμείνει η πρόνοια και μια σειρά άλλες κοινωνικές ανάγκες.

Να γιατί σας λένε ότι επί της ουσίας με τις προτάσεις σας κάνετε ακόμη πιο αντιδραστική αυτή την πολιτική, την κατάργηση του βέτο που συζητά η Ευρωπαϊκή Ένωση αλλά και την ένταση της κρατικής καταστολής. Δοκιμάζεται και αμφισβητείται η ίδια η πιστοληπτική ικανότητα των Ηνωμένων Πολιτειών, το αξιόχρεο του κρατικού της χρέους αλλά και των τραπεζών της.

Ουσιαστικά προάγγελος, δείκτης αστικός για την οικονομική κρίση είναι η πορεία των επιτοκίων απέναντι στην πορεία της ανάπτυξης. Όσο πιο υψηλά είναι τα επιτόκια και χαμηλότερη η ανάπτυξη τόσο μεγαλύτερος ο κίνδυνος εκδήλωσης νέας κρίσης. Και μάλιστα κάνει όλο και πιο υπαρκτό τον κίνδυνο του στάσιμου πληθωρισμού, ακόμη και σε συνθήκες ύφεσης, δηλαδή, να παραμένουν υψηλές οι τιμές των εμπορευμάτων για να μην αφήσουμε στην άκρη την όξυνση των ιμπεριαλιστικών ανταγωνισμών για τον έλεγχο, για παράδειγμα, του διεθνούς εμπορίου, ανταγωνισμοί οι οποίοι διαμορφώνουν τις προϋποθέσεις για νέες ιμπεριαλιστικές συγκρούσεις, όπως αυτές οι οποίες υπάρχουν σήμερα στην Ουκρανία, στην Παλαιστίνη με την ιμπεριαλιστική επέμβαση του Ισραήλ. Και στις δύο αυτές ιμπεριαλιστικές επεμβάσεις οι ελληνικές κυβερνήσεις συμμετέχουν ενεργητικά σε αυτά στο πλαίσιο της λεγόμενης γεωστρατηγικής αναβάθμισης της χώρας μας, δηλαδή στη μοιρασιά της πίτας να συμμετέχουν και οι επιχειρηματικοί όμιλοι στο πλιάτσικο που γίνεται σε βάρος των λαών.

Ταυτόχρονα με τη νέα συνάντηση Μητσοτάκη - Ερντογάν δρομολογείτε τον νέο οδικό άξονα για ισχυροποίηση του νοτιοανατολικού σκέλους του ΝΑΤΟ στην περιοχή. Χωροφύλακας, δηλαδή, σε βάρος των λαών. Και ταυτόχρονα στην υλοποίηση του αμερικανονατοϊκής εμπνεύσεως σχέδιο περί συνδιαχείρισης στο Αιγαίο και στην ανατολική μεσόγειο που βάζει σε κίνδυνο τα κυριαρχικά δικαιώματα της χώρας αλλά και τους ίδιους τους λαούς της περιοχής.

Η κριτική μας αυτή, όμως, όσον αφορά την επισφάλεια των προβλέψεων της Κυβέρνησης, δεν εδράζεται από την ίδια σκοπιά των άλλων κομμάτων, οι οποίοι μιλάνε περί διαφόρων διαχειριστικών αδυναμιών της Κυβέρνησης. Εδράζεται από το γεγονός ότι η προς τα κάτω αναθεώρηση του ρυθμού ανάκαμψης, σε συνθήκες αυστηρής δημοσιονομικής πειθαρχίας και ματωμένων πρωτογενών πλεονασμάτων, θα οδηγήσει σε νέο κύμα αντιλαϊκής επίθεσης είτε με νέα φοροεπιδρομή στα λαϊκά εισοδήματα είτε με νέα μείωση των κοινωνικών δαπανών στην υγεία, στην παιδεία και αλλού είτε με ένα συνδυασμό και των δύο. Να γιατί λέμε ότι τα δύσκολα για τον λαό είναι μπροστά μας.

Κυρίες και κύριοι, μετά από τρία χρόνια συνεχούς ανάπτυξης του ΑΕΠ, η εργατική λαϊκή οικογένεια δέχεται συνεχή, αλλά και συνδυασμένα πλήγματα, τα οποία την οδηγούν σε διαρκή επιδείνωση της θέσης. Για παράδειγμα, πρώτος τέτοιος παράγοντας επίθεσης είναι η ίδια η ακρίβεια, για την οποία, από τη μια μεριά της η Κυβέρνηση ισχυρίζεται ότι οφείλεται σε εξωγενείς παράγοντες, ενώ τα άλλα κόμματα λένε ότι είναι «ακρίβεια Μητσοτάκη». Όμως, αυτό είναι ψευτοδίλημμα γιατί είναι ίδιες ακριβώς οι αιτίες και όσον αφορά τους εξωγενείς παράγοντες και όσον αφορά τους εσωτερικούς παράγοντες. Και οι αιτίες είναι οι ίδιες γιατί, ακριβώς, πηγή αυτής της κατάστασης δεν είναι άλλη παρά η θωράκιση και η μεγέθυνση της καπιταλιστικής κερδοφορίας. Το κέρδος, δηλαδή, είναι η βασική αιτία της ακρίβειας.

Έτσι, λοιπόν, ποιοι παράγοντες ευθύνονται για την ακρίβεια; Παράγοντας νούμερο ένα: Η όλο και περισσότερη μονοπώληση της καπιταλιστικής αγοράς, οι όλο και λιγότερες επιχειρήσεις που ελέγχουν την αγορά και τους κλάδους της οικονομίας. Η ίδια η δράση των πολυεθνικών και των θυγατρικών τους και τα παιχνίδια που κάνουν σε διάφορες χώρες, ανάλογα με το μέγεθος της αγοράς της κάθε χώρας.

Δεύτερος παράγοντας, είναι αυτός που καθορίζεται από τις ίδιες τις στρατηγικές επιλογές της Ευρωπαϊκής Ένωσης και τις οποίες με συνέπεια υπηρέτησαν όλες οι κυβερνήσεις -και η σημερινή και οι προηγούμενες. Δηλαδή, η απελευθέρωση των αγορών. Τι έγινε στις ακτοπλοϊκές συγκοινωνίες; Τι έγινε στις αεροπορικές; Τι έγινε στις τηλεπικοινωνίες; Τι γίνεται τώρα στην ενέργεια, πολύ περισσότερο με τη λογική της πράσινης μετάβασης; Διαμορφώθηκε ένα πανάκριβο ενεργειακό μίγμα, το οποίο θα κληθεί να το πληρώνει τα επόμενα χρόνια ο ελληνικός λαός. Πανάκριβα ακτοπλοϊκά εισιτήρια, πανάκριβα αεροπορικά, τηλεπικοινωνίες ακόμη πιο ακριβές. Να, λοιπόν, γιατί όλη αυτή η διαδικασία της απελευθέρωσης των αγορών και της εμπορευματοποίησης τομέων της οικονομίας γίνεται με σκοπό να μπορέσουν τα υπερσυσσωρευμένα κεφάλαια να βρουν κερδοφόρο διέξοδο.

Τρίτον, είναι οι ίδιες οι πολιτικές σας επιλογές. Συμφωνείτε όλοι για το νέο μοντέλο εξωστρέφειας που πρέπει να υπάρχει στην ελληνική οικονομία, αλλά πού οδηγεί αυτό το νέο μοντέλο εξωστρέφειας; Για παράδειγμα, ο τουρισμός –λέει- είναι κυρίαρχος, όμως στις τουριστικές περιοχές οι τιμές -γιατί απευθύνονται σε διαφορετικά εισοδήματα- είναι 30% πιο ακριβές απ’ ό,τι σε άλλες περιοχές της Ελλάδας. Η ακρίβεια των ενοικίων, λόγω του Airbnb και της αύξησης του εισερχόμενου αλλοδαπού τουρισμού. Και το άλλο ζήτημα είναι το γεγονός ότι, αν το μεγαλύτερο κομμάτι της παραγωγικής δραστηριότητας της χώρας μας πηγαίνει στο εξωτερικό, σημαίνει ότι θα υπάρχουν όλο και λιγότεροι παραγωγοί -άρα και λιγότερες ποσότητες- για να μπορέσουν να καλύψουν τις αυξημένες ανάγκες του λαού. Άρα αυτό εκτοξεύει ακόμη περισσότερο τις τιμές των εμπορευμάτων.

Τέταρτος παράγοντας, είναι τα διάφορα μείγματα διαχείρισης σε μια απέλπιδα προσπάθεια να αντιμετωπιστούν τα φαινόμενα της κρίσης, που έχουν οδηγήσει στην εκτόξευση των τιμών. Η επεκτατική πολιτική της Ευρωπαϊκής Ένωσης -η νομισματική- που κάποιοι την χειροκροτούσαν ως πολύ θετική, οδήγησε στον πληθωρισμό.

Σήμερα τι κάνει η Ευρωπαϊκή Ένωση; Αυξάνει τα επιτόκια για να τιθασεύσει τον πληθωρισμό -που δεν μπορεί- και ταυτόχρονα τους κινδύνους για την εμφάνιση νέων κόκκινων δανείων, λόγω ακριβώς του ότι αναγκάζονται τα νοικοκυριά να βάλουν πιο βαθιά το χέρι στην τσέπη για να εξυπηρετήσουν τα δάνειά τους.

Πέμπτος παράγοντας, είναι οι ανταγωνισμοί για τον έλεγχο των διεθνών εφοδιαστικών αλυσίδων. Οι εμπορικοί πολέμιοι, ιδιαίτερα ανάμεσα στην Κίνα και στις Ηνωμένες Πολιτείες, που έχουν οδηγήσει σε διατάραξη του διεθνούς εμπορίου, άρα και εκτόξευση των τιμών σε παγκόσμιο επίπεδο.

Να, λοιπόν, ποιοι είναι οι παράγοντες της ακρίβειας που θέλετε να τους καλύψετε.

Δεύτερη αιτία για την ακρίβεια είναι οι φόροι, οι έμμεσοι φόροι, τους οποίους όλοι σας τους εφαρμόσατε γιατί ακριβώς θέλετε δημοσιονομικό χώρο για να μπορέσει να εξυπηρετηθεί, για παράδειγμα, η δημοσιονομική συμφωνία με την Ευρωπαϊκή Ένωση για μικρά ελλείμματα, για μηδενικά ελλείμματα, και ταυτόχρονα τα ματωμένα πρωτογενή πλεονάσματα που πρέπει να έχει η χώρα μας, γι’ αυτό δεν την αφήνουν να μειώσει τους έμμεσους φόρους για να μπορέσει να ανταποκριθεί στη διαχείριση του χρέους.

Και τρίτη αιτία, είναι τα εισοδήματα και το επίπεδό τους. Όλοι σας δεν έχετε συμβάλει στο να διαμορφωθεί μία αγορά εργασίας με ένα φτηνό, αναλώσιμο εργατικό δυναμικό, χωρίς δικαιώματα, με την επίθεση που δέχτηκαν οι εργαζόμενοι και οι συνταξιούχοι στο βιοτικό τους επίπεδο, με την κατάργηση του δέκατου τρίτου και δέκατου τέταρτου μισθού για τους δημόσιους υπαλλήλους ή της σύνταξης για τους συνταξιούχους;

Γι’ αυτόν ακριβώς τον λόγο, επειδή όλοι έχετε βάλει το χέρι και είσαστε συνυπεύθυνοι για αυτή την κατάσταση, υπάρχει αυτή η ψευδεπίγραφη αντιπαράθεση, η επιλογή ανάμεσα στα διάφορα μείγματα που ακολουθούν οι υπόλοιπες χώρες της Ευρωπαϊκής Ένωσης, που δεν είναι τίποτα άλλο παρά μια επιλογή για το αν θα είναι περισσότερο ή λιγότερο χειρότερη η θέση των λαϊκών στρωμάτων. Στο επίπεδο της χειροτέρευσης, δηλαδή, και στον βαθμό είναι η αντιπαράθεση. Διότι με αυτό τον τρόπο θέλετε να συγκαλύψετε τις αιτίες της κρίσης -που είναι το καπιταλιστικό κέρδος, η οργάνωση της καπιταλιστικής οικονομίας και η πολιτική της Ευρωπαϊκής Ένωσης- και τους υπεύθυνους, που είναι η Νέα Δημοκρατία, ο ΣΥΡΙΖΑ και το ΠΑΣΟΚ.

Άλλα συστατικά στοιχεία της επίθεσης, είναι η αύξηση των επιτοκίων. Τρίτο στοιχείο είναι η εμπορευματοποίηση, ακόμη περισσότερο, της ικανοποίησης των λαϊκών αναγκών στην παιδεία και στην υγεία. Τέταρτο συστατικό στοιχείο της αντιλαϊκής επίθεσης, είναι η αντιδραστική λογική του κόστους – οφέλους, που στο όνομα αυτό δημιουργούνται υποδομές που εξυπηρετούν τις ανάγκες των επιχειρηματικών ομίλων, ενώ οι υποδομές που προστατεύουν τον λαό –τα μέσα πολιτικής προστασίας, δηλαδή- πηγαίνουν στις καλένδες, γιατί υπάρχει ο ευρωενωσιακός κόφτης του κόστους - οφέλους. Αυτός ο κόφτης είναι και στις δαπάνες για την παιδεία, για την υγεία, με αποτέλεσμα να οδηγούμαστε ακόμη περισσότερο σε επιδείνωση της θέσης αυτής και ταυτόχρονα να διαμορφώνεται το έδαφος για επιτάχυνση των αντιδραστικών αλλαγών, δηλαδή για την όλο και μεγαλύτερη συμμετοχή των ιδιωτικών επιχειρηματικών ομίλων στην υγεία και στην παιδεία, στο όνομα των συμπράξεων δημόσιου και ιδιωτικού τομέα.

Και όλο αυτό διαμορφώνει την εικόνα της υπερχρέωσης, την οποία αντιμετωπίζουν τα λαϊκά στρώματα, που είναι ο πέμπτος παράγοντας αυτής της συνδυασμένης επίθεσης με την επιτάχυνση των πλειστηριασμών για χρέη προς την εφορία, προς το δημόσιο, προς τις τράπεζες, των λαϊκών στρωμάτων. Να γιατί λέμε, λοιπόν, ότι οι πολιτικές σας έχουν οδηγήσει σε αυτά τα αδιέξοδα.

Και ο κρατικός προϋπολογισμός αποτελεί ακριβώς ένα εργαλείο αναδιανομής του πλούτου, ανέκαθεν. Τα παίρνει από τους πολλούς για να τα δώσει στους λίγους. Είναι ταξικός ο προϋπολογισμός κάθε φορά και ιδιαίτερα αντιδραστικός και αντιλαϊκός. Πολύ περισσότερο σε συνθήκες δημοσιονομικής πειθαρχίας και κατάργησης της ρήτρας διαφυγής.

Δηλαδή, τι χρειάζεται; Πρέπει να πετύχει τα ματωμένα πρωτογενή πλεονάσματα για να διαχειριστεί το κρατικό χρέος. Γι’ αυτό αυξάνονται ακόμη περισσότερο οι φόροι. Πάνω από 4 δισεκατομμύρια είναι τα έσοδα για το 2023 από αυτά που προβλέπονταν, από τους έμμεσους φόρους. Τώρα υπολογίζεται ακόμη 1,5 δισεκατομμύριο νέα έσοδα για το 2024 και αυτά, πάλι, από τους έμμεσους φόρους. Και ο δείκτης αντιλαϊκότητας ενός φορολογικού συστήματος είναι το επίπεδο των έμμεσων φόρων. Γιατί είναι ο ίδιος φορολογικός συντελεστής σε ανόμοια και άνισα εισοδήματα.

Και για να δούμε, ιστορικά, την πορεία την τελευταία τριακονταετία; Ο δείκτης αυτός κυμαινόταν από το 57% έως το 60%. Πότε ξεπέρασε το 60%; Τρεις φορές: Το 1997 επί κυβέρνησης ΠΑΣΟΚ για να ξεκινήσει η διαδικασία της ένταξης της χώρας στην ΟΝΕ. Το 2017 επί κυβέρνησης ΣΥΡΙΖΑ ξεπέρασε το 60% για να επιτύχουμε τη δημοσιονομική εξυγίανση. Και τώρα, το 2024, για τα ματωμένα κρατικά πλεονάσματα από την Κυβέρνηση της Νέας Δημοκρατίας. Αυτές είναι οι τρεις ιστορικές περίοδοι όπου ο δείκτης των έμμεσων φόρων ξεπέρασε το 60% σε σχέση με τους άμεσους.

Αλλά, από την άλλη μεριά, οι δαπάνες είναι παγωμένες και κάτω από τον πληθωρισμό η όποια αύξηση –άρα μείωση- και δεν μιλάμε σε σχέση με τις ανάγκες που πραγματικά έχει σήμερα η υγεία, η παιδεία, η πρόνοια.

Από αυτή την άποψη, είναι κάλπικη η αντιπαράθεση η οποία γίνεται ανάμεσα στην Κυβέρνηση και στα κόμματα τα υπόλοιπα -και ιδιαίτερα τα κόμματα του χώρου της σοσιαλδημοκρατίας, ΠΑΣΟΚ, ΣΥΡΙΖΑ, Νέα Αριστερά- για δήθεν πιο δίκαιη διανομή, λέει, της πίτας -μπορεί να γίνει αυτό ποτέ;- για δήθεν προστασία με κάποιο μαγικό τρόπο. Όμως, αυτή η προστασία την οποία λέτε, δεν είναι τίποτε άλλο παρά να γίνει με διαφορετικά μέσα ο σφαγιασμός των αναγκών και των δικαιωμάτων του λαού.

Επιμένετε στον μύθο της καπιταλιστικής ανάπτυξης για όλους όταν έχει επιβεβαιωθεί, χωρίς να αμφισβητείται από κανέναν, ότι η καπιταλιστική ανάπτυξη γίνεται για τα κέρδη. Μάλιστα, πρέπει να αποδώσουμε το όσκαρ κωμικού ρόλου στον κ. Κασσελάκη όταν είπε ότι το κεφάλαιο αποτελεί παράγοντα αντιμετώπισης των ανισοτήτων. Μάλλον, θα πρέπει να τον προτείνει ο ΣΥΡΙΖΑ για το νέο Νόμπελ Οικονομίας για το 2024.

Έτσι, λοιπόν, κυρίες και κύριοι, δύο είναι οι στρατηγικές που συγκρούονται. Είναι η στρατηγική που υπηρετεί τις ανάγκες του κεφαλαίου με τις όποιες παραλλαγές, οι οποίες δεν αλλάζουν τον χαρακτήρα τον ταξικό του καπιταλιστικού συστήματος, της καπιταλιστικής βαρβαρότητας και είναι και αυτή η στρατηγική της εργατικής τάξης και των άλλων λαϊκών στρωμάτων, δηλαδή των αυτοαπασχολούμενων, των επαγγελματιών, των εμπόρων, των βιοπαλαιστών αγροτών που έχουν συμφέρον να συγκρουστούν με τη στρατηγική του κεφαλαίου.

Σήμερα, ακριβώς, είναι ανάγκη να ενισχυθεί ακόμη περισσότερο το ρεύμα αμφισβήτησης της κυρίαρχης πολιτικής και η συμπόρευση με το ΚΚΕ, για να οργανωθεί από καλύτερες θέσεις η λαϊκή αντεπίθεση, η οργάνωση της λαϊκής πάλης, σε σύγκρουση με τα συμφέροντα του κεφαλαίου, με την πολιτική της Ευρωπαϊκής Ένωσης, με τη λογική των αντοχών της οικονομίας, με το ίδιο το εχθρικό αστικό κράτος.

Στοχεύουμε τον πραγματικό αντίπαλο, λοιπόν, αυτής της πάλης που δεν είναι τίποτα άλλο από την επιδίωξη του κέρδους για να αντιμετωπίσουμε τα νέα κύματα αντιλαϊκής επίθεσης -γιατί τα χειρότερα είναι μπροστά μας- αλλά και να διεκδικήσουμε μέτρα ανακούφισης σε σύγκρουση με τις αιτίες που δημιουργούν τα προβλήματα για να ανοίξουμε τον δρόμο για την ριζικότερη ανατροπή, του άλλου δρόμου ανάπτυξης που προτείνει το ΚΚΕ, του σοσιαλισμού.

Με αυτά, κύριε Πρόεδρε, να δηλώσουμε ότι το Κομμουνιστικό Κόμμα Ελλάδας, όπως είναι φυσικό, καταψηφίζει τον προϋπολογισμό του κράτους για το 2024.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα ένας μαθητές και μαθήτριες και δύο συνοδοί εκπαιδευτικοί από το Γενικό Λύκειο Λυγουργιού Αργολίδος.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο γενικός εισηγητής από την Ελληνική Λύση κ. Βασίλειος Βιλιάρδος.

Παρακαλώ, κύριε συνάδελφε.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, η Ελλάδα είναι μία πάμπλουτη χώρα που μπορεί πολύ εύκολα να ευημερήσει, αφού πρόκειται για ένα μοναδικό νησιωτικό κράτος, με απίστευτες φυσικές ομορφιές, με ιδανικό κλίμα, με μακραίωνη πολιτιστική παράδοση, με πολύτιμα μνημεία, με υπόγειο πλούτο, καθώς, επίσης, με μια εξαιρετικά σημαντική γεωπολιτική θέση. Ο πλούτος της, όμως, προσελκύει πολλά αρπακτικά, οπότε πρέπει να είναι εξαιρετικά προσεκτική, ειδικά όσον αφορά στην οικονομία και στην άμυνά της.

Στα πλαίσιο αυτό και όσον αφορά στην οικονομία, από την πρώτη μέρα που μπήκαμε στη Βουλή, αλλά και στο κυβερνητικό μας πρόγραμμα, επιμέναμε σε δύο βασικές ενέργειες: Πρώτον, στην εκπόνηση ενός ισολογισμού του κράτους που να αξιολογεί όλα μας τα περιουσιακά στοιχεία, οπότε να γνωρίζουμε ως πολίτες όχι μόνο τι οφείλουμε, αλλά και τι έχουμε. Δεύτερον, στην υιοθέτηση του διπλογραφικού λογιστικού συστήματος από το δημόσιο, έτσι ώστε να ελέγχονται συστηματικά όλες οι δαπάνες και τα έσοδά του, όπως απαιτεί η χρηστή διακυβέρνηση της χώρας.

Δυστυχώς, όμως, η Κυβέρνηση δεν έχει δρομολογήσει από τότε τίποτα από τα δύο. Όσον αφορά στον ισολογισμό, μόλις τώρα έχουν αποσταλεί εγκύκλιοι, σύμφωνα με τον Υφυπουργό, ενώ σε σχέση με το τυπογραφικό σύστημα που υποσχόταν ότι θα λειτουργήσει το 2023, αναβλήθηκε για την 1-1-2025. Την ίδια στιγμή, έχουμε μεταφέρει όλα μας τα περιουσιακά στοιχεία στο Υπερταμείο των ξένων, χωρίς καν εκτίμηση της αξίας τους, ενώ -με κριτήριο το θέμα των ΕΥΑΘ και ΕΥΔΑΠ- όταν θελήσουμε να μας επιστρέψει κάτι το Υπερταμείο, όπως απαίτησε το ΣΤΕ με τη γνωστή απόφασή του, θα πρέπει να τα πληρώσουμε. Αν είναι δυνατόν!

Σε σχέση με το διπλογραφικό λογιστικό σύστημα, δεν έχουν ακόμη αγοραστεί ούτε τα μηχανήματα, ούτε το λογισμικό, όπως μας ενημέρωσε ανώτατο στέλεχος του Ελεγκτικού Συνεδρίου, ενώ –φυσικά- θα απαιτηθεί προηγουμένως εκπαίδευση του προσωπικού. Το γεγονός αυτό σημαίνει ότι, δυστυχώς, δεν πρόκειται να λειτουργήσει ούτε το 2025, όταν ακόμη και στις πιο μικρές επιχειρήσεις λειτουργεί από πολλά χρόνια τώρα.

Η επόμενη πρότασή μας ήταν η αλλαγή του παραγωγικού μας μοντέλου, με τη στήριξη της οικονομίας μας σε δύο βασικούς πυλώνες: Στον πρωτογενή μας τομέα, με έμφαση στην τεχνολογική γεωργία, όχι στους εργάτες που θα φέρουμε από το εξωτερικό -αν είναι δυνατόν στη σύγχρονη εποχή- και δεύτερον, στη βιομηχανία, με επίκεντρο την αμυντική, όπως απαιτεί η γεωπολιτική μας θέση. Ούτε εδώ δρομολόγησε κάτι η Κυβέρνηση, σημειώνοντας πως ο τουρισμός είναι μεν σημαντικός, αλλά μόνο όταν στηρίζεται και στηρίζει στην εγχώρια παραγωγή, διαφορετικά αυξάνει τα εμπορικά μας ελλείμματα, οπότε γίνεται στην ουσία δώρο άδωρο, τα χρήματά του φεύγουν στο εξωτερικό.

Το Ισραήλ, πάντως, στήριξε την επιτυχία του στους δύο αυτούς τομείς, μέσω των οποίων δημιουργήθηκαν οι νεοφυείς τεχνολογικές επιχειρήσεις του, με αποτέλεσμα σήμερα να είναι κορυφαίες στον πλανήτη, ενώ το ΑΕΠ του έχει εκτοξευτεί από 220 δισεκατομμύρια δολάρια το 2008 στα 500 δισεκατομμύρια το 2022, όταν το δικό μας κατέρρευσε από τα 355 δισεκατομμύρια –πάντα σε δολάρια- το 2008 στα 220 δισεκατομμύρια το 2022 –ακριβώς η αντίστροφη εξέλιξη.

Το κατάντημα του αγροτικού μας τομέα, είναι πάντως απίστευτο, αφού ακόμη και η Κύπρος έχει τριπλάσια παραγωγικότητα, το Ισραήλ εξαπλάσια και η Ολλανδία σχεδόν οκταπλάσια, ενώ όσον αφορά στην αξία παραγωγής ανά εκμετάλλευση, είμαστε τρίτοι από το τέλος.

Συνεχίζοντας, μία χώρα για να αναπτυχθεί και να ευημερήσει, δεν χρειάζονται ψέματα και μεγάλα λόγια, αλλά παραγωγικές επενδύσεις οι οποίες προϋποθέτουν τα εξής γνωστά από δεκαετίες τώρα, όπως την απλοποίηση του φορολογικού συστήματος με κίνητρα για επενδύσεις, όπου η Κυβέρνηση κάνει το εντελώς αντίθετο αυξάνοντας επιπλέον συνεχώς τους φόρους εις βάρος, κυρίως, της μεσαίας τάξης. Πώς το κάνει; Το κάνει με τη διατήρηση των ίδιων φορολογικών συντελεστών στις αυξημένες τιμές, με την αύξηση των αντικειμενικών αξιών όσον αφορά στον ΕΝΦΙΑ και με νέα τεκμήρια, όπως το καινούργιο απαράδεκτο τεκμήριο κερδοφορίας για τους ελεύθερους επαγγελματίες, αντί να καταργήσει τα υφιστάμενα τεκμήρια διαβίωσης, όπως έχουμε απαιτήσει πολλές φορές.

Τι προτείνουμε εμείς; Προτείνουμε ένα σύστημα εσόδων-εξόδων και γραμμικό φόρο, με τα οποία θα καταπολεμηθεί πλήρως η φοροδιαφυγή ενώ δεν θα επιβαρύνουν τα κρατικά μας έσοδα, σύμφωνα με αναλυτικούς υπολογισμούς μας.

Δεύτερον, προτείνουμε την καταπολέμηση της γραφειοκρατίας με την απλοποίηση όλων των διαδικασιών.

Τρίτον, προτείνουμε ένα αξιόπιστο και σταθερό τραπεζικό σύστημα που να δανείζει βιώσιμα τις μικρομεσαίες επιχειρήσεις και όχι μόνο τις μεγάλες, καθώς επίσης, να μην κλέβει τους πολίτες, όπως συμβαίνει στην Ελλάδα με τις ληστρικές προμήθειες ή με την τεράστια διαφορά μεταξύ επιτοκίων, καταθέσεων και χορηγήσεων, που συνεχίζει να αυξάνεται από εκείνες τις τράπεζες που διασώσαμε εμείς με πάνω από 70 δισεκατομμύρια ευρώ.

Όπως θα καταθέσουμε στα Πρακτικά, ο ΟΔΔΗΧ μάς επιβεβαίωσε ότι δανειστήκαμε 46,4 δισεκατομμύρια ευρώ για την ανακεφαλαιοποίηση των τραπεζών, ενώ μέχρι στιγμής έχουμε πληρώσει για τα δάνεια αυτά τόκους 4,7 δισεκατομμύρια ευρώ. Θα πρέπει να προσθέσουμε εδώ τον αναβαλλόμενο φόρο των 19,6 δισεκατομμυρίων ευρώ στις 30-6-2023, όπως επίσης θα καταθέσουμε στα Πρακτικά και το κόστος βέβαια των τριών προγραμμάτων «ΗΡΑΚΛΗΣ».

Τέταρτον, την καταπολέμηση της διαφθοράς και της διαπλοκής, οι οποίες αποτελούν στην Ελλάδα μια γάγγραινα χειρότερη από τη φοροδιαφυγή. Όσο βέβαια κυβερνάει την Ελλάδα ένα κόμμα χρεοκοπημένο, όπως είναι η Νέα Δημοκρατία, η γάγγραινα δεν καταπολεμάται, όπως φάνηκε από τις τριακόσιες χιλιάδες απευθείας αναθέσεις της πανδημίας, από τις εξεταστικές για τις υποκλοπές και από τη «NOVARTIS», ενώ τώρα θα φανεί και από το έγκλημα των Τεμπών.

Πέμπτον, μια γρήγορη, αποτελεσματική και απλοποιημένη απονομή δικαιοσύνης, όπου ξανά στην Ελλάδα συμβαίνει ακριβώς το αντίθετο, εκτός εάν πρόκειται για πλειστηριασμούς των σπιτιών των Ελλήνων, πού ποιον εξυπηρετούν, τα κοράκια.

Έκτον, ένα σωστό και σύγχρονο εκπαιδευτικό σύστημα, συνδεδεμένο με την αγορά εργασίας. Εν προκειμένω, ακόμη και οι Τούρκοι ή οι Βιετναμέζοι μαθητές μάς ξεπέρασαν σε επιδόσεις στην PISA, ενώ σύμφωνα με το γερμανικό οικονομικό ινστιτούτο IFO η πτώση των Γερμανών μαθητών στα μαθηματικά κατά είκοσι πέντε μονάδες PISA θα κοστίσει στο ΑΕΠ της χώρας περί τα 15 τρισεκατομμύρια ευρώ έως το τέλος του αιώνα. Στην Ελλάδα, όμως, δεν ασχολείται κανένας σχετικά με το πόσο θα μας κοστίσει η κατάρρευση στην παιδεία μας, η εξέλιξη της οποίας είναι δυστυχώς αντίστοιχη με αυτή της οικονομίας μας.

Έβδομον, μια ισχυρή Αρχή Ανταγωνισμού που να αποτρέπει τα καρτέλ και την αισχροκέρδεια τους, όπως αυτά της ενέργειας, των τραπεζών, των σουπερμάρκετ κ.λπ..

Όγδοον, μια δίκαιη εργατική νομοθεσία που να παρέχει κίνητρα στους εργαζόμενους, όχι να τους εξαθλιώνει, όπως συμβαίνει σήμερα στη χώρα μας. Εν προκειμένω εξοργίζεται κανείς όταν βλέπει την τεράστια διαφορά των μισθών της Ελλάδας από τους μέσους της Ευρωζώνης σε διάφορες έρευνες, τόσο των ονομαστικών όσο και των πραγματικών, όπως θα καταθέσουμε στα Πρακτικά, ειδικά στα έτη 2021 και 2022 όπου η μεταβολή των πραγματικών μισθών στην Ελλάδα ήταν σωρευτικά στο -10,8%, που σημαίνει πως χάθηκε αντίστοιχη αγοραστική αξία, ενώ στην Ευρωζώνη ήταν στο 0,78%, οπότε κερδήθηκε η αγοραστική αξία, άρα αυξήθηκε η απόστασή μας και άλλο. Το 2022 πάντως ο μέσος πραγματικός καθαρός μισθός των Ελλήνων ήταν στα 12.522 ευρώ ετήσια, ενώ ο μέσος της Ευρωζώνης στα 41.381 ευρώ, δηλαδή 3,3 φορές υψηλότερος. Είναι δυνατόν να επιλυθεί ποτέ έτσι το δημογραφικό μας πρόβλημα, όπου οι θάνατοι είναι πια διπλάσιοι από τις γεννήσεις μας; Αποκλείεται.

Ένατον, αξιοκρατία με πολύ λιγότερα Υπουργεία, στελεχωμένα με τεχνοκράτες που να μην είναι Βουλευτές. Τα Υπουργεία οφείλουν να είναι στελεχωμένα με τεχνοκράτες που να μην είναι Βουλευτές.

Δέκατον, ένα λειτουργικό οικοσύστημα για τις επιχειρήσεις, έτσι ώστε να μοιράζονται την τεχνογνωσία, το marketing, τα logistics κ.ο.κ.. Εάν δεν έχει εξασφαλίσει τα παραπάνω μια χώρα δεν μπορεί να προσελκύσει μακροπρόθεσμα κεφάλαια για παραγωγικές επενδύσεις -είναι αδύνατο-,αλλά μόνο βραχυπρόθεσμα κερδοσκοπικά που την εκμεταλλεύονται και την απομυζούν προς όφελός τους, όπως συμβαίνει στη χώρα μας σήμερα.

Η Ελλάδα τώρα δεν ανήκει μετά τα μνημόνια στις προηγμένες οικονομίες αλλά στις αναπτυσσόμενες, αφού έχει ένα τεράστιο επενδυτικό κενό ύψους άνω των 100 δισεκατομμυρίων ευρώ, που δημιουργήθηκε από την καταστροφική πολιτική των μνημονίων. Ως αναπτυσσόμενη χώρα, λοιπόν, έχει το πλεονέκτημα να μπορεί να πετύχει πολύ πιο ισχυρούς ρυθμούς ανάπτυξης -όχι 2%, αυτά είναι αστεία-, από τις ανεπτυγμένες ευρωπαϊκές οικονομίες, αρκεί να εισρεύσουν παραγωγικά κεφάλαια που θα καλύψουν αυτό το επενδυτικό κενό. Δυστυχώς, όμως, η Ελλάδα δεν έχει καταφέρει τίποτα απολύτως από τα παραπάνω, ενώ η μία και μοναδική επιτυχία της Κυβέρνησης που παράγει μόνο ελλείμματα και χρέη όσον αφορά την οικονομία, ήταν -και είναι- ο πληθωρισμός, η ακρίβεια. Αυτή ήταν η επιτυχία της Κυβέρνησης.

Εν προκειμένω, ο εναρμονισμένος δείκτης τιμών καταναλωτή αυξήθηκε στις 118,17 μονάδες τον Οκτώβριο του 2023 από περίπου 100 μονάδες στις αρχές του 2021, οπότε 18,17%, ενώ στα τρόφιμα η άνοδος των τιμών ήταν σχεδόν 30%. Το αναφέρουμε ως «επιτυχία», επειδή μέσω του πληθωρισμού μειώνεται η σχέση χρέους προς ΑΕΠ, ενώ αυξάνονται τα φορολογικά έσοδα. Τα εισαγωγικά στη λέξη «επιτυχία» σημαίνουν, λοιπόν, πως ο πληθωρισμός ήταν -και είναι- μεν ο από μηχανής θεός για την Κυβέρνηση, τις τράπεζες και τις μεγάλες επιχειρήσεις, αλλά η απόλυτη καταστροφή για τους πολίτες, για τους Έλληνες που δεν υπερφορολογούνται μόνο από το κράτος και ληστεύονται από τις τράπεζες, καθώς επίσης από τις μεγάλες επιχειρήσεις, αλλά επιπλέον καταρρέει η αγοραστική αξία των μισθών και των συντάξεών τους, αφού οι αυξήσεις τους είναι μακράν χαμηλότερες από τον πληθωρισμό. Πρόκειται, επομένως, για μια βραχυπρόθεσμη επιτυχία, αφού αργά ή γρήγορα θα χρεοκοπήσουν οι πολίτες, οπότε θα ακολουθήσει το κράτος μην έχοντας πια τη δυνατότητα να τους φορολογήσει.

Για τις εταιρείες αξιολόγησης είναι βέβαια αδιάφορο, αφού αυτό που τους ενδιαφέρει είναι η μείωση του χρέους ως προς το ΑΕΠ και οι αυξημένοι φόροι, καθώς επίσης μια Κυβέρνηση που να μπορεί να τα επιβάλει χωρίς να αντιδρούν οι πολίτες, σε συνδυασμό με τη συνέχιση του ξεπουλήματος της δημόσιας και ιδιωτικής περιουσίας. Όσον αφορά στον ρυθμό ανάπτυξης, αφ’ ενός μεν επιβραδύνεται επικίνδυνα, αφ’ ετέρου στηρίζεται στην κατανάλωση, στα ακίνητα και στον τουρισμό, όπου απλά μας ευνοούν οι συγκυρίες, δηλαδή στο οικονομικό μοντέλο που μας χρεοκόπησε και θα μας χρεοκοπήσει ξανά, δυστυχώς.

Συνεχίζοντας, το ποσοστό σύγκλισης της Ελλάδας με την Ευρωπαϊκή Ένωση συνεχίζει να είναι αρκετά χαμηλό, αφού διαμορφώθηκε στο 68% το 2022 ή στο τρίτο χαμηλότερο της Ευρωπαϊκής Ένωσης των είκοσι επτά. Ειδικότερα, το 2002 το κατά κεφαλήν ΑΕΠ της Ελλάδας ανερχόταν στο 93,3% του αντίστοιχου μεγέθους της Ε.Ε. των είκοσι επτά. Επομένως η διαφορά έκτοτε έχει διευρυνθεί εις βάρος μας κατά 25,3 μονάδες.

Από την άλλη πλευρά, ενώ το ΑΕΠ της Ελλάδας σε σταθερές τιμές έχει μειωθεί από 100 το 2009 στο 84 το 2022, το μέσο ΑΕΠ της Ευρωζώνης έχει αυξηθεί από το 100 -από την ίδια αφετηρία- στο 117,7%, γεγονός που σημαίνει πως η απόσταση της Ελλάδας έχει διευρυνθεί κατά 33,7 μονάδες από το 2009, τεράστια διαφορά.

Τα παραπάνω μεγέθη είναι τρομακτικά, ενώ επεξηγούν γιατί έχουμε καταντήσει -είναι κατάντημα πραγματικά- να περνάμε στην ουσία μόνο τη Βουλγαρία και τη Σλοβακία το 2022 σε όρους κατά κεφαλήν εισοδήματος.

Περαιτέρω, σε σχέση με τον μύθο της αύξησης των εξαγωγών, εάν θέλει να έχει κανείς πραγματικές συγκρίσεις με τα προηγούμενα χρόνια -αυτό πρέπει να θέλει κανείς-, θα πρέπει να μετρήσει τις εξαγωγές αγαθών και υπηρεσιών -μαζί με τον τουρισμό δηλαδή- σε σταθερές τιμές του 2010, έτσι ώστε να μη συμπεριλαμβάνεται ο πληθωρισμός που καθιστά ανόμοιες τις συγκρίσεις μεταξύ τους. Έτσι θα διαπιστώσει μεν πως αυξήθηκαν οι εξαγωγές αγαθών και υπηρεσιών το 2022 σε τρέχουσες τιμές κατά 37,8%, αλλά σε σταθερές τιμές μόλις κατά 2,15%, από τα 71,7 δισεκατομμύρια ευρώ μόλις στα 73,3 δισεκατομμύρια ευρώ, κάτι που έχει επιβεβαιωθεί και από τον πρώην επικεφαλής του Γραφείου Προϋπολογισμού της Βουλής, ο οποίος ήταν έντιμος και αντικειμενικός. Εκτός του ότι τώρα ένα μεγάλο μέρος της ανόδου των εξαγωγών μας οφείλεται στα πετρελαιοειδή, οι τιμές των οποίων αυξήθηκαν κατακόρυφα το 2022, πολλά άλλα κράτη με ανάλογο ή και με πολύ μικρότερο πληθυσμό μάς ξεπερνούν κατά πολύ, ενώ οι προοπτικές για το 2024 δεν είναι καθόλου καλές.

Όσον αφορά στην άνοδο των τουριστικών μας εσόδων το 2023, με αποτέλεσμα να είναι υψηλότερα από το 2019 κατά 10,4%, πρόκειται επίσης για ένα μεγάλο ψέμα, αφού θα έπρεπε προφανώς να αφαιρεθεί ο πληθωρισμός.

Σε κάθε περίπτωση, το μεγάλο διαρθρωτικό πρόβλημα της Ελλάδας είναι η μείωση της παραγωγικότητας από την οποία εξαρτώνται οι εξαγωγές και οι μισθοί των εργαζομένων, λόγω της κατάρρευσης των επενδύσεων. Δεν φταίνε οι εργαζόμενοι, δεν γίνονται επενδύσεις στην Ελλάδα. Εν προκειμένω, εάν μετρήσουμε την παραγωγικότητα ως οφείλουμε ως προστιθέμενη αξία ανά απασχολούμενο, το 2021 ο μέσος όρος στην Ευρωπαϊκή Ένωση ήταν περί τις 60 χιλιάδες ευρώ ετησίως, ενώ στην Ελλάδα μόλις 23 χιλιάδες ευρώ. Οπότε το χάσμα της μεταξύ Ελλάδος και Ευρωπαϊκής Ένωσης είναι τεράστιο και άρα η σύγκλιση εξαιρετικά δύσκολη. Ακόμη χειρότερα ο δείκτης της EUROSTAT για την ελληνική παραγωγικότητα από το 105 που ήταν το 2020 μειώθηκε στο 102 το 2021 και στο 99 το 2022. Κατέβαινε συνεχώς. Έχουμε καταθέσει για όλα όσα λέμε εγγράφως στα πρακτικά των επιτροπών αλλά και θα καταθέσουμε κι άλλα σήμερα.

Όποιος γνωρίζει οικονομικά εδώ καταλαβαίνει ακριβώς τι σημαίνει αυτή η πτώση της παραγωγικότητας, καθώς επίσης ότι είναι αδύνατο να αυξήσει τον πραγματικό μισθό η Κυβέρνηση όπως λέει στα 1.500 ευρώ εκτός αν εννοεί με τον πληθωρισμό μαζί.

Ποια είναι τα αποτελέσματα της πτώσης της παραγωγικότητας; Εμπορικό έλλειμμα 40 δισεκατομμυρίων ευρώ το 2022 και έλλειμμα ισοζυγίου τρεχουσών συναλλαγών 20 δισεκατομμύρια. Οπότε, πρόκειται για μια ανάπτυξη που στηρίζεται σε ξύλινα πόδια, όπως άλλωστε στηριζόταν την περίοδο πριν το 2009. Κάνουμε ακριβώς τα ίδια λάθη.

Σχετικά τώρα με τον σχηματισμό παγίου κεφαλαίου τα διαχρονικά στατιστικά επιβεβαιώνουν ότι οι κατοικίες και οι κατασκευές αποτελούν το μεγαλύτερο ποσοστό του. Ο συγκεκριμένος τομέας αποτελεί το 13,9% του ΑΕΠ και το υψηλότερο στην Ευρωπαϊκή Ένωση ενώ θεωρείται ως μία από τις μεγαλύτερες παθογένειες της Μεταπολίτευσης, που συνεχίζεται ακόμη και σήμερα. Ουσιαστικά δηλαδή, έχουμε μία ανακύκλωση κεφαλαίων που μαζί με το Airbnb αυξάνει το κόστος των ενοικίων, σημειώνοντας πως στην Ελλάδα το κόστος ενοικίων είναι το υψηλότερο στην Ευρωπαϊκή Ένωση ως ποσοστό επί των εισοδημάτων στο 34,2%.

Για την πρόβλεψη τώρα ανόδου του ακαθάριστου σχηματισμού παγίου κεφαλαίου στα 15,1% το 2024 είμαστε εξαιρετικά επιφυλακτικοί, με δεδομένο ότι ο προϋπολογισμός του 2023 προέβλεπε αύξηση κατά 15,5% ενώ πλέον εκτιμάται πως δεν θα ξεπεράσει το 7,1%, ούτε το μισό δηλαδή, με βάση τα τελευταία στοιχεία της ΕΛΣΤΑΤ που όποιος τα διάβασε θα κατάλαβε ότι είναι πραγματικά απογοητευτικά. Εδώ προφανώς κάτι συμβαίνει με τα χρήματα του Ταμείου Ανασυγκρότησης και Ανάπτυξης καθώς επίσης με το ΕΣΠΑ κάτι που θα έπρεπε να μας εξηγηθεί από την Κυβέρνηση. Σε ετήσια βάση πάντως ο δείκτης του τρίτου τριμήνου κινήθηκε στο 4,9%, δηλαδή πολύ κάτω από το χαμηλότερο της διετίας που ήταν στο 8,2%. Επειδή δε οι αποταμιεύσεις ήταν αρνητικές το 2022, με την Ελλάδα τελευταία στην Ευρωπαϊκή Ένωση στο -4% οι προοπτικές δεν είναι καθόλου θετικές. Σε κάθε περίπτωση, ο ακαθάριστος σχηματισμός παγίου κεφαλαίου καλύπτει μόνο τις αποσβέσεις, ενώ θα έπρεπε τουλάχιστον να διπλασιαστεί ως ποσοστό του ΑΕΠ στο 25% περίπου.

Όσον αφορά στις άμεσες ξένες επενδύσεις, άλλος μύθος εδώ, οι παραγωγικές επενδύσεις αντιστοιχούσαν μόλις στο 27,4% του συνόλου του 2022, οπότε ήταν κάτω των 2 δισεκατομμυρίων και βέβαια χαμηλότερες από τα προηγούμενα χρόνια.

Η ανεργία τώρα προβλέπεται να μειωθεί στο 9,3% το 2024 από 9,9% το 2023. Το θέμα είναι όμως πώς υπολογίζεται, αφού μειώνονται μεν οι άνεργοι στις πεντακόσιες δώδεκα χιλιάδες κατά την ΕΛΣΤΑΤ αλλά κατά τη ΔΥΠΑ ανέρχονται στις εννιακόσιες πέντε χιλιάδες και όλοι γνωρίζουμε το πρόβλημα.

Το μεγάλο πρόβλημα όμως εδώ δεν είναι η ανεργία αλλά η χαμηλή συμμετοχή στο εργατικό δυναμικό, στο 52,8% στην Ελλάδα έναντι 75% του μέσου όρου της Ευρωζώνης. Δυστυχώς, δεν υπάρχει ο χρόνος να εξηγηθεί, αλλά αυτό το πρόβλημα είναι πολύ μεγαλύτερο από το πρόβλημα της ανεργίας.

Συνεχίζοντας με το πρωτογενές πλεόνασμα που προβλέπεται στο 2,1% του ΑΕΠ το 2024 θα ήταν θετικό εάν δεν οφειλόταν σε μεγάλο βαθμό στην υπερφορολόγηση μέσω του πληθωρισμού, ενώ δεν διαφέρει ουσιαστικά σε σχέση με τον ΣΥΡΙΖΑ στο παρελθόν, δυστυχώς για τη μεσαία τάξη που ήταν και είναι το μεγάλο θύμα. Τα έσοδα από φόρους υπολογίζονται στα 62,9 δισεκατομμύρια, ενώ ο ΦΠΑ -σημαντικό- αυξήθηκε από τα 17,67 δισεκατομμύρια το 2019 στα 24,38 δισεκατομμύρια το 2024 ή κατά 38%, γεγονός που τεκμηριώνει ξανά τη φορολογική ληστεία των Ελλήνων. Εκτός αυτού ο ΦΠΑ, που επιβαρύνει τις ασθενέστερες εισοδηματικές τάξεις, από το 34,5% των συνολικών φορολογικών εσόδων το 2019 αυξάνεται στο 38,7% το 2024, σημειώνοντας πως τα έσοδα από τη φορολογία ιδιωτών από 48% του φόρου εισοδήματος το 2000 αυξήθηκαν στο 61% το 2024, ενώ των επιχειρήσεων μειώθηκαν από το 44% στο 30,9%. Είναι αυτό φορολογική δικαιοσύνη; Προφανώς όχι.

Οι δαπάνες τώρα της κεντρικής κυβέρνησης προβλέπεται να αυξηθούν στα 74,6 δισεκατομμύρια από 72,8 δισεκατομμύρια το 2023, μετά τον συμπληρωματικό προϋπολογισμό που ψηφίστηκε. Ποτέ δεν κρατείται ο προϋπολογισμός, συνεχώς έχουμε συμπληρωματικούς. Οι παροχές σε εργαζομένους του δημοσίου, οι μισθοί, θα ανέλθουν στα 14,8 δισεκατομμύρια το 2024 από 14,1 δισεκατομμύρια το 2023, δηλαδή πρόκειται για μία μέση αύξηση της τάξης του 4,2%, οπότε κατά πολύ χαμηλότερη του σωρευτικού πληθωρισμού.

Από την άλλη πλευρά οι συντάξεις στους ΟΚΑ θα ανέλθουν σε 32,9 δισεκατομμύρια το 2024 από 31,7 δισεκατομμύρια προϋπολογισθέντα το 2023. Οπότε εδώ πρόκειται για μία αύξηση 3,7% και ισχύει ο ίδιος εμπαιγμός των Ελλήνων με τους μισθούς όσον αφορά στο ποσοστό.

Συνεχίζοντας με τα εξοπλιστικά που αποτελούν σημαντικό θέμα εθνικής ασφαλείας προϋπολογίζεται στα 2,57 δισεκατομμύρια το 2024 σε σύνολο 6,09 δαπανών του Υπουργείου Αμύνης. Σχετικά πάντως με την εξαίρεση των αμυντικών δαπανών που αναφέρθηκε δεν θα εξαιρεθούν από το χρέος, από το έλλειμμα, αφού δεν πρόκειται ασφαλώς να μας τα χαρίσει κανείς. Οπότε είναι τυπική διαδικασία.

Για τις αποζημιώσεις αγροτών από τις πλημμύρες δίνονται μόνο 260 εκατομμύρια, δηλαδή 150 εκατομμύρια το 2023 και 110 εκατομμύρια το 2024 χωρίς να καλύπτουν όλο το κόστος, αφού μπορεί μεν να αποζημιώνεται ο αγρότης για το 100% της παραγωγής αλλά με βάση παλαιές τιμές, ενώ είναι θολό τι άλλες ενισχύσεις θα δοθούν όπως για σπίτια, εγκαταστάσεις, κ.λπ.. Έτσι θα προωθήσουμε τον πρωτογενή μας τομέα; Προφανώς δεν υπάρχει καμμία περίπτωση.

Στις ιδιωτικοποιήσεις όπου τα έως σήμερα έσοδα είναι 8,47 δισεκατομμύρια από το 2011 μέχρι σήμερα, προβλέπονται εισπράξεις 5,77 δισεκατομμύρια το 2024, κυρίως από την Αττική Οδό και από την Εγνατία που παραχωρούνται -σε ποιον άλλον- στην «ΤΕΡΝΑ». Το 1,35 δισεκατομμύριο, όμως που έπρεπε να πληρώσει η «ΤΕΡΝΑ» για την Εγνατία δεν έχει καταβληθεί το 2023. Οπότε η ερώτησή μας που δεν απαντήθηκε ποτέ ήταν γιατί καθυστερούν και γιατί είχε ανακοινωθεί το τίμημα στο 1,5 δισεκατομμύριο, ενώ τελικά εδώ γράφεται 1,35 δισεκατομμύριο.

Το 2023 είχαμε μια σημαντική αύξηση των τόκων του χρέους του κεντρικού κράτους που έχει υπερβεί τα 400 δισεκατομμύρια στα 8,65 δισεκατομμύρια τόκοι από 6,1 δισεκατομμύρια το 2022 με τα ρέπος να έχουν εκτοξευθεί στο 1,4 τρισεκατομμύριο -σε έναν χρόνο- και με το εξωτερικό μας χρέος να πλησιάζει τα 560 δισεκατομμύρια. Εκτός από το δημόσιο και εξωτερικό χρέος υπάρχει βέβαια και το ιδιωτικό, που έχει εκτοξευθεί στα ύψη απειλώντας την κοινωνία στα 381,8 δισεκατομμύρια στα τέλη του 2022, εκ των οποίων τα 243 δισεκατομμύρια κόκκινο, όπως θα καταθέσουμε στα Πρακτικά. Συνεπώς 381 και όχι 260 όπως ακούγεται εδώ.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Στην ουσία βέβαια είναι κατά πολύ υψηλότερο για τους πολίτες αφού δεν περιλαμβάνεται σε αυτό το χρέος οι τόκοι, τα πανωτόκια, τα πρόστιμα και οι λοιπές επιβαρύνσεις. Γιατί ο Υπουργός είπε εδώ πως έχει μειωθεί στο 101% του ΑΕΠ; Το ΑΕΠ μας είναι 380 δισεκατομμύρια;

Σε σχέση πάντως με τα χαμηλότερα επιτόκια των ομολόγων μας από την Ιταλία ή με άλλες εγκρίσεις, οφείλουμε να τονίσουμε πως τα δικά μας εκδίδονται από το 2012 και μετά σε Αγγλικό Δίκαιο, όπως θα καταθέσουμε στα Πρακτικά. Αλήθεια, κύριε Υπουργέ, ποια άλλη χώρα της Ευρωπαϊκής Ένωσης εκδίδει τα ομόλογα της σε Αγγλικό Δίκαιο και σε ποιο άλλο κράτος της Ευρωπαϊκής Ένωσης είναι η ΑΑΔΕ ο φορολογικός μηχανισμός, του δημοσίου δηλαδή, ανεξάρτητη αρχή, μη ελεγχόμενη από το Υπουργείο Εξωτερικών; Εδώ τουλάχιστον περιμένουμε να μας απαντήσετε.

Σας ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Βιλιάρδο.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τρεις συνοδοί εκπαιδευτικοί από το 13ο Γυμνάσιο Πάτρας (πρώτο τμήμα).

Η Βουλή σάς καλωσορίζει!

Σας ευχόμαστε καλή πρόοδο και καλά Χριστούγεννα!

(Χειροκροτήματα απ’ όλες τις πτέρυγες της Βουλής)

Επίσης, κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα τέσσερις μαθήτριες και μαθητές και τρεις συνοδοί εκπαιδευτικοί από το 13ο Γυμνάσιο Πάτρας (δεύτερο τμήμα).

Η Βουλή σάς καλωσορίζει!

Σας ευχόμαστε καλή πρόοδο και καλά Χριστούγεννα!

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο γενικός εισηγητής του κόμματος Σπαρτιάτες κ. Ιωάννης Κόντης.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κύριοι συνάδελφοι, ερχόμαστε σήμερα να συμμετάσχουμε στην κορυφαία συζήτηση που γίνεται στο Κοινοβούλιο κάθε χρόνο, τον προϋπολογισμό, ο οποίος υποτίθεται ότι θα δώσει τη δυνατότητα στα Υπουργεία να καλυτερεύσουν με λίγα λόγια τη ζωή των Ελλήνων, να βοηθήσει τις κοινωνικές παροχές και φυσικά να καλυτερέψει τα οικονομικά στοιχεία του κράτους, ώστε να υπάρχει βιωσιμότητα.

Στόχος πάντα των ελληνικών κυβερνήσεων στον προϋπολογισμό είναι κάθε χρόνο ο ισολογισμός να είναι θετικός, ενώ βλέπουμε ότι η κυβέρνηση της Γερμανίας, για παράδειγμα, δεν έχει πρόβλημα στο να βγάζει και με πρόσημο μείον τον τελικό ισολογισμό εσόδων-εξόδων και τον προϋπολογισμό της να τον κατευθύνει περισσότερο σε κοινωνικές πολιτικές σίγουρη ότι στην πορεία αυτό που κάνει εκείνη τη στιγμή θα αποδώσει και θα φέρει περισσότερα έσοδα από τα αναμενόμενα που έχουμε εμείς προσδοκώντας κυρίως σε έμμεσους φόρους. Γιατί ακόμη βλέπουμε ότι το κράτος δεν έχει τη δυνατότητα να αντιστοιχήσει τους άμεσους με τους έμμεσους φόρους σε ένα θεωρητικά αξιόλογο επίπεδο. Βλέπουμε να υπάρχει μια πολύ μεγάλη διαφορά. Προσδοκούμε από τους Έλληνες καταναλωτές να καταναλώσουν στην ουσία -γιατί οι έμμεσοι φόροι προέρχονται από ΦΠΑ, πετρελαιοειδή, βενζίνες, θέρμανση κ.λπ., από οτιδήποτε καταναλώνουμε κυρίως-, ενώ οι άμεσοι φόροι είναι αυτοί οι οποίοι θα έπρεπε να στηρίζουν την ελληνική οικονομία. Βλέπουμε ότι οι μεγάλες επιχειρήσεις και οι μεγάλοι όμιλοι έχουν βρει τρόπους όλα αυτά τα χρόνια να φοροδιαφεύγουν, να κάνουν τριγωνικές και πενταγωνικές ακόμα τιμολογήσεις των κερδών τους κι εμείς να μην μπορούμε να τους πιάσουμε και να στοχεύουμε πάντα στον Έλληνα μικροφοροφυγά. Εγώ προσωπικά αμφιβάλλω αν υπάρχουν σήμερα μικρομεσαίοι που φοροδιαφεύγουν. Τώρα, κάποιος που πάει να καθαρίσει έναν κήπο για να πάρει 20 ευρώ στο χέρι και δεν τα δηλώνει, πείτε τον «φοροφυγά».

Πιστεύουμε -σαν κόμμα- ότι θα γίνουν ακόμα χειρότερα τα πράγματα όταν αποσυρθούν τα μετρητά από την αγορά, γιατί τα μετρητά δυστυχώς στην Ελλάδα είναι η στήριξη της οικονομίας ή όπως θέλετε να την πείτε.

Βλέπουμε, λοιπόν, ότι οι ονομαστικές τιμές εμπεριέχουν τον πληθωρισμό στην οικονομία, ενώ οι συγκρίσεις πρέπει να γίνονται μόνο σε πραγματικές τιμές. Υπάρχει υψηλή ανεργία στην Ελλάδα, η οποία είναι αμφισβητούμενη από την Κυβέρνησή. Μας αναφέρει πεντακόσιες χιλιάδες ανέργους, ενώ η ΔΥΠΑ μιλάει για ένα εκατομμύριο ογδόντα έξι χιλιάδες τον Ιανουάριο του 2023. Υπάρχει πολύ μεγάλη διαφορά και το έχουμε συζητήσει στην επιτροπή με τον κύριο Υπουργό. Εξακολουθώ να αντιλαμβάνομαι ότι έχουμε ένα εκατομμύριο εκατό χιλιάδες ανέργους μέχρι αποδείξεως του εναντίον, παρ’ όλο που η ΕΛΣΤΑΤ κατέγραψε μείωση του συνολικού ποσοστού από 13,7% στο 10,8%. Βέβαια έχουν διαγραφεί "ετσιθελικά" πάρα πολλοί μακροχρόνια άνεργοι, οι οποίοι δεν απασχολούνται και για τους οποίους δεν υπάρχει μέριμνα.

Όπως δεν βλέπουμε μέριμνα στον προϋπολογισμό με διάφορους τρόπους για το μεγάλο ποσοστό του 11% με 12% των Ελλήνων ΑΜΕΑ. Πρόσφατα -γιατί δεν γνώριζα ότι έχουμε τόσους ΑΜΕΑ στην Ελλάδα σε όλες τις μορφές αναπηρίας- πληροφορήθηκα ότι έχουμε πάνω από ένα εκατομμύριο συνέλληνες οι οποίοι δεν συμμετέχουν στην οικονομία. Πολύ λίγοι από αυτούς απασχολούνται, γύρω στο 30%. Οι υπόλοιποι φυτοζωούν ή υποαπασχολούνται ή ζουν βάσει της βοήθειας που τους δίνουν κάποιοι συγγενείς τους ή κάποιοι άλλοι. Και το κράτος δεν έρχεται να γίνει αρωγός, να δημιουργήσει κάποια σοβαρά προγράμματα ενασχόλησης ή στις βαριές περιπτώσεις αποζημιώσεων ή να πραγματοποιήσει τα ήδη υποσχόμενα διά νόμων όπως είναι στις βαριές περιπτώσεις ΑΜΕΑ που τους διατίθεται ένα εισόδημα γύρω στα 700 ευρώ και οικιακός βοηθός, ο οποίος θα είναι στη διάθεσή τους για τις όποιες ανάγκες τους. Βλέπουμε να μην υπάρχει και να υπάρχει τεράστια έλλειψη αυτών των βοηθών και να υπάρχουν χιλιάδες ΑΜΕΑ, τυφλοί ή με βαριές αναπηρίες, οι οποίοι δεν μπορούν να υποστηριχθούν και περιμένουν απλά πώς θα περάσει η ζωή τους χειροτερεύοντας μέρα με τη μέρα, ειδικά αν είναι μόνοι τους.

Προϋπολογισμός, λοιπόν, που βγαίνει για να αποταθεί στην κοινωνία πρέπει πρώτα να αρχίζει με τη μέριμνα για τις ασθενέστερες ομάδες, γι’ αυτούς τους Έλληνες που ζουν δίπλα μας σε μια παράλληλη κοινωνία, σαν να ζουν σε ένα υπόγειο, ενώ εμείς προσπαθούμε να φτιάξουμε τη ζωή μόνο αυτών οι οποίοι θεωρητικά μπορούν να προσφέρουν στο κράτος επειδή είναι αρτιμελείς ή επειδή έχουν τη δυνατότητα και έχουν αποκτήσει μια άλλη μορφή στήριξης.

Μετά από μια δεκαετία ασφυκτικών οικονομικών συνθηκών -τρία χρόνια πανδημίας και δύο χρόνια ενεργειακής κρίσης με τη Ρωσία, την εισβολή κ.λπ., αλλά και με τις επερχόμενες κρίσεις τώρα στη Μέση Ανατολή- οι Έλληνες συνεχίζουν να αντιμετωπίζουν υψηλά επίπεδα φτώχειας, συμπεριλαμβανομένης και της παιδικής φτώχειας, η οποία είναι υψηλότερη στην Ευρώπη.

Οι πολύτεκνες οικογένειες πλέον αδυνατούν να τα βγάλουν πέρα. Κάποτε υπήρχε ένα στήριγμα στους τρίτεκνους. Κάποτε οι τρίτεκνοι ονομάζονταν πολύτεκνοι στην Ελλάδα. Καταργήθηκε αυτό και έπρεπε να γίνουν τετράτεκνοι για να θεωρούνται πολύτεκνοι και οι τρίτεκνοι απλά λέγονται τρίτεκνοι, ενώ οι Έλληνες σήμερα σταματάνε στο ένα παιδί, γιατί δεν μπορούν να τα βγάλουν πέρα. Απλά εμείς έχουμε μάθει να βγάζουμε τώρα τελευταία κάποια μέτρα, ημίμετρα, όπως είναι τα καλάθια της νοικοκυράς, το χριστουγεννιάτικο πάσο για να αγοράσουν ίσως ένα τσουρέκι ή ό,τι παίρνουν οι οικογένειες τα Χριστούγεννα.

Δεν λαμβάνονται καθόλου μέτρα για την ενίσχυση του αγροτικού τομέα ο οποίος είναι ο βασικός πυλώνας της βιώσιμης ανάπτυξης της χώρας μας και ειδικά αυτή τη στιγμή που ξέρουμε ότι τα προβλήματά τους μεγάλωσαν μετά από τις πλημμύρες στην ευφορότερη περιοχή της Ελλάδας που είναι η κεντρική Ελλάδα, ο κάμπος της Θεσσαλίας και άλλες αγροτικές περιοχές τις οποίες έχουμε ξεχάσει όλοι.

Αυτή τη στιγμή υπάρχουν αγρότες οι οποίοι λένε ότι θα επανέλθει η κανονική τους δραστηριότητα και η δυνατότητα αγροτικής και κτηνοτροφικής εκμετάλλευσης σε πέντε-δέκα χρόνια κι εμείς τους έχουμε αφήσει στην τύχη τους. Αμφιβάλλω αν έχουν πάρει και τα πρώτα βοηθήματα τα οποία θα έπρεπε να έχουν πάρει. Και αν έχουν πάρει, διορθώστε με και το αποσύρω. Αμφιβάλλω αν τους έχουν βοηθήσει με επιστημονικούς τρόπους στο να επανέλθει η γη η οποία έχει χάσει, όπως είδαμε, τουλάχιστον ένα-δύο μέτρα σε βάθος από ωφέλιμη γη, η οποία είναι ωφέλιμη για την παραγωγή, και έμειναν πέτρες και οτιδήποτε άλλο. Αμφιβάλλω αν έχει συμβεί αυτό ή αν έχουν γίνει πλέον άλλα αρδευτικά έργα ή αυτά τα προγράμματα που είχε πει η Ευρωπαϊκή Ένωση ότι θα γίνουν μέχρι το 2017 και τα οποία θα ήταν βοηθητικά για την αποστράγγιση των λεκανών που είχαν δημιουργηθεί και την εκροή τους σε άλλα σημεία και τα οποία επειδή δεν είχαν γίνει έπνιξαν τις περιοχές εκείνες.

Επίσης, δεν δίνουμε τη δυνατότητα στους νέους να τους προσελκύσει αυτό το επάγγελμα. Να ασχοληθούν, δηλαδή, είτε με το επάγγελμα του πατέρα τους που είναι η αγροτική παραγωγή, είτε σαν νέοι αγρότες.

Δεν τους δίνουμε κίνητρα και αυτά τα μέτρα θεωρούμε ότι δεν είναι απαραίτητα. Περιμένουμε πλέον να εισάγουμε αγροτικά προϊόντα. Βλέπουμε ότι έχουμε πλήθος αγροτικών προϊόντων στα σουπερμάρκετ, ακόμα και στις λαϊκές αγορές, που έρχονται από το Βέλγιο και από χώρες οι οποίες δεν παρήγαγαν ποτέ αγροτικά προϊόντα. Φτάσαμε να εισάγουμε από αυτούς, ενώ κάποτε η Ελλάδα ήταν πρώτη χώρα εξαγωγής προϊόντων στη Βόρεια Ευρώπη και σε άλλα μέρη.

Τα όσα αποτυπώνονται και στην εισηγητική έκθεση για τον κρατικό προϋπολογισμό, ενέχουν μεγάλο βαθμό αβεβαιότητας. Βλέποντας μόνο τους αριθμούς, μπορεί η κατάσταση να μοιάζει καλή με το 2,9% ρυθμού ανάπτυξης και 15% αύξηση επενδύσεων, αλλά αν εξετάσουμε μακροσκοπικά τα δεδομένα αυτά θα δούμε ότι πρόκειται για πολύ φιλόδοξους στόχους. Γιατί τόσο το Νομισματικό Ταμείο όσο και η Ευρωπαϊκή Επιτροπή θέτουν στόχους για τον ρυθμό ανάπτυξης μικρότερους από των 2,9%, περίπου στο 2,2%, αφού έχουν συνυπολογίσει τον κίνδυνο γεωπολιτικής αστάθειας στην Νοτιοανατολική Μεσόγειο.

Στην Ελλάδα εμείς βγαίνουμε υπεραισιόδοξοι πιστεύοντας ότι θα το ξεπεράσουμε, αλλά πιστεύοντας στην αύξηση εσόδων πάντα μέσα από τη φορολογία. Και αυτό οφείλεται αφ’ ενός στο νεοεισερχόμενο φορολογικό νομοσχέδιο που πιέζει και αλλάζει δραματικά το τοπίο στους ελεύθερους επαγγελματίες, εντάσσοντας την έννοια του τεκμαρτού εισοδήματος, δηλαδή ενός εισοδήματος το οποίο δεν είναι πραγματικό.

Από προσωπική εμπειρία, γνωρίζω ανθρώπους, τα έχουμε πει κιόλας στο φορολογικό, οι οποίοι έτυχε να εργαστούν στο ποδόσφαιρο, να κάνουν μία μεταγραφή, να πάρουν ένα ποσό μεγάλο μία χρονιά και να μην εργαστούν, να μην κάνουν τίποτα τρεις χρονιές μετά, και να υποχρεούνται να πληρώσουν φόρο σαν να εισέπρατταν το ίδιο ποσό κάθε χρόνο, για τον επόμενο χρόνο δηλαδή. Και αυτοί αναγκαστικά εξαφανίζονται από την αγορά και ψάχνουν να βρουν άλλο επάγγελμα.

Το τεκμαρτό εισόδημα έχει επιφέρει δυσμενείς συνθήκες για τους μισθωτούς, γενικά, όλα τα χρόνια που εφαρμόζεται, καθώς δεν είναι η πρώτη φορά, παλαιότερα, θυμόμαστε, υπήρχε και η περαίωση. Μια έμμεση μορφή εκβιασμού η οποία έλεγε ότι αν δεν δηλώσεις αυτά τα ποσά που πρέπει να δηλώσεις, θα έρθουμε να σου κάνουμε έλεγχο, και έτσι έπαιρναν κάποια χρήματα με μια άλλη μορφή τεκμαρτού εισοδήματος τότε. Μετά μπήκαν τα τεκμήρια. Αν είχες αυτοκίνητο, που σου είχαν κάνει ακόμα και δώρο, θεωρούσουν πλούσιος.

Η αύξηση, λοιπόν, των εσόδων που παρουσιάστηκαν και που συζητάμε, οφείλεται στον πληθωρισμό από τα έσοδα των έμμεσων φόρων, οι οποίοι όπως ο ΦΠΑ επηρεάζονται από την άνοδο των τιμών. Αυτή, όμως, είναι μια εικονική κατάσταση, γιατί όταν περιμένεις να αυξηθούν οι τιμές για να πάρεις περισσότερα χρήματα από το ίδιο προϊόν δεν είναι υγιές. Δεν μπορεί να περιμένεις να πάρεις 25% από ένα προϊόν τροφίμων που είχε 5 ευρώ και θα πάει 10 ευρώ, όπως έχουν πάει τα τελευταία χρόνια, και να θεωρείς ότι αυξήθηκαν τα έσοδα. Τα έσοδα αυτά βαρύνουν στην ουσία και την τσέπη του καταναλωτή στην αγορά και δεν είναι υγιής κατάσταση.

Σε ένα ακόμα σημείο της έκθεσης πρέπει να τονιστεί ότι και το ελλειμματικό ισοζύγιο τρεχουσών συναλλαγών επηρεάζεται σημαντικά από το έλλειμμα του εμπορικού ισοζυγίου, γιατί παρ’ όλο που φαίνονται ενισχυμένες οι εξαγωγές, υπολείπονται κατά πολύ των εισαγωγών μας. Ακόμη εξακολουθούμε να εισάγουμε σε πολύ μεγάλο βαθμό και ειδικά τώρα με την πρόσφατη ενεργειακή κρίση, γιατί η Ελλάδα πλήρωσε το βαρύτερο τίμημα από όλες τις χώρες της Ευρωπαϊκής Ένωσης.

Γενικά στην παραγωγή και τις επενδύσεις, παρ’ όλο που σαν μακροοικονομικό στόχο έχουμε την αποκατάσταση της δραστηριότητας της παραγωγής, ειδικά -όπως είπαμε- στην αγροτική παραγωγή, δεν αποσαφηνίζεται πώς θα γίνει αυτό. Και χαρακτηριστικό είναι ότι ο κλάδος της γεωργίας έχει μείνει πίσω σε αύξηση. Παρουσιάζει αύξηση 17%, πολύ μικρότερη από την αύξηση παρουσίασαν οι χρηματοπιστωτικές και αγαπημένες του κράτους υπηρεσίας και τρεις ή τέσσερις φορές -αν θα γίνει τώρα- ανακεφαλαιοποιημένες τράπεζες οι οποίες παρουσιάζουν κέρδη, στις οποίες τράπεζες βέβαια δεν μάθαμε ποτέ τι αποδίδονται στους διευθυντές, τι μερίσματα παίρνουν και αν φορολογούνται τα υψηλά ιστάμενα στελέχη τους. Οι κατασκευές έχουν αύξηση 33%. Και άλλοι μη παραδοσιακοί κλάδοι εμφανίζουν αύξηση περίπου στα ίδια επίπεδα με τη γεωργία, όπως οι επαγγελματικές δραστηριότητες, οι επιστημονικές και οι επιχειρήσεις της ψυχαγωγίας το 15%.

Ειδικά στον τομέα των επενδύσεων, με την αύξηση στον τομέα κατοικίας, πρέπει να σημειωθεί ότι συμπεριλαμβάνονται κατασκευαστικές και οικοδομικές εργασίες και αγορές ακινήτων που θα χρησιμοποιηθούν σαν κατοικίες. Την ίδια στιγμή έχουν εισέλθει με τη μορφή της Golden Visa πάρα πολλές χιλιάδες ξένοι. Αυτοί ανακαινίζουν ή αναπροσαρμόσουν κατοικίες για να τις ρίξουν στην αγορά με διπλάσια πλέον απαίτηση ενοικίου από την προϋπάρχουσα από αυτή που νοικιάζουν ή αγόρασαν. Έτσι δημιουργείται τεράστιο έλλειμμα στην αγορά ενοικίου και δεν μπορεί πλέον ο μέσος Έλληνας να βρει σπίτι αξιοπρεπές, το οποίο να μην υπερκαλύπτει τον μισθό του.

Αν ψάξετε δίπλα σας, κύριε Υπουργέ, θα έχετε δει ότι δεν υπάρχει πλέον ενοίκιο με 300 και 500 ευρώ. Τα ενοίκια έχουν πάει στη "στρατόσφαιρα" και μιλάω για σπίτια μικρά, που οι οικογένειες μένουν και κοιμούνται όλοι σε ένα, δύο δωμάτια.

Όπως και να γίνει και με την προσπάθεια αυτή που θέλει να κάνει η Κυβέρνηση για να δείχνει αυξανόμενο το ΑΕΠ, το οποίο γίνεται σε ονομαστικούς και όχι σε πραγματικούς όρους, η αύξηση οφείλεται εν μέρει στην αύξηση παραγωγής, αλλά και στο αυξημένο επίπεδο τιμών λόγω των πληθωριστικών πιέσεων στην οικονομία, αλλά σε πραγματικούς όρους απέχουμε πάρα πολύ από τα προ μνημονίων επίπεδα, άσχετα αν θέλουμε να τα καλλωπίσουμε και να τα εμφανίσουμε ότι είναι ωραία.

Στις προβλέψεις για το 2024 ο πληθωρισμός, η ενεργειακή κρίση και τα ακραία καιρικά φαινόμενα, που επιδρούν αρνητικά στην παραγωγή και η περιοριστική νομισματική πολιτική που ακολουθεί η Ευρωπαϊκή Κεντρική Τράπεζα, χαρακτηρίζονται ως βραχυχρόνιοι κίνδυνοι, χαρακτηρισμός που δεν συνάδει με την πραγματικότητα.

Για να γίνει κατανοητή η επίδραση του αυξημένου επιπέδου τιμών στον υπολογισμό του ΑΕΠ λέμε ότι το 2023 παρήγαγε 100 μονάδες προϊόντος με τιμή 1 ευρώ ανά μονάδα. Το 2024 παρήγαγε 80 μονάδες προϊόντος με τιμή 2 ευρώ ανά μονάδα. Και έτσι το ΑΕΠ υπολογίζεται σε 80 επί 2, βγαίνει 160 ευρώ μεγαλύτερο από το επίπεδο του 2023. Η πραγματική παραγωγή μειώθηκε, αλλά λόγω αύξησης των τιμών φαίνεται υψηλότερη σε ονομαστικούς όρους. Αν θέλαμε να υπολογίσουμε σε πραγματικούς όρους, θα πολλαπλασιάσουμε την παραγωγή με το επίπεδο τιμών του έτους βάσης. Άρα θα ήταν οι πραγματικές τιμές το 2024 80 επί 1, άρα 80 ευρώ, μικρότερο από το προηγούμενο έτος.

Στην κοινωνική πολιτική, τι να πούμε; Στη γενική αναφορά μου στην αρχή είπα ότι δεν υπάρχει πλέον κοινωνική πολιτική ούτε για τις πολύτεκνες οικογένειες ούτε για τις ομάδες που είναι σε δυσκολία, όπως οι ΑΜΕΑ ή οι άνεργοι. Στην απασχόληση σίγουρα η ανεργία είναι το τεράστιο πρόβλημα που υπάρχει.

Αναφορικά με το ζήτημα της ενέργειας, υπάρχουν ζητήματα που ανακύπτουν με την ενεργειακή αυτονομία της χώρας και μετά την πρωτοφανή διαγραφή της λιγνιτικής παραγωγής μας εν μία νυκτί, γιατί και η Μεγαλόπολη και το Αλιβέρι και όλα αυτά τα μεγάλα εργοστάσια έκλεισαν μέσα σε ένα βράδυ χωρίς να υπάρχει πρόβλεψη και βρεθήκαμε να χτυπάμε σ’ έναν τοίχο χωρίς να έχουμε προστασία και τρέξαμε, άρον-άρον, να επαναφέρουμε τις ελληνικές λιγνιτικές μας μονάδες, οι οποίες επί τόσα χρόνια μας έβγαζαν ασπροπρόσωπους. Και σίγουρα δεν μπορούν να επανέλθουν στις εποχές που ξέραμε πριν.

Την ίδια στιγμή, ενώ ψάχνουμε άλλες μορφές ενέργειας, ξέρουμε ότι υπάρχει δυνατότητα με υδροηλεκτρικά φράγματα τα οποία έχουμε σε αδράνεια όπως είναι το φράγμα της Μεσοχώρας, ένα πράγμα που το έχουμε κατασκευάσει είκοσι χρόνια, μπαίνει μέσα το ελληνικό κράτος 20 εκατομμύρια τον χρόνο και δεν λειτουργεί. Γι’ αυτό το φράγμα έχουμε ρωτήσει και άλλη φορά δεν έχουμε πάρει ποτέ απάντηση για το ποιος ο λόγος που δεν λειτουργεί αυτό το τεράστιο υδροηλεκτρικό φράγμα στη Μεσοχώρα, το οποίο θα μπορούσε να ηλεκτροδοτήσει μια ολόκληρη ελληνική πόλη .

Πού έχει κολλήσει; Υπήρχαν κάποτε προσφυγές επί προσφυγών. Γιατί το ελληνικό κράτος δεν προσπαθεί να εκμεταλλευθεί αυτό το ήδη έτοιμο φράγμα, για να μη μιλήσω για άλλα, γιατί έχουμε εβδομήντα ή ογδόντα εν δυνάμει υδροηλεκτρικά φράγματα στην Ελλάδα;

Τα έσοδα από τη φορολογία εισοδήματος εμφανίζονται αυξημένα λόγω της αύξησης των μισθών και συντάξεων, αλλά επίσης αύξηση προβλέπεται σε σχέση με τον αρχικό στόχο στα έσοδα από τον ΦΠΑ και όπως είπαμε και την πώληση αγαθών. Τα έσοδα από δασμούς και φόρους επί εισαγωγών εμφανίζονται μειωμένα σε σχέση με τον στόχο. Η αύξηση των εσόδων αναμένεται και μέσω των πωλήσεων αγαθών και υπηρεσιών του δημοσίου, κυρίως λόγω των συμβάσεων παραχώρησης των περιφερειακών αεροδρομίων, της Εγνατίας Οδού και της Αττικής Οδού.

Η απορία μας είναι για ποιον λόγο τα δίνουμε αυτά σε ιδιώτες και δεν τα διαχειρίζεται το ίδιο το κράτος και για ποιον λόγο -θα αντιστρέψω την ερώτηση- έρχονται οι ιδιώτες, εάν ήταν προβληματικά, να τα πάρουν, όπως έγινε στην περίπτωση της «ΤΕΡΝΑ», η οποία είναι η πρωτοπόρος σε όλες τις κτήσεις αυτές, η οποία έχει πλέον πλειοδοτήσει και είναι εν αναμονή της απόφασης -νομίζω ότι βγαίνει αυτές τις μέρες- για τη «ΛΑΡΚΟ».

Σήμερα η «ΛΑΡΚΟ», η τεράστια αυτή εταιρεία, την οποία κάποιοι έβγαλαν ότι επιβιώνει στις πλάτες των Ελλήνων, έχει γίνει το μήλον της Έριδος για ξένους ομίλους και φυσικά για την παντού επικρατούσα και υπάρχουσα «ΤΕΡΝΑ» και πωλήθηκε ή θα πωληθεί με 9 εκατομμύρια ευρώ.

Τι είναι το σιδηρονικέλιο σήμερα; Έχουμε πει στον κόσμο που θεωρεί ότι η «ΛΑΡΚΟ» είναι ένα βάρος στις πλάτες μας τι είναι; Το νικέλιο, το σιδηρονικέλιο και τα παράγωγά του είναι τα απαιτούμενα σε όλες τις μορφές εξέλιξης προϊόντα και τα πιο περιζήτητα στον κόσμο. Για τις μπαταρίες αυτοκινήτων, των ηλεκτρικών -θα είναι όλα ηλεκτρικά- χρησιμοποιείται σιδηρονικέλιο, ιατρικά προϊόντα, οτιδήποτε σκεφθείτε, χρησιμοποιεί σιδηρονικέλιο. Η «ΛΑΡΚΟ» μόνη της θα μπορούσε να είναι ο κολοσσός παραγωγής στην Ελλάδα και εμείς πάμε να τη χαρίσουμε. Για ποιον λόγο; Γιατί θεωρητικά είναι βάρος ή μπήκε μέσα το κράτος 100 εκατομμύρια, ενώ είναι άλλοι οι λόγοι που μπήκε μέσα τα τελευταία δέκα χρόνια;

Επίσης, μου κάνει εντύπωση κάτι που δεν έχει σχέση με τον προϋπολογισμό. Έμαθα χθες ότι ακόμα και η είσοδος με ηλεκτρονικό εισιτήριο στο Μουσείο της Ακρόπολης θα δοθεί έναντι 2 εκατομμυρίων ευρώ σε ιδιώτες. Για ποιον λόγο θα δοθεί σε ιδιώτες; Δεν μπορεί να το διαχειριστεί το ίδιο το Υπουργείο μόνο του και πρέπει να το δίνουμε σε ιδιώτες; Και γιατί έρχονται ιδιώτες; Για να υποστούν ζημιές; Έρχονται γιατί ξέρουν ότι θα βγάλουν κέρδη.

Εν πάση περιπτώσει, πιστεύουμε ότι πρέπει να δοθεί έμφαση στην ανάπτυξη της επιχειρηματικότητας στην ελληνική επαρχία, να στραφεί ο κόσμος στην επαρχία. Εμείς είπαμε να γίνουν επενδύσεις και στον Έβρο και σε όλες τις παραμεθόριες περιοχές και κάποιοι το διακωμώδησαν λέγοντας ότι θέλουμε να βρούμε εργάτες οι οποίοι θα αμείβονται με μισούς μισθούς. Ίσα-ίσα εκεί θα θεσπιστούν κίνητρα να αμείβονται πολύ καλύτερα απ’ ό,τι στα αστικά κέντρα, όπου έχουν έρθει όλοι οι Έλληνες και θα αναπτύξουμε και τις παραμεθόριες περιοχές και τα νησιά μας, ώστε να γίνουν πόλοι έλξης και για να δούμε την οικονομία μας επιτέλους να βγαίνει από αυτή την εσωστρέφεια των πόλεων.

Υπάρχουν και άλλες προτάσεις που δεν θα κάνουμε αυτή τη στιγμή, θα τις κάνουμε στην πορεία. Πιστεύουμε ότι ο προϋπολογισμός αυτός δεν είναι στραμμένος, όπως θα έπρεπε, προς τους Έλληνες, οι οποίοι σήμερα πένονται. Θα έπρεπε να υπάρξει κοινωνική μέριμνα από τις δομές δημόσιας υγείας, από τα σχολεία. Βλέπουμε τι συμβαίνει με τις συμμορίες των νέων σήμερα. Είδαμε χθες ένα παιδάκι επτά χρονών σε ένα δημοτικό σχολείο να του κάνουν μπούλινγκ και να το βασανίζουν άλλοι μαθητές και να λένε οι δάσκαλοι ότι το είχαν πάρει είδηση τρεις φορές αλλά δεν έκαναν τίποτα. Μήπως πρέπει να αρχίσουμε τα πάντα και από εκεί, να επαναδραστηριοποιηθούν πλέον άλλα ήθη, να μπουν στη διαπαιδαγώγηση των παιδιών, να μάθουν τα παιδιά τι είναι άνθρωπος και πώς πρέπει να φερόμαστε για να μη φτάσουμε σε αυτό που ανέφερε και προηγουμένως κάποιος συνάδελφος, σε γεγονότα όπως πριν κάποια χρόνια που βρέθηκαν κάποια ζώα, που εισέβαλαν στην Ελλάδα. Σήμερα είναι η επέτειος της στυγνής δολοφονίας χιλίων πεντακοσίων Ελλήνων στα Καλάβρυτα για τα οποία Καλάβρυτα θα έπρεπε να μας έχει αποζημιώσει η γερμανική κυβέρνηση. Αυτά τα τέρατα έτσι αναπτύχθηκαν, μέσα από αδιαφορία και από βίαιες εικόνες που είχαν όταν ήταν μικροί και έφταναν να θεωρούν εύκολο να σκοτώνουν άλλους ανθρώπους. Δεν ζητήσαμε ποτέ, όμως, μιας και το έφερε η κουβέντα, να πληρωθούν οι γερμανικές αποζημιώσεις, τις χαρίσαμε, δεν ζητήσαμε ποτέ το γερμανικό κατοχικό δάνειο, τα χρήματα που μας έκλεψαν οι ναζί όταν μπήκαν στην Ελλάδα και τα πήραν σαν δάνειο το οποίο δεν επεστράφη ποτέ και που σύμφωνα με εκτιμήσεις που έγιναν στη Γαλλία πριν κάποια χρόνια σήμερα θα ανερχόταν σε 700 δισεκατομμύρια ευρώ. Αυτό θα έλυνε τα προβλήματα της Ελλάδας και θα γινόμασταν και ανεξάρτητη χώρα. Απλά συζητάμε γι’ αυτά τα γεγονότα μακρόθεν.

Κάποτε θα πρέπει η Ελλάδα να απαιτήσει, όπως απαιτούν από εμάς να σφίγγουμε τη ζώνη, όπως απαιτούν να βλέπουμε τον κόσμο να πεθαίνει από την πείνα στον δρόμο και να μην τους κοιτάμε. Σήμερα η κύρια διδαχή αυτών των μετανθρωπιστών είναι «σκέψου τον εαυτό σου, μη σκέφτεσαι τον συνάνθρωπό σου». Αυτά πάνε να περάσουν την «τέταρτη επανάσταση» που θέλει να κάνει ο κ. Σβαμπ, αυτά θέλουν να περάσουν όλοι αυτοί οι δήθεν τεχνοκράτες της πλάκας. Δεν κοιτάζουν τους ανθρώπους. Την Ελλάδα την αποτελούν δέκα εκατομμύρια άνθρωποι που ζουν, κινούνται, έχουν μία κοινή ιστορία και δεν μπορούν να επιζήσουν σήμερα, δεν μπορούν να κοιτάξουν τις οικογένειές τους. Γι’ αυτόν τον λόγο καταψηφίζουμε τον προϋπολογισμό.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κυρίες και κύριοι συνάδελφοι, ο Βουλευτής του ΣΥΡΙΖΑ - Προοδευτική Συμμαχία κ. Πέτρος Παππάς ζητεί άδεια ολιγοήμερης απουσίας του στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Επίσης, ο Ανεξάρτητος Βουλευτής κ. Κωνσταντίνος Φλώρος ζητεί άδεια ολιγοήμερης απουσίας του στο εξωτερικό.

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Αθανάσιος Μπούρας):** Συνεπώς η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα τέσσερις μαθήτριες και μαθητές και τρεις συνοδοί εκπαιδευτικοί από το Γυμνάσιο Ιωλκού Μαγνησίας.

Σας καλωσορίζουμε και σας ευχόμαστε καλή πρόοδο και καλά Χριστούγεννα!

(Χειροκροτήματα από όλες τις πτέρυγες της Βουλής)

Τον λόγο τώρα έχει η εισηγήτρια της Νέας Αριστεράς κ. Αχτσιόγλου.

**ΕΦΗ ΑΧΤΣΙΟΓΛΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό μάς δίνει πάντα την ευκαιρία να κάνουμε μια πιο συνολική συζήτηση για την οικονομική πολιτική. Φέτος από την πλευρά της Κυβέρνησης αυτή η συζήτηση διεξάγεται θα έλεγα σε θριαμβευτικούς τόνους.

Τι λέει η Κυβέρνηση; Ποια είναι η αφήγησή της; Στη μεγάλη εικόνα ισχυρίζεται ότι η ελληνική οικονομία, παρά τις διεθνείς εξωτερικές κρίσεις, την κρίση της πανδημίας, την κρίση την ενεργειακή, την πληθωριστική κρίση, την κλιματική κρίση και τις συνεπακόλουθες φυσικές καταστροφές, άντεξε και όχι μόνο άντεξε αλλά κατάφερε να κάνει και άλματα μεταρρυθμιστικά και αναπτυξιακά, τα οποία την έχουν φέρει να πρωταγωνιστεί στην ευρωπαϊκή οικονομική σκηνή και την ίδια ώρα η ελληνική κοινωνία στηρίχθηκε και εξακολουθεί να στηρίζεται από μια σειρά από μέτρα και γι’ αυτό το βιοτικό της επίπεδο βελτιώνεται και θα συνεχίσει να βελτιώνεται. Περίπου αυτό είναι αυτό που αφηγείται η ελληνική Κυβέρνηση, η Κυβέρνηση της Νέας Δημοκρατίας σε σχέση με την πορεία της ελληνικής οικονομίας των τελευταίων ετών και τη δική της οικονομική πολιτική.

Και όμως, ενώ λέει αυτό, την ίδια ώρα επτά στους δέκα Έλληνες, ποσοστό-ρεκόρ σε ολόκληρη την Ευρώπη αισθάνονται φτωχοί και δηλώνουν ότι είναι φτωχοί. Είναι το πιο μεγάλο ποσοστό σε ολόκληρη την Ευρώπη και κάτω από εμάς με ποσοστό σχεδόν μισό είναι μόνο η Βουλγαρία.

Το καταθέτω στα Πρακτικά.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Γιατί συμβαίνει αυτό; Τι συμβαίνει εκεί; Είναι μήπως οι Ελληνίδες και οι Έλληνες ανίκανοι να βιώσουν τα ευεργετήματα αυτής της οικονομικής πολιτικής; Είναι ανίδεοι; Έχουν πάρα πολύ μεγάλες αξιώσεις; Έχει κάποια σχέση αυτό το αίσθημα που κυριαρχεί στη συντριπτική πλειονότητα των Ελλήνων πολιτών με την πραγματικότητα; Έχει κάποιο έρεισμα στην πραγματικότητα;

Έχει και παραέχει, θα έλεγα. Διότι η πραγματική εικόνα είναι ότι η ελληνική οικονομία παραμένει αθωράκιστη σε μία περίοδο πολλαπλών κρίσεων. Τα βήματα που έχετε κάνει είναι βήματα οπισθοδρόμησης σε ένα παρωχημένο μοντέλο που εγκλωβίζει τις υπαρκτές δυνατότητες της χώρας, ενώ η συντριπτική μερίδα των πολιτών πιέζεται κάθε μέρα και περισσότερο και το πραγματικό της εισόδημα συρρικνώνεται. Γι’ αυτό βιώνει και ακραία ανασφάλεια.

Αυτό το στρατηγικό όραμα που αφηγείστε, της διευρυνόμενης ευμάρειας, δεν είναι ψευδές απολύτως, υφίσταται. Αλλά, ισχύει για ελάχιστους -θα πω αργότερα ποιους-, που έχουν δει πράγματι σ’ αυτή την περίοδο των πολλαπλών κρίσεων μία πρωτόγνωρη κερδοφορία, ενώ η συντριπτική μερίδα των πολιτών πιέζεται κάθε μέρα και περισσότερο. Έχουν δει μια πρωτόγνωρη κερδοφορία, που εσείς με τις πολιτικές σας τροφοδοτείτε ασκώντας τελικά μια οικονομική πολιτική σύμμαχο της απληστίας ελαχίστων.

Θα καταθέσω επτά σημεία, επτά επιχειρήματα που επιβεβαιώνουν ότι η πραγματική οικονομική πολιτική που ασκεί η Κυβέρνηση εγκλωβίζει και την οικονομία και τους ανθρώπους σε έναν φαύλο κύκλο φτωχοποίησης και άρα ότι αυτό το συναίσθημα που έχουν οι επτά στους δέκα Έλληνες για τη φτώχεια είναι πραγματικό, είναι ρεαλιστικό. Και είναι συγχρόνως οι επτά λόγοι για τους οποίους αυτός ο προϋπολογισμός πρέπει να καταψηφιστεί.

Σημείο πρώτο, φορολογία. Τα φορολογικά έσοδα από το 2021 παρουσιάζουν μία εκρηκτική αύξηση. Από 48,1 δισεκατομμύρια που ήταν το 2021 εκτιμάται ότι θα ανέλθουν στα 62,9 δισεκατομμύρια το 2024. Αυτή είναι μια αύξηση 14,8 δισεκατομμύρια.

Ισχυρίστηκε ο κ. Χατζηδάκης ότι τα φορολογικά έσοδα του κράτους αυξάνονται, χωρίς στην πραγματικότητα να έχει αυξηθεί κανένας φόρος. Άρα στην πραγματικότητα, χωρίς να επιβαρύνονται τα νοικοκυριά.

Ποια είναι η αλήθεια; Η αλήθεια είναι ότι από την αύξηση των 14,8 δισεκατομμυρίων τα 7 δισεκατομμύρια, σχεδόν τα μισά δηλαδή, είναι από τον ΦΠΑ. Με άλλα λόγια, 1 στα 2 ευρώ των παραπάνω εσόδων του κράτους είναι από τον ΦΠΑ, τον κατ’ εξοχήν άδικο φόρο που επιβαρύνει κυρίως τα χαμηλά και μεσαία στρώματα. Και είναι λογικό. Όσο οι τιμές αυξάνονται και ο συντελεστής ΦΠΑ δεν μειώνεται ούτε στα είδη ευρείας κατανάλωσης, προφανώς τα έσοδα του κράτους απ’ αυτόν τον φόρο θα αυξάνονται.

Επικαλείστε διάφορες δικαιολογίες για να πείτε ότι αυτό δεν είναι από την επιβάρυνση των νοικοκυριών. Το ίδιο έκανε στη θέση σας και πέρυσι ο κ. Σταϊκούρας. Μιλάτε για την τουριστική ανάπτυξη. Διπλομετράτε πράγματα. Γιατί λέτε ότι είναι η ανάπτυξη και ότι είναι ο τουρισμός, ενώ ο τουρισμός συμπεριλαμβάνεται στην ανάπτυξη, ότι είναι και οι μισθοί, ενώ οι μισθοί συμπεριλαμβάνονται στην ανάπτυξη, προσπαθώντας, τέλος πάντων, να θολώσετε την εικόνα.

Τα έσοδα από ΦΠΑ έχουν αυξηθεί κατά 40%. Και, προφανώς, ούτε η αύξηση των τουριστικών εσόδων ούτε η κατανάλωση, η οποία μάλιστα μειώνεται τα τελευταία δύο χρόνια, μπορεί να δικαιολογήσει αυτή την έκρηξη.

Είναι δε, νομίζω, χαρακτηριστικό αυτών των ψευτοδικαιολογιών -ας μου επιτρέψετε τον όρο- που χρησιμοποιείτε το εξής, ότι για το 2022 η ΕΛΣΤΑΤ αναθεώρησε την ανάπτυξη προς τα κάτω και τα έσοδα από ΦΠΑ αυξήθηκαν ακόμη περισσότερο. Άρα αναιρούν και όλη αυτή τη συζήτηση που προσπαθούσατε να κάνετε και την προηγούμενη χρονιά για να πείσετε τον κόσμο ότι δεν αυξήθηκαν τα έσοδα του κράτους επειδή επιβαρύνθηκαν πάρα πολύ οι πολίτες από τον ΦΠΑ.

Η πραγματικότητα είναι αμείλικτη. Το εισόδημα των νοικοκυριών σαρώνεται όχι μόνο από το κύμα της ακρίβειας, σαρώνεται και από τον ΦΠΑ, που τον χρησιμοποιείτε ως κρυφό πρόσθετο φόρο. Γι’ αυτό και η Ελλάδα είναι η τέταρτη χώρα στον ΟΟΣΑ που είχε τη μεγαλύτερη αύξηση φορολογικών εσόδων.

Το καταθέτω και αυτό στα Πρακτικά.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και γι’ αυτό την ώρα που τα έσοδα από ΦΠΑ μειώθηκαν σε δεκαεννέα χώρες λόγω των μέτρων που πήραν εκεί οι κυβερνήσεις, στην Ελλάδα εξερράγησαν, γιατί ακριβώς υπάρχει αυτή πολύ μεγάλη συμπίεση των λαϊκών και μεσαίων στρωμάτων.

Και ενώ συνέβαιναν όλα αυτά με τον ΦΠΑ επιβαρύνοντας λαϊκά και μεσαία νοικοκυριά αυτά τα τρία χρόνια, εσείς μειώσατε δύο φορές τον φόρο στη συγκέντρωση κεφαλαίου, τρεις φορές τον φόρο στα εταιρικά κέρδη, μηδενίσατε σχεδόν τον φόρο στα μερίσματα, αφήσατε τελικά άθικτα τα υπερκέρδη στην ενέργεια. Και ας γινόταν όλη αυτή η συζήτηση τα προηγούμενα χρόνια, ότι λέει ψέματα η Αντιπολίτευση που σας λέει ότι δεν παίρνετε πίσω τα υπερκέρδη που κακώς σωρεύτηκαν.

Και με το τελευταίο φορολογικό σας νομοσχέδιο επιβάλατε έναν οριζόντιο φόρο για όλους τους επαγγελματίες, που τι τελικά κάνει; Διευκολύνει τη μεγάλη φοροδιαφυγή. Αυτοί που φοροδιαφεύγουν στα υψηλά κλιμάκια θα συνεχίσουν να φοροδιαφεύγουν κάνοντας στην πραγματικότητα μία περαίωση.

Αυτή είναι η εικόνα της φορολογικής πολιτικής, η μεγάλη εικόνα των τελευταίων ετών. Γι’ αυτό και η Ελλάδα έχει τη δεύτερη χαμηλότερη συμμετοχή εταιρικών κερδών στη φορολογία στον ΟΟΣΑ και έχει τη δεύτερη χειρότερη αναλογία άμεσων και έμμεσων φόρων -60% είναι πια οι έμμεσοι φόροι, 40% είναι οι άμεσοι φόροι- στην Ευρωζώνη.

Το καταθέτω κι αυτό στα Πρακτικά.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι, δηλαδή, με άλλα λόγια, ένα από τα πιο άδικα φορολογικά συστήματα στην Ευρώπη και η κατάσταση επιδεινώνεται τα τελευταία χρόνια. Αυτή είναι η πραγματικότητα, μια άδικη πολιτική αναδιανομής προς την κορυφή της πυραμίδας.

Δεύτερο σημείο, δαπάνες. Για το 2024 δεν προβλέπεται κάποιο ουσιαστικό μέτρο στήριξης νοικοκυριών για την κρίση της ενέργειας και την κρίση της ακρίβειας. Δηλαδή, ακόμη και αυτά τα ανεπαρκή μέτρα των επιδοτήσεων που υπήρχαν τα προηγούμενα χρόνια, για το 2024 δεν θα υπάρχουν, ενώ προβλέπεται ότι θα συνεχίσει η αυξητική τάση του πληθωρισμού κατά 2,5% και ενώ θα έχουμε ένα επίπεδο τιμών πια που σωρευτικά θα έχει αυξηθεί 16% σχεδόν. Πώς θα ανταποκριθούν τα νοικοκυριά, οι εργαζόμενοι σε αυτές τις νέες συνθήκες, σε αυτό το νέο επίπεδο τιμών; Ουδείς ασχολείται.

Και, μάλιστα, παρακολουθώ ότι η Κυβέρνηση, όχι απλώς δεν λέει στους πολίτες ότι τελειώνουν οι επιδοτήσεις από το 2024, αλλά τους λέτε ότι τάχα θα στηρίζονται πλέον με μόνιμα μέτρα εισοδηματικού χαρακτήρα.

Ποια είναι η αλήθεια; Υπάρχουν μια σειρά μέτρα περιορισμένης εμβέλειας, τα οποία ίσχυαν ήδη. Χαρακτηριστική περίπτωση η κατάργηση της ειδικής εισφοράς αλληλεγγύης στους δημοσίους υπαλλήλους. Κατά πάγια τακτική σας τα επανανομοθετείτε και τα παρουσιάζετε ως καινούργια. Και το μόνο πραγματικά νέο μέτρο για το 2024, που αφορά το μισθολόγιο των δημοσίων υπαλλήλων, είναι τόσο περιορισμένο -αναφέρθηκε και πριν από άλλους συναδέλφους-, που δεν μπορούν να καλύψουν ούτε τις απώλειες που υπέστησαν τα προηγούμενα χρόνια οι δημόσιοι υπάλληλοι, όχι να αντιμετωπίσουν και τον νέο κύκλο αυξήσεων που θα έρθει από το 2024.

Υπάρχει μία ακόμη, νομίζω, σημαντική αλήθεια, που αφορά τις δαπάνες. Ακούω ότι λέτε για την αύξηση των δαπανών στην υγεία και την παιδεία. Τι γίνεται εκεί στην πραγματικότητα; Η αύξηση αυτών των δαπανών είναι μικρότερη από την ονομαστική αύξηση του ΑΕΠ για την επόμενη χρονιά. Κατά συνέπεια οι δαπάνες για υγεία και παιδεία παραμένουν στο ίδιο χαμηλό και εντελώς ανεπαρκές επίπεδο που βρίσκονταν μέχρι σήμερα.

Ενώ, δηλαδή, η Ελλάδα έχει μακράν το μεγαλύτερο ποσοστό στην Ευρωπαϊκή Ένωση των πολιτών που δεν μπορούν να καλύψουν τις ιατρικές τους εξετάσεις -μακράν το μεγαλύτερο-, ενώ είναι τρίτη από το τέλος στις δαπάνες για την παιδεία -τα καταθέτω και τα δύο αυτά στα Πρακτικά- στην Ευρώπη, το ίδιο θα συνεχιστεί απλά και του χρόνου. Τίποτα δεν αλλάζει, όλα παραμένουν τα ίδια.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το πιο ενδιαφέρον είναι το κονδύλι για τις φυσικές καταστροφές του καλοκαιριού. Το άκουσα και από τον εισηγητή σας ως ιδιαίτερης σημασίας. Έρχεστε και πάλι, κατόπιν εορτής, να μεταφέρετε κονδύλια για αποκατάσταση ζημιών. Το πιο προκλητικό εδώ είναι ότι εντελώς αυθαίρετα, ασχεδίαστα, χωρίς καμμία εκτίμηση, προβλέπετε ακριβώς το ίδιο ποσό και για του χρόνου, για τις καταστροφές που θα συμβούν.

Αντί, δηλαδή, να σχεδιάσετε και να οργανώσετε την πρόληψη ώστε να μην ξανασυμβούν τέτοιες καταστροφές, αντί να κάνετε μια εκτίμηση του κινδύνου και των περιορισμών των συνεπειών που θα μπορούσαν να υπάρξουν, στην πραγματικότητα κάνετε μια προβολή των καταστροφών και στην επόμενη χρονιά και προεξοφλείτε ως διά μαγείας ότι η αποκατάστασή τους θα κοστίσει όσο κόστισαν και φέτος, 600 εκατομμύρια. Αυτή είναι πολιτική δαπανών; Αυτή είναι μια τυχάρπαστη, θα έλεγα, άδικη, κοντόφθαλμη πολιτική.

Τρίτο σημείο, μισθοί. Εδώ βρίσκονται οι πραγματικά χαμένοι της οικονομικής σας πολιτικής. Οι εργαζόμενοι υφίστανται ευθεία επίθεση στο εισόδημά τους τα τελευταία τρία χρόνια. Από τις αρχές του 2021 μέχρι το 2022 είχαμε μείωση του πραγματικού μισθού κατά 10%. Εγώ θα σας βάλω μέχρι το καλοκαίρι του 2023 πάνω από 8%. Το καταθέτω στα Πρακτικά. Χρησιμοποιώ τις πιο μετριοπαθείς εκτιμήσεις, γιατί με ενδιαφέρει να βρούμε πού είναι η ουσία.

(Στο σημείο αυτό ο Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η Ελλάδα αυτή τη στιγμή, κύριοι συνάδελφοι, έχει τον δεύτερο χαμηλότερο πραγματικό μέσο μισθό στον ΟΟΣΑ. Αυτή είναι η πραγματικότητα των μισθών στη χώρα. Και αυτό το αποτέλεσμα προφανώς δεν είναι τυχαίο -κι αυτό θα το καταθέσω στα Πρακτικά-, καθώς είναι το αποτέλεσμα πολύ καθυστερημένων και ανεπαρκών αυξήσεων του κατώτατου μισθού και της αποδιάρθρωσης του συστήματος των Κλαδικών Συλλογικών Συμβάσεων Εργασίας. Και συμβαίνει τώρα να έχουμε, όπως είπα, τον δεύτερο χαμηλότερο πραγματικό μέσο μισθό στον ΟΟΣΑ, την ίδια ώρα οι Έλληνες εργαζόμενοι να δουλεύουν τις περισσότερες ώρες από οποιουσδήποτε άλλους εργαζόμενους στην Ευρώπη και η παραγωγικότητα της εργασίας να είναι επίσης εξαιρετικά χαμηλά, τρίτη από το τέλος στην Ευρωζώνη.

Το καταθέτω για τα Πρακτικά.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτή είναι η πραγματικότητα της οικονομικής πολιτικής, μιας πολιτικής που, πέρα από τις προφανείς συνέπειες που έχει στις ζωές των εργαζομένων, οδηγεί στην έξοδο το εργατικό δυναμικό υψηλών δυνατοτήτων, υψηλών δεξιοτήτων, στερώντας την καινοτομία. Στρέφει την οικονομία στην παραγωγή αγαθών και υπηρεσιών χαμηλής ποιότητας, εγκλωβίζει τελικά την οικονομία και τους ανθρώπους της σε έναν φαύλο κύκλο χαμηλών μισθών, χαμηλής παραγωγικότητας, χαμηλού επιπέδου διαβίωσης. Αυτός ο εγκλωβισμός έχει επέλθει. Αυτό είναι που ονομάζουμε «μια κοινωνία μηδενικών προσδοκιών». Αυτό έχει οικοδομηθεί. Γι’ αυτό και νιώθουν οι επτά στους δέκα μπλεγμένοι σ’ έναν φαύλο κύκλο φτωχοποίησης. Γι’ αυτό νιώθουν φτωχοί.

Τέταρτο σημείο. Αφορά τους κερδισμένους. Δεν υπάρχουν μόνο χαμένοι σε αυτή την οικονομική πολιτική, όπως είπα και από την αρχή. Υπάρχουν κερδισμένοι και μάλιστα ιδιαιτέρως κερδισμένοι. Πάνω από 10 δισεκατομμύρια κέρδη καταγράφουν φέτος οι εισηγμένες στο Χρηματιστήριο εταιρείες, ποσοστό ρεκόρ και από το ρεκόρ της περασμένης χρονιάς! Ασύλληπτα κέρδη! Από αυτές, οι σαράντα πέντε εταιρίες έχουν τα 7 δισεκατομμύρια, ενώ οι πρωταθλήτριες είναι οι τράπεζες. Οι τέσσερις συστημικές τράπεζες έχουν πάνω από 4 δισεκατομμύρια κερδοφορία τη φετινή χρονιά. Πάνω από 4 δισεκατομμύρια κερδοφορία είχαν και την περασμένη χρονιά, σχεδόν 1 δισεκατομμύριο κέρδος η καθεμία. Είναι ασύλληπτο. Είναι η τρίτη υψηλότερη κερδοφορία των τραπεζών στην Ευρώπη.

Από πού προκύπτουν αυτά τα κέρδη; Κατά κύριο λόγο προκύπτουν από τη διαφορά επιτοκίου χορηγήσεων δανείων, που είναι πολύ υψηλό, με το επιτόκιο καταθέσεων, που είναι πάρα πολύ χαμηλό. Οι ελληνικές τράπεζες έχουν το τρίτο υψηλότερο επιτοκιακό περιθώριο στην Ευρωζώνη, εξ ου και αυτά τα πάρα πολύ υψηλά κέρδη. Και αυτός είναι ο πληθωρισμός κερδών που συμβαίνει στην ελληνική οικονομία υπό τις δικές σας ευλογίες.

Έτσι, με τα υπερκέρδη στις ενεργειακές να σωρεύονται άθικτα, με τις τράπεζες να σημειώνουν μια δυσθεώρητη κερδοφορία παραμένοντας αφορολόγητες, θα έλεγα πια ότι αυτός ο πληθωρισμός κερδών έχει μετατραπεί σε πληθωρισμό απληστίας. Αυτή είναι η πραγματικότητα, μια οικονομική πολιτική που αυξάνει το μερίδιο των κερδών σε βάρος του μεριδίου της εργασίας. Αυτή είναι η πραγματική εικόνα.

Πέμπτο σημείο. Αφορά την αναπτυξιακή στρατηγική και τις επενδύσεις. Χιλιάδες φορές τις επικαλείστε κατ’ όνομα. Σπανίως συζητάμε τι αφορούν αυτές οι επενδύσεις, για ποιες επενδύσεις μιλάμε στην πραγματικότητα. Το 90% των επενδύσεων είναι κατασκευές, real estate, αγοραπωλησίες υπαρχουσών αξιών και ακινήτων, ιδιωτικοποιήσεις -προς πάσα νόσον- και επαναγορά κόκκινων δανείων από funds, γιατί και αυτά καταμετρώνται στις επενδύσεις.

Αυτές είναι οι επενδύσεις, για τις οποίες πανηγυρίζετε. Πρόκειται, δηλαδή, για κατ’ εξοχήν μη παραγωγικές επενδύσεις, που δεν αλλάζουν, δεν μετασχηματίζουν ούτε στο ελάχιστο το παραγωγικό μοντέλο της χώρας και απλώς, αν κανείς ρίξει μια ματιά, επαναλαμβάνουν ακριβώς την ίδια συνταγή, του μοντέλου, δηλαδή, του παραγωγικού και του αναπτυξιακού που υπήρχε πριν από το 2010 και μας οδήγησε στην κρίση.

Συγχρόνως, επειδή ακούω τις θριαμβολογίες σας και το ανέφερε και ένας άλλος συνάδελφος προηγουμένως, οι εξαγωγές -και αυτό έχει ιδιαίτερη σημασία και θα το καταθέσω και αυτό στα Πρακτικά- σε πραγματικούς όρους, δηλαδή σε σταθερές τιμές, έχουν αυξηθεί μόλις 2,5% σε σχέση με το 2019, ενώ οι εισαγωγές έχουν αυξηθεί πολλαπλάσια. Αυτή είναι η αλήθεια. Γι’ αυτό και το ισοζύγιο τρεχουσών συναλλαγών παρουσιάζει θηριώδες έλλειμμα τα τελευταία χρόνια. Κατ’ ουσίαν εισάγουμε για να καλύψουμε τις ανάγκες του πληθυσμού.

Επομένως τα διαρθρωτικά προβλήματα της ελληνικής οικονομίας είναι εδώ και όχι απλώς δεν θεραπεύονται, αλλά επαναλαμβάνονται με ακόμη μεγαλύτερη ένταση.

Τα καταθέτω για τα Πρακτικά.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έκτο σημείο είναι η στεγαστική κρίση, το μεγαλύτερο πρόβλημα της δικής μου γενιάς και της γενιάς της νεότερης από μένα αυτή τη στιγμή. Η Ελλάδα έχει το υψηλότερο κόστος στέγασης στην Ευρώπη. Ένας στους τρεις πληρώνει πάνω από το μισό εισόδημά του για τις ανάγκες της στέγασης, το ενοίκιο, τα κοινόχρηστα, το νερό, το ρεύμα. Την ίδια ώρα, το ποσοστό της ιδιοκατοίκησης μειώνεται στην Ελλάδα -έχει ήδη μειωθεί κατά δώδεκα μονάδες-, πράγμα που σημαίνει ότι το πρόβλημα γίνεται εντονότερο και οι περισσότεροι και νεότεροι -που δεν έχουν τα χρήματα να αγοράσουν σπίτι- εμπλέκονται σε αυτά τα πολύ ακριβά ενοίκια, τα οποία έχουν αυξηθεί τα τελευταία πέντε χρόνια κατά 40%.

Εδώ είναι η απόλυτη αποτυχία της αγοράς της ελεύθερης αγοράς, «market failure», και η Κυβέρνησή σας απλά παρακολουθεί άβουλη αυτή την αποτυχία να πέφτει πάνω στις πλάτες του πιο δημιουργικού, του πιο ενεργού τμήματος της ελληνικής κοινωνίας.

Τι λέει ο προϋπολογισμός για το ζήτημα αυτό, το μεγαλύτερο πρόβλημα της δικής μου και της νεότερης γενιάς; Τίποτα! Απολύτως τίποτα! Δεν το ακουμπάει καθόλου!

Έβδομο σημείο είναι το ιδιωτικό χρέος. Είναι η άλλη μεγάλη οικονομική και κοινωνική πληγή. Τα ελληνικά νοικοκυριά είναι στην πλειονότητά τους υπερχρεωμένα. Από την πλευρά σας, της Κυβέρνησης της Νέας Δημοκρατίας, έχετε επιλέξει, αντί να λύσετε το πρόβλημα, να το μεταφέρετε το πρόβλημα, δηλαδή τα κόκκινα δάνεια να φεύγουν από τους ισολογισμούς των τραπεζών, τα νοικοκυριά να παραμένουν μπλεγμένα στον φαύλο κύκλο των κόκκινων δανείων και, μάλιστα, με πολύ χειρότερους όρους, διότι πια οι πλειστηριασμοί πρώτων κατοικιών και η ρευστοποίηση των περιουσιών είναι ο κανόνας και η καθημερινότητα, ενώ το κράτος βάζει και ξαναβάζει χρήματα για να εγγυηθεί το πέρασμα των δανείων στα funds, χωρίς κανέναν ουσιαστικό κοινωνικό όρο και με τα funds να κερδοσκοπούν παραμένοντας αφορολόγητα.

Αυτή είναι άλλη μία όψη της τεράστιας αναδιανομής που συντελείται σε βάρος των λαϊκών και μεσαίων στρωμάτων τα τελευταία χρόνια.

Αυτά είναι, κυρίες και κύριοι συνάδελφοι, επτά σημεία, επτά κρίσιμες όψεις της πραγματικής οικονομικής πολιτικής της Κυβέρνησης. Είναι επτά λόγοι που δικαιολογούν απολύτως την υποκειμενική φτώχεια, όπως ονομάζεται αυτό το αίσθημα εγκλωβισμού δηλαδή, σε συνθήκες φτωχοποίησης που βιώνει η πλειονότητα των Ελλήνων πολιτών.

Αυτή είναι και η πραγματική αποτύπωση της ελληνικής οικονομίας. Η Ελλάδα βρίσκεται μεταξύ των τεσσάρων πιο αδύναμων οικονομιών στην Ευρώπη, αναφορικά με τον μέσο μισθό, το κατά κεφαλήν ΑΕΠ, το εισόδημα, την παραγωγικότητα. Βρίσκεται στις τέσσερις χειρότερες θέσεις. Και η πολιτική που ασκεί η Νέα Δημοκρατία βυθίζει ακόμη περισσότερο την οικονομία σε αυτόν τον φαύλο κύκλο και τη χώρα. Σε αυτή την Ελλάδα βρισκόμαστε. Σε αυτό το σημείο είμαστε, αν θέλουμε να έχουμε πραγματική αίσθηση του μέτρου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Προσέξτε όμως και κάτι ακόμη. Αυτή τη σύγκριση με την Ευρώπη δεν την κάνω γιατί η Ευρώπη έχει το ιδανικό οικονομικό και κοινωνικό μοντέλο ή το επιθυμητό. Το αντίθετο, θα έλεγα. Η Ευρώπη διανύει μια μακρά περίοδο χαμηλών μισθών, χαμηλής παραγωγικότητας, χαμηλής ανάπτυξης και, δυστυχώς, όπως αποδεικνύει και το πρόσφατο σχέδιο δράσης της Κομισιόν, έχει αποφασίσει να επιστρέψει στο στενό κουστούμι των δημοσιονομικών περιορισμών και στην ατζέντα της λιτότητας και να κλείσει την παρένθεση -γιατί, όπως φαίνεται, μάλλον ως παρένθεση την είδε- της επεκτατικής πολιτικής και της αμοιβαιοποίησης του χρέους για την αντιμετώπιση των πολλαπλών κρίσεων. Δυστυχώς, κάνει μία στρατηγική επιλογή αυτή τη στιγμή που προφανώς ορίζεται από τις επιλογές των δεξιών πολιτικών δυνάμεων που κυριαρχούν σε αυτό το επίπεδο.

Ακόμη όμως και σε σύγκριση με αυτή την Ευρώπη -αυτό είναι το επιχείρημά μου-, αυτών των πολιτικών, αυτών των οικονομικών και κοινωνικών επιλογών, η Ελλάδα βρίσκεται πολύ μακριά και σε πορεία απόκλισης, όχι σύγκλισης. Γι’ αυτό είναι αδιέξοδη αυτή η πολιτική.

Δυνατότητες, βέβαια, υπάρχουν και μάλιστα θα έλεγα ότι οι δυνατότητες είναι ίσως περισσότερες από κάθε άλλη φορά σε πεδία τα οποία η πολιτική σας δεν αγγίζει καθόλου. Η πράσινη μετάβαση, η ψηφιακή μετάβαση, η ενεργειακή μετάβαση, η νέα αγροτική και βιομηχανική πολιτική, αυτά περνούν από μπροστά μας ως χαμένες ευκαιρίες. Και αντί να συζητάμε αυτές τις προκλήσεις, τις δυνατότητες που αυτές μπορούν να δημιουργούν για την ελληνική κοινωνία, πώς θα δημιουργήσουμε προστιθέμενες αξίες αποκεντρώνοντας την παραγωγή ενέργειας, πώς θα αξιοποιήσουμε το μεγάλο μας πλεονέκτημα στη βιομηχανία και τον πρωτογενή τομέα τώρα που η Ευρώπη είναι στην ατζέντα του Open Strategic Autonomy, δηλαδή Ανοιχτής Στρατηγικής Αυτονομίας, πώς θα ενισχύσουμε τη θέση της εργασίας στις νέες αλλαγές, σε αυτό το νέο περιβάλλον που διαμορφώνεται για την αγορά εργασίας -εννοώ κυρίως της ψηφιακής μετάβασης-, αντί να συζητάμε αυτά, βρισκόμαστε ουσιαστικά να αναμασάμε ένα ψευδεπίγραφο αφήγημα δήθεν ελληνικών επιτυχιών.

Την ίδια ώρα οι πολίτες τι κάνουν αυτή τη στιγμή; Είναι μπλεγμένοι σε ακατανόητες εξισώσεις, προσπαθώντας να διαλέξουν χρώμα στο τιμολόγιο ρεύματος, για να δουν την επόμενη χρονιά πώς οι ίδιοι θα αναλάβουν πάλι όλο το κόστος και όλη την ευθύνη, συγκαλύπτοντας πίσω από αυτή την επιλογή χρώματος μια κερδοσκοπία, μια αισχροκέρδεια των ολιγοπωλίων για ακόμη μια χρονιά. Αυτό συμβαίνει.

Για μια πραγματικά νέα πορεία απεγκλωβισμού από τον φαύλο κύκλο, ο προϋπολογισμός του 2024 θα έπρεπε να είναι ένας προϋπολογισμός προτεραιοτήτων για τους πολλούς, προϋπολογισμός για την προστασία από την ακρίβεια, με μόνιμους μηχανισμούς αναπροσαρμογής των ορίων του φορολογικού συστήματος, αλλά και των επιδομάτων, διότι δεν είναι δυνατόν με τέτοια πληθωριστική κρίση το επίπεδο των επιδομάτων και το επίπεδο των φορολογικών ορίων να παραμένει σταθερό, όπως ήταν πριν από τρία χρόνια, σαν να μην έχουν μεσολαβήσει αυτές οι αυξητικές τάσεις. Αυτό από μόνο του οδηγεί σε τεράστιες απώλειες για τα λαϊκά και μεσαία στρώματα.

Δεύτερον, θα έπρεπε να είναι προϋπολογισμός μείωσης των ανισοτήτων, με δίκαιη φορολόγηση του πλούτου, του κεφαλαίου, με επιστροφή των ουρανοκατέβατων κερδών τραπεζών, φαρμακευτικών εταιρειών, ενεργειακών εταιρειών στους πολίτες, με βελτίωση της σχέσης άμεσων-έμμεσων φόρων, δηλαδή μείωση των έμμεσων, με στοχευμένη αύξηση των πόρων σε υγεία, παιδεία, κοινωνική προστασία, στεγαστική πολιτική, όχι για να προστατεύσουμε τους ακραία φτωχούς, αλλά γιατί αυτά είναι δημόσια αγαθά, συνδεδεμένα με την ιδιότητα του πολίτη. Με αυτή την αντίληψη μιλάμε.

Τρίτον, πράσινος προϋπολογισμός θα έπρεπε να είναι, με συγκεκριμένες πολιτικές για την πράσινη μετάβαση, την επένδυση σε υποδομές ανθεκτικότητας, τον περιορισμό των συνεπειών των φυσικών καταστροφών, που θα μετασχηματίζουν -σταδιακά μεν, σαφώς δε- το παραγωγικό μοντέλο.

Τέταρτον, θα έπρεπε να είναι προϋπολογισμός για την έμφυλη ισότητα, με συγκεκριμένες πολιτικές και κατεύθυνση κονδυλίων, ώστε να μειώνεται το χάσμα των δύο φύλων στην εργασία, στο εισόδημα, στην εκπαίδευση. Με αυτές τις προτεραιότητες η ελληνική κοινωνία θα μπορούσε να βγει από αυτό το τούνελ των μηδενικών προσδοκιών στο οποίο εσείς στην πραγματικότητα την έχετε εγκλωβίσει, για να εμφανίζεστε μετά ως αυτόκλητος μεσσίας που τη βοηθά.

Οι δυνατότητες υπάρχουν. Η ελληνική κοινωνία μπορεί να χειραφετηθεί, για να πρωταγωνιστήσει αυτή στο δικό της μέλλον, στο πιο δίκαιο μέλλον. Αυτό που απαιτείται είναι αλλαγή στρατηγικής. Όσο παραμένουμε στην αναπαραγωγή της προηγούμενης χρονιάς, «όπως πέρυσι έτσι και φέτος», τα αδιέξοδα πολλαπλασιάζονται.

Γι’ αυτό η Νέα Αριστερά καταψηφίζει αυτόν τον προϋπολογισμό.

(Στο σημείο αυτό η Βουλευτής κ. Έφη Αχτσιόγλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Αχτσιόγλου.

Τον λόγο έχει εκ μέρους της Κοινοβουλευτικής Ομάδας της Νίκης ο κ. Ανδρέας Βορύλλας.

**ΑΝΔΡΕΑΣ ΒΟΡΥΛΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, καλούμαστε προς συζήτηση για τον κρατικό προϋπολογισμό του έτους 2024 που κατέθεσε η Κυβέρνηση στη Βουλή προς ψήφιση.

Στον πρόλογο της εισηγητικής έκθεσης αναφέρεται μεταξύ άλλων ότι ο προϋπολογισμός του 2024 καλείται να συγκεράσει τον στόχο της δημοσιονομικής σταθερότητας, που είναι θεμέλιο για κάθε προσπάθεια, με τις νέες ανάγκες που δημιουργούνται, καθώς και με το βασικό πρόταγμα της κοινωνίας μετά την πληθωριστική κρίση, την αύξηση δηλαδή του διαθέσιμου εισοδήματος και των μισθών.

Ο προϋπολογισμός του 2024 κατά την άποψή μας είναι αισιόδοξος, χωρίς όμως να λαμβάνει επαρκώς υπ’ όψιν του όλα τα οικονομικά μεγέθη και τις αβεβαιότητες της παγκόσμιας και της εθνικής οικονομίας, τις επιπτώσεις των φυσικών καταστροφών στην Περιφέρεια της Θεσσαλίας, την ενεργειακή κρίση με την άνοδο της τιμής των καυσίμων, την ακρίβεια στα τρόφιμα, τη διεθνή άνοδο των επιτοκίων και τελικά δεν καταφέρνει να συγκεράσει τον στόχο της δημοσιονομικής σταθερότητας με την ουσιαστική αύξηση του διαθέσιμου εισοδήματος, όπως υποστηρίζει η Κυβέρνηση.

Οι κίνδυνοι και οι αβεβαιότητες είναι πολλές. Οι πρόσφατες εξελίξεις στη Μέση Ανατολή και οι λοιπές γεωπολιτικές εντάσεις ενδέχεται να επιδεινώσουν τις διαταραχές στις εφοδιαστικές αλυσίδες και τις διακυμάνσεις στις τιμές τροφίμων, καυσίμων και άλλων βασικών εμπορευμάτων, με κίνδυνο να προκληθούν κοινωνικές αναταραχές σε ευάλωτες οικονομίες. Η αυξημένη γεωοικονομική αστάθεια δύναται να εντείνει τους περιορισμούς στη διασυνοριακή ροή αγαθών, κεφαλαίων, τεχνολογίας και εργαζομένων και να εμποδίσει την πολυμερή συνεργασία για την επίτευξη της ενεργειακής και επισιτιστικής ασφάλειας και την αντιμετώπιση της κλιματικής κρίσης.

Θα πρέπει η Κυβέρνηση και το οικονομικό επιτελείο να είναι έτοιμα να αντιμετωπίσουν τους κινδύνους και τις αβεβαιότητες, οπότε και ο κρατικός προϋπολογισμός να ανταποκρίνεται όσο είναι δυνατόν σε ένα ρευστό διεθνές περιβάλλον.

Σχετικά με την ανεργία, μπορεί να καταγράφεται μείωση στο δεύτερο τρίμηνο του 2023 στο 11,2% σύμφωνα με την ΕΛΣΤΑΤ, όμως δεν καταγράφεται το γεγονός ότι σχεδόν επτακόσιες χιλιάδες νέοι και νέες της χώρας μας έφυγαν στο εξωτερικό την τελευταία δεκαετία, οπότε η μείωση της ανεργίας οφείλεται στην εκροή εργατικού δυναμικού και μάλιστα υψηλού μορφωτικού επιπέδου.

Το κόστος τραπεζικού δανεισμού αυξήθηκε το 2023 στις επιχειρηματικές πιστώσεις, όπου τα επιτόκια συνδέονται σε μεγάλο ποσοστό με τα επιτόκια πολιτικής του ευρωσυστήματος ή τα επιτόκια αγοράς χρήματος στην Ευρωζώνη. Φοβόμαστε ότι αυτή η τάση μπορεί να συνεχιστεί και το 2024, με αρνητικές επιπτώσεις στις ελληνικές επιχειρήσεις.

Σύμφωνα με το δελτίο Τύπου της Τράπεζας της Ελλάδος, τον Ιούλιο του 2023 τα μέσα σταθμισμένα επιτόκια των νέων καταθέσεων και νέων δανείων αυξήθηκαν στο 0,35% και 6,21% αντίστοιχα. Το περιθώριο επιτοκίου μεταξύ των νέων καταθέσεων και δανείων αυξήθηκε στις 5,86 εκατοστιαίες μονάδες. Η αύξηση των επιτοκίων στον δανεισμό των νοικοκυριών και επιχειρήσεων προκαλεί υπέρμετρη αύξηση των δόσεων των δανείων, με σοβαρές οικονομικές και κοινωνικές συνέπειες.

Από τα μέτρα στήριξης απουσιάζει οποιαδήποτε πολιτική προστασίας από την άνοδο των επιτοκίων για νοικοκυριά και επιχειρήσεις. Η άνοδος των επιτοκίων ενδεχομένως να προκαλέσει αύξηση στα μη εξυπηρετούμενα δάνεια των τραπεζών και στο άμεσο μέλλον να απαιτηθεί εκ νέου χρηματοδότηση από τον προϋπολογισμό. Μπορεί να καταγράφεται βελτίωση στο ισοζύγιο τρεχουσών συναλλαγών, ωστόσο δεν κρύβεται η πραγματικότητα, ότι το ισοζύγιο αγαθών και υπηρεσιών για το οκτάμηνο Ιανουαρίου - Αυγούστου είναι αρνητικό κατά πεντέμισι δισεκατομμύρια ευρώ περίπου. Με απλά λόγια, ακόμα και οι εισπράξεις που έχουμε από τον τουριστικό τομέα δεν αρκούν για να καλύψουν το τεράστιο έλλειμμα στο ισοζύγιο αγαθών λόγω των μεγάλων εισαγωγών, το οποίο την ίδια περίοδο ήταν αρνητικό κατά 21 δισεκατομμύρια ευρώ περίπου.

Στις δημοσιονομικές παρεμβάσεις αντιμετώπισης των οικονομικών συνεπειών των φυσικών καταστροφών, στην παράγραφο 393, ο προϋπολογισμός δεν λαμβάνει υπ’ όψιν του την τεράστια καταστροφή στην Περιφέρεια Θεσσαλίας από την κακοκαιρία «Ντάνιελ», την αρνητική επίπτωση στο ΑΕΠ της χώρας μας και στις δημόσιες δαπάνες που θα απαιτηθούν τα επόμενα χρόνια. Η ψήφιση συμπληρωματικού προϋπολογισμού 600 εκατομμυρίων ευρώ θεωρούμε πως δεν λύνει το πρόβλημα, δεδομένου ότι ακόμα δεν γνωρίζουμε το πραγματικό ύψος των πιστώσεων που θα απαιτηθούν για την αποκατάσταση των καταστροφών, οι οποίες θεωρούμε πως θα είναι κατά πολύ μεγαλύτερες.

Οι δημοσιονομικές παρεμβάσεις αντιμετώπισης των οικονομικών συνεπειών των φυσικών καταστροφών -σελίδα 190 και σελίδα 191- είναι ανεπαρκείς, διότι δεν έχει κοστολογηθεί η καταστροφή στις υποδομές -δρόμοι, γέφυρες, σιδηρόδρομος, δίκτυα, ύδρευση κ.λπ.-, η απώλεια ζωικού κεφαλαίου και γεωργικής γης και οι δαπάνες αποκατάστασής τους, η απώλεια γεωργικού εξοπλισμού και η αντικατάστασή του, οι απώλειες οι ιδιωτικές περιουσίες και οι δαπάνες αποκατάστασής τους.

Έχει ανακοινωθεί η απόφαση της Ευρωπαϊκής Ένωσης για ενίσχυση ύψους περίπου 2,25 δισεκατομμυρίων ευρώ προς την Ελλάδα για τη στήριξη της Θεσσαλίας μετά τις καταστροφικές πλημμύρες που προκάλεσε η κακοκαιρία «Ντάνιελ». Αν και η εν λόγω ενίσχυση της Ευρωπαϊκής Ένωσης είναι σημαντική, θέτουμε ορισμένες επιφυλάξεις στα εξής:

Οι καταστροφές μάλλον είναι κατά πολύ μεγαλύτερες, ήδη ακούγονται ανεπίσημες εκτιμήσεις ότι είναι πάνω από 3 δισεκατομμύρια ευρώ. Με ποια ταχύτητα θα γίνει η απορρόφηση των ενισχύσεων, ώστε να έχουμε τη γρηγορότερη δυνατή ανακούφιση των πληγέντων και την αποκατάσταση των καταστροφών στις υποδομές; Η δημόσια διοίκηση θα καταφέρει να απορροφήσει το σύνολο προσφερόμενων ενισχύσεων; Είναι γνωστό από το παρελθόν ότι μας προσφέρονται κονδύλια για διάφορα προγράμματα, αλλά δεν καταφέρνουμε να τα απορροφήσουμε ή, όπως απλά λέει ο σοφός λαός μας, «μας δίνουν τα χρήματα κι εμείς δεν τα παίρνουμε».

Στις παρεμβάσεις για τον περιορισμό της φοροδιαφυγής στην παράγραφο 394 θεωρούμε ότι οι παρεμβάσεις κινούνται προς τη λάθος κατεύθυνση. Είναι οριζόντιες και άδικες. Δεν θα περιορίσουν τη φοροδιαφυγή, όπως έχει αποδειχθεί από την εμπειρία του παρελθόντος, ενώ τίθεται και το θέμα της συνταγματικότητας.

Ως προς τον νέο τρόπο φορολόγησης των ατομικών επιχειρήσεων και των ελευθέρων επαγγελματιών, η Νίκη προτείνει τις εξής παρεμβάσεις για τον περιορισμό της φοροδιαφυγής:

Την καθιέρωση ενός απλού συστήματος φορολογίας εισοδήματος για φυσικά πρόσωπα, τους μισθωτούς, τους ελεύθερους επαγγελματίες, τους αυτοαπασχολούμενους και τις ατομικές επιχειρήσεις, με τη φορολόγηση του καθαρού εισοδήματος έσοδα-έξοδα για όλους.

Την οριστική κατάργηση της προκαταβολής φόρου εισοδήματος για τους ελεύθερους επαγγελματίες, τους αυτοαπασχολούμενους και τις ατομικές επιχειρήσεις και στη συνέχεια σταδιακά και για τις υπόλοιπες νομικές μορφές.

Την επέκταση του συστήματος εισροών-εκροών στο σύνολο της αγοράς καυσίμων, δηλαδή στα διυλιστήρια, στις εταιρείες εμπορίας καυσίμων και στα πρατήρια.

Η ηλεκτρονική διαβίβαση δεδομένων της πλατφόρμας myDATA να είναι υποχρεωτική μόνο στα έσοδα.

Στις δημοσιονομικές παρεμβάσεις για την ενίσχυση του εισοδήματος και την αντιμετώπιση κοινωνικών ανισοτήτων στην παράγραφο 391, σελίδες 186 και 189, οι παρεμβάσεις είναι ανεπαρκείς, κυρίως στους τομείς της ακρίβειας, των βασικών ειδών διαβίωσης και στο μέγιστο ζήτημα της υπογεννητικότητας για τη στήριξη της ελληνικής οικογένειας. Τα όποια μέτρα στήριξης που έλαβε η Κυβέρνηση έχουν μικρή επίπτωση στο οικογενειακό εισόδημα, δεδομένης της ακρίβειας, που τελικά μειώνει το διαθέσιμο εισόδημα των νοικοκυριών.

Στον τομέα της ενίσχυσης του εισοδήματος και την αντιμετώπιση κοινωνικών ανισοτήτων, δεν λαμβάνεται σοβαρά υπ’ όψιν η επίδραση της ακρίβειας των τροφίμων. Θεωρούμε ότι η αύξηση της ακρίβειας στα τρόφιμα είναι αποτέλεσμα μακροχρόνια λανθασμένων πολιτικών, που απαξίωσαν την εγχώρια παραγωγή και κυρίως την πρωτογενή παραγωγή. Η αθρόα στροφή προς τις εισαγωγές, που συντελείται εδώ και αρκετά χρόνια, έχει σαν αποτέλεσμα την εισαγωγή ακρίβειας. Θα πρέπει ο πρωτογενής τομέας για την Ελλάδα -γεωργία, κτηνοτροφία, αλιεία, διαχείριση δασών και εξόρυξη μεταλλευμάτων, όπως το γάγγλιο- να γίνει στρατηγικής σημασίας.

Αξίζει να σημειωθεί ότι στις δαπάνες του Ταμείου Ανάκαμψης και Ανθεκτικότητας Ελλάδα 2.0 δεν αναφέρονται οι χρηματοδοτήσεις του πρωτογενούς τομέα. Θεωρούμε επιτακτική την ανάγκη ο προϋπολογισμός να περιλαμβάνει ολοκληρωμένες πολιτικές χρηματοδότησης πρωτογενούς τομέα.

Οι προτάσεις μας:

Ίδρυση του Γεωργικού και Κτηνοτροφικού Πανεπιστημίου Θεσσαλίας, με έμφαση στη δημιουργία τμημάτων που θα προωθούν τις νέες τεχνολογίες και τις καινοτομίες στον πρωτογενή τομέα. Σχεδόν διακόσια χρόνια πριν ο μεγάλος Κυβερνήτης Ιωάννης Καποδίστριας αντιλήφθηκε ότι η ανάταξη της χώρας πρέπει να ξεκινήσει από τη γεωργία και ίδρυσε τη Γεωργική Σχολή στην Τίρυνθα, για να διδαχτούν οι νέοι τη γεωργική τέχνη. Το νέο πανεπιστήμιο να είναι μοχλός ανάπτυξης της ελληνικής περιφέρειας, που θα δώσει πνοή στον πρωτογενή τομέα, όπως ακριβώς οραματίστηκε και ο πρώτος Κυβερνήτης μας.

Μείωση του κόστους παραγωγής μέσω της μόνιμης μείωσης έμμεσων φόρων ΦΠΑ και ειδικού φόρου κατανάλωσης στα καύσιμα, καθώς και στα γεωργικά μηχανήματα και τις ζωοτροφές. Ειδικά για την Περιφέρεια Θεσσαλίας, προτείνουμε την υπαγωγή στον υπερχαμηλό συντελεστή ΦΠΑ 6% για την αγορά αγροτικών μηχανημάτων και ζωοτροφών για δύο τουλάχιστον έτη από τους επαγγελματίες αγρότες και κτηνοτρόφους της περιοχής.

Επενδύσεις στην αξιοποίηση των υδάτινων πόρων με αρδευτικά έργα υποδομής, με στόχο τη συγκέντρωση των υδάτων, την αντιμετώπιση περιόδων λειψυδρίας και την αποφυγή καταστροφικών πλημμυρών.

Άρση των περιορισμών της Ευρωπαϊκής Ένωσης για μέγιστη παραγωγή στα ελληνικά προϊόντα με συγκριτικά ποιοτικά πλεονεκτήματα.

Χρηματοδότηση της ιδρύσεως νέων συνεταιρισμών με σύγχρονο νομοθετικό πλαίσιο και επένδυση σε νέες δυναμικές καλλιέργειες, παραδείγματος χάριν αρωματικών και φαρμακευτικών φυτών.

Στον τομέα των κοινωνικών ανισοτήτων, να σταθούμε ιδιαιτέρως στο ζήτημα της στήριξης της οικογένειας και της μητρότητας. Η Νίκη έχει ολοκληρωμένες προτάσεις για τη στήριξη της οικογένειας, την υπογεννητικότητα και την προστασία της μητρότητας. Θεωρούμε ότι ο προϋπολογισμός του 2024 θα πρέπει να περιλαμβάνει ξεχωριστές δημοσιονομικές παρεμβάσεις για το εν λόγω ζήτημα.

Στα μέτρα στήριξης της οικογένειας, θεωρούμε πως θα πρέπει να υπάρξει σοβαρή πολιτική για την απόκτηση πρώτης κατοικίας, με μέτρα όπως:

Έκπτωση τόκων στεγαστικών δανείων πρώτης κατοικίας από το φορολογητέο εισόδημα. Επιδότηση επιτοκίου για ορισμένες κατηγορίες ευάλωτων νοικοκυριών, τις τρίτεκνες και πολύτεκνες οικογένειες. Αποπλήρωση μέρους του κεφαλαίου από το κράτος για στεγαστικά δάνεια σε ακριτικές περιοχές και σε περιοχές που παρουσιάζουν μεγάλη μείωση του πληθυσμού.

Ουσιαστική στήριξη για την οικογένεια θα είναι ο μηδενισμός του ΦΠΑ επιλεκτικά και στοχευμένα σε συγκεκριμένα καταναλωτικά αγαθά πρώτης ανάγκης, που έχουν σχέση με τον βιοπορισμό της μέσης οικογένειας. Ο μηδενισμός του ΦΠΑ ενδεχομένως να απορροφηθεί από τους μεσάζοντες και να μην περάσει ολόκληρος στην κατανάλωση. Ωστόσο, είναι εύκολα ελεγχόμενος από τον ελεγκτικό μηχανισμό και είναι βέβαιο ότι θα μειώσει αντίστοιχα τις τιμές των αγαθών.

Εδώ θα θέλαμε να αναφερθούμε στο παράδειγμα της Πολωνίας. Ο μηδενικός συντελεστής ΦΠΑ στα τρόφιμα θα ισχύσει και για το πρώτο τρίμηνο του 2024, σύμφωνα με τον κανονισμό που υπέγραψε ο Υπουργός Οικονομικών εχθές, 12 Δεκεμβρίου. Να τονίσουμε ότι ο μηδενικός συντελεστής ΦΠΑ στα τρόφιμα ισχύει ήδη από 1ης-1-2023 στη χώρα. Η σχετική πολωνική διάταξη αναφέρει ότι η προσωρινή μέχρι 31 Μαρτίου 2024 μείωση του συντελεστή ΦΠΑ από 5% στο μηδέν για τα τρόφιμα θα έχει ως αποτέλεσμα τη μείωση των εσόδων του προϋπολογισμού από ΦΠΑ ύψους 2,745 εκατομμύρια ζλότι PLN. Να τονίσουμε ότι η Πολωνία έχει βασικό συντελεστή ΦΠΑ στα τρόφιμα 5% και η Ελλάδα 13%, δηλαδή διαφορά 8%.

Καλούμε την Κυβέρνηση να ακολουθήσει το παράδειγμα της Πολωνίας και να αναλάβει παρόμοια μέτρα στη φορολογία ΦΠΑ των τροφίμων, αν πραγματικά θέλει να στηρίξει την ελληνική οικογένεια.

Οι προτάσεις μας για την υπογεννητικότητα και την προστασία της μητρότητας:

Ολική κάλυψη κόστους τοκετού όλων των γυναικών και ζευγαριών με χαμηλά εισοδήματα. Συμμετοχή των ασφαλιστικών ταμείων στην κάλυψη των δαπανών εξωσωματικής γονιμοποίησης για ζευγάρια που παρουσιάζουν υπογονιμότητα. Εργασιακή προστασία με κάλυψη από το κράτος των εργοδοτικών εισφορών για εγκύους εργαζόμενες από την πρώτη ημέρα εγκυμοσύνης για μισθούς μέχρι 1.000 ευρώ.

Θέσπιση μηνιαίου επιδόματος κατ’ οίκον μητρότητας για μητέρες δύο ή περισσότερων τέκνων που επιλέγουν οικιακά αντί επαγγέλματος, ώστε να μεγαλώνουν οι ίδιες τα παιδιά τους στο σπίτι. Από τη γέννηση του δεύτερου παιδιού δυνατότητα χορήγησης στεγαστικού δανείου για πρώτη κατοικία, με πολύ χαμηλό επιτόκιο.

Εξαίρεση των έγγαμων με τέκνο από τον ΕΝΦΙΑ, για πρώτη κατοικία αξίας κάτω των 300.000 ευρώ. Εξαίρεση των πολυτέκνων και τριτέκνων από τους πλειστηριασμούς πρώτης κατοικίας με εισόδημα κάτω των 100.000 ευρώ ανά έτος.

Καθιέρωση ισχυρών κινήτρων για την απόκτηση του τρίτου τέκνου, δηλαδή χορήγηση εφάπαξ στο ζευγάρι για τη γέννηση τρίτου τέκνου και για κάθε επιπλέον τέκνο ποσού τουλάχιστον 5.000 ευρώ, για εισοδήματα κάτω από 100.000 ευρώ.

Επαναχάραξη των πολιτικών και επιτάχυνση των διαδικασιών για τις υιοθεσίες, δεδομένου ότι η ζήτηση είναι πάρα πολύ μεγάλη.

Όσον αφορά τις δημοσιονομικές παρεμβάσεις αντιμετώπισης των οικονομικών συνεπειών της ενεργειακής κρίσης, στην παράγραφο 392, σελίδες 189-190, είναι καθαρά επιδοματικού χαρακτήρα και άρα δεν έχουν μακρόπνοη προοπτική διασφάλισης από την παρούσα και μελλοντικές ενεργειακές κρίσεις.

Προτείνουμε τη μείωση της ενεργειακής εξάρτησης στη χώρα μας μέσω των εξής:

Η ενεργειακή κρίση επιβάλλει την ακύρωση της απολιγνιτοποίησης και του κλεισίματος των εργοστασίων ηλεκτροπαραγωγής προτού φτάσουν στο λειτουργικό τέλος της ζωής τους. Πρόκειται για μια εσφαλμένη πολιτική, που δεν ακολουθούν αρκετές χώρες της Ευρωπαϊκής Ένωσης, όπως η Γερμανία, η Πολωνία και άλλες, που διαθέτουν αποθέματα λιγνίτη. Η λελογισμένη παραγωγή λιγνίτη, που είναι εγχώριο ορυκτό καύσιμο, με τη χρήση σύγχρονης αντιρρυπαντικής τεχνολογίας θα οδηγήσει μέσω της ενσωμάτωσης του χαμηλού κόστους παραγωγής ηλεκτρικής ενέργειας από λιγνίτη, στη δραστική μείωση της τελικής τιμής κιλοβατώρας.

Επιτάχυνση ενεργειακής διασύνδεσης της ηπειρωτικής ενδοχώρας με τη νησιωτική Ελλάδα.

Αύξηση της συμμετοχής ανανεώσιμων πηγών στο ενεργειακό μείγμα παραγωγής. Προτείνουμε την άμεση χωροθέτηση και αδειοδότηση θαλάσσιων αιολικών πάρκων. Προσέλκυση επενδύσεων, για να αξιοποιήσει η Ελλάδα το ισχυρό δυναμικό ΑΠΕ και να καταστεί κέντρο παραγωγής πράσινου υδρογόνου, του καυσίμου του μέλλοντος. Άμεση έρευνα για τις συμφωνίες εξόρυξης των κοιτασμάτων υδρογονανθράκων και φυσικού αερίου. Κίνητρα εγκατάστασης φωτοβολταϊκών συστημάτων σε κατοικίες και επιχειρήσεις.

Ως προς το χρέος της γενικής κυβέρνησης, σελίδα 200, το οποίο εκτιμάται ότι θα διαμορφωθεί στα 357 δισεκατομμύρια ευρώ ή 160,3% ως ποσοστό του ΑΕΠ στο τέλος του 2023, είναι ένα μεγάλο χρέος που η μείωσή του ως ποσοστό του ΑΕΠ δεν θα πρέπει να μας καθησυχάζει, αφού ως οικονομικό μέγεθος για τα δεδομένα της χώρας μας είναι μεγάλο. Να θυμίσουμε πως όταν υπερψηφίστηκε το μνημόνιο και ξεκίνησαν οι διαδικασίες για το περίφημο PSI, μέσω του οποίου διαγράφηκαν 106 δισεκατομμύρια ευρώ από το σύνολο του δημοσίου χρέους, το οποίο ήταν τότε 368 δισεκατομμύρια ευρώ, 177% του ΑΕΠ. Δηλαδή, βλέπουμε ότι το χρέος το 2023 -357 δισεκατομμύρια ευρώ- πλησιάζει ως μέγεθος το χρέος του 2012, όταν υπερψηφίστηκε το μνημόνιο, 368 δισεκατομμύρια ευρώ.

Παρ’ όλη τη γενική αισιοδοξία της Κυβέρνησης και του οικονομικού επιτελείου δεν μπορούμε να παραβλέψουμε ότι το χρέος της γενικής κυβέρνησης είναι υψηλό, ενώ και το ισοζύγιο τρεχουσών συναλλαγών παραμένει αρνητικό για δεκαετίες. Επίσης, παρατηρούμε ότι στο μετοχολόγιο του ελληνικού δημοσίου στον πίνακα 5.10, σελίδα 229, παραμένουν τέσσερις τράπεζες υπό ειδική εκκαθάριση: Ταχυδρομικό Ταμιευτήριο, First Business Bank, Proton Bank και Πανελλήνια Τράπεζα. Λείπει η Αγροτική Τράπεζα της Ελλάδος, που, επίσης, είναι υπό ειδική εκκαθάριση. Πίνακας 5.12. Θα θέλαμε να μάθουμε από το οικονομικό επιτελείο γιατί εδώ και πάνω από μία δεκαετία δεν ολοκληρώνονται οι εκκαθαρίσεις αυτών των τραπεζών και πόσο κοστίζουν στον κρατικό προϋπολογισμό η διατήρηση των εν λόγω εκκαθαρίσεων.

Η Νίκη για τους λόγους που αναφέραμε παραπάνω θα καταψηφίσει τον κρατικό προϋπολογισμό του 2024.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι από τα άνω δυτικά θεωρεία παρακολουθούν τη συνεδρίασή μας, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα πέντε μαθήτριες και μαθητές και τέσσερις συνοδοί εκπαιδευτικοί από το 2ο Δημοτικό σχολείο Βαρθολομιού Ηλείας.

Σας καλωσορίζουμε και σας ευχόμαστε καλή πρόοδο και καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Ολοκληρώνουμε τον πρώτο κύκλο των γενικών εισηγητών με τον γενικό εισηγητή της Πλεύσης Ελευθερίας, τον κ. Αλέξανδρο Καζαμία.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, σήμερα είναι η ογδοηκοστή επέτειος του Ολοκαυτώματος στα Καλάβρυτα, ένα από τα μεγαλύτερα εγκλήματα της ναζιστικής Γερμανίας στον Β΄ Παγκόσμιο Πόλεμο. Η Πλεύση Ελευθερίας, εκπροσωπούμενη από την επικεφαλής μας, βρίσκεται σήμερα εκεί, στα Καλάβρυτα.

Θα ήθελα να τονίσω εξαρχής ότι θα έπρεπε να αναγράφεται στον προϋπολογισμό του 2024 το ποσό που διεκδικεί η χώρα μας για τις γερμανικές αποζημιώσεις, όπως αυτό ορίστηκε από το Γενικό Λογιστήριο του Κράτους βάσει του πορίσματος της διακομματικής επιτροπής της Βουλής. Θεωρούμε ότι είναι μεγάλο πολιτικό σφάλμα η απουσία σχετικής πρόβλεψης από τον προϋπολογισμό του 2024 και πιστεύουμε ότι κακώς η Κυβέρνηση υποκύπτει στις γερμανικές πιέσεις και αποσιωπά εντελώς το εθνικό αυτό θέμα.

Το σχέδιο του προϋπολογισμού που κατατέθηκε πριν από τρεις εβδομάδες στη Βουλή μάς δίνει έναν προϋπολογισμό λιτότητας, που εντούτοις παρουσιάζεται από την Κυβέρνηση ως και να είναι δήθεν αναπτυξιακός. Είναι ένας περιοριστικός προϋπολογισμός, ο οποίος βυθίζει την ελληνική κοινωνία και οικονομία ακόμη πιο βαθιά στη λιτότητα που άρχισε να εφαρμόζεται μετά τη λήξη της πανδημίας του κορωνοϊού. Ο περιοριστικός χαρακτήρας του και η πολιτική λιτότητας που τον χαρακτηρίζει οφείλονται στο απλούστατο γεγονός ότι κεντρικός στόχος του προϋπολογισμού του 2024 είναι η επίτευξη πρωτογενούς πλεονάσματος της τάξης του 2,1%. Με απλά λόγια, είναι ένας προϋπολογισμός που παίρνει από τους πολίτες με τη μορφή φόρων περισσότερα από όσα τούς δίνει με τη μορφή δαπανών. Αυτό θα πει λιτότητα.

Τούτη βεβαίως είναι μια πολιτική που επιβάλλεται από την Ευρωπαϊκή Ένωση και το μνημονιακό καθεστώς που ακόμη καθορίζει τις τύχες της ελληνικής οικονομίας από τη δεκαετία της κρίσης 2010 - 2020. Γιατί ακόμα δεν μπορούμε να ξετινάξουμε από πάνω μας το μνημονιακό καθεστώς που εδραιώθηκε μετά το 2010; Ο λόγος είναι απλός. Η Ελλάδα ακόμη κουβαλά στις πλάτες της ένα τεράστιο δημόσιο χρέος, που αποτελεί την κύρια αιτία της διαρκούς λιτότητας που ορίζει τις τύχες της οικονομίας μας. Ταυτόχρονα το κυβερνητικό αφήγημα που συνοδεύει τον προϋπολογισμό, δηλαδή η εισηγητική έκθεση των διακοσίων τριάντα τεσσάρων σελίδων, κάνει το παν για να ωραιοποιήσει την κατάσταση και να παρουσιάσει τον προϋπολογισμό ως δήθεν αναπτυξιακό, αποσιωπώντας -όσο βεβαίως γίνεται- τον καθοριστικό ρόλο που παίζει το τεράστιο δημόσιο χρέος στην επιβολή από την Ευρωπαϊκή Ένωση μιας σκληρής δημοσιονομικής πειθαρχίας.

Αυτή η αναπτυξιακή ρητορική συντηρείται κυρίως από το γεγονός ότι παράλληλα με ποικίλα μέτρα λιτότητας, δηλαδή αύξηση φόρων και περικοπές, ο προβλεπόμενος ρυθμός ανάπτυξης για το 2024, σύμφωνα με την εισηγητική έκθεση του προϋπολογισμού, παρουσιάζεται ως σχετικά υψηλός. Σε αυτό συμβάλλει κυρίως η σχετική αύξηση των ευρωπαϊκών κονδυλίων, ιδίως του ΕΣΠΑ και του Ταμείου Ανάκαμψης, που έχουν βελτιώσει κάπως τις δημόσιες επενδύσεις, αν και αυτές βεβαίως παραμένουν αρκετά χαμηλότερες από τον μέσο όρο της Ευρωπαϊκής Ένωσης και κάτω από τα επίπεδα προ της κρίσης του 2008 για την Ελλάδα.

Στον χρόνο που έχω, θα παρουσιάσω την κριτική της Πλεύσης Ελευθερίας στον προϋπολογισμό σε τρία επίπεδα. Πρώτον, θα αναφερθώ στον αντιαναπτυξιακό χαρακτήρα του προϋπολογισμού μέσα από μία μακροοικονομική αποτίμηση. Δεύτερον, θα μιλήσω για τα έσοδα και τους κοινωνικά άδικους φόρους. Και τέλος θα μιλήσω για τα έξοδα του προϋπολογισμού και πώς αυτά προάγουν τους μηχανισμούς καταστολής, δηλαδή την αστυνομία, τους εξοπλισμούς και την κρατική προπαγάνδα και πώς καθιστούν το κοινωνικό μας κράτος τον μεγάλο ασθενή της Ευρώπης.

Από μακροοικονομική σκοπιά πρέπει κατ’ αρχάς να παρατηρήσω ότι η Πλεύση Ελευθερίας με μεγάλο ενδιαφέρον είδε ότι η πρόβλεψη του προϋπολογισμού για την ανάπτυξη το 2024 αναθεωρήθηκε προς τα κάτω, από 3% που προέβλεπε τον Οκτώβριο το προσχέδιο προϋπολογισμού στο 2,9% τώρα. Υπενθυμίζω ότι στην εισήγησή μου στις 18 Οκτωβρίου, την οποία καταθέτω τώρα στα Πρακτικά, σας είχαμε προειδοποιήσει λέγοντας τα εξής: «Η Πλεύση Ελευθερίας αμφισβητεί κατ’ αρχάς τις φιλόδοξες προβλέψεις για τον ρυθμό ανάπτυξης του ΑΕΠ του χρόνου στο 3%. Οι εκτιμήσεις είναι ότι ο ρυθμός ανάπτυξης θα κινηθεί», είχα πει, «πολύ χαμηλότερα από 3%».

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτές οι εκτιμήσεις βεβαίως δεν είναι μόνο δικές μας. Σύμφωνα με την Ευρωπαϊκή Επιτροπή, η εκτίμηση για την ανάπτυξη του χρόνου είναι στο 2,3%, σημαντικά χαμηλότερη από αυτή που προβλέπει ο προϋπολογισμός. Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα με τον ΟΟΣΑ, η πρόβλεψη για τον ρυθμό ανάπτυξης του χρόνου είναι στο 2%, ακόμη πιο χαμηλά και από την Ευρωπαϊκή Επιτροπή και αρκετά πιο χαμηλά από αυτό που προβλέπει ο προϋπολογισμός. Καταθέτω και αυτό στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σύμφωνα με το Διεθνές Νομισματικό Ταμείο έχουμε πάλι πρόβλεψη στο 2%. Καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και σύμφωνα με την τράπεζα HSBC, που είχε πέσει αρκετά κοντά στις φετινές προβλέψεις της, η ανάπτυξη και το 2024 έχει προβλεφθεί στο 1,3%. Από άρθρο του «Οικονομικού Ταχυδρόμου». Το καταθέτω στα Πρακτικά.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Από πού, λοιπόν, προέκυψε, κυρίες και κύριοι της Κυβέρνησης, ότι θα έχουμε ανάπτυξη 3% του χρόνου, ή έστω 2,9%, τη στιγμή που έχουμε ένα διεθνές κλίμα ύφεσης και έναν προϋπολογισμό λιτότητας, μια αλήθεια που κρύβετε πίσω από τα επιλεκτικά σας στοιχεία;

Φυσικά, η προς τα κάτω αναθεώρηση της πρόβλεψης για ανάπτυξη από 3% στο 2,9% είναι μικρή -κάπου 250 εκατομμύρια ευρώ-, όμως είναι πολύ σημαντική, διότι έγινε ενώ ακόμη δεν έχει ξεκινήσει το 2024. Είμαστε βέβαιοι ότι θα υπάρξουν και άλλες, διότι αυτό που δεν παραδέχεστε, αλλά έρχονται τα ίδια τα νούμερα για να σας διαψεύσουν, είναι ότι εφαρμόζετε έναν προϋπολογισμό λιτότητας και ας μιλάτε για -δήθεν- θεαματικούς ρυθμούς ανάπτυξης.

Αυτό που συγκρατεί την ανάπτυξη χαμηλά είναι το τεράστιο δημόσιο χρέος, το οποίο για μας δεν είναι μόνο παράνομο, αλλά είναι και μη βιώσιμο. Αυτό το χρέος είναι που γεννά τους προϋπολογισμούς λιτότητας και δεν επιτρέπει στην οικονομία μας να αναπτυχθεί με υψηλότερους ρυθμούς. Ο προϋπολογισμός καυχιέται ότι το χρέος μειώθηκε ως ποσοστό του ΑΕΠ στο 159%, ενώ από το 2019 ως τώρα στην πραγματικότητα το χρέος έχει αυξηθεί, από 356 δισεκατομμύρια στα 402 δισεκατομμύρια ευρώ, σύμφωνα με την εισηγητική έκθεση του προϋπολογισμού.

Η λεγόμενη μείωση του χρέους ως ποσοστού του ΑΕΠ οφείλεται στο ότι το ΑΕΠ αυξήθηκε. Και ο κύριος λόγος γι’ αυτό είναι, κυρίως, ο υψηλός πληθωρισμός. Σε κάθε περίπτωση, ακόμη και ως ποσοστό του ΑΕΠ, έχουμε το μεγαλύτερο δημόσιο χρέος στην Ευρώπη και αυτό είναι πολύ μεγαλύτερο από εκείνο που είχαμε όταν μπήκαμε το 2010 στα μνημόνια. Γι’ αυτό, ας λέμε την αλήθεια όλη και να μην καυχιόμαστε γι’ αυτή την καταστροφή, την οποία φορτώσατε και εσείς και οι κύριοι του ΠΑΣΟΚ στον ελληνικό λαό για πολλές γενιές.

Καταθέτω εδώ, από τη EUROSTAT, στοιχεία για το πού βρίσκεται το δημόσιο χρέος, σε σχέση με τα άλλα κράτη μέλη της Ευρωπαϊκής Ένωσης.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εδώ θα αναφερθώ συνοπτικά στις προβλέψεις της εισηγητικής έκθεσης για τον πληθωρισμό, που βλέπει ότι αυτός θα κατέβει από 3,9%, στο 2,6% το 2024, προβλέψεις που θεωρούμε ότι είναι ρεαλιστικές, διότι ο προϋπολογισμός στην πραγματικότητα είναι υφεσιακός.

Αυτή η μείωση, όμως, δεν λύνει το μεγάλο πρόβλημα της ακρίβειας στα τρόφιμα, ιδίως για τα μεσαία και ασθενέστερα στρώματα. Η καταπολέμηση της ακρίβειας στο εξής απαιτεί πιο τολμηρές κυβερνητικές παρεμβάσεις για την πάταξη της αισχροκέρδειας. Έκπληξη, επίσης, προκαλούν οι προβλέψεις για την ανεργία που, σύμφωνα με τον προϋπολογισμό, θα μειωθεί κατά μόλις 0,6%, από 11,2%, δηλαδή, στο 10,6% του χρόνου. Από το 2015 η ανεργία μειώνεται ετησίως κατά 2%, χωρίς να μετράμε το 1 εκατομμύριο που εσείς, το ΠΑΣΟΚ και ο ΣΥΡΙΖΑ στείλατε στο εξωτερικό, το λεγόμενο brain drain, και έτσι τα νούμερα της ανεργίας φαίνονται αρκετά χαμηλότερα.

Μας ανησυχεί, όμως, ότι ο προϋπολογισμός του 2024 δείχνει ότι η πτώση της ανεργίας θα είναι, πλέον, στο εξής πολύ αργή. Αυτό είναι ένα σοβαρό πρόβλημα, διότι συνεχίζουμε να έχουμε τη δεύτερη υψηλότερη ανεργία στην Ευρώπη, μετά την Ισπανία, και απέχουμε πολύ από τον ευρωπαϊκό μέσο όρο, που είναι 6%.

Περνώ τώρα, κυρίες και κύριοι Βουλευτές, στο δεύτερο μέρος της εισήγησής μου, που αφορά τα έσοδα του προϋπολογισμού. Συνολικά τα έσοδα του προϋπολογισμού του 2024 ανέρχονται σε 65 δισεκατομμύρια ευρώ. Από αυτά, τα μισά είναι έμμεσοι φόροι, κυρίως ΦΠΑ και ειδικός φόρος κατανάλωσης. Οι έμμεσοι φόροι είναι κοινωνικά άδικοι, διότι είναι οι ίδιοι για τους φτωχούς και οι ίδιοι για τους πλούσιους. Αν ένα άπορο παιδί και ένα παιδί ενός εκατομμυριούχου αγοράσουν ένα αναψυκτικό και οι δύο θα πληρώσουν 24% ΦΠΑ, χωρίς να λαμβάνεται υπ’ όψιν η τεράστια κοινωνική ανισότητα μεταξύ τους.

Τώρα, η αναλογία συμμετοχής των έμμεσων και άμεσων φόρων στον προϋπολογισμό είναι μοναδική στην Ευρώπη υπέρ των άδικων έμμεσων φόρων, όπως συχνά τονίζουν και οι Βουλευτές του ΠΑΣΟΚ. Όμως, αυτό που υπενθυμίζουμε στους Βουλευτές του ΠΑΣΟΚ είναι ότι αυτή η κατάσταση εδραιώθηκε, κυρίως, από τα τρία μνημόνια, τα οποία ψήφισαν και εκείνοι με πάθος, αυτοί οι κύριοι που σήμερα διαμαρτύρονται για το γεγονός ότι ο ΦΠΑ καλύπτει το 35% των εσόδων του προϋπολογισμού και μαζί με τον ειδικό φόρο κατανάλωσης καλύπτουν μαζί το 50% των εσόδων.

Μαζί τα κάνατε αυτά, και οι κύριοι του ΠΑΣΟΚ και βεβαίως της Νέας Δημοκρατίας, του ΣΥΡΙΖΑ και -φοβάμαι και- της Νέας Αριστεράς. Και ο λαός το ξέρει και δεν το ξεχνά.

Την ίδια στιγμή που οι μισθωτοί και οι συνταξιούχοι συμμετέχουν στο μεγαλύτερο μέρος των εσόδων του προϋπολογισμού -και μετά το πρόσφατο φορολογικό νομοσχέδιο, όπου πρόκειται να επιβαρυνθούν και οι μικροί αυτοαπασχολούμενοι-, δείτε τι μερίδιο επί των κρατικών εσόδων έχουν οι ευπορότερες τάξεις:

Με βάση τα επίσημα στοιχεία του προϋπολογισμού, οι δασμοί επί των εισαγωγών -ακριβά αυτοκίνητα, μηχανήματα, υπολογιστές κ.λπ.- καλύπτουν μόλις το 0,5% των εσόδων του προϋπολογισμού, 5 ‰ δηλαδή. Ενώ οι φόροι στα κεφάλαια, τη στιγμή που οι τράπεζες έχουν υπερκέρδη, καλύπτουν μόλις το 0,3% των εσόδων του προϋπολογισμού –αυτά είναι 3‰.

Καταθέτω εδώ έναν πίνακα του ΟΟΣΑ, ο οποίος δείχνει ότι για το 2021 οι φόροι στα κέρδη των επιχειρήσεων στην Ελλάδα ήταν στο μισό των αντίστοιχων των κρατών-μελών του ΟΟΣΑ: 10% των εισοδημάτων των κρατών-μελών του ΟΟΣΑ από φόρους προέρχονται από φόρους στις επιχειρήσεις, ενώ 5% συνολικά -από τις μεγάλες και τις μικρότερες επιχειρήσεις- προέρχονται για τα έσοδα του προϋπολογισμού του ελληνικού. Αυτό μας βάζει στην τριακοστή έκτη θέση, πάρα πολύ κοντά στο τέλος των κρατών-μελών του ΟΟΣΑ.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όλα αυτά γίνονται τη στιγμή που οι μισθωτοί και οι συνταξιούχοι καλύπτουν με τον φόρο εισοδήματος το 20% των εσόδων και, όπως είπαμε, οι οριζόντιοι φόροι -ΦΠΑ και ειδικός φόρος κατανάλωσης- καλύπτουν το 50%. Πιο άδικη, πιο ταξική και πιο αντιλαϊκή φορολόγηση -ούτε ο σερίφης του Νότιγχαμ- δεν θα μπορούσε να επινοηθεί!

Όσο για τη φορολογία της «Σιδηράς Κυρίας», της Θάτσερ, την οποία έζησα ως φοιτητής στη Βρετανία, αυτή μοιάζει με σοσιαλιστικό παράδεισο μπροστά στο δικό σας φορολογικό σύστημα, που κατατίθεται στον προϋπολογισμό.

Περνώ τώρα στο τρίτο μέρος της εισήγησής μου, που αφορά τις δαπάνες. Προηγουμένως, όμως, πρέπει να τονίσουμε ότι αναμένουμε, όπως και κάθε χρόνο, πολλές από τις δαπάνες του προϋπολογισμού να αναθεωρηθούν προς τα πάνω ή προς τα κάτω, μια κακή πρακτική που έχει πλέον καταντήσει ρουτίνα.

Εν πάση περιπτώσει, με βάση την εικόνα που έχουμε τώρα -διότι ο προϋπολογισμός, εν τέλει, αυτό είναι, μια υπόσχεση που συνήθως δεν τηρείται-, αυτή την εξιδανικευμένη εικόνα που έχουμε μπροστά μας, ο προϋπολογισμός του 2024 διατείνεται ότι θα υπάρξουν κάποιες αυξήσεις στην παιδεία και στην υγεία.

Αυτό οπωσδήποτε δεν είναι αλήθεια για την περίπτωση της υγείας. Σε πραγματικές τιμές, δηλαδή αν αφαιρέσουμε τον πληθωρισμό, σε σύγκριση με τον απολογισμό του 2021 -που είναι ο πιο πρόσφατος απολογισμός τού «τι πραγματικά έγινε» που έχουμε στα χέρια μας- οι δαπάνες για το Υπουργείο Υγείας ανέρχονται, από 5,3 δισεκατομμύρια το 2021, στα 6 δισεκατομμύρια το 2024. Έχουμε, δηλαδή, μια αύξηση της τάξης του 13% - 14%, που σημαίνει ότι οι δαπάνες στην υγεία θα παραμείνουν στα ίδια ακριβώς επίπεδα, αν αφαιρέσουμε τον πληθωρισμό των ετών που μεσολάβησαν.

Αυτό, όμως, συμβαίνει παρά το γεγονός ότι στο μεταξύ η ελληνική οικονομία αναπτύχθηκε αυτά τα χρόνια, συσσωρευτικά, κατά 8,5% του ΑΕΠ. Με άλλα λόγια, από τον νέο πλούτο που δημιούργησε η ανάπτυξη των τελευταίων δύο ετών, απολύτως τίποτα δεν πάει στην υγεία. Γι’ αυτό, ως ποσοστό του ΑΕΠ, τα κρατικά έξοδα για την υγεία παραμένουν στάσιμα και βρίσκονται σημαντικά χαμηλότερα από τον μέσο όρο της Ευρωπαϊκής Ένωσης και του ΟΟΣΑ.

Καταθέτω εδώ στοιχεία της EUROSTAT, που δείχνουν την Ελλάδα τουλάχιστον δύο ποσοστιαίες μονάδες κάτω από τον μέσο όρο της Ευρωπαϊκής Ένωσης, όσον αφορά τις δαπάνες για την υγεία.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όσον αφορά τώρα την παιδεία, εκεί έχουμε εκ πρώτης όψεως μια καθαρή αύξηση για το 2024, που υπερβαίνει λίγο τα επίπεδα του πληθωρισμού, από 5 δισεκατομμύρια το 2021 τα έξοδα για την παιδεία ανέρχονται στα 6,5 δισεκατομμύρια για το 2024, δηλαδή μια καθαρή αύξηση της τάξεως του 15%, αν αφαιρέσουμε τον πληθωρισμό. Αυτή η άνοδος, όμως, προορίζεται σχεδόν στο σύνολό της να καλύψει μισθολογικές αυξήσεις καθηγητών, που προβλέπεται να ισχύσουν από την 1η Ιανουαρίου του 2024 και που αποτελούν, όπως λέει το σχέδιο του προϋπολογισμού, τα 3/4 των δαπανών που δίνονται στο Υπουργείο Παιδείας.

Με άλλα λόγια, οι υποδομές, τα κτήρια, ο εξοπλισμός των σχολείων και της γενικότερης εμπειρίας των μαθητών και φοιτητών δεν προβλέπεται να λάβουν αυξημένα κονδύλια σε πραγματικές τιμές. Γι’ αυτό, τα έξοδα για την παιδεία θα παραμείνουν το 2024 κοντά στο 3% του ΑΕΠ, κρατώντας έτσι τη χώρα μας σε μία από τις χαμηλότερες θέσεις στην Ευρωπαϊκή Ένωση των είκοσι επτά.

Καταθέτω στα Πρακτικά πίνακα με στοιχεία της EUROSTAT για το 2021, που δείχνει ότι η Ελλάδα είναι η τρίτη χώρα από το τέλος στα έξοδα της Κυβέρνησης για την παιδεία ως ποσοστό του Ακαθάριστου Εθνικού Προϊόντος.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ένας άλλος τομέας του κοινωνικού κράτους, το Υπουργείο Πολιτισμού, υποβάλλεται από τον προϋπολογισμό του 2024 σε καθαρή μείωση δαπανών, που κινούνται αρκετά κάτω από το ύψος του πληθωρισμού. Το Υπουργείο, από 375 εκατομμύρια ευρώ το 2022, λαμβάνει 400 εκατομμύρια το 2024. Δηλαδή, υπάρχει αύξηση μόλις 7%, τη στιγμή που ο πληθωρισμός στην περίοδο αυτή ήταν 14% και οι μισθοί των δημοσίων υπαλλήλων που εργάζονται στο Υπουργείο θα είναι, επίσης, από του χρόνου αυξημένοι. Κατά τα άλλα, δεν χάνετε ευκαιρία να αποκαλείτε τον πολιτισμό τη «βαριά βιομηχανία» της χώρας. Όμως, με 2‰ του ΑΕΠ και υποστελεχωμένες υπηρεσίες, στα μουσεία ιδιαίτερα, ούτε ελαφρά βιομηχανία δεν νοείται με αυτό το ποσό.

Σε αντίθεση με τους τομείς του κοινωνικού κράτους, τα Υπουργεία που διατηρούν εύρωστους προϋπολογισμούς ή λαμβάνουν αυξήσεις είναι εκείνα που αφορούν τους λεγόμενους «κατασταλτικούς μηχανισμούς του κράτους», δηλαδή η άμυνα και η δημόσια τάξη. Τα έξοδα του Υπουργείου Αμύνης και οι εξοπλισμοί εμφανίζουν, είναι αλήθεια, σχετική μείωση -προς το παρόν- σε σύγκριση με το 2021, από 6,4 δισεκατομμύρια τότε σε 6,1 δισεκατομμύρια σήμερα.

Όμως, ο απολογισμός του έτους 2021 δείχνει πως στο τέλος εκείνης της χρονιάς ξοδεύτηκαν τελικά 7 δισεκατομμύρια για την άμυνα, μια απόκλιση που επαναλήφθηκε και το 2020. Γι’ αυτό αναμένουμε πως οι δαπάνες για την άμυνα, μάλλον, θα υπερβούν ξανά το ποσό που προβλέπεται και για τον προϋπολογισμό του 2024, με αναθεωρήσεις φυσικά. Σε κάθε περίπτωση, η Ελλάδα θα συνεχίσει και του χρόνου να ξοδεύει κοντά στο 3% του ΑΕΠ για την άμυνα, δηλαδή μιάμιση φορά παραπάνω από τον στόχο του 2% που θέτει το ΝΑΤΟ για τα κράτη-μέλη του.

Ταυτόχρονα, το Υπουργείο Προστασίας του Πολίτη -το πρώην Δημόσιας Τάξης, δηλαδή- παρουσιάζει μεγάλη αύξηση, αρκετά πάνω από τον πληθωρισμό, από 1,9 δισεκατομμύριο το 2021, με βάση τον απολογισμό του έτους εκείνου, σε 2,3 δισεκατομμύρια το 2024. Η μερίδα του λέοντος από τα χρήματα αυτά πηγαίνει στην αστυνομία, η οποία λαμβάνει σχεδόν 2 δισεκατομμύρια ευρώ, σύμφωνα με το σχέδιο του προϋπολογισμού, δηλαδή σχεδόν το 1% του ΑΕΠ. Πρόκειται για τεράστιο ποσοστό, που πλησιάζει εκείνα των χωρών που βρίσκονται σε εμφύλιο πόλεμο.

Αν αναλογιστεί κανείς ότι ο μέσος όρος των δαπανών για την άμυνα στην Ευρωπαϊκή Ένωση είναι 1,5% του ΑΕΠ, εμείς ξοδεύουμε 1% για την αστυνομία. Γιατί; Μήπως η Κυβέρνηση πολεμά, όπως έκανε και τη δεκαετία του 1950, έναν «εσωτερικό εχθρό» και δεν το λέει; Η χώρα μας, σύμφωνα με τα στοιχεία του προϋπολογισμού, έχει πενήντα χιλιάδες αστυνομικούς. Σύμφωνα με τη EUROSTAT, αυτό αναλογεί σε πεντακόσιους είκοσι πέντε αστυνομικούς ανά εκατό χιλιάδες κατοίκους. Είναι αριθμός σχεδόν διπλάσιος από τον μέσο όρο της Ευρωπαϊκής Ένωσης και συγκρίσιμος με τους αστυνομικούς που έχουν κράτη όπως η Τουρκία και το Μαυροβούνιο, δηλαδή δύο από τις λιγότερο αναπτυγμένες χώρες της Ευρώπης. Δεν είμαστε σίγουροι αν εσείς θεωρείτε αυτές τις τεράστιες δαπάνες για την αστυνομία ως ένδειξη εκσυγχρονισμού. Πάντως οι Ευρωπαίοι τις θεωρούν μάλλον ως γνώρισμα υπανάπτυξης.

Καταθέτω στα Πρακτικά πίνακα της EUROSTAT για το 2022 που δείχνει ότι οι πιο σύγχρονες χώρες της Ευρώπης έχουν μεταξύ του ενός τρίτου και του μισού του αριθμού των αστυνομικών ανά εκατό χιλιάδες κατοίκους από ότι έχει η χώρα μας.

(Στο σημείο αυτό ο Βουλευτής κ. Αλέξανδρος Καζαμίας καταθέτει για τα Πρακτικά τον προαναφερθέντα πίνακα, ο οποίος βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, πρέπει να σημειωθεί ότι το Υπουργείο Προεδρίας λαμβάνει αύξηση κοντά στο 25% σε σχέση με τον απολογισμό του 2021, από 33 σε 43 εκατομμύρια ευρώ. Από αυτά, τα μισά προορίζονται για την επικοινωνία και ενημέρωση, στην οποία εργάζονται δύο χιλιάδες διακόσια πενήντα άτομα. Αυτά είναι σύμφωνα με την εισηγητική έκθεση του προϋπολογισμού -ειδικά στα νούμερα αυτά- δηλαδή σχεδόν τα τρία τέταρτα του προσωπικού όλου του Υπουργείου.

Αυτά τα ποσά ξέρετε δεν πέρασαν απαρατήρητα από τον Τύπο. Έχουν υπάρξει δημοσιεύματα, τα οποία ήδη σχολιάζουν το μέγεθος της παρέμβασης που κάνει η Κυβέρνηση στη χειραγώγηση και τη διακίνηση της πληροφορίας, δηλαδή σε αυτό που λέμε εμείς «προπαγάνδα». Εκείνο που ο Τύπος ενδεχομένως να μη γνωρίζει, αλλά τους το λέμε εμείς τώρα, είναι ότι στον πρόσφατο απολογισμό του 2021, η Γενική Γραμματεία Ενημέρωσης του Υπουργείου Προεδρίας έλαβε στο τέλος του έτους τετραπλάσια κονδύλια από εκείνα που αρχικά προβλέπονταν στον προϋπολογισμό. Πιστεύουμε ότι το ίδιο τρικ θα επαναληφθεί και στον προϋπολογισμό του 2024.

Κρίνοντας από το γεγονός ότι ο προϋπολογισμός του 2021 αναθεωρήθηκε τέσσερις φορές στη διάρκεια του έτους εκείνου και εκείνος της προηγούμενης χρονιάς, του 2020, αναθεωρήθηκε έξι φορές, είμαστε σχεδόν βέβαιοι ότι ο προϋπολογισμός του 2024 παρουσιάζει και αυτός σοβαρές αποκλίσεις από την πραγματικότητα. Αυτό μας βάζει την έντονη υποψία ότι, μάλλον, συζητάμε σήμερα ξανά άλλον έναν εικονικό προϋπολογισμό, μέσα από τον οποίο παρουσιάζετε στους πολίτες τα όνειρά σας για το 2024 και όχι την πραγματικότητα που πρόκειται να διαχειριστείτε.

Ελλείψει πιο ρεαλιστικών προτάσεων εκ μέρους της Κυβέρνησης, είμαστε υποχρεωμένοι να ασκήσουμε κριτική στην ωραιοποιημένη εικόνα της οικονομίας που μας παρουσιάζετε σήμερα στα χαρτιά. Όμως, γνωρίζουμε καλά ότι η πραγματικότητα που βιώνουν κάθε μέρα οι περισσότεροι πολίτες στους χώρους εργασίας τους και στην αγορά, είναι πολύ σκληρή. Και η Πλεύση Ελευθερίας πάντα βρίσκεται και θα βρίσκεται στο πλευρό των πολλών.

Κλείνοντας, κύριε Πρόεδρε, πρέπει να τονίσουμε ότι για την Πλεύση Ελευθερίας ο προϋπολογισμός του 2024 είναι κοινωνικά άδικος, διότι συνεχίζει να αντλεί περισσότερα έσοδα από τα μεσαία και ασθενέστερα στρώματα, ιδίως τους μισθωτούς και τους συνταξιούχους, καθώς και από έμμεσους οριζόντιους φόρους που επιβαρύνουν το ίδιο τους φτωχούς όσο και τους πλούσιους.

Δημοσιονομικά είναι ένας προϋπολογισμός σκληρής λιτότητας, ο οποίος επαναφέρει τα υψηλά πρωτογενή πλεονάσματα, διότι η Ελλάδα δεν έχει ακόμη απαλλαγεί από το καθεστώς των μνημονίων και ιδίως του τρίτου μνημονίου του 2015 που καθιέρωσε τα υψηλά πρωτογενή πλεονάσματα ως ένα μόνιμο δομικό χαρακτηριστικό της ελληνικής οικονομίας για όλη την επόμενη γενιά, εξαιτίας, βεβαίως, της κρίσης χρέους που μας κληροδότησαν οι παλαιότερες κυβερνήσεις της Νέας Δημοκρατίας και του ΠΑΣΟΚ.

Τέλος, ο προϋπολογισμός του 2024 συντηρεί τις δομές ενός απαρχαιωμένου κρατικού μηχανισμού, καθώς και υπερβολικά ψηλές δαπάνες στους τομείς της άμυνας και της δημόσιας τάξης. Υπό την έννοια αυτή, είναι ένας προϋπολογισμός που -για να παραφράσω τη γνωστή ρήση από τον «Επιτάφιο» του Περικλή- εξυπηρετεί «τους λίγους και όχι τους πολλούς». Είναι, με άλλα λόγια, ένας προϋπολογισμός που ενισχύει τις αυταρχικές και κατασταλτικές δομές του κράτους και συντηρεί ένα καθεστώς υποχρηματοδότησης της κοινωνικής πολιτικής και του κράτους πρόνοιας.

Γι’ αυτούς τους λόγους, η Πλεύση Ελευθερίας θα καταψηφίσει τον προϋπολογισμό.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Καζαμία.

Μετά την ολοκλήρωση των ομιλιών όλων των γενικών εισηγητών και πριν μπούμε στις τοποθετήσεις των ειδικών εισηγητών, θα δώσω τον λόγο για την παρέμβασή του στον Υπουργό Οικονομίας και Οικονομικών κ. Χατζηδάκη.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κύριε Πρόεδρε, κυρίες και κύριοι συνάδελφοι, παρακολουθώντας τις ομιλίες των συναδέλφων από την Αντιπολίτευση, είχα την εντύπωση ότι η Ελλάδα τα τελευταία χρόνια -και ιδιαίτερα τον τελευταίο χρόνο, για τον οποίον κάνουμε και έναν άτυπο απολογισμό- είναι διεθνές παράδειγμα καταστροφής.

Να σας πω τι έχω βιώσει εγώ τους τελευταίους έξι μήνες, τι έχω δει και τι έχω ακούσει, μιλώντας στο εξωτερικό με διάφορους θεσμικούς και μη παράγοντες και παρακολουθώντας τα διεθνή μέσα ενημέρωσης; Θα σας πω πέντε-έξι βασικά παραδείγματα. Στην πρώτη συνεδρίαση που πήγα στο Eurogroup, ο Πρόεδρος του Eurogroup, ο Ιρλανδός Πασκάλ Ντόναχιου, μίλησε για την οικονομική μας πολιτική, την πολιτική της Κυβέρνησης Μητσοτάκη, ως παράδειγμα επιτυχίας στην Ευρώπη και ως ευχάριστη έκπληξη όλα τα τελευταία χρόνια. Αργότερα, από τον Αύγουστο και μετά, βλέπω -φαντάζομαι μαζί και εσείς- τον ένα μετά τον άλλον τους οίκους αξιολόγησης -τον γιαπωνέζικο, τον γερμανικό, τους δύο κινεζικούς, τελευταία τη «GPRS», τη «Standard and Poors», τη «FITCH»- να αναβαθμίζουν την Ελλάδα και να της δίνουν την πιστοληπτική βαθμίδα.

Άκουσα, επίσης, στα τέλη Οκτωβρίου την κ. Λαγκάρντ της Ευρωπαϊκής Κεντρικής Τράπεζας που ήρθε εδώ στην Ελλάδα και μίλησε δημόσια με τα πιο θετικά λόγια τόσο για την οικονομική πολιτική της Κυβέρνησης, όσο και για την πολιτική μας απέναντι στο τραπεζικό σύστημα.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Διάβασα στον «ECONOMIST», πριν από ένα-δύο μήνες, ένα ειδικό αφιέρωμα στην πολιτική που ακολουθούν τα κράτη της Ευρωπαϊκής Ένωσης -απονέμει τα λεγόμενα «μετάλλια του “ECONOMIST”»- και το άρθρο ήταν εξαιρετικά θετικό, τόσο για την πολιτική μας απέναντι στον πληθωρισμό -με βάση, βέβαια, τις δυσκολίες που αντιμετωπίζουμε όλοι- όσο και ως προς την πράσινη μετάβαση.

Πριν από λίγες μέρες, ο Ματίας Κόρμαν, ο επικεφαλής του ΟΟΣΑ, μίλησε για το πτωχευτικό πλαίσιο το οποίο υπάρχει στην Ελλάδα -το καινούργιο που υιοθετήθηκε επί Χρήστου Σταϊκούρα, μάλιστα για τον οποίο ο ΣΥΡΙΖΑ, με αφορμή αυτό το πλαίσιο, είχε κάνει και πρόταση μομφής στη Βουλή- και είπε ότι είναι υποδειγματικό για τα στάνταρντ του ΟΟΣΑ.

Επίσης, στην τελευταία συνεδρίαση την περασμένη εβδομάδα του Eurogroup ο ελληνικός προϋπολογισμός, αυτός που συζητάμε σήμερα και επικρίνεται τόσο σφοδρά από την Αντιπολίτευση, ήταν ο προϋπολογισμός εκείνος μαζί με έξι ακόμα ευρωπαϊκές χώρες που πέρασε χωρίς καμμία παρατήρηση, θεωρώντας το Eurogroup ότι είναι ένας προϋπολογισμός που ακολουθεί τις βασικές κατευθυντήριες γραμμές του Συμβουλίου. Αυτά, λοιπόν, έχω δει.

Δεν θα σχολιάσω περαιτέρω την Αντιπολίτευση, διότι τη σχολίασε καταλλήλως ο ελληνικός λαός στις τελευταίες εκλογές και παρέλκουν τα δικά μου σχόλια. Θέλω να σταθώ απλώς, κυρίες και κύριοι συνάδελφοι, σε μερικές εξελίξεις που εξηγούν γιατί υπάρχουν αυτά τα σχόλια και γιατί τα λένε όσοι τα λένε. Θα παραθέσω και σχετικά στοιχεία.

Όσον αφορά την ανάπτυξη -διότι και εδώ ακούσαμε και πάλι καταστροφολογία-, έχω εδώ δύο πίνακες που αποδεικνύουν ότι η Ελλάδα έχει τώρα τον τρίτο υψηλότερο ρυθμό ανάπτυξης στην Ευρωζώνη, πολύ-πολύ μεγαλύτερο από τον μέσο όρο της Ευρωπαϊκής Ένωσης. Θα καταθέσω και τους δύο πίνακες, δεν χρειάζονται πολλά λόγια. Θα δείτε εδώ πώς έχει η κατάσταση, η Ελλάδα είναι η μπλε γραμμή, τρίτη στη σειρά, που αποδεικνύει ο πίνακας και του λόγου το αληθές.

Συνεχίζω με τις επενδύσεις. Έχω εδώ πάλι πίνακα από την Ευρωπαϊκή Επιτροπή για το πώς θα πάει η χρονιά φέτος σε σχέση με τις επενδύσεις. Κατά σύμπτωση και πάλι η Ελλάδα είναι τρίτη σε ολόκληρη την Ευρωπαϊκή Ένωση στην αύξηση των επενδύσεων. Δεν σας αρκεί.

Έχω άλλον ένα πίνακα για τις άμεσες ξένες επενδύσεις που φαίνεται πώς ξεκινήσαμε το 2019, μετά είχαμε ύφεση προφανώς το 2020, όπως όλος ο πλανήτης, μεγάλη αύξηση το 2021 και πολύ μεγαλύτερη αύξηση του 2022. Είχαμε ρεκόρ των άμεσων ξένων επενδύσεων όλης της τελευταίας εικοσαετίας, κυρίες και κύριοι συνάδελφοι. Θα το καταθέσω και αυτό.

Στις εξαγωγές -επειδή άκουσα και εκεί επικρίσεις, ελέγξτε τα, θα τα φέρω και στη βασική μου τοποθέτηση αν αμφιβάλετε- φτάσαμε σε ρεκόρ επίσης όλων των εποχών της Ελλάδας 49% του ΑΕΠ. Η Κομισιόν κάνει προβλέψεις και προβλέπει ότι η Ελλάδα θα είναι νούμερο ένα στην αύξηση των εξαγωγών το 2023 και νούμερο δύο μετά τη Σλοβενία το 2024. Δείτε τα στοιχεία της Ευρωπαϊκής Επιτροπής, για να δούμε ποιος λέει την αλήθεια και ποιος δεν τη λέει.

Στο δημόσιο χρέος ξεκινάμε από πολύ ψηλά, δεν υπάρχει καμμία αμφιβολία. Μεσολάβησε η περασμένη δεκαετία, δεν πρέπει να ωραιοποιούμε την κατάσταση, είναι πολύ υψηλό το δημόσιο χρέος, αλλά έχουμε πάντως την ταχύτερη αποκλιμάκωση σε όλη την Ευρώπη. Όλοι οι διεθνείς οργανισμοί προβλέπουν ότι και του χρόνου και του παραχρόνου και στη συνέχεια, με το μείγμα οικονομικής πολιτικής που ακολουθούμε, θα έχουμε μια συνεχή επίσης αποκλιμάκωση, όχι οφειλόμενη μόνο στον πληθωρισμό φυσικά, αλλά και στο ότι μεγαλώνει ο παρονομαστής, έχουμε μεγαλύτερο ΑΕΠ.

Όσον αφορά τον πληθωρισμό, κανείς δεν αμφιβάλλει ότι είναι πρόβλημα, κανείς δεν υποβαθμίζει ιδιαίτερα το πρόβλημα ως προς τον πληθωρισμό τροφίμων, αλλά έχω εδώ τον εναρμονισμένο δείκτη τιμών καταναλωτή -και θα καταθέσω τα σχετικά στοιχεία- που είναι από την Ευρωπαϊκή Επιτροπή και δείχνουν ότι η Ελλάδα έχει χαμηλότερο πληθωρισμό και το 2023 και η πρόβλεψη αυτή είναι και για το 2024 από τον μέσο όρο της Ευρωζώνης. Θα το καταθέσω και αυτό.

Πάμε στην ανεργία, διότι όπως ξέρετε εμείς -έτσι μας παρουσιάζετε- είμαστε σαν τον λίβα που καίει τα σπαρτά και δεν αφήνει τίποτα απ’ όπου περνάει. Θα καταθέσω δύο διαγράμματα. Το πρώτο διάγραμμα ξεκινάει από τον Ιανουάριο του 2009 πριν ξεκινήσει η κρίση, πώς κλιμακώθηκε πράγματι η ανεργία -έχω τα δεκατρία τελευταία χρόνια- και τελικά φτάσαμε εδώ. Ο πίνακας -εύγλωττος, με εμάς τους ανάλγητους, τους νεοφιλελεύθερους κ.ο.κ.- είναι της ΕΛΣΤΑΤ, έρευνα εργατικού δυναμικού, είναι τα τελευταία στοιχεία, τα οποία είναι και της EUROSTAT. Αντιλαμβάνομαι ότι ο ΣΥΡΙΖΑ δεν τα αποδέχεται πλέον, αλλά αποδέχεται τη μέτρηση της «ΣΥΡΙΖΑ-stat». Τα υπόλοιπα δεν ισχύουν.

(Χειροκροτήματα από την πτέρυγα της Νέας Δημοκρατίας)

Εδώ επίσης έχουμε τρεις γραμμές. Η κόκκινη γραμμή είναι οι άνεργοι, πώς αυξήθηκε ο αριθμός τους και πώς περιορίστηκε, οι απασχολούμενοι, πώς περιορίστηκε ο αριθμός τους και πόσο αυξήθηκε και οι εκτός εργατικού δυναμικού, που επίσης βλέπετε τον περιορισμό. Πάλι είναι έρευνα του εργατικού δυναμικού της ΕΛΣΤΑΤ.

Πάμε στους μισθούς. Ο Θάνος Πετραλιάς θα αναφερθεί στην ομιλία του αύριο και με παραπάνω λεπτομέρειες, αλλά έχω εδώ επίσης δύο πίνακες που αφορούν τον κατώτατο μισθό, δηλαδή αυτόν που έχουν ανάγκη οι εργαζόμενοι που χρειάζονται τη μεγαλύτερη στήριξη. Εδώ, λοιπόν, βλέπετε ότι χωρίς να λάβουμε υπ’ όψιν την αγοραστική δύναμη, είμαστε στη δέκατη θέση στους είκοσι δύο της Ευρωπαϊκής Ένωσης που έχουν τον κατώτατο μισθό. Αν λάβουμε υπ’ όψιν -και πρέπει να τη λάβουμε υπ’ όψιν- και την αγοραστική δύναμη, πηγαίνουμε στη δωδέκατη θέση. Πού ήμασταν; Στη δέκατη όγδοη. Είναι βελτίωση ή δεν είναι βελτίωση; Θα το καταθέσω και αυτό στα Πρακτικά.

Κλείνω την παρουσίασή μου ως προς την κατάσταση με αυτό το οποίο συζητήθηκε πολλές φορές, πράγματι η πολιτική που έχουμε εφαρμόσει έχει οδηγήσει φέτος να έχουμε αύξηση 9,1% των εσόδων -προσέξτε για να μην τα μπερδεύουμε, γιατί παλιότερα τα μπερδέψαμε εδώ στη Βουλή αυτά τα μεγέθη- χωρίς αύξηση των φόρων. Πώς στο καλό συνέβη αυτό, κύριε Παππά, που σας βλέπω αμέσως και απορείτε; Θα σας το εξηγήσω, λοιπόν.

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Πώς γίνεται, κύριε Χατζηδάκη; Ο Χουντίνι είστε; Είναι έσοδα που δεν είναι φόροι;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Πρώτον, οφείλεται -και αυτά είναι στην εισηγητική έκθεση του προϋπολογισμού, θα επιθυμούσα να μας φέρετε και εσείς τη δική σας εισηγητική προσέγγιση επί του θέματος, αφού δεν μπορείτε να καταθέσετε έκθεση- στην αύξηση της ιδιωτικής κατανάλωσης, δεύτερον -και είναι άλλο μέγεθος- στην αύξηση των τουριστικών εισπράξεων, τρίτον στην αύξηση των μισθών και των συντάξεων. Θα μου πείτε: «Μα, πώς;». Γιατί υπάρχουν μεγαλύτερες κρατήσεις και μεγαλύτερα έσοδα για το δημόσιο ταμείο. Άλλη μια απόδειξη ότι αυξήθηκαν πράγματι οι μισθοί και οι συντάξεις. Επίσης οφείλεται στα πληθωριστικά φαινόμενα -δεν κρύβουμε τίποτε- ως αποτέλεσμα της παγκόσμιας ενεργειακής κρίσης, όμως με πολύ μικρότερη συμβολή το 2023 από το 2022, διότι περιορίστηκε ο πληθωρισμός σε σχέση με το 2022 και τέλος στην εκτεταμένη χρήση πιστωτικών καρτών και στην αύξηση των ηλεκτρονικών συναλλαγών εν γένει. Είναι αυτό που λέγαμε ότι περιορίστηκε το κενό ΦΠΑ, αν θυμάστε.

Έχω και δύο υστερόγραφα σε σχέση με τη φωτογραφία της σημερινής κατάστασης. Το πρώτο υστερόγραφο αφορά το ιδιωτικό χρέος, γιατί και εκεί έγινε συζήτηση. Ιδού, ΕUROSTAT, αυτός ο άσχετος οργανισμός που δεν τον αναγνωρίζει ο ΣΥΡΙΖΑ. Εδώ στα στοιχεία έχουμε τη μπλε γραμμή που είναι ο μέσος όρος της Ευρωπαϊκής Ένωσης, την πορτοκαλί γραμμή που είναι η Ευρωζώνη και την γκρίζα γραμμή κάτω που είναι η Ελλάδα. Βλέπετε ότι είμαστε πολύ κάτω από τον μέσο όρο με πολύ μεγάλη αποκλιμάκωση τα τελευταία χρόνια. Εδώ είναι η εξέλιξη του δείκτη μη εξυπηρετούμενων δανείων την περίοδο 2018 - 2023. Το 2018 ήμασταν στο 48% και πλέον το 2023 είμαστε στο 7,9%. Θα τα καταθέτω και αυτά στα Πρακτικά.

Τράπεζα της Ελλάδος.

**ΝΙΚΟΛΑΟΣ ΠΑΠΠΑΣ:** Για τις τράπεζες μιλάτε;

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Μιλάω για τα μη εξυπηρετούμενα δάνεια στις τράπεζες.

Αλλά για το ιδιωτικό χρέος, κύριε Παππά, παρουσίασα και κατέθεσα τη γενικότερη εξέλιξη πρωτύτερα και έχουμε μείωση και στα γενικότερα. Τι να κάνω; Καλό είναι να εκπλήσσεστε λιγότερο, διότι υπάρχουν και απαντήσεις βλέπετε. Κρατήστε τις εκπλήξεις για τον εαυτό σας.

**ΝΙΚΟΛΑΟΣ ΠΑΠΠΑΣ:** Καμμία φρεσκάδα. Καμμία έκπληξη.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Λοιπόν, προχωρώ και σε άλλον έναν πίνακα. Είναι το κόστος ανακεφαλαιοποιήσεων των τραπεζών και το όφελος για το δημόσιο.

Θα κάνουμε συζήτηση όποτε θέλετε και ο ΣΥΡΙΖΑ και το ΠΑΣΟΚ. Σας το έχω ξαναπεί. Δεν ήσασταν προφανώς όταν το είπα.

Εν πάση περιπτώσει, εδώ βλέπετε το κόστος ανακεφαλαιοποιήσεων 30,9 δισεκατομμύρια και το όφελος για το δημόσιο 33,4 δισεκατομμύρια. Ποιος αριθμός είναι μεγαλύτερος; Πιθανώς στα δικά σας μαθηματικά το 30,9 είναι μεγαλύτερο από το 33,4. Δεν συμβαίνει, όμως, γενικότερα αυτό.

Λοιπόν, τώρα, περνάω αφού έχω πει αυτά, στο δεύτερο σκέλος της τοποθέτησής μου, σε σχέση με το ποιες είναι οι προτεραιότητές μας για το 2024, πώς θα προχωρήσουν τα πράγματα. Λοιπόν ποιες είναι οι προβλέψεις του προϋπολογισμού; Οι προβλέψεις είναι το λέω και για τα Πρακτικά, ρυθμός ανάπτυξης 2,9%, ΑΕΠ που θα αυξηθεί από τα 222,8 δισεκατομμύρια στα 233 δισεκατομμύρια, το παραλάβαμε 206 δισεκατομμύρια, εναρμονισμένος δείκτης τιμών καταναλωτή από 4,1% θα πάει στα 2,6%, στις επενδύσεις αύξηση 15,1% και ανεργία-αποκλιμάκωση περαιτέρω 0,6%. Θα πείτε «μα, είναι οι προβλέψεις αυτές ρεαλιστικές; Στηρίζονται στην πραγματικότητα;». Κοιτάξτε, όπως δείχνουν τα τελευταία χρόνια είναι πολύ, πολύ συγκρατημένες προβλέψεις. Αυτή τη χρονιά οι προβλέψεις μας ήταν ξεκάθαρα κάτω από αυτά τα οποία πέτυχε η οικονομία, ο προϋπολογισμός και η Κυβέρνηση και προσπαθούμε αυτή την παράδοση να την τιμούμε και σε αυτόν εδώ τον προϋπολογισμό. Άρα θα σας παρακαλούσα να πάρετε τοις μετρητοίς τις προβλέψεις μας.

Ποιες είναι οι επιμέρους προτεραιότητες; Πολλές. Έχω ξεχωρίσει έξι. Η στήριξη του εισοδήματος των πολιτών: Παραπάνω έσοδα και πάλι χωρίς αύξηση των φόρων. Αντιμετώπιση της φοροδιαφυγής: Μιλήσαμε και την περασμένη εβδομάδα, έντεκα διαφορετικές πρωτοβουλίες, όχι μόνο οι αυτοαπασχολούμενοι. Αποκατάσταση των υποδομών και των ζημιών νοικοκυριών και επιχειρήσεων από τις πρόσφατες φυσικές καταστροφές. Νέοι επενδυτικοί πόροι ύψους περίπου 12 δισεκατομμυρίων ευρώ, μέσω προγράμματος δημοσίων επενδύσεων και ταμείο ανάκαμψης και αύξηση των δαπανών για την υγεία και την παιδεία.

Γίνομαι λίγο πιο αναλυτικός. Έχουμε μόνιμα μέτρα ενίσχυσης του εισοδήματος, ύψους 1,6 δισεκατομμυρίου ευρώ από τον Ιανουάριο του 2024. Δηλαδή, έχουμε αύξηση των μισθών του δημόσιου τομέα μετά από δεκατέσσερα χρόνια 931 εκατομμύρια ευρώ. Αύξηση των συντάξεων κατά 3%, 430 εκατομμύρια ευρώ. Αύξηση του αφορολόγητου κατά 1.000 ευρώ για τις οικογένειες με παιδιά, 135 εκατομμύρια ευρώ. Αύξηση του επιδόματος μητρότητας στους εννέα μήνες για ελεύθερους επαγγελματίες και αγρότες, 40 εκατομμύρια ευρώ. Μείωση του ΕΝΦΙΑ για κατοικίες που ασφαλίζονται για φυσικές καταστροφές, 26 εκατομμύρια ευρώ. Μονιμοποίηση της απαλλαγής των πρώην δικαιούχων του ΕΚΑΣ από τη φαρμακευτική δαπάνη. Άρση του παγώματος των τριετιών στους μισθωτούς, δεν αφορά τον προϋπολογισμό, αλλά είναι η οικονομική πολιτική της Κυβέρνησης. Και κατάργηση της μείωσης 30% επί των συντάξεων για τους απασχολούμενους συνταξιούχους. Νομίζω ότι είναι μέτρα με έντονο κοινωνικό χρώμα και κυρίως είναι μόνιμη στήριξη του εισοδήματος.

Κατόπιν, θέλω να σταθώ στους φόρους που μειώνουμε σε μόνιμη βάση από το 2024. Ποιοι είναι αυτοί; Έχουμε μονιμοποίηση του μειωμένου συντελεστή ΦΠΑ σε μεταφορές, σε υπηρεσίες που σχετίζονται με την υγιεινή, με τον πολιτισμό, 305 εκατομμύρια ευρώ ετησίως. Μείωση κατά 10% του ΕΝΦΙΑ για κατοικίες που ασφαλίζονται για σεισμό, πυρκαγιά και πλημμύρες. Αύξηση του αφορολόγητου για οικογένειες με παιδιά. Μείωση πράγματι κατά 50% του φόρου χρηματιστηριακών συναλλαγών και του φόρου τόκων ομολόγων…

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Υπουργέ, θα σας παρακαλούσα.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κλείνω, κυρία Πρόεδρε.

Το καταψηφίσατε αλλά ξέρετε, αφορά και αποταμιευτές που ψάχνουν εναλλακτικές επιλογές σε σχέση με τις τράπεζες. Εκτός αν δεν θέλετε και τους θέλετε απλώς να έχουν μια επιλογή, μόνο τις τράπεζες.

Μείωση του φόρου συγκέντρωσης κεφαλαίων και κατάργηση της παρακράτησης 30% στους εργαζόμενους συνταξιούχους και μείωση κατά 50% του τέλους επιτηδεύματος από του χρόνου.

Και κλείνω με την αύξηση των δαπανών για την υγεία και την παιδεία. Έχουμε 20% αύξηση της επιχορήγησης στα νοσοκομεία, 481 εκατομμύρια ευρώ, αύξηση κατά 255 εκατομμύρια ευρώ στον προϋπολογισμό του Υπουργείου Παιδείας. Και εδώ έχω έναν πίνακα, τον οποίο θα καταθέσω και θα ήθελα παρακαλώ όλοι οι συνάδελφοι αν νομίζουν να τον μελετήσουν με προσοχή, που αναφέρεται σε μερικές βασικές πολιτικές κοινωνικής υφής της Κυβέρνησης. Τι λέει αυτός ο πίνακας; Λέει ότι από το 2019 μέχρι σήμερα έχουμε αύξηση για τις δαπάνες σε σχέση με την παιδεία της τάξεως του 15,7%. Έχουμε αύξηση για τις δαπάνες σε σχέση με την υγεία της τάξεως του 46,5%, κύριοι συνάδελφοι. Έχουμε αύξηση της επιχορήγησης των νοσοκομείων και μονάδων πρωτοβάθμιας φροντίδας υγείας κατά 97,9%. Έχουμε αύξηση της επιχορήγησης των ασφαλιστικών ταμείων κατά 16,4%. Αύξηση των επιχορηγήσεων στη ΔΥΠΑ, στη Δημόσια Υπηρεσία Απασχόλησης κατά 40%. Αύξηση της επιχορήγησης στον ΕΟΠΥΥ κατά 26,3% και αύξηση της επιχορήγησης του ΟΠΕΚΑ κατά 11%. Είναι αυτό κοινωνική πολιτική ή δεν είναι;

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, δεν υπάρχει καμμία αμφιβολία ότι η Κυβέρνηση εφαρμόζει μία πολιτική, η οποία παράγει αποτελέσματα. Παράγει αποτελέσματα για την οικονομία, παράγει αποτελέσματα για τους πολίτες, παράγει αποτελέσματα ακόμη περισσότερο για τους πλέον ευάλωτους, διότι όταν η οικονομία υπάρχει, προχωράει μπροστά και όταν υπάρχουν πολιτικές αναδιανομής σαν κι αυτές που σας περιέγραψα, τότε προφανώς κερδίζουν και οι πιο ευάλωτοι συμπολίτες μας. Και αυτό το μείγμα πολιτικής θα ακολουθήσουμε, επιταχύνοντας τον βηματισμό μας και προχωρώντας μπροστά με όλες τις αναγκαίες διαρθρωτικές αλλαγές και μεταρρυθμίσεις.

Τι θα κάνουμε δηλαδή; Θα προχωρήσουμε συνδυάζοντας τρία πράγματα: τη δημοσιονομική σταθερότητα και σοβαρότητα που είναι το θεμέλιο κάθε πολιτικής -να μη δίνουμε δηλαδή περισσότερα από αυτά που έχουμε-, τις αναπτυξιακές πολιτικές, με κάθε τρόπο, ενθαρρύνοντας την υγιή επιχειρηματικότητα και βεβαίως, ακριβώς επειδή θα παράγεται με αυτόν τον τρόπο παραπάνω πλούτος και πολιτική κοινωνικής συνοχής, με αποτύπωμα. Αυτή την πολιτική που βρήκαμε από το προηγούμενο οικονομικό επιτελείο θα συνεχίσουμε και εμείς τώρα, ο Νίκος Παπαθανάσης, ο Θάνος Πετραλιάς που είναι και αρμόδιος για τον προϋπολογισμό, ο Χάρης Θεοχάρης, όλοι μαζί, οι Γενικοί Γραμματείς του Υπουργείου, θεωρώντας ότι πρέπει με τον καλύτερο τρόπο να κάνουμε τη δουλειά μας, γιατί ιδιαίτερα μετά την απίστευτη κρίση που βιώσαμε την τελευταία δεκαετία, αυτό, κυρίες και κύριοι συνάδελφοι, είναι τίποτα λιγότερο, τίποτα περισσότερο, το πατριωτικό μας καθήκον.

Θα προχωρήσουμε και θα ανεβάσουμε όλες και όλοι μαζί την Ελλάδα ψηλότερα.

Σας ευχαριστώ πολύ.

(Στο σημείο αυτό ο Υπουργός Εθνικής Οικονομίας και Οικονομικών κ. Κωνσταντίνος Χατζηδάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ανακοινώνεται ότι έχει ήδη κλείσει ο κατάλογος των ομιλητών.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και τέσσερις συνοδοί εκπαιδευτικοί από το Γυμνάσιο Τσαριτσάνης Λάρισας.

Η Βουλή σάς καλωσορίζει.

Σας ευχόμαστε καλά Χριστούγεννα και καλή πρόοδο!

(Χειροκροτήματα απ’ όλες τις πτέρυγες της Βουλής)

Μπαίνουμε στη συνέχεια στον κατάλογο των ειδικών εισηγητών.

**ΜΙΧΑΗΛ ΚΑΤΡΙΝΗΣ:** Ποτέ δεν έχει κάνει παρέμβαση ο Υπουργός πριν από τους…

**ΠΡΟΕΔΡΕΥΟΥΣΑ (Όλγα Γεροβασίλη):** Ξέρετε ότι ο Υπουργός Οικονομικών στη διαδικασία του προϋπολογισμού έχει μεγαλύτερη ευελιξία.

**ΜΙΧΑΗΛ ΚΑΤΡΙΝΗΣ:** Μπορούμε να κάνουμε ερωτήσεις;

**ΠΡΟΕΔΡΕΥΟΥΣΑ (Όλγα Γεροβασίλη):** Θα αφαιρεθούν και του Υπουργού οι χρόνοι. Όμως, πριν μπούμε στον κατάλογο των ειδικών εισηγητών, δεν θα ανοίξουμε κύκλο Κοινοβουλευτικών Εκπροσώπων. Στη συνέχεια, οι ερωτήσεις θα τεθούν και στη διάρκεια της τοποθέτησης των ειδικών εισηγητών.

**ΜΙΧΑΗΛ ΚΑΤΡΙΝΗΣ:** Το Προεδρείο είπε ότι μπορούμε να κάνουμε τρεις παρεμβάσεις.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Κατρίνη, για να συνεννοηθούμε με κάποιον τρόπο. Δεν σας ανακοίνωσα. Ήρθατε να προλάβετε. Προσπάθησα να αποτρέψω να ανοίξει ο κύκλος των Κοινοβουλευτικών Εκπροσώπων…

**ΜΙΧΑΗΛ ΚΑΤΡΙΝΗΣ:** Θέλω να κάνω ένα ερώτημα. Δεν θα μπω στην ουσία όσων είπε ο Υπουργός, προσπαθώντας πάλι να επαναλάβει αυτά που η Κυβέρνηση λέει για τα μέτρα, για το πώς θα καταπολεμήσει τον πληθωρισμό και την ακρίβεια.

Μιλάει για αξιοπιστία προϋπολογισμού και αποκλιμάκωση του δημοσίου χρέους. Και μιλήσατε για λόγο χρέους προς ΑΕΠ, με ωραία νούμερα. Σας θυμίζω ότι ο ίδιος ο Πρωθυπουργός στην προ ημερησίας συζήτηση είπε ότι οι αριθμοί δεν λένε πάντα την αλήθεια.

Επειδή, όμως, έρχεστε εδώ με τη «ρομφαία» της αλήθειας και μας λέτε ότι το δημόσιο χρέος αποκλιμακώνεται και ότι έχουμε τη μεγαλύτερη μείωση στην Ευρωζώνη -δεν λέτε βέβαια ότι έχουμε έναν εσωτερικό δανεισμό 45 δισεκατομμύρια και ότι το κρατικό χρέος έχει ξεπεράσει τα 400 δισεκατομμύρια και είναι λογιστική η μείωση του δημοσίου χρέους- θέλω να σας κάνω ένα ερώτημα, για να δούμε ποιος είναι αξιόπιστος σε αυτή την Αίθουσα και ποιος δεν είναι.

Διαβάζω στον προϋπολογισμό –αφού είναι και ο κ. Πετραλιάς εδώ- για «8 δισεκατομμύρια κρατικών εγγυήσεων στο τέλος του 2022». Έτσι λέει ο προϋπολογισμός που συζητάμε, που είχατε δώσει στη Βουλή των Ελλήνων. Διαβάζοντας, όμως, κάποιος το δελτίο εκτέλεσης του προϋπολογισμού του Οκτωβρίου του 2023 -το μηνιαίο, κύριε Υπουργέ- οι κρατικές εγγυήσεις στο τέλος του 2022 είναι 29,6 δισεκατομμύρια.

Προσέξτε, το μηνιαίο δελτίο για το ίδιο χρονικό διάστημα λέει ότι έχουμε 29,6 δισεκατομμύρια και αυτό που θα ψηφίσει η πλειοψηφία λέει ότι έχουμε εγγυήσεις 8 δισεκατομμύρια για τους φορείς εντός και εκτός γενικής κυβέρνησης. Και, προσέξτε, δεν έχει τις εγγυήσεις για τις τιτλοποιήσεις του προγράμματος «ΗΡΑΚΛΗΣ», που είναι κοντά στα 20 δισεκατομμύρια, δεν έχει τις εγγυήσεις για τα προγράμματα της Ευρωπαϊκής Τράπεζας Επενδύσεων, δεν έχει τις εγγυήσεις για το πρόγραμμα «SURE», όλα αυτά τα λογιστικά που κάνει η Κυβέρνηση.

Θέτουμε συγκεκριμένα ερωτήματα στον Υπουργό και θέλουμε απάντηση: Γιατί δεν περιλαμβάνεται το ποσό των εγγυήσεων στον πίνακα της εισηγητικής έκθεσης του προϋπολογισμού, τα 8 δισεκατομμύρια και τα 29,6 δισεκατομμύρια, στο μηνιαίο δελτίο;

Ποιον πίνακα εγγυήσεων δίνει η Κυβέρνηση στην ΕΛΣΤΑΤ, στη EUROSTAT, στους οίκους αξιολόγησης; Είναι συγκεκριμένο ερώτημα και κάνουμε αναδρομή δεκατέσσερα χρόνια πριν.

Τρίτο ερώτημα: Γιατί δεν παρέχετε τα στοιχεία για το απόθεμα εκκρεμών και απλήρωτων καταπτώσεων εγγυήσεων, το οποίο συνιστά κρυφό έλλειμμα και κρυφό χρέος;

Τέταρτον: Γιατί καθυστερούν έναντι των στόχων οι καταπτώσεις, οι πληρωμές και η εκκαθάριση των καταπτώσεων εγγυήσεων;

Σε όλα αυτά τα ερωτήματα, κυρία Πρόεδρε, ο Υπουργός πρέπει να απαντήσει, πριν επαναλάβει ο ίδιος ή κάποιος από το οικονομικό επιτελείο, ότι έχουμε μείωση του δημοσίου χρέους και ότι έχουμε αξιόπιστο προϋπολογισμό, ο οποίος είναι η εικόνα της χώρας και προς την Ευρωπαϊκή Στατιστική Αρχή και προς τους οίκους αξιολόγησης, γιατί δυστυχώς εσείς οι ίδιοι καταρρίπτετε τα νούμερα, που δίνετε και εσείς τα αμφισβητείτε και δεν λέτε την αλήθεια στους Έλληνες πολίτες ότι έχουμε ένα κρυφό έλλειμμα και ένα κρυφό χρέος και με λογιστικά τερτίπια, όπως ξέρετε να κάνετε, θεωρείτε ότι μπορείτε να το καλύπτετε.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία έχει τον λόγο για τρία λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κύριε Υπουργέ, σας ακούσαμε να προσπαθείτε να ανασκευάσετε όσα πολύ εμπεριστατωμένα ανέφερε ο γενικός εισηγητής μας στην ομιλία του και παρουσιάσατε και κάποιους πίνακες. Εμείς θέλουμε να κάνουμε συγκεκριμένα ερωτήματα:

Πρώτον, ισχύει το γεγονός ότι πέρυσι στον προϋπολογισμό για το 2023 δηλώσατε ότι τα έσοδα από επενδύσεις θα είναι κατά 15% αυξημένα, ενώ τελικά είναι μόνο 7% αυξημένα; Και αν, ναι, γιατί επιμένετε να είστε τόσο υπεραισιόδοξος ότι και για του χρόνου θα είναι ξανά οι επενδύσεις αυξημένες κατά 15% σε σχέση με φέτος; Τι σας κάνει να είστε τόσο αισιόδοξος από τη στιγμή που φέτος διαψευστήκατε;

Δεύτερον, προφανώς μπερδεύετε τα έσοδα από φόρους με τους φορολογικούς συντελεστές. Εμείς δεν σας έχουμε πει ότι έχει αυξήσει τους φορολογικούς συντελεστές. Πάτε και βάζετε βεβαίως ένα οριζόντιο χαράτσι στους ελεύθερους επαγγελματίες, βαφτίζοντας τον επιπλέον φόρο ως δήθεν πάταξη της φοροδιαφυγής, αλλά αυτά τα έχουμε πει με λεπτομέρεια στη συζήτηση του νομοσχεδίου και το έχει καταλάβει όλη η κοινωνία και οι ελεύθεροι επαγγελματίες, οι αυτοαπασχολούμενοι και οι επιστήμονες.

Είπατε στην ομιλία σας ότι δεν αυξήσατε τους φορολογικούς συντελεστές. Εμείς σας λέμε, όμως, ότι έχετε αυξήσει τα έσοδα από φόρους και ιδιαίτερα τα έσοδα από τους έμμεσους φόρους -ΦΠΑ, ειδικό φόρο κατανάλωσης κ.λπ.- και αυτό δεν προκύπτει από την ανάπτυξη, προκύπτει από τον πληθωρισμό, την ακρίβεια και την αισχροκέρδεια στις οποίες εσείς βάζετε πλάτη με ξεκάθαρο τρόπο. Είναι γεγονός ότι οι έμμεσοι φόροι είναι στο 63% και οι άμεσοι φόροι στο 37%; Και τι προτίθεστε να κάνετε γι’ αυτό; Τι θα κάνετε για αυτή την ανισομέρεια υπέρ των έμμεσων φόρων που είναι οι πιο άδικοι φόροι και το γνωρίζουμε όλοι αυτό;

Τρίτον, είπατε για τους ανέργους. Παρουσιάζετε στοιχεία της Στατιστικής Υπηρεσίας. Τα στοιχεία της ΔΥΠΑ, γιατί προηγουμένως ήσασταν Υπουργός Εργασίας, τα αμφισβητείτε; Τα στοιχεία που λένε ότι οι άνεργοι είναι πάνω από εννιακόσιες χιλιάδες, έως ένα εκατομμύριο; Ξέρετε ποια είναι η βασική διαφορά των δύο υπολογισμών; Είναι οι μακροχρόνια άνεργοι, κύριε Υπουργέ. Αυτούς τους βγάζετε στο περιθώριο; Δεν τους υπολογίζετε; Αδιαφορείτε γι’ αυτούς; Δεν υπάρχουν μακροχρόνια άνεργοι για σας;

Ερώτημα: Η ΔΥΠΑ -πρώην ΟΑΕΔ, νυν ΔΥΠΑ- λέει έως ένα εκατομμύριο οι άνεργοι. Προφανώς την αμφισβητείτε. Είπατε και για τα κόκκινα δάνεια που έχουν οι τράπεζες. Βεβαίως δόθηκαν πάρα πολλά κόκκινα δάνεια στα funds. Αυτά δεν τα μετράτε καθόλου; Τελειώσανε; Δεν υπάρχουν; Τα έχετε σβήσει δηλαδή;

**ΜΑΡΙΑ ΑΝΤΩΝΙΟΥ:** Ποιος τα έδωσε;

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Είναι μεγάλη συζήτηση. Ξέρετε ποιος τα έδωσε. Ξέρετε πολύ καλά ποιος τα έδωσε. Ο νόμος είναι από το 2003 και ο νόμος του ΣΥΡΙΖΑ προέβλεπε να δίνεται η δυνατότητα να κάνουν διαδικαστικές πράξεις τα funds μόνο εφόσον φορολογούνται και εφόσον κάνουν πρόταση ρύθμισης του δανείου. Αυτά προέβλεπε ο νόμος του ΣΥΡΙΖΑ τα οποία τα παραβλέψατε.

Ένα μεγάλο μέρος της αύξησης των επενδύσεων δεν προκύπτει από τη μεταφορά αυτή των κόκκινων δανείων στα funds;

Αυτές τις ερωτήσεις θέτουμε, κύριε Υπουργέ.

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης, θα πάρει τον λόγο για μια τρίλεπτη παρέμβαση ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κυρία Πρόεδρε.

Βεβαίως, ο λαός μας λέει: «δείξε μας τον φίλο σου να σου πω ποιος είσαι». Και όλοι αυτοί οι οποίοι σας παινεύουν, οι φίλοι σας δεν είναι τίποτα άλλο παρά όλοι αυτοί οι οποίοι ζητάνε αντιλαϊκά μέτρα. Επειδή εφαρμόζετε την πολιτική τους σας επιβραβεύουν, γιατί ακριβώς όλοι αυτοί σχεδιάζουν νέα επίθεση στα εργατικά και λαϊκά δικαιώματα.

Πάμε, όμως, στα συγκεκριμένα. Μέσα στον προϋπολογισμό λέτε ότι η πορεία ανάπτυξης του ΑΕΠ για το 2024 θα είναι 3%. Όμως, η Τράπεζα της Ελλάδας στις τελευταίες εκτιμήσεις που έκανε μιλάει για 2%, το ίδιο και ο ΟΟΣΑ. Σε περίπτωση που δεν επιτευχθεί, θα χρειαστούν να έρθουν συμπληρωματικά δημοσιονομικά μέτρα; Και συμπληρωματικά δημοσιονομικά μέτρα στο πλαίσιο της δημοσιονομικής εξυγίανσης, όπως λέτε, που το θεωρείτε από τους τρεις πυλώνες, σημαίνει ή νέα φορολογικά βάρη ή κόψιμο κοινωνικών δαπανών στην προκρούστεια κλίνη.

Δεύτερο ζήτημα, μιλήσατε για φορολογική ελάφρυνση. Φέρατε για παράδειγμα το 10% που μειώνετε στον ΕΝΦΙΑ εφόσον ασφαλιστούν. Δηλαδή λέτε στον κόσμο: «Πέστε στα γεράκια της ιδιωτικής ασφάλισης, πληρώστε ακόμη περισσότερα για να σας επιστρέψω μόλις ένα 10%».

Αλήθεια, κύριε Υπουργέ, γιατί δεν εφάρμοσε ούτε η δική σας Κυβέρνηση τον νόμο του 2002 περί ΕΦΑ, ειδικός φόρος ακινήτων, που με βάση τις εκτιμήσεις του Γενικού Λογιστηρίου του Κράτους, αν αυτός ο νόμος θα εφαρμοζόταν, που δεν εφαρμόστηκε ποτέ, θα απέδιδε έσοδα 5,2 δισεκατομμύρια; Και βάλατε τον ΕΝΦΙΑ, δηλαδή φορολογείτε το κεραμίδι του λαού.

(Στο σημείο αυτό κτυπάει το κουδούνι λήξεως του χρόνου ομιλίας του κ. Βουλευτή)

Τελευταίο ζήτημα, κύριε Υπουργέ. Είπατε ότι ελαφρύνατε τη φορολογία με τη μείωση του τέλους επιτηδεύματος. Όμως, αυτό για να γίνει είχε ως προαπαιτούμενο την οριζόντια επιβάρυνση των αυτοαπασχολούμενων επαγγελματιών και εμπόρων μέσα απ’ το τεκμήριο των 1400 ευρώ. Τους πήρατε μεσοσταθμικά 1400 ευρώ και τους επιστρέψατε 300 ευρώ. Αυτό τι είναι; Ελάφρυνση φόρου ή φορολογική επιβάρυνση, στα απλά ελληνικά; Για να καταλαβαινόμαστε, δηλαδή.

**ΠΡΟΕΔΡΕΥΟΥΣΑ (Όλγα Γεροβασίλη):** Επίσης, τρία λεπτά παρέμβαση ο κ. Χήτας, Κοινοβουλευτικός Εκπρόσωπος της Ελληνικής Λύσης.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κυρία Πρόεδρε.

Κύριε Υπουργέ, δεν ξέρω πόσο πατριωτική στάση -γιατί κλείσατε πανηγυρικά την ομιλία σας και πολύ παθιασμένα, και λυπούμαστε που το λέμε- είναι να ψεύδεται ο Υπουργός ενώπιον της Εθνικής Αντιπροσωπείας.

Τώρα, ή σας ξέφυγε ή ασυνείδητα είπατε ψέματα. Πάντως είναι προσβολή για την ίδια τη δημοκρατία και για τους Έλληνες Βουλευτές να ψεύδεται Υπουργός. Καταθέσατε κάποια στοιχεία τα οποία έχουμε ζητήσει ήδη, να τα πάρουμε, και λέτε διάφορα.

Συγγνώμη τώρα. Εδώ είναι οι απαντήσεις σε σχετικές ερωτήσεις κοινοβουλευτικού ελέγχου. Πρώτο χαρτί, ο ΟΔΔΗΧ, κύριε Υπουργέ, ο Οργανισμός Διαχείρισης Δημοσίου Χρέους. Τι λέει για τις τράπεζες; Δεν μπορείτε να αμφισβητείτε το χαρτί αυτό και να καταθέτετε τέτοια ψευδή στοιχεία στην Εθνική Αντιπροσωπεία. Λέει, EFSF 25 δισεκατομμύρια ευρώ, 16 δισεκατομμύρια ευρώ, σύνολο 41 δισεκατομμύρια ευρώ. Επιστρέψαμε 7,2 δισεκατομμύρια ευρώ και είχαμε από ESM στις 1-12-2015 δάνεια 2 δισεκατομμύρια 706 εκατομμύρια ευρώ και όγδοος του δώδεκα, 2 δισεκατομμύρια 696 εκατομμύρια. 5,5 δισεκατομμύρια συν 4,7 δισεκατομμύρια οι τόκοι. Σύνολο 51 δισεκατομμύρια, για τις τράπεζες. Τι είναι αυτά τα στοιχεία που καταθέσατε σήμερα; Ή σας τα δώσανε στρεβλά οι συνεργάτες σας ή το κάνατε επί τούτω. Και τα δύο είναι πολύ κακά.

Πάμε παρακάτω. Εδώ έχουμε γράμμα, απ’ τον Κωστή Χατζηδάκη, το λάβαμε από εσάς. Ο Υπουργός Εθνικής Οικονομίας Κωσταντίνος Χατζηδάκης λέει, το ιδιωτικό χρέος –εσείς τα λέτε, σε απάντηση που μας στείλατε- 381,8 δισεκατομμύρια, λέτε εσείς. Και λέτε, ότι είναι το 100% του ΑΕΠ. Ρωτάμε εμείς, έχει η Ελλάδα 381 δισεκατομμύρια και δεν το ξέρουμε; Εσείς, απαντάτε. Υπάρχουν στα Πρακτικά, κύριοι συνάδελφοι. Πάρτε τα. Είναι οι απαντήσεις του Υπουργού. Δεν λέμε εδώ φλυαρία ή φιλοσοφία ή άποψη ή εκτίμηση. Είναι χαρτιά του Υπουργού Εθνικής Οικονομίας.

Πάμε παρακάτω. Αναβαλλόμενος φόρος τραπεζών, 19,6 δισεκατομμύρια ευρώ, που έπρεπε να τον πληρώσουν οι τράπεζες και δεν τον πληρώσανε. Ερώτηση: Ποιος θα τον πληρώσει, κύριε Υπουργέ; Ποιος;

Πάμε παρακάτω. Εγώ αντιλαμβάνομαι την τέχνη της πολιτικής, αλλά μέχρι ενός σημείου να καταπιούμε κάποια πράγματα. Κάνετε λόγο για τον κατώτατο μισθό και είπατε ότι είμαστε στην ενδέκατη θέση, κάτι τέτοιο που δεν το συγκράτησα ακριβώς. Δεν μας ενδιαφέρει αυτό. Μας ενδιαφέρει ο μέσος μισθός των Ελλήνων, όχι ο κατώτατος. Αυτό είναι που πρέπει να πείτε στους Έλληνες πολίτες.

Κλείνω με αυτό που λέτε ότι μειώνεται ο πληθωρισμός. Ο πληθωρισμός δεν μειώνεται, κύριε Υπουργέ. Μπορεί να μειώνεται ο ρυθμός αύξησης του πληθωρισμού. Ο πληθωρισμός δεν μειώνεται. Ο ρυθμός αύξησης μπορεί να μειώνεται. Μη λέτε μισές αλήθειες. Μην προσπαθείτε να αποπροσανατολίσετε την κοινή γνώμη και πόσο μάλλον εμάς. Αλλά σας παρακαλώ πολύ, επί των δικών σας απαντήσεων για το ιδιωτικό χρέος, αλλά και του ΟΔΔΗΧ, να μας πείτε τα στοιχεία. Γιατί εμείς βγάζουμε μια σούμα ότι 51 δισεκατομμύρια πήραν οι τράπεζες.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσα «ΕΛΕΥΘΕΡΙΟΣ ΒΕΝΙΖΕΛΟΣ», σαράντα δύο μαθήτριες και μαθητές και τέσσερις συνοδοί εκπαιδευτικοί από το 4ο Γυμνάσιο της Άρτας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Είναι από την πατρίδα μου και θα μου επιτρέψετε να έχω ιδιαίτερο χαιρετισμό. Υπάρχει ειδική σχέση. Σας καλωσορίζουμε στη Βουλή, λοιπόν, και σας ευχόμαστε καλές διακοπές και Καλά Χριστούγεννα!

Τον λόγο ο Κοινοβουλευτικός Εκπρόσωπος της Νίκης, κ. Βρεττός, για τρία λεπτά.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κυρία Πρόεδρε.

Ακούω τον αξιότιμο Υπουργό να καταθέτει πίνακες σχετικούς της EUROSTAT και να λέει ότι είμαστε η τρίτη ισχυρή χώρα σε ρυθμό ανάπτυξης, η τρίτη στην αύξηση επενδύσεων, η πρώτη με ρεκόρ αύξησης των άμεσων επενδύσεων, στις εξαγωγές το 2023 είμαστε η πρώτη, η δεύτερη για το 2024, ότι υπάρχει ταχύτατη αποκλιμάκωση του χρέους. Φαντάζομαι εννοεί σε ποσοστό του ΑΕΠ; Γιατί ο δανεισμός αυξάνεται και το χρέος πολλαπλασιάζεται και για τους πολίτες αυτό μετράει. Επειδή υπάρχει αύξηση πληθωριστική, το ΑΕΠ μειώνεται. όσον αφορά το χρέος, δεν σημαίνει ότι ελαφρύνεται ο πολίτης.

Επίσης, αναφερθήκατε στο χαμηλότερο μεσοσταθμικά όριο του πληθωρισμού και στη μείωση της ανεργίας. Αλήθεια, αν έχετε διώξει τόσες χιλιάδες παιδιά, αυτό δεν είναι μείωση ανεργίας. Αυτό είναι αποδοχή της αποτυχίας. Είπατε για τον κατώτατο μισθό και την αγοραστική δύναμη από το «10» στο «12». Δηλαδή αναφέρατε την άσκηση της πολιτικής από την Κυβέρνησή σας ως ένα οικονομικό θαύμα και ο μόνος ικανοποιημένος μάλλον είναι ο Πρωθυπουργός -όπως ανακάλυψε το κυβερνητικό επιτελείο όσον αφορά τα οικονομικά μέτρα- που βρήκε τον λεφτόδεντρο.

Όσον αφορά το θέμα των τραπεζών και την κερδοφόρα αποεπένδυσή τους, όλοι οι διεθνείς οίκοι που επικαλείστε, αν είχαν τη δυνατότητα να σχολιάσουν, θα σχολίαζαν γελώντας.

Μετά είπατε ότι όλο αυτό το οικονομικό θαύμα έχει ως αποτύπωμα την άσκηση της κοινωνικής πολιτικής, η οποία έχει αυξηθεί ειδικά σε διάφορους ευαίσθητους τομείς λόγω του μείγματος του κυβερνητικού. Μόνο, κύριε Υπουργέ, που το μείγμα αυτό είναι εκρηκτικό και διαλυτικό για την κοινωνία. Εκτός αν η απομόνωση στο βαρύ έργο να τακτοποιήσετε και να εισφέρετε στην οικονομική ανάπτυξη, σας έχει αποκόψει από την κοινωνία.

Αυτό, όμως, που θα ήθελα να σχολιάσω, γιατί μόνο πολιτικά μπορούμε να σχολιάσουμε και όχι μόνο αριθμολαγνικά, είναι ότι αυτή η αυτοαίσθηση του πατριωτικού καθήκοντος όσον αφορά την οικονομική ανάπτυξη, πιθανότατα να δημιουργεί ψευδαισθήσεις και αυτό δεν θα το πληρώσουν ούτε οι τραπεζίτες ούτε τα funds, ούτε οι servicers, ούτε όλοι αυτοί που επενδύουν σε αυτή την οικονομική λαίλαπα, αλλά να το πληρώσουν οι πολίτες, οι μικρομεσαίοι, όλοι αυτοί που δεν θα αλλάξει η ζωή τους προς το καλύτερο, αλλά προς το χειρότερο.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει για μια μικρή παρέμβαση ο κ. Ευκλείδης Τσακαλώτος, Εκπρόσωπος της Νέας Αριστεράς.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κυρία Πρόεδρε.

Χαίρομαι, κύριε Υπουργέ, που δίνετε μεγάλη σημασία στις κουβέντες των ευρωπαίων αξιωματούχων, για την κ. Λαγκάρντ λέω. Δεν μπορώ, όμως, να μη θυμίσω ότι, όταν ήμουν εγώ Υπουργός Οικονομικών, ήρθε ο κ. Μοσκοβισί να πει καλά λόγια για τη δική μας κυβέρνηση, εδώ πέρα στη Γερουσία τον κατηγορούσατε ότι δεν τα λέει σωστά και να μην τολμήσει να μας επιτρέψει να μη μειώσουμε τις συντάξεις. Το θυμίζω αυτό. Έχει σημασία για τον διάλογό μας. Όπως έχει σημασία για τον διάλογό μας να πατάτε σε αυτά που λένε οι αντιπρόσωποι της Αντιπολίτευσης και όχι αυτά που έχετε στο κεφάλι σας.

Δεν είπε η κ. Αχτσιόγλου ότι δεν έχουν αυξηθεί οι άμεσες ξένες επενδύσεις ούτε οι επενδύσεις γενικώς. Σας έβαλε θέμα για τη σύνθεση των επενδύσεων, αν είναι η σύνθεση των επενδύσεων ειδικά στο real estate ή ειδικά στα funds και δεν είναι στη μεταποίηση, στα μηχανήματα, που θα μπορούν να αλλάξουν την παραγωγική δομή της χώρας. Αυτό σας ρώτησε για να απαντήσετε. Τι κάνατε εσείς; Τους πίνακες που είχατε από πριν, που σας είχαν ετοιμάσει και για τις άμεσες ξένες επενδύσεις και για τις επενδύσεις, τους καταθέσατε ξανά σαν να απαντούσατε σε ποιον; Κανένας δεν είπε ότι δεν υπάρχουν επενδύσεις.

Το ερώτημα γι’ αυτή τη Βουλή, αυτή, τη στιγμή, σε αυτόν τον προϋπολογισμό, είναι αν αυτός ο προϋπολογισμός έχει μια κατεύθυνση που αλλάζει την παραγωγική δομή αυτής της χώρας, την εξάρτηση από την οικοδομή, από τις υπηρεσίες και τον τουρισμό. Η απάντησή μας είναι όχι, και η απάντησή μας στηρίζεται στα στοιχεία για τη σύνθεση των επενδύσεων. Μπορούμε να έχουμε την άποψή σας γι’ αυτό και όχι να καταθέσετε ξανά άλλον ένα πίνακα είτε για τις άμεσες ξένες επενδύσεις ή για τις επενδύσεις γενικότερα;

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Μπαίνουμε στον κατάλογο των ειδικών εισηγητών.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κυρία Πρόεδρε, θα ήθελα τον λόγο, για να απαντήσω.

**ΠΡΟΕΔΡΕΥΟΥΣΑ (Όλγα Γεροβασίλη):** Θα μπορούσατε στην ομιλία σας μετά. Ξέρετε, έχετε ήδη κάνει μια παρέμβαση εκτός θέματος.

Ορίστε, κύριε Υπουργέ, έχετε τον λόγο για έξι λεπτά, θα παρακαλούσα. Πρέπει να ξεκινήσει ο κατάλογος των ειδικών εισηγητών.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Κυρίες και κύριοι συνάδελφοι, ο κ. Πετραλιάς στη συνέχεια, αν του δοθεί ο λόγος, φαντάζομαι ότι θα αναλύσει σε ένα λεπτό ακριβώς τα θέματα που έθεσε ο κ. Κατρίνης για τις εγγυήσεις.

Θέλω να πω, όμως, πολιτικά μιλώντας, ότι όπως όλοι γνωρίζετε ο προϋπολογισμός αυτός περνάει, όπως όλοι οι προϋπολογισμοί των ευρωπαϊκών κρατών, από την Ευρωπαϊκή Επιτροπή, παρακολουθεί όλα τα κράτη-μέλη της Ευρωπαϊκής Ένωσης η EUROSTAT, η Ευρωπαϊκή Κεντρική Τράπεζα. Όλοι ενέκριναν τον προϋπολογισμό και μόνο ο «Κλουζό» που έδωσε τα στοιχεία στον κ. Κατρίνη ανακάλυψε την αλήθεια;

(Χειροκροτήματα από την πτέρυγα της Νέας Δημοκρατίας)

**ΜΙΧΑΗΛ ΚΑΤΡΙΝΗΣ:** Να απαντήσετε.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Σας είπα ότι θα σας απαντήσει με λεπτομέρειες ο κ. Πετραλιάς.

**ΜΙΧΑΗΛ ΚΑΤΡΙΝΗΣ:** Περιμένω.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Και μόνο αυτό νομίζω ότι θα έπρεπε να σας κάνει να είστε πιο σεμνός.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι χαρακτηρισμούς, κύριε Υπουργέ, παρακαλώ.

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εθνικής Οικονομίας και Οικονομικών):** Δεύτερον, σε σχέση με τις προβλέψεις, ειπώθηκε ότι «μα ναι, δεν πέσατε μέσα στην πρόβλεψή σας για τις επενδύσεις πράγματι, διότι σε σχέση με το Ταμείο Ανάκαμψης η εκτέλεση πάει μερικούς μήνες αργότερα και γι’ αυτό θα έχουμε και υπεραπόδοση το 2024». Για θυμηθείτε, όμως, πέσαμε ή δεν πέσαμε μέσα στην πρόβλεψή μας για την ανεργία, στην πρόβλεψή μας για το έλλειμμα, στην πρόβλεψή μας για το πρωτογενές έλλειμμα, στην πρόβλεψή μας για την αποκλιμάκωση του χρέους και κυρίως στην πρόβλεψή μας για την ανάπτυξη, για την αύξηση του ΑΕΠ, καθώς είχαμε πει πέρυσι ότι θα έχουμε ανάπτυξη 1,8% και είχαμε 2,4%.

(Χειροκροτήματα από την πτέρυγα της Νέας Δημοκρατίας)

Είναι αλήθεια ή δεν είναι;

Τι επιδιώκετε λοιπόν με αυτές τις άστοχες τοποθετήσεις;

Τρίτον, ανεργία. Και πάλι η EUROSTAT είναι όργανο της Ευρωπαϊκής Ένωσης. Με ποιον τρόπο μετριέται η ανεργία σε όλη την Ευρωπαϊκή Ένωση και επί ΠΑΣΟΚ και επί ΣΥΡΙΖΑ και επί Νέας Δημοκρατίας; Με βάση τη μέθοδο της EUROSTAT. Η Δημόσια Υπηρεσία Απασχόλησης έχει μία δική της προσέγγιση, η οποία αλλάζει, όπως ξέρετε, και περάσαμε ειδικό νόμο γι’ αυτό, διότι εκεί πέρα υπάρχουν διάφοροι που ενεγράφησαν κατά καιρούς ως άνεργοι, λησμονώντας να διαγραφούν ή για να παίρνουν απλώς τα επιδόματα. Τα έχω πει από το Βήμα της Βουλής. Αλλάξαμε τον σχετικό νόμο. Τι ανακαλύψατε, λοιπόν, στη συνέχεια, κύριε Καλαματιανέ και όλοι οι υπόλοιποι, που το θίξατε;

Τέταρτον, αποκλιμάκωση του ιδιωτικού χρέους. Είπαν διάφοροι συνάδελφοι εδώ πέρα ότι δεν έχει αποκλιμακωθεί. Σας έδειξα τα στοιχεία. Το δόγμα σας είναι «αν δεν μας βολεύει η πραγματικότητα, τόσο το χειρότερο για την πραγματικότητα». Διαβάστε τους πίνακες, φέρτε μας τους δικούς σας. Έχω μιλήσει στην επιτροπή δύο φορές για το συγκεκριμένο θέμα και η απάντηση είναι ότι η Ελλάδα είναι κάτω από τον μέσο όρο της Ευρωπαϊκής Ένωσης, ότι έχουμε αποκλιμάκωση και ότι τα κόκκινα ιδιωτικά δάνεια ως ποσοστό του συνολικού δανεισμού είναι χαμηλότερα σε σχέση με το 2019, από 68% στο 61%. Τι άλλο εν πάση περιπτώσει θέλετε για να πειστείτε;

Και προχωρώ περαιτέρω. Δήθεν βάλαμε νέους φόρους. Δεν βάλαμε νέους φόρους. Προσπαθούμε να ελέγξουμε τη φοροδιαφυγή. Τώρα αν για εσάς σε σχέση με τους απασχολούμενους είναι νοητό ο συνταξιούχος ψηφοφόρος σας και ο μισθωτός ψηφοφόρος σας να πληρώνουν -ιδιαιτέρα ο μισθωτός- παραπάνω από το αφεντικό του, να πάτε να τους τα πείτε. Να τους πείσετε να εξακολουθήσουν να σας ψηφίζουν, κυρίες και κύριοι, που είστε ευαίσθητοι ξαφνικά και γι’ αυτό το θέμα των αυτοαπασχολούμενων.

Έχουμε επίσης το θέμα των τραπεζών για τις οποίες επίσης έχω παρουσιάσει τα στοιχεία αναλυτικά στην επιτροπή και τα κατέθεσα και πάλι. Αυτά είναι τα επίσημα στοιχεία. Το όφελος του δημοσίου είναι μεγαλύτερο από τη ζημιά. Λυπάμαι που χαλάει η αντιπολιτευτική σούπα και ο λαϊκισμός ορισμένων, αλλά αυτή είναι η πραγματικότητα.

Και κλείνω με τον κ. Τσακαλώτο και άλλους συναδέλφους οι οποίοι μίλησαν για τη σύνθεση των επενδύσεων. Κατ’ αρχάς εγώ δεν απάντησα στην κ. Αχτσιόγλου στην τοποθέτησή μου. Απάντησα σε όλους τους συναδέλφους που μίλησαν ως εισηγητές των κομμάτων τους και παρουσίασα τα στοιχεία.

Πρώτα απ’ όλα θέλω να σημειώσω τη χαρά μου για το ότι για πρώτη φορά -τουλάχιστον εγώ ακούω- δέχεται η Αντιπολίτευση διά στόματος του κ. Τσακαλώτου ότι αυξήθηκαν οι ιδιωτικές επενδύσεις στην Ελλάδα. Το είπατε μόλις προηγουμένως.

(Χειροκροτήματα από την πτέρυγα της Νέας Δημοκρατίας)

Και το ερώτημά σας, κύριε Τσακαλώτο, είναι η σύνθεση των ιδιωτικών επενδύσεων. Θα σας πω μερικά ονόματα και θα βγάλει η Βουλή τα συμπεράσματά της: «PFIZER» στη Θεσσαλονίκη, «CISCO», «MICROSOFT», «AMAZON», «GOOGLE»! Όλα αυτά είναι παρασιτικές δραστηριότητες; Πόσο καιρό είχαμε στην Ελλάδα να δούμε τέτοιες επενδύσεις;

(Χειροκροτήματα από την πτέρυγα της Νέας Δημοκρατίας)

Εν πάση περιπτώσει, όταν δεν έχει να πει κανείς κάτι ουσιαστικό, «κρείττον το σιγάν του λαλείν».

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Κυρία Πρόεδρε, θα ήθελα τον λόγο.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο κ. Πετραλιάς για ένα λεπτό.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Θα απαντήσω μόνο για τις εγγυήσεις. Για το χρέος τι να πούμε; Επιμένετε να λέτε της κεντρικής διοίκησης και όχι το χρέος της γενικής κυβέρνησης που μετράει όλος ο κόσμος, γιατί όλοι οι φορείς καταθέτουν και παίρνουν 4% επιτόκιο αυτήν τη στιγμή στην Τράπεζα της Ελλάδος. Να μην τα καταθέσουν δηλαδή στην Τράπεζα της Ελλάδος;

Πάμε τώρα στις εγγυήσεις. Λέτε: Πίνακας 4.10, σελίδα 213 του προϋπολογισμού. Αν γυρνάγατε μία σελίδα, θα βλέπατε ότι έχουμε ειδικό κεφάλαιο για τις εγγυήσεις του «ΗΡΑΚΛΗ», όπου λέμε πάρα πολύ αναλυτικά τα στοιχεία και της Ευρωπαϊκής Κεντρικής Τράπεζας. Όπως τρία χρόνια υποβάλλουμε τον προϋπολογισμό με ειδικό κεφάλαιο για τα πιστωτικά ιδρύματα, έτσι έχουμε ειδικό κεφάλαιο τώρα…

**ΜΙΧΑΗΛ ΚΑΤΡΙΝΗΣ:** Πείτε μας πόσες είναι οι εγγυήσεις.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Μάλιστα. Έχουν δοθεί 18,7 δισεκατομμύρια του «ΗΡΑΚΛΗ», έχουν αποπληρωθεί 2 δισεκατομμύρια, μένουν 16,7. Έχουν δοθεί 2,7 δισεκατομμύρια της ΕΤΕΠ, έχουν μείνει 1,7 δισεκατομμύρια. Τα γράφουμε μέσα. Αρκεί να τα διαβάσετε. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Νομίζω ότι έφτασε η ώρα για τον κ. Κωτσό!

Τον λόγο έχει τώρα ο ειδικός εισηγητής της Νέας Δημοκρατίας κ. Κωτσός.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κυρία Πρόεδρε.

Κύριοι Υπουργοί, αγαπητές και αγαπητοί συνάδελφοι, επιβεβαιώθηκε για μία ακόμη φορά πως η παράθεση στοιχείων ενέχει την εξής μαγεία: Ανάλογα με την οπτική γωνία που έχει ο καθένας ή αν θέλετε τον τρόπο που θέλει να τα παρουσιάσει, αναδεικνύοντας κάποιες πτυχές και αποκρύπτοντας τη μεγάλη εικόνα, να δημιουργεί την εντύπωση που θέλει.

Όμως η πραγματικότητα είναι αμείλικτη. Μπορεί στο πανεπιστήμιο να λέγαμε «αλίμονο στην πραγματικότητα αν δεν συμφωνεί μαζί μας», αλλά νομίζω ότι τώρα, ώριμοι πλέον, μπορούμε να την αποδεχθούμε και κυρίως πιστοποιείται μέσα από τα στοιχεία που παρέθεσε ο Υπουργός. Οι αριθμοί επίσης είναι αμείλικτοι.

Σε τι συνηγορούν όλα αυτά; Ότι ο προϋπολογισμός του 2024 είναι ένας ακόμη προϋπολογισμός της Κυβέρνησής μας που αποτυπώνει τα ισχυρά θεμέλια που δημιουργήσαμε στην κοινωνία, παρά τις αυξημένες δυσκολίες της περιόδου που διανύσαμε. Σε ένα παρατεταμένα ρευστό, απαιτητικό και απρόβλεπτο διεθνές περιβάλλον, που γεννά διαδοχικές εξωγενείς κρίσεις η ελληνική οικονομία επιδεικνύει αξιοσημείωτη ανθεκτικότητα, προσαρμοστικότητα και δυναμική, χαράσσοντας ουσιαστικά μια νέα πορεία, μία οικονομία πλέον ισχυρή, νοικοκυρεμένη και μία Ελλάδα που αποπνέει αυτοπεποίθηση, αξιοπιστία και εμπιστοσύνη, μία Ελλάδα που χαίρει της εκτίμησης του συνόλου των εταίρων και των συμμάχων μας.

Ο προϋπολογισμός του 2024, λοιπόν, είναι ένας προϋπολογισμός της συνέχειας, της συνέπειας και της σταθερότητας. Είναι ένας προϋπολογισμός που καταγράφει την αναπτυξιακή δυναμική της χώρας μας. Επιβεβαιώνει την παραγωγική ανασυγκρότηση της πατρίδας μας. Ενσωματώνει πολιτικές ενίσχυσης. Εδράζεται στη δημοσιονομική σταθερότητα. Διασφαλίζει την οικονομική σταθερότητα. Επιβεβαιώνει τη μεταρρυθμιστική στρατηγική της Κυβέρνησής μας. Και ανταποκρίνεται στις αυξημένες ανάγκες της εποχής για στήριξη της κοινωνίας, συνδυάζοντας την οικονομική αποτελεσματικότητα και την κοινωνική δικαιοσύνη.

Είναι ένας προϋπολογισμός που στηρίζει τις προσδοκίες της κοινωνίας και που δημιουργεί στέρεες βάσεις για την ατομική προκοπή και τη συλλογική πρόοδο. Είναι ένας προϋπολογισμός δύσκολων ισορροπιών, που αναδεικνύει την ευθύνη όλων μας απέναντι στις θυσίες των πολιτών, των Ελληνίδων και των Ελλήνων, και τις προοπτικές της νέας γενιάς απέναντι στο σήμερα και το αύριο της χώρας μας.

Βρισκόμαστε σε μια περίοδο διεθνών αναταράξεων, με τη μεγαλύτερη διεθνή ενεργειακή, πληθωριστική κρίση των τελευταίων δεκαετιών. Είναι μια κρίση που διαβρώνει τα εισοδήματα των Ευρωπαίων πολιτών και αφήνει ευκρινές αποτύπωμα στην αναπτυξιακή δυναμική όλων των χωρών, μηδέ εξαιρουμένης και της χώρας μας.

Βρισκόμαστε επίσης σε μία περίοδο έντονης κλιματικής κρίσης, με διαδοχικές φυσικές καταστροφές, που έχουν πλήξει τη χώρα μας. Παρ’ όλα αυτά, κατορθώσαμε να διαψεύσουμε τις αρνητικές προβλέψεις και προχωρήσαμε μπροστά, σημειώνοντας τον τρίτο υψηλότερο ρυθμό ανάπτυξης στην Ευρωπαϊκή Ένωση, ανακτώντας έτσι και την επενδυτική μας βαθμίδα από διάφορους οίκους αξιολόγησης.

Πριν λίγες μέρες μάλιστα, κυρίες και κύριοι συνάδελφοι, στη συνεδρίαση του Eurogroup εγκρίθηκαν τα σχέδια προϋπολογισμών των κρατών - μελών της ζώνης του ευρώ για το 2024, με την Ελλάδα να αποτελεί μία από τις επτά πλέον χώρες των οποίων ο προϋπολογισμός εγκρίθηκε ως πλήρως ευθυγραμμισμένος με τις κατευθυντήριες γραμμές της πολιτικής της Ευρωζώνης.

Επίσης, η χώρα μας θα λάβει επιπλέον χρηματοδότηση 5,7 δισεκατομμύρια ευρώ επειδή εγκρίθηκαν τα αναθεωρημένα σχέδια ανάκαμψης και ανθεκτικότητας, εξασφαλίζοντας έτσι επιπλέον χρηματοδότηση συνολικού προϋπολογισμού μέχρι το 2026 36 δισεκατομμυρίων ευρώ.

Έτσι, λοιπόν, αγαπητές και αγαπητοί συνάδελφοι, η ελληνική οικονομία αναπτύσσεται σταθερά με ρυθμό ανάπτυξης που αναμένεται να αγγίξει το 2,9% το 2024 έναντι του 2,4% το 2023. Κάθε χρόνο, λοιπόν, η οικονομία μας κινείται όλο και πιο δυνατά, όλο και καλύτερα από τον ευρωπαϊκό μέσο όρο, παρά τη σημαντική επιβράδυνση της ευρωπαϊκής οικονομίας. Αυτό είναι απόδειξη της ανθεκτικότητας, αλλά και της δυναμικής που ενέχει η οικονομία μας.

Οι επενδύσεις και οι εξαγωγές αυξάνονται σημαντικά. Το απέδειξε και ο Υπουργός με τα στοιχεία που παρέθεσε. Η Ευρωπαϊκή Επιτροπή εκτιμά ότι η Ελλάδα θα είναι πρωταθλήτρια στον ρυθμό αύξησης επενδύσεων στην Ευρώπη για την τριετία 2022 - 2024. Η εξαγωγική μας βάση διαφοροποιείται ποσοτικά και ποιοτικά. Η ανεργία συρρικνώνεται και πλέον για πρώτη φορά αγγίζει τα επίπεδα του 2010.

Σε όλη τη διάρκεια της διακυβέρνησής μας προκύπτει ότι οι οικονομικές ανισότητες άρχισαν να μειώνονται λόγω της αύξησης της απασχόλησης, της αύξησης των συντάξεων, της ενίσχυσης του κατώτατου μισθού και της σημαντικής οικονομικής ενίσχυσης των πιο ευάλωτων νοικοκυριών και επιχειρήσεων.

Τα δημόσια οικονομικά σταθεροποιούνται και βελτιώνονται. Πρόκειται για μία σημαντική εξέλιξη με άμεσο ουσιαστικό αντίκτυπο στα κρατικά έσοδα -γι’ αυτό έχουμε και αυτές τις αυξήσεις, όπως είδατε-, στην εμπέδωση της φορολογικής συνείδησης, στην αύξηση της ανταγωνιστικότητας των επιχειρήσεων, στην ενίσχυση της φορολογικής δικαιοσύνης και της κοινωνικής συνοχής και, κυρίως, στη διασφάλιση των προϋποθέσεων για ακόμη χαμηλότερη φορολογική επιβάρυνση των συμπολιτών μας.

Το 2023 έγινε κατορθωτό να υπάρξει σημαντική αύξηση των φορολογικών εσόδων κατά 9,1% σε σχέση με 2022, χωρίς να αυξηθούν οι φόροι, εξέλιξη που συνδέεται σε μεγάλο βαθμό με τους υψηλούς ρυθμούς ανάπτυξης της ελληνικής οικονομίας, αλλά και την πρόοδο των συμπολιτών μας. Η αύξηση των φορολογικών εσόδων οφείλεται κυρίως στην ανάπτυξη και φυσικά στη συρρίκνωση της φοροδιαφυγής ως αποτέλεσμα των ηλεκτρονικών συναλλαγών και της μείωσης των φορολογικών συντελεστών. Το κύρος και η αξιοπιστία της χώρας μας ενισχύθηκαν σημαντικότατα διεθνώς.

Όλα αυτά τα επιτεύγματα είναι πολύ σημαντικά και φυσικά καθόλου αυτονόητα. Έχουν αντίκτυπο στη ζωή και το βιοτικό επίπεδο των συμπολιτών μας, αλλά και στην ικανότητα της χώρας μας να ανταποκρίνεται στις μεγάλες απαιτήσεις της περιόδου.

Κυρίες και κύριοι συνάδελφοι, ως προς τη δημοσιονομική διαχείριση η Κυβέρνησή μας έχει προχωρήσει σε τολμηρές μεταρρυθμίσεις, καθώς υιοθετήθηκαν σύγχρονα δημοσιονομικά εργαλεία. Σε μία περίοδο αλλεπάλληλων κρίσεων, προκλήσεων στην ενέργεια, αλλά και γεωπολιτικών κρίσεων, αντιδράσαμε έγκαιρα και αποφασιστικά, ώστε να ανταποκριθούμε στις ανάγκες της κοινωνίας και να περιορίσουμε όσο είναι εφικτό τις δυσμενείς οικονομικές συνέπειες των κρίσεων.

Ως εκ τούτου, αφοσιωνόμαστε στον εξορθολογισμό των δαπανών μέσα από μεταρρυθμίσεις που υλοποιούμε και επισκοπήσεις δαπανών και εσόδων, για να καταφέρουμε να δημιουργήσουμε τον δημοσιονομικό χώρο από τις καλές επιδόσεις της οικονομίας και την αύξηση του εθνικού πλούτου, με απώτερο σκοπό να διοχετευθούν πόροι στην κοινωνία, την οικονομία.

Εν συνεχεία, για να αξιολογήσουμε την αποτελεσματικότητα και την αποδοτικότητα των εν λόγω πόρων, προχωρά η μεταρρύθμιση του προϋπολογισμού επιδόσεων και αποτυπώνεται η λειτουργική κατεύθυνσή τους στο επίπεδο της γενικής κυβέρνησης.

Στον κρατικό προϋπολογισμό του 2024 παρουσιάζεται για πρώτη φορά η περιβαλλοντική διάσταση των προγραμμάτων όλων των Υπουργείων, της Βουλής των Ελλήνων, της Προεδρίας της Δημοκρατίας, της Προεδρίας της Κυβέρνησης. Υιοθετούμε, λοιπόν, μία ολιστική προσέγγιση και ενσωματώνουμε το περιβαλλοντικό αποτύπωμα των χρηματοδοτούμενων πολιτικών.

Οι επισκοπήσεις τόσο στο σκέλος των δαπανών όσο και σε αυτό των εσόδων είναι στοχευμένες στην αποδοτικότερη δράση της δημόσιας διοίκησης, ήτοι στην παροχή της βέλτιστης δυνατής υπηρεσίας με το χαμηλότερο δυνατό κόστος.

Για το 2024 παραμένει η έμφαση στις πράσινες επισκοπήσεις, οι οποίες στοχεύουν στην προώθηση παρεμβάσεων που έχουν θετικό περιβαλλοντικό αποτύπωμα και επικεντρώνονται σε δράσεις εξορθολογισμού της ενεργειακής κατανάλωσης και της δαπάνης.

Παράλληλα, θα παρακολουθηθεί μια σειρά τομεακών δράσεων σε συνεργασία με τα Υπουργεία και τους φορείς, ενώ ιδιαίτερη έμφαση θα δοθεί στην επισκόπηση του τομέα της υγείας.

Οι δράσεις επισκόπησης δαπανών και εσόδων συντονίζονται και παρακολουθούνται από το Γενικό Λογιστήριο του Κράτους σε απόλυτο συντονισμό με όλους τους φορείς της κεντρικής διοίκησης.

Ο προϋπολογισμός του 2024 είναι ο τρίτος που κατατίθεται στο ελληνικό Κοινοβούλιο, συνοδευόμενος από παρουσίαση των χρηματοδοτούμενων προγραμμάτων σε επίπεδο γενικής κυβέρνησης και αναλυτική πληροφορία για τους επιδιωκόμενους στόχους, αλλά και τα αποτελέσματα.

Με τον προϋπολογισμό επιδόσεων αναδεικνύονται οι βασικές ροές οικονομικών και ανθρώπινων πόρων του προϋπολογισμού σε σχέση πάντα με τα παραγόμενα αποτελέσματα. Έτσι, ενισχύεται η διαφάνεια, καθίσταται ουσιαστικότερη η παρεχόμενη πληροφόρηση στο Κοινοβούλιο, τη δημόσια διοίκηση, αλλά και τους πολίτες.

Το νέο σύστημα προϋπολογισμού επιδόσεων, το οποίο είναι δυναμικό, καθώς και το νέο πληροφοριακό σύστημα δημοσιονομικής διαχείρισης αναμένεται να συμβάλλουν περαιτέρω στη βελτίωση της παρεχόμενης πληροφόρησης.

Ως προς το σχεδιαζόμενο σύστημα πράσινου προϋπολογισμού, στην πλήρη ανάπτυξή του θα υποστηρίζει αποτελεσματικά τη συμπερίληψη σε διάφορα στάδια της διαδικασίας προϋπολογισμού των κύριων κυβερνητικών στόχων, αλλά και δεσμεύσεων στο πλαίσιο της περιβαλλοντικής στρατηγικής της χώρας, λαμβάνοντας υπ’ όψιν τόσο οικονομικά δεδομένα όσο και στοιχεία επίδοσης, τα οποία θα παρακολουθούνται στο πλαίσιο του προϋπολογισμού επιδόσεων.

Πρόκειται φυσικά για μία καινοτομία. Η Ελλάδα στρέφεται στη διεθνή εμπειρία και απορροφά ουσιαστικά λειτουργικές πρακτικές που θα της επιτρέψουν να ανταποκρίνεται καλύτερα στις διεθνείς υποχρεώσεις της.

Οι σημαντικότερες προκλήσεις στις οποίες έρχεται να απαντήσει ο προϋπολογισμός του 2024 είναι: Η συντήρηση της ανθεκτικότητας της οικονομίας μας σε κρίσεις. Η περαιτέρω ενίσχυση της ανταγωνιστικότητας της ελληνικής οικονομίας, με έμφαση στον αγροτοδιατροφικό τομέα και τις ανανεώσιμες πηγές ενέργειας. Η ενίσχυση της εξωστρέφειας, με στόχο την αύξηση των εξαγωγών. Ο περιορισμός της φοροδιαφυγής. Η αποτελεσματικότερη αξιοποίηση της δημόσιας περιουσίας. Και η αύξηση του διαθέσιμου εισοδήματος των συμπολιτών μας.

Στην Κυβέρνηση, λοιπόν, έχουμε πλήρη επίγνωση της πραγματικότητας και αντιλαμβανόμαστε τις δυσκολίες της κοινωνίας. Συναισθανόμαστε πλήρως τους προβληματισμούς των συμπατριωτών μας και κατανοούμε απόλυτα το κύμα ακρίβειας που σαρώνει τον κόσμο, αλλά ροκανίζει και το εισόδημα.

Έτσι, λοιπόν, ο προϋπολογισμός του 2024 έχει σαφείς προτεραιότητες αφ’ ενός μεν τη συνέχιση της ενίσχυσης των μέτρων στήριξης της κοινωνίας και αφ’ ετέρου την επίτευξη δημοσιονομικής ισορροπίας για τη διατήρηση της αναπτυξιακής προοπτικής της χώρας μας.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αγαπητές και αγαπητοί συνάδελφοι, οι Ελληνίδες και οι Έλληνες γνωρίζουν γιατί εμπιστεύονται τη Νέα Δημοκρατία στην κυβέρνηση, γνωρίζουν γιατί εμπιστεύονται τον Κυριάκο Μητσοτάκη, διότι πάνω απ’ όλα είναι αξιόπιστος και, κυρίως, ό,τι υπόσχεται το έχει πετύχει. Υποσχεθήκαμε αύξηση του κατώτατου μισθού, το πετύχαμε. Υποσχεθήκαμε μείωση του ΕΝΦΙΑ, το πράξαμε. Υποσχεθήκαμε αύξηση των μισθών των υπαλλήλων μετά από δεκατέσσερα χρόνια, το πραγματοποιούμε από 1η Ιανουαρίου του 2024. Δεσμευτήκαμε για μείωση του Ειδικού Φόρου Κατανάλωσης στα καύσιμα, έγινε πράξη. Υποσχεθήκαμε μείωση των φόρων, το πετύχαμε.

Έτσι, οι Ελληνίδες και οι Έλληνες εξακολουθούν να μας εμπιστεύονται. Σας καλώ και σας…

**ΧΡΗΣΤΟΣ ΓΙΑΝΝΟΥΛΗΣ:** Για ποια χώρα μιλάτε;

**ΓΕΩΡΓΙΟΣ ΚΩΤΣΟΣ:** Για την Ελλάδα. Μιλώ για την Ελλάδα του 2023, για την Ελλάδα του αύριο, για την Ελλάδα των Ελλήνων και των Ελληνίδων που ξέρουν, γνωρίζουν και ορθά αποφασίζουν.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η ειδική εισηγήτρια από τον ΣΥΡΙΖΑ - Προοδευτική Συμμαχία κ. Κατερίνα Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Σας ευχαριστώ, κυρία Πρόεδρε.

Αγαπητοί συνάδελφοι, ο Προϋπολογισμός δεν είναι μόνο ένα οικονομικό κείμενο. Πρωτίστως αποτυπώνει την ηθική της εκάστοτε κυβέρνησης, αντανακλά τους στόχους, τους σκοπούς, τη στρατηγική, αλλά και τις επιδόσεις στους κρίσιμους τομείς της πολιτικής.

Η χώρα μας σήμερα βρίσκεται εν μέσω πολλαπλών κρίσεων. Το 26% του πληθυσμού ζει κάτω από το όριο της φτώχειας. Περίπου δύο εκατομμύρια επτακόσιες χιλιάδες συμπολίτες μας ζουν σε απόλυτη εξαθλίωση. Έχουμε αρνητικές πρωτιές στη φτώχεια, στην παιδική φτώχεια, στη νεανική φτώχεια.

Ειδικά σε συνθήκες κρίσης, λοιπόν, όπως αυτές που βιώνουμε σήμερα, οι επιλογές που κάνει η Κυβέρνηση έχουν ακόμα μεγαλύτερη σημασία. Εσείς, λοιπόν, επιλέγετε ο προϋπολογισμός να μην απαντά στα μεγάλα, στα κρίσιμα προβλήματα της ελληνικής κοινωνίας ούτε στις σύγχρονες προκλήσεις. Επιλέγετε να μην απαντά στην ακρίβεια, στην απομείωση των εισοδημάτων, στο ιδιωτικό χρέος. Επιλέγετε, ταυτόχρονα, όμως να μην αυξήσετε και τις κοινωνικές δαπάνες για την υγεία, για την παιδεία, για την κοινωνική πρόνοια και για τον πολιτισμό.

Αρνείστε, κύριοι συνάδελφοι, να λάβετε ουσιαστικά μέτρα προστασίας και στήριξης της κοινωνικής πλειοψηφίας και, ακόμη χειρότερα, επιλέγετε συνειδητά με αυτόν εδώ τον προϋπολογισμό να ενισχύσετε τις κοινωνικές ανισότητες. Τα είπαμε και στην επιτροπή για τον μύθο της δήθεν ανάπτυξης που εσείς πετύχατε. Είναι μόλις 3,74% και είναι εικοστή πέμπτη η χώρα μας στην Ευρώπη για την προηγούμενη τριετία, την ίδια στιγμή που η χώρα μας έχει τους υψηλότερους πληθωρισμούς στην ενέργεια, στις πρώτες ύλες, στα τρόφιμα και η αγοραστική δύναμη των πολιτών εξανεμίζεται στο σουπερμάρκετ και στους λογαριασμούς της ενέργειας. Επιμένετε να ανοίγετε την ψαλίδα εις βάρος της μικρομεσαίας επιχείρησης, εις βάρος της περιφερειακής και της τοπικής ανάπτυξης, εις βάρος των εργαζομένων.

Κύριοι συνάδελφοι, ανάπτυξη δεν σημαίνει μια ονομαστική, μια τυπική μεγέθυνση του ΑΕΠ. Σημαίνει συλλογική ευημερία, σημαίνει οι άνθρωποι να ζουν καλά. Σημαίνει κοινωνική συνοχή. Όμως, εσείς δεσμεύετε τη χώρα ξανά σε αντιπαραγωγικά, αντιαναπτυξιακά, δυσβάσταχτα πρωτογενή πλεονάσματα άνω του 2% έως το 2026. Απότοκο αυτών είναι η αύξηση από το 2021 των εσόδων κατά 30%, ενώ η αύξηση των δαπανών να είναι μόλις 5%. Και προσέξτε, από αυτά τα 3,6 δισεκατομμύρια, τα οποία είναι περίπου όσο οι τόκοι που το κράτος καλείται να πληρώσει, δεν κατευθύνονται πόροι στο κοινωνικό κράτος. Η αύξηση εσόδων του ΦΠΑ το 2024 θα αυξηθεί επιπλέον 40% σε σχέση με το 2021. Δηλαδή, από τα 17 δισεκατομμύρια μας πηγαίνετε στα 24 δισεκατομμύρια φοροαφαίμαξη, χωρίς όμως ανταποδοτικότητα.

Δεν φροντίζετε ούτε τα στοιχειώδη. Δεν φροντίζετε τα νοσοκομεία. Δεν φροντίζετε την υγεία. Δεν φροντίζετε την παιδεία. Δεν φροντίζετε ούτε τη σχολική στέγη. Αντί να φτιάξετε τα σχολεία για τα παιδιά του κόσμου και να φέρετε εκπαιδευτικούς, κλείνετε και αυτά που λειτουργούν ομαλά για λόγους υγείας, όπως ανερυθρίαστα και προκλητικά μας είπε προχθές η Μαρία Αντουανέτα της Κυβέρνησής σας σε ερώτησή μου για τις συγχωνεύσεις των σχολείων και το κλείσιμο σχολείων στη Θεσσαλονίκη, στις οποίες αντιδρά σύσσωμη η τοπική κοινωνία.

Οδηγείτε, λοιπόν, σε λουκέτο και το κοινωνικό κράτος, πέρα από τις μικρομεσαίες επιχειρήσεις, πιστοί στο σχέδιο Πισσαρίδη.

Τώρα, ως προς τις δαπάνες για την κοινωνική συνοχή, κοιτάξτε, γνωρίζουμε πως η χώρα μας είναι ουραγός στην Ευρώπη. Για ακόμα μία φορά, μας κάνετε και σε αυτό το πεδίο μια εξαίρεση. Εμείς οραματιζόμαστε μια σύγχρονη ευρωπαϊκή χώρα και γι’ αυτό ακριβώς μιλούμε και συνεχώς για τον ευρωπαϊκό πυλώνα κοινωνικών δικαιωμάτων που διέπεται από είκοσι αρχές. Στόχος είναι μια δίκαιη κοινωνία, χωρίς διακρίσεις, με πολλές ευκαιρίες για όλους έως το 2030. Αυτό δεν είναι ένα συμπίλημα δικαιωματικών αρχών. Αυτό είναι ένα σχέδιο δράσης που υπάρχει ήδη από το 2021, μετά από μια εξαντλητική διαβούλευση μεταξύ των κρατών-μελών, μια κορυφαία στιγμή, μια σημαντική στιγμή για μια πιο δημοκρατική Ευρώπη.

Μέσα στο πλαίσιο του ελέγχου της εφαρμογής αυτού του σχεδίου δράσης, λοιπόν, η Ευρωπαϊκή Ένωση έχει ένα σκορ για τον ευρωπαϊκό πυλώνα κοινωνικών δικαιωμάτων που παρακολουθείται στο πλαίσιο κάθε ευρωπαϊκού εξαμήνου. Πάμε να δούμε μαζί, λοιπόν, αν η Κυβέρνησή σας το εφαρμόζει αυτό το σχέδιο μέσα από μια απλή επισκόπηση των σκορ που προβλέπονται. Και θα καταθέσω τα στοιχεία στα Πρακτικά.

Πρώτος πυλώνας είναι οι ίσες ευκαιρίες. Η Ελλάδα, κυρίες και κύριοι συνάδελφοι, είναι η χώρα με τις υψηλότερες ανισότητες στην Ευρωπαϊκή Ένωση. Μόλις το 53% του πληθυσμού έχουν βασικές ή ανώτερες από τις βασικές ψηφιακές δεξιότητες. Η χώρα μας είναι εικοστή στην Ευρώπη. Είμαστε τρίτοι στην Ευρώπη σε νέους που δεν απασχολούνται ούτε εκπαιδεύονται για να μπουν στην αγορά εργασίας. Το 15,3% είναι ένα τραγικό ποσοστό για την Ελλάδα. Κι εσείς τι απαντάτε; Κόβετε τις δαπάνες για τον ΟΑΕΔ και για την εκπαίδευση.

Πάμε και στην έμφυλη ισότητα. Πραγματικά, ντροπή! Ντροπή! Έχουμε το μεγαλύτερο χάσμα απασχόλησης μεταξύ των φύλων στην Ευρωπαϊκή Ένωση. Αυτή η πρωτιά είναι ελληνικό φαινόμενο. Επίσης, τεράστιο είναι και το μισθολογικό χάσμα.

Δεύτερος πυλώνας είναι οι δίκαιες συνθήκες εργασίας. Για να δούμε πώς οδηγείτε συνειδητά τους νέους ανθρώπους σε brain drain, στο να φύγουν στο εξωτερικό, γιατί η αγορά εργασίας δεν δίνει καμμία λύση, δεν τους κρατά εδώ. Η Ελλάδα είναι προτελευταία στην Ευρωπαϊκή Ένωση, με ποσοστό απασχόλησης μόλις 66%. Έχουμε πάνω από ένα εκατομμύριο ανέργους εγγεγραμμένους στον ΟΑΕΔ, αλλά είμαστε πρώτοι σε μακροχρόνια ανεργία. Πάνω από πεντακόσιες χιλιάδες άνθρωποι δεν παίρνουν ούτε επίδομα ανεργίας. Και, φυσικά, δεν υπάρχει και τρόπος στήριξης της εργασίας. Είμαστε τέταρτοι στην Ευρωπαϊκή Ένωση σε εργαζόμενους που είναι κάτω από το όριο της φτώχειας. Είμαστε εικοστοί πέμπτοι στην Ευρώπη σε οικονομικά ανενεργούς πολίτες, εκείνους που βρίσκονται εκτός εργατικού δυναμικού. Είμαστε πρώτοι στην ανεργία των νέων. Είμαστε εικοστοί πρώτοι στην Ευρωπαϊκή Ένωση με μόλις δέκα εβδομάδες για τους εργαζόμενους για να απολυθούν ή να υποβάλουν την παραίτησή τους. Είμαστε τελευταίοι στην Ευρωπαϊκή Ένωση το 2022 στο ποσοστό μετάβασης από προσωρινή σε μόνιμη εργασία.

Τρίτος πυλώνας: Γνωρίζετε ήδη ότι είμαστε στην πρώτη τριάδα της Ευρωπαϊκής Ένωσης στο ποσοστό της φτώχειας με 26% του πληθυσμού και 28% στον πληθυσμό των παιδιών. Θα έρθω και στη συνέχεια σε αυτά. Έχουμε μια τεράστια απόσταση από τον ευρωπαϊκό μέσο όρο στις δαπάνες υγείας, σε αντίθεση με αυτό που ισχυρίστηκε ο Υπουργός. Είμαστε εικοστοί ένατοι σε τριάντα μία χώρες της Ευρώπης σε μείωση του ποσοστού του κινδύνου φτώχειας μέσα από τις κοινωνικές μεταβιβάσεις, οι οποίες είναι άκρως αναποτελεσματικές και δεν αρκούν για να επαναφέρουν παρά μόνο το 20% των φτωχών λίγο πάνω από το όριο της φτώχειας.

Είμαστε δεύτεροι στην Ευρώπη μετά τη Βουλγαρία με το 33% των δαπανών υγείας να είναι από την τσέπη μας. Στην Ευρώπη ο μέσος όρος είναι μόλις 14,5%. Όσο για τις δαπάνες των ανθρώπων με αναπηρία, είναι κάτω του ευρωπαϊκού μέσου όρου 50%, ενώ –προσέξτε σε τι τη χώρα ζούμε- το 23% των ανθρώπων με αναπηρίες είχε ανεκπλήρωτες ανάγκες για ιατρική εξέταση. Παρεμποδίζετε τους ανθρώπους από την είσοδο σε υπηρεσίες υγείας.

Ποιος, λοιπόν, εδώ μέσα θεωρεί ότι αυτή η Κυβέρνηση θα αυξήσει τις δαπάνες για το κοινωνικό κράτος και ότι επιδιώκει στα σοβαρά τη σύνδεση της χώρας μας με τον ευρωπαϊκό μέσο όρο, όταν έχετε δεσμευτεί σε εξοντωτικούς δημοσιονομικούς στόχους; Τα θέσαμε και με τον συνάδελφο Διονύση Καλαματιανό στην Ευρωπαϊκή Επιτροπή πρόσφατα.

Αυτή η Κυβέρνηση δεν μοίρασε ποτέ στην ελληνική κοινωνία τον πραγματικό δημοσιονομικό χώρο με κοινωνικές παροχές. Ακούω και την κ. Ζαχαράκη να λέει για μια προσπάθεια ισότητας στις ευκαιρίες, για καταπολέμηση των διακρίσεων, για στήριξη των παιδιών και της νέας γενιάς και πραγματικά απορώ, διότι την κοινωνική πολιτική την έχετε σε βάλει σε πάγο και μάλιστα σε πάγο που λιώνει και δεν είναι μόνο αυτό το ζήτημα. Το ζήτημα είναι ότι η κοινωνική προστασία και η κοινωνική πολιτική είναι το πραγματικό εργαλείο, είναι η πραγματική στρατηγική για τη μείωση των διακρίσεων, της ανισότητας των ευκαιριών.

Πάμε, λοιπόν, στον τομέα της κοινωνικής συνοχής. Η Ελλάδα με την Κυβέρνηση της Νέας Δημοκρατίας κατατάσσεται στις τελευταίες θέσεις της Ευρώπης στις παροχές για την οικογένεια και για το παιδί -είμαστε στα μισά του ευρωπαϊκού μέσου όρου- και αντίστοιχα και στις παροχές για τους ανθρώπους με αναπηρία.

Πώς αντιμετωπίζετε, κύριοι της Νέας Δημοκρατίας, αυτήν την κατάσταση; Μειώνετε κατά 10% τις μεταβιβάσεις στον ΟΠΕΚΑ από τον κρατικό προϋπολογισμό και φέρνετε 10% μείωση στις δαπάνες τους. Γνωρίζετε, όμως, ότι τα οικογενειακά επιδόματα έχουν μειωθεί ήδη κατά 315 εκατομμύρια σε σχέση με το 2022 και φυσικά δίνετε «ψίχουλα» στους ανθρώπους με αναπηρία. Το πρόγραμμα του προσωπικού βοηθού είναι φιάσκο. Κλαίνε οι άνθρωποι που δεν κληρώθηκαν, κλαίνε και οι εργαζόμενοι. Θα τα πούμε τις επόμενες ημέρες.

Πάμε στις προνοιακές παροχές. Ισοζύγιο των Οργανισμών Κοινωνικής Ασφάλισης και δη στο πεδίο των ασφαλιστικών ταμείων: Εκεί βλέπουμε μια πραγματικά εντυπωσιακή ετήσια μείωση των προνοιακών παροχών κατά 655 εκατομμύρια. Είναι 35% αυτή η μείωση.

Προσέξτε: Τα έσοδα από τις εισφορές των ταμείων της τελευταίας τριετίας έχουν αυξηθεί κατά 2,4 δισεκατομμύρια και εσείς περικόπτετε σε αυτές τις κρίσεις, με αυτόν τον πληθωρισμό προνοιακά επιδόματα. Αυτή είναι η στήριξή σας στους ευάλωτους.

Ελάχιστο εγγυημένο εισόδημα: Ένα εργαλείο κατοχυρωμένο από την Ευρωπαϊκή Ένωση για την ανάσχεση της φτώχειας και η χώρα μας φυσικά βρίσκεται στη δέκατη έκτη θέση της Ευρώπης σε ύψος του ελάχιστου εγγυημένου εισοδήματος. Είναι κάτω από το 50% του ορίου της φτώχειας, όταν η ίδια η Ευρωπαϊκή Ένωση προτείνει να είναι τουλάχιστον στα δύο τρίτα.

Λέτε για αύξηση 8% στο ελάχιστο εγγυημένο εισόδημα και δεν ξέρουμε αν πρέπει να κλάψουμε ή να γελάσουμε. Το κονδύλι έχει μειωθεί κατά 150 εκατομμύρια ευρώ. Το ελάχιστο εγγυημένο εισόδημα το 2024 θα μειωθεί κατά 28%, δηλαδή κατά 227 εκατομμύρια. Εσείς τώρα πανηγυρίζετε ότι θα κάνετε αύξηση με το 8%, δηλαδή κάνετε μια σοβαρή μείωση, ενώ μπορούσατε να το αυξήσετε, μετά μειώνετε λίγο αυτήν τη μείωση και λέτε ότι κάνετε αύξηση, όταν μειώνετε στην πραγματικότητα διαρκώς τον αριθμό των ωφελούμενων.

Προγράμματα ΟΑΕΔ: Tην εποχή, λοιπόν που οι δείκτες των ψηφιακών δεξιοτήτων είναι χαμηλοί, όπως είπαμε, στον ΟΑΕΔ μειώνετε κατά 41% τα κονδύλια σε σχέση με το 2023 για την απασχόληση και μειώνονται τα ευρωπαϊκά κονδύλια κατά 85 εκατομμύρια σε σχέση με το 2022.

Ακόμα πιο σημαντικό: Ταμείο Ανάκαμψης. Δεν απαντά στις δομικές προκλήσεις της οικονομίας και της κοινωνίας. Πολύ μεγάλα πεδία έχετε αφήσει εκτός, την περιφερειακή ανάπτυξη, την αντιμετώπιση της στεγαστικής κρίσης και το δημογραφικό.

Ας κλείσουμε, λοιπόν, με τη στεγαστική κρίση. Σα να εξαφανίστηκε ξαφνικά σε αυτόν σας τον προϋπολογισμό, ενώ είναι μια βόμβα στα θεμέλια της ελληνικής κοινωνίας. Υπάρχει μια τρομερή αύξηση των ενοικίων, υπάρχει τρομερή συρρίκνωση του διαθέσιμου εισοδήματος. Εσείς τι κάνετε; Έρχεστε και μειώνετε και το στεγαστικό επίδομα. Σήμερα το επαναφέρετε στα 400 εκατομμύρια, το είχατε κάνει 402 από 400 που το κληρονομήσατε από εμάς και το μειώνετε στην πραγματικότητα σήμερα.

Το χειρότερο, όμως, είναι ότι κόβετε κάθε στήριξη για τη στέγη μετά από τα χίλια δάνεια που έδωσαν οι τράπεζες με δική σας επιδότηση ενοικίου. Σήμερα στην Ελλάδα ένα στα τρία νοικοκυριά δίνει το 50% του διαθέσιμου εισοδήματος σε έξοδα στέγης. Το 85% των νέων δεκαοκτώ έως είκοσι εννέα ετών ζει με τους γονείς του. Το 28% των ηλικιών δεκαπέντε έως είκοσι εννέα ετών έχει κόστος στέγασης πάνω από το 40% του διαθέσιμου εισοδήματος. Εσείς φέρατε δάνεια, καταργήσατε την προστασία πρώτης κατοικίας, φέρατε ακρίβεια. Η ανεξέλεγκτη ανάπτυξη βραχυχρόνιας μίσθωσης επιδείνωσε το πρόβλημα και σήμερα έρχεστε να δώσετε κάτω από το 1% του ΑΕΠ για τη στέγη, όταν άλλες χώρες δίνουν υπερπολλαπλάσια κονδύλια.

Δώσατε 1,3 εκατομμύριο για το πρόγραμμα στέγης, όταν σε άλλες χώρες όπως η Πορτογαλία δόθηκαν 2,7 δισεκατομμύρια. Η Πορτογαλία, για παράδειγμα, στο Ταμείο Ανάκαμψης κατέθεσε πρόγραμμα δύο χιλιάδες φορές μεγαλύτερο και η Ισπανία χίλιες φορές μεγαλύτερο από την Ελλάδα. Θλιβερή εξαίρεση, λοιπόν, η Ελλάδα του κ. Μητσοτάκη. Τεράστια σημασία έχουν μέτρα για τη στέγη και την αντιμετώπιση του δημογραφικού και του brain drain κι εσείς αρνείστε να φέρετε οποιαδήποτε λύση.

Για να κλείσω, κυρίες και κύριοι συνάδελφοι, η πρώτη σας φύση είναι η πολιτική απάτη, η δεύτερη φύση σας είναι η αδικία. Όλοι θυμούνται τις πρόσφατες εξαγγελίες σας στις εκλογές για αύξηση του διαθέσιμου εισοδήματος και για μείωση των ελαφρύνσεων στην κοινωνική πλειοψηφία. Φέρατε άδικο φορολογικό που τσακίζει ελεύθερους επαγγελματίες, αυτοαπασχολούμενους και μικρομεσαίους, φέρατε άδικο ασφαλιστικό και άδικο εργασιακό πλαίσιο που συμπιέζει τους μισθούς και βάζει βόμβα και στα ασφαλιστικά και τώρα φέρνετε έναν άδικο προϋπολογισμό για το 2024, ο οποίος συνιστά μνημείο κοινωνικής αδικίας, γι’ αυτό και τον καταψηφίζουμε, ανοίγοντας δρόμο σε μια προοδευτική διέξοδο.

Σας ευχαριστώ.

(Στο σημείο αυτό η Βουλευτής κ. Αικατερίνη (Κατερίνα) Νοτοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα εννέα μέλη από τα ΚΑΠΗ του Δήμου Σπάρτης.

Η Βουλή σάς καλωσορίζει. Έχετε τις ευχές μας για καλά Χριστούγεννα.

(Χειροκροτήματα απ’ όλες τις πτέρυγες της Βουλής)

Επόμενος ομιλητής είναι ο ειδικός εισηγητής του ΠΑΣΟΚ - Κινήματος Αλλαγής κ. Παύλος Γερουλάνος.

Ορίστε, κύριε συνάδελφε, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κυρία Πρόεδρε.

Αγαπητές συναδέλφισσες και αγαπητοί συνάδελφοι, το Πανελλήνιο Σοσιαλιστικό Κίνημα, η παράταξή μας έχει πάρει τη συνειδητή απόφαση να κάνει εποικοδομητική Αντιπολίτευση. Είναι απόφαση του Προέδρου μας Νίκου Ανδρουλάκη -την οποία συμμεριζόμαστε όλοι- ότι ο τόπος έχει υποφέρει από άγονη αντιπαράθεση και λαϊκισμό. Ούτε το «όχι σε όλα» έχει κανένα νόημα, ούτε να βάζουμε τη μία κοινωνική ομάδα απέναντι στην άλλη, γιατί αυτό είναι λαϊκισμός. Έτσι προσερχόμαστε στον προϋπολογισμό με διάθεση να παραθέσουμε τις δικές μας απόψεις, τις δικές μας ιδέες και την ελπίδα να τις ακούσετε και να σκεφτείτε.

Επιτρέψτε μου, λοιπόν, να ξεκινήσω βάζοντας το πλαίσιο στο οποίο θα εκτελεστεί ο προϋπολογισμός. Θα ξεκινήσω θετικά. Μετά από καιρό αυτός είναι ο πρώτος προϋπολογισμός όπου η χώρα έχει επενδυτική βαθμίδα. Η Κυβέρνηση θέλει συγχαρητήρια. Ξέρετε κάτι, όμως; Για να φτάσουμε εδώ που είμαστε χρειάστηκαν τεράστιες θυσίες του ελληνικού λαού και χρειάστηκε η αποφασιστικότητά μας να μην πάμε στη δραχμή, οπότε μην εκπλήσσεστε αν δεν βιαζόμαστε να σας επαινέσουμε. Η επιμονή σας δε να συγκρίνεστε με την προηγούμενη κυβέρνηση του ΣΥΡΙΖΑ μάς αφήνει παγερά αδιάφορους και πρέπει να σας πω ότι μετά τις εκλογές έχει αρχίσει να κουράζει και τον ελληνικό λαό.

Όμως, η νέα επενδυτική βαθμίδα απαιτεί προσοχή. Κινείται σε μια γκρίζα ζώνη που δεν συγκινεί απαραιτήτως στις αγορές, από τη μία στον χώρο των junk που έχει μεγάλα ρίσκα και μεγάλες αποδόσεις, από την άλλη τα blue chips που αποφέρουν λιγότερο, αλλά τουλάχιστον είναι σίγουρα. Η Ελλάδα μπαίνει σε έναν χώρο ανάμεσα στα δύο, σε ένα ιδιότυπο επενδυτικό no man’s land που θέλει ειδική διαχείριση και προσοχή.

Το δεύτερο χαρακτηριστικό της περιόδου στην οποία μπαίνουμε έχει δυσοίωνες ιδιαιτερότητες στο εσωτερικό και το εξωτερικό της χώρας. Δύο πόλεμοι στην περιοχή, αυξημένες ροές μεταναστών, μια Ευρώπη κατώτερη των περιστάσεων γεωστρατηγικά, με ισχυρή διάθεση αυστηροποίησης των δημοσιονομικών, μια νέα σύγκρουση υπερδυνάμεων, με τις Ηνωμένες Πολιτείες να μπαίνουν σε μια διαχρονική αντιπαράθεση με την Ανατολή σε μια εκλογική χρονιά με πιθανά ολέθρια αποτελέσματα για τα συμφέροντα της χώρας. Οι νέες τεχνολογίες και οι αγορές που δημιουργούν είναι πια εκτός ελέγχου και η Ελλάδα παρακολουθεί από μακριά.

Στο εσωτερικό τα πράγματα είναι ευάλωτα. Συνεχόμενη διεύρυνση ανισοτήτων σε εισόδημα, πλούτο και πρόσβαση στην εξουσία, πληθυσμός σε διαδικασία γήρανσης, με τους νέους που έφυγαν στο εξωτερικό να μένουν εκεί και να κλείνει το παράθυρο για την επιστροφή τους. Η δικαιοσύνη καθυστερεί, η ακρίβεια τρέχει, το κοινωνικό κράτος σε αποδρομή. Υγεία και παιδεία, τα δύο εργαλεία εξισορρόπησης κοινωνικών ανισοτήτων της αγοράς, κολλημένα σε νοοτροπίες, υποδομές και συστήματα του προχθές.

Δεν τα λέμε εμείς αυτά, εσείς τα λέτε για την υγεία και οι διεθνείς οργανισμοί τα λένε για την παιδεία. Στην αγορά φούσκες σε διάφορους τομείς της οικονομίας όπως τα ακίνητα και ο τουρισμός. Λέω φούσκες όχι για να τους απαξιώσω, αλλά διότι βασίζονται σε εξωγενείς παράγοντες που έχουν αλλοπρόσαλλες διαθέσεις.

Η κλιματική αλλαγή εκτός από μακροχρόνιες ανατροπές, ταρακουνάει την καθημερινότητα όλης της κοινωνίας σε όλα τα επίπεδα. Θα ταρακουνήσει το κόστος διαβίωσης για τα νοικοκυριά και το κόστος προστασίας του πολίτη για την Κυβέρνηση και στο βάθος τόκοι.

Το παράθυρο ευκαιρίας που άνοιξε η κυβέρνηση του ΠΑΣΟΚ, πάλι με τις θυσίες του ελληνικού λαού, κλείνει σε λιγότερο από μια δεκαετία. Η επόμενη κυβέρνηση θα κοιτάζει το πρόβλημα στα μάτια, αλλά τότε θα είναι πολύ αργά.

Αυτό το πλαίσιο και αυτή η συγκυρία, απαιτεί προϋπολογισμό ανατροπών, προοδευτικών μεταρρυθμίσεων που αλλάζουν ριζικά το παραγωγικό μοντέλο της χώρας. Πώς το αλλάζουν; Πρώτον, κάνοντας την ελληνική οικονομία δυναμική με τη δυνατότητα να αντεπεξέλθει στις ανάγκες ενός εξαιρετικά εχθρικού διεθνώς πλαισίου. Δεύτερον, διευρύνοντας την παραγωγική βάση της χώρας, αναδιανέμοντας πλούτο μέσα από την αλλαγή των παραγωγικών προτεραιοτήτων, βάζοντας νέους παίκτες στο παιχνίδι, κάνοντας τις μικρές επιχειρήσεις κομβικό κομμάτι του στρατηγικού σχεδιασμού και όχι αντιμετωπίζοντάς τες με έχθρα όπως έκανε το πρόσφατο νομοσχέδιό σας για το φορολογικό.

Απαιτεί έναν προϋπολογισμό με κοινωνική ενσυναίσθηση, που αντιλαμβάνεται την παιδεία και την υγεία ως δίχτυ ασφαλείας, μια κοινή αφετηρία σιγουριάς για χιλιάδες νοικοκυριά που σήμερα ζουν σε καθεστώς φόβου, που αντιλαμβάνεται την κατοικία ως δικαίωμα και την ιδιαίτερη θέση στη νοοτροπία και τις προτεραιότητες της ελληνικής οικογένειας. Είναι ο λόγος που επιμένουμε στη δημιουργία κοινωνικών κατοικιών και φοιτητικών εστιών, που μπορούν να ισορροπήσουν την έκρηξη των τιμών που δημιουργεί η Golden Visa και το Airbnb.

Απαιτεί έναν προϋπολογισμό που θα προέκυπτε από συνεργασίες και συναινέσεις, μέσα από πραγματική διαβούλευση, οι στόχοι του οποίου να γίνουν κτήμα κάθε Ελληνίδας και κάθε Έλληνα, έναν προϋπολογισμό δηλαδή που θα χτίζει μία πραγματικά πατριωτική οικονομία.

Τι σημαίνει πατριωτική οικονομία; Σημαίνει μια οικονομία που δημιουργεί αγορές ενεργά, νέες αγορές για προϊόντα μας στο εξωτερικό, νέες αγορές για υπηρεσίες μας εντός των συνόρων, που θα τραβήξουν πελατεία από την παγκόσμια αγορά, μια οικονομία που επενδύει στα συγκριτικά πλεονεκτήματα της χώρας όχι μόνο με βάση το ΑΕΠ, αλλά με βάση τον πληθυσμό που ασχολείται με τη συγκεκριμένη οικονομική δραστηριότητα.

Για παράδειγμα, το ΑΕΠ της αγροτικής παραγωγής μπορεί να είναι 3% του συνολικού ΑΕΠ, ενώ όμως απασχολεί και δημιουργεί πλούτο για 10% του πληθυσμού της χώρας. Έξι ελληνικά προϊόντα σήμερα έχουν βρει τον δρόμο τους στα καλύτερα ράφια και τα καλύτερα εστιατόρια του κόσμου. Πόσο δύσκολο είναι να προωθήσουμε δέκα ακόμη ελληνικά προϊόντα της ελληνικής γης σε αυτά τα ράφια και αυτά τα εστιατόρια; Πολύ εύκολο, αν το συγκρίνεις ειδικά με μερικά χρόνια πριν που κανένα δεν είχε αυτή τη θέση.

Πόσο δύσκολο είναι να εφαρμόσουμε σε περιφέρειες όπως Θράκη, Ήπειρο, Θεσσαλία, Στερεά, Πελοπόννησο, που σήμερα «πουλούν» τους εαυτούς τους ως φτηνά ελληνικά νησιά, προγράμματα ανάπτυξης εναλλακτικών μορφών τουρισμού, όπως ο τουρισμός περιπέτειας, ο τουρισμός ευεξίας, ο ιατρικός τουρισμός; Καθόλου δύσκολο, διότι σήμερα η Ελλάδα είναι brand. Είναι άλλο να ξεκινάς από το μηδέν και άλλο να έχεις έναν δυνατό κορμό για να χτίζεις τα κλαδιά και μιλούμε για μερικές από τις φτωχότερες περιοχές της Ευρώπης, όπου μικρές επιτυχίες κάνουν τεράστια διαφορά σε κοινωνικές ομάδες που σήμερα υποφέρουν.

Με λίγα λόγια, πατριωτική οικονομία είναι μια οικονομία που σχεδιάζει και υλοποιεί προγράμματα ανάδειξης των πλεονεκτημάτων της Ελλάδας και δεν μιμείται αβίαστα εξωγενή πρότυπα. Δείτε, για παράδειγμα, τη διαφορά των ευρωπαϊκών και ανατολικών αγορών. Εμείς ακόμα κρατώντας το ευαγγέλιο της ελεύθερης αγοράς στο χέρι, αφήνουμε τις ελληνικές επιχειρήσεις στο έλεος της, την ώρα που επιχειρήσεις από την ανατολή σχεδιάζουν και υλοποιούν, με τη βοήθεια του κεντρικού κράτους για να πιέσουν και να δελεάσουν αγορές να ανοίξουν τα προϊόντα και τις υπηρεσίες τους, όπως κάνει η Κίνα, η Ρωσία, η Τουρκία και άλλες.

Στον αντίλογο βέβαια είναι όλοι εκείνοι που λένε: Μα η Ευρώπη έχει πολύ αυστηρά πρότυπα ανταγωνισμού. Αυτό δεν σταμάτησε την Ισπανία από το να προωθεί τα αγροτικά της προϊόντα, την Ιταλία τα λογότυπά της, τη Γερμανία την αυτοκινητοβιομηχανία της, την Αμερική να ανοίγει δρόμους για το LNG της μέσα στην Ευρώπη.

Ο χώρος που αφήνει η Ευρώπη για τη δημιουργία και την ενίσχυση νέων αγορών δεν έχει επ’ ουδενί εξαντληθεί, για να μην σας πω ότι εσείς δεν την έχετε πάρει χαμπάρι ακόμα, για να μη μιλήσω για τις εποχές που η πατρίδα μας ήξερε να διεκδικεί και να κερδίζει, πολιτικές που έμοιαζαν ταμπού, όπως τα μεσογειακά προγράμματα.

Μια τέτοια επιθετική πολιτική υπέρ της ελληνικής οικονομίας χρειάζεται διοικητικές μεταρρυθμίσεις. Η ψηφιοποίηση δεν φτάνει. Χρειάζεται γενναία αποσυγκέντρωση της εξουσίας, που να δημιουργήσει ανταγωνισμό μεταξύ των δημόσιων υπηρεσιών εντός Ελλάδος. Χρειάζεται να ενισχυθούν και να πιεστούν οργανισμοί τοπικής αυτοδιοίκησης. Τα τοπικά πανεπιστήμια, τα επιμελητήρια, οι συνεταιρισμοί, οι συνδικαλιστικοί φορείς επιχειρήσεων και εργαζομένων να συνεργάζονται για να δημιουργήσουν τοπικά προγράμματα ανάπτυξης. Χρειάζεται ένα νέο σύστημα λογοδοσίας, για να μην καταλήξουν αυτοί οι φορείς στις παθογένειες τις δικές σας κατ’ εικόνα και καθ’ ομοίωση του κεντρικού πολιτικού συστήματος.

Χρειάζεται, επίσης, νέα χρηματοπιστωτικά εργαλεία, παράλληλα του τραπεζικού συστήματος, όπως οι περιφερειακές χρηματοοικονομικές δομές που έχουμε προτείνει μέσω του ΕΣΠΑ και μια κυβέρνηση που θα καταλάβει ότι δεν μπορείς να αφήνεις τη δυναμική ανάπτυξη της χώρας και τις πτωχεύσεις σε ένα συντηρητικό τραπεζικό σύστημα, που ακόμα γλείφει τις πληγές της δικής του πτώχευσης και ασχολείται μόνο με τους μεγάλους.

Η σωστή και γενναία αποσυγκέντρωση εξουσίας είναι ο μόνος τρόπος να πετύχουμε τη δίκαιη αναδιανομή του πλούτου, μέσα από την αλλαγή του παραγωγικού μοντέλου. Όσο το κεντρικό πολιτικό σύστημα περιμένει να εγκρίνει τα πάντα, η δυναμική της χώρας εξαρτάται από ένα Μαξίμου που μοιάζει κουρασμένο, ανήμπορο να δει τη μεγάλη εικόνα και αυτό είναι πληγή για την Ελλάδα.

Γνωρίζουμε βέβαια τι θα πει η Κυβέρνηση, διότι αυτή είναι η μόνιμή της επωδός: «Πού θα βρείτε τα λεφτά;».

Για τις μεταρρυθμίσεις, κύριε Μητσοτάκη, το κόστος είναι μηδέν. Θέλει πολιτικό θάρρος, όμως. Για τα άλλα, η απάντηση είναι εκεί που τα αφήσατε: 1,5 δισεκατομμύριο υπολείπεται το Πρόγραμμα Δημοσίων Επενδύσεων, 1 δισεκατομμύριο λιγότερη η απορρόφηση στον τομέα ανάκαμψης, 4,5 δισεκατομμύρια οι λιμνάζοντες πόροι στο «Ελλάδα 2.0», 21 δισεκατομμύρια αυτά που πρέπει να απορροφήσετε μέχρι να κλείσει το πρόγραμμα το 2026, 1 δισεκατομμύριο το μήνα.

Πόσα χρειάζονται για να κάνεις τη Στερεά Ελλάδα τουριστικό προορισμό; Την ίδια ώρα, από τις οκτακόσιες πενήντα χιλιάδες επιχειρήσεις μόνο πενήντα χιλιάδες έχουν πρόσβαση σε τραπεζικό δανεισμό, ενώ πρόσβαση στο ΕΣΠΑ έχει μόνο το 6% και πρόσβαση στο Ταμείο Ανάκαμψης το 3%. Μόλις τριακόσιες ογδόντα επτά επιχειρήσεις μοιράστηκαν τα πρώτα 13 δισεκατομμύρια του Ταμείου Ανάκαμψης, με μέση διάρκεια αποπληρωμής δεκατρία χρόνια και μεσοσταθμικό επιτόκιο –πόσο;- 2%. Για δείτε τι κάνει μια μικρή επιχείρηση που καταφέρνει να περάσει το κατώφλι των τραπεζών, που κοιτάζει το 8 και το 8,5.

Αυτά δεν είναι ατυχήματα, είναι αποτελέσματα των πολιτικών επιλογών μιας κυβέρνησης που εφαρμόζει μοντέλα του χθες, όταν η χώρα βρίσκεται αντιμέτωπη με τις προκλήσεις του σήμερα και του αύριο.

Θα το διορθώναμε εμείς με έναν προϋπολογισμό ή σε μια τετραετία; Όχι βέβαια. Αλλά ένας προϋπολογισμός αποτελεί αφετηρία και ευκαιρία κι εμείς σας πιέζουμε, διότι έτσι όπως πάτε χάνετε την ευκαιρία.

Αξίζει πια να το καταλάβετε. Η Ελλάδα ακόμη και σήμερα έχει απίστευτο πλούτο αδρανοποιημένο, αδρανοποιημένο από φόβο, από έλλειψη εργαλείων και γνώσης, από απουσία συνεργασίας και σύνθεσης, από μία διοίκηση που αγκομαχεί.

Το δικό μας σχέδιο θα εστίαζε εκεί, επιθετικά, πατριωτικά, προοδευτικά, μεταρρυθμιστικά, γιατί σε έναν κόσμο γεμάτο αβεβαιότητα το να μην κινείς είναι έγκλημα.

Αντίθετα, σε αυτό το πλαίσιο που περιέγραψα, η σημερινή Κυβέρνηση και ο προϋπολογισμός της κινούνται σε ένα κλίμα χαλαρό business as usual. Γιατί; Ίσως γιατί είναι χαρούμενοι με την επενδυτική βαθμίδα, ίσως με την πολιτική τους κυριαρχία, τόσο χαρούμενοι που αγνοούν ότι αν συνεχίσουμε έτσι, πλέουμε με μαθηματική ακρίβεια σε παγόβουνο.

Ίσως να σκέφτονται βραχυπρόθεσμα. Μπορεί ο κ. Μητσοτάκης να βασίζεται στην ιδέα ότι δεν θα χειριστεί εκείνος την πρόσκρουση που προμηνύεται. Η Νέα Δημοκρατία όμως θα έπρεπε. Τη δεύτερη φορά που θα αφήσετε τη χώρα στην κατάσταση που τη βρήκαμε το 2009 δεν θα είσαστε τόσο τυχεροί όσο ήσασταν την προηγούμενη. Το δυστύχημα είναι ότι η πολιτική και οι πολιτικοί σας αγνοούν τι σημαίνει εθνικός σχεδιασμός. Το μόνο το οποίο τους ενδιαφέρει είναι να παίρνουν τα εύσημα της Ευρώπης και να είναι καλύτεροι από τους αντιπάλους τους κάθε τέσσερα χρόνια. Έτσι, τεράστια κεφάλαια της καθημερινότητας του πολίτη βρίσκονται εκτός του ραντάρ της Κυβέρνησης και του Κοινοβουλίου. Παράδειγμα η αγροτική πολιτική, η πολιτική για την μικρομεσαία επιχείρηση, ο πολιτισμός, ο αθλητισμός, η υγεία και η παιδεία. Τι εννοώ εκτός ραντάρ; Τα κεφάλαια αυτά για την Κυβέρνηση δεν αφορούν το μέλλον της χώρας αλλά είναι ενοχλητικές εστίες κόστους και γι’ αυτό κάνει μερεμέτια και όχι ανατροπές. Η απόλυτη, δηλαδή, επιβολή των αναγκών της οικονομίας πάνω στην κοινωνία. Κι έτσι η Κυβέρνηση της Νέας Δημοκρατίας είναι ιδιαίτερα χαρούμενη να μείνει προσκολλημένη εκεί που είναι λέγοντας στην κοινωνία «δεν ήρθε ακόμα η σειρά σου». Γιατί; Διότι ο κόσμος είναι πολύ πιο απλός όταν κοιτάζει τους αριθμούς και όχι τους ανθρώπους. Αυτό εξηγεί και πολύ καλά γιατί ο κ. Χατζηδάκης επιμένει να κοιτάει γραφήματα και όχι την Ελληνίδα και τον Έλληνα στα μάτια.

Αγαπητές συναδέλφισσες και αγαπητοί συνάδελφοι, για όποιον έχει επίγνωση του τι γίνεται έξω από αυτό το κτίριο, το business as usual της Κυβέρνησης δεν αναδεικνύει ψυχραιμία. Είναι στρουθοκαμηλισμός. Μορφή παραφροσύνης. Γιατί; Διότι τώρα είναι η ώρα να σκεφτούμε, να σχεδιάσουμε και να υλοποιήσουμε νηφάλια κάτι που η χώρα δεν είχε τη δυνατότητα και την πολυτέλεια να κάνει τόσο καιρό. Τώρα είναι η ώρα να σχεδιάσουμε και να υλοποιήσουμε με γνώμονα το σήμερα και το αύριο, να χτίσουμε εμπιστοσύνη όχι μόνο με τους εταίρους μας αλλά μεταξύ των κοινωνικών ομάδων μέσα στην πατρίδα μας. Διότι αν δεν το κάνουμε και ένα από αυτά που περιέγραψα πριν δεν πάει καλά, θα καταρρεύσει όλο το οικοδόμημα που με τόσο κόπο έχει χτίσει ο ελληνικός λαός. Κι αυτό είναι κάτι που δεν αξίζει ούτε στη χώρα ούτε στο λαό της.

Γι’ αυτό το δικό μας σχέδιο λέει: «Κοινωνία τώρα είναι η ώρα σου. Τώρα είναι η ώρα να πάρουμε τα πράγματα αλλιώς. Να κοιτάξουμε με τα μάτια προσηλωμένα στο σήμερα και το αύριο της πατρίδας μας. Να δούμε τη χώρα όχι γι’ αυτό που είναι, αλλά για όλα αυτά που μπορεί να είναι». Αυτό απαιτούν οι καιροί και εμείς θα είμαστε έτοιμοι την ώρα που θα μας εμπιστευτούν ξανά οι πολίτες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα η κ. Διαμάντω Μανωλάκου, ειδική εισηγήτρια του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Η Κυβέρνηση και ο κύριος Υπουργός μπορεί να πανηγυρίζει για την επενδυτική βαθμίδα, όμως τους μεγαλοεπιχειρηματίες ευνοεί για να δανείζονται φθηνά. Ή καμαρώνετε που αυγαταίνουν τα ματωμένα πρωτογενή πλεονάσματα, όμως είναι απ’ τη φορολεηλασία των λαϊκών στρωμάτων. Ή παρουσιάζετε το ΑΕΠ σε καλύτερη πορεία μέσα στην Ευρωπαϊκή Ένωση αλλά από αυτή την πίτα ελάχιστα περισσεύουν για την υγεία του λαού και τη μόρφωση των παιδιών του, για αυξήσεις μισθών και συντάξεων για να μπορούν να αντιμετωπίζουν τον εφιάλτη της ακρίβειας σε τρόφιμα και βασικά μέσα, τα αυξανόμενα ενοίκια και την ενέργεια αλλά και την πρόνοια, τον πολιτισμό, τον αθλητισμό που στραγγαλίζετε. Δεν υπάρχει συνολικά στοιχειώδης κάλυψη σε βασικές λαϊκές ανάγκες. Και αυτά καθρεφτίζονται στον προϋπολογισμό του 2024.

Σήμερα πεινάνε και όσοι δουλεύουν με μισθούς φτώχειας και όσοι παίρνουν μια χαμηλή σύνταξη. Αυτά είναι τα αποτελέσματα της αντιλαϊκής πολιτικής σας και όσων σας εγκωμιάζουν, κύριε Υπουργέ. Λέτε ότι η Ευρωπαϊκή Ένωση δεν είχε καμία παρατήρηση στον Προϋπολογισμό και πολλά συχαρίκια δεχτήκαμε από τον ΟΟΣΑ, την Ευρωπαϊκή Τράπεζα και την κ. Λαγκάρντ και άλλους. Μα, τη σκληρή πολιτική τους περνάτε και σε αυτόν τον προϋπολογισμό γιατί και εσείς και τα άλλα κόμματα του ευρωμονόδρομου ψηφίζετε και υλοποιείτε την αντιδραστική φιλομονοπωλιακή πολιτική τους. Υποφέρουν οι λαοί για να κερδίζουν οι επιχειρηματικοί όμιλοι. Αυτό κάνετε αδίστακτα και προκλητικά. Και σας αξιολογούν, ναι, σας στηρίζουν ξεδιάντροπα.

Τα πάντα εμπορευματοποιούνται. Ακόμα και το αγνό φίλαθλο συναίσθημα. Τα μέτρα σας όπως και των προηγούμενων κυβερνήσεων στηρίζουν διαχρονικά τη σαπίλα του αθλητισμού - εμπόρευμα και της ομάδας - επιχείρησης με διάφορους τρόπους στρώνοντας το έδαφος για επόμενα εγκλήματα. Ωστόσο υπάρχουν και άλλα μεγάλα προβλήματα. Καίνε καθημερινά τη λαϊκή οικογένεια και θα επιδεινωθούν. Το πιστοποιεί ο προϋπολογισμός σας όσο και να θέλετε να παρουσιάσετε τη νύχτα μέρα.

Στην υγεία στο σύνολο δαπάνης το κράτος συμμετέχει με το 30% περίπου, ενώ οι ιδιωτικές δαπάνες, δηλαδή από την τσέπη μας, είναι 70%, αφού για τις διαγνωστικές εξετάσεις που έχει ανάγκη η λαϊκή οικογένεια υπάρχει περιορισμός ή δεν αποζημιώνονται από τον ΕΟΠΥΥ ή δεν μπορούν να ικανοποιηθούν ανάγκες λόγω υποστελέχωσης ή ελλείψεων στον εξοπλισμό. Παραδείγματος χάρη, μεγάλες λίστες χειρουργείων. Γι’ αυτό η αύξηση κατά 4,5% στο Υπουργείο Υγείας δεν καλύπτει την υποχρηματοδότηση των προηγούμενων χρόνων, τις τεράστιες ελλείψεις σε υποδομές, προσωπικό, εξοπλισμό κ.λπ.. Η κατάσταση θα επιδεινωθεί. Εξάλλου η μικρή αύξηση αφορά σε μεγάλο βαθμό απλήρωτες υποχρεώσεις δημοσίων μονάδων υγείας και όχι κάλυψη νέων αναγκών.

Το ίδιο ισχύει και για το πρόγραμμα δημοσίων επενδύσεων. Χρηματοδοτεί αποσπασματικά και ληξιπρόθεσμα προγράμματα πρόληψης και αναμόρφωση του μηχανισμού clawback, όπως απαιτούν οι φαρμακοβιομήχανοι για να κερδίζουν περισσότερα και να απολύουν ακόμα και συνδικαλιστές, όπως στην ΠΕΙΦΑΣΥΝ για εκφοβισμό. Όμως δεν θα περάσει. Το εγγυώνται οι αγώνες των εργαζομένων.

Θέτετε κριτήριο το οικονομικό στοιχείο. Αντί ενίσχυσης για υγειονομικό προσωπικό που είναι το βασικότερο πρόβλημα μιλάτε για αντοχές της οικονομίας. Δηλαδή, θα συνεχιστεί η υποστελέχωση και επιδείνωση των δημοσίων μονάδων υγείας. Έτσι, συνολικά η ιατροφαρμακευτική περίθαλψη θα ευνοεί τους επιχειρηματικούς ομίλους. Γι’ αυτούς νομοθετείτε. Τα ίδια και στην παιδεία. Κλείνει η στρόφιγγα ακόμα και για λειτουργικά έξοδα και συντήρηση των σχολικών μονάδων που παραμένουν καθηλωμένα χαμηλά εδώ και μια δεκαετία. Ούτε καν σχέδιο αντικατάστασης των εκατοντάδων άθλιων τσίγκινων κουτιών που στεγάζουν μικρά παιδιά προσχολικής ηλικίας.

Σε πρωτοβάθμια και δευτεροβάθμια εκπαίδευση λιγότεροι μόνιμοι εκπαιδευτικοί θα εργαστούν. Μειωμένοι οι πόροι κατά 135 εκατομμύρια. Ταυτόχρονα ξεπερνά το 1,2 δισεκατομμύριο η εξωσχολική στήριξη. Είναι ο Γολγοθάς της εμπορευματοποίησης για κάθε λαϊκή οικογένεια. Οι αναπληρωτές στο 38,5% χωρίς να έχουν καλυφθεί πλήρως τα κενά και τσακισμένοι οι μισθοί τους. Αυξήσεις κοροϊδία. Αφορά μόνο στο επίδομα ευθύνης κίνητρο για υψηλόβαθμα στελέχη ώστε να επιβάλουν όλο το αντιεκπαιδευτικό οπλοστάσιό τους στους υπόλοιπους εκπαιδευτικούς κόντρα στους αγώνες τους, ενάντια στην κατηγοριοποίηση των σχολείων, εκπαιδευτικών και μαθητών όπως είναι η περιβόητη αξιολόγηση που όλοι σας προωθήσατε.

Ταυτόχρονα, ο πολυδιαφημισμένος αντισεισμικός έλεγχος των δημόσιων κτηρίων, που ανατέθηκε από την Κυβέρνηση στο ΤΕΕ, βρίσκεται στο σημείο μηδέν, αν και το 70% των σχολικών κτηρίων κτίστηκαν στις αρχές του αιώνα έως το 1985. Αλλά και τα σχολικά γεύματα βρίσκονται καθηλωμένα στο 35% των μαθητών. Καμμία αύξηση δαπάνης στον προϋπολογισμό, αν και διευρύνεται το φάσμα της φτώχειας.

Προβάλλετε το νέο ψηφιακό σχολείο που θα ανοίξει μια μεγάλη ψηφιακή αγορά και στα σχολεία, όμως, πρέπει να έχετε υπόψη και την αρνητική πείρα από προηγμένες καπιταλιστικές χώρες, όπως Σουηδία και Φιλανδία, οι οποίες εισήγαγαν μαζικά ψηφιακά μέσα στην εκπαίδευση και τώρα τα μαζεύουν στις αποθήκες, διότι οι απόφοιτοί τους υστερούν σε βασικές ικανότητες, όπως είναι η γραφή. Επιστρέφουν, λοιπόν, στο χαρτί και το μολύβι.

Ωστόσο όσο τσιγκούνηδες εμφανίζεστε στη δημόσια υγεία και παιδεία, τόσο απλόχεροι είσαστε με τις στρατιωτικές δαπάνες και τη χρηματοδότηση των νατοϊκών επιχειρήσεων, που ακολουθούν μια σταθερά ανοδική πορεία, εξυπηρετώντας τους σχεδιασμούς της ελληνικής αστικής τάξης για γεωστρατηγική της αναβάθμιση, μέσα από την ανάληψη ακόμα πιο ενεργού ρόλου ευρωατλαντικού χωροφύλακα στην ευρύτερη περιοχή.

Το 2024, λοιπόν, τσακίζεται το εργατικό λαϊκό εισόδημα προκειμένου να στηρίζονται οι νατοϊκοί εξοπλισμοί, που δεν αφορούν στην άμυνα της χώρας αλλά σε επιχειρησιακές ανάγκες του ΝΑΤΟ, όπως αποστολή φρεγατών στην περιοχή της Παλαιστίνης, μαζί με αμερικανονατοϊκή αρμάδα -από αποστολή Patriot στη Σαουδική Αραβία για αντιπυραυλική ασφάλειά της στον πόλεμο με την Υεμένη-, αλλά και ελληνικά οπλικά συστήματα που αποσύρθηκαν από ελληνικά νησιά για να σταλούν στον πόλεμο της Ουκρανίας. Αυτά κάνετε.

Την ίδια στιγμή, οι πλειστηριασμοί πολλαπλασιάζονται και νομοθετείτε για τα κέρδη τραπεζών και «κορακιών». Αν και τα επιτόκια αυξήθηκαν πολλαπλώς, οι μικροεπαγγελματίες –παρ’ όλο που το 65% οφείλει σε ασφαλιστικά ταμεία- φορτώνονται με επιπλέον φορολογικά βάρη από το νέο φορολογικό έκτρωμα, με στόχο τη βίαιη μείωσή τους. Ωστόσο, το μεγάλο κεφάλαιο απολαμβάνει, όχι μόνο φτηνό εργατικό δυναμικό, αλλά και νέες μειώσεις σε φόρους -συγκέντρωση κεφαλαίου- των χρηματιστηριακών συναλλαγών και κατάργηση φόρου σε κρατικά και επιχειρηματικά ομόλογα, ενώ συνεχίζεται η μείωση εργοδοτικών εισφορών κατά τρεις μονάδες. Να γιατί το 95% των φορολογικών εσόδων πληρώνονται από λαϊκά στρώματα.

Προβάλλετε τις αυξήσεις στους μισθούς των δημοσίων υπαλλήλων μετά από δώδεκα χρόνια και χωρίς να παίρνετε υπ’ όψιν τον πληθωρισμό. Ουσιαστικά μονιμοποιείτε τις περικοπές που εφάρμοσαν διαδοχικά οι κυβερνήσεις Νέα Δημοκρατία, ΣΥΡΙΖΑ, ΠΑΣΟΚ, όπως την κατάργηση του 13ου και του 14ου μισθού. Μόνο το 2022 είχαμε πραγματική μείωση 7,5% περίπου του μισθού. Επίσης, η ονομαστική αύξηση στις συντάξεις είναι μόλις 3% κάτω από τον πληθωρισμό και την ελάχιστη αυτή αύξηση δεν την παίρνουν επτακόσιες πενήντα χιλιάδες συνταξιούχοι, δηλαδή το 30%.

Και τι μας παρουσίασε ο κύριος Υπουργός; Τα νούμερα, όχι τα ποσοστά, γιατί θα ντραπεί η ντροπή της κοροϊδίας.

Σε ό,τι αφορά στον αγροτικό τομέα, παρουσιάζεται στον προϋπολογισμό ένα νέο παραγωγικό μοντέλο. Βασικό του κριτήριο είναι το κέρδος του μεγαλοκαπιταλιστή και όχι η ικανοποίηση των αναγκών του λαού για αυτάρκεια σε ποιοτικά τρόφιμα και σε προσιτές τιμές. Γι’ αυτό, βασικούς άξονες της κρατικής παρέμβασης στον προϋπολογισμό έχετε τη συγκέντρωση με κίνητρα, ακόμα και σε συλλογικά σχήματα, της παραγωγής και υπαγωγής της στον έλεγχο των μονοπωλιακών ομίλων.

Σε αυτή την κατεύθυνση είναι και η χορήγηση των επιδοτήσεων της ΚΑΠ στον αγρότη για εξασφάλιση πρώτης ύλης στη βιομηχανία, μέχρι να συγκεντρωθεί η παραγωγή σε λίγα χέρια. Τις επιδοτήσεις, ουσιαστικά, καρπώνονται οι όμιλοι της εμπορίας και μεταποίησης, καταληστεύοντας τον βιοπαλαιστή αγρότη. Γι’ αυτό μεταξύ 2009 και 2020 ο αριθμός των αγροτών μειώθηκε κατά 26,5% σύμφωνα με την ΕΛΣΤΑΤ. Ταυτόχρονα, οι μεγάλες μειώσεις κατά 25% της προκαταβολής στη βασική ενίσχυση, είναι το αποτέλεσμα της νέας ΚΑΠ που στηρίζουν και ψηφίζουν όλα τα κόμματα του ευρωμονόδρομου.

Ακόμα και στον προϋπολογισμό δεν προβλέπεται καμμία έκπτωση στον ειδικό φόρο κατανάλωσης για το αγροτικό πετρέλαιο που καταργήθηκε στο τρίτο μνημόνιο. Ωστόσο, συνεχίζουν να απολαμβάνουν το αφορολόγητο οι εφοπλιστές, οι βιομήχανοι, οι μεγαλοξενοδόχοι, οι αεροπορικές εταιρείες και άλλοι. Δεν προβλέπεται ενίσχυση του ΕΛΓΑ, παρά τις υποσχέσεις για επιπλέον πίστωση 110 εκατομμυρίων ευρώ το 2024, όταν το κόστος παραγωγής έχει εκτοξευτεί και δεν αναπληρώνει το χαμένο εισόδημα ακόμα και από φυσικές καταστροφές. Συνεχίζεται, λοιπόν, η υποχρηματοδότηση των κρατικών φορέων ΟΠΕΚΕΠΕ, ΕΦΕΤ, ΕΛΓΑ, ΕΛΓΟ, «Μπενάκειο». Μαστίζονται από υποστελεχωμένες υπηρεσίες, ιδιωτικοποίηση αρμοδιοτήτων και υποχρηματοδότηση έργων, όπως αντιπλημμυρικά, πρόληψη πυρκαγιών και άλλων -που δεν είναι ανταποδοτικά για το κεφάλαιο- και την ίδια ώρα που δίνονται δισεκατομμύρια για Ραφάλ, το κράτος δεν διαθέτει ούτε ένα αεροπλάνο για τη αντιχαλαζική προστασία. Τόσο πολύ ενδιαφέρεστε για την αγροτιά, γι’ αυτό δίκαια βγαίνουν με τρακτέρ στους δρόμους για το δίκαιο και την επιβίωσή τους.

Τελικά, ο προϋπολογισμός 2024 έχει ταξικό αντιλαϊκό χαρακτήρα. Διευρύνει το χάσμα ανάμεσα στις λαϊκές ανάγκες και τον βαθμό ικανοποίησής τους. Κυριαρχεί η πολιτική ιδιωτικοποίησης και εμπορευματοποίησης βασικών αναγκών του λαού, υποτάσσεται στο κόστος - όφελος σύμφωνα με τις προτεραιότητες της καπιταλιστικής οικονομίας, αφήνοντας στο έλεος τις ανάγκες του λαού.

Συνεπώς, λύση είναι η ανατροπή της καπιταλιστικής απειλής και βαρβαρότητας με συγκέντρωση δυνάμεων για έναν άλλο δρόμο ανάπτυξης, που θα έχει προτεραιότητα την αξιοποίηση όλων των σύγχρονων δυνατοτήτων σε όφελος της εργατικής τάξης και όλου του λαού, με μόνιμη και σταθερή εργασία, αξιοπρεπείς μισθούς και συντάξεις, αποκλειστικά δημόσια και δωρεάν υγεία, παιδεία, πρόνοια, αθλητισμό, πολιτισμό και ό,τι έχει ανάγκη ο λαός, με κεντρικό σχεδιασμό της οικονομίας και τα μέσα παραγωγής στην υπηρεσία του.

Δεν είναι ουτοπία. Υπήρξαν αυτές οι κατακτήσεις από τον περασμένο αιώνα με τον σοσιαλισμό, τον κομμουνισμό και ό,τι λάθη και αδυναμίες υπήρξαν, διορθώνονται. Είναι ένα ποιοτικά ανώτερο σύστημα γιατί φροντίζει τον άνθρωπο και όχι τα καπιταλιστικά κέρδη.

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής, είναι ο κ. Στυλιανός Φωτόπουλος, ειδικός εισηγητής της Ελληνικής Λύσης.

Ορίστε, κύριε συνάδελφε, έχετε τον λόγο.

**ΣΤΥΛΙΑΝΟΣ ΦΩΤΟΠΟΥΛΟΣ:** Κυρία Πρόεδρε, κυρίες και κύριοι συνάδελφοι, θα μου επιτρέψετε να ξεκινήσω με τρεις επισημάνσεις που αφορούν στην ομιλία του κ. Χατζηδάκη.

Επισήμανση πρώτη. Ή ο κ. Χατζηδάκης ψεύδεται στο χαρτί το οποίο έστειλε προς απάντηση της ερώτησης του κ. Βιλιάρδου ή το ΑΕΠ μας έχει φτάσει τα 381 δισεκατομμύρια ευρώ και δεν το ξέρουμε. Αν είναι έτσι, να μας το πείτε για να χαρούμε και να βγούμε στους δρόμους να πανηγυρίζουμε. Και τα δύο δεν μπορεί να συμβαίνουν και να ισχυρίζεται ο Υπουργός ότι το ιδιωτικό χρέος είναι το 100% του ΑΕΠ.

Παρατήρηση δεύτερη. Είπε ότι πριν από λίγο σε αυτήν εδώ την Αίθουσα άκουσε για πρώτη φορά την Αντιπολίτευση σύσσωμη να παραδέχεται αύξηση των άμεσων ξένων επενδύσεων. Προφανώς δεν είχε έρθει στις επιτροπές του Υπουργείου Οικονομικών, στις οποίες κανένας δεν αμφισβήτησε ότι οι άμεσες ξένες επενδύσεις σε απόλυτα νούμερα αυξήθηκαν. Αυτό το οποίο, όμως, έχουμε πει όλοι είναι τα ποιοτικά χαρακτηριστικά τα οποία έχουν αυτές οι άμεσες ξένες επενδύσεις και το έχει πει και η ίδια η Τράπεζα της Ελλάδος. Δε νομίζω ότι μπορεί να κατηγορήσει κάποιος τον κ. Στουρνάρα σε αυτό το σημείο. Οι άμεσες ξένες επενδύσεις βασίζονται στο real estate.

Παρατήρηση τρίτη. Είπε ο κ. Χατζηδάκης ότι τον προϋπολογισμό τον οποίο μας φέρατε προς ψήφιση τον έχει εγκρίνει η Ευρωπαϊκή Ένωση. Υπήρχε περίπτωση να κάνει κάτι άλλο; Υπήρχε περίπτωση να τον απορρίψει; Οι άνθρωποι –μέσα σε εισαγωγικά πάντα-, θέλουν να πάρουν τα χρήματά τους.

Ακούγοντας, λοιπόν, την ομιλία έχω να πω το εξής: Ο κ. Χατζηδάκης αναφέρεται στην Ελλάδα σε σχέση με τους δανειστές, οι οποίοι έχουν μοναδική επιδίωξη να εισπράξουν μέσω της υψηλής φορολογίας και του ξεπουλήματος της δημόσιας ελληνικής περιουσίας. Εμείς έχουμε ως σημείο αναφοράς την επιβίωση και την ευημερία των Ελλήνων. Τι να κάνουμε; Έχουμε άλλες κοσμοθεωρίες.

Τώρα, όσον αφορά στον προϋπολογισμό του 2024 τον οποίο καλούμαστε να εξετάσουμε, είναι ένας προϋπολογισμός με τις εξής ιδιομορφίες, σε σχέση με τους προϋπολογισμούς των προηγούμενων ετών: Είναι, όντως, ο πρώτος ο οποίος συντάσσεται μετά από αρκετά χρόνια με την ελληνική οικονομία να έχει λάβει την επενδυτική βαθμίδα. Αυτό από μόνο του είναι ένα πραγματικά καλό νέο. Μέχρι εκεί.

Είναι ένας προϋπολογισμός, ο οποίος συντάσσεται μετά από τη λήξη μιας πανδημίας, τα απόνερα της οποίας στην εφοδιαστική αλυσίδα -και κατ’ επέκταση στην οικονομία- θα μας απασχολούν για αρκετά χρόνια. Οι επιπτώσεις στον πληθωρισμό, στο δημόσιο χρέος, στα επιτόκια, τα οποία όπως είναι αναμενόμενο ακολουθούν τον πληθωρισμό που επιβλήθηκε, θα μας απασχολούν για πολλά χρόνια. Αυτό είναι κάτι για το οποίο λέγαμε και είχαμε προβλέψει όσοι μιλούσαμε για καταστροφικά lock downs.

Όμως, είναι και ένας προϋπολογισμός, ο οποίος συντάσσεται σε συνθήκες γεωπολιτικές, οι οποίες να μας επιτρέψετε δικαιολογημένα να μας ανησυχούν. Κάτω από αυτές τις προϋποθέσεις και κάτω από αυτές τις συνθήκες, η Ελλάδα θα πρέπει να αναπτυχθεί με ρυθμό 2,9 -από τους υψηλότερους στην Ευρωζώνη- ώστε να προσεγγίσει σε ΑΕΠ τα 234 δισεκατομμύρια ευρώ. Είναι ένας στόχος από μόνος του ιδιαίτερα αισιόδοξος.

Ο πληθωρισμός, όπως σας είπα και νωρίτερα, ήρθε για να μείνει. Παρ’ όλα αυτά, δεν πρέπει να επηρεάσει την ιδιωτική κατανάλωση, η οποία θα πρέπει να παραμείνει -σύμφωνα με τον προϋπολογισμό- σε πολύ υψηλά επίπεδα, όμως, χωρίς δανεικά και χωρίς τις κάνουλες ανοιχτές από την Ευρωπαϊκή Ένωση.

Τα έσοδα από τον τουρισμό θα πρέπει να κάνουν νέο ρεκόρ, καθώς ο πήχης τον οποίον έχετε βάλει -τα 21 δισεκατομμύρια ευρώ- είναι αρκετά υψηλός και ιδιαίτερα για ένα ευαίσθητο προϊόν όπως ο τουρισμός, ο οποίος σε συνδυασμό με τις γεωπολιτικές εξελίξεις αλλά και τα μηνύματα από χώρες που είναι παραδοσιακοί πελάτες για τον ελληνικό τουρισμό, όπως είναι η Γαλλία και η Γερμανία, δεν είναι ευοίωνα, καθώς και οι ίδιες αντιμετωπίζουν οικονομικά προβλήματα.

Οι επενδύσεις θα πρέπει να αυξηθούν κατά 15,1%. Αυτός και αν είναι φιλόδοξος στόχος, καθώς θα πρέπει από τα 10,8 δισεκατομμύρια ευρώ της προηγούμενης χρονιάς να πάμε στα 12,16 δισεκατομμύρια ευρώ. Η ωρίμανση των ευρωπαϊκών προγραμμάτων, δεν νομίζω ότι μπορεί να δικαιολογήσει μια τόσο μεγάλη αύξηση στις επενδύσεις.

Ο πληθωρισμός θα πρέπει να συγκρατηθεί το 2024 στο 2,6% παρά την αβεβαιότητα και τις υψηλές τιμές στα καύσιμα, όπως αναμένεται να ισχύσουν διεθνώς.

Η χώρα θα πρέπει να εμφανίσει πρωτογενές πλεόνασμα 2,1 -αυξημένο κατά μία μονάδα σε σχέση με το 2023- και ρυθμό αύξησης των εσόδων μεγαλύτερο από τον ρυθμό αύξησης των δαπανών. Τα φορολογικά έσοδα, δηλαδή, θα πρέπει να αυξηθούν στα 63 δισεκατομμύρια ευρώ -αυξημένα κατά 1,6 δισεκατομμύρια ευρώ σε σχέση με το 2023- και με την προϋπόθεση, φυσικά -ή τον αστερίσκο, όπως θέλετε πείτε το-, ότι δεν πρέπει μόνο να βεβαιωθούν, πρέπει και να εισπραχθούν.

Η ανεργία θα πρέπει να μειωθεί εντός του 2024 στο 10,6%, που σημαίνει ότι θα πρέπει να δημιουργηθούν αρκετές χιλιάδες νέες θέσεις εργασίας. Και εδώ ερχόμαστε στα ποιοτικά χαρακτηριστικά τα οποία θα πρέπει να έχουν οι άμεσες ξένες επενδύσεις, γιατί με το real estate, όπως καταλαβαίνετε, δεν δημιουργούνται νέες θέσεις εργασίας. Αν δεν αλλάξει το μείγμα της οικονομίας της χώρας, νέες θέσεις εργασίας δεν πρόκειται να δούμε.

Εδώ να σταθώ και σε ένα ακόμα σημείο που αφορά στον προϋπολογισμό του ΟΑΕΔ –νυν ΔΥΠΑ- στον προϋπολογισμό μεταξύ των ετών 2023-2024 σε απόλυτα νούμερα. Το δημόσιο χρέος θα πρέπει -σε απόλυτο νούμερο- να μειωθεί κατά 1 δισεκατομμύριο ευρώ περίπου, ενώ ως ποσοστό του ΑΕΠ θα πρέπει να φτάσει στο 152,3%. Η αύξηση των δαπανών του δημοσίου θα πρέπει να συγκρατηθεί στο 1,7 δισεκατομμύριο ευρώ, ώστε να χωρέσει όλα τα μέτρα στήριξης ή αυτά τα οποία έχετε εξαγγείλει, εν πάση περιπτώσει.

Επιτρέψτε μου να πω και να βάλω έναν τίτλο σε αυτά τα οποία ανέφερα πριν από λίγο στην ομιλία μου και το λέω πολύ καλοπροαίρετα και με πολλή μετριοπάθεια. Μαζεύονται πάρα πολλά «αν» για έναν προϋπολογισμό, ο οποίος πρέπει να είναι σαφής ως προς την αποτελεσματικότητά του.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Ιδιαίτερη εντύπωση μας κάνει το γεγονός ότι στον προϋπολογισμό υπάρχει πρόβλεψη για κατακόρυφη αύξηση των εξαγωγών, σχεδόν υπερδιπλάσια, σε μια χρονιά κατά την οποία ο πληθωρισμός αναμένεται να μειωθεί -σύμφωνα και με τις δικές της εκτιμήσεις- ενώ δεν νομίζω ότι έχουν συνυπολογιστεί οι επιπτώσεις από τις καταστροφικές ζημιές στη Θεσσαλία, επιπτώσεις τόσο προς τον πρωτογενή όσο και στον δευτερογενή τομέα. Σε κάθε περίπτωση, πάντως, η αύξηση των εσόδων από τον ΦΠΑ χαρακτηρίζεται πάρα πολύ μεγάλη, από τα 22,1 δισεκατομμύρια ευρώ στα 24,3 δισεκατομμύρια ευρώ.

Κλείνοντας τώρα τη χρήση του 2023, θα αναφερθώ στο νομοσχέδιο το οποίο καταθέσατε το Σαββατοκύριακο, στο οποίο δεν ξεχάσατε για μία ακόμα φορά να πάρετε μέτρα τα οποία συνεχίζουν τη βίαιη απολιγνιτοποίηση της χώρας. Το πάθημα του προηγούμενου διαστήματος, της προηγούμενης περιόδου και η ανάγκη για ενεργειακή ασφάλεια και αυτάρκεια, δεν έγινε μάθημα. Φορτηγά που μεταφέρουν τον ελληνικό λιγνίτη σε γειτονικές χώρες -όπως τα Σκόπια κ.ά.- και στη συνέχεια αγοράζουμε από αυτές τις χώρες ενέργεια. Τα δικά τους φουγάρα, τα οποία είναι δίπλα στα δικά μας σύνορα, δεν ρυπαίνουν. Μόνο τα δικά μας ρυπαίνουν!

Την ίδια ώρα -και εδώ το κοντράστ είναι τεράστιο- η Τουρκία ξεκινά εντός του 2025 την εμπορική εκμετάλλευση ενός νέου πυρηνικού σταθμού στο Ακούγιου και ανοίγει -κατά την ίδια- την ενεργειακή της βεντάλια, συμπεριλαμβάνοντας όλες τις διαθέσιμες πηγές, πυρηνικά, υδροηλεκτρικά, ΑΠΕ, γεωτρήσεις όπου μπορεί. Κάνει, δηλαδή, ό,τι θα έπρεπε να κάνουμε εμείς και δυστυχώς, δεν το κάνουμε.

Στο ίδιο νομοσχέδιο συμπεριλαμβάνονται ρυθμίσεις διαδικαστικού και μόνο χαρακτήρα -δημοσιολογιστικού για την ακρίβεια- που αφορούν την ΕΑΒ -Ελληνική Αεροπορική Βιομηχανία- και την ΕΑΣ. Δεν γίνεται καμμία κουβέντα, καμμία αναφορά για την ανάγκη συντήρησης και ανάπτυξης της εγχώριας αμυντικής βιομηχανίας, μια αμυντική βιομηχανία την οποία οι ξένοι, εν πάση περιπτώσει όσοι έχουν εκδηλώσει ενδιαφέρον για επενδύσεις, την εγκαταλείπουν. Γιατί, όμως; Όταν εμείς οι ίδιοι -και βάζω πρώτο πληθυντικό- δεν μεριμνούμε για το πιο πολύτιμο περιουσιακό στοιχείο το οποίο έχουν αυτές οι εταιρείες, το οποίο είναι το ανθρώπινο δυναμικό τους. Ούτε η «Lockheed Martin» ούτε κανένας άλλος παγκόσμιος κολοσσός δεν έχει ανάγκη από οικόπεδα και από κτήρια. Έχει ανάγκη από εξειδικευμένο προσωπικό, το οποίο οι παραπάνω εταιρίες διαθέτουν και με το παραπάνω.

Όταν, λοιπόν, η ίδια η χώρα δεν ενδιαφέρεται γι’ αυτό το περιουσιακό στοιχείο, οι ξένοι επενδυτές το μόνο που έχουν να κάνουν είναι να φύγουν και να τους προσλάβουν και να τους πάνε όπου ακριβώς αυτοί θέλουν.

Έχω εδώ -και να μου επιτρέψετε- έναν πίνακα που αφορά στο κόστος συντήρησης αεροσκαφών, το κόστος συντήρησης όπως γίνεται στην ΕΑΒ και το κόστος συντήρησης όπως γίνεται στους ιδιώτες. Επιτρέψτε μου να σας δώσω μια τάξη μεγέθους. Πυροσβεστικά CL-215 και CL-415, οι εκτιμήσεις εδώ πέρα των τεχνικών είναι πάρα πολύ φειδωλές. Κόστος συντήρησης στην ΕΑΒ ανά αεροσκάφος, 1,5 εκατομμύριο ευρώ. Το ίδιο αεροσκάφος στη «SABENA» στη Γαλλία μας κοστίζει άνω των 2,5 εκατομμυρίων ευρώ. Ελικόπτερα Σούπερ Πούμα, κόστος συντήρησης στην ΕΑΒ, 1 εκατομμύριο ευρώ. Στην αντίστοιχη εταιρεία στην Ισπανία άνω των 3 εκατομμυρίων ευρώ, ενώ στη «RUAG» στην Ελβετία 8 εκατομμύρια ευρώ. Αυτά τα χρήματα, αν τα δούμε ψυχρά, δημοσιολογιστικά, τα πληρώνει ο Έλληνας φορολογούμενος. Δεν σας λέω για το ιδεαλιστικό όραμα που έχουμε εμείς, το εθνικοκεντρικό, το να παράγουμε μόνοι μας όπλα, το να μένουν οι Έλληνες επιστήμονες εδώ, να έχουν δουλειά οι Έλληνες εργαζόμενοι και οι Έλληνες επιστήμονες. Σε απλό δημοσιονομικό πλαίσιο αν το δούμε, πάλι μέσα μπαίνουμε.

Αγνοείτε, κύριοι συνάδελφοι της Συμπολίτευσης και της Κυβέρνησης, τις φωνές σύσσωμης της Αντιπολίτευσης, η οποία ζητά τη μείωση συντελεστών ΦΠΑ σε βασικά καταναλωτικά αγαθά, προκειμένου να ανακουφιστούν τα πιο ευάλωτα από τα νοικοκυριά και από τους συμπολίτες μας.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Δεν θα κάνω κατάχρηση. Ένα, δύο λεπτά ακόμη, κύριε Πρόεδρε.

Σε αντίθεση με τα παραπάνω, εσείς προχωρήσατε σε μειώσεις στον φόρο χρηματιστηριακών συναλλαγών. Δεν χρειάζεται να σας πω ποιοι ευνοούνται από τον φόρο χρηματιστηριακών συναλλαγών και τη μείωσή του, όπως, επίσης, και στον φόρο συγκέντρωσης κεφαλαίου. Ήταν και τα δύο στο φορολογικό νομοσχέδιο το οποίο ψηφίστηκε την προηγούμενη Πέμπτη. Από 0,5 το πήγατε σε 0,2. Για τη συζήτηση, γιατί δεν είστε υποχρεωμένοι να το ξέρετε όλοι και για ενημέρωση της Ολομέλειας, ο φόρος συγκέντρωσης κεφαλαίου δεν επιβάλλεται στη σύσταση μιας νέας εταιρείας, αλλά επιβάλλεται στις αυξήσεις μετοχικού κεφαλαίου. Αυτό σημαίνει ότι αν οι ελεύθεροι επαγγελματίες, οι οποίοι -και κατά τη δική σας άποψη- πρέπει να κλείσουν τις ατομικές επιχειρήσεις και πάνε να δημιουργήσουν πιο μεγάλα συνεργατικά σχήματα, δεν τους αφορά. Ποιους αφορά η αύξηση μετοχικού κεφαλαίου; Τα funds και τα κοράκια τα οποία θα έρθουν να αγοράσουν τις ελληνικές εταιρείες. Η Ελλάδα αφελληνίζεται σε όλα τα επίπεδα και εμείς «πετάμε χαρταετό».

Αν αυτό το οποίο λέω σας φαίνεται υπερβολικό ή ακόμα και απίστευτο, έχω εδώ από την ΑΑΔΕ τα στατιστικά του ΕΝΦΙΑ του 2021 και του 2022. Τι λένε; Τα φυσικά πρόσωπα στα οποία βεβαιώθηκε ο ΕΝΦΙΑ το 2021 ήταν επτά εκατομμύρια εκατόν ογδόντα χιλιάδες. Τα φυσικά πρόσωπα στα οποία βεβαιώθηκε ο ΕΝΦΙΑ το 2022 ήταν επτά εκατομμύρια εκατόν τριάντα πέντε χιλιάδες. Έχουμε, δηλαδή, μείωση. Οι Έλληνες ξεπουλάνε. Το καταθέτω στα Πρακτικά.

(Στο σημείο αυτό η Βουλευτής κ. Στυλιανός Φωτόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αντίθετη πορεία είχαν τα νομικά πρόσωπα, οι εταιρείες, οι οποίες το 2021 ήταν εξήντα οκτώ χιλιάδες πεντακόσιες σαράντα δύο και το 2022 αυξήθηκαν σε εβδομήντα μία χιλιάδες τετρακόσιες πενήντα δύο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μόλις την προηγούμενη εβδομάδα ψηφίστηκε, εν μέσω αντιδράσεων -όχι από την Αντιπολίτευση, από την ίδια την κοινωνία και από τους φορείς-, το νέο φορολογικό νομοσχέδιο, το οποίο υποτίθεται θα συμβάλει στην καταπολέμηση της φοροδιαφυγής. Μεταξύ άλλων ψηφίσατε οι ελεύθεροι επαγγελματίες να δέχονται υποχρεωτικά από 1-1-2024 πληρωμές μέσω του συστήματος IRIS από ιδιώτες και μέχρι του ποσού των 500 ευρώ, για τον εξής λόγο ότι δεν έχει προμήθεια, άρα θα γλιτώσουν από τις προμήθειες των POS. Δεν πέρασε μια βδομάδα και ακούμε: «Τέλος οι δωρεάν πληρωμές με IRIS, έρχονται τσουχτερές προμήθειες, οι τράπεζες πάνε στο 1%». Παρακαλώ αν δεν ισχύει, να το διαψεύσετε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Δεν υπάρχει χρέωση για ποσά μέχρι 500 ευρώ αλλά από άτομο σε άτομο.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, θα τοποθετηθείτε μετά, δεν θέλω διάλογο.

Παρακαλώ, κύριε συνάδελφε, ολοκληρώστε, πλησιάζετε τα δεκαπέντε λεπτά.

**ΣΤΥΛΙΑΝΟΣ ΦΩΤΟΠΟΥΛΟΣ:** Πριν από λίγες ημέρες στην αρμόδια επιτροπή είχαμε τον εκπρόσωπο της Τράπεζας της Ελλάδος. Από τη συζήτηση την οποία κάναμε προέκυψαν ενδιαφέροντα στοιχεία, ενώ μετά από αυτή τη συνεδρίαση μαθαίνουμε πως όντως η Τράπεζα της Ελλάδος ελέγχει πιο εντατικά τους servicers. Επιβάλλει πρόστιμα αρκετά μεγαλύτερα σε σχέση με τα 243.000 ευρώ που είχε επιβάλει μέχρι τότε. Αυτό είναι μια καλή πρακτική. Να τη βοηθήσουμε, όμως, εμείς -γιατί είμαστε άνθρωποι της καθημερινότητας, άνθρωποι της αγοράς- και να της πούμε να πάει εδώ στο κέντρο της Αθήνας…

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, τη φράση σας παρακαλώ και ολοκληρώστε.

**ΣΤΥΛΙΑΝΟΣ ΦΩΤΟΠΟΥΛΟΣ:** Ολοκληρώνω, κύριε Πρόεδρε, δεν θα αργήσω.

**ΠΡΟΕΔΡΕΥΩΝ (Γεώργιος Γεωργαντάς):** Δεν θα σας αφήσω πάνω από τα δεκαέξι λεπτά. Σας το λέω από τώρα. Ολοκληρώστε.

**ΣΤΥΛΙΑΝΟΣ ΦΩΤΟΠΟΥΛΟΣ:** Ας πάει, λοιπόν, να ελέγξει τα εμβάσματα τα οποία δεν κλείνουν.

Και τέλος για να μην κάνω κατάχρηση του χρόνου...

**ΠΡΟΕΔΡΕΥΩΝ (Γεώργιος Γεωργαντάς):** Κάνετε κατάχρηση, υπερβαίνετε τον χρόνο.

**ΣΤΥΛΙΑΝΟΣ ΦΩΤΟΠΟΥΛΟΣ:** Δεν θα κουραστούμε να σας υπενθυμίζουμε το νούμερο 1 πρόβλημα της Ελλάδας: Η υπογεννητικότητα, το δημογραφικό. Μία μόνο κυβέρνηση τα τελευταία χρόνια κατάφερε να κάνει αντιστροφή των γεννήσεων. Ήταν η κυβέρνηση του Κωνσταντίνου Καραμανλή την περίοδο 2005-2009. Υπάρχει, δηλαδή, μπούσουλας. Μπορείτε να τον αντιγράψετε. Κάντε το, γιατί οι Έλληνες γερνάνε και πεθαίνουν.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, μία ανακοίνωση προς το Σώμα. Βλέπουμε ότι με τον αριθμό των ομιλητών, έξω από αυτόν τον πρώτο κύκλο των κατά προτεραιότητα ομιλητών που είχε ανακοινωθεί, θα υπάρξει η δυνατότητα να μιλήσει ο πρώτος κύκλος των ομιλητών όπως φαίνεται από τις καταστάσεις οι οποίες υπάρχουν. Ενημερώνουμε από τώρα, εγκαίρως, για να μπορέσει να υπάρχει η συνεννόηση και η τακτοποίηση. Θα μπορέσει να μιλήσει και ο πρώτος κύκλος των ομιλητών σήμερα, έτσι ώστε να είναι πιο άνετες οι συνεδριάσεις τις επόμενες ημέρες.

Καλούμε τώρα από την Κοινοβουλευτική Ομάδα των Σπαρτιατών τον κ. Χαλκιά.

Παρακαλώ, κύριε συνάδελφε, έχετε τον λόγο.

**ΑΘΑΝΑΣΙΟΣ ΧΑΛΚΙΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, η σημερινή συζήτηση βρίσκει τη χώρα μας να λειτουργεί κάτω από ιδιαίτερα δυσμενείς συνθήκες. Από τη μια έχουμε τις αυξανόμενες πιέσεις στην ελληνική οικονομία λόγω του πληθωρισμού και από την άλλη έχουμε τη γεωπολιτική αστάθεια στη Νοτιοανατολική Μεσόγειο που εντείνει την ήδη υπάρχουσα ενεργειακή κρίση. Σε αυτό το μεταβαλλόμενο περιβάλλον θα αναμέναμε να δούμε κάποιο ουσιαστικό μέτρο πολιτικής από την Κυβέρνηση, αλλά αυτό δεν το βλέπουμε. Δεν υπάρχει καν πρόβλεψη για αυτή την αβεβαιότητα.

Η Κυβέρνηση προβλέπει ανάπτυξη για το 2024 της τάξεως του 2,9%, την ίδια στιγμή που η Ευρωπαϊκή Επιτροπή και το Διεθνές Νομισματικό Ταμείο λένε ότι δεν πρόκειται να ξεπεράσει το 2,2%. Προφανώς, έχουν συνυπολογίσει τους κινδύνους, κάτι που έπρεπε να είχαμε κάνει εμείς πρώτοι, αλλά μάλλον η Κυβέρνηση βλέπει τους κινδύνους σαν ψιλά γράμματα άνευ σημασίας, όπως παραβλέπει και την πραγματική οικονομική κατάσταση των Ελλήνων πολιτών. Δύο στους δέκα Έλληνες πολίτες κινδυνεύουν με φτώχεια ή και κοινωνικό αποκλεισμό, σύμφωνα με τα τελευταία δημοσιευμένα στοιχεία της ΕΛΣΤΑΤ, με την αναλογία να αυξάνεται όταν αφορά στις πολύτεκνες οικογένειες, μία στις τρεις.

Στις 23 Νοεμβρίου δημοσιεύτηκε και έρευνα της ΕUROSTAT που δείχνει ότι οι Έλληνες παρουσιάζουν αρνητικό ρυθμό αποταμίευσης. Τι σημαίνει αυτό σε απλά λόγια; Ότι έχουν ξεκινήσει να δαπανούν τις οικονομίες τους, προκειμένου να ανταπεξέλθουν στο αυξημένο κόστος διαβίωσης. Οικονομίες μιας ζωής αντί να επενδυθούν κάπου δαπανώνται για να πληρωθεί το σουπερμάρκετ και ο λογαριασμός του ρεύματος. Χαρακτηριστικό των αυξήσεων που παρατηρούνται στην αγορά είναι η αύξηση σε είδη διατροφής 9% σε σχέση με το 2022, σε ψωμί και δημητριακά, κρέας, ψάρια, γαλακτοκομικά και αυγά, φρούτα, λαχανικά και λάδι. Έχει φτάσει το ελαιόλαδο να πωλείται προς 10 ευρώ το λίτρο, ίσως και παραπάνω τις τελευταίες ημέρες. Πώς θα ταΐσει τα παιδιά του ο Έλληνας; Το πρόβλημα δεν λύνεται ούτε με τις δήθεν αυξήσεις στους μισθούς ούτε με την πολιτική των pass. Μπορεί ο ρυθμός πληθωρισμού να είναι μικρότερος σε σχέση με πέρυσι, αλλά παραμένει. Αυτό τι σημαίνει; Σημαίνει ότι οι τιμές εξακολουθούν να αυξάνονται, απλά με μικρότερο ρυθμό σε σχέση με πριν.

Η αύξηση στους μισθούς και στις συντάξεις δεν επαρκούν για να καλύψουν το αυξανόμενο κόστος διαβίωσης εντός της χώρας μας. Ειδικά, όταν αυτή συνοδεύεται με φορολογικές αφαιμάξεις, όπως αυτές που ψηφίσατε την προηγούμενη εβδομάδα. Σας το είπαμε και τότε, το λέμε και τώρα: το μόνο που θα καταφέρετε είναι να εξαλείψετε την ήδη περιορισμένη μεσαία τάξη. Ο Έλληνας έχει χάσει κάθε ελπίδα για το ευ ζην. Είναι σε κατάσταση μετά βίας «επιζήν».

Λύσεις υπάρχουν. Όμως, λύσεις που θα επιτρέψουν στη χώρα μας να γίνει κύριος του εαυτού της και όχι ο φτωχός συγγενής της Ευρώπης. Για αρχή, πρέπει να προχωρήσουμε σε ανασυγκρότηση του πρωτογενούς τομέα παραγωγής μας, με έμφαση στην ενίσχυση της επιχειρηματικότητας, ειδικά των νέων σε ακριτικές περιοχές της χώρας. Μέχρι στιγμής καμμία πρωτοβουλία δεν έχουμε δει από την Κυβέρνηση. Δεν βλέπουμε να γίνεται κίνηση προς στήριξη των αγροτών, των κτηνοτρόφων μας για να αποκτήσουν μακροπρόθεσμα βιώσιμες παραγωγές.

Τόσο ο πόλεμος στην Ουκρανία όσο και οι περιορισμοί που τίθενται από την κοινή αγροτική πολιτική έχουν περιορίσει σημαντικά το διαθέσιμο εισόδημα των αγροτών και των κτηνοτρόφων. Και η μόνη πολιτική που ασκείται είναι η πολιτική των αποζημιώσεων, που δίνονται σε κάποιες περιπτώσεις όπου καταστράφηκε η παραγωγή. Αν δείτε προσεκτικά τον τρόπο και τα ποσά που δίνονται, δεν είναι ικανά να αντισταθμίσουν την απώλεια, πόσω μάλλον για να ξαναφτιάξουν αυτοί οι άνθρωποι όσα έχασαν.

Θα πρέπει να δοθούν κίνητρα για να μείνουν οι νέοι και οι νέες μας στην επαρχία, να δώσουν ζωή στις ακριτικές μας περιοχές, να ανασυντάξουν τον πρωτογενή τομέα. Αλλά για να γίνει αυτό θα πρέπει πρώτα να αντιμετωπιστούν και ορισμένα πιο δομικά προβλήματα. Θα πρέπει να υπάρχουν νοσοκομεία, σχολεία και αστυνομικά τμήματα σε κάθε περιοχή. Όχι να πρέπει τα παιδιά να κάνουν ταξίδι για να παρακολουθήσουν μάθημα, όχι να πρέπει ένας άρρωστος να μείνει μέρες χωρίς να τον δει γιατρός. Η ίδια η ΠΟΕΔΗΝ λέει ότι μένουν θέσεις αδιάθετες σε χωριά και νησιά, όχι επειδή δεν υπάρχουν γιατροί, αλλά επειδή δεν θέλουν να πάνε, γιατί δεν βρίσκουν σπίτια φτηνά να μείνουν. Το ίδιο και οι δάσκαλοι, το ίδιο και οι αστυνομικοί, το ίδιο και οι λιμενικοί μας, το ίδιο και οι στρατιωτικοί μας. Το κράτος θα μπορούσε να προβλέψει να υπάρχουν κατοικίες γι’ αυτές τις κατηγορίες εργαζομένων. Δεν είναι δυνατόν να βλέπουμε δασκάλους να κοιμούνται σε παραλίες μέχρι να λήξει η τουριστική σεζόν. Δεν είναι δυνατόν στρατιωτικοί να αποχωρίζονται τις οικογένειές τους, επειδή στην επαρχία δεν υπάρχουν σπίτια φτηνά για να νοικιάσουν.

Και τώρα, μια που αναφέρομαι στους στρατιωτικούς, να υπενθυμίσω ότι οι νέοι υπαξιωματικοί και αξιωματικοί βγαίνουν με έναν μισθό της τάξεως των 750-800 ευρώ. Λέγοντας νωρίτερα τα στοιχεία για την ακρίβεια, ας αναλογιστούμε πώς επιβιώνουν αυτοί οι άνθρωποι. Αυτούς που εμείς χειροκροτούσαμε στις 21 Νοεμβρίου, ημέρα των Ενόπλων Δυνάμεων και λέγαμε «τι καλοί που είναι, πόσο δύσκολο το επάγγελμά τους». Και τι κάνουμε; Δεν βλέπουμε ένα κονδύλι –δίνουμε για Youth Pass 30 εκατομμύρια ευρώ- για να χτιστούν κατοικίες πέριξ την Αθήνα, δίπλα από την ΑΣΔΥΣ, ΑΣΔΕΝ που έχουμε τόσες εκτάσεις που ανήκουν στον ελληνικό στρατό. Θα μπορούσε το κράτος μας να κάνει κατοικίες, να μένουν αυτοί οι άνθρωποι εκεί, να γλιτώνουν το ενοίκιο. Ένας αξιωματικός με είκοσι επτά χρόνια υπηρεσία έχει έναν μισθό των 1.500 ευρώ περίπου. Ας αναλογιστούμε αυτός ο άνθρωπος να δίνει 700-800 ευρώ για να ζήσει αυτός, η γυναίκα του, τα παιδιά του, ενδεχομένως, να τα σπουδάσει με ένα υπόλοιπο 700 ευρώ. Και μετά λέμε ότι έχουν αξιοπρέπεια οι αξιωματικοί μας. Πού να τη βρουν; Αφού την έχουν χάσει με εμάς που έχουν μπλέξει.

Θέλουμε, επίσης, να δει η Κυβέρνηση τις μεταθέσεις και ειδικά στους τελικούς βαθμούς. Πώς περιμένετε να μείνουν οι νέοι μας στην επαρχία, χωρίς να υπάρχουν καλυμμένες αυτές οι βασικές ανάγκες; Και αν δεν μείνουν, ποιος θα δουλέψει τη γη; Η Κυβέρνηση προτιμάει να δώσει άδεια εργασίας σε άτομα που μπήκαν παράνομα στη χώρα για να κάνουν αυτές τις δουλειές, παρά να μεριμνήσει για τους γηγενείς κατοίκους.

Ένα ακόμα ζήτημα που πλήττει την ελληνική κοινωνία είναι, όπως προανέφερα, αυτό της ενεργειακής κρίσης. Ο παρών προϋπολογισμός δεν λύνει το πρόβλημα της ακρίβειας, το οποίο επιδεινώνεται με την πάροδο του χρόνου. Η λανθασμένη ενεργειακή πολιτική της Κυβέρνησης έχει δείξει μέχρι τώρα τα αρνητικά της αποτελέσματα στους καταναλωτές και παίζει κυρίαρχο ρόλο στη γενικευμένη άνοδο των τιμών. Η πραγματοποιούμενη απολιγνιτοποίηση της χώρας έχει καταστεί δόγμα πίστεως για την Κυβέρνηση, αλλά και για τον πρόεδρο και διευθύνοντα σύμβουλο της ΔΕΗ κ. Γεώργιο Στάσση. Μέχρι τώρα, αυτό το δόγμα πίστεως, έχει επιβαρύνει τον προϋπολογισμό λόγω των διαφόρων επιδομάτων και ειδικά της ενέργειας, τα οποία, όμως, ζητούνται πίσω από τους πολίτες με τη μορφή φόρων και μάλιστα, διά των απαρχαιωμένων τεκμηρίων.

Φθηνή ενέργεια, κύριε Υπουργέ, σημαίνει ευτυχισμένα νοικοκυριά, ευτυχισμένες επιχειρήσεις, πέφτει το κόστος για τις επιχειρήσεις, έχουμε μείωση στις τιμές των αγαθών και έχουμε ανάπτυξη της οικονομίας. Ο κατατεθειμένος προϋπολογισμός επιβεβαιώνει ότι η Κυβέρνηση δεν διστάζει -εν μέσω αυξημένων κερδοσκοπικών τιμών ενέργειας- να συνεχίσει τη σχεδιασμένη κατάργηση της ηλεκτροπαραγωγής με λιγνίτη, ενώ η πρόσφατη εμπειρία απέδειξε πόσο χρήσιμη και επωφελής υπήρξε η νέα λιγνιτική μονάδα ηλεκτροπαραγωγής «Πτολεμαΐδα V», όταν ξεκίνησε να λειτουργεί από τον Φεβρουάριο του 2023. Η μονάδα αυτή είναι ισχύος 660 MW και είναι η πιο σύγχρονη του είδους της. Έχει χαμηλότερους ρύπους και υψηλότατη απόδοση, η οποία ανέρχεται στο 45% σε σχέση με το 30% των άλλων μονάδων. Επιπλέον, εφόσον η παραγόμενη ενέργεια χρησιμοποιείται και για τη λεγόμενη τηλεθέρμανση των γύρω περιοχών, η απόδοση φτάνει και αυξάνεται στο 50%, ποσοστό πολύ ικανοποιητικό για τέτοιες μονάδες ηλεκτροπαραγωγής. Ανταγωνίζεται επαξίως μονάδες ηλεκτροπαραγωγής που χρησιμοποιούν φυσικό αέριο στο θέμα της μείωσης των ρύπων, λόγω των ελάχιστων δυνατών εκπομπών διοξειδίου του άνθρακα.

Γνωρίζει, όμως, κάποιος ότι η ηλεκτροδότηση της χώρας κατά τον καύσωνα του περασμένου καλοκαιριού δεν παρουσίασε πρόβλημα έλλειψης ενέργειας λόγω της ηλεκτροπαραγωγής μονάδας «Πτολεμαΐδα V» που λειτουργούσε με λιγνίτη; Και όχι μόνο αυτό, αλλά οι λιγνιτικές μονάδες απέφεραν συνολικά όφελος 700 εκατομμυρίων ευρώ στους καταναλωτές, κατά τη διάρκεια της τελευταίας ενεργειακής κρίσης, δηλαδή το μισό ποσό της επένδυσης περίπου, ήταν γύρω στο 1,5 δισεκατομμύριο ευρώ, γι’ αυτή τη μονάδα «Πτολεμαΐδα V».

Παρ’ όλα αυτά η Κυβέρνηση καθώς και ο πρόεδρος και διευθύνων σύμβουλος της ΔΕΗ -που ανέλαβε και ως νέος αντιπρόεδρος της EURELECTRIC, η οποία είναι η ένωση ευρωπαϊκών εταιρειών ενέργειας-, κ. Γεώργιος Στάσσης έχουν κηρύξει διωγμό κατά του λιγνίτη, ο οποίος αποτελεί εθνικό πλούτο και ενεργειακή εφεδρεία για τη χώρα αποδεδειγμένης αξίας. Ο κ. Στάσσης επιθυμεί σφοδρώς να τελειώνει με τον λιγνίτη και ακόμα με την ηλεκτροπαραγωγική μονάδα «Πτολεμαΐδα V», την οποία θέλει να μετατρέψει σε μονάδα που θα λειτουργεί με φυσικό αέριο.

Θα καταθέσω αργότερα, στο τέλος της ομιλίας μου στα Πρακτικά αυτά που θα σας πω. Εδώ πέρα έχω τις δηλώσεις του, τον Φεβρουάριο του 2022. Το φυσικό αέριο εκπέμπει μεθάνιο, το οποίο είναι ιδιαίτερα ρυπογόνο και δεν το λέω εγώ, το λένε οι επιστήμονες. Η Ευρωπαϊκή Ένωση προσανατολίζεται σε επιβολή μέτρων κατά των εκπομπών μεθανίου. Γι’ αυτόν τον λόγο, λοιπόν, οι ηγέτες της Ευρωπαϊκής Ένωσης, ενώ το γνώριζαν από την αρχή, συμφώνησαν στην υιοθέτηση χρήσης του φυσικού αερίου, λόγω ισχυρών πιέσεων από παράγοντες της βιομηχανίας φυσικού αερίου.

Επίσης, θα καταθέσω ένα σχετικό δημοσίευμα για τον ελληνικό ορυκτό πλούτο, όπου σε ειδική έκθεση -επίσης από τον ΟΗΕ- αναφέρεται ότι «η χρήση λιγνίτη είναι λιγότερο επιβλαβής από τη χρήση του φυσικού αερίου, ιδίως όταν υπάρχουν διαρροές του αερίου αυτού στην ατμόσφαιρα».

Επίσης, θα καταθέσω στα Πρακτικά ότι δεν προκαλεί υπερθέρμανση το διοξείδιο του άνθρακα.

Και θέλω να κλείσω και δεν πρέπει να συνεχίσουμε με την απολιγνιτοποίηση της χώρας μας. Θα πρέπει να αναρωτιόμαστε, λοιπόν, τι συμβαίνει με τον έλεγχο της συγκεκριμένης καταγγελίας. Είχα καταγγείλει στην επιτροπή τι γίνεται με την Επιτροπή Ανταγωνισμού.

Είναι υποστελεχωμένη και αυτή και δεν μπορεί να λειτουργήσει; Η Ισπανία και η Πορτογαλία έχουν εκκινήσει διαδικασίες για να αλλάξει το σύστημα στην Ευρωπαϊκή Επιτροπή. Πρέπει να σκεφτούμε κι εμείς ανάλογα βήματα για να φύγουμε από το Χρηματιστήριο Ενέργειας.

Θα ήθελα να κλείσω με την υποδοχή του κ. Ερντογάν. Ο κ. Ερντογάν είχε πει ότι θα έρθει νύχτα. Ο κ. Ερντογάν μας έχει μιλήσει για τη «γαλάζια πατρίδα», όταν έχει διεθνή απομόνωση από τις Ηνωμένες Πολιτείες, από χώρες της Ευρωπαϊκής Ένωσης, από το Ισραήλ. Ήρθε να ζητήσει γαίαν και ύδωρ. Και αντί να απαντήσετε ότι γαίαν και ύδωρ ου δίδομεν, απαντάτε με τη συμφωνία των Αθηνών, που ενδεχομένως είναι χειρότερη από αυτή της Μαδρίτης.

Ας θυμίσουμε, λοιπόν, οι Σπαρτιάτες τη δική μας «γαλάζια πατρίδα». Εάν επιβιώσαμε ως έθνος επί χιλιάδες χρόνια, οφείλεται στη θάλασσα και τον ζωτικό χώρο του έθνους μας που είναι η Ανατολική Μεσόγειος. Εάν χάσουμε αυτόν τον χώρο δεν θα υπάρχουμε ως έθνος πλέον. Ήρθε η ώρα και η στιγμή για στρατιωτική και ενεργειακή συνεργασία Ελλάδας – Κύπρου – Ισραήλ - Αιγύπτου, με τη δημιουργία του EastMed και την εξόρυξη των υδρογονανθράκων της Ανατολικής Μεσογείου, αφήνοντας σε απομόνωση την Τουρκία και τροφοδοτώντας με ενέργεια την Ευρωπαϊκή Ένωση, ώστε να έχουμε και επανεκκίνηση της ευρωπαϊκής οικονομίας.

Οι Σπαρτιάτες θα «φυλάξουμε Θερμοπύλες» απέναντι στην επαίσχυντη συμφωνία των Αθηνών -χειρότερη της συμφωνίας της Μαδρίτης- και θα μας βρείτε απέναντι σε οποιαδήποτε εκχώρηση σε ό,τι μας ανήκει.

Σας ευχαριστώ πάρα πολύ.

(Στο σημείο αυτό ο Βουλευτής κ. Αθανάσιος Χαλκιάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής από την Κοινοβουλευτική Ομάδα της Νέας Αριστεράς κ. Ευκλείδης Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, ακούσαμε από πολλούς ότι είναι κορυφαία στιγμή, ότι είναι το πιο σημαντικό πράγμα που γίνεται στη Βουλή.

Επιτρέψτε μου, να το αμφισβητήσω. Επιτρέψτε μου, να αμφισβητήσω ότι αυτός ο προϋπολογισμός δίνει την ευκαιρία για μια σοβαρή συζήτηση, για δύο λόγους που θα τους εξηγήσω παρακάτω.

Κατ’ αρχάς, δεν υπάρχει καμμία αίσθηση του επείγοντος. Αυτός ο προϋπολογισμός δεν χτίζεται πάνω σε μια καλή απεικόνιση της κοινωνικής και οικονομικής κατάστασης της χώρας μας.

Δεύτερον, είναι ένας προϋπολογισμός που αφήνει απ’ έξω εκεί που γίνεται η πραγματική δουλειά της Κυβέρνησης. Δηλαδή, προσπαθεί να εντοπίσει ότι εδώ είναι τα σημαντικά, ενώ εμείς ξέρουμε ότι είναι κάπου αλλού τα σημαντικά.

Αρχίζω με το πρώτο: Αντιμετωπίζει την κοινωνία με κάποιο τρόπο που τον αντιμετωπίζουν οι ίδιοι οι άνθρωποι της κοινωνίας; Τα στοιχεία σάς τα έχουμε δώσει και στις επιτροπές.

Δεν υπάρχει λόγος να ξαναπώ και να ξανααποδείξω για το πόσο χαμηλοί είναι οι μισθοί, για τις αυξήσεις που δεν καλύπτουν τον πληθωρισμό, για το μέγεθος της φτώχειας, για τον αποκλεισμό από υπηρεσίες υγείας, για τη στεγαστική κρίση, για τα διάφορα κόλπα που υπάρχουν στον προϋπολογισμό, που υποεκτελείτε τα χρήματα για την πρόνοια -είμαι σίγουρος ότι θα ακούσετε περισσότερο γι’ αυτά- και μετά δίνετε έκτακτα επιδόματα.

Στα μαθηματικά της Νέας Δημοκρατίας, το ένα μείον ένα, δηλαδή όταν δεν δίνεις κάτι και μετά το δίνεις, ένα μείον ένα κάνει δύο. Στα δικά μας τα μαθηματικά -και μιλάω και ως Ευκλείδης τώρα, όχι μόνο ως εκπρόσωπος της Νέας Αριστεράς- το ένα μείον ένα κάνει μηδέν. Άρα, έχουμε έναν προϋπολογισμό που δεν απεικονίζει την κοινωνική κατάσταση όπως την αισθάνεται ο κόσμος.

Πάμε στην οικονομική κατάσταση, όπου εδώ έχουμε το αφήγημα ότι έχουμε ανάπτυξη, έχουμε επενδύσεις, πάμε καλύτερα από την Ευρώπη. Η Ευρώπη πάει καλά, κύριε Πετραλιά; Αισθάνεστε, δηλαδή, ότι αυτή η Ευρώπη είτε στις επενδύσεις είτε στην ανάπτυξη είτε στο πώς αντιμετωπίζει τα προβλήματα πάει καλά;

Ποια είναι η άποψή σας για το πραγματικό επιτόκιο; Θα μειωθεί λόγω του αποκλεισμού της περιοριστικής νομισματικής πολιτικής ή έχει αυξηθεί για λόγους που έχουν να κάνουν με την πράσινη μετάβαση και διάφορα άλλα πράγματα που αυξάνουν την πίεση για τις δαπάνες μακροπρόθεσμα; Και αν έχει αυξηθεί, ποια θα είναι η σχέση του πραγματικού επιτοκίου με την ανάπτυξη; Και αν είναι μεγαλύτερο το πραγματικό επιτόκιο από τους ρυθμούς ανάπτυξης πόσο περιοριστικό θα είναι αυτό το κλίμα για την ελληνική οικονομία; Έχετε ανάπτυξη. Όλες οι χώρες έχουν κυκλικά φαινόμενα, πότε πάνε καλύτερα και πότε πάνε χειρότερα.

Με ανησυχεί ότι τα τρία τελευταία τρίμηνα έχουμε αποκλιμάκωση και στην ιδιωτική κατανάλωση και στην κρατική κατανάλωση και στις επενδύσεις. Πάμε λίγο περισσότερο για τις επενδύσεις και για την ποσότητα και για την ποιότητα. Για την ποσότητα σάς έχω καταθέσει στις επιτροπές, είναι και στο βιβλιαράκι και μπορείτε να το πάρετε όλοι που είχαν εισηγήσεις στην επιτροπή, ότι οι επενδύσεις, δηλαδή ο σχηματισμός παγίου κεφαλαίου, υπερκαλύπτει λίγο τις αποσβέσεις. Τι σημαίνει αυτό για τον κόσμο που μας ακούει; Ότι δεν έχουμε επενδύσεις που πάνε παραπάνω από τα μηχανήματα που έχουμε που αποσβένονται και χρειάζεται μετά να τα πληρώσουν. Αυτή είναι η πραγματική κατάσταση.

Όμως, πάμε περισσότερο τώρα στην ποιότητα των επενδύσεων. Πραγματικά, κύριε Πετραλιά, σας ικανοποίησε η απάντηση του Υπουργού σας όταν του είπα πριν από λίγες ώρες: «Πείτε μας για τη σύνθεση των επενδύσεων. Πόσο ποσοστό των επενδύσεων είναι στον παραγωγικό τομέα που δεν είναι εξαγορά από τα funds, που δεν είναι στο real estate, που δεν είναι στον τουρισμό;» και μας απάντησε πραγματικά ότι υπάρχει η «MICROSOFT» και η «PFIZER»; Είναι αυτή απάντηση νυν Υπουργού Οικονομικών σε πρώην Υπουργό Οικονομικών ότι υπάρχουν αυτές οι εταιρείες; Θα μπορούσατε να απαντήσετε ότι δεν αλλάζει το παραγωγικό μοντέλο. Θα μπορούσατε να πείτε ότι αλλάζει το παραγωγικό μοντέλο. Τέλος πάντων, να μας πείτε κάτι, να μας πείτε ποια είναι αυτή η σύνθεση και αν θεωρείτε ότι αυτή η σύνθεση των επενδύσεων, πραγματικά, μπορεί να αλλάξει το παραγωγικό μοντέλο.

Υπάρχει κάτι πιο σοβαρό και ελπίζω να ακούσουν όλες οι προοδευτικές δυνάμεις αυτό που θα πω τώρα. Τι είναι αυτό που έχει αλλάξει στον καπιταλισμό στις Ηνωμένες Πολιτείες, στην Ευρώπη και στην Ελλάδα τα τελευταία χρόνια; Είναι ότι έχει αποκοπεί η σχέση των κερδών -σας έχουμε καταθέσει πολλά στοιχεία για τα κέρδη- και των επενδύσεων. Ποιο είναι το βασικό νομιμοποιητικό στοιχείο του καπιταλισμού και στις δικές σας οικονομίες που υποστηρίζετε; Το νομιμοποιητικό στοιχείο είναι ότι είναι καλό πράγμα τα κέρδη, άρα, είναι καλό πράγμα να μειώνουμε τους φόρους, είναι καλό πράγμα να μην αυξάνονται οι μισθοί, γιατί θα υπάρχουν κέρδη και αυτά τα κέρδη θα μετατραπούν σε επενδύσεις.

Δείτε όλα τα στοιχεία που σας έχω καταθέσει. Αυτή η σχέση έχει αποκοπεί. Τώρα υπάρχουν κέρδη σε πολλούς τομείς, αλλά δεν μετατρέπονται σε επενδύσεις. Αυτό αλλάζει τον καπιταλισμό που γνωρίσαμε τα τελευταία εκατό χρόνια. Άρα, λέμε εμείς ότι δεν υπάρχει τίποτα στον σύγχρονο καπιταλισμό και στις σύγχρονες οικονομίες που να εγγυάται ότι έχουμε την ποιότητα και την ποσότητα των επενδύσεων που χρειαζόμαστε. Κι όταν λέω την ποιότητα των επενδύσεων εννοώ επενδύσεις που είναι φιλικές στο περιβάλλον, που φέρνουν καλές θέσεις εργασίας, που αναπτύσσουν νέες τεχνολογίες. Γι’ αυτό μιλάμε για αναπτυξιακό κράτος. Δεν μιλάμε για αναπτυξιακό κράτος γιατί είμαστε κρατιστές. Και θα έρθω στον κρατισμό σε λιγάκι. Όμως, δεν μπορούμε να κατανοήσουμε πώς θα αντιμετωπίσετε το κοινωνικό και το οικονομικό πρόβλημα της Ελλάδας χωρίς ένα αναπτυξιακό κράτος που έχει άποψη για το πού πρέπει να πάει η οικονομία και για το πού πρέπει να πάει ο παραγωγικός τομέας. Και θα μπορούσατε να αρχίσετε από τη Θεσσαλία. Θα μπορούσατε, δηλαδή, με το πρόβλημα και την καταστροφή της Θεσσαλίας να έχετε έναν ανεξάρτητο φορέα ο οποίος θα έπαιρνε μαζί και τον ιδιωτικό τομέα και τον κοινωνικό τομέα και τους φορείς και τους επιστημονικούς φορείς για ένα σχέδιο για το πώς θα αναπτυχθεί η Θεσσαλία.

Τι θα παράγει; Πώς θα το παράγει; Όχι μόνο στον αγροτικό τομέα, αλλά νέες δραστηριότητες στη μεταποίηση. Ποιες υποδομές δεν χρειάζονται να ξαναγίνουν και ποιες χρειάζονται και ποιες νέες υποδομές χρειάζονται. Αλλά αυτό χρειάζεται έναν σχεδιασμό και είσαστε εναντίον αυτού του σχεδιασμού. Θεωρείτε ότι δεν θα σας βοηθήσει, γιατί ο σχεδιασμός έχει διαφάνεια. Ο σχεδιασμός δείχνει στον ελληνικό λαό από πού παίρνω λεφτά και πού πάνε αυτά τα λεφτά και με τι αποτελέσματα.

Και αντί να έχετε ένα αναπτυξιακό κράτος, έχετε το επιτελικό κράτος. Το επιτελικό κράτος δεν έχει καμμία σχέση με τη συζήτηση, περισσότερο κράτος λιγότερο κράτος, ούτε με τη συζήτηση, περισσότερες παρεμβάσεις λιγότερες παρεμβάσεις.

Το δικό σας επιτελικό κράτος στην ουσία κάνει δύο πράγματα. Το πρώτο πράγμα που κάνει είναι εντελώς μέσα στο πλαίσιο του νεοφιλελευθερισμού. Τι κάνει δηλαδή, εμποδίζει τα συνδικάτα, τα κοινωνικά κινήματα, τα κόμματα της Αριστεράς να μπορούν να αλλάξουν τα αποτελέσματα της αγοράς.

Δηλαδή, τι θέλει να κάνει ο νεοφιλελευθερισμός; Να εμποδίσει την πολιτική να ανατρέψει, σε κάποιο βαθμό τουλάχιστον, τα αποτελέσματα. Δηλαδή, οι ανισότητες δεν πρέπει να μπορούν να αντιμετωπιστούν από τα συνδικάτα, από τα κοινωνικά κινήματα. Γι’ αυτό έχετε τη θέση που έχετε για τις εργασιακές σχέσεις. Γι’ αυτό έχετε για την αστυνόμευση τόσα πολλά χρήματα μέσα σ’ αυτόν τον προϋπολογισμό. Γι’ αυτό δεν κάνετε επεμβάσεις στην Επιτροπή Ανταγωνισμού και όποιος άνθρωπος προσπαθεί να κάνει μια δουλειά εξαφανίζεται, προφανώς γιατί δεν είναι άξιος, παρ’ όλο τα πτυχία που έχει. Και γι’ αυτό δεν κάνετε ρύθμιση στην αγορά του Airbnb. Γιατί η αγορά πρέπει να αποφασίσει και η αγορά θα δημιουργήσει τις ανισότητες.

Αλλά δεν είναι μόνο αυτό. Γιατί εκτός από τον νεοφιλελευθερισμό έχετε και ένα άλλο στοιχείο. Γιατί σε συνθήκες στην Ευρώπη, στις Ηνωμένες Πολιτείες και στην Ελλάδα, ακριβώς επειδή δεν πάνε καλά οι οικονομίες, δεν δημιουργούμε παραγωγικούς συνασπισμούς. Ο Μπάιντεν στην Αμερική το προσπαθεί. Τι κάνει ο Μπάιντεν; Προσπαθεί να κάνει έναν παραγωγικό συνασπισμό υπέρ της ανάπτυξης. Με πράγματα που μου αρέσουν εμένα, για παράδειγμα. Δίνει τα ηλεκτρικά οχήματα σε επιχειρήσεις που έχουν συνδικάτα, δίνει χρήματα σε επιχειρήσεις για την πράσινη ανάπτυξη. Υπάρχουν πράγματα που δεν μου αρέσουν, για παράδειγμα ότι κάνει συμμαχία στον παραγωγικό συνασπισμό με τις εταιρείες των ορυκτών καυσίμων, αλλά είναι ένας παραγωγικός συνασπισμός.

Τι έχετε εσείς; Έχετε έναν αναδιανεμητικό συνασπισμό. Αυτό είναι που λέμε ο πολιτικός καπιταλισμός. Άρα εκεί, κύριε Κουκουλόπουλε, διαφωνώ με τον δικό σας εισηγητή. Δεν είναι ότι έχει μείνει η Νέα Δημοκρατία από καύσιμα. Δεν είναι ότι η Νέα Δημοκρατία δεν είναι αποτελεσματική. Δημιουργεί έναν αναδιανεμητικό συνασπισμό και γι’ αυτό δεν τους ενδιαφέρουν τα υπερκέρδη και γι’ αυτό δεν τους ενδιαφέρουν οι κατευθείαν αναθέσεις, γιατί αυτά είναι στοιχεία αυτού του συνασπισμού. Είναι το μπλοκ εξουσίας το δικό τους. Δεν είναι ούτε αμέλεια ούτε αχρηστία. Είναι ο τρόπος που επειδή δεν μπορούν να φτιάξουν έναν παραγωγικό συνασπισμό, πάνε στην αναδιανομή για το δικό τους κοινωνικό μπλοκ δυνάμεων.

Συμπερασματικά: Είναι καλός αυτός προϋπολογισμός; Είναι καλός αν θεωρείτε ότι ο περσινός προϋπολογισμός ήταν καλός, γιατί δεν αλλάζει τίποτα. Κάποια νούμερα πάνω, κάποια νούμερα κάτω. Δεν αντιμετωπίζει, όπως δεν αντιμετώπιζε ο περσινός προϋπολογισμός, το κοινωνικό πρόβλημα και το οικονομικό πρόβλημα.

Όπως είπε ο κ. Γερουλάνος –εκεί συμφωνώ μαζί του-: «business as usual», τα αγγλικά είναι δικά του, όχι δικά μου. Αλλά δεν αλλάζει κάτι συγκεκριμένο. Άρα είναι ένας καλός προϋπολογισμός αν θεωρείτε ότι δεν έχουμε μια κατάσταση που είναι σημαντικό να αλλάξουμε τα πράγματα.

Τι χρειάζεται αυτή η χώρα; Χρειάζεται έναν άλλον συνασπισμό που δεν θα είναι μόνο για την αναδιανομή υπέρ ενός άλλου κοινωνικού μπλοκ, που χρειάζεται κι αυτό, γιατί εμάς δεν μας πειράζει η πολιτική να επηρεάζει την οικονομία, μας πειράζει το ποιους βοηθάτε και με ποιον τρόπο τους βοηθάτε, χωρίς καμμία διαφάνεια. Χρειάζεται ένας παραγωγικός συνασπισμός με μεταρρυθμίσεις, με το αναπτυξιακό κράτος και τον κόσμο της εργασίας ως συστατικό στοιχείο της ανάπτυξης και όχι με τον στιγματισμό ότι εκ των υστέρων κάνουμε κάτι για τους ευάλωτους. Αυτό είναι που χρειάζεται, με ρεαλισμό, ξέροντας ότι υπάρχουν οι περιορισμοί και της Ευρωπαϊκής Ένωσης και των χρηματαγορών, αλλά ξέροντας επίσης, ότι ο κόσμος αλλάζει όταν κάποιο κοινωνικό μπλοκ δυνάμεων έχει μια στρατηγική που σπρώχνει την περίμετρο του εφικτού. Δεν μπορεί πάντα να έχεις το εφικτό να σε παραλύει, αλλά πρέπει να έχεις το θάρρος να έχεις μια πολιτική στρατηγική και μια στρατηγική συμμαχιών που μπορεί ένα κομμάτι από αυτό που δεν είναι εφικτό, φαινομενικά, να γίνει εφικτό.

Και είμαι περήφανος που με την ομάδα της Νέας Αριστεράς θα προωθήσουμε ακριβώς αυτή τη στρατηγική.

Σας ευχαριστώ που με ακούσατε.

(Χειροκροτήματα από την πτέρυγα του Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Από την Κοινοβουλευτική Ομάδα της Νίκης, τον λόγο τώρα έχει ο ειδικός αγορητής κ. Αναστάσιος Οικονομόπουλος.

Παρακαλώ, κύριε συνάδελφε.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε πρόεδρε.

Κύριοι Υπουργοί, κυρίες και κύριοι συνάδελφοι, καλούμαστε να ψηφίσουμε τον προϋπολογισμό του 2024 χωρίς να έχουμε υπ’ όψιν μας οι περισσότεροι όλα τα δεδομένα που τον αφορούν και τα οποία παρουσιάζονται συνοπτικά στο κατατεθέν σχέδιο, εν μέσω ενός σύνθετου και πολύπλοκου διεθνούς περιβάλλοντος με πολέμους στον βορρά και στον νότο, με προσπάθειες ανατροπής συμμαχιών ή σύναψης νέων και στο εσωτερικό με ατυχήματα και θεομηνίες, που αν και απρόβλεπτα αυτά τα θέματα, εντούτοις προκαλούν εντεινόμενα δυσάρεστα αποτελέσματα, λόγω της αμέλειας και της κακοδιοίκησης πολλών χρόνων.

Όλα αυτά θα μπορούσαν να είναι λόγοι που θα δικαιολογούσαν σε μεγάλο βαθμό την αποτυχία των κυβερνητικών πολιτικών σε διάφορους τομείς, αλλά θα μπορούσαν να γίνουν και η εύκολη καταφυγή για τη συγκάλυψη διαχρονικών ευθυνών ή και αδιαφορίας σε βαθμό εγκληματικής ανευθυνότητας.

Αυτό, ακριβώς, το τελευταίο συμβαίνει στην εισαγωγή του σχεδίου, όπου ενοχοποιούνται για όλα τα κακώς κείμενα είτε το εξωτερικό ασταθές περιβάλλον είτε τα εσωτερικά απρόβλεπτα γεγονότα, ενώ προβάλλεται η σημασία κατάκτησης της επενδυτικής βαθμίδας και μόνο ως αυτό να ήταν πανάκεια. Χαρακτηριστικό, όμως, της ικανής διακυβέρνησης και της χρηστής διοίκησης είναι η απρόβλεπτη οντότητα και η μέριμνα για το μέλλον και τα πιθανά δυσμενή σενάρια ακόμα και για τα δυσμενέστερα.

Ένα σημαντικό πρόβλημα που παρουσιάζουν οι ελληνικοί κρατικοί προϋπολογισμοί είναι η πληθώρα των ειδικών λογαριασμών και πολλών δεικτών μη συνεκτικά ορισμένων στα Υπουργεία που δυσκολεύουν την παροχή ορθής πληροφόρησης και παρακολούθησης. Σύμφωνα με την αξιολόγηση για τους δείκτες διαφάνειας κρατικού προϋπολογισμού, η Ελλάδα έλαβε την τελευταία θέση ανάμεσα στις ανεπτυγμένες χώρες της Ευρωπαϊκής Ένωσης. Το πρόβλημα έγκειται στο γεγονός ότι παρέχονται πολλές πληροφορίες μη χρήσιμες, ενώ η συγκέντρωση άλλων πληροφοριών χρήσιμων είναι προβληματική, διότι είναι διάχυτες. Η επιλογή κατάλληλων δεικτών και η συνεπής και ορθολογική χρήση τους, αποτελεί αναγκαίο όρο για την ορθή εκτίμηση οποιασδήποτε δράσης, πόσο μάλλον του προϋπολογισμού.

Από τη σελίδα 50 και εξής, όπου γίνεται χρήση σχημάτων, υπάρχει μια συστηματική ανακολουθία στην παρουσίαση των μεγεθών, διότι επιλέγεται διαφορετικός τρόπος παρουσίασης. Παραδείγματος χάριν, για την Προεδρία της Κυβέρνησης διάγραμμα πίτας, για τη Βουλή κάθετη στήλη, για τη Γενική Κυβέρνηση οριζόντιες μπάρες χωρίς αναλογία. Η όλη παρουσίαση είναι αντιεπιστημονική και εξυπηρετεί μόνο σκοπούς παραπλάνησης του αναγνώστη γιατί η εικόνα δεν είναι σε αντιστοιχία με κανέναν τρόπο αναλογικά ή έστω με το αναγραφόμενο μέγεθος. Η έλλειψη αναλογίας στο μήκος των οριζόντιων μπαρών φέρνει ως εικόνα στον αναγνώστη ότι το ίδιο είναι τα 211 εκατομμύρια ευρώ που δαπανώνται από άλλους φορείς της Γενικής Κυβέρνησης με τα 4 ή 9 ή 11 εκατομμύρια ευρώ της Κεντρικής Κυβέρνησης. Από τη συγκριτική επισκόπηση των μεγεθών προκύπτει ότι μεταξύ των Υπουργείων το μεγαλύτερο κόστος, εκτός του Υπουργείου Εθνικής Οικονομίας και Οικονομικών που βρίσκεται στην πρώτη θέση λόγω εξυπηρέτησης των δανείων, έχουν τα Υπουργεία Εργασίας και Άμυνας με 18 δισεκατομμύρια ευρώ το ένα και περίπου 6 δισεκατομμύρια ευρώ το άλλο αντίστοιχα και στην τέταρτη θέση η υγεία με 5 δισεκατομμύρια ευρώ περίπου. Συνεπώς, τα μεγαλύτερα βάρη του προϋπολογισμού οφείλονται στον εξωτερικό δανεισμό, ακολούθως στα ζητήματα τα σχετικά με την εργασία και έπεται η άμυνα που στους τελευταίους τρεις προϋπολογισμούς είδε σημαντική αύξηση των μεγεθών, τα οποία ξεπέρασαν εκείνες της υγείας, ακόμη και της περιόδου της πανδημίας.

Για τα τέσσερα αυτά Υπουργεία αξίζει να γίνει αναλυτικότερη συζήτηση. Ορισμένα θα τα αναπτύξουν οι επόμενοι εισηγητές μας καθώς αποτελούν σημαντικούς πυλώνες άσκησης πολιτικής.

Για το Υπουργείο Εθνικής Οικονομίας η απόκτηση καλών αξιολογήσεων και επενδυτικής βαθμίδας από τους διεθνείς οίκους αξιολόγησης είναι μεν ένα θετικό στοιχείο εκ πρώτης όψεως, αλλά δεν έχει πραγματικό αντίκρισμα για τον πολίτη, αν αυτό δεν μετουσιωθεί σε βελτίωση των όρων διαβίωσης και της καθημερινής του ζωής. Όπως αναγνωρίζεται και στην παρούσα έκθεση σε πολλά σημεία, ο πληθωρισμός δεν υποχωρεί όπως αναμενόταν, παρά τα σχετικώς καλά αποτελέσματα ορισμένων δεικτών και τη σταθεροποίηση άλλων. Η εξάρτηση από εξωτερικούς παράγοντες, παραδείγματος χάριν, από τον πόλεμο στην Ουκρανία και άλλους που επιδρούν στο εσωτερικό περιβάλλον στις τιμές των αγαθών, δεν επιτρέπει εφησυχασμό σε καμμία περίπτωση.

Όσον αφορά στο Υπουργείο Εθνικής Άμυνας εκείνο που έχει συμβεί τα τελευταία τρία χρόνια είναι η αλματώδης, η απότομη αύξηση κονδυλίων το 2021 σε σχέση με το 2020 για την προμήθεια εξοπλισμών, που διατηρείται από τότε αυξανόμενη περί το 10% ετησίως στα ίδια επίπεδα μέχρι και φέτος που παρουσίασε σχετική μείωση 5% σε σχέση με το 2202 και μικρή αύξηση σε σχέση με το 2023. Όμως, η μεταβολή αντίστοιχα των δαπανών για το έμψυχο δυναμικό κυμάνθηκε στα 2 εκατομμύρια ευρώ περίπου. Συνεπώς, θα πρέπει να υπάρξει μέριμνα και για το προσωπικό, αφού ήδη έχει υπερκαλυφθεί το ποσό των 14 δισεκατομμυρίων ευρώ που είχε σχεδιάσει η Κυβέρνηση για την προμήθεια εξοπλισμών. Άλλωστε το προσωπικό είναι που αποτελεί τον κρισιμότερο παράγοντα επιτυχίας σε μία οποιαδήποτε διένεξη και όχι το υλικό από μόνο του, διότι αν δεν υπάρχει εκπαιδευμένο, ικανό και αξιόμαχο προσωπικό δεν μπορεί να αξιοποιηθεί ακόμα και ο τελειότερος εξοπλισμός. Οι αναμενόμενες αυξήσεις που έχουν προαναγγελθεί, θα υπερκεραστούν από τον πληθωρισμό και την ακρίβεια που δεν μπορεί να περιοριστεί με τις αποσπασματικές λύσεις επιδοματικού χαρακτήρα.

Η εγχώρια αμυντική βιομηχανία, παραδείγματος χάριν η ΕΑΣ, η Ελληνική Αεροπορική Βιομηχανία, δεν έχει αξιοποιηθεί και θα πρέπει η Κυβέρνηση αντί να συνάπτει συμβάσεις δισεκατομμυρίων με ξένους παρόχους υπηρεσιών και εξοπλισμών, να ενισχύσει τις δυνατότητές της οι οποίες έχουν αποδυναμωθεί τα τελευταία χρόνια, όπως δημοσίως έχουν καταγγείλει οι εργαζόμενοι της ΕΑΣ, καθώς υπάρχει μια σαφής τάση υποβάθμισής τους προκειμένου να καταστούν δελεαστικότερες για ξένους ομοειδείς επενδυτές.

Πολλά θα μπορούσε να πει κανείς για τους τομείς που χρειάζονται ενίσχυση από τον κρατικό προϋπολογισμό, γιατί τα προβλήματα και οι τομείς αλληλοσυνδέονται και αλληλεπιδρούν. Ένα τέτοιο τρίπτυχο αποτελούν η οικογένεια, η παιδεία και η δικαιοσύνη.

Δεν μπορούμε να έχουμε δαπάνες για την παιδεία χωρίς παιδιά, δηλαδή χωρίς δαπάνες για την οικογένεια. Και εδώ το νέο Υπουργείο Οικογένειας έχει να επιτελέσει σπουδαίο ρόλο, αν και μετά λύπης διαπιστώνουμε ότι περί άλλα τυρβάζει. Ο προϋπολογισμός των, περίπου, 4 δισεκατομμυρίων δεν επαρκεί και είναι από τους μικρότερους ανά Υπουργείο. Ευελπιστούμε να αυξηθεί στο μέλλον αναλογικά, αλλά και ως αριθμός.

Είναι θετικές οι αυξήσεις των επιδομάτων παιδιού και γενικά όλων των οικογενειακών επιδομάτων όπως και των συντάξεων. Όμως θα ήταν ίσως αναγκαίο να ενισχυθούν περισσότερο με στοχευμένες δράσεις, όπως οι ήδη υπάρχουσες για το επίδομα γέννησης και το επίδομα μητρότητας, οι οποίες να σχεδιάζονται όχι κεντρικά αλλά και τοπικά, για να βοηθούν τα νέα ζευγάρια να επιβιώσουν στην επαρχία ή στην πόλη. Η στήριξη πρέπει να αφορά τους μακροχρόνια άνεργους γονείς, τουλάχιστον από την παιδική ηλικία των παιδιών τους μέχρι και τη δευτεροβάθμια εκπαίδευση. Δεν θα ήταν άσκοπο να αξιοποιηθούν ευρωπαϊκά κονδύλια από τα ευρωπαϊκά ταμεία, είτε από το Ταμείο Συνοχής είτε από άλλα ταμεία ανάλογα με τη συνάφεια των δράσεων, γιατί αυτές αποτελούν απαραίτητα βήματα προς την κατεύθυνση της ομογενοποίησης των συνθηκών διαβίωσης των Ευρωπαίων πολιτών. Αυτό ισχύει και για τις δράσεις για τα επόμενα, την παιδεία και τη δικαιοσύνη.

Η παιδεία χρειάζεται ενίσχυση, τόσο για τις βασικές ανάγκες, ώστε να μην πέφτουν σοβάδες στα κεφάλια των παιδιών του γυμνασίου και του δημοτικού και να μη χάνουν τη ζωή τους από εκρήξεις ασυντήρητων καυστήρων αθώα παιδιά, όσο και για να μπορούν και τα παιδιά της επαρχίας να έχουν ισότιμη πρόσβαση στο σχολείο χωρίς να κινδυνεύει η ζωή ή η υγεία τους από φυσικά φαινόμενα ή από κακή συμπεριφορά των συμμαθητών τους.

Για να είναι, πραγματικά, οριζόντια η παροχή παιδείας και να έχει πολλαπλά θετικά οφέλη για την κοινωνία, θα πρέπει να επεκταθεί και να διεισδύσει στον χώρο της δικαιοσύνης, δηλαδή του σωφρονιστικού συστήματος όπου υπολείπεται σημαντικά. Το σύγχρονο σύνθημα «για κάθε σχολείο που ανοίγει κλείνει μια φυλακή» δεν είναι άγνωστο στην παράδοσή μας, αν θυμηθούμε ότι ο Άγιος Κοσμάς ο Αιτωλός αγωνίστηκε περισσότερο για την ίδρυση σχολείων στην εποχή του παρά ιερών ναών τα οποία θεωρούσε αναγκαιότερα εκείνη τη στιγμή. Εξίσου αναγκαία είναι και σήμερα. Ο λόγος είναι ότι η παιδεία βοηθά τον άνθρωπο και να κοινωνικοποιηθεί αλλά και να αποκτήσει εφόδια για την επιβίωσή του όταν λαμβάνει τη μορφή εκπαίδευσης θεωρητικής και επαγγελματικής. Και τα δύο αυτά λείπουν από τους παραβατικούς νέους, που ενδεχομένως η κοινωνία περιθωριοποίησε και άρα οφείλει να τους δώσει τη δυνατότητα να επιστρέψουν και να ενταχθούν σε αυτή.

Η φυλάκιση για πλημμελήματα που η Κυβέρνηση νομοθετεί, πέρα από τα ζητήματα αντισυνταγματικότητας, θα επιφέρει επιπλέον συμφόρηση στις ήδη κορεσμένες φυλακές καθώς θα εξαναγκαστεί να φυλακίσει όλους τους παρανόμως εισερχόμενους στη χώρα για ένα εξάμηνο τουλάχιστον, αφού διαπράττουν το πλημμέλημα της παράνομης εισόδου στη χώρα. Αυτό είναι κακό για πολλούς λόγους ο κυριότερος από τους οποίους είναι η αδυναμία διάκρισης των πραγματικά επικίνδυνων τρομοκρατών, που όπως έχει αποδειχθεί περνούν από τη χώρα μας προς την Ευρώπη -βλέπε τρομοκρατικές επιθέσεις στη Γαλλία κ.λπ.- από τους φτωχούς και μη έχοντες στον ήλιο μοίρα πρόσφυγες ή οικονομικούς μετανάστες. Για τον λόγο αυτόν πρέπει να γίνεται διάκριση των συστηματικών παραβατικών μεταναστών, ώστε να μην κρατούνται στους ίδιους χώρους και επιπλέον να ενισχυθεί η ευρωπαϊκή συμμετοχή στα βάρη που συνιστούν οι κρατήσεις μεταναστών, είτε της μίας περίπτωσης είτε της άλλης.

Ο αγροτικός τομέας, επίσης, χρειάζεται ενίσχυση για να αποκτήσουμε κάποτε έναν ισχυρό πρωτογενή τομέα που θα μπορούσε να γίνει και σημαντικός πόλος οικονομικής ανάπτυξης, ώστε να μην εξαρτόμαστε από τις πολεμικές συγκρούσεις των κοντινών ή μακρινών γειτόνων μας, αλλά και για να έχουμε ποιοτική ζωή μέσω αξιόλογων προϊόντων που η ελληνική φύση μάς χαρίζει απλόχερα αλλά εμείς πετάμε ή αδιαφορούμε να αξιοποιήσουμε. Θα μπορούσαμε να γίνουμε τροφοδότης της Ευρώπης και όχι μόνο με οφέλη για όλους αλλά κυρίως για τα δημόσια οικονομικά μας, κάτι που όλοι πλέον έχουμε αντιληφθεί μετά την εκτόξευση των τιμών του ελαιολάδου και άλλων προϊόντων λόγω του πολέμου στην Ουκρανία την οποία υποστηρίζουμε ακρίτως εκόντες άκοντες.

Όμως η όποια προτεραιοποίηση και ιεράρχηση των αναγκών ώστε να γίνει η βέλτιστη δυνατή κατανομή των πόρων απαιτεί ένα μακρόπνοο σχεδιασμό - όραμα για το μέλλον της Ελλάδος και σχέδιο για το πώς από την παρούσα δυσμενή κατάσταση θα οδηγηθεί η χώρα μας ,τουλάχιστον, σε πρώτη φάση σε απεμπλοκή από το δυσβάσταχτο χρέος, ώστε να ανακτήσει την εθνική κυριαρχία που έχει χάσει μέσω των μνημονίων της προηγούμενης δεκαετίας αλλά και της κομματοκρατίας δεκαετιών, και σε δεύτερη φάση σε πραγματική εθνική ανεξαρτησία.

Τέτοιο σχέδιο δεν φαίνεται να υπάρχει ούτε μπορεί να υπάρξει σε ένα πολιτικό σύστημα που υποδουλώνεται συνειδητά, είτε σε ολιγάρχες είτε σε έξωθεν επιβαλλόμενες πολιτικές εξάρτησης από νέα δάνεια που λαμβάνουμε για να πληρώσουμε τα προηγούμενα σε μια ατέρμονη διαδικασία ανακύκλωσης του χρέους. Τα στοιχεία δείχνουν ότι συγκεντρώσαμε, με όλο το ξεπούλημα της δημόσιας περιουσίας, δώδεκα χιλιοστά του χρέους που πληρώσαμε σε βάθος δεκαετίας.

Συνεπώς, η μέθοδος είναι αποτυχημένη από κάθε άποψη και θα έπρεπε να σταματήσει άμεσα το δημόσιο να στερείται σημαντικά περιουσιακά στοιχεία, λιμάνια, αεροδρόμια, κτήρια, δικαιώματα και γενικά τα πάντα, για να μην απολεσθεί η περιουσία του ΕΦΚΑ, του Μετοχικού Ταμείου Πολιτικών Υπαλλήλων ιδρυθέντος εδώ και εκατό πενήντα χρόνια, όπως χαρίστηκε η Αγροτική Τράπεζα και άλλες και να μη διαρπαγούν οι σχολάζουσες κληρονομίες. Αντί πώλησης θα μπορούσαν να αξιοποιηθούν και να είναι συνεχώς προσοδοφόρα.

Το πώς γιγαντώθηκε το δημόσιο χρέος, που επί Πλαστήρα είχε σχεδόν μηδενιστεί, είναι ένα θέμα προς έρευνα για κάθε καλόπιστο ερευνητή. Η βραχυπρόθεσμη λύση για το χρέος, εκτός από τη γνήσια ανάπτυξη, θα ήταν η φορολόγηση των πολύ μεγάλων κεφαλαίων και όχι των φτωχών βιοπαλαιστών.

Για τους λόγους αυτούς, θα καταψηφίσουμε τον προϋπολογισμό.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από την Κοινοβουλευτική Ομάδα της Πλεύσης Ελευθερίας η ειδική αγορήτρια κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κύριοι Υφυπουργοί, κύριοι συνάδελφοι, απόψε θέλω να κάνω τη διαφορά. Δεν θέλω να σας μιλήσω γι’ αυτά που έχετε προϋπολογίσει. Θέλω να μιλήσω γι’ αυτά που δεν υπολογίσατε και για όσα δεν προϋπολογίσατε.

Εκείνοι που σας λένε, κύριε Χατζηδάκη, ότι η πολιτική Μητσοτάκη είναι η πλέον πετυχημένη πολιτική -ένα «παράδειγμα επιτυχίας», μας είπατε πριν λίγη ώρα- γνώριζαν αλήθεια όταν μας το είπατε ότι ο Ευρωπαίος Εισαγγελέας άσκησε δίωξη για είκοσι τρία άτομα για τα Τέμπη για τη σύμβαση 717, ενώ αντίστοιχα ο Εισαγγελέας Οικονομικού Εγκλήματος Μπαρδάκης για το ίδιο θέμα είχε αρχειοθέτηση την υπόθεση; Επί της δικής σας Κυβέρνησης συνέβη.

Επί Μπαρδάκη επίσης στην έρευνα «NOVARTIS» τα εκατομμύρια στους λογαριασμούς Υπουργών χαρακτηρίστηκαν «αδιευκρίνιστα», έμειναν εκτός του φορολογικού ελέγχου ως αδιευκρίνιστα. Όταν ενημερώθηκε επισήμως ο κ. Μπαρδάκης ότι ήταν παρακολουθούμενος από το «Predator» δεν μήνυσε αυτούς που τον παρακολουθούσαν.

Πραγματικά θέλω να σας διαφυλάξω γιατί έχετε την εμπιστοσύνη του 20% στην πραγματικότητα του ελληνικού λαού, αλλά το υπόλοιπο 80% για όσα δεν έχετε υπολογίσει και προϋπολογίσει θα πρέπει να ενημερωθεί, να το γνωρίζει, για να μπορεί να αποφανθεί για το δίκαιο που για εσάς απονέμεται μέσα από αριθμούς, κλάσματα, αναπαραγωγή πινάκων, υποβολιμαίες εισηγήσεις που αφορούν σε ρητορικές περί δημοσιονομικής σταθερότητας, αναπτυξιακής πολιτικής, πολιτικής κοινωνικής συνοχής.

Δεν υπολογίσατε επίσης τους συγγενείς των θυμάτων, σκιές του εαυτού τους, που χθες συγκεντρώθηκαν στο Σύνταγμα με την πλάτη τους γυρισμένη στον ναό της δημοκρατίας. Οι μόνοι που τον έβλεπαν ήταν οι ομιλητές, εκείνοι οι γονείς, εκείνα τα αδέλφια που πήραν τον λόγο και με πύρινα λόγια εκτόξευσαν την οργή προς το ελληνικό Κοινοβούλιο ζητώντας δικαίωση.

Ακόμα και σήμερα η εξεταστική επιτροπή των Τεμπών ανέβαλε για ακόμα μια ημέρα να εξετάσει την πολιτική ευθύνη που αναζητείται, με το πρόσχημα ότι δεν γνώριζε ότι η κ. Ράπτη θα έπρεπε να έχει ήδη εξαιρεθεί για πολύ σοβαρότερους λόγους απ’ αυτούς που δεν υπήρχαν αλλά επινοήσατε για να εξαιρέσετε την κ. Κωνσταντοπούλου.

Στον ίδιο χρόνο, λοιπόν, που η εξεταστική επιτροπή συζητά τη μετωπική σύγκρουση δύο τρένων στις ίδιες ράγες, οι Ευρωπαίοι που σας συγχαίρουν για την πολιτική σας, Βέλγιο, Γερμανία και Γαλλία, θέτουν από χθες σε κυκλοφορία το νέο σύγχρονο τρένο που ενώνει Βρυξέλλες - Βερολίνο - Παρίσι.

Σε όλο αυτό το διάστημα από το προσχέδιο του προϋπολογισμού 2024 μέχρι το τελικό σχέδιο του προϋπολογισμού που καταθέσατε πριν από μέρες, φέρνετε αλυσιδωτά για ψήφιση νομοσχέδια με κατεπείγουσες διαδικασίες παραβιάζοντας βασικά άρθρα του Κανονισμού της Βουλής.

Η Πλεύση Ελευθερίας έχει μονίμως διαμαρτυρηθεί. Συνεχώς επαναλαμβάνετε την ίδια πρακτική. Σε αυτό, λοιπόν, το διάστημα που μεσολάβησε και έχετε υπολογίσει και προϋπολογίσει τι θα συμβεί το επόμενο έτος 2024, δεν έχετε υπολογίσει και τα εξής παρακάτω.

Από την κατάρτιση του προϋπολογισμού προκύπτει ότι έχετε συμπεριλάβει στα σχέδιά σας τις δαπάνες για συνέπειες που ζούμε μετά τις καταστροφές, τις εγκληματικές πράξεις και παραλείψεις της Κυβέρνησης στο δάσος της Δαδιάς, σε άλλους πυρήνες δασικού πλούτου, και στη Θεσσαλία.

Με διανομή κρουασάν στους πληγέντες, με εγκατάλειψη και απουσία του κράτους, με αποζημιώσεις - φιλοδωρήματα και επιδόματα, με αυξήσεις τιμών ταυτόχρονα, θέλετε να πιστεύετε ότι αυτός ο προϋπολογισμός θα μπορέσει να δώσει πνοή και ανάσα σε χιλιάδες και ίσως εκατομμύρια Ελλήνων πολιτών που φτωχοποιούνται κάθε μέρα όλο και περισσότερο.

Με στοχευμένες ενέργειες νομοθέτησης υπέρ της εξουθένωσης όλων των Ελλήνων μέσα από τους φόρους ΕΝΦΙΑ, που μας είπατε με έναν τρόπο προκλητικό ότι συμβαίνει να μειώνεται ως φόρος ο ΕΝΦΙΑ με τη νέα σας πολιτική, καθώς ψηφίστηκε σχετικός νόμος που καλεί τους Έλληνες να ασφαλίσουν τις κατοικίες τους και σε αντάλλαγμα να έχουν μια έκπτωση στον σχετικό φόρο 10% επί της αξίας του ακινήτου.

Αλήθεια, πόσο σοβαρό μπορεί να είναι αυτό που λέτε, όταν κρύβετε κάτι το οποίο είναι ευρέως πλέον γνωστό -δεν μπορεί να κρυφθεί- ότι οι αξίες των ακινήτων αφ’ ενός δεν υπολογίζονται με τον τρόπο που είχαν προσδιοριστεί στο παρελθόν -επί τη βάσει πινάκων αντικειμενικών αξιών- αλλά και με τον τρόπο που μεθοδεύετε μέσα από το Μητρώο Εκτίμησης Ακινήτων; Κάτι που σημαίνει ότι κάθε μέρα οι αξίες των ακινήτων θα αλλάζουν και θα κλιμακώνονται αυξητικά προς τα πάνω ανάλογα με το ύψος της εμπορικής αξίας του ακινήτου, όπως αυτό θα καθορίζεται από τους ξένους επενδυτές που έρχονται με τις golden visa να αυξάνουν κατά πολύ τις πραγματικές αξίες των ακινήτων, σε συνδυασμό με ειδικούς μηχανικούς μηχανολόγους που έχουν κάθε λόγο να μιλούν για μεγαλύτερη αξία ακινήτου με έναν πλασματικό τρόπο, όπου θα εμφανίζονται αυθαίρετα του παρελθόντος να μην έχουν την παλαιότητα που πραγματικά έχουν αλλά να έχουν την παλαιότητα του χρόνου τακτοποίησης αυθαιρέτων.

Κάτω από τη βάση, λοιπόν, μιας νέας κατάστασης στα ακίνητα που θα έχει να κάνει με μία πολύ μεγαλύτερη έως και διπλάσια αξία, μας λέτε ότι τους κάνετε τη χάρη σε όσους ασφαλίζουν τα ακίνητά τους να μειώνεται ο ΕΝΦΙΑ 10%, ενώ οι ίδιοι άνθρωποι θα καλούνται να πληρώνουν τεράστια ποσά σε ασφάλιστρα πολύ μεγαλύτερα πολλαπλάσια από το 10% της μείωσης του ΕΝΦΙΑ.

Έρχεστε με τον πρόσφατο ν.5073/12-12-2023 να φορολογήσετε κάτω από αυτές τις συνθήκες τους ελεύθερους προλεταριοποιημένους επαγγελματίες, τους αυτοαπασχολούμενους, για τους οποίους πολύ καλά γνωρίζετε ότι μεγάλο ποσοστό οφείλει στο ελληνικό δημόσιο. Είναι κάτι το οποίο το διασταυρώνετε μέσα από τα myDATA, και όχι μόνο μέσα από αυτά, μέσα από τις διαλειτουργικές υπηρεσίες της ΑΑΔΕ και από το μητρώο και από τις τράπεζες, τους συνεργάτες σας τοκογλύφους. Μέσα απ’ όλους αυτούς τους φορείς μπορείτε.

Γνωρίζετε πολύ καλά ότι οι αυτοαπασχολούμενοι κατά ένα πολύ μεγάλο ποσοστό οφείλουν στα ασφαλιστικά τους ταμεία, οφείλουν στις τράπεζες από δάνεια. Κι σ’ αυτά τα δάνεια αυξάνετε τα επιτόκια με έναν μοναδικό τρόπο πανευρωπαϊκά, με την έγκριση της κ. Λαγκάρντ που επικαλεστήκατε, με αποτέλεσμα άνθρωποι οι οποίοι είχαν ρυθμίσει τα ληξιπρόθεσμα δάνειά τους, αυτή τη στιγμή να αδυνατούν να υπηρετήσουν τις ρυθμίσεις τους. Και τι συμβαίνει; Συμβαίνει ότι αυτά τα δάνεια «κοκκινίζουν». Και τι έχετε κάνει; Για να αποτρέψετε, δήθεν, τις κακές συνέπειες στο τραπεζικό σύστημα από το γεγονός ότι τα δάνεια θα αυξηθούν ως ληξιπρόθεσμα σε πολύ μεγαλύτερο βαθμό από αυτόν που είχατε υπολογίσει –αυτό είστε έτοιμοι να το δεχτείτε, είναι κάτι που το έχετε προϋπολογίσει- λέτε ότι δίνετε τη δυνατότητα σε αυτούς τους δανειολήπτες να υπαχθούν στο καθεστώς ενός φορέα επαναμίσθωσης ακινήτων, ο οποίος ακόμα δεν έχει συσταθεί. Στο δεύτερο εξάμηνο του 2024 έχετε προϋπολογίσει ότι θα συγκροτηθεί αυτός ο φορέας, με τον οποίο κάνετε τη χάρη στους Έλληνες πολίτες, αντί να χάσουν τα σπίτια τους γιατί δεν μπορούν να ρυθμίσουν τις δόσεις των δανείων, να τα επαναμισθώνουν για δώδεκα χρόνια και όταν αυτοί οι πολύ ευάλωτοι -οι οποίοι κατ’ αποκλειστικότητα μπορούν να υπαχθούν εκεί μετά από δώδεκα χρόνια- θα θελήσουν να αγοράσουν αυτό το ακίνητο, τους λέτε ότι αυτό θα είναι εφικτό. Και δεν τους λέτε ότι η αξία του ακινήτου τους θα είναι τέτοια που σε καμμία περίπτωση ένας ευάλωτος δανειολήπτης δεν θα μπορεί να το επανακτήσει. Δεν τους λέτε ότι μέχρι τότε σαφώς μπορεί να έχετε νομοθετήσει με έναν τρόπο που να τους έχετε απαγορεύσει την οποιαδήποτε περίπτωση να βρεθούν στα σπίτια τους ξανά.

Παγκόσμια πρωτοτυπία οι φορολογικοί κανόνες που φέρνετε, κύριε Χατζηδάκη, κύριοι της Κυβέρνησης, νομιμοποιώντας τις εταιρείες διαχείρισης των «κόκκινων» δανείων, εμπλουτίζοντας και διευρύνοντας την κατηγορία όλων αυτών των εταιρειών διαχείρισης και ειδικών εταιρειών αγοράς δανείων στην κατηγορία τοκογλύφων, τραπεζιτών και συνεργατών τους οι οποίοι θα αφαιρούν τα σπίτια των ανθρώπων για λίγα χρήματα. Στο βάθος η αστεγία και η κατάθλιψη των Ελλήνων πολιτών που δεν τα έχετε υπολογίσει.

Μέχρι το τέλος του χρόνου φέρνετε άλλα δύο νομοσχέδια. Στο ένα από αυτά ορίζετε ότι για τους υγειονομικούς έχετε προβλέψει την παράταση των συμβάσεών τους και όχι τη μονιμοποίησή τους. Αλήθεια, τόσο πολύ έχετε σκεφτεί ότι παίρνετε μέτρα για την υγεία και για την παιδεία, ώστε στους μεν υγειονομικούς δεν δίνετε τη δυνατότητα μονιμοποίησης, όπως δεν τη δώσατε και στους εποχικούς πυροσβέστες, αλλά δίνετε τη δυνατότητα να συνεχίσουν να ζουν στο άγχος, στην αγωνία της επόμενης μέρας με την παράταση ορισμένου χρόνου συμβάσεων;

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

Παρακαλώ πολύ, θα ήθελα λίγο χρόνο ακόμα, δύο λεπτά.

Στο ίδιο νομοσχέδιο, λοιπόν, που μέχρι το τέλος του χρόνου θα ψηφιστεί –και υποθέτω ότι το έχετε υπολογίσει- μιλάτε για την Ελληνική Αστυνομία, την οποία μεταλλάσσετε δίνοντάς της έναν άλλο ρόλο από αυτόν που έχει. Ο Έλληνας αστυνομικός είναι εκείνος ο οποίος μπαίνει στη λογική της παρέμβασης όταν υπάρχει διασάλευση της τάξης. Ο Έλληνας αστυνομικός δεν μπορεί να είναι μέσα στα γήπεδα και δεν μπορεί να είναι μέσα στα πανεπιστήμια. Δεν είναι ιδιωτικός μισθοφορικός στρατός φύλαξης η Αστυνομία.

Φυσικά η λογική σας σε ό,τι αφορά τη θέση της Αστυνομίας είναι πολύ συγκεκριμένη. Γαζωμένος στο Πέραμα με τριάντα οκτώ σφαίρες ο Νίκος Σαμπάνης και ο Υπουργός Προστασίας του Πολίτη συγχαίρει τους αστυνομικούς για το επίτευγμα. Τετρακόσια και πλέον άτομα απήχθησαν σχεδόν κατά το κοινό ποινικό δίκαιο στο πλαίσιο της τελευταίας εκτροπής στην περιοχή του Ρέντη και, χωρίς να έχουν δικαίωμα επικοινωνίας με τους δικηγόρους τους, εξαναγκάστηκαν να δώσουν εκτός από αποτυπώματα και δείγμα DNA υβριζόμενοι, τρομοκρατούμενοι, χτυπημένοι, με σπασμένα δόντια, με σκισμένα ρούχα. Και γι’ αυτό για σας είναι όλα καλώς καμωμένα, και ξέρετε πολύ καλά πώς να αποδίδετε τον ρόλο του αστυνομικού σε κάτι που δεν αναλογεί στην έννομη τάξη, γιατί δεν μπορεί να είναι αυτός ο αστυνομικός ο οποίος ευαγγελίζεστε.

Η οπαδική βία είναι κάτι ακόμα που έχετε προβλέψει, δημιουργώντας ταυτόχρονα και προϋπολογίζοντας τα κόστη και τις δαπάνες για νέα σωφρονιστικά ιδρύματα, αντί να πατάξετε ένα φαινόμενο που δείχνει έναν φανατισμό που απλώνεται οριζόντια στην ελληνική κοινωνία προβάλλοντας τα απόλυτα αδιέξοδά της όπως αυτά προκύπτουν μέσα από την ακραία φτώχεια.

Δημιουργώντας, λοιπόν, ένστικτα αγέλης σε νέους ανθρώπους, δεν δίνετε σε κανέναν από αυτούς τα κίνητρα να μπορούν να οραματιστούν τη ζωή τους πέρα και έξω από τα στεγανά με αριθμούς και νούμερα περί επενδυτικής βαθμίδας.

Ενισχύετε τον πόλεμο της Ουκρανίας –το έχετε σχεδιάσει- ενώ ταυτόχρονα επιτρέπετε την αιματοχυσία των Παλαιστινίων, χωρίς καμμία παρέμβαση, τασσόμενοι στο πλευρό της ακροδεξιάς κυβέρνησης Νετανιάχου.

(Στο σημείο αυτό κτυπά το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, παρακαλώ να ολοκληρώσετε την ομιλία σας.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Ζήτησα δύο λεπτά. Σε μισό λεπτό θα έχω τελειώσει. Έχω φτάσει στο τέλος.

Σας ευχαριστώ.

Σε ό,τι αφορά το ελληνικό Κτηματολόγιο και την ψηφιακή μετάβαση, έχετε προϋπολογίσει μια νέα ψηφιακή μετάβαση, αγνοώντας και χωρίς να έχετε υπολογίσει ότι το 52% των Ελλήνων πολιτών στερείται ψηφιακής κατάρτισης, στερείται εργαλείων.

Δεν έχετε υπολογίσει, κύριοι της Κυβέρνησης, ότι αυτή τη στιγμή η κτηματαγορά έχει παγώσει γιατί απέχουν οι συμβολαιογράφοι, οι λειτουργοί της δικαιοσύνης, από τα καθήκοντά τους. Δεν έχετε υπολογίσει ότι έχουν σταματήσει οι πλειστηριασμοί και θα πρέπει να το μάθει ο κάθε πολίτης. Πλειστηριασμοί, μεταβιβαστικές δικαιοπραξίες μέχρι το πρώτο δεκαήμερο του μήνα Ιανουαρίου δεν θα γίνονται σε αυτή τη χώρα.

Μπορεί να χρειαστεί να αναμορφωθεί ο προϋπολογισμός σας, γιατί αυτό το σκάνδαλο του ελληνικού Κτηματολογίου που επιχειρείτε να σκεπάσετε με πλατφόρμες ηλεκτρονικών φακέλων μεταβίβασης ακινήτου που στοιχειοθετούν το έγκλημα και την απειλή γύρω από την ατομική ιδιοκτησία και την περιουσία του ελληνικού δημοσίου, δεν θα επιτραπεί από τους Έλληνες πολίτες να το συνεχίσετε.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο ειδικός αγορητής της Νέας Δημοκρατίας κ. Διονύσιος Ακτύπης.

Παρακαλώ, κύριε συνάδελφε, έχετε τον λόγο.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, οι κυβερνήσεις κρίνονται για την ετοιμότητά τους, την ικανότητα τους και την ωριμότητα να αντιμετωπίσουν αποτελεσματικά τις μεγάλες προκλήσεις κάθε ιστορικής περιόδου. Από το 2019 μέχρι και σήμερα, η Κυβέρνηση της Νέας Δημοκρατίας και του Κυριάκου Μητσοτάκη ήταν παρούσα σε όλες τις δύσκολες στιγμές δίπλα στους πολίτες, όποτε και αν αυτό χρειάστηκε, με σχέδιο και αποτελεσματικότητα. Αυτό, μάλιστα, κρίθηκε δύο φορές θετικά από τον ελληνικό λαό και θα συνεχίσουμε με ταπεινότητα και σκληρή δουλειά το δύσκολο και αναγκαίο μεταρρυθμιστικό έργο.

Όπως έχουν επισημάνει ήδη οι συνάδελφοι, η συζήτηση για την κύρωση του κρατικού προϋπολογισμού είναι ίσως η κορυφαία κοινοβουλευτική διαδικασία και είναι ιδιαίτερη η τιμή να είμαι ένας από τους ειδικούς εισηγητές της Νέας Δημοκρατίας. Ο προϋπολογισμός του 2024, εκφράζει τη συνέπεια των λόγων μας, τη συνέχεια των μεταρρυθμίσεων που υποσχεθήκαμε στον ελληνικό λαό και την οικονομική σταθερότητα που πετύχαμε. Είναι ένας προϋπολογισμός αναπτυξιακός. Διαπνέεται από κοινωνική ευαισθησία και παραμένει σταθερά στο σχέδιό μας για τη δημοσιονομική πολιτική που θέλουμε.

Κυρίες και κύριοι Βουλευτές, είμαστε στην αρχή της δεύτερης θητείας με μια πολύ ισχυρή εντολή από τους πολίτες, μια εντολή μεταρρυθμίσεων και ένα μεγάλο βάρος ευθύνης. Αυτά τα χρόνια, όπως τόνισε και ο Πρωθυπουργός, επικεντρωθήκαμε στην επούλωση των πληγών που είχαν ανοίξει μετά τη διακυβέρνηση ΣΥΡΙΖΑ, αντιμετωπίζοντας παράλληλα σοβαρότατες πολυεπίπεδες και διαφορετικές κρίσεις.

Σταθήκαμε σε όλους όσοι είχαν ανάγκη, χωρίς λαϊκισμό, χωρίς μεγαλοστομίες, με ειλικρίνεια και σοβαρότητα, με σχέδιο και όραμα, χωρίς να θέσουμε σε κανέναν κίνδυνο τα δημοσιονομικά της πατρίδας μας. Κεντρική μας επιδίωξη ο πολυδιάστατος εκσυγχρονισμός, η περαιτέρω ανάπτυξη, η μείωση της ανεργίας και η ενίσχυση της οικονομίας.

Σήμερα είναι μια ιστορική μέρα, όσο κι αν κάποιοι προσπαθούν να μειώσουν την αξία της και να σπεκουλάρουν κρυπτόμενοι πίσω από τσιτάτα ή επικίνδυνες υποσχέσεις. Ο προϋπολογισμός του 2024, αποτελεί τον πρώτο μετά από δεκατρία έτη που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα. Αυτό αποτελεί πρωτίστως επίτευγμα όλων των Ελλήνων, αλλά και ευθύνη δική μας να ανταποκριθούμε στις προσδοκίες των πολιτών διαφυλάσσοντας σε κάθε περίπτωση τη δημοσιονομική σταθερότητα που έχει πετύχει η χώρα. Δεν πρέπει να το ξεχνάμε αυτό.

Η ανάκτηση της επενδυτικής βαθμίδας αφορά όλους μας άμεσα ή έμμεσα καθώς φέρνει, πρώτον, περισσότερες επενδύσεις, νέες καλά αμειβόμενες θέσεις εργασίας και υψηλότερους μισθούς σε όλο το φάσμα της οικονομίας. Η Ελλάδα το 2024 με 2,9% ανάπτυξη θα έχει διπλάσια ανάπτυξη από αυτή της Ευρώπης και ταυτόχρονα το 2023 με ανάπτυξη 2,4% έχει τριπλάσια ανάπτυξη από αυτή της Ευρωζώνης.

Δεύτερον, θα έχουμε ταχύτερη αύξηση της απασχόλησης και πλέον η ανεργία αναμένεται να βρεθεί σε χαμηλότερο ποσοστό από το 2009, συνδυασμένη και με ταχύτερη πτώση του δημοσίου χρέους και του κρατικού ελλείμματος από 172,6% του ΑΕΠ το 2022 σε 160,3% το 2023 και σε 152,3% το 2024.

Το πιο σημαντικό που βλέπουμε, όμως, είναι ότι ενώ το 2023 είχαμε αύξηση των επενδύσεων κατά 7,1%, το 2024 προβλέπουμε -και έτσι παρουσιάζεται- ότι η αύξηση των επενδύσεων θα αγγίξει το 15,1%. Από το 2019 και μετά έχουμε μια πολύ σημαντική αύξηση των επενδύσεων και μια ακόμα πιο σημαντική αύξηση των άμεσων ξένων επενδύσεων.

Η Κυβέρνηση της Νέας Δημοκρατίας, αποδεικνύεται με βάση και τα επίσημα στοιχεία ως η πλέον αποτελεσματική ως προς την προσέλκυση επενδύσεων και την εν γένει βελτίωση του επιχειρηματικού περιβάλλοντος, αλλά αντίθετα τα τελευταία χρόνια είχαμε μια υπεραπόδοση της οικονομίας που οδήγησε και σε υπεραπόδοση του προϋπολογισμού και γι’ αυτό παρά το ότι το 2023 είχαμε δύο βουλευτικές εκλογές, είχαμε φυσικές καταστροφές, συνυπολογίζοντας και το κλίμα της διεθνούς αβεβαιότητας, παρ’ όλα αυτά καταφέραμε και ξεπεράσαμε και τις δικές μας προσδοκίες.

Το 2024, θα είναι μια χρονιά με υψηλότερη ανάπτυξη, με περισσότερες επενδύσεις και περισσότερες εξαγωγές από τη μία πλευρά. Από την άλλη πλευρά θα είναι μια χρονιά με χαμηλότερο χρέος, με χαμηλότερο πληθωρισμό και με χαμηλότερη ανεργία.

Γιατί τα λέμε αυτά; Διότι θέλουμε να τονίσουμε ότι απέναντι στις εύκολες υποσχέσεις εμείς έχουμε ένα ολοκληρωμένο σχέδιο ενίσχυσης της κοινωνίας και της οικονομίας. Αυτό αποτυπώνεται και στον σημερινό προϋπολογισμό. Πρόκειται για τον πρώτο προϋπολογισμό ο οποίος περιλαμβάνει αυξήσεις μισθών στο δημόσιο. Μετά από δεκατέσσερα χρόνια οι δημόσιοι υπάλληλοι θα κερδίσουν κατά μέσο όρο ένα μισθό ετησίως, ενώ περιλαμβάνονται και μέτρα για την ενίσχυση των εισοδημάτων, όπως η άρση του «παγώματος» των τριετιών στους μισθωτούς, η αύξηση του αφορολόγητου για οικογένειες με παιδιά, η αύξηση του ελάχιστου εγγυημένου εισοδήματος και φυσικά η εκ νέου αύξηση των συντάξεων.

Εδώ θέλω απλώς να θυμίσω ότι οι συνταξιούχοι επί ΣΥΡΙΖΑ είδαν δεκαεπτά διαφορετικές αρνητικές παρεμβάσεις στο εισόδημά τους, ενώ επί Νέας Δημοκρατίας, από το 2019 και μετά, μόνο αυξήσεις έχουν δει.

Επίσης, όπως προβλέπεται από τον Ιανουάριο του 2024 μονιμοποιείται ο μειωμένος συντελεστής ΦΠΑ στις μεταφορές, στα γυμναστήρια, στις σχολές χορού, τους κινηματογράφους και τα θέατρα, με κόστος 305 εκατομμύρια ευρώ κατ’ έτος, στηρίζοντας τους εν λόγω κλάδους και φυσικά τους πολίτες.

Εμείς αξιοποιούμε όλα τα διαθέσιμα χρηματοδοτικά εργαλεία. Το ΕΣΠΑ είναι ένα από αυτά το οποίο συμβάλλει στην ανάπτυξη της χώρας και είναι και αυτό μέρος των 12,2 δισεκατομμυρίων ευρώ που θα μπουν στην ελληνική οικονομία το 2024.

Δεν πρέπει, όμως, να ξεχνάμε και το γεγονός ότι η απορρόφηση την οποία παραλάβαμε το 2019, ήταν κατ’ ουσία στο χαμηλότερο σημείο των ευρωπαϊκών χωρών. Ήμασταν, δηλαδή, ουραγοί της Ευρώπης ενώ σήμερα φτάσαμε στο 95%. Δεν πρέπει να τα ξεχνάμε όλα αυτά. Πρέπει να έχουμε μια ξεκάθαρη εικόνα της προσπάθειας και της συστηματικής δουλειάς που έχει γίνει. Θα αξιοποιήσουμε, λοιπόν, όλα τα διαθέσιμα χρηματοδοτικά εργαλεία για να στηρίξουμε την κοινωνία και να ενισχύσουμε την οικονομία.

Επιπρόσθετα, μέσω του προϋπολογισμού που συζητάμε, ξεδιπλώνεται και ένα πολυεπίπεδο σχέδιο για τον περιορισμό της φοροδιαφυγής και την περαιτέρω ενίσχυση των οικονομικών της χώρας. Προωθούμε έτσι δράσεις όπως η σύνδεση των POS με τις ταμειακές μηχανές στους πρώτους μήνες του 2024. Προχωράμε στη ρύθμιση της αγοράς των βραχυχρόνιων μισθώσεων και διακόπτουμε τη συνεργασία των εταιρειών εμπορίας καυσίμων με παραβάτες λαθρεμπορίας.

Κυρίες και κύριοι συνάδελφοι, βασική επιδίωξη της Κυβέρνησης είναι να εφαρμόσει μια πολιτική η οποία θα συνδυάζει τη δημοσιονομική σοβαρότητα με την κοινωνική ευαισθησία, την αποτελεσματικότητα με την κοινωνική δικαιοσύνη. Με κοινωνική δικαιοσύνη, με σοβαρότητα και πάντα όταν το επιτρέπουν τα οικονομικά μεγέθη θα στηρίξουμε όσους έχουν ανάγκη και θα διοχετεύσουμε τα διαθέσιμα χρήματα στην κοινωνία για καλύτερη υγεία, περισσότερες δαπάνες για την παιδεία, αποτελεσματικότερη δημόσια ασφάλεια και άμυνα και φυσικά για μεγαλύτερη στήριξη των νέων οικογενειών.

Σε αυτό το σημείο θέλω να σταθώ ιδιαίτερα στα έσοδα από τις αποκρατικοποιήσεις που όπως βλέπουμε το 2024 θα αποτελέσει μια χρονιά-ρεκόρ. Για το 2024, υψηλή προτεραιότητα θα δοθεί στην ευρεία χρήση των ψηφιακών τεχνολογιών για όλες τις διαδικασίες που αφορούν στη διαχείριση, την αξιοποίηση και την προστασία της περιουσίας του δημοσίου. Αποκρατικοποιήσεις χωρίς εκσυγχρονισμό της νομοθεσίας και των διαδικασιών, με σκοπό την εναρμόνιση της αξιοποίησης των δημόσιων ακινήτων με τις ανάγκες και τις απαιτήσεις της αγοράς, αλλά και με τις βέλτιστες πρακτικές βιώσιμης διαχείρισης δεν νοείται.

Σε αυτό το πλαίσιο προωθούμε και προβλέπουμε έργα προς υλοποίηση το 2024, όπως την ενημέρωση της γεωχωρικής πληροφορίας, της ψηφιακής βάσης δεδομένων της δημόσιας περιουσίας, την παραχώρηση απλής χρήσης αιγιαλού μέσω ηλεκτρονικών δημοπρασιών, ώστε να ενισχυθεί η διαφάνεια των διαδικασιών και να επιτευχθεί υψηλό τελικό τίμημα όπως κατέδειξε η εφαρμογή ήδη από το προηγούμενο έτος.

Κυρίες και κύριοι συνάδελφοι, ο προϋπολογισμός προβλέπει έσοδα από τις αποκρατικοποιήσεις της τάξης των 5,7 δισεκατομμυρίων ευρώ. Από αυτά τα 970,4 εκατομμύρια ευρώ θα αποτελέσουν πρόσθετη πηγή εσόδων από διαγωνισμούς έργων οι οποίοι θα ολοκληρωθούν την επόμενη χρονιά. Το πρόγραμμα αποκρατικοποιήσεων είναι ένα φιλόδοξο πρόγραμμα αξιοποίησης της περιουσίας του ελληνικού δημοσίου. Ο κύριος στόχος του είναι η προσέλκυση σημαντικών διεθνών και εσωτερικών ροών κεφαλαίου ενισχύοντας την αξία της δημόσιας περιουσίας και διασφαλίζοντας την αξιοποίησή της μέσα από διαγωνιστικές διαδικασίες υψηλών προδιαγραφών και διαφάνειας.

Στόχος αυτών των επενδύσεων είναι η συνεισφορά τους στον οικονομικό εξορθολογισμό, στη δημιουργία αξίας στην ελληνική οικονομία, αλλά και η τροφοδότηση της βιώσιμης και διαρκούς οικονομικής ανάπτυξης της χώρας. Μέσω της αξιοποίησης θα οδηγηθούμε στην προσέλκυση επενδύσεων και τη δημιουργία καινοτόμων έργων, τα οποία θα συμβάλουν στην αναβάθμιση κρίσιμων κλάδων, όπως οι υποδομές, οι μεταφορές, η ενέργεια και ο τουρισμός.

Οι αποκρατικοποιήσεις πρέπει να συνοδεύονται από όρους οικονομικής αποτελεσματικότητας και κοινωνικής ανταποδοτικότητας. Αυτά υλοποιούνται και προβλέπονται στον κρατικό προϋπολογισμό του 2024.

Κυρίες και κύριοι συνάδελφοι, όλα αυτά τα χρόνια της διακυβέρνησής μας δημιουργήσαμε ένα ισχυρό δίχτυ προστασίας πάνω από νοικοκυριά και επιχειρήσεις, υλοποιήσαμε σημαντικές διαρθρωτικές μεταρρυθμίσεις, προωθήσαμε έργα αξιοποίησης της δημόσιας περιουσίας, ενισχύσαμε τη χρηματοπιστωτική σταθερότητα και τη ρευστότητα στην πραγματική οικονομία. Ζούμε πλέον σε μια Ελλάδα πολύ διαφορετική από εκείνη του χθες. Θα συνεχίσουμε να βαδίζουμε μπροστά με σταθερότητα, με συνέπεια και με συνέχεια, υλοποιώντας τώρα τις μεγάλες αλλαγές που έχει ανάγκη η χώρα, προτάσσοντας το πολιτικό θάρρος απέναντι στον λαϊκισμό, την ειλικρίνεια απέναντι στην ανακρίβεια και το σχέδιο απέναντι στο αδιέξοδο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε, για την τήρηση του χρόνου.

Έχει ζητήσει τον λόγο για την τρίλεπτη παρέμβαση που δικαιούται ο Κοινοβουλευτικός Εκπρόσωπος των Σπαρτιατών.

Ορίστε, κύριε συνάδελφε, έχετε τον λόγο.

**ΠΕΤΡΟΣ ΔΗΜΗΤΡΙΑΔΗΣ:** Κυρίες και κύριοι συνάδελφοι Βουλευτές, θέλω να κάνω μερικές σύντομες παρατηρήσεις αναφορικά με τον προϋπολογισμό.

Πρώτον, ακούστηκε ότι προσπαθεί η Κυβέρνηση να πολεμήσει τη φοροδιαφυγή και τη φοροαποφυγή επιβάλλοντας τεκμήρια στους ελεύθερους επαγγελματίες. Την ίδια ώρα που τα κάνει αυτά εδώ, επιτρέπει σε πολυεθνικές εταιρείες αλλά και σε μεγάλες εταιρείες της χώρας να εφαρμόζουν πολιτικές transfer pricing, δηλαδή να μεταβάλλουν τις τιμές αγοράς και πώλησης προϊόντων και υπηρεσιών μεταξύ τους, μεταφέροντας με αυτόν τον τρόπο τα μεγαλύτερα κέρδη σε υποκαταστήματα χωρών που έχουν τη μικρότερη φορολογία εισοδήματος. Με αυτόν τον τρόπο δεν αποδίδουν φόρο στην Ελλάδα και υφιστάμεθα μεγάλη ζημία.

Ας απαγορευθεί, λοιπόν, το transfer pricing και ας αποδοθούν οι φόροι στην Ελλάδα αντί να επιβάλλονται άδικα τεκμήρια στους ελεύθερους επαγγελματίες. Αυτή είναι μια πρότασή μας.

Δεύτερη πρόταση. Ακούστηκε για την ακρίβεια στα τρόφιμα και, κυρίως, για την αύξηση των τιμών. Πράγματι αυτό ισχύει. Όμως, αυτό από τι προκαλείται; Προκαλείται από τη δραστική μείωση και τη συρρίκνωση της πρωτογενούς παραγωγής και τα χτυπήματα που έχουν επέλθει τα τελευταία χρόνια στον πρωτογενή τομέα, κυρίως, λόγω της απαγόρευσης εισαγωγών ζωοτροφών, λιπασμάτων από την Ουκρανία και την Ρωσία, αλλά και της μεγάλης αύξησης στο πετρέλαιο και σε πάρα πολλά είδη όπως, για παράδειγμα, το ρεύμα. Αυτή τη στιγμή πάρα πολλοί αγρότες αποθαρρύνονται από το να παράγουν και να ασχοληθούν με την αγροτική παραγωγή με αποτέλεσμα, είτε να τα παρατάνε είτε να μειώνεται η παραγωγή.

Εμείς, λοιπόν, εκφράζουμε την απορία για ποιον λόγο δεν προβλέπονται κάποια κίνητρα ενίσχυσης του αγροτικού τομέα όπως, για παράδειγμα, η επιβολή ειδικής έκπτωσης στο ρεύμα και στο πετρέλαιο των αγροτών, όπως επίσης επιβολή αφορολόγητου σε χαμηλά εισοδήματα αγροτικών επιχειρήσεων και να δοθούν ουσιαστικά κίνητρα ενίσχυσης της αγροτικής παραγωγής.

Αυτά να ξέρετε θα επιδεινωθούν τα επόμενα χρόνια, κυρίως, λόγω της μεγάλης καταστροφής που επήλθε στη Θεσσαλία λόγω της πρωτοφανούς πλημμύρας αλλά και φυσικά άλλων φυσικών καταστροφών όπως, για παράδειγμα, στον Έβρο. Θα τα βρούμε μπροστά μας.

Εμείς, λοιπόν, κρούουμε τον κώδωνα του κινδύνου και θέλουμε να ενισχυθεί δραστικά ο αγροτικός τομέας.

Ένας άλλος παράγοντας που πρέπει να δούμε είναι η νέα ΚΑΠ. Η νέα ΚΑΠ επιβάλλει περιορισμούς σε αρδευόμενες καλλιέργειες. Εδώ θα πρέπει να ζητήσουμε μια εξαίρεση, διότι ουσιαστικά οι περιορισμοί που επιβάλλονται με τη νέα ΚΑΠ στις αρδευόμενες καλλιέργειες θα επιφέρουν σοβαρό πλήγμα στην πρωτογενή μας παραγωγή. Είναι κάποια πράγματα τα οποία πρέπει να τα διεκδικήσουμε διότι διαφορετικά θα έχουμε σοβαρό πρόβλημα.

Επίσης κάτι άλλο που δεν βλέπουμε στον προϋπολογισμό είναι η ουσιαστική ενίσχυση των υποδομών, κυρίως στην παιδεία και στην υγεία στην επαρχία, στην περιφέρεια. Αυτή η έλλειψη ωθεί πάρα πολλούς νέους της επαρχίας της περιφέρειας να φεύγουν στο εξωτερικό, να προκαλείται το λεγόμενο brain drain. Θα περίμενα πιο αποφασιστικά μέτρα σε αυτόν τον τομέα.

Τέλος, κάτι το οποίο είπε ο ειδικός μας αγορητής, ο κ. Χαλκιάς, θα πρέπει να αρχίσουμε να επιστρέφουμε στον λιγνίτη. Είναι ο μόνος τρόπος να αποκτήσουμε ενεργειακή αυτάρκεια. Την ίδια ώρα που άλλες χώρες όπως η Γερμανία επιστρέφουν στον λιγνίτη, εμείς ακολουθούμε τις πράσινες μορφές της ενέργειας.

Ευχαριστώ πάρα πολύ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο ειδικός αγορητής του ΣΥΡΙΖΑ κ. Γιαννούλης, στη θέση του κ. Γαβρήλου.

Παρακαλώ, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε.

Φαίνεται είναι της μοίρας και της ώρας μου γραφτό όταν ανεβαίνω στο Βήμα να λείπει ο κ. Χατζηδάκης και να επιτείνεται η ανησυχία μου. Τώρα είμαι σίγουρος ότι αφού τελείωσε με το φορολογικό, κάπου στο γραφείο του, δημιουργεί την τελευταία λίστα, τον τελευταίο κατάλογο για το ερανιστικό νομοσχέδιο, τα τελευταία ρουσφέτια, δηλαδή, της Κυβέρνησης προς φυσικά πρόσωπα και επιχειρηματίες για το 2023.

Χαίρομαι πάντως για τους συναδέλφους της Συμπολίτευσης για το ότι πρέπει να είχαν καλές επιδόσεις στην ανάγνωση στις σχολικές τάξεις. Η ανάγνωση πανομοιότυπης προσέγγισης προϋπολογισμού που αφορά ανθρώπους είναι ακριβείας. Επί δέκα λεπτά ο κ. Χατζηδάκης κατέθετε στους αγαπητούς εργαζόμενους στη Βουλή έγγραφα, έγγραφα, έγγραφα, έγγραφα, στατιστική αποτύπωση, πίνακες, μια σειρά από έγγραφα τα οποία κατά τον ίδιον αποτελούν την απάντηση σε αυτό που βιώνει ο κόσμος έξω.

Ένα έγγραφο δεν κατέθεσε που μάλλον πρέπει να σας φέρει κοντά, να ξύσει το επίχρισμα της μνήμης σας, ένα έγγραφο σε ένα δίλημμα που τέθηκε παλιότερα. «Είμαστε με την Ευρώπη ή όχι;» «Μένουμε Ελλάδα, μένουμε Ευρώπη;». Τι ακριβώς είστε; Γιατί το έγγραφο αυτό που έπρεπε και όφειλε να καταθέσει είναι εργαλειοθήκη της Ευρωπαϊκής Επιτροπής, όπου περιγράφει όλα όσα δεν κάνατε με βάση την ευρωπαϊκή ωριμότητα και εμπειρία για την ακρίβεια, για όλα αυτά που ζούμε τα τελευταία δυο χρόνια.

Ένα έγγραφο αρκούσε. Και, βέβαια, επειδή άκουσα κάποιον συνάδελφο της Νέας Δημοκρατίας νωρίτερα να μιλά για εντιμότητα και γενναιότητα και ειλικρίνεια, και επειδή σας αρέσει να παίζετε με τους αριθμούς, μπορεί να είναι χαμηλότερη του Υπουργού η εκπροσώπηση της πολιτικής ηγεσίας του Υπουργείου Οικονομικών, για όσα έχουν ακουστεί, όμως, από τον κ. Χατζηδάκη, νιώθω ήσυχος που είναι εδώ ο Υφυπουργός, ο κ. Βαρτζόπουλος. Είναι πολύτιμη η παρουσία του, γιατί με όλα αυτά που ακούμε κινδυνεύει να μπει σε σοβαρή αμφισβήτηση η αντίληψη, η υπομονή και η προσπάθειά μας να καταλαβαίνουμε πώς αντέχετε τόσα ψέματα.

Κύριε Βαρτζόπουλε, πραγματικά, είστε μεγάλη σανίδα σωτηρίας σε όλα αυτά τα παράλογα που ακούγονται για τον προϋπολογισμό.

Κύριε Θεοχάρη, μία ερώτηση απλή. Ποιος είναι μεγαλύτερος αριθμός; Το 236 είναι ή το 256; Παίζω το παιχνίδι Χατζηδάκη. Ποιος είναι; Το 256.

**ΠΡΟΕΔΡΕΥΩΝ (Γεώργιος Γεωργαντάς):** Αν θέλει ο Υπουργός θα κάνει παρέμβαση μετά. Παρακαλώ, κύριε συνάδελφε, ομιλείτε.

**ΧΡΗΣΤΟΣ ΓΙΑΝΝΟΥΛΗΣ:** Ε, δεν γίνεται! Δεν γίνεται εσείς να μας πείθετε ότι το 256 είναι μικρότερο από το 236 σε ό,τι αφορά το ιδιωτικό χρέος και τη μείωσή του. Δεν γίνεται. Ξέρετε έχει και άλλη ανάγνωση το νόμισμα της στρεψοδικίας. Πώς γίνεται να χαίρεστε και να επιδοκιμάζετε ότι είμαστε στην τριακοστή δεύτερη θέση από τις τριάντα έξι σε ό,τι αφορά τις χώρες με την αναπτυξιακή προοπτική αύξησης του ΑΕΠ; Ποιο είναι πιο κάτω; Το τριάντα δύο ή το τριάντα; Σας ρωτάω για να έχουμε ένα ισοζύγιο λογικής πλέον σε αυτή την Αίθουσα.

Και εάν το 29% μαζί με τις ασφαλιστικές εισφορές 43% δεν αποτελεί ρεκόρ φορολόγησης με αυξημένα έσοδα --κυρίως από τον ΦΠΑ από το ’21 κατά 7 δισεκατομμύρια πληρωμένα με αίμα και ιδρώτα από τους Έλληνες πολίτες- τι είναι; Πόσα θέλετε για να μας τρελάνετε; Έναν προϋπολογισμό, δύο προϋπολογισμούς, πόσους;

Θα καταθέσω στη συνέχεια και όλες αυτές τις προτάσεις που θα μπορούσαν να απαλλάξουν τη χώρα μας και σε επίπεδο κοινής συμφωνίας από πολύ συγκεκριμένες παθογένειες και προβλήματα.

Πιστεύω ότι συμφωνείτε και εσείς πως ένα από τα σημαντικότερα ζητήματα που αντιμετωπίζει σήμερα η ελληνική κοινωνία είναι η ακρίβεια. Είναι το πλέον μείζον κοινωνικό και οικονομικό θέμα. Παραδεχτείτε ότι είναι ευθύνη της Κυβέρνησής σας. Παραδεχτείτε, επιτέλους, και αφήστε τις χίμαιρες και τις πομφόλυγες ότι είναι εισαγόμενη. Είναι εσωτερικής παραγωγής με ονοματεπώνυμο Κυριάκος Μητσοτάκης, του ίδιου προσώπου που επιδίδεται σε υποκριτικές επισκέψεις στη ΔΙΜΕΑ.

Ξέρετε αλήθεια, κύριοι Υπουργοί, ότι στη ΔΙΜΕΑ υπηρετούν μόλις ογδόντα υπάλληλοι για να καλύψουν ένα ευρύτατο φάσμα της ελληνικής οικονομίας; Θαύματα δεν γίνονται. Μπορεί να υπήρξε ένα επικοινωνιακό θαύμα με την ανάδειξη στην εξουσία του κ. Μητσοτάκη, αλλά στην καθημερινή ζωή δεν γίνονται θαύματα. Τι πρωτοελέγχουν αυτοί οι ογδόντα άνθρωποι; Μπορείτε να μας πείτε. Τίποτα. Γι’ αυτό και οι πλημμελείς έλεγχοι ή η υπερδιόγκωση των ελέγχων και των προστίμων που επιβάλλετε δημιουργούν μία λάθος εικόνα.

Μιλάτε για εισαγόμενο πληθωρισμό. Μπορείτε να μας εξηγήσετε τι εννοείτε εισαγόμενο πληθωρισμό, όταν ο πληθωρισμός απληστίας οφείλεται κατά 50% σε κέρδη, υπερκέρδη και αισχροκέρδεια εταιρειών που δεν ελέγχονται; Θέλετε ένα χαρακτηριστικό κεντρικό παράδειγμα; Λέγεται ρεύμα, εκεί όπου είχαμε 3,2 δισεκατομμύρια υπερκέρδη, έκτακτος φόρος μόνο 350 εκατομμύρια. Είναι δίκαιο; Το έχετε κάνει πράξη.

Διυλιστήρια, υπερκέρδη 2,6 δισεκατομμύρια το ’22 με έκπτωση επιπλέον φόρου 185 εκατομμύρια. Κανένας φόρος για τα υπερκέρδη το 2023.

Τράπεζες, τεράστια ψαλίδα επιτοκίων, ρεκόρ κερδοφορίας στην Ευρώπη. Αυτό δεν προβλέπεται στην εργαλειοθήκη της Ευρωπαϊκής Επιτροπής. Εσείς το καταφέρατε, όμως και, πραγματικά, σας οφείλουν ένα μεγάλο ευχαριστώ οι τραπεζίτες γι’ αυτό που συμβαίνει.

Και ξέρετε πώς πολλαπλασιάζεται η ευθύνη της Κυβέρνησης και του Πρωθυπουργού; Γιατί σε δύο από τους σημαντικότερους κρίκους σε καύσιμα και ενέργεια, ΕΛΠΕ και ΔΕΗ, οι διοικήσεις ορίζονται από την Κυβέρνηση και αυτό πολλαπλασιάζει το μέγεθος των ευθυνών σας.

Ξέρω ότι κινδυνεύουμε να περιπλέξουμε τους πολίτες σε ένα γαϊτανάκι αριθμών, ποσοστών, στατιστικών. Υπάρχει, όμως και μια κοινωνική πραγματικότητα, κυρίες και κύριοι συνάδελφοι. Οι Έλληνες αναγκάζονται να ροκανίζουν τις αποταμιεύσεις τους εδώ και πάρα πολύ καιρό για να εκπληρώσουν τις μηνιαίες υποχρεώσεις τους. Το 56% των συμπολιτών μας αναγκάζεται να κάνει χρήση των αποταμιεύσεων για να πληρώσει καθημερινά λογαριασμούς και έξοδα και το 83% μειώνει με δραματικό τρόπο τα έξοδα της καθημερινότητας. Το 22% των συμπολιτών μας είναι αναγκασμένο να μην πληρώσει ένα λογαριασμό εγκαίρως τον τελευταίο χρόνο. Σχεδόν τρεις στους δέκα καταναλωτές αναγκάζονται να δαπανούν περισσότερα χρήματα από το μηνιαίο εισόδημά τους, χρήματα που προέρχονται -ξαναλέω- είτε από αποταμιεύσεις είτε από κάρτες είτε από δανεικά. Επανήλθαμε στο σημείο όπου για να επιβιώσει το ελληνικό νοικοκυριό πρέπει να έχει ένα πλήγμα κοντινών ή μακρύτερων συγγενών ή φίλων για να βγάλει το μήνα. Με όλα αυτά είμαστε αντιμέτωποι τα τελευταία δύο χρόνια.

Εξηγήστε μας ένα ακόμα θαύμα του μάγου της οικονομίας, Κωστή Χατζηδάκη. Ο πληθωρισμός στα τρόφιμα είναι στο 9%. Οι ανατιμήσεις σε μία ευρεία γκάμα προϊόντων και υπηρεσιών είναι πολύ πιο πάνω από τον ευρωπαϊκό μέσο όρο. Γι’ αυτά δεν υπάρχει κάποια στατιστική αποτύπωση σε ένα χαρτί να το καταθέσει ο κ. Χατζηδάκης για να διαφωτίσει το ελληνικό Κοινοβούλιο; Υπάρχει τρόπος να μας πείσει γιατί ένα απορρυπαντικό, ένα καθαριστικό κάνει 1,5 ευρώ στη Γαλλία και 5 στην Ελλάδα; Υπάρχει μια στατιστική αποτύπωση όπου θα δείχνει το μέγεθος του πληθωρισμού της πλεονεξίας και της βουλιμίας, θα έλεγα;

Είμαστε πρωταθλητές στην ακρίβεια και ακολουθούν τα τρόφιμα τα είδη ένδυσης 6,4%, προϊόντα υγείας 5,5%, ξενοδοχεία και εστιατόρια 4,7%. Ξαναλέω. Έχω σοβαρή υποψία πέρα από τις δηλωμένες προθέσεις σας ότι είστε μια Κυβέρνηση αντιευρωπαϊστών, γιατί δεν θέλετε να παραδεχτείτε ότι δεκατρείς χώρες της Ευρώπης μείωσαν τον ειδικό φόρο κατανάλωσης και εσείς μας κουνάτε το επιχείρημα ότι αυτά είναι συριζαϊκές αναλήθειες, μόνο δύο χώρες το έκαναν και δεν απέδωσε. Δεκατρείς χώρες!

**ΠΑΥΛΟΣ ΓΕΡΟΥΛΑΝΟΣ:**…(δεν ακούστηκε)

**ΧΡΗΣΤΟΣ ΓΙΑΝΝΟΥΛΗΣ:** Επειδή το υποστηρίξατε και εσείς, κύριε Γερουλάνο; Πασοκοσυριζαϊκές αναλύσεις, λοιπόν. Δεκατρείς χώρες μείωσαν τον ειδικό φόρο κατανάλωσης. Είναι κάτοικοι Ευρωπαίοι που διαβιούν στα βελανίδια, κύριοι Υπουργοί; Τόση αλαζονεία, τόση αίσθηση ότι εσείς έχετε τη μοναδική και αυθεντική γνώση;

Εφαρμογή ορίων κέρδους επίσης πολλές χώρες. Μείωση του ΦΠΑ επίσης. Έχουμε καταλήξει στο συμπέρασμα -βλέποντας και το κείμενο του Προϋπολογισμού και το ξαναλέω- ότι δεν είναι πως δεν μπορείτε,αλλά δεν θέλετε. Η δικαιοσύνη σε αυτόν τον τόπο, η ισονομία, η ισηγορία δεν παράγει αδιαφανείς πελατειακές και πολιτικές σχέσεις. Και εσείς τρέφεστε απ’ αυτό. Αυτό είναι που σας τρέφει, τροφοδοτεί το 41%, τροφοδοτεί τη δημοσκοπική σας επίδοση, την αλαζονεία σας, τις «τσακλόγλιες» προσεγγίσεις, ο νομικός μπορεί να γίνει και μεταφορέας ή οδηγός ταχυφαγείου.

Και βέβαια, για όνομα του Θεού, όλοι οι Έλληνες θα είμαστε o Τζόνι Γουόκερ. Μικροί, μεγάλοι θα περπατάμε, γιατί ανάμεσα στη φτώχεια, την ακρίβεια, την πολιτική ανεντιμότητα, το πολιτικό ψέμα, εκλεκτά μέλη της Κυβέρνησης προτείνουν το περπάτημα ως αντίδοτο. Ωραία! Έτσι κατακτούμε το Ελλάδα 2. 0, αλλά στην ουσία έχουμε χάσει με 41 - 0 από τα αποδυτήρια. Να βγούμε όλοι να περπατάμε στους δρόμους μήπως και αλλάξει κάτι.

Δεν θα παραλείψω, κύριε Πρόεδρε, στα δύο λεπτά που θα καταχραστώ την ανοχή σας, να αναφερθώ και στη μικρομεσαία επιχειρηματικότητα, και όχι μόνο για το νομοσχέδιο το φονικό πολιτικά νομοσχέδιο της φοροδιαφυγής.

Ρωτώ, λοιπόν, την Κυβέρνηση: Κύριε Χατζηδάκη, πού προβλέπεται στον προϋπολογισμό η αναβάθμιση των εξαγωγικών δράσεων για τις μικρομεσαίες επιχειρήσεις; Πού προβλέπεται ο διαχωρισμός των χρεών και η διαγραφή μέρους του χρέους από την πρώτη Τρίτη του 2020 για την πανδημία, για όλες τις μικρομεσαίες επιχειρήσεις, τα χρέη που δημιουργήθηκαν σε δημόσιο και ασφαλιστικό ταμείο; Πού προβλέπεται, εκτός από τους εκλεκτούς servicers, η δημιουργία ακατάσχετου λογαριασμού για τους ελεύθερους επαγγελματίες που το ζητάνε με αγωνία; Είναι πολιτικό κομμάτι της σάρκας σας, αλλά εσείς δεν διστάζετε να απομειώσετε, να φάτε και τις ίδιες τις σάρκες σας προκειμένου να μείνετε στην εξουσία. Ακατάσχετος λογαριασμός είναι κάτι που αν βγούμε από τις πόρτες του συγκεκριμένου χώρου θα το νιώσετε. Θα το νιώσετε με ένταση όχι με βία, για να μην παρεξηγηθώ. Θα το νιώσετε με ένταση, πίκρα και πόνο, γιατί το χρειάζονται.

Μας εμφανίζετε ασφαλιστικές εισφορές από τους μικρομεσαίους επιχειρηματίες εδώ και τριάντα έτη. Είναι σαν την φαρσοκωμωδία με τους οφειλέτες του δημοσίου όπου υπάρχουν ακόμα τα χρέη τα ασφαλιστικά της Ολυμπιακής Αεροπορίας, αυτής που έκλεισε ο κ. Χατζηδάκης για να χτίζει ένα νοσοκομείο το μήνα, αλλά δεν είχαμε τόσα πολλά νοσοκομεία -πού να τα βάλουμε- και σταματήσαμε και μια σειρά άλλων τέτοιων λαθροχειριών.

Θα κλείσω, λέγοντας ότι έχετε υποχρέωση και ευθύνη αυτόν τον προϋπολογισμό,πέρα από την αναπαραγωγή με την ίδια χροιά φωνής, με την ίδια ένταση, με τον ίδιο πόνο πολιτικό ψυχής που καταθέτετε ως Βουλευτές της Συμπολίτευσης, να καταφέρετε να πείσετε και τον κόσμο σε διαπροσωπική επαφή ότι αυτό θα κάνει τη ζωή του καλύτερη. Πάρα πολύ ωραίες οι μακροοικονομικές αναλύσεις. Εξαιρετική η παράθεση στατιστικής απεικόνισης. Έλα, όμως, που πολλές φορές η ριμάδα η ζωή έχει τον τρόπο να αποδεικνύει ότι το ένα αναιρείται πολλές φορές από το άλλο. Σε αυτή τη μάχη νιώθω ότι έχετε χάσει και θα χάνετε όσο προχωράμε και στην ενδυνάμωση του ΣΥΡΙΖΑ - Προοδευτική Συμμαχία. Δεν το θέλετε.

Είναι αλήθεια ότι οι αναταράξεις στον χώρο της προοδευτικής παράταξης σας έχουν καταστήσει τόσο χαρούμενους που δεν θέλετε καν να το κρύψετε, αλλά οι καιροί αλλάζουν και οι καιροί αλλάζουν οδηγώντας σε μία κατάληξη. Καμμία κυβέρνηση δεν είναι ισόβια. Αυτό να το θυμάστε. Και επίσης, να έχετε στο μυαλό σας ότι κάποια στιγμή είτε προϋπολογισμός είτε άλλου είδους νομοθετική πρωτοβουλία, ένα πράγμα θα νικήσει στην Ελλάδα, η δικαιοσύνη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει από το ΠΑΣΟΚ η ειδική αγορήτρια, κ. Ελένη Βατσινά.

Παρακαλώ, κυρία συνάδελφε.

**ΕΛΕΝΗ ΒΑΤΣΙΝΑ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε στην πρώτη ημέρα συζήτησης επί του σχεδίου προϋπολογισμού του 2024, στον πρώτο προϋπολογισμό αυτής της θητείας σας, κύριε Υπουργέ, και στον πέμπτο προϋπολογισμό που καταρτίζετε ως Κυβέρνηση. Ένα πράγμα παρατηρώ ότι είναι κοινός τόπος. Βλέπω να επαναλαμβάνετε ότι αυτά τα χρόνια η Ελλάδα είναι μια διαφορετική χώρα, ότι όλα είναι ρόδινα, ότι οι αριθμοί το αποδεικνύουν και θα το αποδείξουν και το 2024, ότι ζούμε μια ονειρική καθημερινότητα κι ότι η κανονικότητα ήρθε είναι δεδομένη και θα τη δούμε σαν χριστουγεννιάτικο δώρο σε λίγες ημέρες. Το μόνο κοντινό σε αυτό το κλίμα είναι τα παραμύθια που μας έχετε βάλει εσείς να διαβάζουμε.

Η Ελλάδα είναι μια διαφορετική χώρα, αλλά είναι μια διαφορετική χώρα από αυτή που παρουσιάζεται εσείς. Στην εισηγητική έκθεση προσπαθείτε να συνδέσετε την επισιτιστική κρίση μόνο με εξωγενείς παράγοντες. Είναι προκλητικό αυτό. Ο COVID προχθές, ο πόλεμος της Ουκρανίας χθες και η κρίση της Νοτιοανατολικής Μεσογείου σήμερα. Η πολιτική σας; Πού είναι η πολιτική σας; Σε ποιο σημείο αυτής της έκθεσης διαβάζουμε μέτρα για τη στήριξη των ευάλωτων νοικοκυριών;

Να ξεκινήσουμε από τα καύσιμα. Καμμία πρόβλεψη, κανένα φρένο. Τα καύσιμα βρίσκονται στα ύψη και ο κόσμος σήμερα περιμένει να ακούσει αν θα μπορεί να έχει θέρμανση τον χειμώνα. Στο ηλεκτρικό ρεύμα το κόστος κυκλικά επωμίζεται ο πολίτης ,είτε μέσα από τις αυξήσεις των τιμολογίων είτε μέσω των κονδυλίων που το κράτος καταβάλλει για να μας φαίνεται ότι πληρώνουμε λιγότερα, ενώ στην ουσία εμείς τα πληρώνουμε όλα αυτά.

Και να προχωρήσω στην αποκαρδιωτική εικόνα της αγοράς των τροφίμων. Πρέπει να μάθει ο κόσμος τι έχει γραφτεί σε αυτή την εισηγητική έκθεση. Λέτε ότι οι τιμές της αγοράς έχουν αποκλιμακωθεί και ότι τα market pass και τα καλάθια του νοικοκυριού είναι μέτρα που απέδωσαν και στήριξαν το ελληνικό νοικοκυριό.

Επιτρέψτε μου να σας διαβάσω το εξής: Μονογονεϊκή οικογένεια με ένα τέκνο 32 ευρώ market pass. Ζευγάρι με ένα τέκνο 42 ευρώ. Ζευγάρι με δύο τέκνα 52 ευρώ. Τους σώσατε νομίζω. Όταν το μέσο ελληνικό νοικοκυριό έχει δει 28% αύξηση μέσα σε ένα χρόνο για τα ίδια ακριβώς προϊόντα του σούπερ μάρκετ τι ακριβώς προσφέρουν τα 30 ευρώ; Τι του προσφέρουν όταν τα ενοίκια έχουν φτάσει στα 11 ευρώ ανά τετραγωνικό μέτρο;

Με τέτοια μέτρα η Κυβέρνηση προσπαθεί να καλύψει το χαμένο έδαφος με πολιτική πρόσκαιρων παροχών. Δεν αντιμετωπίζετε καμμία κρίση, αλλά εύχεστε να τελειώσει με ένα μαγικό τρόπο κάποτε αυτή η κρίση. Αυτή η έλλειψη πραγματικού οράματος και αναγκαίων πρωτοβουλιών απεικονίζεται ανάγλυφα και στον κρατικό προϋπολογισμό. Σε μια χώρα όπου οι πολίτες εργάζονται για να δίνουν το μεγαλύτερο μέρος του εισοδήματός τους σε τρόφιμα και στέγαση, δεν δικαιούστε να ομιλείτε. Δεν δικαιούστε να ομιλείτε για κανονικότητα όταν ένας φοιτητής πληρώνει 600 ευρώ για πενήντα τετραγωνικά μέτρα, όταν ένας επαγγελματίας δεν βρίσκει επαγγελματική στέγη αν δεν δώσει τα ίδια χρήματα για τα μισά τετραγωνικά. Δεν δικαιούστε να ομιλείτε για κανονικότητα όταν έχετε οδηγήσει τη μέση οικογένεια να διαλέγει μόνο ένα προϊόν από το ράφι του σούπερ μάρκετ για να πληρώνει με κουπόνια.

Και για να πάμε ένα βήμα πιο κάτω, ο προϋπολογισμός αυτός πάσχει γιατί δεν ακολουθείτε με την πολιτική σας την ευθεία και ειλικρινή οδό της ενίσχυσης της κοινωνίας. Δεν ενισχύετε ουσιαστικά τους πολύπαθους τομείς της υγείας, της παιδείας, της αγροτικής ανάπτυξης. Επιλέγετε το αντίστροφο.

Διευκολύνατε την πώληση των κόκκινων δανείων για να τα απομακρύνετε από τους ισολογισμούς των τραπεζών, αδιαφορώντας για το τι θα γίνει με τους δανειολήπτες που δεν μπορούν να πληρώσουν τα χρέη τους.

Σας προτείναμε ως ΠΑΣΟΚ ολοκληρωμένες λύσεις και προτάσεις για τα χρέη προς τραπεζικά ιδρύματα και για τα χρέη προς το δημόσιο. Το μέλημα σας, όμως, ήταν να βοηθήσετε τα funds με κάθε τρόπο να πάρουν τα κόκκινα δάνεια και να κερδοσκοπούν σε βάρος των πολιτών. Το μέλημά σας ήταν η τιτλοποίηση δανείων με το σχέδιο «ΗΡΑΚΛΗΣ» με κρατική εγγύηση, που σημαίνει με απλά λόγια ότι στον προϋπολογισμό αυτό δεσμεύσατε τεράστια κονδύλια για να κερδοσκοπούν τα funds σε βάρος των πολιτών, για να μπορέσουν οι τράπεζες να ανταποκριθούν στις απαιτήσεις αναδιάρθρωσης, για να λέτε ότι το τραπεζικό σύστημα είναι υγιές και ότι η ανάπτυξη όπου να ναι φθάνει. Στο μεταξύ οι οφειλέτες ενώνονται μέσω πλειστηριασμών.

Η Κυβέρνησή σας, λοιπόν, διάλεξε πλευρά. Είναι με την πλευρά των τραπεζών. Με την πλευρά των πολιτών η Κυβέρνηση είναι μόνο αν είναι μεγαλοεπιχειρηματίες που εξυπηρετούνται προνομιακά με το Ταμείο Ανάκαμψης. Να περάσω τώρα σε δύο πυλώνες της ελληνικής κοινωνίας στις οποίες το επιτελικό κράτος δεν έχει κάνει την τιμή καν να ασχοληθεί.

Είμαστε σε μια χώρα τουρισμού και αγροτικής οικονομίας. Τον μεν τουρισμό τον θεωρείτε μόνο πηγή εσόδων χωρίς ουσιαστικές επενδύσεις. Τη δε αγροτική οικονομία τη θεωρείτε κάτι υποδεέστερο.

Και αυτό δεν το λέω εγώ. Αυτό αναγκαστήκατε να το παραδεχτείτε εσείς δημόσια διά στόματος Πρωθυπουργού. Τον Σεπτέμβριο που μας πέρασε η Πρόεδρος της Κομισιόν, κ. Φον Ντερ Λάιεν, είπε στον Πρωθυπουργό της Ελλάδας ότι 2,25 δισεκατομμύρια ευρώ τα αφήσατε ανεκμετάλλευτα για τους αγρότες μας από την ΚΑΠ και το Ταμείο Συνοχής, και σας τόνισε ότι αυτά ήταν χρήματα επενδυτικών έργων που θα πήγαιναν χαμένα και τα χρησιμοποιήσατε την τελευταία στιγμή για την κάλυψη των αποζημιώσεων της Θεσσαλίας. Για τις αποζημιώσεις αυτές δεν είχατε προβλέψει ούτε προληπτικά ούτε κατασταλτικά μέτρα με αποτέλεσμα οι συνάνθρωποί μας να παραμένουν μέχρι και σήμερα στο μηδέν σε πλήρη αβεβαιότητα για το μέλλον τους από το πού θα μένουν μέχρι και το ποια εργασία θα κάνουν.

Η Κυβέρνηση σημειώνει μια τεράστια απουσία στη στήριξη της αγροτικής ανάπτυξης. Μπορώ να σας μεταφέρω την απόγνωση των αγροτών της Κρήτης αλλά και όλης της Ελλάδας με τη μείωση των επιδοτήσεων των αγροτών κατά 30% που έφερε η ΚΑΠ. Παρατηρούμε ότι στον προϋπολογισμό του 2024 θα έχουμε μείωση των κονδυλίων του αγροτικού τομέα αντί για αποκατάσταση αυτού του αιφνιδιασμού του αγροτικού κόσμου. Σε μια χώρα που έχει ζήσει τεράστιες καταστροφές, του σεισμού στην Κρήτη, όπου οι μαθητές και οι οικογένειες του Αρκαλοχωρίου είναι δύο χρόνια στο έλεος του Θεού, τις πυρκαγιές στον Έβρο, στην Εύβοια, τις πλημμύρες στη Θεσσαλία και στη Ρόδο απαντάτε σε όλον αυτόν τον κόσμο, που στηρίζεται στην αγροτική οικονομία, με μείωση των αγροτικών κονδυλίων.

Την ίδια ώρα στην εισηγητική έκθεση διαφημίζετε τη μείωση της ανεργίας στους κλάδους της γεωργίας, της δασοκομίας και της αλιείας. Καταστρέψτε, λοιπόν, την αγροτική παραγωγή, χαρίστε τα ευρωπαϊκά κονδύλια και αφήστε τον κόσμο άνεργο. Τι θα απαντήσουμε, όμως, στους νέους ανθρώπους της χώρας;

Στην παιδεία τα πράγματα είναι απογοητευτικά. Τα αποτελέσματα μας γυρνούν πριν το 2018. Τα παιδιά μας μέσω της δημόσιας παιδείας δεν λαμβάνουν ούτε τις βασικές γνώσεις και δεξιότητες για να αντιμετωπίσουν καταστάσεις στον πραγματικό κόσμο. Την ίδια ώρα συγχωνεύετε σχολεία. Και ξέρετε φυσικά τι είπαν τα επίσημα χείλη της κυρίας Υφυπουργού, φυσικά και ξέρετε. Είπατε στα παιδιά αυτής της χώρας ότι δεν πειράζει να πας σε ένα σχολείο δύο - τρεις ώρες μακριά. Το περπάτημα κάνει καλό.

Ελάτε, κυρία Υφυπουργέ, εσείς που δεν είστε εδώ σήμερα, να περπατήσετε τον χειμώνα από το Γάζι στην Τύλισο. Ελάτε να μας πείτε αν είναι μακριά. Ελάτε να μας πείτε αν το περπάτημα κάνει καλό σε αυτές τις συνθήκες. Αυτό είναι το όραμά σας όμως για τη δημόσια παιδεία. Όποιος δεν έχει λεφτά έχει πόδια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ξέρετε, στην Ελλάδα των αριθμών που μας παρουσιάζετε βλέπουμε μία οικονομία στον αυτόματο πιλότο. Και επειδή τα χρήματα από τον τουρισμό και τα ευρωπαϊκά κονδύλια δεν σας φτάνουν, επειδή εσείς δεν έχετε άλλες πολιτικές, μεταθέσατε το βάρος μέσω της φορολογίας στον μικρομεσαίο επιχειρηματία, τον επιστήμονα, στον ελεύθερο επαγγελματία. Είναι προϋπολογισμός - μαύρη σελίδα της ιστορίας για την επιχειρηματικότητα. Όχι όλη την επιχειρηματικότητα. Οι μερισματούχοι των μεγάλων εμπορικών αλυσίδων, των διυλιστηρίων και των τραπεζών φορολογούνται για τα διανεμόμενα κέρδη τους με 5%, τον δεύτερο χαμηλότερο συντελεστή στην Ευρωπαϊκή Ένωση. Ο ΦΠΑ, όμως, της μικρής επιχείρησης στο 24% είναι ο τρίτος υψηλότερος συντελεστής στην Ευρώπη. Η ρευστότητα κατευθύνεται σε λίγες μεγάλες επιχειρήσεις, ενώ οι υπόλοιποι καταδικάζονται σε σταδιακή ασφυξία.

Κατηγορούσατε το ΠΑΣΟΚ για κρυφές ατζέντες όταν προετοιμάζατε κρυφά τις φορολογικές μεταρρυθμίσεις, τα ληστρικά νομοθετήματα της έμμεσης φορολογίας που θα γεμίσουν τα ταμεία ελλείψει σοβαρών πολιτικών σας. Δίκαιο και ισότιμο φορολογικό σύστημα σας είναι λέξεις άγνωστες.

Πανηγυρικά διατυπώνετε τις αυξήσεις των μισθών. Εσείς την εξασφαλίσατε την αύξηση των μισθών ή οι στερήσεις των πολιτών όλα αυτά τα χρόνια; Φτάνει όλη αυτή η αύξηση στην τσέπη του υπαλλήλου με τόση ακρίβεια ή απλά χρυσώνετε το χάπι σε μισθωτούς και συνταξιούχους, που στενάζουν από τις αυξήσεις;

Εσείς κύριε Υπουργέ, τρίβετε τα χέρια σας που οι μικρομεσαίες επιχειρήσεις θα γεμίσουν τα ταμεία του κράτους με την επαναφορά του τεκμαρτού εισοδήματος. Εδώ θα είμαστε, θα το δούμε το πώς θα εξαφανίσετε την ελληνική μικρομεσαία επιχειρηματικότητα σε έναν χρόνο από τώρα και πώς θα εκτινάξετε την ανεργία με αυτό το μέτρο. Σύντομα δεν θα είστε εσείς εδώ, όμως, κύριοι της Κυβέρνησης. Η Κυβέρνηση της Νέας Δημοκρατίας συνειδητά απογείωσε δυσανάλογα την έμμεση φορολογία στα μικρομεσαία και πλέον ευάλωτα νοικοκυριά.

Αυτά που προτείνουμε εμείς στο ΠΑΣΟΚ με αυτές τις συνθήκες θα πρέπει να αξιολογηθούν και να ενσωματωθούν χωρίς η Κυβέρνηση να αδιαφορήσει για το δυσβάσταχτο οικονομικό περιβάλλον που διαμορφώνεται στην ελληνική αγορά με δική σας ευθύνη.

Στον πρώτο προϋπολογισμό αυτής της θητείας σας, κύριοι της Κυβέρνησης, και στον πέμπτο προϋπολογισμό που καταρτίζετε ως Κυβέρνηση έχετε ήδη στο βιογραφικό σας τέσσερις αποτυχημένες προσπάθειες. Θεωρείτε ότι μας ξεγελάτε με αριθμούς. Σε μια χώρα που απειλείται από την κλιματική αλλαγή, τις μεγάλες ανισότητες σε όλα τα επίπεδα που σας ανέφερα φέρατε ένα συνονθύλευμα αριθμών και μπακάλικα κόβετε και ράβετε για να σας βγουν τα νούμερα. Το ΠΑΣΟΚ, κύριοι της Κυβέρνησης, την ίδια στιγμή ασχολείται με τη ζωή μας. Ασχολείται με την Ελλάδα που αγαπάμε και με τον άνθρωπο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε και εμείς, κυρία συνάδελφε, για την τήρηση του χρόνου.

Τον λόγο τώρα έχει ο ειδικός αγορητής από τη Νέα Δημοκρατία, ο κ. Νεοκλής Κρητικός.

**ΝΕΟΚΛΗΣ ΚΡΗΤΙΚΟΣ:** Κύριε Πρόεδρε, σας ευχαριστώ.

Κυρίες και κύριοι Υπουργοί, κυρίες και κύριοι συνάδελφοι, οι βασικοί στόχοι της κυβερνητικής πολιτικής συνίστανται στην αύξηση των μισθών, την ενίσχυση του διαθέσιμου εισοδήματος και τη μείωση των κοινωνικών ανισοτήτων. Για τον σκοπό αυτό εφαρμόζονται σημαντικές δημοσιονομικές παρεμβάσεις. Αυτό το αναφέρω γιατί σήμερα θα μιλήσω κυρίως για τον προϋπολογισμό της γενικής κυβέρνησης, το κεφάλαιο 3.

Αυτά είναι η αναμόρφωση του ειδικού μισθολογίου των ιατρών του ΕΣΥ με μεσοσταθμική αύξηση 10% και κόστος 92 εκατομμύρια ευρώ για το 2023 και 65 εκατομμύρια ευρώ για το 2024 και εφεξής. Η κατάργηση της εισφοράς αλληλεγγύης στους δημοσίους υπαλλήλους με κόστος 202 εκατομμύρια ευρώ ετησίως και στους συνταξιούχους με ετήσιο κόστος 274 εκατομμύρια ευρώ, οι οποίες θεσπίστηκαν σε συνέχεια της μονιμοποίησης της κατάργησης της εισφοράς αλληλεγγύης στον ιδιωτικό τομέα.

Η αύξηση της διάρκειας του επιδόματος μητρότητας σε εννέα μήνες για γυναίκες απασχολούμενες στον ιδιωτικό τομέα με κόστος 64 εκατομμύρια ευρώ ετησίως και η αύξηση των επιδομάτων αναπηρίας του ΟΠΕΚΑ και του e-ΕΦΚΑ κατά 8% από την 1 Μαΐου του 2023 με κόστος 63 εκατομμύρια ευρώ για το 2023 και 95 εκατομμύρια ευρώ για το 2024 και εφεξής.

Περαιτέρω, προκειμένου να αυξηθεί το διαθέσιμο εισόδημα και να μειωθούν οι ανισότητες, εφαρμόζονται τα εξής μέτρα: Αναμορφώνεται το μισθολόγιο του δημοσίου τομέα, ώστε να στηριχτούν σε μεγαλύτερο βαθμό οι χαμηλόμισθοι δημόσιοι υπάλληλοι, οι οικογένειες με παιδιά και όσοι κατέχουν θέση ευθύνης στο δημόσιο με συνολικό δημοσιονομικό κόστος 25 εκατομμύρια ευρώ για το 2023 και 931 εκατομμύρια ευρώ για το 2024.

Οι βασικές παρεμβάσεις αφορούν στην οριζόντια αύξηση κατά 70 ευρώ στον βασικό μισθό, την αύξηση της οικογενειακής παροχής από 20 έως 50 ευρώ μηνιαίως, την αύξηση των επιδομάτων θέσης ευθύνης κατά 30% και την αύξηση του επιδόματος παραμεθορίου και ειδικών συνθηκών εργασίας στα στελέχη των Ενόπλων Δυνάμεων και των σωμάτων ασφαλείας. Παράλληλα αυξάνονται το μισθολόγιο των καθηγητών στα πανεπιστήμια καθώς και τα έξοδα μετακίνησης και διανυκτέρευσης του πολιτικού και ένστολου προσωπικού.

Παρέχεται κατά τον τρέχοντα μήνα έκτακτη ενίσχυση από 100 έως 200 ευρώ με δημοσιονομικό κόστος 107 εκατομμύρια ευρώ για την οικονομική στήριξη περίπου επτακοσίων πενήντα χιλιάδων συνταξιούχων με συντάξεις έως 1.600 ευρώ που έχουν προσωπική διαφορά άνω των 10 ευρώ. Μονιμοποιείται η πλήρης απαλλαγή περίπου διακοσίων χιλιάδων πρώην δικαιούχων ΕΚΑΣ από τη συμμετοχή τους στη φαρμακευτική δαπάνη με δημοσιονομικό κόστος 38 εκατομμύρια ευρώ κατ’ έτος.

Αυξάνεται από τον τρέχοντα μήνα κατά 8% το ελάχιστο εγγυημένο εισόδημα για τη εισοδηματική ενίσχυση περίπου διακοσίων είκοσι πέντε χιλιάδων ευάλωτων νοικοκυριών με δημοσιονομικό κόστος 4 εκατομμύρια ευρώ για το 2023 και 43 εκατομμύρια ευρώ για το 2024.

Επεκτείνεται το επίδομα μητρότητας από το 2024 στους ελεύθερους επαγγελματίες και τους αγρότες στους εννέα μήνες για την αντιμετώπιση της υπογεννητικότητας και τη στήριξη της οικογένειας σε συνέχεια της ήδη θεσμοθετημένης αύξησης σε εννέα μήνες για τους μισθωτούς του ιδιωτικού τομέα με δημοσιονομικό κόστος 40 εκατομμύρια ευρώ για το 2024.

Προβλέπεται ο διπλασιασμός του επιτυχημένου προγράμματος «Σπίτι μου» με επιπλέον 375 εκατομμύρια ευρώ υπό μορφή δανείων για την αντιμετώπιση του ιδιαίτερα έντονου στεγαστικού προβλήματος ιδίως των νέων ατόμων και τη στήριξη του οικογενειακού προγραμματισμού. Μάλιστα ο συνολικός προϋπολογισμός του προγράμματος ανήλθε στο ένα δισεκατομμύριο εκ των οποίων 750 εκατομμύρια ευρώ προέρχονται από τα ταμειακά διαθέσιμα της ΔΥΠΑ και το υπόλοιπο από τις τράπεζες.

Αυξάνεται αναδρομικά από την 1 Ιουλίου 2023 το πτητικό επίδομα για τους πιλότους και τα πληρώματα των πυροσβεστικών αεροσκαφών, με δημοσιονομικό κόστος 700.000 ευρώ ετησίως και παρέχεται οικονομική στήριξη κατά τον τρέχοντα μήνα σε ευάλωτα νοικοκυριά, που περιλαμβάνει τους δικαιούχους του επιδόματος παιδιού του ΟΠΕΚΑ, τους δικαιούχους των αναπηρικών επιδομάτων του ΟΠΕΚΑ και του e-ΕΦΚΑ, τους δικαιούχους του ελάχιστου εγγυημένου εισοδήματος χαμηλοσυνταξιούχους, χωρίς προσωπική διαφορά, με κύριες συντάξεις έως 700 ευρώ και ανασφάλιστους υπερήλικες. Το σύνολο των δικαιούχων εκτιμάται σε 2,3 εκατομμύρια με δημοσιονομικό κόστος 352 εκατομμύρια ευρώ.

Επιπλέον των ανωτέρω δημοσιονομικών μέτρων, εφαρμόζονται οι ακόλουθες παρεμβάσεις στην αγορά εργασίας και το συνταξιοδοτικό σύστημα: Από τον Ιανουάριο του 2024 αίρεται το πάγωμα των τριετιών στους μισθωτούς. Καταργείται η μείωση του 30% επί των συντάξεων για τους απασχολούμενους συνταξιούχους και αντικαθίσταται με εισφορά 10% επί των πρόσθετων αμοιβών που λαμβάνουν από την εργασία τους. Επίσης, αυξάνονται εκ νέου από την 1 Ιανουαρίου του 2024 οι συντάξεις κατά τον μέσο όρο της αύξησης του ΑΕΠ και του πληθωρισμού του 2023, με υπολογιζόμενο κόστος 430 εκατομμύρια ευρώ.

Επίσης, οι παρεμβάσεις φορολογικής φύσεως αφορούν στην αύξηση του αφορολογήτου κατά 1.000 ευρώ στους φορολογουμένους με ένα ή περισσότερα εξαρτώμενα τέκνα, με δημοσιονομικό κόστος 135 εκατομμύρια ευρώ για το 2024 και τη μείωση του ΕΝΦΙΑ κατά 10% για κατοικίες που ασφαλίζονται για φυσικές καταστροφές, με δημοσιονομικό κόστος 26 εκατομμύρια ευρώ για το 2024.

Εκτός από τις προαναφερθείσες παρεμβάσεις, με σκοπό την ενίσχυση του εισοδήματος και την αντιμετώπιση της ενεργειακής κρίσης, εφαρμόζονται παρεμβάσεις για την αντιμετώπιση των οικονομικών συνεπειών των φυσικών καταστροφών, συνεπεία της κλιματικής κρίσης. Οι κυριότερες παρεμβάσεις είναι οι εξής:

Η άμεση κάλυψη των αναγκών για την καταβολή αποζημιώσεων -πρώτη αρωγή και αγροτικές αποζημιώσεις- καθώς και για επισκευές και βελτιώσεις υποδομών. Η χρηματοδότηση των σχετικών δαπανών διασφαλίστηκε για το 2023 με την ψήφιση συμπληρωματικού προϋπολογισμού συνολικού ύψους 600 εκατομμυρίων ευρώ, ενώ παράλληλα αξιοποιούνται οι πόροι του ΕΣΠΑ 2014 - 2020 του Ταμείου Ανάκαμψης και Ανθεκτικότητας το οποίο αναθεωρείται εκ νέου και του ΕΣΠΑ 2021 - 2027 για την αποκατάσταση των υποδομών.

Προϋπολογίζονται από το 2024 και εφεξής πόροι ύψους 600 εκατομμυρίων ευρώ στο Εθνικό Πρόγραμμα Δημοσίων Επενδύσεων, ώστε να καλύπτονται σε μόνιμη βάση οι δαπάνες κρατικής αρωγής έναντι φυσικών καταστροφών, αυξάνοντας το ύψος των διαθέσιμων πιστώσεων κατά 300 εκατομμύρια ευρώ, προκειμένου να καλυφθούν τόσο οι υπόλοιπες αποζημιώσεις της τρέχουσας καταστροφής, αλλά και πιθανές μελλοντικές καταστροφές τα επόμενα έτη.

Προϋπολογίζονται για το έτος 2024 πόροι ύψους 110 εκατομμυρίων ευρώ στις πιστώσεις υπό κατανομή του τακτικού προϋπολογισμού, προκειμένου να αξιοποιηθούν για την καταβολή αποζημιώσεων λόγω φυσικών καταστροφών σε αγρότες του ΕΛΓΑ, ενώ επιπλέον 150 εκατομμύρια ευρώ μεταφέρθηκαν εντός του 2023 στον ΕΛΓΑ για την προκαταβολή των αποζημιώσεων και από το 2024 καθίσταται υποχρεωτική η ιδιωτική ασφάλιση για μεσαίες και μεγάλες επιχειρήσεις με ετήσιο κύκλο εργασιών άνω των 2 εκατομμυρίων ευρώ. Η ασφάλιση θα πρέπει να καλύπτει πλημμύρες, σεισμούς και πυρκαγιές και να αφορά το κτήριο, τα μηχανήματα, τον εξοπλισμό και τα αποθέματα.

Κυρίες και κύριοι συνάδελφοι, ο προϋπολογισμός του 2024 στρέφεται στην εισαγωγή σημαντικών μεταρρυθμίσεων που θα οδηγήσουν στην περαιτέρω ανάπτυξη της ελληνικής οικονομίας, διασφαλίζοντας παράλληλα την επίτευξη των δημοσιονομικών στόχων και οι μεταρρυθμίσεις αυτές έχουν ως βασικούς στόχους την αύξηση των εισοδημάτων των απασχολούμενων, την ενίσχυση των ευάλωτων κοινωνικών ομάδων, καθώς και τον περιορισμό της φοροδιαφυγής, προκειμένου να κατανεμηθούν ορθότερα τα φορολογικά βάρη στους πολίτες και τις επιχειρήσεις.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Ιδιαίτερα σημαντικό γεγονός εντός του τρέχοντος έτους αποτέλεσε η ανάκτηση της επενδυτικής βαθμίδας για τη χώρα μας -αν και αυτό δεν αρέσει σε πολλούς- μετά από δώδεκα συναπτά έτη, από τρεις από τους τέσσερις επενδυτικούς οίκους που αναγνωρίζει η Ευρωπαϊκή Κεντρική Τράπεζα. Η εξέλιξη αυτή έχει πολλαπλά οφέλη για την ελληνική οικονομία, καθώς μεταξύ άλλων διασφαλίζει την ομαλή πρόσβαση στις αγορές, μειώνει το κόστος χρηματοδότησης της χώρας και των πιστωτικών ιδρυμάτων και αναμένεται να ενισχύσει σημαντικά την προσέλκυση ξένων επενδύσεων.

Για όλους αυτούς τους λόγους, λοιπόν, σας καλώ και εγώ με τη σειρά μου να υπερψηφίσουμε τον προϋπολογισμό του 2024, έναν προϋπολογισμό ανάπτυξης και κοινωνικής αλληλεγγύης.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κρητικό.

Καλείται στο Βήμα ο κ. Γεώργιος Γαβρήλος, Βουλευτής του ΣΥΡΙΖΑ, ως ειδικός αγορητής.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, φαίνεται ότι η Κυβέρνηση ζει μια άλλη πραγματικότητα από αυτή που βιώνει ο ελληνικός λαός. Εδώ και τέσσερα χρόνια προσπαθείτε, κύριε Υπουργέ, να δημιουργήσετε μία κοινωνία χαμηλών προσδοκιών. Δεν θα σας το επιτρέψουμε αυτό, γιατί ο ελληνικός λαός αξίζει καλύτερης τύχης. Ο προϋπολογισμός που η Κυβέρνηση φέρνει προς ψήφιση είναι πολύ πίσω από τις προσδοκίες αυτού του λαού. Είναι πολύ πίσω από τις ανάγκες της κοινωνίας, των συνταξιούχων, των εργαζομένων, των μικρομεσαίων, αλλά και της ίδιας της οικονομίας. Αποτυπώνει ουσιαστικά τη συνέχεια μιας αδιέξοδης και αντικοινωνικής κυβερνητικής πολιτικής, μιας πολιτικής που ακολουθήσατε πριν τέσσερα χρόνια και σήμερα, με το αλαζονικό ύφος που σας έδωσε αυτό το 41% και διατυμπανίζετε, προσπαθείτε να ολοκληρώσετε εις βάρος κυρίως των μεσαίων και κατώτερων εισοδηματικών στρωμάτων της ελληνικής κοινωνίας. Είναι ένας προϋπολογισμός οριζόντιας φορολόγησης, στάσιμων μισθών, στάσιμων συντάξεων, μηδενικής ανάπτυξης για τους πολλούς και ανεξέλεγκτου ασφαλώς ιδιωτικού χρέους, που βάζει θηλιά σε κάθε νοικοκυριό της χώρας. Είναι ένας προϋπολογισμός που αρνείται να αντιμετωπίσει τα μεγάλα προβλήματα και ζητήματα της ακρίβειας και της βιωσιμότητας των νοικοκυριών μας, ένας προϋπολογισμός που συνεχίζει να δημιουργεί κοινωνικές αδικίες, αφήνοντας τους αδύναμους και τον κόσμο της εργασίας έρμαια σε αυτή την κρίση που δημιουργείται.

Σας αφήσαμε μία χώρα έξω από τα μνημόνια, με απώτερο στόχο ο ελληνικός λαός να ανακουφιστεί, τα ελληνικά νοικοκυριά να δουν καλύτερες μέρες και αντί αυτού, δυστυχώς, από το 2019 τα πράγματα πηγαίνουν πολύ χειρότερα: Νοικοκυριά δεν είναι σε θέση να βγάλουν τον μήνα, δεν είναι σε θέση να πληρώσουν τα ενοίκια, δεν είναι σε θέση να διαβιώσουν αξιοπρεπώς, με τις τιμές να έχουν εκτοξευθεί και εσείς να μη λαμβάνετε καμμία μέριμνα για την αντιμετώπιση της αισχροκέρδειας, της απληστίας, που εσείς οι ίδιοι δημιουργήσατε στην αγορά με τα πέντε μεγάλα καρτέλ της αλυσίδας τροφίμων, τους πέντε παρόχους της ενέργειας, με τα ανεξέλεγκτα παιχνίδια των τραπεζών, με ό,τι συμβαίνει στον χώρο της παραοικονομίας που εσείς επιθυμείτε να «φουντώνει», να γίνεται μεγαλύτερος αυτός ο χώρος. Μόλις πριν μία εβδομάδα τάχα κόπτεσθε να δείτε πώς θα αντιμετωπίσετε τη φοροδιαφυγή, τάχα, των μικρομεσαίων επιχειρηματιών και ελεύθερων επαγγελματιών, στο ύψος των 600, τάχα, εκατομμυρίων ευρώ, όταν η φοροδιαφυγή αυτή τη στιγμή είναι γύρω στα 10 δισεκατομμύρια ευρώ -όπως λέει και ο τραπεζίτης της χώρας- και ο χώρος αυτός της παραοικονομίας που εσείς έχετε δημιουργήσει είναι γύρω στα 40 δισεκατομμύρια ευρώ τον χρόνο.

Ο προϋπολογισμός του 2024 επιφυλάσσει μία ακόμη δύσκολη χρονιά για τους εργαζόμενους. Η μικρή αύξηση των ονομαστικών μισθών δεν καλύπτει την αγοραστική απώλεια των νοικοκυριών, κυρίως των μεσαίων και χαμηλών εισοδημάτων. Τα ποσοστά της εργασίας στο συνολικό ΑΕΠ μειώνονται δραστικά, δεδομένου ότι τίποτε δεν δίνεται σε αυτούς από την τάχα μικρή μεγέθυνση του ΑΕΠ που πανηγυρίζετε ότι θα πετύχετε το 2024. Οι μικρές αυξήσεις των μισθών δεν απορροφούν τις αυξήσεις των αγαθών πρώτης ανάγκης και διατροφής, διευρύνοντας έτσι τις ανισότητες.

Η επιλογή της Κυβέρνησης να ανακατανείμει δίκαια το εισόδημα φαίνεται ότι δεν υπάρχει και σε αυτόν τον προϋπολογισμό. Την αναζητούμε. Άλλες επιλογές έχει η Κυβέρνηση. Δεν αποτυπώνεται μια τέτοια επιλογή στον προϋπολογισμό του 2024, κι ας είχαμε έξι μήνες νωρίτερα εκλογές και τάζατε λαγούς με πετραχήλια στον ελληνικό λαό και κυρίως τη μη φορολόγηση των μικρομεσαίων επιχειρήσεων.

Ανακαλύπτει τώρα ο ελληνικός λαός, μόλις έξι μήνες μετά την εκλογή σας, ότι έχετε κρυφή ατζέντα και στο εργασιακό και στο φορολογικό και στο ασφαλιστικό. Ήδη προωθείτε ρυθμίσεις και με το ασφαλιστικό, που είναι ενώπιον των επιτροπών της Βουλής, αλλά και με ό,τι εξαγγέλλετε περί ενιαιοποίησης των παροχών προς τα κάτω για όλα τα ταμεία εις βάρος των εργαζομένων και των δικαιωμάτων των συνταξιούχων. Αλλά ασφαλώς επιφυλάσσετε μία καλύτερη μέρα και για τους servicers -το είδαμε στο πρόσφατο νομοσχέδιο- αφήνοντας ακάλυπτους όλους τους δανειολήπτες και για την πρώτη κατοικία τους που κινδυνεύει. Το 2024 θα έχουμε εβδομήντα χιλιάδες περίπου πλειστηριασμούς και έως το 2026 άλλες διακόσιες πενήντα χιλιάδες πλειστηριασμούς. Και αντί να δείτε αυτά τα μεγάλα ζητήματα που αφορούν τον πολύ κόσμο, εσείς ήρθατε εδώ, φέρατε ένα νομοσχέδιο μόνο και μόνο για να εξυπηρετήσετε για μια ακόμη φορά τους τραπεζίτες, τα funds και τους servicers.

Να θυμίσουμε ότι στην Ελλάδα αυτή τη στιγμή, σύμφωνα με την έρευνα της Συνομοσπονδίας Ευρωπαϊκών Συνδικάτων, καταγράφεται μείωση των πραγματικών μισθών κατά 0,2% για το 2023, την ίδια στιγμή που τα κέρδη των μεγάλων επιχειρήσεων καταγράφουν εκτίναξη κατά 5,9%. Επίσης, οι Έλληνες κατέχουν την ευρωπαϊκή πρωτιά σε ώρες εργασίας, σαράντα μία ώρες την εβδομάδα, αλλά βρίσκονται στην τελευταία θέση στην αναλογία ωρών εργασίας και μισθού, αφού οι μισθοί είναι οι χαμηλότεροι της Ευρώπης και παραμένουν καθηλωμένοι. Η Ελλάδα έχει απόκλιση 10% του ΑΕΠ, 20 δισεκατομμύρια περίπου ευρώ, από τον μέσο όρο της Ευρωπαϊκής Ένωσης στα ημερομίσθια και τους μισθούς.

Την ίδια ώρα επελαύνει η ακρίβεια. Βασικά είδη ενός νοικοκυριού στην Ελλάδα είναι αυξημένα από 113% έως 361% σε σχέση με άλλες χώρες της Ευρώπης. Και έρχεστε εδώ και μας μιλάτε για έναν εξωγενή πληθωρισμό, ότι η αιτία των μεγάλων, των αυξημένων τιμών των προϊόντων εδώ στην Ελλάδα έχει να κάνει με εξωγενείς παράγοντες. Είναι ένα ψέμα και πρέπει να το ακούσει ο ελληνικός λαός. Αφήσατε ανεξέλεγκτη την αγορά. Κανένας έλεγχος. Πανηγυρίζετε δύο - τρεις βδομάδες τώρα γιατί επιβάλατε τάχα δύο μεγάλα πρόστιμα σε δύο επιχειρήσεις. Τι κάνατε τεσσεράμισι χρόνια; Και λύθηκε το πρόβλημα με αυτά τα πρόστιμα; Και πώς θα τα εισπράξετε; Τι λέτε στον Έλληνα καταναλωτή που πηγαίνει στα ράφια των σουπερμάρκετ και βλέπει την εξαπάτηση και την κοροϊδία από τις αλυσίδες σουπερμάρκετ;

Με τη δική σας ανοχή η χώρα μας κατέχει την τέταρτη αρνητική θέση στην Ευρώπη με τον πραγματικό πληθωρισμό στα τρόφιμα να φτάνει στο 6,6%. Τα στοιχεία μιλάνε από μόνα τους, κύριοι συνάδελφοι. Με το εισόδημά μας αγοράζουμε το 68% του όγκου των ίδιων αγαθών στο σουπερμάρκετ σε σύγκριση με τον μέσο Ευρωπαίο, ενώ το 2022 στο κατά κεφαλήν ΑΕΠ με όρους αγοραστικής δύναμης η Ελλάδα κατείχε την εικοστή τέταρτη θέση από τις είκοσι επτά χώρες της Ευρωπαϊκής Ένωσης.

Η ίδια μαύρη εικόνα επικρατεί και όταν κάποιος ψάχνει και για σπίτι, για κατοικία. Η Ελλάδα διαθέτει λιγότερο από το 1% του ΑΕΠ για στεγαστικές πολιτικές. Δεν έχουμε κοινωνική κατοικία και ένα ενοίκιο σήμερα κοστίζει για μια οικογένεια πάνω από τον μισό βασικό μισθό. Σπεύσατε να θριαμβολογήσετε για τη μείωση της ανεργίας στο 9,6 έναντι 10,3 τον Σεπτέμβριο του 2023. Όμως, οι περισσότερες θέσεις εργασίας που δημιουργούνται είτε είναι με πολύ χαμηλές αμοιβές, είναι ελαστικές μορφές απασχόλησης, τετράωρα, παράλληλοι εργοδότες και άλλα, γι’ αυτό και για το 2024 παρατηρείται μια μείωση των ασφαλιστικών εισφορών από τη μισθωτή εργασία κατά 3%, ενώ την ίδια στιγμή επιβάλλετε αύξηση, με αυτό το φορολογικό που φέρατε για τους ελεύθερους επαγγελματίες, σε όλους αυτούς τους αυτοαπασχολούμενους και ελεύθερους επαγγελματίες στο 4%, ενώ στην αγορά εργασίας με τις ευέλικτες μορφές απασχόλησης που έχετε δημιουργήσει, πάμε για μείωση των εισπράξεων σε ασφαλιστικές εισφορές.

Στην αγορά εργασίας επικρατεί σε ποσοστό 47% η ευέλικτη απασχόληση χαμηλών αμοιβών και προσδοκιών. Οι συλλογικές συμβάσεις στη χώρα μας -και είναι πολύ σημαντικό αυτό να ακουστεί και εδώ στο ελληνικό Κοινοβούλιο, αλλά και στον ελληνικό λαό- φτάνουν σε ποσοστό μόνο 24%, ενώ ο ευρωπαϊκός στόχος είναι 80%. Έχετε δημιουργήσει μια ζούγκλα στην αγορά εργασίας με ατομικές συμβάσεις εργασίας ασφαλώς εις βάρος των εργαζομένων και υπέρ των εργοδοτών που πάντα είναι ο ισχυρότερος σε αυτή την σύμβαση μεταξύ εργοδότη και εργαζόμενου. Και το πιο σημαντικό, η ανεργία των νέων και των γυναικών παραμένει σε πολύ υψηλά επίπεδα ακόμη και το 2023. Ξεπερνά το 12%.

Όπως πρόσφατα σημείωσε ο Πρόεδρός μας, ο κ. Στέφανος Κασσελάκης, η Ελλάδα είναι η τρίτη στην Ευρωπαϊκή Ένωση σε ποσοστά εργασιακού εκφοβισμού. Μόλις προχθές είδαμε μία καταγγελία και από τους εργαζόμενους στα καταστήματα «PUBLIC». Τι έχετε να πείτε γι’ αυτή την αγορά εργασίας που έχετε δημιουργήσει αυτά τα χρόνια, χωρίς κανέναν έλεγχο; Καταργήσατε το ΣΕΠΕ. Δεν υπάρχει κανένας ελεγκτικός μηχανισμός να βάλει μια τάξη σε αυτό που συμβαίνει, όχι από το σύνολο της εργοδοσίας, να μην παρεξηγούμαστε, αλλά από αυτούς που βρίσκουν την ευκαιρία στην αδυναμία μπροστά των εργαζομένων να κάνουν αυθαιρεσίες.

Επίσης δεν μας έχετε πει τίποτα για το τι συμβαίνει με τη ΔΥΠΑ και υπάρχουν αυτά τα τεράστια ποσοστά ανεργίας που δίνει η ΔΥΠΑ με την Ελληνική Στατιστική Υπηρεσία. Μιλάμε για μια διαφορά 76,5% των στοιχείων μεταξύ τους. Δεν έχετε δώσει απάντηση. Και μόλις τις τελευταίες μέρες βλέπουμε να εγείρονται και άλλα ζητήματα για τη ΔΥΠΑ. Θα μας απαντήσετε τι έχει συμβεί με τη χρηματοδότηση και την οικονομική τρύπα του 2023 στη Δημόσια Υπηρεσία Απασχόλησης; Θα μας πείτε γιατί μειώνετε τη χρηματοδότηση για το 2024; Τι ακριβώς συμβαίνει με τα οικονομικά της ΔΥΠΑ; Περιμένουμε μία απάντηση. Έχουν δει το φως της δημοσιότητας πολλά δημοσιεύματα. Το σωματείο εργαζομένων έχει κάνει συγκεκριμένες καταγγελίες. Περιμένουμε την απάντησή σας.

Κυρίες και κύριοι συνάδελφοι, η μικρομεσαία επιχείρηση βρίσκεται σε μία δύσκολη οικονομικά θέση. Έρχεται και το νέο φορολογικό, που πραγματικά με το τεκμαρτό που βάζετε εισόδημα φορολόγησης θα αναγκάσετε όλους τους ελεύθερους επαγγελματίες και αυτοαπασχολούμενους να δώσουν ένα χαράτσι 1.450 ευρώ, ενώ εσείς μιλούσατε για μείωση της φορολογίας. Μιλούσατε για το τέλος επιτηδεύματος ότι θα καταργηθεί και τελικά δεν το καταργήσατε. Εξαπατήσατε τον ελληνικό λαό, τη μικρομεσαία επιχείρηση.

Και ξέρετε γιατί το θίγω αυτό το θέμα ασχολούμενος και με τα εργασιακά; Γιατί βάλατε το τεκμαρτό εισόδημα που συσχετίζεται με τον μισθό του Έλληνα μισθωτού. Αυτό τι σημαίνει; Δημιουργεί πρόβλημα στις συλλογικές διαπραγματεύσεις και στις συλλογικές συμβάσεις. Έχει κάθε λόγο η εργοδοσία να συμπιέζει προς τα κάτω τους μισθούς για να μην αυξάνεται και η φορολόγησή της, αφού πλέον με βάση το τεκμαρτό θα φορολογείται ο κάθε ελεύθερος επαγγελματίας και ο αυτοαπασχολούμενος και τις κλίμακες που εσείς ορίσατε. Αν έχει κάποιους υπαλλήλους που παίρνουν υψηλό μισθό, θα φορολογείται εξίσου περισσότερο ο αυτοαπασχολούμενος και ο ελεύθερος επαγγελματίας που διατηρεί μία δραστηριότητα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε παρακαλώ.

**ΓΕΩΡΓΙΟΣ ΓΑΒΡΗΛΟΣ:** Δημιουργείτε διπλό πρόβλημα όχι μόνο στους μικρομεσαίους, αλλά και στον κόσμο της μισθωτής εργασίας. Είναι ένα χτύπημα ακόμη στη μεσαία τάξη.

Βγήκατε, εξαπατήσατε τον ελληνικό λαό ότι θα στηρίξετε το μέσο εισόδημα. Δυστυχώς, αυτό που σας ενδιαφέρει είναι η στήριξη του μεγάλου κεφαλαίου, των συμφερόντων που σήμερα σας στηρίζουν.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΓΕΩΡΓΙΟΣ ΓΑΒΡΗΛΟΣ:** Κύριε συνάδελφε, ολοκληρώνω.

Αποτυπώνεται αυτό άλλωστε από πολλούς δείκτες. Θα έχουν την ευκαιρία και οι υπόλοιποι ομιλητές του ΣΥΡΙΖΑ να αναδείξουν αυτή την εξαπάτηση που κάνατε στον ελληνικό λαό, αυτόν τον προϋπολογισμό που φέρνετε σήμερα για το έτος 2024, που ουσιαστικά είναι μια πολιτική που δημιουργεί περαιτέρω προβλήματα στη μεσαία τάξη και στα κατώτερα εισοδηματικά στρώματα της χώρας και εμείς είμαστε εδώ για να ανατρέψουμε όλο αυτό.

Ο ΣΥΡΙΖΑ - Προοδευτική Συμμαχία επεξεργάζεται μια συνολική πολιτική πρόταση που θα δώσει προοπτική σε αυτόν τον δημοκρατικό, τον προοδευτικό κόσμο και θα τον βγάλει από αυτά τα αδιέξοδα των πολιτικών που ακολουθήθηκαν τα τεσσεράμισι τελευταία χρόνια. Και να είστε σίγουροι ότι αυτό σιγά-σιγά αλλάζει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ.

**ΓΕΩΡΓΙΟΣ ΓΑΒΡΗΛΟΣ:** Δεν υπάρχει το 41%, κύριοι της Νέας Δημοκρατίας. Ήδη δημιουργούνται συμμαχίες και των αυτοαπασχολούμενων και ελεύθερων επαγγελματιών και της μισθωτής εργασίας και όλων αυτών των ανθρώπων που στενάζουν τα τελευταία χρόνια από τις πολιτικές σας. Μία καλύτερη μέρα για τον ελληνικό λαό είναι βέβαιο ότι θα έρθει.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαβρήλο.

Επομένως ειδικός εισηγητής και τελευταίος είναι ο κ. Ξενοφών Μπαραλιάκος, Βουλευτής της Νέας Δημοκρατίας.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Σας ευχαριστώ πολύ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, το νομοσχέδιο του κρατικού προϋπολογισμού για το 2024 επισφραγίζει και επιβραβεύει μια συνετή και συμπαγή δημοσιονομική πολιτική με κοινωνικό πρόσημο, η οποία εγκαινιάστηκε με την ανάληψη της διακυβέρνησης της πατρίδας μας από τη Νέα Δημοκρατία και τον Πρωθυπουργό Κυριάκο Μητσοτάκη το καλοκαίρι του 2019.

Είναι ο προϋπολογισμός που αντανακλά τη νομοθέτηση του εμβληματικού νομοσχεδίου του Ιουλίου, που είχα την ιδιαίτερη τιμή να είμαι ο εισηγητής του, με το οποίο ελήφθησαν τα στοχευμένα μέτρα για την ενίσχυση του εισοδήματος των Ελλήνων πολιτών υλοποιώντας το 50% των προεκλογικών μας εξαγγελιών.

Ο προϋπολογισμός του 2024 είναι ο πρώτος μετά από δεκατρία έτη που καταρτίζεται με το αξιόχρεο της χώρας να έχει ανακτήσει την επενδυτική του βαθμίδα. Είναι ένα επίτευγμα που οφείλεται πρωτίστως στη σκληρή προσπάθεια και στις θυσίες της ελληνικής κοινωνίας σε συνδυασμό με τη συνετή και αποτελεσματική δημοσιονομική πολιτική των τελευταίων ετών.

Προ ημερών ο οίκος «FITCH» έδωσε την επενδυτική βαθμίδα στην ελληνική οικονομία αναβαθμίζοντας το ελληνικό αξιόχρεο, γεγονός που συνιστά μια μεγάλη εθνική επιτυχία, η οποία πιστώνεται στην Κυβέρνηση της Νέας Δημοκρατίας και στον Πρωθυπουργό Κυριάκο Μητσοτάκη και ανήκει στο σύνολο των Ελλήνων πολιτών. Κατόπιν αυτού η χώρα έχει εξασφαλίσει την επενδυτική βαθμίδα και από τον τρίτο από τους τέσσερις αναγνωρισμένους οίκους της Ευρωπαϊκής Κεντρικής Τράπεζας Αξιολόγησης. Με τον τρόπο αυτό οι ελληνικοί τίτλοι θα καταστούν ορατοί σε ακόμα πιο μεγάλους και ποιοτικούς επενδυτές που θα μπορούν να επενδύσουν σε ελληνικά ομόλογα.

Η απόκτηση της επενδυτικής βαθμίδας -και αυτό δεν πρέπει να το παραβλέπουμε- ενισχύει ακόμα περισσότερο τη στέρεη και συνεκτική προσέγγιση των οικονομικών μεγεθών αυτού του προϋπολογισμού, αφού επιτρέπει ακόμα υψηλότερη εισροή άμεσων ξένων επενδύσεων, οι οποίες σε συνδυασμό με την άνθιση και τις θετικές προβλέψεις για τον ελληνικό τουρισμό όχι μόνο μπορούν να αντισταθμίσουν τυχόν γεωπολιτικούς κλυδωνισμούς στη διεθνή σκακιέρα, αλλά και να απορροφήσουν συνακόλουθες πληθωριστικές πιέσεις.

Σύμφωνα με τις προβλέψεις που περιλαμβάνονται στον προϋπολογισμό, ο ρυθμός ανάπτυξης παραμένει πλησίον των στόχων που έχουν τεθεί στο Πρόγραμμα Σταθερότητας του Απριλίου του 2023 και αναμένεται να ανέλθει σε 2,4% το 2023 και 2,9% το 2024.

Το Ακαθάριστο Εθνικό Προϊόν σε ονομαστικούς όρους αναμένεται να αυξηθεί από 206,6 δισεκατομμύρια ευρώ το 2022 σε 222,8 δισεκατομμύρια ευρώ το 2023 και 233,8 δισεκατομμύρια ευρώ το 2024. Παράλληλα, ο Εναρμονισμένος Δείκτης Τιμών Καταναλωτή αναμένεται να κυμανθεί σε ελαφρώς χαμηλότερα επίπεδα και να διαμορφωθεί σε 4,1% έναντι 4,5% που προβλεπόταν στο Πρόγραμμα Σταθερότητας για το 2023 και να αποκλιμακωθεί περαιτέρω σε 2,6% για το 2024. Οι επενδύσεις αναμένεται να αυξηθούν κατά 7,1% κατά το τρέχον έτος και ακόμη περισσότερο, κατά 15,1%, το 2024, ενώ η ανεργία αναμένεται να μειωθεί από το 11,2% το 2023 στο 10,6% το 2024.

Παρά την αβεβαιότητα που επικρατεί διεθνώς και τις επιπτώσεις της κλιματικής αλλαγής, παρά τις φυσικές καταστροφές που έπληξαν την πατρίδα μας και παρά τις εισαγόμενες κρίσεις σε ένα γεωπολιτικό περιβάλλον που αναδιατάσσεται με απρόβλεπτους ρυθμούς, η ελληνική οικονομία όχι μόνο ανθίσταται σε όλες αυτές τις πιέσεις, αλλά υπεραποδίδει, γεγονός που αποτυπώνεται με τρόπο σαφή και πρόδηλο σε όλα τα οικονομικά μεγέθη του υπό συζήτηση προϋπολογισμού.

Για αυτό άλλωστε, κυρίες και κύριοι συνάδελφοι, μπορούμε να διαθέσουμε τις επόμενες ημέρες επιπλέον 350 εκατομμύρια ευρώ σε μια σειρά από παρεμβάσεις για να στηρίξουμε αδύναμους συμπολίτες μας.

Θα δοθεί επίδομα κοινωνικής αλληλεγγύης στοχευμένα σε νοικοκυριά που έχουν μεγαλύτερη ανάγκη και αναφέρομαι στους δικαιούχους του επιδόματος τέκνων του ΟΠΕΚΑ. Θα ενισχύσουμε τους συμπολίτες μας με αναπηρία. Θα δώσουμε 200 ευρώ σε διακόσιες είκοσι πέντε χιλιάδες δικαιούχους. Θα στηρίξουμε και πάλι τους συμπολίτες μας που λαμβάνουν το ελάχιστο εγγυημένο εισόδημα και θα λάβουν και αυτοί μια έκτακτη ενίσχυση και, τέλος, θα ενισχύσουμε και τους χαμηλοσυνταξιούχους, οι οποίοι δεν είχαν προσωπική διαφορά. Έχουμε τη δυνατότητα να δώσουμε 150 ευρώ παραπάνω και αυτή η ενίσχυση θα αφορά και τους ανασφάλιστους υπερήλικες. Όλα αυτά αθροίζουν περίπου 350 εκατομμύρια ευρώ.

Η υπεραπόδοση, όμως, της οικονομίας δεν αποτελεί για εμάς ένα σάλπισμα παροχολογίας ούτε εύκολων, ανέξοδων και γενικευμένων τάσεων της δημοσιονομικής σταθερότητας της χώρας. Δεν πρόκειται να θυσιάσουμε τους κόπους των Ελλήνων πολιτών ούτε να ναρκοθετήσουμε το μέλλον των επερχόμενων γενιών στον βωμό πρόσκαιρων μικροκομματικών κερδών. Θα συνεχίσουμε να κεφαλαιοποιούμε το απόθεμα εμπιστοσύνης με την ελληνική κοινωνία στο πλαίσιο σταθερής και μόνιμης αύξησης των εισοδημάτων της με σημειακές ενισχύσεις, όπως αυτή στο τέλος της χρονιάς προς τους ευάλωτους συμπολίτες μας συνδυαστικά με τη δημοσιονομική πειθαρχία που δεν θέτει σε κίνδυνο τις σπουδαίες κατακτήσεις της πατρίδας μας.

Κυρίες και κύριοι συνάδελφοι, ο προϋπολογισμός σκιαγραφείται στους παρακάτω συγκεκριμένους άξονες, η συντριπτική πλειοψηφία των οποίων έχουν μόνιμο χαρακτήρα και συνολικό όφελος για τους συμπολίτες μας.

Πρώτος άξονας είναι η μείωση φόρων και η κοινωνική δικαιοσύνη που συμβάλλουν στην αύξηση της αγοραστικής δύναμης των πολιτών.

Δεύτερος είναι η ενίσχυση του εισοδήματος της μεσαίας τάξης με μόνιμη αύξηση αποδοχών με τη συμπερίληψη όλων των μέτρων που έχουν ανακοινωθεί προεκλογικά και όλα τα μέτρα που εξαγγέλθηκαν στη ΔΕΘ.

Τρίτος άξονας είναι η στήριξη του θεσμού της οικογένειας, όπως ενδεικτικά με την αύξηση του αφορολόγητου για οικογένειες που έχουν παιδιά και την επέκταση του επιδόματος μητρότητας στους εννιά μήνες.

Τέταρτος άξονας είναι η έμπρακτη στήριξη σε επαγγελματικές και κοινωνικές ομάδες που επωμίστηκαν όλο το προηγούμενο διάστημα το βαρύ φορτίο των αλλεπάλληλων κρίσεων και ταυτόχρονα, η αποκατάσταση των υποδομών και των ζημιών των νοικοκυριών και των επιχειρήσεων από τις πρόσφατες φυσικές καταστροφές.

Πέμπτος άξονας είναι η έμφαση στη νέα γενιά.

Έκτος άξονας είναι η στοχευμένη επιδοματική πολιτική για τους αληθινά ευάλωτους συμπολίτες μας.

Έβδομος άξονας είναι η αντιμετώπιση της κλιματικής κρίσης.

Όγδοος άξονας είναι η καταπολέμηση της φοροδιαφυγής με τις έντεκα πρωτοβουλίες που νομοθετήσαμε προσφάτως.

Ένατος άξονας η προτεραιότητα στην υγεία και στην παιδεία. Και στέκομαι σε αυτό το σημείο στην επιχορήγηση προς τα νοσοκομεία και προς την πρωτοβάθμια υγεία για το 2024, που θα είναι αυξημένη κατά περίπου 15% σε σχέση με το 2023 και θα διαμορφωθεί σε 2,65 δισεκατομμύρια ευρώ έναντι 2,31 δισεκατομμυρίων ευρώ το 2023 και 2,4 δισεκατομμύρια ευρώ το 2022.

Θα γίνουν ριζικές τομές και ρήξεις σε όλα τα κακώς κείμενα και θα αναδιαμορφώσουμε πλήρως το σύστημα της δημόσιας υγείας. Είναι μια από τις κορυφαίες δεσμεύσεις μας και θα συγκρουστούμε μέχρι τέλους για να την υλοποιήσουμε.

Κυρίες και κύριοι συνάδελφοι, αναφέρομαι επιγραμματικά στους βασικούς αυτούς άξονες τους οποίους ανέπτυξε τόσο και ο Υπουργός πριν διεξοδικά και ο εισηγητής μας, αλλά και οι ειδικοί εισηγητές, οι συνάδελφοί μου.

Και εγώ θα σας παρουσιάσω ειδικότερα τις πρόνοιες και τους στόχους που περιλαμβάνει ο νέος προϋπολογισμός για το 2024 για το δημόσιο χρέος.

Και είναι πράγματι αξιομνημόνευτη η συγκεκριμένη επίδοση της ελληνικής οικονομίας, διότι όλα τα ανωτέρω πραγματοποιούνται χωρίς να αποκλίνει η χώρα μας από τους δημοσιονομικούς της στόχους. Έτσι, το χρέος της γενικής κυβέρνησης αναμένεται να αποκλιμακωθεί εντυπωσιακά από το 172% του ΑΕΠ το 2022 σε 160,3% το 2023 και σε 152,3% το 2024. Αυτό το εντυπωσιακό στοιχείο από μόνο του, αλλά πολύ περισσότερο σε συνδυασμό με όλα όσα ήδη έχουν αναφερθεί αποδεικνύουν ότι η χώρα έχει εισέλθει σε έναν ενάρετο κύκλο μείωσης του χρέους και οικονομικής ανάπτυξης, παρουσιάζοντας μείωση κατά οκτώ ποσοστιαίες μονάδες του ΑΕΠ έναντι του 2023 και είκοσι περίπου ποσοστιαίες μονάδες έναντι του 2022.

Με την πλήρη αποπληρωμή των δανείων του ΔΝΤ τον Απρίλιο του 2022 ακολούθησε η πρόωρη αποπληρωμή μέρους των ευρωπαϊκών δανείων του GLF ύψους 2,6 δισεκατομμυρίων ευρώ τον Δεκέμβριο του 2022, ενώ έχει ήδη ξεκινήσει η νομική διαδικασία με τα κράτη της Ευρωζώνης για την περαιτέρω πρόωρη αποπληρωμή δανείων ύψους 5,2 δισεκατομμυρίων ευρώ που λήγουν το 2024 και το 2025 ως το τέλος του τρέχοντος έτους.

Το GLF, το Greek Loan Facility -ή αλλιώς στα ελληνικά- η Ελληνική Δανειακή Διευκόλυνση, κυρίες και κύριοι συνάδελφοι, ήταν το πρώτο πρόγραμμα στήριξης για την Ελλάδα που συμφωνήθηκε τον Μάιο του 2010. Αποτελούταν από διμερή δάνεια από χώρες της Ζώνης του Ευρώ ύψους 52,9 δισεκατομμυρίων ευρώ και δάνειο 20,1 δισεκατομμυρίων ευρώ από το ΔΝΤ. Ταχύτερη αποπληρωμή του συνόλου του διμερούς δανείου προς την Ευρωζώνη είναι ο απώτερος στόχος του οικονομικού επιτελείου και εδώ πρέπει να τονιστεί ότι η ανακοίνωση της αποπληρωμής δόσεων του πρώτου δανείου από μόνη της βοήθησε τη χώρα στη διεκδίκηση και της επενδυτικής βαθμίδας, αλλά και τις διαπραγματεύσεις που είχαμε και συνεχίζουμε να έχουμε μπροστά μας για την αλλαγή των δημοσιονομικών κανόνων και των μεσοπρόθεσμων δημοσιονομικών στόχων με τις Βρυξέλλες.

Η Ελλάδα αποδεικνύει ήδη τη συνέπειά της στην αποπληρωμή των μνημονιακών δανείων και τώρα το Υπουργείο Οικονομικών ζητάει μια ταχύτερη διαδικασία στο άμεσο μέλλον με μια πιο μόνιμη και αυτοματοποιημένη διαδικασία, να μπορεί δηλαδή να αποπληρώνει όσο περισσότερα μπορεί από το διμερές δάνειο, χωρίς να χρειάζεται κάθε φορά η διαδικασία των διαδοχικών εγκρίσεων, Eurogroup, εθνικά κοινοβούλια και τα λοιπά, που είναι απαραίτητη και φέτος.

(Στο σημείο αυτό κτυπάει το κουδούνι λήξης του χρόνου ομιλίας του κυρίου Βουλευτή)

Θα χρειαστώ ένα με δύο λεπτά ακόμα, κύριε Πρόεδρε.

Να συμφωνήσουμε, δηλαδή, όλοι ότι θα δέχονται όλες τις πρόωρες αποπληρωμές της Ελλάδος και τη συνολική αποπληρωμή του χρέους της τελικά πολύ νωρίτερα από ό,τι προβλέπει το επίσημο δοσολόγιο που είναι περίπου μέχρι το 2041.

Κινήσεις, κυρίες και κύριοι συνάδελφοι, που δείχνουν συνέπεια και φερεγγυότητα προς τα κράτη-μέλη της Ευρωπαϊκής Ένωσης. Όλες αυτές οι αλλεπάλληλες θετικές εξελίξεις άφησαν ηχηρό αποτύπωμα στον διεθνή αντίκτυπο της ελληνικής οικονομίας. Ο πρώτος αναγνωρισμένος από την Ευρωπαϊκή Κεντρική Τράπεζα οίκος αξιολόγησης που αναβάθμισε το αξιόχρεο του ελληνικού δημοσίου στην επενδυτική βαθμίδα ήταν η «DBRS MORNINGSTAR» στις αρχές Σεπτεμβρίου του 2023, ακολούθησε ο οίκος «STANDARD & POOR’S» προς το τέλος του Οκτωβρίου του 2023 και τελευταία αναβάθμιση ήρθε από τον οίκο «FITCH». Είχαν προηγηθεί ανάλογες αναβαθμίσεις τόσο από τον οίκο «R&I» τον Ιούλιο του 2023 όσο και από τον νεοσύστατο οίκο αξιολόγησης «SCOPE RATINGS» τον Αύγουστο του 2023.

Αξιοσημείωτη είναι επίσης η αναβάθμιση κατά δύο βαθμίδες του αξιόχρεου του ελληνικού δημοσίου από τη «MOODY’S» στα μέσα του Σεπτεμβρίου του 2023.

Το πρωτογενές πλεόνασμα για το έτος 2024 προβλέπεται να διαμορφωθεί σε 2,1 του ΑΕΠ, σύμφωνα με τους στόχους του Προγράμματος Σταθερότητας. Το γεγονός ότι το δημοσιονομικό αποτέλεσμα των ετών 2023 και 2024 παραμένει εντός των εκτιμήσεων που είχαν αποτυπωθεί στο Πρόγραμμα Σταθερότητας ενισχύει την αξιοπιστία του αξιόχρεου της χώρας προς τη διεθνή κοινότητα και τους οίκους αξιολόγησης.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε, παρακαλώ.

**ΞΕΝΟΦΩΝ (ΦΩΝΤΑΣ) ΜΠΑΡΑΛΙΑΚΟΣ:** Κλείνω, κύριε Πρόεδρε, ευχαριστώ για την ανοχή.

Κυρίες και κύριοι συνάδελφοι, οι Ελληνίδες και οι Έλληνες αντιλαμβάνονται καθημερινά τις επίμοχθες προσπάθειες αυτής της Κυβέρνησης να αντιμετωπίσει αποτελεσματικά το πρόβλημα της ακρίβειας και της σταδιακής αποκλιμάκωσης και οριστικής μείωσης των τιμών στα βασικά καταναλωτικά αγαθά και στα αγαθά πρώτης ανάγκης. Για εμάς αποτελεί πατριωτική επιταγή να συγκρουστούμε με το πρόβλημα που πλήττει κυρίως τους μικρομεσαίους.

Ο προϋπολογισμός του 2024 καλείται να συγκεράσει τον στόχο της δημοσιονομικής σταθερότητας που είναι θεμέλιο για κάθε προσπάθεια με τις νέες ανάγκες που δημιουργούνται, καθώς και με το βασικό πρόταγμα της κοινωνίας μετά την πληθωριστική κρίση, την αύξηση δηλαδή του διαθέσιμου εισοδήματος και των μισθών. Ο νέος προϋπολογισμός επαναβεβαιώνει ότι η Ελλάδα διαθέτει μια ισχυρή και ανθεκτική οικονομία, η οποία ατενίζει το μέλλον με προοπτική και αισιοδοξία, χωρίς να παρεκκλίνει από την πορεία της, αλλά και με την ικανότητα να απορροφά διεθνείς κλυδωνισμούς χάριν των ασθενέστερων συμπολιτών μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπαραλιάκο. Τον λόγο έχει ζητήσει ο Υφυπουργός, ο κ. Πετραλιάς, για μία παρέμβαση για δύο λεπτά.

Ορίστε, κύριε Υφυπουργέ, έχετε τον λόγο.

**ΑΘΑΝΑΣΙΟΣ ΠΕΤΡΑΛΙΑΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Δύο παρατηρήσεις, πρώτον, για τη ΔΥΠΑ επειδή τέθηκε, να αναφέρω ότι έχει εισπράξει το 2022 περισσότερα από 400 εκατομμύρια ευρώ από το Ταμείο Ανάκαμψης τα οποία αναλώνονται στα επόμενα έτη. Γι’ αυτό βλέπετε αυτή τη διαφορά. Σε κάθε περίπτωση, έχουν αυξηθεί και τα έσοδα από ασφαλιστικές εισφορές και το Πρόγραμμα Δημοσίων Επενδύσεων, ώστε να μην υπάρχει θέμα και προφανώς, έχει και πολύ υψηλά ταμειακά διαθέσιμα ο οργανισμός.

Δύο θέματα που τέθηκαν, τώρα που τελειώσαμε τον κύκλο με τους ειδικούς αγορητές: Γίνεται μια σύγκριση με τον ΦΠΑ του 2021 όσον αφορά τα έσοδα του 2023. Να θυμίσω ότι το 2021 είχαμε ως τον Μάιο lockdown. Τα έσοδα στον τουρισμό ήταν 10 δισεκατομμύρια ευρώ αντί για 20 δισεκατομμύρια ευρώ που είναι φέτος. Προφανώς μετά επακολούθησε αύξηση 7,5% της ιδιωτικής κατανάλωσης σε σταθερές τιμές και άλλο 2,9% φέτος, διπλασιάστηκαν τα έσοδα από τον τουρισμό. Προφανώς, τα μεγέθη δεν μπορεί να είναι συγκρίσιμα. Σε κάθε περίπτωση, έχουμε δώσει τις αναλύσεις, πώς είναι το breakdown από κάτω, πώς αναλύονται αυτές οι αυξήσεις.

Και το δεύτερο σημείο: Γίνεται πολύς λόγος για τη μεταβολή του λόγου άμεσων προς έμμεσων φόρων. Όντως, οι έμμεσοι φόροι ως προς τους άμεσους, αν προσθέσουμε τον ειδικό φόρο κατανάλωσης, τον ΦΠΑ και τους δασμούς, ήταν ως προς τα συνολικά έσοδα 50,3% το 2018 και είναι 55,5% φέτος. Όμως, αυτή τη σχέση πρέπει να τη δούμε μάλλον αντίθετα. Οι άμεσοι φόροι έχουν μειωθεί, λοιπόν, από το 50% στο 45% και αυτό γιατί προφανώς καταργήθηκε η εισφορά αλληλεγγύης 1,2 δισεκατομμύριο ευρώ, μειώθηκε η φορολογία φυσικών προσώπων στο 9%, δηλαδή 500 εκατομμύρια ευρώ, μειώθηκε ο φόρος νομικών προσώπων από το 28% στο 22%, δηλαδή 1,2 δισεκατομμύριο ευρώ.

Και εδώ να πω ότι φέτος με τη μείωση του φόρου εισπράξαμε 7 δισεκατομμύρια αντί για 4,3 δισεκατομμύρια το 2019, μειώθηκε ο ΕΝΦΙΑ 35%, 860 εκατομμύρια, αυξάνεται το αφορολόγητο για όσους έχουν παιδιά, ενώ έχουμε και μειώσεις άμεσων φόρων πάνω από 4 δισεκατομμύρια σε τιμές του 2019. Και αν δε, βάλω τις ασφαλιστικές εισφορές, που είναι άλλο 1,3 δισεκατομμύριο, έχουμε 5,3 δισεκατομμύρια. Προφανώς μειώθηκαν οι άμεσοι φόροι. Γι’ αυτό αλλάζει η αναλογία.

Ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Και τώρα ξεκινάμε τον κύκλο των κατά προτεραιότητα ομιλητών.

Καλείται στο Βήμα ο κ. Απόστολος Βεσυρόπουλος, Βουλευτής της Νέας Δημοκρατίας.

Κύριε Βεσυρόπουλε, έχετε τον λόγο για επτά λεπτά.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, η σχέση εμπιστοσύνης των Ελλήνων πολιτών με την Κυβέρνηση του Κυριάκου Μητσοτάκη συνεχίζει να ισχυροποιείται ακόμα περισσότερο. Η ελληνική κοινωνία αξιολογεί αντικειμενικά, κρίνει και συγκρίνει. Η διακυβέρνηση της χώρας για δεύτερη συνεχόμενη τετραετία χαρακτηρίζεται από μία μεθοδική και μια συγκροτημένη οικονομική και φορολογική πολιτική που αποδίδει αποτελέσματα. Η Ελλάδα ανέκτησε μετά από χρόνια την επενδυτική βαθμίδα από μία σειρά διεθνών οίκων αξιολόγησης, γεγονός που σηματοδοτεί νέες και ευοίωνες προοπτικές για την εθνική μας οικονομία.

Σε ένα δυσμενές και αβέβαιο διεθνές περιβάλλον η ελληνική οικονομία παρουσιάζει αξιοσημείωτη ανθεκτικότητα. Η Ελλάδα αναμένεται για το 2023 να πετύχει τριπλάσιο ρυθμό ανάπτυξης σε σχέση με το σύνολο της Ευρωζώνης, 2,4% έναντι 0,6%. Η ανεργία έχει μειωθεί δραστικά, καθώς παραλάβαμε τον δείκτη της ανεργίας στο 17,4% τον Ιούλιο του 2019 και το 2023 ανέρχεται κατά μέσο όρο στο 11,2%. Έχουμε ρεκόρ άμεσων ξένων επενδύσεων, διαρκώς αυξανόμενες κατά κεφαλήν αμοιβές και καταθέσεις ιδιωτικού τομέα, πρωτογενές πλεόνασμα που ξεπέρασε τις προβλέψεις του μεσοπρόθεσμου προγράμματος και πολύ σημαντική μείωση του δημοσίου χρέους ως προς ποσοστό του ΑΕΠ.

Η συνεισφορά των εξαγωγών στο ΑΕΠ αυξάνεται σταθερά προσεγγίζοντας τον ευρωπαϊκό μέσο όρο και αποτελώντας ισχυρή ένδειξη της αυξημένης ανταγωνιστικότητας της ελληνικής οικονομίας.

Όλα αυτά και ακόμα περισσότερα θετικά στοιχεία αποδεικνύονται από τα στοιχεία των ελληνικών και ευρωπαϊκών στατιστικών αρχών. Είναι πλέον εμφανές ότι το πολιτικό αφήγημα της καταστροφολογίας έχει πλήρως αποδομηθεί, όπως αποδομείται και το αφήγημα για το ιδιωτικό χρέος και τον πληθωρισμό.

Με βάση επίσημα στοιχεία της Ευρωπαϊκής Στατιστικής Αρχής και του Υπουργείου Οικονομικών, το ιδιωτικό χρέος στην Ελλάδα κινείται κάτω από τον ευρωπαϊκό μέσο όρο ως ποσοστό του ΑΕΠ, ενώ παράλληλα παρατηρείται κατακόρυφη πτώση του δείκτη μη εξυπηρετούμενων δανείων.

Ταυτόχρονα, ο πληθωρισμός αποκλιμακώνεται σταθερά. Από το 9,3% που ήταν το 2022, μειώθηκε στο 4,1% για το 2023 και αναμένεται να μειωθεί ακόμη περισσότερο στο 2,6% το 2024. Έχουν γίνει πολλά. Ωστόσο, οι προκλήσεις συνεχίζουν να υπάρχουν. Υπάρχει, όμως, και μία Κυβέρνηση που για δεύτερη συνεχόμενη τετραετία στηρίζει την κοινωνία, αξιολογεί προβλήματα, διαχειρίζεται δύσκολες καταστάσεις, σχεδιάζει και υλοποιεί ουσιαστικά μέτρα στήριξης. Η ελληνική οικονομία έχει εισέλθει σε αναπτυξιακή τροχιά, γεγονός που αποτυπώνεται στον προϋπολογισμό του 2024. Οι επενδύσεις καταγράφουν αύξηση με ρυθμό 7,1% το 2023, ενώ το 2024 αναμένεται να αυξηθούν ακόμη περισσότερο κατά 15,1%. Η ανεργία αναμένεται να καταγράψει νέα μείωση το 2024 και να κυμανθεί στο 10,6%, βάσει της μεθοδολογίας της έρευνας εργατικού δυναμικού και στο 9,3% βάσει των εθνικών λογαριασμών.

Πέρα από την αναπτυξιακή στόχευση, ο προϋπολογισμός του 2024 συνδέεται με μέτρα και παρεμβάσεις που οδηγούν στην αύξηση του εισοδήματος των πολιτών. Αναφέρομαι στην αύξηση των μισθών των δημοσίων υπαλλήλων, στην άρση του «παγώματος» των τριετιών στους μισθωτούς, στην αύξηση του αφορολόγητου κατά 1.000 ευρώ για οικογένειες με παιδιά, στην αύξηση του ελάχιστου εγγυημένου εισοδήματος, στην εκ νέου αύξηση των συντάξεων και στην επέκταση του επιδόματος μητρότητας για αυτοαπασχολούμενους και αγρότες.

Παράλληλα, με την εισροή επενδυτικών πόρων ύψους 12,17 δισεκατομμυρίων ευρώ -μέσω του Προγράμματος Δημοσίων Επενδύσεων 8,55 δισεκατομμύρια ευρώ και του Ταμείου Ανάκαμψης και Ανθεκτικότητας 3,62 δισεκατομμύρια ευρώ- αυξάνονται κατά 20% οι πόροι που θα διατεθούν για την ενίσχυση των δημόσιων νοσοκομείων, ενώ θα αυξηθούν και οι δαπάνες για την παιδεία. Και όλα αυτά χωρίς να διακυβεύεται οποιαδήποτε απόκλιση από τους δημοσιονομικούς στόχους, οι οποίοι επιτυγχάνονται χάρη στην αναπτυξιακή πολιτική αυτής της Κυβέρνησης, αλλά και τη συνετή δημοσιονομική διαχείριση. Το γεγονός αυτό έχει οδηγήσει στην επίτευξη πρωτογενούς πλεονάσματος 1,1% το 2023, την ίδια στιγμή που η Κυβέρνηση στηρίζει την κοινωνία και τους πολίτες, ενώ καλύπτει και τις έκτακτες δαπάνες για τις αποζημιώσεις για την αποκατάσταση των φυσικών καταστροφών.

Σταθερά από το 2020 κάθε προϋπολογισμός που καταθέτει η Κυβέρνηση του Κυριάκου Μητσοτάκη περιλαμβάνει και μειώσεις φορολογικών επιβαρύνσεων. Το ίδιο σαφώς ισχύει και για το 2024 με συγκεκριμένα μέτρα, όπως είναι η αύξηση του αφορολογήτου κατά 1.000 ευρώ στους φορολογούμενους με ένα ή περισσότερα εξαρτώμενα τέκνα, η μείωση του ΕΝΦΙΑ κατά 10% για κατοικίες που ασφαλίζονται για φυσικές καταστροφές, η μόνιμη καθιέρωση μειωμένου συντελεστή ΦΠΑ 13% στις μεταφορές, στα γυμναστήρια και στις σχολές χορού και υπερμειωμένου συντελεστή ΦΠΑ 6% στα εισιτήρια των κινηματογράφων και σε μία σειρά αγαθών σχετιζόμενα με τη δημόσια υγεία.

Επίσης, τέτοια μέτρα είναι η επέκταση του μειωμένου συντελεστή ΦΠΑ και για το πρώτο εξάμηνο του 2024 στον καφέ και τα ταξί, η αναμόρφωση του πλαισίου λειτουργίας της κεφαλαιαγοράς με σημαντικά επενδυτικά και φορολογικά κίνητρα, δηλαδή η μείωση του φόρου συγκέντρωσης κεφαλαίων από το 0,5% στο 0,2%, η μείωση κατά 50% του φόρου χρηματιστηριακών συναλλαγών και η κατάργηση του φόρου τόκων ομολόγων σε κρατικά και επιχειρηματικά ομόλογα.

Η αύξηση των δημοσίων εσόδων είναι αυτή που οδηγεί στη δυνατότητα πρόσθετων φοροελαφρύνσεων. Γι’ αυτό και έχει ξεχωριστή σημασία η απόδοση μέτρων, όπως είναι η ολοκλήρωση της διασύνδεσης των ταμειακών μηχανών με τα POS και η θέσπιση υποχρεωτικής ηλεκτρονικής διαβίβασης των λογιστικών αρχείων στη φορολογική αρχή μέσω των myData.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, τελειώνω σε ένα λεπτό.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, κύριε συνάδελφε.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Κυρίες και κύριοι συνάδελφοι, μέσα σε ένα περιβάλλον διεθνούς αστάθειας, ασύμμετρων απειλών και κινδύνων, η χώρα έχει αποδεδειγμένα σταθερό τιμόνι. Παρά τις όποιες προκλήσεις και δυσχέρειες που προκύπτουν, συνεχίζει να πορεύεται στον δρόμο της ανάπτυξης, της ασφάλειας και της σταθερότητας. Η Κυβέρνηση του Κυριάκου Μητσοτάκη ανανεώνει και ενισχύει καθημερινά τη σχέση εμπιστοσύνης με τους πολίτες. Συνεχίζει να εργάζεται μεθοδικά και συστηματικά, να παράγει ορατά και μετρήσιμα αποτελέσματα, να βελτιώνει διαρκώς το κλίμα, αλλά και τις συνθήκες στο πεδίο της οικονομίας, κάτι που είναι καθοριστικό για την περαιτέρω ισχυροποίηση της αναπτυξιακής δυναμικής της χώρας.

Όλα όσα ανέφερα καθιστούν επιβεβλημένη τη θετική μας ψήφο στον προϋπολογισμό του 2024.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Βεσυρόπουλο.

Καλείται στο Βήμα η κ. Θεοδώρα Τζάκρη, Βουλευτής του ΣΥΡΙΖΑ - Προοδευτική Συμμαχία για επτά λεπτά.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, συζητούμε σήμερα τον πέμπτο κατά σειρά προϋπολογισμό της Κυβέρνησης Μητσοτάκη, ο οποίος επιβεβαιώνει τη διολίσθηση της ασκούμενης πολιτικής από το ανθηρό «φαίνεσθαι» στο τραγικό «είναι» τόσο των μακροοικονομικών όσο και των μικροοικονομικών μεγεθών, που και τα δύο παράγουν αρνητικό αποτύπωμα στη ζωή και την περιουσία των Ελλήνων πολιτών.

Δεν εκπλήσσει το γεγονός ότι επί διακυβέρνησης Νέας Δημοκρατίας συζητάμε έναν ακόμη προσχηματικό προϋπολογισμό. Αυτό που μας εκπλήσσει είναι οι άλλοτε υποκρυπτόμενες και άλλοτε οφθαλμοφανείς θεμελιώδεις αντιφάσεις μεταξύ προσδοκώμενων εσόδων και πραγματικών προβλέψεων, αλλά και οι αντιφάσεις μεταξύ πρωθυπουργικών εξαγγελιών και λογιστικής υποστήριξής τους από τον προϋπολογισμό.

Πρώτη θεμελιώδης αντίφαση είναι οι προβλέψεις για τα επιτόκια και το δημόσιο χρέος, καθώς στα τέλη του 2020, συνεπεία των πολιτικών της κυβέρνησης ΣΥΡΙΖΑ, η χώρα δανειζόταν με επιτόκιο 0,6% στο δεκαετές ομόλογο και σήμερα δανειζόμαστε κατ’ ελάχιστον με 4%.

Στην πραγματικότητα λοιπόν έχουμε μια εκτίναξη κατά 2,5 δισεκατομμύρια ευρώ μέσα σε ένα χρόνο για τόκους, μιλώντας από το 2022 στο 2023, η οποία θα αγγίξει τα 7,7 δισεκατομμύρια ευρώ το 2024. Την ώρα που έχουμε το κατ’ αναλογίαν υψηλότερο δημόσιο χρέος στην Ευρώπη που φτάνει στα 400 δισεκατομμύρια ευρώ, έρχεστε με μια λογιστική κλασματοποίηση επί του ΑΕΠ και λέτε στον ελληνικό λαό ότι αυτό το θηριώδες και ανεξέλεγκτο δημόσιο χρέος αντιστοιχεί στο 166,5% του ΑΕΠ, ενός ΑΕΠ που πλασματικά και συνειδητά διογκώνετε, βάζοντας τον προϋπολογισμό σας ως μέρος του και τις αγοραπωλησίες κόκκινων δανείων ύψους δεκάδων δισεκατομμυρίων ευρώ.

Σύμφωνα, λοιπόν, με τη Ubs, το ιδιωτικό και δημόσιο χρέος, χωρίς να υπολογίσουμε τα χρέη σε εφορίες και αυτοασφαλιστικά ταμεία, ανέρχεται το Δεκέμβριο, δηλαδή τώρα που μιλάμε, στα 657 δισεκατομμύρια ευρώ, άλλως στο 305,8% του ΑΕΠ. Αφού, λοιπόν, μιλάτε, κύριοι της Κυβέρνησης, για λόγο χρέους προς ΑΕΠ, προσθέστε στα 657 δισεκατομμύρια ευρώ και τις οφειλές των Ελλήνων πολιτών στις εφορίες και στα ασφαλιστικά ταμεία και πείτε μας πόσο είναι το συνολικό χρέος. Και μετά ελάτε να μας μιλήσετε για το ποσοστό αυτού προς το ΑΕΠ της χώρας.

Αποδεικνύεται, λοιπόν, κυρίες και κύριοι της Κυβέρνησης, ότι πλέον δεν ασκείτε τη λεγόμενη «δημιουργική λογιστική» των δεκαετιών του 2000, αλλά φτάνετε στο σημείο να χαράσσετε συνειδητά τα στοιχεία της ελληνικής οικονομίας. Δυστυχώς, οι προβλέψεις δεν είναι ευοίωνες, διότι ο πραγματικός παραγόμενος πλούτος στη χώρα συρρικνώνεται, κάτι που αποδεικνύεται και από τη διαρκή διόγκωση του ελλείμματος των τρεχουσών συναλλαγών.

Η δεύτερη θεμελιώδης αντίφαση έχει να κάνει με τα προσδοκώμενα έσοδα σε σχέση με αυτά που πραγματικά περιμένετε να εισπράξετε. Γιατί αν έστεκε το λογιστικό σας πρότυπο, δεν θα χρειαζόταν να καταφύγετε σε οριζόντια εισπρακτικά μέτρα κάποιων εκατοντάδων εκατομμυρίων, όπως με τον επιβληθέντα κεφαλικό φόρο στους ελεύθερους επαγγελματίες, που φέρατε και ψηφίσατε μόνοι σας στο τελευταίο φορολογικό νομοσχέδιο.

Ποιος, λοιπόν, θα επωμιστεί αυτά τα τεράστια, τα υπέρογκα επιτόκια με τα οποία δανείζεστε επαιρόμενοι για την επενδυτική βαθμίδα; Κι αναρωτιέμαι αν δεν είχατε πάρει και την επενδυτική βαθμίδα με τι επιτόκια θα δανειζόσασταν σήμερα σε σχέση με το 0,6% στο οποίο σας είχε αφήσει ο ΣΥΡΙΖΑ τα επιτόκια.

Πάμε, λοιπόν, να δούμε βήμα-βήμα τις επόμενες αντιφάσεις, οι οποίες δεν απασχολούν την μακροοικονομία, αλλά την καθημερινότητα των πολιτών, οι οποίοι αγωνίζονται να επιβιώσουν, έχοντας αντίπαλο και τον πληθωρισμό που εσείς εργαλειοποιείτε μεν για να μειώσετε τον λόγο χρέους προς ΑΕΠ, αλλά επικρέμεται ως δαμόκλειος σπάθη πάνω από τον οικογενειακό προϋπολογισμό εκατομμυρίων νοικοκυριών.

Γιατί σε αυτόν τον προϋπολογισμό τον πληθωρισμό τον χρησιμοποιείτε όπως σας βολεύει, αλλά δεν βλέπουμε να προσαρμόζετε έστω στο όριο της αύξησής του τις λοιπές κρίσιμες δαπάνες του προϋπολογισμού. Και ξεκινώ πρώτα απ’ όλα από τις δαπάνες για την υγεία και το φάρμακο. Τις μειώνετε σε πραγματικούς αριθμούς και επιπλέον από 1-1-2024 αποστερείτε από εκατομμύρια ανασφάλιστους πολίτες οποιαδήποτε πρόσβαση στο σύστημα υγείας πέραν των τμημάτων επειγόντων περιστατικών και πρακτικά τους αποκλείετε από τη συνταγογράφηση φαρμάκων, καθώς σου στέλνω σε ατελείωτες ουρές ακόμη και για τα στοιχειώδη. Ένας ανασφάλιστος διαβητικός βρίσκει απάντηση στον προϋπολογισμό σας; Ένας ανασφάλιστος που πάσχει από χρόνιο νόσημα βρίσκει απαντήσεις στον παραλογισμό σας; Η απάντηση είναι πως όχι. Τέσσερα χρόνια μας μιλάτε για προσλήψεις στη δημόσια υγεία και την ίδια στιγμή δεν προχωράτε παρά μόνο σε μειώσεις του προσωπικού, με αποτέλεσμα ιλαροτραγικές καταστάσεις, όπως οι απόπειρες του Υπουργού σας να δημιουργήσει εφημερεύοντες γιατρούς πολλαπλών ρόλων, που το πήρατε τέλος πίσω μετά την κατακραυγή. Την ίδια στιγμή που οι διοικητές που εσείς οι ίδιοι διορίζετε στα δημόσια νοσοκομεία παραιτούνται ο ένας μετά τον άλλο γιατί δεν μπορούν να λειτουργήσουν τα δημόσια νοσοκομεία.

Στην παιδεία σε πραγματικούς αριθμούς μειώνετε τις δαπάνες προκειμένου να προωθήσετε την ατζέντα σας για ιδιωτικοποίηση των πάντων, με σκληρά ταξικό και νεοφιλελεύθερο πρόσημο, με άλυτα τα προβλήματα της φοιτητικής στέγασης, χωρίς προσλήψεις διδακτικού και ερευνητικού προσωπικού, χωρίς προσλήψεις διοικητικών υπαλλήλων και με τη «γαλέρα» των αναπληρωτών εκπαιδευτικών χωρίς δικαιώματα που συνεχίζει να λειτουργεί, δημιουργώντας στην πράξη μια καινούργια κατηγορία του υποκατώτατου μισθού για εκπαιδευτικούς που καλύπτουν πάγιες και διαρκείς ανάγκες του δημόσιου σχολείου.

Στο παραγωγικό μοντέλο της χώρας ο προϋπολογισμός σας υπηρετεί πιστά το σχέδιο Πισσαρίδη αφού αποσχημάτιστα καταστρέφετε τη μικρομεσαία επιχειρηματικότητα, με τον συνεχιζόμενο αποκλεισμό από τους πόρους του Ταμείου Ανάκαμψης και Ανθεκτικότητας, αλλά και από οποιονδήποτε χαμηλότοκο τραπεζικό δανεισμό, από τις πολλαπλώς ανακεφαλαιοποιημένες τράπεζες από τον ελληνικό λαό, από τις οποίες δεν τολμάτε να εισπράξετε ούτε καν ένα τμήμα του αναβαλλόμενου φόρου, ούτε καν τώρα που εμφανίζουν κέρδη δισεκατομμυρίων ευρώ, ούτε καν τώρα που μοιράζουν παχυλά μπόνους στα στελέχη τους.

Για ποιο παραγωγικό μοντέλο, κυρίες και κύριοι Υπουργοί της Κυβέρνησης, μιλάτε όταν η συντριπτική πλειοψηφία των κονδυλίων κατευθύνεται στους παρόχους ενέργειας, στα διυλιστήρια και σε επιχειρήσεις που δεν παράγουν εγχώρια προστιθέμενη αξία. Γιατί στον προϋπολογισμό αυτό δεν βλέπουμε κονδύλια ενίσχυσης της αγροτικής παραγωγής, δεν βλέπουμε κονδύλια ενίσχυσης της αγροτικής μεταποίησης, δεν βλέπουμε κονδύλια ενίσχυσης των εξαγωγικών κλάδων όπως είναι ο κλάδος συσκευασίας τροφίμων ή οι ιχθυοκαλλιέργειες.

Θέλετε να πάμε και στο θέμα του φορολογικού; Τι μας δείχνει ο προϋπολογισμός σας. Μας δείχνει ότι τον λογαριασμό των επιτοκίων μέσω της ακρίβειας, που τρέχει με τριπλάσιο ρυθμό από τον πληθωρισμό, τον στέλνετε στα νοικοκυριά μέσα από την κατανάλωση από τα οποία εισπράττετε αυξημένο ΦΠΑ και ειδικό φόρο κατανάλωσης.

Άρα ο προϋπολογισμός σας δεν εξοντώνει μόνο τους μικρομεσαίους και γενικά τη μεσαία τάξη, αλλά εξοντώνει οριζόντια κάθε μορφής εισόδημα και πηγή εισοδήματος. Είναι δυνατόν να προβλέπετε την εκτόξευση των εσόδων από έμμεσους φόρους στα 29 δισεκατομμύρια ευρώ και την ίδια στιγμή να κρατάτε πρακτικά καθηλωμένους τους μισθούς και να έχετε αφήσει ανεξέλεγκτη την αγορά στέγασης, δημιουργώντας ένα εκρηκτικό μείγμα που απειλεί την κοινωνική συνοχή;

Δεν έχω πρόχειρο και εύκολο παράδειγμα για να θέσω άλλο μέτρο σύγκρισής σας με αχαλίνωτα νεοφιλελεύθερα καθεστώτα όπου γης, διότι δεν υπάρχουν χειρότεροι από εσάς, πολλώ δε μάλλον δεν μπορούμε να βρούμε κάτι αντίστοιχο στα όρια της Ευρωπαϊκής Ένωσης.

Κυρίες και κύριοι της Κυβέρνησης, δεν θέλω να γίνω μάντης κακών, αλλά αν ψηφίσετε αυτόν τον προϋπολογισμό, τέτοιες μέρες του χρόνου θα έχουμε να συζητήσουμε όχι τον προϋπολογισμό, αλλά τον απολογισμό της καταστροφής που επιφέρατε στη χώρα. Δεν κυβερνάται η χώρα ούτε με φιέστες, ούτε με δελτία τύπου, ούτε με διαγγέλματα. Δεν κυβερνάται η χώρα με πρωθυπουργικές εξαγγελίες που μένουν στα χαρτιά. Και σίγουρα η Ελλάδα δεν αξίζει να κυβερνάται από ανθρώπους σαν κι εσάς που είστε απολύτως χειραγωγημένοι από το μεγάλο μεταπρατικό κεφάλαιο. Και να το ψηφίσετε αυτό το νομοσχέδιο, θα μείνει στα χαρτιά. Κι αν συνεχίσετε να λέτε ψέματα, θα συγκρουστείτε πολύ σύντομα με την αλήθεια στις ευρωεκλογές, με την αλήθεια της κοινωνίας εξαπατήσατε στις πρόσφατες εκλογές.

Όχι μόνο καταψηφίζω, όχι μόνο σας υπενθυμίζω ότι ο ΣΥΡΙΖΑ - Προοδευτική Συμμαχία και ως κυβέρνηση και ως αντιπολίτευση παραμένει το μόνο κυβερνητικό κόμμα το οποίο έπραξε και πράττει υπέρ του εθνικού συμφέροντος, αλλά θέλω να σας πω ότι τόσα χρόνια στο Κοινοβούλιο δεν έχω αντιμετωπίσει ξανά τόσο πλασματικό, τόσο ανάλγητο και αντικοινωνικό προϋπολογισμό όσο αυτόν που φέρνετε.

Και κλείνω με κάτι άλλο, απευθύνοντάς σας μια προειδοποίηση. Η φτώχεια είναι η χειρότερη μορφή βίας. Μην τη μεγεθύνετε άλλο.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Τζάκρη.

Καλείται στο Βήμα ο κ. Γιώργος Νικητιάδης, Βουλευτής του ΠΑΣΟΚ - ΚΙΝΑΛ.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υπουργέ, κύριε Υπουργέ, θα ξεκινήσω με μία παρατήρηση που αφορά όλους, τον καθένα χωριστά, αφορά τα κόμματα, αφορά την Κυβέρνησή σας. Ενεγράφησαν εκατόν ογδόντα δύο Βουλευτές. Μαζί με τους πολιτικούς Αρχηγούς, αγορητές, εισηγητές θα μιλήσουν πάνω από διακόσια άτομα για τον προϋπολογισμό. Πέρυσι για τον προϋπολογισμό του 2023 μίλησαν διακόσιοι είκοσι επτά Βουλευτές επί εξήντα ώρες. Θέλετε να μάθετε πόσοι μίλησαν για έναν αντίστοιχο θεσμό -ίσως σημαντικότερο- για τον απολογισμό που πρέπει να συζητάμε εδώ πέρα; Τον Νοέμβριο που συζητήθηκε ο απολογισμός του 2022 μίλησαν μόνο είκοσι τέσσερις Βουλευτές. Τέτοια βαρύτητα δίνουμε σε έναν τόσο σπουδαίο θεσμό.

Εγώ, κύριοι συνάδελφοι, εκτιμώ ότι αυτό θα πρέπει να αλλάξει. Δείχνουμε να μην μας ενδιαφέρει η λογοδοσία. Δεν ενδιαφέρει; Δεν πρέπει αυτός ο προϋπολογισμός κάποια στιγμή, αγαπητέ κύριε Παφίλη, όταν θα γίνει ο απολογισμός -είμαι βέβαιος ότι συμφωνείς μαζί μου- να γίνει μια συζήτηση που να μην συμμετέχουν μόνο είκοσι τέσσερις; Και ξέρετε, αυτή η έλλειψη της κουλτούρας λογοδοσίας διαπνέει όλον τον κοινωνικό ιστό. Δεν είναι μόνο στην Κυβέρνηση. Δεν είναι μόνο τα κόμματα. Δεν είναι μόνο στο δημόσιο. Δυστυχώς, είναι και στον ιδιωτικό τομέα. Ε, αυτό εμείς έχουμε υποχρέωση να το αλλάξουμε.

**ΑΘΑΝΑΣΙΟΣ ΠΑΦΙΛΗΣ:** Τα ίδια λέτε όλοι.

**ΓΕΩΡΓΙΟΣ ΝΙΚΗΤΙΑΔΗΣ:** Χαίρομαι, κύριε Παφίλη, που λέτε ότι λέω αλήθεια και ήμουν βέβαιος ότι συμφωνείτε μαζί μας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ μην κάνετε διάλογο. Απευθύνεστε μόνο στο Προεδρείο.

**ΓΕΩΡΓΙΟΣ ΝΙΚΗΤΙΑΔΗΣ:** Ας έρθουμε τώρα στον συγκεκριμένο προϋπολογισμό του 2024. Ο αξιότιμος κύριος Πρωθυπουργός κατά τη συζήτηση των προγραμματικών δηλώσεων από εδώ αναφέρθηκε στα τελευταία εκατό χρόνια, κατηγοριοποιώντας τα σε τρεις σημαντικούς σταθμούς. Ο πρώτος σταθμός, όπως είπε ο ίδιος, ήταν ο εκσυγχρονισμός του Ελευθερίου Βενιζέλου. Ο δεύτερος ανορθωτικός σταθμός, όπως είπε, ήταν ο εκσυγχρονισμός των δεκαετιών ’50 και ’60. Και, τέλος, ήταν ο πολιτικός εκσυγχρονισμός της Μεταπολιτεύσεως. Χαίρομαι που ο κύριος Πρωθυπουργός από αυτά που είπε αναγνώρισε ότι, τουλάχιστον, το ήμισυ του εκσυγχρονισμού προήλθε από τη δημοκρατική παράταξη. Χαίρομαι πολύ για αυτό. Όμως, ο Πρωθυπουργός παρέλειψε, ξέχασε να αναφερθεί στην τελευταία δεκαπενταετία. Το άφησε σκόπιμα; Είναι ο τέταρτος σταθμός η τελευταία δεκαπενταετία. Θέλετε να δούμε κάποια παραδείγματα ένα προς ένα; Θα αναφέρω ένα κλασικό παράδειγμα που ανέφεραν και άλλοι συνάδελφοι, αλλά θα το πω με στατιστικά στοιχεία.

Ο μέσος μισθός στην Ελλάδα το 2006 ήταν το 87,2% του μέσου μισθού της Ευρωπαϊκής Ένωσης σε αγοραστική δύναμη. Σήμερα αυτός ο μέσος μισθός έχει πάει στο 56,29%, η αγοραστική δύναμη του Έλληνα σε σχέση με τον ευρωπαίο. Και, όπως είπατε πολλοί, είναι λίγο πιο πάνω από τη Βουλγαρία η αγοραστική δύναμη του Έλληνα. Αυτά δεν είναι δικά μας. Αυτά είναι στοιχεία της EUROSTAT. Είναι οι πρόσφατες εκθέσεις της Eurobank. Άρα πρέπει να το δούμε. Και δεν είναι, όμως, μόνο αυτά. Έχουμε να αντιμετωπίσουμε τα ζητήματα των τεράστιων ανισοτήτων, του αφανισμού της μεσαίας τάξης, της πρωτοφανούς αναδιανομής υπέρ των ολίγων. Και μετά από όλα αυτά, ενώ θεωρούσαμε δεδομένα κάποια δικαιώματα, πρέπει τώρα να συνεχίσουμε να παλεύουμε για το αν η Κυβέρνηση μάς παρακολουθεί, για το αν παρακολουθεί ακόμα και τα ίδια τα δικά της στελέχη, για το αν παρακολουθεί το στράτευμα, για το αν παρακολουθεί τη δικαιοσύνη.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Ο Πρωθυπουργός ταυτοχρόνως κήρυξε, όπως είπε χαρακτηριστικά, έναν πολυδιάστατο εκσυγχρονισμό. Αυτό είναι το νέο σύνθημα της Νέας Δημοκρατίας. Έχω την αίσθηση ότι κάποιες λέξεις έχουν αρχίσει να χάνουν την έννοιά τους. Θέλετε να μάθετε -που το γνωρίζετε, είναι βέβαιο ότι το γνωρίζετε- τι σημαίνει εκσυγχρονισμός; Εκσυγχρονισμός σημαίνει το ΑΣΕΠ, που δεν το ψηφίσατε εσείς όταν πέρασε από αυτή τη Βουλή. Εκσυγχρονισμός σημαίνει το ΕΣΥ, το Εθνικό Σύστημα Υγείας. Εκσυγχρονισμός σημαίνει η «ΔΙΑΥΓΕΙΑ». Εκσυγχρονισμός σημαίνει το opengov.gr. Εκσυγχρονισμός σημαίνει οι ανεξάρτητες αρχές που δημιούργησε το ΠΑΣΟΚ και που εσείς δεν βλέπετε με καλό μάτι. Εκσυγχρονισμός σημαίνει αλλαγές στην τοπική αυτοδιοίκηση, αιρετή περιφέρεια, αιρετή νομαρχία. Αυτά είναι εκσυγχρονισμός, κύριοι συνάδελφοι. Και πείτε μου εσείς -και θα χαιρόμουν πραγματικά να ακούσω- αντίστοιχους εκσυγχρονισμούς που προκύπτουν μέσα από τον προϋπολογισμό που φέρνετε σήμερα εδώ.

Και θέλω παραπέρα να πω το εξής. Πώς αντιμετωπίζει ο προϋπολογισμός το θέμα της ακρίβειας; Αναφέρθηκαν πολλοί συνάδελφοι. Θέλετε δεν θέλετε, θα αναφέρεστε γιατί είναι το πρώτο πρόβλημα που θέτει η ελληνική κοινωνία σε όλες τις δημοσκοπήσεις. Το αντιμετωπίζει ο πληθωρισμός; Όχι βέβαια. Από τότε που ξεκίνησε η εισβολή στην Ουκρανία, μέχρι σήμερα, ο πληθωρισμός στα τρόφιμα στη χώρα μας είναι πολλαπλάσιος από όλες τις χώρες της Ευρωπαϊκής Ένωσης. Μιλάω για τον πληθωρισμό των τροφίμων. Αυτή είναι η αλήθεια. Ούτε εισερχόμενο είναι, που θέλει να μας πει ο κ. Μητσοτάκης, ούτε οφείλεται σε εξωγενείς παράγοντες. Οφείλεται, δυστυχώς, στα μπαλώματα -και όχι μέτρα- που λαμβάνετε με τα «καλάθια», με τα «bypass», με τις ψευτοεκπτώσεις του 5%.

Εμείς λέμε: Μείωση του ΦΠΑ. Μείωση στον ειδικό φόρο κατανάλωσης. Έλεγχος σε βάθος, από τον παραγωγό μέχρι το ράφι. Ενίσχυση της Επιτροπής Ανταγωνισμού. Ενίσχυση των καταναλωτικών οργανώσεων. Εμείς προτείνουμε και έχουμε κάνει πρόταση νόμου για σύσταση αρχής προστασίας καταναλωτή, για πλαφόν στις τιμές λιανικής στην ενέργεια. Αυτά είναι μέτρα. Και τέτοια μέτρα ο προϋπολογισμός ούτε από μακριά δεν τα βλέπει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα αναφερθώ λίγο στον τουρισμό. Ακούσαμε τελευταία από την αρμόδια Υπουργό για βιώσιμη ανάπτυξη. Και φοβάμαι ότι ξανά το θέμα του τουρισμού, όσο δεν κάνετε ένα σοβαρό εθνικό αναπτυξιακό σχέδιο, δεν θα το πιάσετε ποτέ. Θα σας πω ένα παράδειγμα. Και δώστε λίγη προσοχή, αγαπητοί κύριοι συνάδελφοι, γιατί το θεωρώ σημαντικό. Ένα δωμάτιο πέντε αστέρων σε ένα ξενοδοχείο στην Καραϊβική αφήνει τον χρόνο τζίρο 353.958 ευρώ. Στη Μαγιόρκα το αντίστοιχο δωμάτιο αφήνει τον χρόνο τζίρο 282.899 ευρώ. Ξέρετε στην Ελλάδα πόσο αφήνει; Και βρήκα ένα από τα πιο ακριβά ξενοδοχεία στη Ρόδο, το ακριβότερο στη Ρόδο. Πρόκειται για πολυβραβευμένο ξενοδοχείο, για να είναι ψηλά η τιμή. Αφήνει 60.136 ευρώ. Αυτή είναι η απόδοση. Αυτή είναι η απόδοση που έχει ο τουρισμός μας. Το ένα έκτο από ό,τι είναι στην Καραϊβική. Πρέπει να τα θεραπεύσουμε αυτά; Πρέπει επιτέλους κάποιος προϋπολογισμός να αναφερθεί, να κοιτάξει, να προσέξει αυτά τα ζητήματα; Πρέπει εμάς να μας απασχολήσει και να μην γινόμαστε στην κυριολεξία δούλοι του επισκέπτη μας;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΓΕΩΡΓΙΟΣ ΝΙΚΗΤΙΑΔΗΣ:** Κλείνω, κύριε Πρόεδρε, με κάτι τελευταίο.

Δεν θα αναφερθώ ιδιαίτερα στην κατάσταση της υγείας. Είμαι βέβαιος ότι θα αναφερθούν άλλοι συνάδελφοι. Δεν βάζει ο προϋπολογισμός μεγάλα θέματα, όπως το δημογραφικό -αναφερθήκαν άλλοι συνάδελφοι- και την κλιματική αλλαγή.

Θέλω, όμως, επειδή σήμερα είδα αυτή την ανάρτηση, να πω κάτι τελευταίο. Και δώστε μια προσοχή, κύριοι της Κυβέρνησης. Μιλώ για την ανάρτηση του προέδρου του ΑΣΕΠ, μετά από διαγωνισμό, όπου το 50% των επιτυχόντων δήλωσε ότι δεν ενδιαφέρεται να προσληφθεί. Και τι λέει ο πρόεδρος του ΑΣΕΠ; Λέει: «Το πρόβλημα της μη ελκυστικότητας του δημοσίου ως εργοδότη ίσως είναι μια από τις μεγαλύτερες προκλήσεις των προσεχών ετών». Αν σκεφτείτε ότι και στον τουρισμό ψάχνουμε να φέρουμε πενήντα χιλιάδες και εξήντα χιλιάδες εργαζόμενους, φοβάμαι, αγαπητοί συνάδελφοι, ότι έχετε φτάσει την Ελλάδα σε σημείο που γενικώς να μην είναι ελκυστική για κανέναν εργαζόμενο.

Ευχαριστώ, κύριε Πρόεδρε.

(Χειροκροτήματα από την πτέρυγα ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Νικητιάδη.

Καλείται στο Βήμα ο κ. Χρήστος Κατσώτης, Βουλευτής του Κομμουνιστικού Κόμματος Ελλάδας.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο εκσυγχρονισμός, οι λεγόμενες μεταρρυθμίσεις, κύριε Νικητιάδη, έχουν ταυτιστεί με τις μεγάλες ανατροπές στα εργατικά και λαϊκά δικαιώματα.

Ο κ. Χατζηδάκης στην ομιλία του αναφέρθηκε σε διάφορα δημοσιεύματα και σε θέσεις που εκφράζουν διάφοροι παράγοντες ιμπεριαλιστικών οργανισμών και διαφόρων λόμπι, και παρουσιάζουν το μείγμα της πολιτικής της Κυβέρνησης Νέας Δημοκρατίας ως υπόδειγμα και παράδειγμα επιτυχίας. Παρουσίασε δε διάφορους δείκτες προς επίρρωση των ισχυρισμών του. Για ποιους, όμως, αυτή η πολιτική είναι υπόδειγμα και επιτυχία; Είναι για τους μεγάλους ομίλους που τα κέρδη τους αυξήθηκαν έως 300%, λόγω όλων αυτών των μέτρων: τις χρηματοδοτήσεις, τις επιχορηγήσεις, τις φοροαπαλλαγές, τις εισφοροαπαλλαγές και την ένταση πάνω από όλα της εκμετάλλευσης των εργαζομένων.

Συνεχίζετε το ίδιο παραμύθι ότι από την υλοποίηση των σχεδιασμών για λογαριασμό του μεγάλου κεφαλαίου μπορεί να προκύψει και λαϊκή ευημερία. Είναι δυνατόν ο κρατικός προϋπολογισμός να διασφαλίζει την αύξηση των κερδών και τη βελτίωση της θέσης των λαϊκών οικογενειών; Μπορεί να συνυπάρχει στον προϋπολογισμό η δημοσιονομική πειθαρχία, η δημοσιονομική σταθερότητα, η αύξηση των φορολογικών εσόδων, τα πρωτογενή πλεονάσματα και από την άλλη η αύξηση του λαϊκού εισοδήματος και η μείωση των φόρων; Μπορεί να διασφαλίζει τη διατήρηση της επενδυτικής βαθμίδας και ταυτόχρονα να βελτιώνει το βιοτικό επίπεδο του λαού;

Αλήθεια ο κρατικός προϋπολογισμός δίνει λύσεις στα μεγάλα προβλήματα που αντιμετωπίζει η πλειοψηφία του λαού μας, οι εργαζόμενοι, οι αυτοαπασχολούμενοι, οι φτωχοί αγρότες ή τα διατηρεί και τα οξύνει; Καλλιεργούνται αυταπάτες ότι είναι δυνατό να ταιριάξουν τα ασυμβίβαστα συμφέροντα των μεγάλων επιχειρηματικών ομίλων με αυτά των εργαζομένων και του λαού.

Η ίδια η πραγματικότητα επιβεβαιώνει καθημερινά ότι δεν υπάρχει και ούτε μπορεί να υπάρξει κοινό συμφέρον ανάμεσα στο κεφάλαιο από τη μια μεριά και στην εργατική τάξη, το λαό από την άλλη. Αναδεικνύεται ο μεγάλος ένοχος, ο οποίος αποτελεί το πραγματικό εμπόδιο για την κοινωνική πρόοδο και ευημερία ή την εξουσία που βρίσκεται στα χέρια των εκπροσώπων των μονοπωλιακών ομίλων.

Όλα τα αστικά κόμματα το μόνο που επιδιώκουν είναι η διαχείριση των αναγκών του αστικού συστήματος, αυτού του πραγματικού αντίπαλου του λαού που εμποδίζει να ικανοποιηθούν τα ζωτικά δικαιώματα και οι ανάγκες του. Ποιοι είναι όμως οι δείκτες στην πραγματική ζωή της πλειοψηφίας του λαού;

Τι ζει κάθε εργατική λαϊκή οικογένεια; Ζει τη φτώχεια από την ακρίβεια που τσακίζει τους καθηλωμένους μισθούς, που οι όποιες αυξήσεις δεν ξεπέρασαν αυτούς τους μισθούς που ήταν πριν δώδεκα χρόνια, τη δραματική μείωση της αγοραστικής δύναμης, τις ελαστικές μορφές εργασίας που αυξάνουν την ανασφάλεια και τα αδιέξοδα, την χωρίς όρια ευελιξία στον χρόνο εργασίας που σμπαραλιάζει τη ζωή του εργαζόμενου και όλης της οικογένειας, τα υψηλά ενοίκια που εμποδίζουν τους νέους να κατοικήσουν μόνοι τους ή να κάνουν οικογένεια, τη φοροληστεία, όπου έφτασε να πληρώνει ο λαός, τα λαϊκά στρώματα, το 95% των φορολογικών εσόδων.

Ζει ο λαός μας τη γενικευμένη ακρίβεια στα είδη πρώτης ανάγκης, στα τρόφιμα, την επίθεση στο λαϊκό εισόδημα, τους πλειστηριασμούς της πρώτης κατοικίας εργατικών λαϊκών οικογενειών. Ζει τις συνέπειες των πολύχρωμων φουσκωμένων τιμολογίων της ενέργειας, με αποτέλεσμα να παγώνει τον χειμώνα και να παθαίνει θερμοπληξία το καλοκαίρι, ως αποτέλεσμα της απελευθέρωσης της αγοράς ενέργειας και της πράσινης μετάβασης. Ζει την ενεργειακή φτώχεια, έργο της πολιτικής που στηρίζετε όλοι σας.

Ναι, όντως οι οικονομικοί δείκτες είναι καλοί για τους επιχειρηματικούς ομίλους, ακριβώς γιατί είναι τραγικοί για τις λαϊκές οικογένειες. Αυτό είναι το αποτέλεσμα της στρατηγικής της καπιταλιστικής ανάπτυξης που ακολουθούν όλες οι κυβερνήσεις του κεφαλαίου, της Νέας Δημοκρατίας, του ΣΥΡΙΖΑ, του ΠΑΣΟΚ, με αποτέλεσμα τώρα να πεινάνε και όσοι εργάζονται.

Αυτή η πολιτική εξασφαλίζει στους λεγόμενους επενδυτές φτηνή εργατική δύναμη, φοροαπαλλαγές και επιχορηγήσεις από κάθε χρηματοδοτικό εργαλείο, Ταμείο Ανάκαμψης, ΕΣΠΑ, Πράσινο Ταμείο με αντίστοιχη φοροληστεία σε βάρος των εργαζομένων, των αυτοαπασχολούμενων, των φτωχών αγροτοκτηνοτρόφων και άλλων λαϊκών στρωμάτων. Εξασφαλίζει την παραχώρηση στους επιχειρηματικούς ομίλους δημόσιων τομέων και επιχειρήσεων, όπως στη «ΛΑΡΚΟ», με τους εργαζόμενους ανασφαλείς για το μέλλον της απασχόλησής τους.

Σε ό,τι αφορά τους μισθούς στο δημόσιο είναι λίγο πάνω από τα 50 ευρώ καθαρά, αυτό που λέτε ότι τώρα, μετά από δεκατέσσερα χρόνια, γίνονται αυξήσεις και 15 ευρώ για κάθε παιδί ή αλλιώς 1,8 ευρώ και 0,5 ευρώ για κάθε παιδί την ημέρα, την ίδια στιγμή που η ακρίβεια καταπίνει, τουλάχιστον, δύο και πλέον μισθούς το χρόνο. Η αύξηση των ενοικίων και των επιτοκίων των στεγαστικών δανείων καταπίνει άλλους τόσους.

Μιλάμε για αυξήσεις που δεν ξεπερνούν μεσοσταθμικά το 4,87%, όταν μόνο το 2022 η μείωση του πραγματικού μισθού ήταν 7,4%. Η μείωση όμως του ονομαστικού μέσου μεικτού μισθού των δημοσίων υπαλλήλων την περίοδο 2008 - 2020 έφτασε το 25,6%.

Ο κατώτατος μισθός είναι 780 ευρώ μεικτά, μόλις 29 ευρώ πάνω από το μισθό του 2012, που ήταν 751 ευρώ. Το ξεπάγωμα των τριετιών είναι χωρίς αναδρομικότητα, που σημαίνει κλοπή δώδεκα ετών προϋπηρεσίας και διατηρείται σε ισχύ το δικαίωμα των τριετιών να αναστέλλεται αυτοδίκαια όποτε η ανεργία υπερβεί το 10%, καθώς και με την επίκληση της σταθερότητας της οικονομίας.

Το αντιδραστικό πλαίσιο για τις συλλογικές διαπραγματεύσεις, νόμος Νέας Δημοκρατίας - ΣΥΡΙΖΑ ή Βρούτση - Αχτσιόγλου, όπως έχει ονομαστεί, αξιοποιείται από τους επιχειρηματικούς ομίλους και δεν προσέρχονται για συλλογική σύμβαση. Έτσι η πλειοψηφία των εργαζομένων είναι με ατομικές συμβάσεις. Το ξεπάγωμα των τριετιών υπόκειται στη διακριτική ευχέρεια του κάθε εργοδότη και το αν θα τις εφαρμόσει ή όχι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Την ανοχή σας, κύριε Πρόεδρε.

Νομοθετήσατε τις δεκατρείς ώρες δουλειάς σε περισσότερους εργοδότες και εργασία των συνταξιούχων, με το νομοσχέδιο που ήδη ψηφίζεται στην Ολομέλεια τη Δευτέρα, μέχρι θανάτου, με κίνητρο την κατάργηση της περικοπής της σύνταξης κατά 30% και την επιβολή του μη ανταποδοτικού τέλους 10% στον ΕΦΚΑ. Ήδη καταργήσατε το επίδομα υπερηλίκων για όσους δεν συγκεντρώνουν τις βασικές προϋποθέσεις για σύνταξη και τους στέλνετε να δουλεύουν σε προγράμματα, στους δήμους ιδιαίτερα πίσω από ένα σκουπιδιάρικο, έως και τα εβδομήντα τέσσερα χρόνια τους. Ο προϋπολογισμός για τους οργανισμούς κοινωνικής ασφάλισης επικαλείται γι’ αυτούς την επάρκεια των εσόδων των ασφαλιστικών ταμείων και έτσι μειώνετε την κρατική χρηματοδότηση κατά 152 εκατομμύρια ευρώ.

Όμως τι γίνεται με την επάρκεια των συντάξεων; Η ονομαστική αύξηση των συντάξεων για το 2024 είναι μόλις 3%. Υπολείπεται κατά πολύ του πραγματικού πληθωρισμού και ειδικά των τροφίμων που κινούνται σε διψήφια ποσοστά. Άρα, οι συντάξεις θα χάσουν παραπέρα από την αγοραστική τους δύναμη. Επτακόσιες πενήντα χιλιάδες συνταξιούχοι, το 30% δηλαδή, λόγω της προσωπικής διαφοράς που αρνείται η Κυβέρνηση να ενσωματώσει, δεν θα πάρουν την αύξηση, αλλά ένα ελάχιστο εφάπαξ επίδομα. Καμμία αύξηση δεν θα υπάρξει στις επικουρικές συντάξεις.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ολοκληρώστε.

**ΧΡΗΣΤΟΣ ΚΑΤΣΩΤΗΣ:** Τελειώνω, κύριε Πρόεδρε.

Ιδιαίτερα για τον ΟΑΕΔ υπάρχει πάλι μία μείωση 100 εκατομμυρίων και βέβαια τα επιδόματα ανεργίας αντιστοιχούν σε 49% των συνολικών δαπανών, με τους ανέργους να ετοιμάζεστε να τους δώσετε προπληρωμένη κάρτα, ντροπιάζοντας τους ανέργους και την αξιοπρέπειά τους. Η Κυβέρνηση με τη δράση μπροστά στην τεράστια δυσαρέσκεια προσπαθεί να αντιμετωπίσει με τα διάφορα «καλάθια» και pass, τα οποία εκτός από ελάχιστη ανακούφιση, καμμιά λύση δεν δίνουν στα ουσιαστικά προβλήματα.

Το ΚΚΕ μπαίνει μπροστά και διαθέτει όλες του τις δυνάμεις για να οργανώσει ο λαός την αντεπίθεσή του, να βάλουν οι εργαζόμενοι τη δική τους σφραγίδα στις εξελίξεις. Οργανώνουμε την πάλη μας για να φέρουμε τις ανάγκες στο προσκήνιο. Αναμετριώμαστε με τους μεγάλους ενόχους για την κατάσταση που βρισκόμαστε σήμερα, την εξουσία του κεφαλαίου και τους συμμάχους, την Ευρωπαϊκή Ένωση και το ΝΑΤΟ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ.

**ΧΡΗΣΤΟΣ ΚΑΤΣΩΤΗΣ:** Ως ΚΚΕ δουλεύουμε ακούραστα για να δυναμώσει το ρεύμα της αμφισβήτησης αυτής της πολιτικής, να ισχυροποιηθεί η συμμαχία εργαζομένων, αυτοαπασχολούμενων, φτωχών αγροτών, να δυναμώσει ο αγώνας για την ικανοποίηση των αναγκών και για ριζικές αλλαγές στην οικονομία και στην κοινωνία που θα έχει ως σιδερένιο νόμο τις ανάγκες του λαού.

Ψηφίζουμε κατά και καλούμε τον λαό στο μεγάλο συλλαλητήριο την Παρασκευή 15 Δεκέμβρη για την Αθήνα στο Σύνταγμα, το απόγευμα στις 19.00΄.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κατσώτη.

Καλείται στο Βήμα ο Παύλος Σαράκης, Βουλευτής της Ελληνικής Λύσης, ο οποίος έχει τον λόγο για επτά λεπτά.

**ΠΑΥΛΟΣ ΣΑΡΑΚΗΣ:** Ευχαριστώ πολύ, κύριε Πρόεδρε.

Αξιότιμοι κύριοι Υπουργοί, κυρίες και κύριοι συνάδελφοι, ο προϋπολογισμός αποτυπώνει την πορεία μιας οικονομίας ενός κράτους. Η ελληνική οικονομία μαστίζεται από την ακρίβεια, τον πληθωρισμό, αλλά είναι και βαριά τραυματισμένη εξαιτίας του ακραίου υψηλού δημοσίου και ιδιωτικού χρέους. Σύμφωνα με την Κυβέρνηση οι αριθμοί ευημερούν, αλλά οι πολίτες γνωρίζουν την πραγματικότητα γιατί ασφυκτιούν οικονομικά και η μεσαία τάξη εξαϋλώνεται.

Θα αναφερθώ και στον προϋπολογισμό σε ό,τι αφορά τον τομέα της δικαιοσύνης. Τα χρήματα που διατίθενται κάθε χρόνο υπέρ του Υπουργείου Δικαιοσύνης σε γενικές γραμμές παραμένουν αμετάβλητα, τουλάχιστον την τελευταία δεκαετία. Έτσι στον υπό ψήφιση προϋπολογισμό τα έξοδα υπέρ του Υπουργείου Δικαιοσύνης προσδιορίζονται στο ποσό των 560 εκατομμυρίων ευρώ.

Σε γενικές γραμμές η Ελλάδα ξοδεύει μόλις το 0,35 του προϋπολογισμού της για το δικαστικό σύστημα, ενώ εισπράττει τεράστια ποσά με την επιβολή από το 2010 του 24% ΦΠΑ στον χώρο της δικαιοσύνης, αλλά και από τα μεγαρόσημα, ακόμη και από την εξαγορά ποινών. Παρ’ όλα αυτά, τα ποσά τα οποία επιστρέφονται στο Υπουργείο Δικαιοσύνης είναι ελάχιστα σε σχέση με αυτά τα οποία εισπράττονται μέσω της δικαιοσύνης.

Και ποιο είναι το αποτέλεσμα; Να έχουμε υποδομές, οι οποίες να είναι ανεπαρκείς και να είναι ασύμβατες με την σύγχρονη εποχή μας. Είναι, πράγματι, ντροπή οι κτηριακές υποδομές στον χώρο της δικαιοσύνης στην πατρίδα μας. Χαρακτηριστικό παράδειγμα ότι μόλις τώρα υπεγράφη η σύμβαση για να χτιστεί ένα καινούργιο δικαστικό μέγαρο στον Πειραιά. Έπειτα, δεν επενδύονται χρήματα στη δικαιοσύνη για να υπάρξουν προσλήψεις στο διοικητικό προσωπικό για να επιταχυνθεί η πρόοδος των δικαστηρίων και οι δίκες και να μην ταλαιπωρούνται οι πολίτες. Και γιατί υποβαθμίζεται η Δικαιοσύνη; Γιατί την θέλουν ταπεινή; Είναι εύκολη η απάντηση. Για να μπορούν να την χειραγωγήσουν.

Σύμφωνα με τα επίσημα στατιστικά στοιχεία το ποσοστό των Ελλήνων που θεωρεί ανεξάρτητη δικαιοσύνη μετά βίας ξεπερνά το 50%. Και πού οφείλεται αυτό; Όταν η ηγεσία των ανωτάτων δικαστηρίων διορίζεται απευθείας από την κυβέρνηση, όταν οι συνταξιούχοι δικαστές αποτελούν τους πρώτους υποψήφιους εκλογείςτης κυβέρνησης για την τοποθέτηση σε θέσεις προϊσταμένων στις ανεξάρτητες αρχές, όταν η Εθνική Σχολή Δικαστών επικρίνεται επανειλημμένα ότι έχει μετατραπεί σε κλειστό λόμπι και όταν ο θεσμός της επιθεώρησης των δικαστικών λειτουργών έχει πάψει κατ’ ουσίαν να λειτουργεί, είναι παράξενο να μην χαίρει η δικαιοσύνη της εμπιστοσύνης των πολιτών; Ακόμη και για τους πιο καλοπροαίρετους η δικαιοσύνη δεν αρκεί να είναι ανεξάρτητη, αλλά πρέπει και να φαίνεται ανεξάρτητη, όχι για το γόητρο ή το κύρος της, αλλά για να χαίρει της εμπιστοσύνης της κοινωνίας, γιατί στο λαό στηρίζεται και αν χαθεί αυτή η εμπιστοσύνη διασαλεύεται όλη η κοινωνική ζωή. Αν ο πολίτης δεν θεωρεί τον δικαστή το ύστατο καταφύγιό του, πώς να υπάρχει ασφάλεια και τήρηση των νόμων;

Είναι γνωστό, όπως προανέφερα, ότι το δημόσιο χρέος, το οποίο είναι άνω των 400 δισεκατομμυρίων, όταν χρεοκόπησε η πατρίδα μας αυτό ήταν στα 300 δισεκατομμύρια. Και έχουμε, επίσης, και ένα υψηλότατο ιδιωτικό χρέος. Σύμφωνα με την τελευταία έκθεση του Κέντρου Είσπραξης Ασφαλιστικών Οφειλών, το τρέχον υπόλοιπο οφειλών προς τα ασφαλιστικά ταμεία στο τέλος Ιουνίου του 2023 διαμορφώθηκε στα 44 δισεκατομμύρια ευρώ περίπου. Το μεγαλύτερο μέρος των οφειλών αφορά λίγους μεγαλοοφειλέτες, με οφειλές άνω του ενός εκατομμυρίου ευρώ και δύο χιλιάδες πεντακόσιες εβδομήντα οκτώ οφειλέτες συγκεντρώνουν το 23,71 του υπόλοιπου των οφειλών.

Επιπλέον, στο τέλος Ιουνίου οι ενεργές και ολοκληρωμένες ρυθμίσεις στο Κέντρο Είσπραξης Ασφαλιστικών Οφειλών έφτασαν σε πλήθος των εννιακοσίων τριάντα οκτώ χιλιάδων οκτακοσίων για οφειλές ύψους 7,22 δισεκατομμύρια ευρώ. Προς τις τράπεζες τα ελληνικά νοικοκυριά και οι επιχειρήσεις έχουν ληξιπρόθεσμο χρέος ύψους 12,7 δισεκατομμύρια ευρώ, που αποτελεί το 8,6 των συνολικών δανείων των τραπεζών. Το χρέος προς τα funds και τους servicers φτάνει τα 71,16 δισεκατομμύρια ευρώ σύμφωνα με τα τελευταία στοιχεία της Τράπεζας της Ελλάδος με το 53% αυτών να ανήκουν σε ιδιώτες, το 13% σε ελεύθερους επαγγελματίες και το 34% σε επιχειρήσεις.

Σύμφωνα με στοιχεία της Ένωσης των Εταιρειών Διαχείρισης Απαιτήσεων περίπου 35 δισεκατομμύρια ευρώ είχαν ρυθμιστεί μέχρι το τέλος του 2022, ενώ άλλα 3,6 δισεκατομμύρια ευρώ ρυθμίστηκαν μέσα στο πρώτο εξάμηνο του 2023 με το ποσό των 2,4 δισεκατομμυρίων ευρώ να αφορά σε μη τραπεζικά χαρτοφυλάκια δανείων και το 1,2 δισεκατομμύριο σε τραπεζικά. Αν αθροιστούν τα ποσά το ιδιωτικό χρέος φαίνεται να ξεπερνά τα 360 δισεκατομμύρια ευρώ.

Επιπρόσθετα τα επιτόκια, όπως γνωρίζουμε όλοι, έχουν ανέβει σε υψηλό επίπεδο με άμεσο κίνδυνο της αύξησης των κόκκινων δανείων. Η Κυβέρνηση, όπως ανέφερε ο Υπουργός, ο κ. Χατζηδάκης ισχυρίστηκε ότι μειώθηκε το ιδιωτικό χρέος, λησμονώντας να μας πει ότι αυτή η μείωση οφείλεται στους πλειστηριασμούς των ακινήτων, στους πλειστηριασμούς της ακίνητης περιουσίας των Ελλήνων από τα funds.

Τι μας είπε η Κυβέρνηση; Η Κυβέρνηση πανηγυρίζει ότι έγιναν επενδύσεις στην πατρίδα μας. Μας λέει ότι έγιναν επενδύσεις από την «PFIZER», από την «AMAZON», ξεχνάει, όμως, να μας πει ότι τα κίνητρα τα οποία δόθηκαν για να έρθουν αυτές οι επιχειρήσεις είναι η πλήρης φοροαπαλλαγή αυτών. Και όταν θα τελειώσουν οι φοροαπαλλαγές είναι πολύ πιθανόν ότι θα μετεγκατασταθούν από την πατρίδα μας.

Ποια είναι η μεγαλύτερη επένδυση που έχει έρθει και πανηγυρίζει η Κυβέρνηση; Είναι οι επενδύσεις που έχουν γίνει στο real estate. Αυτές, όμως, οι επενδύσεις έχουν δημιουργήσει την στεγαστική κρίση με αποτέλεσμα οι Έλληνες πολίτες να αδυνατούν να αγοράσουν ένα σπίτι και μάλιστα όχι μόνο να το αγοράσουν, δεν μπορούν καν να το ενοικιάζουν, γιατί τα μισθώματα έχουν ανέβει στα ύψη. Και γιατί συμβαίνει αυτό; Γιατί γνωρίζουμε ότι η αγορά ακινήτων δονείται αυτή την εποχή από την υψηλή ζήτηση που υπάρχει για την απόκτηση golden visa από Κινέζους, Τούρκους, Ισραηλινούς και Ιρανούς. Την ίδια στιγμή η αγορά είναι απρόσιτη για τους Έλληνες πολίτες των μεσαίων και χαμηλών εισοδημάτων.

H ιδιοκατοίκηση σήμερα παρουσιάζει το χαμηλότερο ποσοστό των δύο τελευταίων δεκαετιών, ενώ κάποτε ήταν ένα κυρίαρχο χαρακτηριστικό της ελληνικής κοινωνίας. Το 2005 το ποσοστό της ιδιοκατοίκησης ανερχόταν σε 84,6%, ενώ το 2006 έπεσε στο 72,8% σύμφωνα με τα στοιχεία της EUROSTAT και βαίνει συνεχώς προς χαμηλότερο ποσοστό.

Αντίστοιχη κατάσταση επικρατεί και στον χώρο της μίσθωσης. Με βάση στοιχεία που έδωσε στη δημοσιότητα ένα από τα μεγαλύτερα δίκτυα μεσιτικών γραφείων συνολικά στη χώρα τα ενοίκια αυξήθηκαν κατά 5,9% κατά τη διάρκεια του τελευταίου χρόνου. Σε ευρύτερο χρονικό πλαίσιο στη χώρα μας η συσωρευτική αύξηση των ενοικίων από το 2018 έως το 2022 κυμάνθηκε από 37,2% έως και 42,1%. Κατά συνέπεια οι επενδύσεις που πανηγυρίζει η Κυβέρνηση στο real estate αντί να φέρουν θετικό πρόσημο για την κοινωνία, έφεραν ένα αρνητικό πρόσημο. Οι Έλληνες θα μετατραπούν φιλοξενούμενοι στην ίδια την πατρίδα τους. Τα σπίτια περνάνε στα χέρια των ξένων, τα οποία τα εκμεταλλεύονται και ανεβάζουν το κόστος αγοράς τους, όπως ακριβώς και τα μισθώματα.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σαράκη.

Τον λόγο έχει ο κ. Ιωάννης Δημητροκάλλης, Βουλευτής των Σπαρτιατών.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Ευχαριστώ, κύριε Πρόεδρε.

Ακούμε εδώ και πολλές ώρες τους κυβερνητικούς Βουλευτές να πανηγυρίζουν για την εκτόξευση της ελληνικής οικονομίας και νομίζουμε ότι οι άνθρωποι ζουν σε άλλη χώρα και δεν αντιλαμβάνονται την πραγματικότητα. Δεν έχουν τολμήσει να πουν λέξη για την πλήρη αποτυχία τους στη διαχείριση των οικονομικών της Ελλάδος, γιατί πέρα από τους παραπλανητικούς δείκτες που παρουσιάζετε υπάρχει και η πραγματική ζωή, η καθημερινότητα που βιώνει ο Έλληνας πολίτης, η ακρίβεια, ο πληθωρισμός που έχει σπάσει όλα τα ρεκόρ και η μειωμένη αγοραστική δύναμη που μας έχει κατατάξει στο βυθό των χωρών της Ευρωπαϊκής Ένωσης.

Έχετε τη μόνιμη δικαιολογία, τη ψεύτικη δικαιολογία που εξαπατά τους πολίτες ότι δεν φταίει η Κυβέρνηση Μητσοτάκη, φταίει η διεθνής συγκυρία. Πριν δύο χρόνια έφταιγε ο πόλεμος στην Ουκρανία. Τώρα φταίει ο πόλεμος στη Μέση Ανατολή. Στο μέλλον θα φταίει κάποια σύρραξη στην Υποσαχάρια Αφρική.

Θα σας πω εγώ τι φταίει στα αλήθεια για την οικτρή οικονομική κατάσταση, που αντιμετωπίζουν εκατομμύρια ελληνικά νοικοκυριά. Φταίει η εμμονή σας στο πώς θα υφαρπάξετε τα δισεκατομμύρια του Ταμείου Ανάκαμψης για να επωφεληθεί ο στενός κύκλος του Μεγάρου Μαξίμου και οι δέκα γνωστοί επιχειρηματίες που συντηρούν την Κυβέρνηση και ελέγχουν τα μέσα μαζικής ενημέρωσης. Ακόμα και στις πρόσφατες περιφερειακές εκλογές το άγχος του Μητσοτάκη ήταν ένα, πώς θα εκλεγούν οι διορισμένοι αχυράνθρωποι περιφερειάρχες που θα υπακούν πιστά στις εντολές του για τη διαχείριση αυτών των αμύθητων κεφαλαίων. Δεν σας ενδιαφέρει τίποτε άλλο, μόνο πώς θα φαγωθούν τα λεφτά. Η παραγωγή της Ελλάδας έχει εκμηδενιστεί. Δεν παράγουμε απολύτως τίποτα. Άρα, δεν υπάρχει η βάση για τη στήριξη μιας υγιούς οικονομίας.

Ας πάρουμε ως παράδειγμα τα εξοπλιστικά προγράμματα, τα οποία διαφημίζετε συνέχεια στις τηλεοράσεις. Οφείλατε να εξασφαλίσετε μεγάλο ποσοστό συμμετοχής στην Ελληνική Αμυντική Βιομηχανία μέσω συμπαραγωγής στην κατασκευή των νέων μαχητικών μας αεροσκαφών και των νέων μας φρεγατών. Αντί να τρέχετε σε φιέστες στα γαλλικά ναυπηγεία, τα οποία κερδίζουν δισεκατομμύρια από το υστέρημα του ελληνικού λαού, να κατασκευάζαμε τις μονάδες αυτές στα ελληνικά ναυπηγεία που αυτή τη στιγμή φυτοζωούν. Οι Τούρκοι κατασκευάζουν γερμανικά υποβρύχια Type 214, κατασκευάζουν στόλους από μη επανδρωμένα αεροσκάφη, κατασκευάζουν οχήματα μάχης, τα οποία -άκουσον- χρηματοδοτεί η Ευρωπαϊκή Ένωση με πρόσχημα το προσφυγικό και εμείς απλά παρακολουθούμε τις εξελίξεις.

Και για να πάω και σε ένα ακόμα πιο κρίσιμο πεδίο, αυτό των υδρογονανθράκων, εκεί δεν μιλάμε για ανικανότητα, δεν μιλάμε για αμέλεια, μιλάμε για μια πολιτική αντίθετη στα εθνικά μας συμφέροντα. Ακόμη και ο Λίβανος με το Ισραήλ εξάγουν φυσικό αέριο από διαφιλονικούμενη περιοχή. Χώρες που βρίσκονται στα πρόθυρα πολέμου, δεν έχουν χάσει ούτε λεπτό και παράγουν τη δική τους ενέργεια από υδρογονάνθρακες. Και εσείς δεν τολμάτε να τρυπήσετε το βυθό της Κρήτης. Εγκαταλείψατε τη Λεκάνη του Ηροδότου, τις περιοχές νοτίως του Καστελόριζου και στα όρια με την ΑΟΖ της Κύπρου.

Εδώ και δεκαπέντε χρόνια έχουμε έτοιμους χάρτες με τα οικόπεδα της Κρήτης. Και δεν έχετε κάνει τίποτα. Η Κύπρος κατάφερε να εκμεταλλευτεί το φυσικό της αέριο με θάρρος και επιμονή. Η Κυβέρνηση της Ελλάδος δεν τολμά να πράξει το αυτονόητο.

Στον προϋπολογισμό, τον οποίο συζητάμε, θα πρέπει, κύριοι της Νέας Δημοκρατίας να εγγράφονται κρατικά έσοδα από την αξιοποίηση των ελληνικών υδρογονανθράκων. Όμως, καμμία Κυβέρνηση δεν θέλει να δράσει υπέρ του εθνικού συμφέροντος.

Μόνο μία κυβέρνηση με εθνικό προσανατολισμό, όπως αυτή του αείμνηστου Τάσου Παπαδόπουλου στην Κύπρο, θα ανακηρύξει την ελληνική ΑΟΖ, θα ανακηρύξει τα δώδεκα ναυτικά μίλια και θα εκμεταλλευτεί τον ορυκτό πλούτο προς όφελος του ελληνικού λαού.

Πλέον, με την πρώτη κακοκαιρία η Ελλάδα πνίγεται από άκρο εις άκρο. Φαγώθηκαν εκατοντάδες εκατομμύρια ευρώ, αλλά δεν έγιναν αντιπλημμυρικά έργα. Ο Θεσσαλικός Κάμπος βούλιαξε στις λάσπες και οι συνέπειες στην ελληνική μας οικονομία είναι μοιραίες. Δεν φταίνε όμως μόνο οι πλημμύρες για τη διάλυση του πρωτογενούς τομέα.

Εσείς, κύριοι της Νέας Δημοκρατίας, είστε υπεύθυνοι για την υποβάθμιση της αγροτικής και κτηνοτροφικής παραγωγής μας που αποτελεί τη βάση κάθε υγιούς οικονομίας. Προ ολίγων μηνών στη συζήτηση των προγραμματικών δηλώσεων είχα μιλήσει για το μείζον ζήτημα του ελληνικού ελαιολάδου. Έχω προτείνει ένα βιώσιμο σχέδιο για τη ραγδαία αύξηση της ελαιοπαραγωγής, ώστε να μετατραπεί η παραγωγή του ελληνικού ελαιολάδου σε πολλαπλασιαστή ισχύος για τις ελληνικές εξαγωγές, με άνοιγμα σε αχανείς αγορές, όπως της Ρωσίας και της Κίνας, με τη δημιουργία χιλιάδων νέων θέσεων εργασίας στο πλαίσιο των οικογενειακών επιχειρήσεων που μέσω διακρατικών συμφωνιών και υγιούς κρατικού παρεμβατισμού θα διοχετεύουν τα προϊόντα τους εκεί που υπάρχει μεγάλη ζήτηση και τεράστια αγοραστική δύναμη.

Αντί να τρώτε τα δισεκατομμύρια για να γεμίζετε τα καμένα δάση με ανεμογεννήτριες, δηλαδή με άχρηστα και αντιπαραγωγικά τερατουργήματα επενδύστε στον πρωτογενή τομέα, εκεί που η Ελλάδα διαθέτει συγκριτικό πλεονέκτημα, εκεί που θα πετύχουμε εκτίναξη του Ακαθάριστου Εθνικού μας Προϊόντος. Δυστυχώς, δεν κάνατε τίποτα. Μας αγνοήσετε και πληρώνουμε 15 ευρώ και πάνω το λίτρο το ελαιόλαδο.

Και το βαρέλι δεν έχει πάτο. Και δεν μπορείτε να ελέγξετε το αδίστακτο καρτέλ της ακρίβειας. Οι πολίτες μετρούν τα λεπτά του ευρώ και τα σουπερμάρκετ έχουν εκτινάξει τα κέρδη τους σε αστρονομικά επίπεδα.

Στην Ευρώπη υπάρχει έλεγχος, στην Ελλάδα πλήρης ασυδοσία. Απαιτείται ριζική πολιτική αλλαγή, ώστε η ελληνική οικονομία να ανθίσει, να γίνει παραγωγική και να εγκαταλείψει το ζημιογόνο και αποτυχημένο μοντέλο που προωθεί η Κυβέρνηση της Νέας Δημοκρατίας. Θα ζημιωθούν τα πολιτικά τζάκια, οι εργολάβοι, οι πάροχοι ενέργειας και τα κοράκια των τραπεζών. Θα επωφεληθεί ο ελληνικός λαός και θα χτίσουμε μια εθνική οικονομία με υγιείς βάσεις που θα διασφαλίσει ένα λαμπρό μέλλον για το έθνος των Ελλήνων.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Επόμενος ομιλητής είναι ο κ. Δημήτρης Τζανακόπουλος, Βουλευτής στην Νέα Αριστερά.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κυρίες και κύριοι Υπουργοί και Υφυπουργοί, αυτό που βιώνει σήμερα η μεγάλη κοινωνική πλειοψηφία -προσέξτε όχι το σύνολο της ελληνικής κοινωνίας και θα επανέλθω σε αυτό- είναι η πλήρης αποτυχία της ιδεολογίας της ελεύθερης αγοράς, αλλά και της πολιτικής της Νέας Δημοκρατίας που δεν είναι τίποτα άλλο, παρά η εφαρμοσμένη μορφή αυτής της ιδεολογίας. Με μια λέξη, βιώνει την αποτυχία του νεοφιλελευθερισμού να εκπληρώσει τη μεγάλη του υπόσχεση.

Όμως, ας πούμε λίγα λόγια γι’ αυτή την υπόσχεση. Ποια είναι η κατευθυντήρια ιδέα εδώ; Είναι πάρα πολύ απλή. Πρέπει να απορρυθμίσουμε την αγορά εργασίας, να δώσουμε φοροαπαλλαγές και επιδοτήσεις στο μεγάλο κεφάλαιο, να ιδιωτικοποιήσουμε βασικούς τομείς, αν θέλετε, της δημόσιας σφαίρας, να ιδιωτικοποιήσουμε δηλαδή δημόσιους πυλώνες, να αφήσουμε την αγορά να εισβάλλει σε κάθε πόρο της κοινωνίας. Και είναι τότε μόνο που θα υπάρχει κίνητρο για επενδύσεις, τότε θα αυξηθεί η πίτα και αυθορμήτως στη συνέχεια, η αύξηση της πίτας θα οδηγήσει σε διάχυση του οφέλους στο σύνολο της κοινωνίας. Απλά μαθήματα παραδοσιακού νεοφιλελευθερισμού που παραδίδετε κάθε μέρα με την πρακτική σας, αλλά και με τον λόγο σας.

Πρόκειται φυσικά για τον απόλυτο μύθο. Γιατί τελικά η ώρα της εκπλήρωσης της υπόσχεσης, δηλαδή η ώρα της διάχυσης του οφέλους στο σύνολο της κοινωνίας δεν έρχεται ποτέ. Αντίθετα πάντοτε αναβάλλεται. Μετατίθεται για ένα απροσδιόριστο μέλλον. Δεν είναι ποτέ η ώρα για να εκπληρωθεί η υπόσχεση.

Τα τεσσεράμισι χρόνια της διακυβέρνησης της Νέας Δημοκρατίας είναι άλλη μια εμπειρική απόδειξη αυτού που ούτως ή άλλως γνωρίζαμε ήδη και πριν το 2019. Διότι όχι μόνο δεν υπήρξαν οφέλη για τη μεγάλη πλειοψηφία όλα αυτά τα τεσσεράμισι χρόνια, αλλά συνέβη ακριβώς το αντίθετο, μια μεγάλη αναδιανομή πλούτου και ισχύος υπέρ της οικονομικής ελίτ. Μια αντίστροφη αναδιανομή είναι αυτό που υλοποιείται και σήμερα από την πολιτική της Κυβέρνησης της Νέας Δημοκρατίας και αυτό που προτίθεστε να υλοποιήσετε και με τον προϋπολογισμό του 2024.

Ας δούμε μερικά στοιχεία που επιβεβαιώνουν αυτή τη διαπίστωση. Το 2019 το μερίδιο των κερδών στο συνολικό ΑΕΠ βρισκόταν περίπου στο 48%. Το μερίδιο των μισθών στο συνολικό ΑΕΠ βρισκόταν περίπου στο 37%. Ποια είναι σήμερα η κατάσταση μετά από τεσσεράμισι χρόνια διακυβέρνησης της Νέας Δημοκρατίας, μετά τις παρεμβάσεις τις οποίες κάνατε κατά την περίοδο της πανδημίας, αλλά και μετά το πέρας της;

Το μερίδιο των κερδών -προσέξτε αυτά είναι τεράστια νούμερα- έχει εκτοξευθεί στο 53%, πέντε ολόκληρες ποσοστιαίες μονάδες και την ίδια στιγμή το μερίδιο των μισθών έχει υποχωρήσει στις 34,2 μονάδες. Το μερίδιο, λοιπόν, των μισθών στο συνολικό ΑΕΠ έχει χάσει τρεις ποσοστιαίες μονάδες, τα κέρδη έχουν χάσει έχουν κερδίσει πέντε και την ίδια στιγμή κάτιτις έχει κερδίσει και το κράτος.

Αυτό αποδεικνύει ότι οι κρατικές παρεμβάσεις, είτε στο σκέλος των φόρων είτε στο σκέλος των δαπανών λειτούργησαν υπέρ των κερδών και αποδυνάμωσαν τη θέση της μισθωτής εργασίας.

Και πράγματι ο ΟΟΣΑ επιβεβαιώνει ότι από το 2021 μέχρι το 2023 ο πραγματικός μισθός μειώθηκε κατά 8%, ενώ φέτος μόνο οι εισηγμένες στο Χρηματιστήριο εταιρείες καταγράφουν κέρδη άνω των 10 δισεκατομμυρίων ευρώ.

Στοιχείο επόμενο. Το 2019 τα κέρδη αυτών των εταιρειών βρίσκονταν περίπου στο 1% του ΑΕΠ των εισηγμένων στο Χρηματιστήριο. Σήμερα βρίσκονται στο 5%, πενταπλασίασαν από τα κέρδη τους μέσα σε τεσσεράμισι χρόνια. Την ίδια ώρα που διαρκώς υποχωρεί η θέση της μισθωτής εργασίας.

Όλα αυτά δεν συμβαίνουν τυχαία. Είναι αποτέλεσμα πολιτικών επιλογών στη φορολογία με τη χειρότερη αναλογία μεταξύ έμμεσων και άμεσων φόρων.

Άκουσα τον κύριο Υπουργό προηγουμένως να απαντά ότι ναι, βεβαίως η αναλογία επιδεινώθηκε διότι μειώθηκαν οι άμεσοι φόροι. Ποιοι άμεσοι φόροι μειώθηκαν; Θα σας πω, λοιπόν, ποιοι άμεσοι φόροι μειώθηκαν. Μειώθηκε η φορολογία στα κέρδη. Μειώθηκε ο φόρος των χρηματιστηριακών συναλλαγών. Μειώθηκε ο φόρος των μερισμάτων. Μειώθηκε ο ΕΝΦΙΑ με προτεραιότητα στις μεγάλες και πολύ μεγάλες περιουσίες. Τώρα μειώνετε και τον φόρο συγκέντρωσης κεφαλαίου.

Όμως αυτό το οποίο δεν λέτε είναι, ότι εδώ παρουσιάζεται ένα επιχείρημα το οποίο αφορά απόλυτους αριθμούς. Εμείς σας μιλάμε για την αναλογία και η αναλογία τι δείχνει; Δείχνει ότι στην πραγματικότητα επιμένετε σε μια σειρά από φορολογικές παρεμβάσεις οι οποίες επιδεινώνουν αυτή την αναλογία. Και όλοι γνωρίζουμε ότι όταν κερδίζουν οι έμμεσοι φόροι τούτο σημαίνει μεγαλύτερη ανισότητα και περισσότερη αδικία. Αυτό δεν κατανοεί ο κύριος Υπουργός ή κάνει ότι δεν το κατανοεί.

Συνεχίζω. Με ποιες πολιτικές επιλογές της Κυβέρνησης; Με την απορρύθμιση της αγοράς εργασίας, με τις επιδοτήσεις των υπερκερδών και του πληθωρισμού απληστίας και ούτω καθεξής.

Αντίστροφη αναδιανομή όμως έχουμε και στην περίπτωση της αγοράς στέγης με την επέλαση των πλειστηριασμών, την αύξηση των επιτοκίων δανεισμού, των ενοικίων, που στην πραγματικότητα τι κάνουν; Μεταφέρουν και πάλι πλούτο από τα κάτω προς τα πάνω. Και φυσικά το ίδιο ακριβώς επιτυγχάνεται με την απαξίωση του κοινωνικού κράτους και την απελευθέρωση της αγοράς στους τομείς της υγείας, της παιδείας, της πρόνοιας κ.λπ., όπου και πάλι τα νοικοκυριά αναγκάζονται να δαπανούν όλο και περισσότερα χρήματα για να ικανοποιήσουν ανάγκες που πριν μπορούσαν να ικανοποιηθούν μέσα από έναν δημόσιο πυλώνα.

Η πολιτική αυτή, λοιπόν, έχει κερδισμένους και χαμένους. Και προσέξτε, εδώ είναι το κρίσιμο, οι κερδισμένοι δεν είναι πέντε οικογένειες και δέκα μεγάλες εταιρείες, όπως ακόμα και μερικά κόμματα της δημοκρατικής αντιπολίτευσης θεωρούν. Οι κερδισμένοι συγκροτούν κοινωνικό συνασπισμό, κοινωνικό μπλοκ εξουσίας. Είναι οι εταιρείες ενέργειας, είναι οι εταιρείες διύλισης, είναι οι τράπεζες, που έχουν εκτοξεύσει τα κέρδη τους στα 4 δισεκατομμύρια ευρώ. Είναι οι κατασκευαστικές εταιρείες, είναι οι μεγάλες τουριστικές εταιρείες, είναι οι μάνατζερ, οι διευθυντές παραγωγής και τεχνικοί της παραγωγής σε όλες αυτές τις εταιρείες και σε όλους αυτούς τους κλάδους. Είναι οι μεγάλοι εισοδηματίες, οι κάτοχοι μεγάλης ακίνητης περιουσίας, τα μεγάλα δικηγορικά και τεχνικά γραφεία, οι μεγάλες ασφαλιστικές εταιρείες. Είναι όλοι αυτοί που συγκροτούν ακριβώς αυτό το κοινωνικό μπλοκ εξουσίας που μαζί με το παραδοσιακό δεξιό ακροατήριο της Νέας Δημοκρατίας αποτελούν τον σκληρό πυρήνα του 40%, το οποίο αποτελεί και την μόνιμη επωδό της Κυβέρνησης οποτεδήποτε δεν έχει τη δυνατότητα να απαντήσει στην εμπεριστατωμένη κριτική που της ασκείται.

Εσείς βεβαίως κάνετε τη δουλειά σας. Καλά κάνετε και την κάνετε. Για εμάς, για τη Νέα Αριστερά, το κρίσιμο είναι να πρωταγωνιστήσουμε στη συγκρότηση του αντίπαλου μπλοκ, του αντίπαλου κοινωνικού συνασπισμού, εκείνου των μισθωτών, της νεολαίας, των αυτοαπασχολουμένων, αλλά και του κόσμου των δικαιωμάτων, της δημοκρατίας, των οικολογικών κινημάτων, των νέων διεκδικήσεων, ώστε συλλογικά και με άλλους όρους να οργανώσουμε ένα νέο παραγωγικό μοντέλο για την κοινωνική και κλιματική δικαιοσύνη, για την αναδιανομή πλούτου και ισχύος όχι από κάτω προς τα πάνω, αλλά από πάνω προς τα κάτω, υπέρ της μεγάλης κοινωνικής πλειοψηφίας και της μισθωτής εργασίας.

Σας ευχαριστώ πάρα πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Τζανακόπουλο.

Καλείται στο Βήμα η κ. Ασπασία Κουρουπάκη, Βουλευτής της Νίκης.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η εισηγητική έκθεση του προϋπολογισμού ξεκινά με την αισιόδοξη διαπίστωση ότι η ελληνική οικονομία πλέον είναι πιο ανθεκτική. Η αυτόνομη θεώρηση του προϋπολογισμού του 2024 δημιουργεί μια ουτοπική θριαμβολογία. Είναι όμως αναμφισβήτητη πραγματικότητα ότι ο υπό συζήτηση προϋπολογισμός τελεί σε άμεση συνάρτηση με το κομβικό έτος 2032 με το οποίο και θα έπρεπε να συνεξεταστεί.

Πιο συγκεκριμένα η βασική μας παρατήρηση είναι ότι το 2032, σε λιγότερο από εννέα χρόνια, θα λήξει η περίοδος χάριτος της πληρωμής των τόκων. Από το 2032 θα υπάρχει η υποχρέωση να πληρώνουμε 14 δισεκατομμύρια ευρώ αντί των πέντε δισεκατομμυρίων που πληρώνουμε τώρα. Έχει δοθεί επίσης προθεσμία έως το τέλος του 2032 προκειμένου το ελληνικό χρέος να προσεγγίσει το 100% του ΑΕΠ όταν η Ελλάδα θα αρχίσει να αποπληρώνει τόκους και δάνεια από το χρέος των 230 δισεκατομμυρίων ευρώ προς τον EFSF και τον διάδοχό του, τον ESM.

Επίσης στην παρέμβασή του ο Υπουργός Οικονομίας και Οικονομικών Κωστής Χατζηδάκης σημείωσε ότι φέτος τα έσοδα από τον τουρισμό θα διαμορφωθούν στα 19,5 δισεκατομμύρια ευρώ από 17,7 δισεκατομμύρια ευρώ που ήταν το 2022, ενώ η εκτίμηση του προϋπολογισμού το 2024 είναι ότι αυτά θα διαμορφωθούν στα 21 δισεκατομμύρια ευρώ.

Όπως προκύπτει από τις εκθέσεις του ΟΟΣΑ, αλλά και του Ινστιτούτου Συνδέσμου Ελληνικών Τουριστικών Επιχειρήσεων, η Ελλάδα είναι από τις πιο εξαρτημένες οικονομίες μεταξύ των τριάντα πέντε κρατών-μελών που παρακολουθεί για αυτόν τον κλάδο ο οργανισμός. Ενδεικτικά αναφέρω ότι στην αντίστοιχη έκθεση του 2018, πριν καν το κύμα τουριστικής γιγάντωσης που βιώνουμε σήμερα, ήταν η έκτη πιο εξαρτημένη.

Είναι γεγονός ότι η άμεση συνεισφορά του τουρισμού το 2022 αντιστοιχεί στο 11,5% του ΑΕΠ της χώρας, ενώ αν συνυπολογιστεί και η έμμεση συνεισφορά του, αντιστοιχεί μεταξύ 25,3% έως 30,5%. Αυτά είναι θετικά και χαιρόμαστε για την ανάπτυξη αυτού του τομέα και όσων εργάζονται σε αυτόν. Όμως απευθυνόμενοι στον Υπουργό θέλουμε να θέσουμε ένα ερώτημα: Μόνο με τον τουρισμό θα φτάσει η Ελλάδα να αντιμετωπίσει το πρόβλημα των αυξημένων υποχρεώσεων που θα αντιμετωπίσει ο προϋπολογισμός του 2032;

Αντιλαμβανόμαστε ότι υπάρχει η οικονομική θεωρία συγκριτικού πλεονεκτήματος που προβλέπει ότι κάθε χώρα θα πρέπει να επικεντρώνεται στο τι κάνει πιο οικονομικά. Όμως αυτό αγνοεί τις γεωστρατηγικές προκλήσεις. Τι θα γίνει αν δίπλα σε μια χώρα με το συγκριτικό πλεονέκτημα στον τουρισμό υπάρχει μία χώρα που το δικό της συγκριτικό πλεονέκτημα είναι να φτιάχνει τανκς; Η κακή κατανομή των κινδύνων που επιβάλλει η μονοκαλλιέργεια του τουριστικού προϊόντος εκθέτει υπέρμετρα τη χώρα στις αβεβαιότητες και στις απειλές που αναδύονται στον σύγχρονο κόσμο και την ταραγμένη μας γειτονιά. Μήπως πρέπει να ξεφύγουμε από την καθαρά οικονομολογική θεώρηση των πραγμάτων;

Ας δούμε όμως και το θέμα των ξένων επενδύσεων. Το αποτέλεσμα δεν είναι ικανοποιητικό. Η μεγάλη πλειοψηφία ξένων επενδύσεων αφορά σε ακίνητη περιουσία που δεν προσφέρει μακροπρόθεσμα, όπως παραδείγματος χάριν θα προσέφερε η επένδυση στη βιομηχανία. Βάσει έκθεσης της Τράπεζας της Ελλάδος εκτιμάται ότι το συνολικό μερίδιο των επενδύσεων σε ακίνητα ως ποσοστό επί του συνόλου των φετινών άμεσων ξένων επενδύσεων είναι αρκετά υψηλότερο του 40% ίσως ακόμη και πάνω από το 50%. Άρα οι επενδύσεις στην πραγματική ελληνική οικονομία και όχι στο real estate είναι οι μισές από αυτές που μας παρουσιάζονται.

Από την άλλη η περίπτωση της Ιρλανδίας, μιας χώρας που έχει φιλοξενήσει αρκετές πολυεθνικές με το ελκυστικό φορολογικό της σύστημα και σήμερα απειλείται με έντονη ύφεση, δείχνει ότι τελικά ίσως οι ξένες επενδύσεις δεν είναι πάντα η πλέον αξιόπιστη λύση για να επιτευχθεί η οικονομική ευημερία.

Το μείγμα, λοιπόν, της υπερεξάρτησης από τουρισμό και της κατεύθυνσης των επενδύσεων σε real estate μάς προκαλεί ανησυχία. Αυτό, όμως, που μας προκαλεί περισσότερη ανησυχία είναι ότι αυτή η πληροφόρηση για την ανωτέρω δομή της ελληνικής οικονομίας δεν φτάνει στον ελληνικό λαό. Τον εφησυχάζετε με τη θριαμβολογία σχετικά με τη λήψη της επενδυτικής βαθμίδας και κρύβετε τους κινδύνους που βρίσκονται μπροστά μας.

Σας ρωτάω, λοιπόν, υπεύθυνα: Όταν έχουμε μονοκαλλιέργεια του τουρισμού και κατεύθυνση των ξένων επενδύσεων στο real estate, πώς θα ανταποκριθεί η οικονομία στις αυξημένες υποχρεώσεις που θα έχει το 2032;

Η θέση της Νίκης είναι να φτιαχτούν στέρεες βάσεις της οικονομίας, προκειμένου να ανασχεθεί το δημογραφικό πρόβλημα, να ενισχυθεί η περιφέρεια και η ελληνική επιχειρηματικότητα. Πολιτική δεν είναι τίποτε άλλο από προτεραιοποίηση μεταξύ επιλογών. Για τη Νίκη η προτεραιότητα θα πρέπει να δοθεί στην ανάπτυξη της ελληνικής περιφέρειας και της μικρομεσαίας επιχειρηματικότητας, που θα δημιουργήσει θέσεις εργασίας, χωρίς να έχει στο νου της τη νόμιμη φοροαποφυγή των μεγάλων εταιρειών, που θα μεταφέρουν στο εξωτερικό την έδρα τους για να μεγιστοποιήσουν τα κέρδη. Στον Έλληνα επιχειρηματία εξακολουθεί να υπάρχει φιλότιμο, παρά τις αδικίες που έχει υποστεί. Όταν χρειαστεί, θα στηρίξει και την πατρίδα και την κοινωνία και τη μητρότητα. Αυτός ακριβώς ο Έλληνας επιχειρηματίας πρέπει να στηριχθεί, γιατί θα δημιουργήσει πολλές και καλές νέες θέσεις εργασίας. Γιατί στο βάθος βλέπουμε πάντα το μεγάλο πρόβλημα που είναι το δημογραφικό, που δεν αντιμετωπίζεται με επιδοματικές πολιτικές, αλλά με ποιοτικές θέσεις εργασίας, από επιχειρήσεις με αρχές, που είναι ριζωμένες στον τόπο τους και μάλιστα σε ένα περιβάλλον όπου μία οικογένεια νιώθει ασφαλής για να μεγαλώσει τα παιδιά της. Γι’ αυτό η λύση του σημαντικότερου προβλήματος της Ελλάδας ξεκινά από την ενίσχυση της ριζωμένης στον τόπο επιχειρηματικότητας, την ενίσχυση των κοινωνικών θεσμών της περιφέρειας και ιδίως των δομών υγείας και παιδείας.

Εν όψει των ανωτέρω η Κυβέρνηση θα πρέπει να μας διευκρινίσει, πρώτον, αν το μοντέλο υπερεξάρτησης σε τουρισμό και αλλοδαπών επενδύσεων σε real estate θα ενισχύσει την οικονομία για να αντιμετωπίσει τις προκλήσεις του 2032, δεύτερον, αν κινητροδοτείται η μικρομεσαία και ριζωμένη στον τόπο επιχειρηματικότητα να δημιουργήσει νέες θέσεις εργασίας και τρίτον αν οι υποδομές υγείας και παιδείας στην περιφέρεια υποστηρίζονται, ώστε να κρατήσουν τους ανθρώπους εκεί, εν όψει μάλιστα και των μεγάλων προκλήσεων και φυσικών καταστροφών όπως αυτών στη Θεσσαλία.

Πείτε μας, κύριε Υπουργέ, ποια στοιχεία του προϋπολογισμού απαντούν σε αυτά τα ερωτήματα.

Σας ευχαριστώ.

(Χειροκροτήματα από την πτέρυγα της Νίκης)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Κουρουπάκη. Ολοκληρώθηκε ο κύκλος των κατά προτεραιότητα ομιλητών. Θα συνεχίσουμε με τον πρώτο κύκλο ομιλητών και καλείται στο Βήμα ο κ. Αθανάσιος Παπαθανάσης, Βουλευτής της Νέας Δημοκρατίας, για επτά λεπτά.

Ορίστε, κύριε Παπαθανάση, έχετε τον λόγο.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ο προϋπολογισμός αυτός αντιπροσωπεύει τη συνεχή προσπάθεια και τις θυσίες που έχει κάνει η ελληνική κοινωνία για να φτάσουμε στο σημείο που βρισκόμαστε σήμερα. Είναι ο πρώτος προϋπολογισμός μετά από δεκατρία χρόνια που σχεδιάζεται με το επίπεδο της πιστοληπτικής αξιολόγησης της χώρας μας να βρίσκεται σε επενδυτικό βαθμό.

Ο προϋπολογισμός αντικατοπτρίζει την εθνική προσπάθεια που έχει γίνει και στοχεύει στην ισορροπία ανάμεσα στην εθνική σταθερότητα και τις νέες ανάγκες και αιτήματα της κοινωνίας μας. Περιλαμβάνει μέτρα που ανακοινώθηκαν τόσο πριν τις εκλογές όσο και κατά τη διάρκεια της Διεθνούς Έκθεσης Θεσσαλονίκης, καθώς και τα σημαντικά μέτρα στήριξης που έχουν ήδη νομοθετηθεί.

Φαίνεται ότι η Κυβέρνηση της χώρας επιδεικνύει συνεχή προσήλωση στην επίτευξη των δημοσιονομικών της στόχων παρά τις προκλήσεις που αντιμετωπίζει λόγω των διαδοχικών κρίσεων. Η αύξηση του πρωτογενούς πλεονάσματος της γενικής κυβέρνησης από ένα οριακό πλεόνασμα το 2022 σε εκτιμώμενο πλεόνασμα 1,1% του ΑΕΠ το 2023 και η πρόβλεψη για πλεόνασμα 2,1% του ΑΕΠ το 2024 αντιπροσωπεύουν μια εντυπωσιακή πρόοδο που αποδεικνύει την αποτελεσματική διαχείριση των δημοσιονομικών προβλημάτων. Η προβλεπόμενη μείωση του δημοσίου χρέους από 172,6% του ΑΕΠ το 2022 σε 152,3% του ΑΕΠ το 2024 αντικατοπτρίζει τη σταθερή πορεία προς τη βελτίωση της οικονομικής βιωσιμότητας της χώρας. Τα επιτεύγματα αυτά ενισχύουν την αξιοπιστία της ελληνικής Κυβέρνησης στη διεθνή κοινότητα και στους οίκους αξιολόγησης και αποδεικνύουν ότι η χώρα κινείται με σταθερά βήματα προς τον στόχο της οικονομικής ανάκαμψης και της δημοσιονομικής σταθερότητας, καθιστώντας την Ελλάδα σημείο αναφοράς στην Ευρώπη και πόλο έλξης άμεσων ξένων επενδύσεων.

Ακροτελεύτιος λίθος αυτού του προϋπολογισμού είναι η αύξηση των εσόδων και η αντιμετώπιση της φοροδιαφυγής. Είναι ζωτικής σημασίας η ανάπτυξη των εσόδων μέσω διαφόρων μέτρων και η ανταποδοτικότητα μέσω της αύξησης των μισθών, της αύξησης του αφορολόγητου κατώτερου ορίου για τις οικογένειες με παιδιά και πρόσθετων επενδύσεων. Επιπλέον, η προτεραιοποίηση σημαντικών αλλαγών που απαιτούνται από τη χώρα μας, όπως μεταρρυθμίσεις για την καταπολέμηση της φοροδιαφυγής, ιδιαιτέρως μέσω της μείωσης των συναλλαγών με μετρητά και τη διασφάλιση της δίκαιης κατανομής των φορολογικών βαρών.

Η στόχευση του Πρωθυπουργού είναι στην αναβάθμιση του βιοτικού επιπέδου των πολιτών και στη μείωση των κοινωνικών ανισοτήτων. Η αναμόρφωση του ειδικού μισθολογίου των ιατρών του ΕΣΥ, η κατάργηση της εισφοράς αλληλεγγύης για δημόσιους υπαλλήλους και συνταξιούχους, η κατάργηση -από φέτος- του τέλους επιτηδεύματος κατά 50% για τους ελεύθερους επαγγελματίες, καθώς και οι αυξήσεις στα επιδόματα μητρότητας και αναπηρίας αντιπροσωπεύουν σημαντικά και ουσιαστικά βήματα προς την κατεύθυνση αυτή. Η αύξηση του κατώτατου μισθού, επίσης, ενισχύει τους εργαζόμενους και την αγοραστική τους δύναμη.

Το σύνολο των μέτρων προσφέρει συνολικά ένα θετικό πλέγμα για την οικονομική και κοινωνική ευημερία των πολιτών. Πρόκειται για ένα εκτενές σύνολο παρεμβάσεων που στοχεύουν στην αναβάθμιση του διαθέσιμου εισοδήματος και τη μείωση των κοινωνικών ανισοτήτων.

Οι περιγραφόμενες παρεμβάσεις από το σώμα του προϋπολογισμού περιλαμβάνουν την αναμόρφωση του μισθολογίου του δημοσίου τομέα, προκειμένου, να ενισχυθούν τα εισοδήματα στον δημόσιο τομέα και να υποστηριχθούν οι χαμηλόμισθοι δημόσιοι υπάλληλοι, οι οικογένειες με παιδιά και όσοι κατέχουν θέση ευθύνης στο δημόσιο. Αυτό θα έχει ένα συνολικό δημοσιονομικό κόστος που εκτιμάται σε 25 εκατομμύρια ευρώ για το 2023 και 931 εκατομμύρια ευρώ για το 2024. Παράλληλα, προβλέπονται αυξήσεις στις οικογενειακές παροχές, στα επιδόματα θέσης ευθύνης και στα επιδόματα παραμεθορίου και ειδικών συνθηκών εργασίας για τα στελέχη των Ενόπλων Δυνάμεων και των Σωμάτων Ασφαλείας. Επιπλέον, προβλέπονται αυξήσεις με ετήσιο κόστος 7 εκατομμύρια ευρώ για την αναπροσαρμογή των συντάξεων ειδικών κατηγοριών.

Η πολιτική κοινωνικού φιλελευθερισμού που ακολουθεί η Κυβέρνηση με τα μέτρα που προβλέπονται στον προϋπολογισμό αντικατοπτρίζει μια προσέγγιση που επιδιώκει τη συνδυασμένη ενίσχυση της οικονομίας και της κοινωνικής δικαιοσύνης. Μέσω της αναδιάταξης των μισθολογίων στον δημόσιο τομέα, της αύξησης των οικογενειακών επιδομάτων, της επέκτασης των επιδομάτων μητρότητας και της παροχής οικονομικής στήριξης σε ευάλωτες ομάδες η Κυβέρνηση προσπαθεί να επιτύχει ισορροπία μεταξύ της ενίσχυσης του κοινωνικού αντικειμένου και της προώθησης της οικονομικής ανάπτυξης. Σε μία εποχή βαθέως παγκόσμιου πληθωρισμού η κοινωνική προστασία είναι θεμελιώδης.

Είναι σημαντικό να διασφαλίσουμε ότι οι πολιτικές αυτές δεν θα δημιουργήσουν απόκλιση ανταγωνιστικότητας και επιχειρηματικότητας. Ο στόχος είναι να δημιουργηθεί ένα περιβάλλον που θα ενθαρρύνει τη δημιουργία θέσεων εργασίας και την ανάπτυξη των επιχειρήσεων, παράλληλα με τη διασφάλιση της κοινωνικής δικαιοσύνης. Γιατί για εμάς αξία έχει να μην αφήσουμε κανέναν συμπολίτη μας πίσω.

Σε αυτό το σημείο και δεδομένων των περιβαλλοντικών καταστροφών που συντελέστηκαν στη χώρα το τελευταίο εξάμηνο θα ήθελα να τονίσω τη σημασία που δίνει αυτός ο προϋπολογισμός στην αντιμετώπιση των περιβαλλοντικών παραγόντων και περιλαμβάνει μέτρα για τη μείωση των επιπτώσεων της κλιματικής αλλαγής. Στο σύνολό τους οι ενέργειες αυτές στοχεύουν στην ενίσχυση της ανθεκτικότητας της χώρας και στη βελτίωση της οικονομικής σταθερότητας.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Το πρόγραμμα «Ευρώπη 2.0» αντιπροσωπεύει έναν σημαντικό πυλώνα για την οικονομική ανάπτυξη και την ανάκαμψη της Ελλάδας, καθώς αποτελεί ένα ορόσημο στη χρήση κονδυλίων από το Ευρωπαϊκό Ταμείο Ανάκαμψης και Ανταγωνιστικότητας. Η ένταξη επτακοσίων δεκαοκτώ έργων και υποέργων με συνολικό προϋπολογισμό 6,7 δισεκατομμυρίων ευρώ αναμένεται να υποστηρίξει την ανάπτυξη σε πολλούς τομείς, συμπεριλαμβανομένων των υποδομών, της ενέργειας, της καινοτομίας και της αειφορίας. Η εκτέλεση αυτών των έργων αναμένεται να έχει πολύπλευρη επίδραση στην οικονομία, δημιουργώντας θέσεις εργασίας, παρέχοντας κίνητρα για την επιχειρηματική δραστηριότητα και ενισχύοντας την ανταγωνιστικότητα.

Η υποβολή πρότασης αναθεώρησης του Εθνικού Σχεδίου Ανάκαμψης και Ανθεκτικότητας που συμπεριλαμβάνει νέες επενδύσεις και μεταρρυθμίσεις, στο πλαίσιο του REPowerEU αντιπροσωπεύει την προσπάθεια ενίσχυσης της ενεργειακής αυτονομίας της Ευρώπης. Αυτό μπορεί να σηματοδοτήσει σημαντικό οικονομικό και γεωπολιτικό όφελος για τη χώρα μας, η οποία στοχεύει να διαδραματίσει πρωταγωνιστικό ρόλο στην ενεργειακή αυτονομία της Ευρώπης.

Εξάλλου, οι πρόσθετοι δανειακοί πόροι που ζητήθηκαν θα επιτρέψουν την επιτάχυνση της υλοποίησης των έργων και των μεταρρυθμίσεων, ενισχύοντας έτσι τις προοπτικές για την οικονομική ανάπτυξη και την ανθεκτικότητα της Ελλάδας. Οι παρεμβάσεις αυτές αναμένεται να έχουν μακροχρόνια επίδραση στην ελληνική οικονομία, συμβάλλοντας στη διαμόρφωση μιας πιο βιώσιμης και ανθεκτικής οικονομικής δομής.

Κλείνοντας, κυρίες και κύριοι συνάδελφοι, θεωρώ πως σήμερα στην Ελλάδα και στο σύνολο της Ευρώπης και της Αμερικής δεν υπάρχει κανείς που να μην έχει αντιληφθεί ότι με Πρωθυπουργό τον Κυριάκο Μητσοτάκη η χώρα μας αποτελεί σοβαρό συνομιλητή στο διεθνές στερέωμα και ισχυρό γεωπολιτικό παράγοντα στην Ανατολική Μεσόγειο και στην Ανατολική Ευρώπη.

Η Ελλάδα καταγράφει πρωτιές στην ανάπτυξη σε μια εποχή παγκόσμιου πληθωρισμού, πρωτιές στις άμεσες ξένες επενδύσεις, πρωτιές στον ρυθμό αύξησης της παραγωγής ενέργειας από ΑΠΕ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Η σταθερή και δυναμική ανάπτυξη της οικονομίας σε συνδυασμό με μία άκρως ενεργητική εξωτερική πολιτική με ισχυρές γειτονικές συμμαχίες, Ισραήλ, Αίγυπτος, Κύπρος, Ηνωμένα Αραβικά Εμιράτα, αλλά και ευρύτερες, όπως Γαλλία και Ηνωμένες Πολιτείες της Αμερικής, διαμορφώνουν μια ισχυρή αίσθηση στις αγορές ότι η Ελλάδα εμπνέει μεγάλη αυτοπεποίθηση και ασφάλεια. Αυτό, άλλωστε, έχει και έμπρακτες καταγραφές στα τεκταινόμενα, όταν η χώρα μας εξοπλίζεται…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε.

**ΑΘΑΝΑΣΙΟΣ ΠΑΠΑΘΑΝΑΣΗΣ:** Ένα λεπτό, κύριε Πρόεδρε.

Η χώρα μας εξοπλίζεται ολοένα και περισσότερο σε θάλασσα και αέρα, ενώ η Τουρκία αδυνατεί να πάρει ακόμα και ανταλλακτικά για τα F-16 της, όταν o Ερντογάν του «Μητσοτάκης γιοκ» και του «θα ’ρθώ μια νύχτα ξανά» έρχεται μέρα και παρακολουθεί χωρίς καμμία αντίδραση τις εθνικές μας θέσεις από τον Έλληνα Πρωθυπουργό στο Μέγαρο Μαξίμου.

Κυρίες και κύριοι συνάδελφοι, σήμερα σας καλώ όλους να ψηφίσουμε και να κυρώσουμε, όχι έναν ακόμη κρατικό προϋπολογισμό, αλλά μία εθνική πρόταση, την πρόταση της Ελλάδας που ψηλώνει, που δυναμώνει και εγγυάται την ασφάλεια και την ευημερία των πολιτών. Αυτή την Ελλάδα αξίζουμε, αυτή την Ελλάδα οραματιζόμαστε και για αυτήν την Ελλάδα δουλεύουμε σκληρά.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Σας παρακαλώ, συνάδελφοι, στον χρόνο σας.

Τον λόγο έχει ο κ. Μαμουλάκης από τον ΣΥΡΙΖΑ και ακολουθεί ο κ. Καπετάνος από τη Νέα Δημοκρατία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα και επί πενθημέρου τον κρατικό προϋπολογισμό του 2024. Επιτρέψτε μου να ξεκινήσω την ομιλία μου με τα αποτελέσματα της έκθεσης -δεν είναι σύνηθες στην Αίθουσα- για την ευτυχία, το World Happiness Report του 2023, σύμφωνα με την οποία η Ελλάδα δυστυχώς, κατατάσσεται στην πεντηκοστή όγδοη θέση. Αντίστοιχη ήταν η θέση της χώρας μας και στην προηγούμενη δημοσίευση. Στα στατιστικά στοιχεία που δημοσιεύει η EUROSTAT η βαθμολογία συνολικής ικανοποίησης των Ελλήνων ανέρχεται μόλις στο 6,7 στα 10. Είμαστε, δηλαδή, η τρίτη χώρα από το τέλος και πολύ κάτω από τον ευρωπαϊκό μέσο όρο.

Κάποιοι θα αναρωτιέστε, ποια η σχέση όλων αυτών με τον κρατικό προϋπολογισμό; Άλλοι θα αντιτάξετε επιχειρήματα ως προς την επιστημονικότητα τέτοιου είδους δημοσιεύσεων. Επιτρέψτε μου όμως να ξεδιπλώσω τον συλλογισμό μου. Τι είναι, κύριοι συνάδελφοι, ο κρατικός προϋπολογισμός; Μια απεικόνιση του εκάστοτε κυβερνητικού πολιτικού σχεδιασμού για το πού θέλει να δαπανήσει χρήματα και από πού επιδιώκει να εισπράξει πόρους για το επόμενο έτος. Επηρεάζει ο σχεδιασμός αυτός και η υλοποίησή του την ευημερία και τον βαθμό ευτυχίας των πολιτών; Άμεσα. Ένας απλός ορισμός της ευτυχίας λέει: «Είναι η ψυχική ικανοποίηση προερχόμενη από την εκπλήρωση των επιθυμιών και η επιτυχία των σκοπών». Αυτό που βιώνουν ως πραγματικό οι πολίτες στην καθημερινότητά τους είναι αποτέλεσμα σε πολύ μεγάλο βαθμό της διαμορφωθείσας πολιτικής όπως αποτυπώνεται και στον κρατικό προϋπολογισμό.

Ενδιαφέρεται η Νέα Δημοκρατία για το επίπεδο ευτυχίας των Ελλήνων ή ακόμα περισσότερο για το επίπεδο ευδαιμονίας τους, όπως περιγράφεται από τον Αριστοτέλη στα Ηθικά του συγγράμματα, τα οποία, ειρήσθω εν παρόδω, ήταν πλήθος στην αρχαία ελληνική γραμματεία γύρω από την ευτυχία; Είναι βασικά ερωτήματα τα οποία δύσκολα νομίζω ότι θα απαντηθούν από τους Βουλευτές της Συμπολιτεύσεως.

Και ας πάμε στην ουσία, στα μαθηματικά, στα νούμερα, σε αυτά που πάντοτε είναι πεισματάρικα. Η αύξηση του ονομαστικού μισθού- που μιλάμε για ευτυχία- 6,9 στο δεύτερο τρίμηνο του 2023 σε σχέση με το πρώτο τρίμηνο του 2021 υπολείπεται σημαντικά της αύξησης του γενικού δείκτη τιμών, αλλά ακόμα περισσότερο του δείκτη τιμών ειδών διατροφής. Συνέπεια; Η μείωση του πραγματικού μισθού. Δηλαδή η ποσότητα αγαθών και υπηρεσιών που μπορούν να αποκτήσουν οι μισθωτοί είναι της τάξης του 14,9 σε όρους διατροφής.

Ο μέσος μισθός στη χώρα μας, κύριοι συνάδελφοι, ανέρχεται στο ύψος των 16.000 ευρώ. Είναι ο χαμηλότερος στην Ευρωζώνη. Να θυμίσω ότι ο μέσος όρος στην Ευρωζώνη είναι στις 35.000 ευρώ. Συνδυαστικά, αν εξετάσει κάποιος τις συνιστώσες του Ακαθάριστου Εθνικού Προϊόντος από το 2019 έως και το τρίτο τρίμηνο του 2023, θα καταλήξει στο συμπέρασμα ότι η αναδιανομή αυτή συντελείται σε βάρος των μισθών. Παραμένουμε πρώτοι στα έξοδα στέγασης, όπου τα νοικοκυριά δίνουν πάνω από το 40% των εισοδημάτων τους. Το 85% των ηλικιών από δεκαοχτώ έως είκοσι εννέα ετών ζουν μαζί με τους γονείς τους.

Για τη φορολογία; Η Νέα Δημοκρατία πέτυχε ένα αδιανόητο ρεκόρ τριακονταετίας παρακαλώ. Ποιο είναι αυτό το ρεκόρ; Ότι το 2022 ανήλθαν στο 29% του ΑΕΠ ποιοι; Οι φόροι. Μιλάμε για ρεκόρ στους φόρους τριακονταετίας, το τονίζω. Αν προσθέσουμε δε και τις εισφορές, τότε φόροι και εισφορές έφτασαν στο 43% του ΑΕΠ. Οι έμμεσοι φόροι, που επιβαρύνουν δυσανάλογα τους ασθενέστερους, αποτελούν το 65% του μείγματος των έμμεσων αλλά και άμεσων φόρων. Η πάταξη της φοροδιαφυγής αποτελεί κενό γράμμα, πουκάμισο αδειανό. Ωστόσο, διατηρούνται στη χώρα προνομιακά φορολογικά καθεστώτα που ευνοούν βεβαίως τους προνομιούχους. Η Ελλάδα έρχεται τελευταία στις επενδύσεις στην Ευρωπαϊκή Ένωση σε ποσοστό επί του ΑΕΠ και απέχει περίπου 10%, δηλαδή 21 δισεκατομμύρια ετησίως, από τον μέσο ευρωπαϊκό όρο.

Και αφού μιλάμε για ποιότητα, πέραν της ποσότητας που ανέφερα, των άμεσων επενδύσεων, να πούμε ότι, πλην των εξαγορών συγκεκριμένων εταιρειών που ήταν υπό δημόσιο έλεγχο και του real estate πρακτικής, υπάρχει και ένα δομικό έλλειμμα στην ποιότητα των επενδύσεων αυτών. Αυτή η μονολιθικότητα δεν καταλήγει πουθενά παρά μόνο σε ένταση των κοινωνικών ανισοτήτων και των οικονομικών φυσικά.

Το ποσοστό των ατόμων με ανάγκες για ιατρικές εξετάσεις ή θεραπείες που δεν μπορούσαν να τις ικανοποιήσουν για προφανέστατα οικονομικούς λόγους ανήλθε το 2022 σε 9% επί του συνολικού πληθυσμού.

Η ολισθηρή πορεία της χώρας σε όρους δημοκρατίας, όπως δείχνει η ίδια η έκθεση του ινστιτούτου V-Dem, είναι ανησυχητική.

Τα παραπάνω αποτελούν συστατικά της πραγματικότητας που βιώνει η μεγαλύτερη, η συντριπτική πλειονότητα των Ελλήνων, μια πραγματικότητα δυσβάστακτη που δεν μπορεί να τεθεί υπό αμφισβήτηση. Οι προτεραιότητες που τίθενται στον προϋπολογισμό θα έπρεπε να στοχεύουν πρωτίστως στην άμβλυνση των ανισοτήτων και στη δημιουργία συνθηκών ευημερίας για τους πολλούς.

Θεώρησα σημαντικές τις ως άνω αναφορές πριν υπεισέλθω στα ειδικότερα ζητήματα του προϋπολογισμού του Υπουργείου Υποδομών και Μεταφορών. Και βλέπω και τον κ. Ταχιάο παρόντα.

Ο προϋπολογισμός του 2024 είναι αυτός που ακολουθεί διαδοχικές φυσικές καταστροφές. Πλέον δεν μιλάμε για κλιματική αλλαγή, κύριοι συνάδελφοι, μιλάμε για εγκληματική κρίση με όλη την έννοια της έκφρασης αυτής. Να θυμίσω ότι μόλις πριν από λίγες ώρες, λίγα εικοσιτετράωρα, είδαμε μία πολύ συνθετική κατάληξη σε επίπεδο συντριπτικής πλειοψηφίας των κρατών της υφηλίου να συντάσσονται υπέρ της κατάργησης των ορυκτών πόρων. Αυτό δεν είναι απλό βέβαια ζήτημα, αλλά είναι μια καλή αρχή.

Ως γενικότερο σχόλιο επιτρέψτε μου να πω ότι σε επίπεδο υποδομών η πολιτεία όφειλε, αλλά και οφείλει να διοχετεύει πόρους για την κατασκευή, τη συντήρηση -τονίζω το θέμα της συντηρήσεως- και τον έλεγχο των υποδομών για την εξυπηρέτηση των πολιτών με όρους πάντοτε ασφάλειας ανεξαρτήτως των φυσικών καταστροφών.

Ωστόσο, έχουμε γίνει τα προηγούμενα χρόνια μάρτυρες τραγικών συμβάντων, όπως η κατάρρευση τμήματος γέφυρας στην Πάτρα, αντίστοιχα στα Πολιτικά Ευβοίας και φυσικά η τραγωδία, το έγκλημα, στα Τέμπη.

Και μιλάω για την τραγωδία των Τεμπών και μιλάω για την αναγκαιότητα της συντήρησης, όπως συχνά αναφέρεται, σε επίπεδο υποδομών γιατί, κύριοι συνάδελφοι, ό,τι δεν συντηρείται πεθαίνει και καμμιά φορά σκοτώνει. Αυτό συνέβη και στα Τέμπη και αυτό θα πρέπει να αποτρέψουμε στο μέλλον.

Είναι γεγονότα που καταδεικνύουν ότι δεν τηρούνται τα προβλεπόμενα από πλευράς πολιτείας αναφορικά με τις υποδομές. Σαφέστατα οι νέες κλιματολογικές συνθήκες διαμορφώνουν και νέα δεδομένα για τη χώρα μας, η οποία πλήττεται όλο και πιο συχνά από φαινόμενα φυσικών καταστροφών. Είναι άλλωστε ο ελέφαντας μέσα στο δωμάτιο.

Είναι θεμιτό, εκτός από τις διατυπώσεις επί χάρτου, να υπάρχουν και τα τεκμήρια ότι όντως θα κατασκευαστούν ανθεκτικές υποδομές, αλλά και η αναφορά στις επιστημονικές παραμέτρους που ελήφθησαν ή θα ληφθούν υπ’ όψιν, ούτως ώστε να ενσωματωθούν οι πιέσεις επί των υποδομών από τα ακραία καιρικά φαινόμενα.

Επίσης, η αποκατάσταση και η επαναφορά της κανονικότητας στις περιοχές που επλήγησαν από τις θεομηνίες συνιστούν αδιαμφισβήτητες προτεραιότητες. Η Θεσσαλία νομίζω ότι καθίσταται η απόλυτη προτεραιότητα για τη χώρα και πραγματικά προβληματίζει το γεγονός ότι στον προϋπολογισμό του 2024 υπάρχουν 600 εκατομμύρια ευρώ συμπεριλαμβανομένων σε αυτά τα χρήματα και οι αποζημιώσεις. Άρα, πώς θα μπορέσουμε να ανατάξουμε αναπτυξιακά την περιοχή της Θεσσαλίας, του Θεσσαλικού Κάμπου, αυτής της πολύ σημαντικής περιοχής για τη χώρα σε αναπτυξιακό επίπεδο και παραγωγής πρωτογενούς τομέα; Με αυτά τα ελάχιστα χρήματα που διατίθενται; Νομίζω ότι αυτό καθιστά προβληματική την όλη προσέγγισή του, χωρίς ωστόσο ευδιάκριτα να αποτυπώνει το μέρος που θα αφορά αποκλειστικά την αποκατάσταση ή την εκ νέου κατασκευή υποδομών, αν λάβουμε υπ’ όψιν ότι στο συνολικό ποσό εμπεριέχονται και οι αποζημειώσεις που ανέφερα.

Παράλληλα, δεν είναι ευδιάκριτο το σχήμα χρηματοδότησης που θα επιλεγεί. Πραγματικά είναι δυνατόν να συζητάμε για τον προϋπολογισμό του 2024 και να μη γνωρίζουμε τις νόρμες, τους κανόνες και τον τρόπο χρηματοδότησης αυτής της προσπάθειας ανάταξης της Θεσσαλίας; Αν κρίνουμε από την προσφιλή προσφυγή στη μέθοδο των ΣΔΙΤ, Συμπράξεων Δημοσίου Ιδιωτικού Τομέα, που εφαρμόζει η Νέα Δημοκρατία χωρίς μάλιστα τεκμηριωμένο λόγο, τελικά ο λογαριασμός θα είναι πολύ μεγάλος και, βεβαίως, θα ευνοήσει τους ισχυρούς πάντα εις βάρος των πολλών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε παρακαλώ, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω, κύριε Πρόεδρε.

Μια επισήμανση για τα ΣΔΙΤ. Δεν είναι πανάκεια. Προσέξτε. Έχετε υποθηκεύσει το μέλλον της χώρας της επόμενης τριαντακονταετίας από τα ΠΔΕ μέσω των δεσμεύσεων με τα ΣΔΙΤ. Θέλει πολύ μεγάλη προσοχή και σίγουρα αλλαγή του πλάνου και του σχεδιασμού. Επιλέγετε να παρουσιάζετε ευοίωνα σενάρια προκειμένου να μη λάβετε ενισχυτικά μέτρα και ενώ έχουν διαδραματιστεί τόσα -θεομηνίες, ατυχήματα, δυστυχήματα-, η αύξηση του συνολικού προϋπολογισμού ανέρχεται σε μόλις 0,16%.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ολοκληρώνω λέγοντας το εξής: Στις σχεδιαζόμενες εξελίξεις περιλαμβάνονται μεγάλα έργα διευθέτησης, οριοθέτησης ρεμάτων και αντιπλημμυρικής προστασίας, καθώς και η αποκατάσταση των δημοσίων υποδομών από τις επιπτώσεις φυσικών καταστροφών, αλλά -υπάρχει ένα μεγάλο αλλά εν κατακλείδι, κύριοι συνάδελφοι- ο σχεδιασμός σας δεν είναι άριστος. Θα ήταν άριστος, αν εξυπηρετούσε τους πολλούς. Δυστυχώς, είναι πρόχειρος με δομική έλλειψη συμπεριληπτικού οράματος και χωρίς την ενσωμάτωση δεικτών κοινωνικοοικονομικής ευημερίας που αφορούν τους πολλούς.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο κ. Καπετάνος και μετά ο κ. Στυλιανίδης.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε.

Κύριοι Υπουργοί, κύριοι συνάδελφοι, επειδή είδα ότι έγινε μια αναφορά στον δείκτη ευτυχίας και στο πόσο αντιστοιχία έχει αυτός ο δείκτης ευτυχίας των πολιτών και των χωρών με τον προϋπολογισμό, θα σας πω ότι δεν είναι και το πιο καλό παράδειγμα το παράδειγμα αυτό, το ότι συνάδει ο προϋπολογισμός με τον δείκτη ευτυχίας.

Πάντως, μιας και το αναφέρατε και επειδή το κοίταζα πριν ανέβω στο Βήμα, συνέχιζε αυτή η έκθεση και έλεγε ότι η Ελλάδα ανέβηκε δέκα μονάδες, δέκα θέσεις σε σχέση με την προηγούμενη τριετία, γιατί είναι τριετής αυτή η έκθεση.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ο ίδιος είναι;

**ΧΡΗΣΤΟΣ ΚΑΠΕΤΑΝΟΣ:** Από την τριετία, λοιπόν, 2016 - 2019 δείτε πόσες θέσεις ανέβηκε η Ελλάδα. Τριάντα ανέβηκε.

Άρα επειδή νομίζω ότι είναι ατυχές το παράδειγμα, θα σας πω ότι αυτό που ένας προϋπολογισμός κοιτάει και αυτό το οποίο συζητάμε σήμερα εδώ είναι αν ο προϋπολογισμός αυτός, ένας προϋπολογισμός που δίνει μια διάσταση ανάπτυξης ή είναι ένας κακός προϋπολογισμός όπου δεν έχει θετικά στοιχεία και η Κυβέρνηση αυτή τον φέρνει χωρίς να έχει το σωστό υπόβαθρο.

Πάμε, λοιπόν, να τα δούμε με τη σειρά τα θέματα. Σε ρυθμούς ανάπτυξης η Ελλάδα είναι τρίτη στην Ευρώπη, 0,6% στην Ευρωζώνη, 2,4 στην Ελλάδα. Αυτό τι σημαίνει; Τι σημαίνει ανάπτυξη; Σημαίνει βελτίωση του ΑΕΠ, βελτίωση των εσόδων. Λέει η Αντιπολίτευση, όμως: Αυτά είναι πλασματικά. Ευημερούν οι αριθμοί, δεν ευημερούν οι άνθρωποι. Και ρωτάω: Αυτό το αν ευημερούν οι αριθμοί ή οι άνθρωποι είναι κάτι το οποίο επί των ημερών σας δεν ευημερούσαν ούτε οι αριθμοί ούτε οι άνθρωποι. Εδώ τώρα δείχνει ότι και οι αριθμοί ευημερούν, αλλά έδειξαν και οι πρόσφατες εκλογές ότι και οι Έλληνες πολίτες βρίσκονται σε ένα στάδιο που βελτιώνεται η ζωή τους και η καθημερινότητά τους.

Το δεύτερο στοιχείο είναι ότι μετά από δεκατρία χρόνια είναι ένας προϋπολογισμός όπου φαίνεται ότι έχει η Ελλάδα ανακτήσει την επενδυτική της βαθμίδα. Υπάρχει αντίρρηση σε αυτό από την Αντιπολίτευση; Αυτό δεν είναι ένα δείγμα ότι ο προϋπολογισμός αυτός είναι προς τη σωστή κατεύθυνση και, άρα, και η ελληνική οικονομία; Ποιος είναι ο αντίλογος σε αυτό; Δεν έχω ακούσει κανέναν. Επενδύσεις στην Ελλάδα. Τρίτη στην Ενωμένη Ευρώπη.

(Θόρυβος στην Αίθουσα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, να ξέρετε ότι είναι πολύ ενοχλητικό στον ομιλητή αυτή η φασαρία που γίνεται από κάτω. Σας το λέω με απόλυτη ειλικρίνεια. Γι’ αυτό σας παρακαλώ να βοηθήσουμε όλοι για να προχωρήσει η διαδικασία.

Συνεχίστε, κύριε συνάδελφε.

**ΧΡΗΣΤΟΣ ΚΑΠΕΤΑΝΟΣ:** Η χώρα μας, λοιπόν, είναι αδιαμφισβήτητα τρίτη χώρα στις επενδύσεις στην Ευρώπη. Έρχεται η Αντιπολίτευση για να το προσπεράσει κι αυτό και τι μας λέει; Ότι, ναι, μπορεί να είναι, αλλά αυτές οι επενδύσεις είναι σε υπηρεσίες, είναι σε real estate. Μα, είναι δυνατόν σε οποιονδήποτε τομέα και κλάδο και αν είναι -και σας είπα πριν ότι δεν είναι μόνο σε αυτούς- αυτές οι επενδύσεις δεν φέρνουν χρήματα στην πατρίδα μας; Είναι κάτι το οποίο το έχει ξεχάσει η Αντιπολίτευση; Ξέχασε η Αντιπολίτευση ποια ήταν η θέση της με την «COSCO», ποια ήταν η θέση της με το Ελληνικό; Ξέχασε τις θέσεις του κ. Κασσελάκη, ο οποίος έλεγε υπέρ ακόμη και των ιδιωτικών πανεπιστημίων, όταν ο μέντορας του ΣΥΡΙΖΑ, ο κ. Τσίπρας, έλεγε αυτολεξεί: «Ιδιωτικές επενδύσεις σε περίοδο κρίσης κάνουν μόνον οι αεριτζήδες που έρχονται για να οικονομήσουν, για να αντιμετωπίσουν την κρίση ως ευκαιρία. Δεν θέλουμε τη χώρα μας μπανανία ούτε τριτοκοσμική». Αυτή ήταν η άποψη του κ. Τσίπρα. Τώρα ποια είναι η θέση του σημερινού ΣΥΡΙΖΑ; Ας ψάξουν να τη βρουν.

Πάμε παρακάτω. Αύξηση φορολογικών εσόδων κατά 9,1% χωρίς αύξηση φόρων. Πείτε μου έναν φόρο που αυτή η Κυβέρνηση στα τεσσεράμισι χρόνια που κυβερνάει αυτό τον τόπο αύξησε –επαναλαμβάνω πείτε μου έναν φόρο-, όταν θυμάστε τι γινόταν τα χρόνια 2015 - 2019.

Τι άλλο περιλαμβάνει, όμως, πέρα από αυτά τα στοιχεία που μιλάμε, αυτός ο «κακός» προϋπολογισμός; Περιλαμβάνει αυξήσεις μισθών στο δημόσιο για πρώτη φορά μετά από πολλά χρόνια.

Περιλαμβάνει αυξήσεις στις συντάξεις για 1,8 εκατομμύριο συνταξιούχους, μικρές, δεν είναι πανάκεια ο προϋπολογισμός, είναι, όμως, προς μια σωστή κατεύθυνση.

Έχει την άρση του παγώματος των τριετιών. Ο ΣΥΡΙΖΑ την είχε ξεχάσει, την είχε βάλει στο χρονοντούλαπο. Αυτή η Κυβέρνηση την έφερε ξανά.

Έχει την αύξηση του αφορολόγητου κατά 1.000 ευρώ για τις οικογένειες με παιδιά, αύξηση του ελάχιστου εγγυημένου εισοδήματος κατά 8%, επέκταση του επιδόματος μητρότητας για ελεύθερους επαγγελματίες. Έγινε μεγάλη κουβέντα ότι αυτή η Κυβέρνηση είναι ανάλγητη με τους ελεύθερους επαγγελματίες. Αυτή η Κυβέρνηση αυξάνει το επίδομα μητρότητας σε εννιά μήνες από τους τέσσερις που ήταν στις προηγούμενες κυβερνήσεις. Δεν ακούω να λέει κανένας τίποτα για αυτό.

Έχουμε αύξηση των δαπανών στην υγεία και στην παιδεία, 900 εκατομμύρια ευρώ στην υγεία, 450 εκατομμύρια ευρώ στην παιδεία.

Και επίσης, σε όλα αυτά προστίθεται επέκταση πραγμάτων που έγιναν και το 2023 και είναι και στον Προϋπολογισμό του 2024: Η αναμόρφωση του ειδικού μισθολογίου των ιατρών του ΕΣΥ με μια μεσοσταθμική αύξηση 10% -και αυτή είναι πολύ σημαντική- η κατάργηση της εισφοράς αλληλεγγύης, η διευθέτηση του μισθολογίου των Ενόπλων Δυνάμεων, η αύξηση των επιδομάτων αναπηρίας κατά 8%. Είναι πράξεις που έγιναν από αυτή την Κυβέρνηση.

Και θέλω να σας πω, κλείνοντας, ότι η Κυβέρνηση της Νέας Δημοκρατίας και ο Κυριάκος Μητσοτάκης προσπαθούν και βάζουν τη χώρα σε έναν δρόμο που είναι δρόμος ανάπτυξης. Δεν λέει κανένας ότι τα κάνουμε όλα σωστά, θα γίνουν και λάθη, θα γίνουν και παραλείψεις, θα γίνουν και παραβλέψεις. Όμως, αυτό που είναι βέβαιο είναι ότι αυτή η Κυβέρνηση έχει το τσαγανό και παίρνει αποφάσεις, νομοθετεί και δίνει λύσεις στα προβλήματα των πολιτών, κάτι που εσείς είχατε ξεχάσει τέσσερα χρόνια να κάνετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο.

Ο κ. Ευριπίδης Στυλιανίδης από τη Νέα Δημοκρατία έχει τον λόγο και αμέσως μετά ο κ. Κόνσολας.

**ΕΥΡΙΠΙΔΗΣ ΣΤΥΛΙΑΝΙΔΗΣ:** Κυρίες και κύριοι συνάδελφοι, όταν ψηφίζουμε τον προϋπολογισμό, έχουμε απέναντί μας μία κοινωνία που αγωνιά και αγωνίζεται ακατάπαυστα για το απρόβλεπτο μέλλον της. Διότι τα τελευταία χρόνια βίωσε επώδυνες συνέπειες μιας πρωτόγνωρης οικονομικής, υγειονομικής, ενεργειακής και βεβαίως και εθνικής κρίσης. Έχουμε απέναντί μας ένα έθνος που παλεύει διαχρονικά να επιβιώσει κόντρα σε αντιξοότητες, πολέμους, κατοχές, προσφυγές, διχασμούς, απειλές και κινδύνους που απείλησαν ακόμα και την ύπαρξή του, την ταυτότητά του, την ιστορική του συνέχεια. Τέλος, έχουμε απέναντί μας ένα κράτος που προσπαθεί, ξεπερνώντας στρεβλώσεις, ιδεοληψίες, συντεχνιασμούς, ξεπερασμένες νοοτροπίες, να βρει τον βηματισμό του προς το αύριο, προκρίνοντας την καταπολέμηση της φτώχειας, την ανάπτυξη της πραγματικής οικονομίας, την ενίσχυση της κοινωνικής συνοχής, τη διασφάλιση της ισότητας ευκαιριών για όλους, την εγγύηση της κοινωνικής κινητικότητας και φυσικά, την εδραίωση ενός σύγχρονου κράτους δικαίου.

Απέναντι σε αυτές τις μεγάλες προκλήσεις και μπροστά σε ένα κατά κοινή ομολογία πολυδιασπασμένο πολιτικό σκηνικό, με συνεχώς πιο αποδυναμωμένα τα κόμματα της Κεντροαριστεράς, η Νέα Δημοκρατία, η παράταξη που ίδρυσε ο Εθνάρχης Κωνσταντίνος Καραμανλής, επιδεικνύει απίστευτη ανθεκτικότητα και δύναμη προοπτικής, διότι συνειδητά και διαχρονικά με τις εθνικές, τις πολιτικές και τις οικονομικές της επιλογές παραμένει προσηλωμένη σε έναν αξιακό κώδικα απόλυτα ταυτισμένο με την ταυτότητα DNA του σύγχρονου ελληνισμού.

Ο τρόπος που διαχειριζόμαστε διαχρονικά, αλλά και σε αυτό τον προϋπολογισμό τις αποφάσεις προτεραιοποιεί αξίες, παιδεία και επιλογές που εμείς πιστεύουμε ότι πρέπει να ενισχυθούν για να θωρακιστεί η νέα Ελλάδα.

Προτάσσουμε τη χρηματοδότηση της άμυνας, γιατί έτσι θωρακίζουμε την εθνική ασφάλεια και ενισχύουμε τη διπλωματική φαρέτρα της εξωτερικής μας πολιτικής με στόχο, βεβαίως, την επίτευξη των εθνικών μας δικαίων.

Δυναμώνουμε την παιδεία, γιατί πιστεύουμε ότι το σπάσιμο του κρατικού μονοπωλίου στην ανώτατη εκπαίδευση θα μετεξελίξει την Ελλάδα σε διεθνές εκπαιδευτικό κέντρο, επαναπατρίζοντας χιλιάδες Ελληνόπουλα και δημιουργώντας μία νέα πηγή για το ΑΕΠ, ίσως πολύ ισχυρότερη και από τον ίδιο τον τουρισμό.

Προτάσσουμε την υγεία, αναδιοργανώνοντας το δίκτυο του εθνικού συστήματος, αυξάνοντας το προσωπικό και βελτιώνοντας τους όρους εργασίας, όπως είπε ο Πρωθυπουργός, τιμώντας έτσι όλους αυτούς που συνέβαλαν με αυταπάρνηση στην αντιμετώπιση της τελευταίας υγειονομικής κρίσης του COVID-19.

Αναγνωρίζουμε εμπράκτως τον ρόλο της ελληνικής οικογένειας με τη θεσμοθέτηση στο Σύνταγμα και την εφαρμογή στην πράξη του ελάχιστου εγγυημένου εισοδήματος, σεβόμενοι τον σημαντικό ρόλο που διαδραμάτισε, υποκαθιστώντας το κοινωνικό κράτος, όταν αυτό απειλήθηκε με κατάρρευση κατά τη διάρκεια των τελευταίων κρίσεων και στηρίζοντας αποτελεσματικά τη δοκιμαζόμενη ελληνική κοινωνία.

Αναδιοργανώνουμε τη δημόσια διοίκηση, εισάγοντάς τη στην ψηφιακή εποχή. Η απλούστευση και η ψηφιοποίηση των διαδικασιών, οι Υπηρεσίες Μιας Στάσης, η εισαγωγή της τεχνητής νοημοσύνης στην καθημερινότητα, η βελτίωση της νομοθέτησης επιτυγχάνουν σταδιακά ταχύτερη εξυπηρέτηση των πολιτών, χρηστή διοίκηση, αυξημένη αποτελεσματικότητα και φυσικά, βελτίωση της καθημερινότητας του πολίτη.

Στηρίζουμε την ελληνική περιφέρεια και ιδιαίτερα την ακριτική Ελλάδα. Χαρακτηριστικό παράδειγμα είναι το πόρισμα της Διακομματικής Επιτροπής της Βουλής για τη Θράκη, που η παρακολούθηση της υλοποίησής του καθίσταται αναγκαία, ιδιαίτερα στα κεφάλαια αυτά που απαιτούν γενναίες κρατικές χρηματοδοτήσεις και αποφάσεις κεντρικής διοίκησης, όπως για παράδειγμα είναι το μεγάλο Φράγμα Ιάσμου στη Ροδόπη που θα αρδεύσει διακόσιες πενήντα χιλιάδες στρέμματα, σώζοντας τον Κάμπο από την υφαλμύρωση, προστατεύοντας σπάνιους βιοτόπους και κρατώντας στην περιοχή χιλιάδες ακρίτες αγρότες που έχουν ανάγκη αρωγής από την πολιτεία.

Η Κυβέρνηση Κυριάκου Μητσοτάκη επέδειξε ιδιαίτερη ευαισθησία κατά τη διάρκεια των κρίσεων, στηρίζοντας δυνατά επιχειρήσεις και εργαζόμενους με σημαντικές επιδοτήσεις να μείνουν όρθιοι. Μείωσε φόρους, κατήργησε φόρους, διευκόλυνε νέες Startup επιχειρήσεις, συρρίκνωσε την ανεργία, πέτυχε την επενδυτική βαθμίδα, κατέστησε την Ελλάδα σημαντικό διεθνή επενδυτικό προορισμό.

Παράλληλα, όμως, δεν δίστασε να τα βάλει με τη φοροδιαφυγή, αναλαμβάνοντας το όποιο πολιτικό κόστος, προκειμένου να αντιμετωπίσει αδικίες που προκαλούν σοβαρό κοινωνικό ντόμινο.

Δεν ισχυρίζομαι επ’ ουδενί ότι δεν υπήρξαν αστοχίες και λάθη. Πιστεύω, όμως, ότι έχουμε τα αντανακλαστικά να τις επισημαίνουμε και να τις διορθώνουμε το γρηγορότερο δυνατό.

Κυρίες και κύριοι συνάδελφοι, η παράταξή μου, η Νέα Δημοκρατία, διαχρονικά αντέχει σε αντίθεση με άλλα κόμματα που σμικρύνονται, διασπώνται, ή διαλύονται, διότι υπηρέτησε διαχρονικά και με συνέπεια έναν ξεκάθαρο αξιακό κώδικα. Απέναντι στο ρεύμα του λαϊκισμού και του ελιτισμού αντιτείνει μια γνήσια λαϊκή πολιτική. Απέναντι στον αφελή διεθνισμό και τον ακραίο εθνικισμό προβάλλει έναν γνήσιο πατριωτισμό της ευθύνης. Απέναντι στον αδιέξοδο κρατισμό της Αριστεράς ή στον ολιγοπωλιακό καπιταλισμό των νεοφιλελεύθερων αντιπαραθέτει τον λαϊκό καπιταλισμό που προτάσσει η κοινωνική οικονομία της αγοράς, δηλαδή ο ριζοσπαστικός φιλελευθερισμός. Απέναντι σε μια ισοπεδωτική παγκοσμιοποίηση που επιχειρεί την κλωνοποίηση των πολιτισμών, το φαινόμενο δηλαδή του «mcdonaldization», η Νέα Δημοκρατία απαντά με τις διαχρονικές αξίες του ελληνικού πολιτισμού που συνδέονται απόλυτα με την ποιότητα της δημοκρατίας και της παράδοσης.

Η προστασία των ανθρωπίνων δικαιωμάτων είναι η πιο σημαντική προτεραιότητα που δεν πρέπει, όμως, να βουλιάζει στα θολά νερά ενός ακραίου και απερίσκεπτου δικαιωματισμού, αλλά να σέβεται τα ήθη, τις αξίες και τις αρχές μιας κοινωνίας που επιβίωσε, ανασυντάχθηκε και συνεχίζει να πρωταγωνιστεί χάριν στον ισχυρό θεσμό της παραδοσιακής ελληνικής οικογένειας, της ορθόδοξης πίστης και της ελεύθερης ελληνικής συνείδησης.

Η ταχύτητα προσαρμογής μας στη νέα εποχή μπορεί να ενισχύει τη δυναμική μας. Ωστόσο, η επιμονή μας στην υπεράσπιση του αξιακού DNA της παράταξής μας, όσο και αν μας χαρακτηρίζει ως συντηρητικούς κατά την άποψη κάποιων, ενισχύει την αντοχή μας. Αυτό η ελληνική κοινωνία το αντιλαμβάνεται και γι’ αυτό συνεχίζει να μας ανανεώνει την εντολή εμπιστοσύνης, στέλνοντας τους αντιπάλους μας στην Αντιπολίτευση.

Αυτός ο προϋπολογισμός που ψηφίζουμε δείχνει την επιμονή μας σε αυτές τις προτεραιότητες που περιέγραψα και επιβεβαιώνει το πείσμα μας να αγωνιστούμε για μια Ελλάδα που αξίζει στους Έλληνες. Για αυτούς τους λόγους στηρίζουμε τον προϋπολογισμό και τον ψηφίζουμε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε και για τον χρόνο, κύριε συνάδελφε.

Τον λόγο έχει τώρα ο κ. Κόνσολας και μετά η κ. Ασημακοπούλου από την Ελληνική Λύση.

Ελάτε, κύριε Κόνσολα. Σας βλέπω…

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε. Χαίρομαι που ενδιαφέρεστε και για τη φυσική μας κατάσταση!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Πάντα, πάντα!

**ΕΜΜΑΝΟΥΗΛ ΚΟΝΣΟΛΑΣ:** Κυρία και κύριοι Υπουργοί, κυρίες και κύριοι συνάδελφοι, πράγματι ο Ευριπίδης Στυλιανίδης είπε κάτι πολύ σημαντικό. Ο προϋπολογισμός είναι για τους Έλληνες και τις Ελληνίδες. Είναι ένας προϋπολογισμός που στηρίζει το αύριο των Ελλήνων, κάτι που ανέδειξε και ο κ. Πέτσας, αλλά και οι ειδικοί εισηγητές σήμερα, όπως και ο κ. Χατζηδάκης το μεσημέρι αναπτύσσοντας όλες τις πτυχές του προϋπολογισμού και αναδεικνύοντας μάλιστα τη χρονική συγκυρία που αυτός ο προϋπολογισμός διαμορφώνεται αδιαμφισβήτητα με θετικό πρόσημο, αφού την ίδια στιγμή διεθνείς οίκοι αξιολόγησης ανεβάζουν την επενδυτική βαθμίδα στη χώρα μετά από πολλά χρόνια. Αυτό κι αν είναι ένα χαρακτηριστικό στοιχείο αυτής της συγκυρίας, γιατί είναι ένας προϋπολογισμός που αποτυπώνει όχι μόνο την αντοχή, αλλά και τη δυναμική και την ανθεκτικότητα της ελληνικής οικονομίας. Και αυτό είναι το ζητούμενο. Αν υπάρχει δυναμική και ανθεκτικότητα στον χρόνο, στο μέλλον, στο αύριο. Άλλωστε, αυτό είναι κάτι που επιβεβαιώνεται και τεκμηριώνεται με στοιχεία.

Δυστυχώς, πολλές φορές πρέπει να αναφέρουμε τα αυτονόητα για να κατανοηθούν όχι από τους συναδέλφους, που είμαι βέβαιος ότι και οι συνάδελφοι της Αντιπολίτευσης τα έχουν κατανοήσει, αλλά πολλές φορές και από ανθρώπους που είναι γύρω μας και στην ίδια την κοινωνία, οι οποίοι πολλές φορές επιχειρηματολογούν με τα στοιχεία αυτά, όπως, για παράδειγμα, ότι ο ρυθμός ανάπτυξης της ελληνικής οικονομίας ήταν τριπλάσιος του μέσου όρου της Ευρωζώνης, ενώ για το 2024 προβλέπεται ρυθμός ανάπτυξης 2,9%, μία πολύ σημαντική παράμετρος.

Παράλληλα, επίσης, το Ακαθάριστο Εθνικό Προϊόν θα φθάσει στα 233,8 δισεκατομμύρια ευρώ το 2024. Αυτά τα στοιχεία είναι σημαντικά για να μπορέσουμε να δώσουμε τη διάσταση ότι για να υπάρξει μια αναδιανεμητική πολιτική και για να μειωθούν ακόμα περισσότερο οι φόροι πρέπει εκτός από τον περιορισμό της φοροδιαφυγής, να μεγαλώνει χρόνο με τον χρόνο και η πίτα του Ακαθάριστου Εγχώριου Προϊόντος. Και αυτό κάνουμε. Αυτό δεν είπε και ο κ. Βεσυρόπουλος πριν λίγη ώρα;

Διότι από εκεί και πέρα, κυρίες και κύριοι συνάδελφοι, η αναπτυξιακή λογική και στόχευση του προϋπολογισμού επιβεβαιώνεται από τις προβλέψεις του, προβλέψεις που εδράζονται σε ρεαλιστικά δεδομένα. Και αναφέρομαι στην αύξηση των επενδύσεων κατά 15,1%, ενώ η δημιουργία νέων θέσεων εργασίας θα οδηγήσει σε μείωση της ανεργίας στο 10,6%, βάσει της μεθοδολογίας της έρευνας εργατικού δυναμικού και στο 9,3%, βάσει των εθνικών λογαριασμών. Ουσιαστικά, δηλαδή, θα καταγράψουμε ως χώρα τον χαμηλότερο δείκτη ανεργίας από το 2009, μία πολύ σημαντική παράμετρο που έχει ανάγκη όχι μόνο η χώρα από άποψη οικονομίας, αλλά και από άποψη κοινωνικής συνοχής, κάτι που θέλουν και οι κοινωνικοί εταίροι μας.

Άλλωστε, το 2024 θα εισρεύσουν πάνω από 12 δισεκατομμύρια ευρώ από το Πρόγραμμα Δημοσίων Επενδύσεων και το Ταμείο Ανάκαμψης. Άρα ένα σύνθετο πλέγμα από πόρους που θα κατευθυνθούν σε αναπτυξιακές μεταρρυθμίσεις και δράσεις, σε τομείς, όπως είναι το περιβάλλον, οι μεταφορές, η ενέργεια, ο ψηφιακός μετασχηματισμός, η επιχειρηματικότητα και η ενίσχυση των ιδιωτικών επενδύσεων.

Θα ήθελα να υπομνήσω ότι η Ελλάδα υπέβαλε πρόταση αναθεώρησης του σχεδίου για την αξιοποίηση των πόρων του Ταμείου Ανάκαμψης, το οποίο και εγκρίθηκε από την Ευρωπαϊκή Επιτροπή.

Με αυτόν τον τρόπο, κυρίες και κύριοι Βουλευτές, εξασφαλίζονται πρόσθετοι πόροι ύψους 768 εκατομμυρίων ευρώ, ενώ θα υπάρξουν κι άλλοι πρόσθετοι πόροι που θα ενισχύσουν το δανειακό πρόγραμμα του Ταμείου Ανάκαμψης και έχοντας ως στόχο τη χρηματοδότηση επενδύσεων και δράσεων, για να μπορέσουμε αφ’ ενός να υπάρχει ανάπτυξη των ανανεώσιμων πηγών ενέργειας, που είναι σημαντική όσο ποτέ άλλοτε -είδατε και τα πορίσματα από την πολύ σημαντική συνεδρία που είχαν όλες οι χώρες στην Εγγύς Ανατολή- και αφ’ ετέρου να υπάρξει στήριξη της δημόσιας υγείας. Είδατε τον κ. Χατζηδάκη να καταθέτει στοιχεία γι’ αυτό. Ενδεχόμενα αν ο κ. Θεμιστοκλέους αναφερθεί σε αυτό, θα δείτε ότι εδώ έχουμε να κάνουμε όχι μόνο με αναπτυξιακές πολιτικές στην υγεία αλλά και με το να δώσουμε ώθηση σε όλες τις δομές τόσο με προσωπικό όσο και με τεχνολογικό εξοπλισμό.

Επίσης, θα ενισχύσουμε την αντιπλημμυρική προστασία και την πράσινη μετάβαση που αποτελεί στρατηγικό στόχο με όρους μέλλοντος και ιδιαίτερα για τη νησιωτική Ελλάδα. Εκτός από την ενεργειακή αυτονομία των νησιών, υπάρχει και ένας άλλος στόχος. Αναφέρομαι στην εισαγωγή εναλλακτικών καυσίμων και στην ηλεκτροδότηση από ανανεώσιμες πηγές ενέργειας για τα πλοία της ακτοπλοΐας, αλλά και για την ανανέωση του στόλου. Φαντάζομαι ότι ο κ. Παππάς θα αναφερθεί σ’ αυτό όπως και ο Υπουργός Ναυτιλίας. Είναι ένας στρατηγικός στόχος πολύ σημαντικός που έχει ανάγκη η χώρα με αναπτυξιακό πρόσημο, αλλά και σε ό,τι αφορά στην ανταγωνιστική οικονομία της ναυτιλίας σε σχέση με τους γείτονές μας. Ο στρατηγικός αυτός στόχος πέρα από το ισχυρό περιβαλλοντικό αποτύπωμα και την ενίσχυση των δρομολογίων συνδέεται και με τη μείωση του λειτουργικού κόστους, του κόστους μεταφοράς.

Η αξιοποίηση, κυρίες και κύριοι συνάδελφοι, των ευρωπαϊκών πόρων, αλλά και ενός νέου διεκδικητικού πλαισίου εν όψει της νέας πολιτικής συνοχής της Ευρωπαϊκής Ένωσης για την περίοδο μετά το 2027, ανοίγει νέες αναπτυξιακές προοπτικές για τη χώρα μας.

Επισημαίνω δε σε αυτό το σημείο ότι το νέο ΕΣΠΑ που έχει συνολικό προϋπολογισμό πάνω από 26,5 δισεκατομμύρια ευρώ κατευθύνεται σε τομείς, όπως είναι ο ψηφιακός μετασχηματισμός της ελληνικής οικονομίας, η ενεργειακή μετάβαση και η ενίσχυση της απασχόλησης. Φαντάζομαι ότι αύριο ο κ. Πετραλιάς, αλλά και οι άλλοι κυβερνητικοί συνάδελφοι από το Υπουργείο Οικονομικών θα εμβαθύνουν και θα αναλύσουν αυτές τις πτυχές, για τις οποίες όλοι μιλάμε, αλλά πρέπει να δούμε και επί του πρακτέου την ώθηση που δίνει αυτή η πολιτική της Νέας Δημοκρατίας και του κ. Μητσοτάκη. Ήδη έχουν εκδοθεί προσκλήσεις συνολικού ύψους 7 δισεκατομμυρίων ευρώ και παράλληλα έχουν ξεκινήσει να υλοποιούνται έργα και δράσεις ύψους 3,7 δισεκατομμυρίων.

Η κινητοποίηση και η παραγωγική αξιοποίηση ευρωπαϊκών πόρων αποτελούν προαπαιτούμενο για την ανάπτυξη. Μάλιστα, στο νέο ΕΣΠΑ αυξάνονται κατά 2,8 δισεκατομμύρια ευρώ οι πόροι που κατευθύνονται στα περιφερειακά προγράμματα και μπορούν να αυξηθούν ακόμα περισσότερο με τη νέα πολιτική συνοχής της Ευρωπαϊκής Ένωσης.

Επιτρέψτε μου, κύριε Πρόεδρε, να αναφερθώ σε μια πρόσφατη επίσκεψή μου στις Βρυξέλλες στην Επιτροπή REGI, όπου εκεί κατέθεσα μια συγκεκριμένη πρόταση ως Πρόεδρος της Επιτροπής Περιφερειών της Βουλής στη συνεδρίαση της Επιτροπής Περιφερειακής Ανάπτυξης για θέματα που αφορούν στην πολιτική συνοχής 2027 - 2035. Είναι μια πρόταση που επικεντρώνεται στη δημιουργία και χρηματοδότηση ενός νέου περιφερειακού ταμείου για την άσκηση της περιφερειακής πολιτικής της Ευρωπαϊκής Ένωσης που θα ενοποιήσει τα διαρθρωτικά ταμεία που υπάρχουν σήμερα. Κατά συνέπεια, αυτό σημαίνει περισσότερους πόρους για την περιφερειακή ανάπτυξη.

Πρότεινα, επίσης, να διευρυνθούν τα κριτήρια για την κατανομή ευρωπαϊκών πόρων τονίζοντας ότι θα πρέπει να συμπεριληφθούν πέρα από το ΑΕΠ κάθε περιφέρειας και νέα κριτήρια, όπως είναι ο δείκτης ανταγωνιστικότητας, η έννοια της νησιωτικότητας και της ορεινότητας, αλλά και οι δείκτες που διαμορφώνουν το πλαίσιο συνοχής αξιών.

Κυρίες και κύριοι συνάδελφοι, δεν χρειάζεται να επισημάνουμε ότι οι δαπάνες για την υγεία στον νέο προϋπολογισμό είναι πολύ σημαντικές, κάτι που έχει μια ξεχωριστή σημασία για τα νησιά. Ο κύριος Πρωθυπουργός ανακοίνωσε πρόσφατα την αύξηση νοσηλευτών, γιατρών και μισθών για όσους υπηρετήσουν στα νησιά. Όμως, πέρα από αυτό, ο προϋπολογισμός προβλέπει μια ενίσχυση όχι μόνο του μισθολογίου, αλλά και άλλων δράσεων που αφορούν στη νησιωτική πολιτική, τον τομέα της υγείας, που είναι προϋπόθεση ευημερίας και κοινωνικής συνοχής για τα νησιά.

Μετά από αυτά, νομίζω ότι δεν υπάρχει καμμία αμφισβήτηση. Πρέπει να στηρίξουμε αυτή την προσπάθεια γιατί, όπως είπε και ο Ευριπίδης, είναι μια προσπάθεια για το μέλλον.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Στη συνέχεια θα δώσω τον λόγο στην κ. Ασημακοπούλου. Όμως, επειδή άκουσα από τον συνάδελφο για τα κονδύλια του ΕΣΠΑ και είδα εδώ τον κ. Πετραλιά, θα ήθελα να του πω ότι στην Πελοπόννησο έχει γίνει στάση πληρωμών στο ΤΑΠΤοΚ και στα υπόλοιπα. Ελπίζω να βρούμε λύση. Απλώς το λέω.

Ελάτε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρία και κύριοι Υπουργοί, κυρίες και κύριοι συνάδελφοι, το ελληνικό σχολείο και το ελληνικό εκπαιδευτικό σύστημα έχουν πατώσει εδώ και δεκαετίες και δεν πρόκειται να συνέλθουν αν δεν γίνουν τεράστιες αλλαγές, ιδιαίτερα στη διδακτέα ύλη και στον τρόπο διδασκαλίας. Οι αλλαγές θα πρέπει να ξεκινήσουν από την πρώτη δημοτικού με την εισαγωγή των αρχαίων ελληνικών σε εικονογραφημένα βιβλία, ώστε ο μαθητής να αποκτήσει άμεσα εξοικείωση με τη γλώσσα των προγόνων μας.

Αν συγκρίνουμε τις δημόσιες δαπάνες παιδείας με το ΑΕΠ, που είναι και ο διεθνής δείκτης σύγκρισης, θα διαπιστώσουμε ότι αυτές παραμένουν στο 2,8% του ΑΕΠ, τη στιγμή που ο μέσος ευρωπαϊκός δείκτης της δαπάνης αυτής κυμαίνεται στο 5%-5,5% τα τελευταία χρόνια. Δηλαδή, μια ακόμα χρονιά οι δαπάνες της χώρας μας για την παιδεία μάς φέρνουν στην τελευταία θέση της Ευρωπαϊκής Ένωσης. Μπορεί ο προϋπολογισμός του Υπουργείου Παιδείας να είναι αυξημένος κατά 373 εκατομμύρια ευρώ, αλλά αυτή η αύξηση δεν είναι ικανή να αντισταθμιστεί από τα γενικά αριθμητικά δεδομένα τού προϋπολογισμού, δηλαδή το σύνολο των κρατικών δαπανών, αλλά και του ΑΕΠ. Προφανώς, δεν περιμέναμε κάτι καλύτερο.

Ταυτόχρονα, οι δαπάνες του συνόλου των κρατικών δαπανών για το Υπουργείο Παιδείας παραμένουν στάσιμες στο 8,8%. Αυτό στην πράξη τι σημαίνει; Σημαίνει ότι όλες οι βαθμίδες του δημόσιου εκπαιδευτικού συστήματος θα αντιμετωπίζουν όλο και περισσότερα λειτουργικά προβλήματα, ότι το εκπαιδευτικό προσωπικό τους θα εξακολουθεί να είναι αριθμητικά ελλιπές σε σχέση με τις εκπαιδευτικές ανάγκες, ότι τα κενά θα συνεχίσουν να υφίστανται και να δημιουργούν τεράστια προβλήματα. Φτάνουμε στο τέλος Δεκεμβρίου. Ο Υπουργός τρέχει να βρει πιστώσεις και γονείς και εκπαιδευτικοί περιμένουν τις πολλαπλές φάσεις αναπληρωτών μπας και αρχίσουν τα σχολεία να έχουν μια κανονικότητα στο ωρολόγιο πρόγραμμά τους. Σημαίνει ότι στα μέσα Νοεμβρίου στα σχολεία της Δευτεροβάθμιας Εκπαίδευσης Πειραιά καταγράφονταν τρεις χιλιάδες τριακόσιες σαράντα οκτώ χαμένες ώρες κάθε εβδομάδα.

Σημαίνει, επίσης, ότι η διαμορφωθείσα κατάσταση έχει αρνητικό αντίκτυπο και στην ποιότητα της εκπαίδευσης και στην επίδοση των μαθητών, όπως φάνηκε και με την αποτυχία των Ελλήνων μαθητών στο διεθνή διαγωνισμό PISA. Οι μαθητές στην Ελλάδα έχουν χαμηλότερες επιδόσεις από τον μέσο όρο του ΟΟΣΑ στα μαθηματικά, στην κατανόηση κειμένου και στις φυσικές επιστήμες. Και στα τρία πεδία η μέση επίδοση ήταν χαμηλότερη το 2022 από ότι σε οποιαδήποτε προηγούμενη εκτίμηση. Σύμφωνα με την έρευνα, η απότομη πτώση ανάμεσα στο 2018 και στο 2022 επιβεβαίωσε και ενίσχυσε μία μείωση, η οποία είχε ξεκινήσει πολύ νωρίτερα.

Στις δηλώσεις μαθητών και ειδικών που θα καταθέσουμε στα Πρακτικά φαίνεται ότι τον βασικό ρόλο σε αυτή την εξέλιξη έχουν σε μεγάλο βαθμό και οι μειωμένες δαπάνες για την παιδεία. Δεν θα αναφερθούμε στις δηλώσεις των ειδικών, αλλά σε δηλώσεις δύο μαθητριών που συμπυκνώνουν με λίγα λόγια μια σειρά από παθογένειες της ελληνικής εκπαίδευσης.

Μαθήτρια γυμνασίου δεκαπέντε χρονών: «Στο σχολείο δεν μας βοηθούν να αγαπήσουμε τα μαθήματα. Τα περισσότερα σχολεία δεν διαθέτουν τις κατάλληλες υποδομές, για παράδειγμα εργαστήρια, άρα οι μαθητές μαθαίνουν μόνο τη θεωρία. Πώς θα καταλάβουν, αν δεν δουν παραδείγματα. Αν δεν υπάρχει καλή θέρμανση πώς θα κάνουν τα παιδιά μάθημα, όταν ο ίδιος ο δάσκαλος δεν νιώθει καλά; Το σχολείο κατ’ αρχάς στοχεύει στο να ολοκληρωθεί η ύλη. Αυτός ο τρόπος δεν μας βοηθάει να αγαπήσουμε τα μαθήματα».

Μαθήτρια της Γ’ λυκείου η οποία τα τελευταία δύο χρόνια συμμετέχει στο International Baccalaureate: «Παρατήρησα ότι τα βιβλία στο International Baccalaureate είναι γραμμένα καλύτερα. Με παραδείγματα μπορούμε να καταλάβουμε τι λένε πιο εύκολα. Έχουμε ως υποχρεωτικά δύο μαθήματα του ελληνικού σχολείου, ιστορία και λογοτεχνία, κι έτσι όπως είναι γραμμένα αυτά τα βιβλία, με παρωχημένο τρόπο, η κατανόηση είναι πιο δύσκολη».

Σύμφωνα με τα πιο πρόσφατα στοιχεία του ΟΟΣΑ του 2023 που θα καταθέσουμε στα Πρακτικά, η δαπάνη ανά μαθητή αντιστοιχεί στο 20% του κατά κεφαλήν ΑΕΠ που είναι κάτω από τον μέσο όρο του ΟΟΣΑ στο 27%. Όλοι οι ειδικοί συμφωνούν ότι το δημογραφικό είναι το μεγαλύτερο πρόβλημα της χώρας. Όλοι παραδέχονται ότι η είσοδος σε μείωση του πληθυσμού και ειδικά του γηγενούς πληθυσμού καταστρέφει την όποια προοπτική για ανάπτυξη, διαλύει το ασφαλιστικό σύστημα και τελικά την οικονομία. Είναι απαράδεκτο να το αντιμετωπίζετε με ημίμετρα.

Ρωτήσαμε τα Υπουργεία Κοινωνικής Συνοχής και Οικογένειας και Παιδείας Θρησκευμάτων και Αθλητισμού γιατί δεν παρέχονται γεύματα σε κάποια δημοτικά στη Νίκαια και στον Κορυδαλλό και μας απάντησαν ότι δεν τους περισσεύουν γεύματα. Δεν καταλάβαμε ποτέ γιατί σε δύο γειτονικά σχολεία να υπάρχει τελείως διαφορετική αντιμετώπιση. Έτσι θα στηρίξετε την ελληνική οικογένεια; Με πασαλείμματα δεν γίνεται τίποτα.

Υποτίθεται ότι ενδιαφέρεστε για τους απόδημους Έλληνες και αν μη τι άλλο ένα ελληνόγλωσσο σχολείο στο Μόναχο έκλεισε. Φοβερό ενδιαφέρον!

Σύμφωνα με το παράδειγμα της Φινλανδίας, το δίκτυο των ολοκληρωμένων σχολείων όφειλε να καλύπτει το σύνολο της χώρας και να παρέχει δωρεάν γεύματα σε όλα τα παιδιά. Επίσης, αναλάμβανε την ευθύνη της δωρεάν μετακίνησης των μαθητών για διαδρομές άνω των πέντε χιλιομέτρων από τον τόπο κατοικίας τους.

Στην ίδια λογική των ημιμέτρων κινείται και το ολοήμερο σχολείο. Τρεισήμισι χιλιάδες από τις πέντε χιλιάδες τμήματα δεν συγκέντρωσαν τον απαιτούμενο αριθμό μαθητών για να λειτουργήσουν, γιατί δεν υπήρχε το κατάλληλο εκπαιδευτικό προσωπικό και οι κατάλληλες υποδομές.

Εμείς στην Ελληνική Λύση, ως η μόνη εθνική, λαϊκή, κοινωνική, πατριωτική και δημοκρατική παράταξη, είμαστε εδώ και θα το ξαναπούμε. Είναι αναγκαίο να υπάρξει ένα εθνικό σχέδιο αναμόρφωσης της εκπαίδευσης σε όλες τις βαθμίδες και να συσταθεί διακομματική επιτροπή για τον καταρτισμό ενός δωδεκαετούς προγράμματος εκπαίδευσης το οποίο θα εφαρμόζει απαρέγκλιτα οποιοσδήποτε πολιτικός ή κομματικός σχηματισμός έχει την εξουσία, για να υπάρχει συνέχεια και συνέπεια, όχι προχειρότητα και μπαλώματα, όπως μας έχουν συνηθίσει οι πολιτικές των τελευταίων δεκαετιών.

(Στο σημείο αυτό η Βουλευτής κ. Σοφία - Χάιδω Ασημακοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε για τον χρόνο.

Ο κ. Αριστοτέλης Σπάνιας και αμέσως μετά ο κ. Χαρακόπουλος και ο κ. Νικολακόπουλος.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Κύριε Πρόεδρε, κυρίες και κύριοι Υφυπουργοί, κυρίες και κύριοι συνάδελφοι, δεκατρία χρόνια μετά η Κυβέρνησή μας δικαιώνεται και καταθέτει έναν προϋπολογισμό εκτός μνημονιακών προγραμμάτων, εκτός του πλαισίου αυξημένης επιτήρησης, με το αξιόχρεο της χώρας να έχει ανακτήσει την επενδυτική του βαθμίδα και που εγγυάται τη δημοσιονομική σταθερότητα και την ανάπτυξη της χώρας.

Πρόκειται για μια επίπονη προσπάθεια, μέσα σε συνθήκες δύσκολες, τόσο σε εθνικό όσο και σε παγκόσμιο επίπεδο, όπως η πανδημία, ο πόλεμος στην Ουκρανία, η ενεργειακή κρίση, τα πρωτοφανούς έντασης καταστροφικά φαινόμενα, η διεθνής οικονομική στασιμότητα, οι αυξημένοι δημοσιονομικοί κίνδυνοι σε χώρες της Ευρώπης, ο πληθωρισμός που αποκλιμακώνεται, αλλά συνεχίζει να παραμένει υψηλός διεθνώς. Παρ’ όλα αυτά, λοιπόν, η χώρα έχει εισέλθει σε έναν κύκλο μείωσης του χρέους και οικονομικής ανάπτυξης.

Η ελληνική οικονομία έχει ρυθμό ανάπτυξης 2,4% έναντι εκτίμησης 2,3%, ενώ στην Ευρωζώνη τρέχει με 0,6%. Η τρέχουσα πρόβλεψη για ρυθμό ανάπτυξης το 2024 ανέρχεται σε 2,9% σε ετήσια βάση, έχοντας μια απόκλιση προς τα πάνω κατά 1,7% από την Ευρωπαϊκή Ένωση. Η μείωση της ανεργίας την οποία ενώ η Ευρωπαϊκή Ένωση εκτιμούσε για το 2023 στο 12,2%, είμαστε στο 11,2% το δεύτερο τρίμηνο του 2023 και η πρόβλεψη για το 2024 είναι για 10,6%. Οι επενδύσεις αναμένονται να αυξηθούν από 7,1% το 2023 στο 15,1% το 2024. Ο πληθωρισμός αναμένεται να αποκλιμακωθεί στο 2,4% έναντι 3,4% που ήταν φέτος. Σε δημοσιονομικό επίπεδο, το πρωτογενές πλεόνασμα το 2024 προβλέπεται ότι θα διαμορφωθεί στο 2,1% του ΑΕΠ έναντι 1,1% φέτος. Αποκλιμάκωση του δημόσιου χρέους το οποίο προβλέπεται από το 172,6% του ΑΕΠ το 2022 το 2024 στο 152,3%.

Ο προϋπολογισμός του 2024 στοχεύει στην αύξησή των ήδη υψηλών ρυθμών ανάπτυξης της ελληνικής οικονομίας, αύξηση των τουριστικών εισπράξεων, αύξηση των μισθών και των συντάξεων, χρήση πιστωτικών καρτών και ηλεκτρονικών συναλλαγών. Ιδιαίτερη έμφαση δίνεται στον τομέα της υγείας, με πιστώσεις αυξημένες κατά 897 εκατομμύρια ευρώ. Ενισχύεται η επιχορήγηση των νοσοκομείων κατά περίπου 20%, όπως και η πρωτοβάθμια φροντίδα υγείας. Αύξηση των δαπανών στον τομέα της παιδείας και της εκπαίδευσης κατά 421 εκατομμύρια ευρώ.

Ενισχύεται η πολιτική προστασία και η πρόληψη από 300 εκατομμύρια ευρώ σε 600 εκατομμύρια ευρώ για την κάλυψη των δαπανών κρατικής αρωγής έναντι φυσικών καταστροφών. Αξιοποιούνται οι πόροι του Ταμείου Ανάπτυξης «ΕΣΠΑ 2014-2020». Αναθεωρεί και τα 20,7 δισεκατομμύρια ευρώ σε 36 δισεκατομμύρια ευρώ στο «ΕΣΠΑ 2021-2027». Κύρια παρέμβαση είναι και η άμεση κάλυψη των πρώτων αναγκών -πρώτη αρωγή και αγροτικές αποζημιώσεις- καθώς και επισκευές και βελτιώσεις υποδομών. Προϋπολογίζονται το 2024 και πόροι ύψους 110 εκατομμυρίων ευρώ, προκειμένου να αξιοποιηθούν για την καταβολή των αποζημιώσεων λόγω φυσικών καταστροφών σε αγρότες μέσω του ΕΛΓΑ. Από το 2024 γίνεται υποχρεωτική η ιδιωτική ασφάλιση για μεσαίες και μεγάλες επιχειρήσεις με ετήσιο κύκλο εργασιών άνω των 2 εκατομμυρίων ευρώ. Η ασφάλεια θα καλύπτει πλημμύρες, σεισμούς, πυρκαγιές και λοιπά φαινόμενα.

Προχωρούμε, λοιπόν, σε δημοσιονομικές αλλαγές, παρεμβαίνοντας στα σημεία. Παρεμβαίνουμε στην υγεία. Δημιουργείται ειδικό μισθολόγιο των ιατρών του ΕΣΥ με μεσοσταθμική αύξηση 10%. Προχωρούμε σε αυξήσεις στις αποδοχές των δημοσίων υπαλλήλων, σε αυξήσεις στις συντάξεις για δεύτερη συνεχόμενη χρονιά. Προχωρούμε στα τέλη του 2023 σε δεύτερη εφάπαξ οικονομική ενίσχυση στους συνταξιούχους που έχουν προσωπική διαφορά. Γίνεται αύξηση 8% στα επιδόματα αναπηρίας, αύξηση 8% του Ελάχιστου Εγγυημένου Εισοδήματος, αύξηση του αφορολογήτου κατά 1.000 ευρώ για οικογένειες που έχουν παιδιά. Γίνεται επέκταση επιδόματος μητρότητας σε εννέα μήνες στον ιδιωτικό τομέα, ελεύθεροι επαγγελματίες και αγρότες.

Επίσης, στις παρεμβάσεις συγκαταλέγονται: Η κατάργηση της ειδικής εισφοράς αλληλεγγύης στο δημόσιο και τους συνταξιούχους, η οποία ξεκίνησε από φέτος. Η κατάργηση της ειδικής εισφοράς 1% υπέρ του Ταμείου Πρόνοιας Δημοσίων Υπαλλήλων. Η μείωση του ΕΝΦΙΑ κατά 10% για τις κατοικίες που ασφαλίζονται από φυσικές καταστροφές. Η μόνιμη απαλλαγή πρώην δικαιούχων του ΕΚΑΣ από τη συμμετοχή τους στη φαρμακευτική δαπάνη. Η θέσπιση του Youth Pass για νέους, ηλικίας δεκαοκτώ και δεκαεννιά ετών. Η αύξηση του πτητικού επιδόματος για πιλότους και πληρώματα πυροσβεστικών αεροσκαφών.

Οι παρεμβάσεις αφορούν και φορολογικά κίνητρα για ομόλογα και μετοχές. Ανοίγουν οι τριετίες στον ιδιωτικό τομέα. Γίνονται αυξήσεις συντάξεων ειδικών κατηγοριών του Υπουργείου Εθνικής Οικονομίας. Θεσμοθετείται παροχή 150 ευρώ για αγορές σε επιχειρήσεις που έχουν σχέση με πολιτισμό και τουρισμό, στο πλαίσιο ενίσχυσης περίπου διακόσιες χιλιάδες νέων ηλικίας δεκαοκτώ με δεκαεννέα χρόνων. Διπλασιάζεται, μέσω δανεισμού, το πρόγραμμα «Σπίτι μου».

Γίνονται παρεμβάσεις για τη μείωση της ενεργειακής κατανάλωσης και δαπάνης, για τον περιορισμό της διαφυγής, την ολοκλήρωση της διασύνδεσης των ταμειακών μηχανών με τα POS και την επέκταση στους υπόλοιπους κλάδους της λιανικής αγοράς, τον περιορισμό της χρήσης μετρητών για αγορές άνω των 500 ευρώ. Θεσμοθετούνται παρεμβάσεις για την υποχρεωτική ηλεκτρονική διαβίβαση των λογιστικών αρχείων στην ΑΑΔΕ, την ψηφιοποίηση των ελέγχων της φορολογικής αρχής, την αυστηροποίηση των κυρώσεων για νοθεία και λαθρεμπόριο καυσίμων. Μονιμοποιείται ο μειωμένος ΦΠΑ στις μεταφορές, στα γυμναστήρια, σε σχολές χορού και αγαθά που σχετίζονται με τη δημόσια υγεία.

Τα φυσικά πρόσωπα με πάνω από τρία ακίνητα με βραχυχρόνια μίσθωση θα κάνουν έναρξη επιχειρηματικής δραστηριότητας. Έχουμε αυστηροποίηση των ποινών και αλλάζει ο ορισμός τής βραχυχρόνιας μίσθωσης. Προβλέπονται σειρά παρεμβάσεων που έχουν θετικό περιβαλλοντικό αποτύπωμα για τη μείωση της ενεργειακής κατανάλωσης και δαπάνης. Επιπλέον, έχουμε και παρεμβάσεις με επενδυτικά και φορολογικά κίνητρα: Μείωση του φόρου συγκέντρωσης κεφαλαίων από το 0,5% σε 0,2%. Μείωση κατά 50% του φόρου χρηματιστηριακών συναλλαγών. Κατάργηση του φόρου τόκων ομολόγων σε κρατικά και επιχειρηματικά ομόλογα.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη σχεδιάζει μια Ελλάδα που αναπτύσσεται με ταχείς ρυθμούς, με ισχυρή οικονομία, με δημοσιονομική σταθερότητα που παράγει πρωτογενή πλεονάσματα. Μια Ελλάδα που ακολουθεί τον δρόμο προς το μέλλον, προς την ανάπτυξη, με παρεμβάσεις και μεταρρυθμίσεις, καταφέρνοντας να ανατρέψει το αρνητικό κλίμα για τη χώρα μας και να αποκαταστήσουμε το χαμένο κύρος και την αξιοπιστία μας στο παγκόσμιο στερέωμα.

Κλείνοντας, ο προϋπολογισμός αυτός εξασφαλίζει τη συνέχιση της οικονομικής σταθερότητας, δημιουργώντας ένα κράτος δικαίου, με κοινωνικό πρόσωπο, που παρεμβαίνει για την εξάλειψη των ανισοτήτων, παρέχοντας ευημερία στους πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Χαρακόπουλος από τη Νέα Δημοκρατία θα πάρει τώρα τον λόγο. Αμέσως μετά θα μιλήσει ο κ. Νικολακόπουλος και η κ. Καλλιόπη Βέττα.

**ΜΑΞΙΜΟΣ ΧΑΡΑΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η συζήτηση για τον προϋπολογισμό του 2024 διεξάγεται υπό το βάρος ενός ακόμη κρούσματος οπαδικής βίας, με θύμα έναν νεαρό αστυνομικό που δίνει μάχη για τη ζωή του. Δυστυχώς, τα φαινόμενα οπαδικής βίας με πρώτο τη δολοφονία με φωτοβολίδα του Χαράλαμπου Μπλιώνα 1986 στη Λάρισα, εκκολάπτονται σε ένα γενικότερο περιβάλλον έξαρσης της νεανικής κυρίως βίας. Η Κυβέρνηση ανακοίνωσε συγκεκριμένα μέτρα για την αντιμετώπιση του νοσηρού αυτού φαινομένου. Για να ξεριζωθεί, όμως, αυτό το καρκίνωμα, απαιτείται να αποκαλυφθούν τα δίκτυα των εγκληματικών συμμοριών και να οδηγηθούν στη δικαιοσύνη. Αν δεν τολμήσουμε τώρα, σύντομα θα θρηνήσουμε και πάλι νέα θύματα.

Κυρίες και κύριοι συνάδελφοι, ο προϋπολογισμός του 2024 εδράζεται στην επιτυχημένη οικονομική πολιτική της προηγούμενης τετραετίας της Κυβέρνησης Μητσοτάκη, μια πολιτική που συνδυάζει τη συνετή δημοσιονομική διαχείριση, την προώθηση κρίσιμων μεταρρυθμίσεων και την προσέλκυση επενδύσεων. Η χώρα, εξερχόμενη από μια περίοδο υπερδεκαετούς οικονομικής κρίσης, μετά και την ανάκτηση της επενδυτικής βαθμίδας, μπορεί να ατενίζει με μεγαλύτερη αισιοδοξία το μέλλον. Βεβαίως, οι δυσκολίες για τα ελληνικά νοικοκυριά δεν έχουν εκλείψει. Και αυτές σχετίζονται πρωτίστως με την ακρίβεια, που εν πολλοίς οφείλεται σε εξωγενείς παράγοντες αλλά και στον πληθωρισμό της απληστίας που βρίσκεται στο στόχαστρο της Κυβέρνησης.

Ταυτόχρονα, όμως, υπάρχουν πραγματικοί λόγοι αισιοδοξίας. Σε ένα περιβάλλον πολιτικής σταθερότητας η ανεργία μειώνεται σταθερά σε επίπεδα προ κρίσεως, οι επενδύσεις αναμένεται να αυξηθούν στο 15,1% το 2024. Ενώ ο ρυθμός ανάπτυξης σε ένα δυσχερές διεθνές οικονομικό περιβάλλον προβλέπεται να κινηθεί στο 2,9%, πολλαπλάσιος από τον μέσο ευρωπαϊκό όρο. Το μέρισμα αυτής της ανάπτυξης επιστρέφει στην κοινωνία με σειρά ευνοϊκών μέτρων. Μνημονεύτηκαν, αλλά επαναλαμβάνω πολλά από αυτά, όπως: Η αύξηση των μισθών των δημοσίων υπαλλήλων. Η αύξηση του αφορολόγητου για οικογένειες με παιδιά. Το ξεπάγωμα των τριετιών. Η αύξηση του ελάχιστου εγγυημένου εισοδήματος. Η αύξηση των συντάξεων. Η κατάργηση της συμμετοχής στα φάρμακα για τους πρώην δικαιούχους του ΕΚΑΣ. Η επέκταση του επιδόματος μητρότητας για αυτοαπασχολούμενους και αγρότες. Η επέκταση του προγράμματος χορήγησης χαμηλότοκων στεγαστικών δανείων σε νέα ζευγάρια. Το ετήσιο βοήθημα για τους νέους το Youth Pass.

Το έντονο, όμως, κοινωνικό αποτύπωμα του προϋπολογισμού επιβεβαιώνουν και οι αυξήσεις των δαπανών για την υγεία και την παιδεία. Η επιχορήγηση των νοσοκομείων είναι αυξημένη κατά 20% σε σχέση με το 2023. Πρόκειται για απόφαση απαραίτητη καθώς οι υπηρεσίες υγείας εξακολουθούν, παρά τα όσα έχουν γίνει την περίοδο της πανδημίας, να είναι αρκετά κάτω των πραγματικών αναγκών. Επιτρέψτε μου εδώ, κυρία Υφυπουργέ και κύριοι Υπουργοί, να τονίσω για μία ακόμη φορά ότι πρέπει να επενδύσουμε ακόμη περισσότερο στις απολαβές των γιατρών, ώστε να σταματήσει η αιμορραγία τους προς το εξωτερικό.

Γενναία επίσης είναι και η αύξηση των δαπανών για την παιδεία κατά 255 εκατομμύρια ευρώ, που πρέπει όμως να πιάσουν τόπο. Τα πρόσφατα αποτελέσματα, κύριε Υφυπουργέ Παιδείας, του διαγωνισμού PISA για τις κακές επιδόσεις των Ελλήνων μαθητών, πρέπει να σημάνουν καμπανάκι για το επίπεδο της παρεχόμενης δημόσιας παιδείας. Και βεβαίως προσδοκούμε εντός 2024 να γίνει πράξη το αυτονόητο, με τη δημιουργία και στην πατρίδα μας μη κρατικών πανεπιστημίων που θα ανακόψουν τη φυγή των νέων για σπουδές στο εξωτερικό.

Κυρίες και κύριοι συνάδελφοι, προ ημερών είχαμε την επίσκεψη στην πατρίδα μας του Τούρκου προέδρου της γειτονικής χώρας και την υπογραφή της κοινής διακήρυξης φιλίας και συνεργασίας. Είναι ένα γεγονός αναμφίβολα καλοδεχούμενο, γιατί κανείς μας δεν θέλει τις εντάσεις. Μακάρι η Άγκυρα να αποδείξει στην πράξη ότι εννοεί την καλή γειτονία.

Ωστόσο, επειδή ακόμη οι γείτονές μας δεν έχουν αποσύρει ούτε το casus belli ούτε το τουρκολυβικό μνημόνιο, ούτε τη θεωρία της γαλάζιας πατρίδας, καλό είναι να κρατούμε μικρό καλάθι και σε κάθε περίπτωση να μην παραμελήσουμε το αξιόμαχο των Ενόπλων μας Δυνάμεων, που η Κυβέρνηση Μητσοτάκη εμπράκτως αναβάθμισε την προηγούμενη τετραετία.

Κύριε Πρόεδρε, επιτρέψτε μου καταλήγοντας να αναφερθώ στο μείζον ζήτημα της στήριξης της Θεσσαλίας και της ανασυγκρότησης της παραγωγικής της δομής. Τεράστιες καταστροφές από τα πρόσφατα πλημμυρικά φαινόμενα έχουν αφήσει βαθιά τα σημάδια τους στον θεσσαλικό κάμπο, που είναι η καρδιά της αγροτικής παραγωγής όλης της χώρας. Σπίτια, καλλιέργειες, εγκαταστάσεις, κτηνοτροφικές μονάδες, υποδομές υπέστησαν ανυπολόγιστες ζημιές.

Ομολογουμένως η Κυβέρνηση και πρώτος ο ίδιος ο Πρωθυπουργός έσπευσε προς αρωγή των πλημμυροπαθών και οι προκαταβολές των αποζημιώσεων που δόθηκαν, ήταν όντως ανακουφιστικές. Αυτή η στήριξη όμως πρέπει να συνεχιστεί με γοργούς ρυθμούς και κυρίως να υπάρξει σύντομα ένα ολοκληρωμένο σχέδιο ανασυγκρότησης, διαφορετικά τα οικονομικά αδιέξοδα μπορεί να οδηγήσουν πολλούς ντόπιους και ιδιαίτερα νέους στην εγκατάλειψη της ενασχόλησης με τον πρωτογενή τομέα και στη μετανάστευση. Και αυτό είναι κάτι που σε κάθε περίπτωση πρέπει να αποτρέψουμε.

Κυρίες και κύριοι συνάδελφοι, αναμφίβολα η πολιτική συγκυρία έχει την ιδιομορφία για πρώτη φορά στα χρόνια της Μεταπολίτευσης η χώρα να διαθέτει μια ισχυρή Κυβέρνηση και μια αδύνατη, κατακερματισμένη κοινοβουλευτικά, Αντιπολίτευση. Μπορεί τα κόμματα της Αντιπολίτευσης, που αισίως έφτασαν τα οκτώ, να ανταγωνίζονται σε αντιπολιτευτικές κορώνες ωστόσο πραγματικός αντίπαλος της Κυβέρνησης είναι μόνο τα προβλήματα των πολιτών.

Όπως δείχνουν και οι δημοσκοπήσεις, η ελληνική κοινωνία όχι μόνο αναμένει την επίλυσή τους, αλλά την απαιτεί. Τώρα, λοιπόν, είναι καιρός να βρεθούν λύσεις στις παθογένειες που ταλανίζουν τη χώρα και να κάνουμε το αποφασιστικό άλμα προς τα εμπρός. Γι’ αυτό και σας καλώ να υπερψηφίσουμε τον προϋπολογισμό του 2024.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κ. Βέττα, μετά ο κ. Χριστοδουλάκης και κλείνουμε.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του προϋπολογισμού αποτελεί πάντοτε μια ευκαιρία καταγραφής της πραγματικότητας και αναζήτησης του σχεδιασμού για την επόμενη μέρα. Οι Υπουργοί, οι εισηγητές και οι Βουλευτές της Συμπολίτευσης φιλοτεχνούν μια ειδυλλιακή πραγματικότητα, ένα success story κατά την προσφιλή τους έκφραση, όπου η χώρα και οι πολίτες αυτής της χώρας ζουν σε ένα παραδείσιο περιβάλλον.

Εμείς ωστόσο θεωρούμε ότι είναι ύβρις και παραδοξότητα να μιλάμε για πετυχημένη διακυβέρνηση. Αντιθέτως έχουμε μια στρεβλή, άνιση, αναιμική ανάπτυξη που δεν διαχέει τα όποια οφέλη στους πολλούς, οι οποίοι αναγκάζονται να συμβιβαστούν με pass, με επιδόματα, με αυξήσεις κάτω του πληθωρισμού, υψηλότατους έμμεσους φόρους και διάλυση του κοινωνικού κράτους.

Πιο συγκεκριμένα, έχουμε ρεκόρ είκοσι επτά χρόνων στους φόρους, με το 65% των φόρων να είναι έμμεσοι, δηλαδή μη αναλογικοί και άδικοι εξαιτίας του υψηλότατου ΦΠΑ που αρνείται να μειώσει η Κυβέρνηση. Νέο φορολογικό σε ελεύθερους επαγγελματίες και αυτοαπασχολούμενους επί δικαίων και αδίκων, καθώς δεν υπάρχει η βούληση και η ικανότητα περιστολής της φοροδιαφυγής, ειδικά των μεγάλων επιχειρήσεων. Αύξηση του ιδιωτικού χρέους 20 δισεκατομμύρια ευρώ την τελευταία τετραετία ενώ ο αριθμός των πλειστηριασμών προβλέπεται μέχρι το 2026 στις διακόσιες πενήντα χιλιάδες.

Η Ελλάδα είναι 25η στους 36 της Ευρώπης στην αύξηση του πραγματικού ΑΕΠ. Είμαστε πρώτοι στον πληθωρισμό τροφίμων στην Ευρωπαϊκή Ένωση, για τον Οκτώβρη, 10,3% και στα έξοδα στέγασης πάνω από το 40% του εισοδήματος των νοικοκυριών. Είμαστε στους πρώτους στις τιμές ενέργειας και καυσίμων. Έχουμε την ακριβότερη βενζίνη στην Ευρωπαϊκή Ένωση, με όρους βέβαια αγοραστικής δύναμης.

Η χώρα έχει το χαμηλότερο μέσο μισθό στην Ευρωζώνη, ενώ οι εισηγμένες εταιρείες στο Χρηματιστήριο είχαν αύξηση κερδών κατά 305% το 2022, με πρωταθλήτριες τις ανεξέλεγκτες εταιρείες ενέργειας και βεβαίως τις τράπεζες. Και βέβαια δεν γίνεται καμμία σύγκριση με την Ευρωπαϊκή Ένωση στις δαπάνες για την παιδεία, για την υγεία, το ιδιωτικό χρέος και τα κόκκινα δάνεια, τη στέγη, την ακρίβεια, την αντιμετώπιση της κλιματικής κρίσης.

Ο ΣΥΡΙΖΑ - Προοδευτική Συμμαχία έχει κάνει συγκεκριμένες προτάσεις για την ανάσχεση της ακρίβειας, για το φορολογικό, για τη ρύθμιση του ιδιωτικού χρέους, για τα κόκκινα δάνεια και για μία συλλογική ευημερία και δίκαιη κατανομή του πλούτου.

Ως τομεάρχης τουρισμού, ωστόσο, θα ήθελα να κάνω μια ειδική αναφορά στον κλάδο για τις διαπιστώσεις και τον κυβερνητικό σχεδιασμό. Η ταξιδιωτική κίνηση όντως αυξήθηκε το 2023 κατά 17,3%. Ωστόσο, η μέση δαπάνη ανά ταξίδι μειώθηκε κατά 2,5%. Η κερδοφορία δε είναι πολύ χαμηλότερη, καθώς στο ταμείο που κάνει ο επιχειρηματίας πρέπει να συνυπολογίσει τα αυξημένα έξοδα και την ακρίβεια στα αγαθά και την ενέργεια, η οποία επηρεάζει την ανταγωνιστικότητα του τουριστικού προϊόντος και τη βιωσιμότητα του ελληνικού προορισμού.

Ειδικότερα η μέση αύξηση των τιμών στα ξενοδοχεία για το 2023 ήταν της τάξης του 10,7%, η οποία όμως δεν είναι ικανή να καλύψει τα κόστη λειτουργίας, την αύξηση δηλαδή του ενεργειακού κόστους και των τροφίμων. Σαν να μην έφτανε η υφιστάμενη επιβάρυνση, για το 2024 ανέρχονται σε 240 εκατομμύρια ευρώ τα εκτιμώμενα πρόσθετα έσοδα από την επιβολή του υψηλού τέλους ανθεκτικότητας στην κλιματική κρίση, το οποίο δυσχεραίνει έτι περαιτέρω την ανταγωνιστικότητα των επιχειρήσεων.

Οι υψηλές τιμές, οι πληθωριστικές πιέσεις, το ενεργειακό κόστος, η φοροεπιδρομή και ο ανταγωνισμός από γειτονικές χώρες αφήνουν ελάχιστα χρήματα στην τσέπη του επιχειρηματία, του ελεύθερου επαγγελματία και του αυτοαπασχολούμενου στον τουρισμό και θέτουν σε πραγματικό κίνδυνο επιβίωσης τον ίδιο και την οικογένειά του.

Κι ενώ στρατηγικά θα περιμέναμε οι πιστώσεις που κατευθύνονται προς τον τουρισμό να είναι αυξημένες στο σχέδιο προϋπολογισμού για το 2024, έχουμε σημαντική μείωση, αν αθροίσουμε τακτικό προϋπολογισμό και Πρόγραμμα Δημοσίων Επενδύσεων, από 239.360.000 το 2023 σε 167.787.000 το 2024.

Επίσης, δεν γίνεται καμμία αναφορά για τις μεγάλες προκλήσεις που καλείται να αντιμετωπίσει το τουρισμός, όπως είναι η αντιμετώπιση της κλιματικής αλλαγής, ενώ μηδενική είναι η πρόβλεψη για ενίσχυση των μικρομεσαίων τουριστικών επιχειρήσεων.

Τέλος, δεν προβλέπεται καμμία στοχευμένη δημοσιο-οικονομική ενίσχυση για την αποκατάσταση των τουριστικών μονάδων που επλήγησαν από τις τεράστιες καταστροφές, τις πυρκαγιές και τις πλημμύρες. Εξαίρεση στην απουσία παρεμβατικών πολιτικών αποτελεί μόνο η χρηματοδότηση προγραμμάτων συνεχιζόμενης επαγγελματικής κατάρτισης, με το γνωστό μη αποτελεσματικό σύστημα των voucher, που είναι γνωστό όμως ότι δεν συντελούν στην ουσιαστική αναβάθμιση των δεξιοτήτων του ανθρώπινου δυναμικού που απασχολείται στον τουριστικό κλάδο.

Αναφορικά με το πρόγραμμα στήριξης του εσωτερικού τουρισμού, το «Τουρισμός για όλους» που ξέρουμε, η πραγματικότητα είναι ότι χάθηκε η καλοκαιρινή περίοδος και κινδυνεύει να χαθεί και η χειμερινή λόγω αδικαιολόγητης καθυστέρησης της έναρξης αυτού του προγράμματος. Σε ορισμένους από τους πιο δημοφιλείς χειμερινούς προορισμούς, όπως είναι ο Βόλος, το Πήλιο, η Λάρισα, τα Τρίκαλα, η κατάσταση των τουριστικών επιχειρήσεων είναι δραματική, εξαιτίας των ακυρώσεων και υπάρχει ορατός κίνδυνος να χαθούν και τα Χριστούγεννα.

Όσον αφορά τις ρυθμίσεις στην αγορά των βραχυχρόνιων μισθώσεων θα πρέπει να τονίσουμε ότι επί τέσσερα συναπτά έτη η Κυβέρνηση επέτρεπε και ενθάρρυνε την άναρχη ανάπτυξη των καταλυμάτων τύπου Airbnb, για να έρθει τώρα να επιβάλει μια αλυσιτελή και απρόσφορη πάλι φορολογική λύση, μόνο φορολογική ρύθμιση και όχι θεσμική παρέμβαση.

Τέλος, ειδικά στον τουρισμό η συντριπτική πλειοψηφία των νέων θέσεων εργασίας είναι εποχιακές και μερικής απασχόλησης, με αποτέλεσμα στην πράξη να μην υφίσταται δυνατότητα για δημιουργία μόνιμων και ποιοτικών θέσεων εργασίας. Το αποτέλεσμα είναι άθλιες συνθήκες διαμονής και διαβίωσης των εργαζομένων στις τουριστικές περιοχές, έλλειψη αξιοπρεπούς στέγης, χαμηλά ημερομίσθια, έλλειψη ασφαλιστικής κάλυψης, αδυναμία αποτελεσματικών ελέγχων από το αποδυναμωμένο πια Σώμα Επιθεώρησης Εργασίας, ισχνή εφαρμογή συλλογικών συμβάσεων. Ο τουρισμός, επομένως, όπως και οι υπόλοιποι κλάδοι κινείται στον αυτόματο πιλότο, με την προσδοκία μεγάλων κερδών, που διαψεύδονται στην πράξη, χωρίς κανένα μακρόπνοο πλάνο για τη βιώσιμη ανάπτυξη με σεβασμό στους ανθρώπους τους και το περιβάλλον.

Όπως τόνισα στην αρχή της ομιλίας μου, η συζήτηση του προϋπολογισμού αποτελεί μια ευκαιρία να δούμε το όραμα που έχει αυτή η Κυβέρνηση. Από όσα αναφέρθηκαν είναι κατανοητό ότι σε ένα διεθνές περιβάλλον υψηλού ρίσκου και ανακατατάξεων το όραμα της Κυβέρνησης είναι να ευνοεί τα μεγάλα συμφέροντα, να κινείται διαχειριστικά, καθυστερημένα και ιδεοληπτικά. Δεν είναι προϋπολογισμός για όλους, όπως ειπώθηκε και όπως λέει η Κυβέρνηση.

Γι’ αυτόν τον λόγο καταψηφίζουμε τα κυβερνητικά πεπραγμένα. Καταψηφίζουμε τον προϋπολογισμό του 2024, θεωρώντας ότι διαιωνίζει τα συστημικά προβλήματα της οικονομίας, δεν αντιμετωπίζει τα έκτακτα, παραπλανά και απαξιώνει τους πολίτες και την κοινή λογική.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τώρα, επειδή ήρθε ο κ. Νικολακόπουλος, θα προηγηθεί και θα κλείσουμε με τον κ. Χριστοδουλάκη από το ΠΑΣΟΚ.

Ορίστε, κύριε Νικολακόπουλε, έχετε τον λόγο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, όταν πριν από δύο περίπου χρόνια η ελληνική οικονομία έβγαινε σταδιακά από την αντιμετώπιση μιας πανδημίας και μετά από μια δεκαετή χρηματοπιστωτική κρίση, πολλοί σε αυτή την Αίθουσα και εκτός μιλούσαν για χρεοκοπία και έβλεπαν λουκέτα. Αν προσθέσουμε σε αυτά και την κλιματική κρίση και τις μεγάλες φυσικές καταστροφές και άρα την ανάγκη αποζημιώσεων των συμπολιτών μας και αποκατάστασης των υποδομών, τις πολεμικές συρράξεις που προκάλεσαν ενεργειακή κρίση, τότε όλοι αντιλαμβανόμαστε ότι αυτοί οι φόβοι για επιδείνωση της ελληνικής οικονομίας θα μπορούσαν να πραγματοποιηθούν.

Και βέβαια, όλες αυτές οι δοκιμασίες για την ελληνική οικονομία παραμένουν και απειλούν ακόμα και σήμερα. Η κλιματική κρίση είναι εδώ. Οι πολεμικές συγκρούσεις συνεχίζονται και μαζί παραμένει η ανάγκη και η αμετάκλητη απόφαση για ενίσχυση των Ενόπλων Δυνάμεων. Είναι μια ανάγκη διαχρονική που προκύπτει από τη γεωγραφία και στην οποία κάθε ελληνική κυβέρνηση πρέπει να ανταποκρίνεται.

Πολλοί, λοιπόν, θα περίμεναν μια άλλη εξέλιξη για την ελληνική οικονομία. Όλο αυτό το διάστημα, όμως, η ελληνική οικονομία πέρασε από διαδοχικές αξιολογήσεις από διεθνείς οίκους και τελικά έφτασε στο μεγάλο στόχο που φαινόταν δύσκολο για την ανάκτηση της επενδυτικής βαθμίδας, κάτι που σημαίνει με απλά λόγια ακόμα περισσότερες επενδύσεις και ακόμα φθηνότερος δανεισμός.

Δεν είναι, όμως, μόνο αυτό που πέτυχε η ελληνική οικονομία, κυρίες και κύριοι συνάδελφοι. Ο ρυθμός ανάπτυξης της ελληνικής οικονομίας είναι διπλάσιος από τον ευρωπαϊκό μέσο όρο. Σύμφωνα με τις προβλέψεις το 2024 θα διαμορφωθεί στο 2,9% από 2,4% το 2023. Ο πληθωρισμός αναμένεται να αποκλιμακωθεί στο 2,6% έναντι εκτίμησης 4,1% φέτος. Η ανεργία προβλέπεται να μειωθεί στο 10,6% από 11,2% το 2023 και προβλέπεται σύντομα να πέσει και κάτω από 10%. Σε δημοσιονομικό επίπεδο το πρωτογενές πλεόνασμα το 2024 προβλέπεται ότι θα διαμορφωθεί στο 2,1% του ΑΕΠ έναντι 1,1% φέτος.

Ακούστε, όμως και κάτι πολύ σημαντικό. Το δημόσιο χρέος αποκλιμακώνεται εντυπωσιακά και συγκεκριμένα προβλέπεται το 2024 να φθάσει στο 152,3% του ΑΕΠ από 172,6% το 2022 και 160,3% το 2023.

Όλα αυτά δεν έγιναν τυχαία, έγιναν χάρη της συνετής οικονομικής διαχείρισης που πετυχαίνει τους στόχους που έχουν τεθεί στο πρόγραμμα σταθερότητας. Όλα αυτά είναι αποτέλεσμα μιας συνετής οικονομικής πολιτικής που ασκείται από την Κυβέρνηση και αναγνωρίζεται διεθνώς. Είναι αποτέλεσμα της αξιοπιστίας του Πρωθυπουργού Κυριάκου Μητσοτάκη και της Κυβέρνησης που δημιουργεί συνθήκες σταθερότητας και ανάπτυξης. Είναι αποτέλεσμα της προσέλκυσης επενδύσεων και των αυξημένων εσόδων από την ανάπτυξη, τον τουρισμό, τις εξαγωγές.

Όλοι αντιλαμβανόμαστε ότι μπορούμε να πάμε ακόμα καλύτερα αρκεί να προχωρήσουμε με ταχύτητα στις απαραίτητες μεταρρυθμίσεις που έχει ανάγκη η χώρα με αποφασιστικότητα. Η Αντιπολίτευση φτιάχνει τη δική της πραγματικότητα και αντιμάχεται αυτή. Δεν μπορεί να αμφισβητήσει τους αριθμούς. Ποιο είναι το επιχείρημα που χρησιμοποιεί; Μπορεί, λέει, να ευημερούν οι αριθμοί, αλλά δεν ευημερούν οι άνθρωποι. Δεν μπορεί να αμφισβητήσει τους αριθμούς. Αμφισβητεί, όπως είπαμε, την πραγματικότητα, φτιάχνοντας τη δική της πραγματικότητα καταστροφής, την στηρίζει στην ακρίβεια, η οποία όμως δεν αφορά μόνο τη χώρα μας, είναι ένα φαινόμενο παγκόσμιο με εξωγενείς αιτίες. Και αυτό το φαινόμενο, όμως, η Κυβέρνηση προσπαθεί να το αντιμετωπίσει με συγκεκριμένα μέτρα. Οι αριθμοί, λοιπόν, δεν είναι απλά αριθμοί, έχουν συγκεκριμένες συνέπειες και δεν μπορεί να γίνει αλλιώς, γιατί στηρίζονται σε συγκεκριμένα στοιχεία.

Τέτοιες συνέπειες της θετικής πορείας της ελληνικής οικονομίας είναι οι αυξήσεις μετά από πολλά χρόνια στους μισθούς των δημοσίων υπαλλήλων 1.456 ευρώ κατά μέσο όρο το χρόνο, η νέα αύξηση στις συντάξεις και το επίδομα προσωπικής διαφοράς, το ξεπάγωμα των τριετιών στον ιδιωτικό τομέα, οι διαδοχικές αυξήσεις του κατώτατου μισθού που έφτασε από τα 650 ευρώ στα 780 και από τη δέκατη όγδοη θέση στην Ευρωπαϊκή Ένωση, λαμβάνοντας υπ’ όψιν και την αγοραστική δύναμη φτάσαμε στη δέκατη τρίτη θέση. Η αύξηση του αφορολόγητου κατά 1.000 ευρώ για κάθε οικογένεια, το αυξημένο επίδομα θέρμανσης για οικογένειες, η αύξηση του εισοδήματος αλληλεγγύης κατά 8%. Και μιλάμε για μόνιμα μέτρα και όχι απλά επιδόματα για την αντιμετώπιση μιας έκτακτης κατάστασης.

Οι αριθμοί αυτοί, λοιπόν, κυρίες και κύριοι συνάδελφοι, έχουν συγκεκριμένο αντίκρισμα. Πάνω από τριακόσιοι πενήντα χιλιάδες συμπολίτες μας βρήκαν δουλειά. Λόγω αυτής της οικονομικής διαχείρισης μπορούμε να αποζημιώνουμε συμπολίτες μας που έχουν πληγεί από φυσικά φαινόμενα που προκαλούνται από μεγάλες φυσικές καταστροφές, όπως αυτή στη Θεσσαλία από τον Ντάνιελ.

Οι αριθμοί αυτοί έχουν συνέπειες, κυρίες και κύριοι συνάδελφοι, γιατί μόνο έτσι μπορούμε να προχωρήσουμε τα μεγάλα έργα υποδομής. Πριν από δύο περίπου χρόνια κατά τη συζήτηση του προϋπολογισμού στη Βουλή έθετα συνεχώς το θέμα του αυτοκινητόδρομου Πάτρα - Πύργος και σήμερα κατασκευάζεται με γρήγορους ρυθμούς και θα είναι έτοιμο σε περίπου ένα χρόνο και μπορούμε να ολοκληρώσουμε τις μελέτες για να συνδεθεί ο δρόμος αυτός με τον μεγάλο αυτοκινητόδρομο που συνδέει την Τρίπολη με την Καλαμάτα.

Και ανοίγονται και νέες προοπτικές μέσα από τα κονδύλια του Ταμείου Ανάκαμψης και του ΕΣΠΑ, μέσα από την αξιοποίηση των ακινήτων του ελληνικού δημοσίου που μπορούν να προσελκύσουν επενδύσεις, μέσα από την αξιοποίηση των αεροδρομίων μας που μπορούν να προσελκύσουν ιδιωτικά επενδυτικά κεφάλαια και πολλά άλλα ακόμα που μπορούν να δώσουν ακόμα μεγαλύτερη ώθηση στην ελληνική οικονομία και τα οποία έχει αναλύσει ο Πρωθυπουργός Κυριάκος Μητσοτάκης.

Κυρίες και κύριοι συνάδελφοι, είναι πολύ εύκολο να κάνεις κριτική σε όλα, να καταστροφολογείς και να προσπαθείς να εκμεταλλευτείς κάθε κρίση που προέρχεται από διεθνείς εξελίξεις και από φυσικά φαινόμενα για να αρθρώσεις πολιτικό λόγο. Είναι πιο δύσκολο, όμως, να καταστρώσεις σχέδιο και ακόμα πιο δύσκολο να το εφαρμόσεις παρά τις αντιξοότητες που εμφανίζονται και το σχέδιο αυτό να πετυχαίνει και να διαμορφώνει θετικά αποτελέσματα και θετικές προοπτικές για την ελληνική οικονομία. Δεν είναι εύκολο να γίνεσαι αξιόπιστος στους εταίρους σου και στο διεθνές οικονομικό περιβάλλον.

Ελπίζω λίγους μήνες μετά τις εκλογές να μην ακούσουμε πάλι ότι όλα αυτά οφείλονται στο μαξιλάρι που άφησε ο ΣΥΡΙΖΑ αν τελικά καταλήξει σε κάποια άποψη για τη σημασία που έχει αυτό το μαξιλάρι ή ακόμα για την υπερφορολόγηση των πολιτών. Ελπίζω να ακούσουμε κάποια θετική πρόταση από την Αντιπολίτευση.

Σε κάθε περίπτωση η Κυβέρνηση της Νέας Δημοκρατίας θα προχωρήσει σταθερά, τολμηρά σε όλες τις απαραίτητες κινήσεις για να φύγουμε ακόμα πιο μπροστά και η ελληνική οικονομία να πετύχει ακόμα καλύτερες επιδόσεις προς όφελος όλων των πολιτών.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο κ. Χριστοδουλάκης από το ΠΑΣΟΚ. Χαιρόμαστε που είναι όλοι οι Υπουργοί εδώ να ακούσουν το ΠΑΣΟΚ, είναι σημαντικό.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ, κύριε Πρόεδρε.

Η συζήτηση που ξεκινάει σήμερα για τον προϋπολογισμό του 2024, έρχεται κατά κάποιο τρόπο σαν ένα κερασάκι στην τούρτα μετά από δύο εμβληματικά νομοθετήματα που έφερε η Κυβέρνηση τις προηγούμενες ημέρες.

Το πρώτο αφορά το ιδιωτικό χρέος, όπου δυστυχώς αφήνονται οι δανειολήπτες στο έλεος των εισπρακτικών εταιρειών και το δεύτερο αφορά τη φορολόγηση των ελευθέρων επαγγελματιών, όπου στοχοποιεί και επιβαρύνει με τρόπο κοινωνικά άδικο αυτοαπασχολούμενους, μικρομεσαίους επιχειρηματίες, ειδικά των χαμηλότερων εισοδημάτων και το σημαντικότερο από όλα δεν ακουμπάει καν το κρίσιμο θέμα της φοροδιαφυγής, το οποίο επικαλείται.

Καταδεικνύει ασυνέπεια, καταδεικνύει αναξιοπιστία, καταδεικνύει δυστυχώς, μια αναντιστοιχία μεταξύ προεκλογικών λόγων και μετεκλογικών έργων. Καταδεικνύει ένα σοβαρό έλλειμμα κοινωνικής προστασίας, ειδικά των πιο αδύναμων συμπολιτών μας, καταδεικνύει την ναρκοθέτηση της μικρομεσαίας ιδιωτικής πρωτοβουλίας και των παραγωγικών δυνάμεων της χώρας. Δένει άρρηκτα με την συστηματική πλέον στρατηγική της διατήρησης των σταθερά υψηλών έμμεσων φόρων χωρίς εισοδηματικά κριτήρια που άρα ενέχουν από μόνοι τους το στοιχείο της κοινωνικής αδικίας. Πατάει πάνω στην αναιμική ενίσχυση του διαθέσιμου εισοδήματος των πολιτών με τις υποτυπώδεις αυξήσεις στους δημοσίους υπαλλήλους, οι οποίες υπερπολλαπλάσια υπερκαλύπτονται από την -ενδημικό χαρακτηριστικό πλέον για τη χώρα μας- ακρίβεια. Και εν μέσω του σταθερά υψηλού κόστους του ηλεκτρικού ρεύματος, παύει τον χαρακτήρα της οριζόντιας επιδότησης και ενίσχυσης για το ηλεκτρικό ρεύμα για το 2024 εκ νέου, επιβαρύνοντας κυρίως τα χαμηλά και τα μεσαία εισοδήματα.

Σύμφωνα με τα τελευταία στοιχεία της EUROSTAT για τον μήνα Οκτώβριο, στη χώρα μας η ανεργία των νέων φτάνει στο 19,3 % παρά τους πανηγυρισμούς και αυτό, την ώρα που η αντίστοιχη κυβερνητική φορολογική πολιτική φαίνεται πως εξακολουθεί να χαϊδεύει τους λίγους, τους μεγάλους και τους ισχυρούς.

Δεν είναι μόνο η εικοστή τέταρτη θέση ως προς τη φορολόγηση των επιχειρήσεων, είναι πολύ περισσότερο ο δεύτερος χαμηλότερος συντελεστής φορολόγησης των μερισμάτων των εταιρειών, είναι η προνομιακή φορολόγηση των stock options και των bonus, είναι οι απαλλαγές από τον συμπληρωματικό φόρο που αφορά τη μεγάλη και την πολύ μεγάλη ακίνητη περιουσία και είναι και το δυσθεώρητο πλέον όριο της φοροαπαλλαγής στη γονική παροχή που μπορεί να αγγίξει ακόμη και περιουσίες εκατομμυρίων.

Όμως, είναι και κάτι ακόμα. Είναι και οι κρίσιμοι πυλώνες του κοινωνικού κράτους, οι οποίοι αποσαθρώνονται στην παιδεία των χαμηλών επιδόσεων, των χαμηλών προσδοκιών πλέον και της έξαρσης των φαινομένων νεανικής και ενδοσχολικής βίας και παραβατικότητας, στην υγεία όπου φαίνεται πως το 17% των Ελλήνων που θέλει να κάνει τις ιατρικές του εξετάσεις, δεν το πράττει για λόγους οικονομικούς ή για λόγους που συνδέονται με τις τεράστιες λίστες αναμονής.

Αυτό, λοιπόν, αποτυπώνει μια καθαρή πολιτική επιλογή που δείχνει ποιοι αποτελούν προτεραιότητα της Κυβέρνησης και ποιοι όχι. Και μπορεί να μην είναι αυτός ο προϋπολογισμός ο πρώτος, ο οποίος δεν καταρτίζεται σε καθεστώς πανδημικής ή ενεργειακής κρίσης, σίγουρα όμως είναι ένας ακόμα προϋπολογισμός ο οποίος δημιουργεί, διαμορφώνει συνθήκες κοινωνικής κρίσης.

Κυρίες και κύριοι συνάδελφοι, ως τομεάρχης περιβάλλοντος για την Κοινοβουλευτική Ομάδα του ΠΑΣΟΚ, επιτρέψτε μου να κάνω μια ειδική αναφορά στα θέματα που αφορούν το κομμάτι του Υπουργείου Περιβάλλοντος.

Ορθά εισάγετε τον πράσινο προϋπολογισμό που αφορά την περιβαλλοντική διάσταση των προγραμμάτων όλων των Υπουργείων, αλλά αργήσατε πάρα πολύ. Αυτό θα έπρεπε ήδη να έχει ξεκινήσει από τον πρώτο χρόνο της εφαρμογής και της αξιοποίησης των πόρων του Ταμείου Ανάκαμψης, με αφορμή το πράσινο σκέλος που είχε το πρόγραμμα κι όχι προσχηματικά, όπως γίνεται τώρα. Την ώρα μάλιστα που το ύψος των προγραμμάτων για την προστασία του φυσικού περιβάλλοντος σε σχέση με το 2023 είναι μειωμένο κατά 10%, την ίδια ώρα που το αντίστοιχο κόστος των προγραμμάτων για τη διαχείριση των ορυκτών πρώτων υλών που -σύμφωνα με δική σας αξιολόγηση- δρα αρνητικά στην προστασία και αποκατάσταση του φυσικού περιβάλλοντος των οικοσυστημάτων της βιοποικιλότητας, είναι αυξημένο κατά 20%, την ίδια ώρα που έχουμε την τέταρτη χαμηλότερη δαπάνη στην Ευρώπη για τη διαχείριση των υδάτινων αποβλήτων και σχεδόν μηδενική για την προστασία της βιοποικιλότητας. Την ίδια ώρα επίσης, που το τοπίο στον Εθνικό Οργανισμό Ανακύκλωσης εξακολουθεί να παραμένει θολό, όταν δεν έχουμε καμμία απολύτως έκθεση από το 2019 και μετά που να τεκμηριώνει την υποχρεωτικά ανταποδοτική αξιοποίηση των εσόδων του Ταμείου που προκύπτουν από το περιβαλλοντικό τέλος της πλαστικής σακούλας, την ώρα που ο ρόλος του Πράσινου Ταμείου με χαμηλότερο προϋπολογισμό εσόδων και εξόδων μετατρέπεται σε παρακολουθηματικός, κρίνοντας και από την πρόσφατη νομοθετική ρύθμιση του Υπουργείου για τον ρόλο και την εμπλοκή του ΤΑΙΠΕΔ στις δραστηριότητες του Πράσινου Ταμείου, την ώρα που ακόμα περιμένουμε την έκδοση του πρώτου πράσινου ομολόγου που είχε εξαγγείλει η Κυβέρνηση από το 2021 και την ώρα δυστυχώς, που οι στόχοι της πράσινης μετάβασης, βασικός πυλώνας του Ταμείου Ανάκαμψης και Ανθεκτικότητας σύμφωνα με τα στοιχεία της Ευρωπαϊκής Επιτροπής, φαίνεται ότι έχουν εκπληρωθεί σήμερα μόλις στο 14%.

Κυρίες και κύριοι συνάδελφοι, οφείλω μια αναφορά στα θέματα που αφορούν την εκλογική μου περιφέρεια, την ανατολική Αττική, μια περιφέρεια τόσο κοντά στα κέντρα εξουσίας αλλά και τόσο ξεχασμένη από αυτά.

Το πάγιο αίτημα των κατοίκων της περιοχής, που είχα την τιμή να φέρω και στη Βουλή με επίκαιρη ερώτησή μου, που αφορά τη δημιουργία δημόσιου γενικού νοσοκομείου στην ανατολική Αττική, δυστυχώς δεν βρίσκεται πουθενά και σε κανένα σημείο αυτού του προϋπολογισμού, όπως και η αντίστοιχη ενίσχυση των κέντρων υγείας της περιοχής. Αλλά δεν είναι μόνο αυτές οι απουσίες.

Αντίστοιχα απούσες είναι οι προβλέψεις για τα κρίσιμα έργα υποδομών, για την ολοκλήρωση των έργων αποχέτευσης που ακόμα εκκρεμούν στην ανατολική Αττική, για τις επεκτάσεις του προαστιακού και της Αττικής Οδού, για τα θέματα των μεταφορών, των συγκοινωνιών αλλά και των οδικών δικτύων, ειδικά στις πιο απομακρυσμένες περιοχές, την αναβάθμιση των κτηριακών υποδομών για τα σχολεία, τα κρίσιμα θέματα ασφάλειας, αστυνόμευσης που ταλανίζουν την καθημερινότητα των περιοχών της ανατολικής Αττικής, μια σύγχρονη και αποτελεσματική πολιτική προστασία και τα χρονίζοντα ζητήματα που συνδέονται με τον πολεοδομικό και χωροταξικό σχεδιασμό, με τους δασικούς χάρτες. Προϋπολογισμός, λοιπόν, χωρίς ανατολική Αττική ή θα μπορούσε να πει κάποιος και αντίστοιχα ανατολική Αττική χωρίς προϋπολογισμό.

Κλείνω με το εξής και ευχαριστώ, κύριε Πρόεδρε, για την ανοχή.

Γενικό συμπέρασμα του προϋπολογισμού: Οικονομικό μοντέλο συγκεντρωτικό, αδιαφανές με καχεκτικούς θεσμούς, το οποίο δεν αξιοποιεί αποτελεσματικά και ουσιαστικά τους πόρους του Ταμείου Ανάκαμψης και αρκείται στην αναπτυξιακή μονομέρεια της Golden Visa. Δεν έχει όραμα για το πώς θα αντιμετωπίσουμε το δημογραφικό και την κρίση που έχει εθνική διάσταση για την πατρίδα μας, για το πώς θα αντιμετωπίσουμε την κλιματική κρίση με όρους βιωσιμότητας και ανθεκτικότητας που για πολλούς από εμάς και για τις νέες γενιές είναι όρος επιβίωσης, για το πώς θα ακουμπήσουμε και θα αντιμετωπίσουμε τις κοινωνικές ανισότητες.

Σε αυτό, λοιπόν, το όραμα θέλουμε να απαντήσουμε εμείς με μια πειστική αντιπρόταση διακυβέρνησης που θα αναδιατάξει το παραγωγικό μοντέλο της χώρας, που θα αναγεννήσει, θα επανιδρύσει το κοινωνικό κράτος, που θα απελευθερώσει τις δημιουργικές δυνάμεις της χώρας. Θεωρούμε ότι διέξοδος για αυτά υπάρχει μόνο μέσα από το ΠΑΣΟΚ.

Ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 22.29΄ λύεται η συνεδρίαση για αύριο, ημέρα Πέμπτη 14 Δεκεμβρίου 2023 και ώρα 9.00΄, με αντικείμενο εργασιών του Σώματος: νομοθετική εργασία, συνέχιση της συζήτησης του σχεδίου νόμου του Υπουργείου Εθνικής Οικονομίας και Οικονομικών: «Κύρωση του Κρατικού Προϋπολογισμού οικονομικού έτους 2024».

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**